
Pirma dalis 


Kruvinosios Velykos 


Pirmas skyrius 
Kelionė į Florenciją 


Saulė krypo vakarop, kai“ Fjora, neatpažįstama su 
vyrišku kostiumu, pagaliau išvažiavo pro del Popolo 
vartus. Viskas įvyko lyg sapne, bet sklandžiai, kaip gerai 
pastatytame spektaklyje. Rytą išvažiavo Pacis su Jeronima, 
kurie atėjo prie jaunųjų durų atsisveikinti, bet išgirdo 
tik jaunojo sutuoktinio plūdimąsi - jis buvo nepatenkintas, 
kad jam taip anksti nutraukė saldų miegą. Paskui jiedu 
pribėgo prie lango, kad įsitikintų, jog Paciai paliko Borgo 
rūmus, tada Fjora vėl atsigulė, o Karolis išėjo į koridorių 
ir ėmė garsiai reikalauti pusryčių ir liokajaus. Vėliau 
atvyko kunigaikštienės Kotrynos pasiuntinys ir įteikė jos 
prašymą, kad dona Fjora dei Paci ją aplankytų. Karolis 
niurzgėdamas sutiko, bet išreikalavo, kad ir jis eis kartu. 
Paskui su nedidele palyda ir Chatun jie su mulais leidosi 
į; San Apolinaro rūmus. Fjora buvo užsidėjusi tankų 
šydą esą tam, kad nuslėptų pirmosios vedybinės nakties 
išgyvenimų pėdsakus, o Karolis nepatenkintas jojo 
priešakyje ir keistai vaipėsi, dėl ko sutikti žmonės 
stebėjosi arba juokėsi. 

Kai nuvyko pas Kotryną, kuri tikrai buvo viena, 
Karolis tučtuojau pareikalavo gerti ir jį pagarbiai nulydėjo 

į Džirolamo apartamentus, o Fjorą su Chatun nuvedė 
tiesiai į jaunosios kunigaikštienės kambarį. 

Kambarys buvo labai ištaigingas: sienos muštos storu 
melsvu šilku ir plonu pasidabruotu audiniu, jame buvo 
aibė visokiausių baldų, 0 viduryje stūksojo didžiulė lova, 
aptraukta tokiu pat pasidabruotu audiniu ir papuošta 
įvairiaspalvėmis puriomis plunksnomis. Kotryna gulėjo šioje 
lovoje, skęsdama brangiausiuose nėriniuose. Ji priėmė 
svečius kaip dera, bet po keleto minučių paleido visus 
tarnus, išskyrus ištikimiausią kambarinę Rozariją. 

O dar po valandos Chatun, tapusi aukštesnė su 
aukštakulniais bateliais, ir apsivilkusi Fjoros suknelę, 
apsisiautusi tuo pačiu šydu, paliko rūmus. Ją lydėjo 
Karolis, per tą laiką ištuštinęs daugybę vyno butelių ir 
tuo dar kartą pademonstravęs visiems gerai žinomą jo 
aistrą. Tuo metu Fjora, pasislėpusi alkove, paskubomis 
vilkosi vyrišką rudos zomšos kostiumą su Sforcų gyvate 
ir Riarijų rože herbe - jis jai buvo paruoštas kartu su 
aukštais plonos odos batais, plačiu jojimo apsiaustu ir 
skrybėle, po kuria buvo paslėpti tinkleliu suspausti jos 
plaukai. 

Kai ji buvo pasiruošusi, Kotryna padavė jai sunkų 
maišelį su auksu, kurį Fjora susidėjo į kišenes, ir trumpą, 
raide “K" pasirašytą laiškelį. 

- Tai Lorensui, - patikslino ji. - Nenoriu, kad Medičiai 
mane laikytų Pacių ir mano vyro šalininke... Kai 
pravažiuosite sieną, nusivilkite šį trumpą apsiaustą ir 
užkaskite jį arba numeskite į krūmus. Stenkitės nesusitikti 
su tais, kurie išvažiavo šįryt Kapšelyje rasite planą 
maršruto, kuriuo išvengsite to nemalonumo. O dabar 
apkabinkite mane, ir tesaugo jus Dievas. Kai tik bus 
galima, nusiųsiu jums Chatun - ji turi grįžti šį vakarą. 

Be galo jaudindamasi, Fjora lūpomis prisiglaudė prie 
nuostabiai gražaus šios jaunos moters veido. Nors 
santuoka ir nepavyko, vis dėlto Kotryna liko ištikima 
sau ir tam vardui, kurį ir ateityje ketino turėti. Visa 

tai ji padarė be jokių slaptų minčių ir visai ramiai: 
Kotryna Sforca buvo jauna, tačiau mokėjo išsisukti iš 
pavojingiausių padėčių, nes turėjo guvų protą, kurio taip 
trūko jos vyrui, ir narsos, kurios šis visiškai neturėjo. 
Prieš pat atsisveikinimą, kai Rozarija pritaisė prie 
juosmens durklą ir špagą, ji vis dėlto įspėjo Fjorą apie 
gresiantį pavojų: 

- Nuo rytdienos jus persekios ir gali sugauti, todėl 
jęi jums nenusišypsos laimė, jūs turite nė kiek 
nedvejodama nusižudyti, nes neturėsite nė menkiausios 
galimybės išvengti mirties, bet pirma jus galbūt baisiai 
ir ilgai kankins. 

- Būkite rami: reikiamu metu aš tai būtinai prisiminsiu. 
Gyvos jie manęs nepaims! 

Paskui viskas vyko labai greitai. Rozarija aplinkiniais 
keliais palydėjo Fjorą į arklides, kur jaunoji moteris pati 
išsirinko ir pasibalnojo arklį, tada pro mažas slaptas 
dureles ją išleido iš rūmų teritorijos. Su didžiausiu 
džiaugsmu Fjora pentinais paragino žirgą vardu Totanas, 
ir paskubėjo išjoti į Korso kelią. 

Vos prajojusi vartus, kurių sargybiniai, pamatę 
pažįstamą herbą, familiariai pasveikino ją, ji iškart paleido 
arklį šuoliais. Per daugelį mėnesių ji buvo pasiilgusi 
gaivaus vėjo ir lietaus, kuris plakė veidą, nes tais metais 
lietus lijo visą Velykų savaitę. Pagaliau ji buvo laisva, 
visiškai laisva! Priešais ją atsivėrė slėnis, kuriuo tai 
pasirodydamas, tai vėl dingdamas ėjo senas Flamino 
kelias, senovėje jungęs Romą su Etrūrijaą; išlikusios 
plokštės jau gulėjo ne taip lygiai, ir arkliams čia buvo 
labai pavojinga. Dėl to Fjora nutarė joti per žemaūgį 
krūmyną, augusį kaip tik palei visą senovinį kelią. Gana 
greitai žirgas su raitele perlėkė tiltą per Tibrą, ir tuomet 
Fjora truputį sulėtino arklio žingsnį ir net sustojo 
apsidairyti: Oras buvo prastas, tačiau ji nutarė paskutinį 
kartą su malonumu iš tolo pažiūrėti į Romą - senąjį 
romėnų cezarių miestą, aplaistytą tūkstančių Žmonių, 

nukankintų dėl tikėjimo, krauju, nors jis turėjo būti pats 
tauriausias ir kilniausias - jame gyveno vyriausiasis 
pontifikas. Bet iš tikrųjų tai buvo didžiulė kloaka, kupina 
apgaulės, ir jaunoji moteris pamanė, kad visuomet dėkos 
Dievui už tai, kad leido jai pabėgti iš šio miesto. Kartu 
ji šiltai prisiminė tuos, kurių turbūt niekuomet 
nebepamatys: Stefaną Infesurą, kuris, kaip ji sužinojo, 
atgavo laisvę, žydę Aną, kuri taip rūpinosi ja, Kotryną, 
tapusią geriausia, patikimiausia jos drauge, ir pagaliau 
Antoniją Koloną, mažąją seserį Serafiną, kurią paliko 
vienuolyne ilgai ir kankinamai laukti, galbūt visą gyvenimą. 
Ji jiems dėkojo, nes jie galėjo kvėpuoti - ir nenumirdami 
- apnuodytu ir nuodėmingu šio miesto oru, bet, kas 
žino, gal jį dar galima išgelbėti, tik kokia kaina? 

Lietus Fjorai priminė, kad nėra laiko filosofuoti ir 
kad tik Dievas gali nuspręsti, gelbėti šį; miestą ar 
sunaikinti ugnimi, kaip padarė su Sodoma ir Gomora. 
Kaip ji galėjo spręsti iš Kotrynos ir Karolio paaiškinimų, 
jai beveik nebuvo galimybių susitikti su Frančesku ir 
Jeronima, pirmiausia dėl to, kad jie beveik dvylika 
valandų lenkė ją, o antra, jie skubėjo ir visur turėjo 
po gerą arklių pamainą, kuriomis stotyse pasirūpino 
Montesekas. Pagaliau dėl to, kad jie neketino važiuoti 
tiesiai į Florenciją, bet pirma turėjo patekti į Podžibonsį, 
kad San Minjate sutiktų iš Pizos išvykusio naujojo 
legato kortežą. Taigi jie rengėsi be jokio vargo ir 
nesukeldami įtarimo patekti į Raudonosios lelijos miestą, 
įvažiuoti į jį kartu su karališkuoju jaunojo kardinolo 
Riarijaus kortežu. 

Tos saugumo priemonės, kurių jie ėmėsi, galėjo 
praversti Fjorai, kuri, pasinaudodama Kotrynos herbu, 
galėjo apsimesti vėluojančiu ar pasiklydusiu tarnu ir taip 
pat gauti nepavargusių arklių. Bet ji beveik nebeturėjo 
laiko: Rafaelis Riarijus turėjo atvykti į šį miestą ne 
vėliau kaip ketvirtadienį, o dabar jau buvo antradienio 
vakaras. Per dvi dienas jai reikės nujoti apie 

septyniasdešimt ljė, dėl to reikėjo gerų, eiklių Žirgų, 
tačiau jaunajai moteriai, kuri pusę metų buvo beveik 
kalinė, tai buvo labai sunki užduotis. Ilsėtis jai beveik 
nebuvo laiko. Jeronima keliavo patogia karieta ir 
sustodavo tik arklių pakeisti. Prie pat Florencijos vartų 
jį paliks kortežą, kad keliautų tiesiai į Montug, kur 
gyveno senasis Džakopas Pacis. 

Apie tai pagalvojusi Fjora įtūždavo, bet ji su panieka 
žiūrėjo į tuos sunkumus, kurie laukė jos kelyje. Ji 
prisiminė savo brangiąją Leonardą, jos gudrybes Karolio 
Drąsiojo karo žygių metu, ir nesusilaikiusi nusijuokė. 

Iki popiežiaus vilos Viterbės ji nukako trečiadienį 
rytą, jau įveikusi dvidešimt Ijė, ir visas jos kūnas troško 
poilsio. Arklys, kurį pakeitė del Andželo smuklėje, taip 
pat nuvargo, tačiau pati Fjora labai apgailestavo, kad 
negali pailsėti šioje smuklėje. Cia buvo sustoję Paciai, 
ir Fjora nenorėjo užtrukti. Kaip vėluojantis tarnas ji 
nusipirko tik sūrio gabalą, truputį duonos, nedidelį ąsotėlį 
vyno ir keletą žvakių, o tada narsiai keliavo toliau. 

Išjojusi iš miesto, ji pastebėjo apgriuvusį namą, beveik 
griuvėsius, apaugusius gebenėmis, dilgėlėmis ir melisomis, 
nusivedė ten arklį, pririšo jį prie stulpo ir ėmė valgyti, 
o paskui nutarė tris valandas pailsėti. Ji nebūgštavo, kad 
užsibus per ilgai, nes turėjo vidinį laiko jausmą. Po 
trijų valandų ji tikrai nubudo, dar truputį pasistiprino 
ir jau norėjo keliauti toliau. Rytinis lietus liovėsi lijęs, 
ir, nors buvo gana vėsu, keliautojui toks oras buvo kaip 
tik. Deja, pats kelias pasidarė sunkiai įveikiamas ir greitai 
joti pasidarė beveik neįmanoma. Tačiau Fjora galėjo 
keliauti toliau, nes Paciai buvo tam puikiai pasirengę. 
Herbas ant jos apsiausto darė stebuklus. 

Po San Kviriko d'Orčos kelias vingiavo kalvota 
Umbrijos lyguma. Tai šen, tai ten buvo galima išvysti 
vienišus kiparisus, kuriuos taip mėgo Džotas ir kurie 
labai patiko pačiai Fjorai: čia buvo panašu į jos mylimą 
Toskaną. - 

Vienos kalvos papėdėje kelias staigiai pasisuko. Jis 
iš abiejų pusių buvo apaugęs tankiais, gana aukštais 
krūmais, todėl raitelė, smarkiai lėkdama, vos nesusidūrė 
su žabų prikrautu vežimu, užėmusiu beveik visą kelią. 
Arklys sustojo taip staigiai, kad Fjora vos nepersivertė 
per jo galvą. Ji vargais negalais išsilaikė balne, tačiau 
išsigandęs arklys atsistojo piestu ir apsiputojo; iš už 
krūmų išniro apdriskę, iki dantų ginkluoti žmonės. Vienas 
jų užmetė ant gyvulio galvos juodą skudurą, o kiti tuo 
metu apsupo Fjorą ir atstatė į ją savo arkebuzas. 

- Banditai! - iškošė Fjora. - Tik to man ir trūko! 

Apakintas arklys bemat nurimo. Vienas iš plėšikų 
stipriai nusitvėrė kamanų. Tuo metu ėmė artintis vadeiva, 
vienintelis neturėjęs arkebuzos. Jis atrodė pasipūtęs ir 
įžūlus. Šis žmogus buvo kresnas, turėjo trumpą liemenį, 
didžiules rankas ir plačius pečius. Tamsi, bet jau 
žilstelėjusi barzda slėpė daugiau kaip pusę veido, 0 pro 
tankius plaukus matėsi tamsios, pašaipios akys. Jo rūbai 
- tai dėmėta liemenė su pavienėmis metalinės šarvuotės 
detalėmis, neva dariusi jį panašų į kilmingą žmogų, kas 
būtų atrodę juokingai, jei ne be galo ilga rapyra, styrojusi 
po sudriskusiu raudonu apsiaustu. Ir pagaliau - nešvari 
fetro skrybėlė, papuošta raudona plunksna. 

Veikiau su pykčiu negu „su baime Fjora žvelgė į šį 
žmogų, O jis, mandagiai nusilenkęs, ištiesė ranką prie 
jos kapšelio. 

- Ponai plėšikai, matyt, nelabasis pakurstė jus sulaikyti 
mane, nes aš labai skubu! - pasakė Fjora. 

Barzdoje žybtelėjo baltutėliai dantys, o pats žmogus 
tuo metu rankoje mėsčiojo kapšelį su monetomis, ir šis 
labai solidžiai skambčiojo. 

- Labai apmaudu, jaunasis pone, - pašaipiai pasakė 
jis, - nes ir aš nekantrauju gauti šį puikų arklį vietoj 
to, kurio netekau prieš dvi dienas. Sprendžiant iš herbo 
ant jūsų krūtinės, jūs esate visai padorus Žmogus, todėl 

lengvai suprasite, kad mano orumas neleidžia man ilgai 
vaikščioti pėsčiam. Taip galiu prarasti visą autoritetą! 

- Man jūsų labai gaila, bet kadangi dabar jūsų gyvybei 
negresia pavojus, o daugelio žmonių gyvybė priklauso 
nuo šio gyvulio eiklumo, norėčiau pasišnekėti šia tema. 

Tardama šiuos žodžius taip, kad priešininkas nieko 
neįtartų ir nieko nedarytų, Fjora išsitraukė špagą, žaibiškai 
dūrė jam į krūtinę, ir jis beregint nugriuvo ant žemės. 
Tuo momentu ji pastatė arklį piestu, ir šis savo 
priekinėmis kojomis trenkė tam plėšikui, kuris jį laikė 
už kamanų. Tačiau jeigu ji tikėjosi netikėtumo efekto 
ir kitų banditų sutrikimo, tai labai apsiriko, nes kai tik 
jie pamatė savo vadeivą ant žemės, trys iš jų metė 
ginklus ir puolė Fjorą, nutempė ją žemėn; jai ant galvos 
užsivertė jos apsiausto skvernai, ir ji nieko nematė. Tuo 
metu vadeiva atsistojo, nukratė nuo liemenės dulkes ir 
padaužiškai tarė: 

- Šarviniai marškiniai visada ne pro šalį, jei susiduri 
su padoriu keliauninku, tačiau mano liemenėje atsirado 
dar viena skylė, ir dėl to, mano brangusis, lengvai 
neišsisuksi! 

Fjora, maniusi, kad atėjo paskutinė jos valanda, 
akimirksniu buvo surišta ir paguldyta ant arklio, ant 
kurio su malonumu atsisėdo gaujos vadeiva. 

- Tu esi per daug smarkus, mano drauge, - tarė jis 
ir pliaukštelėjo belaisviui per sėdynę, - tačiau tau pasisekė. 
Tavo kapšas vertas didelio dėmesio. Užtat tu turi... 
perskaityti man tai, - pridūrė jis paėmęs Kotrynos laiškelį 
ir mojuodamas juo. - Aš taip ir neturėjau laiko išmokti 
skaityti. 

- Jei tau brangi tavo galva, kapitone, tai patariu 
palikti tą laišką ramybėje, - iškošė Fjora, kuri, arkliui 
einant, veidu trankėsi į pakinktus. - Ir jau tai, kad 
sutrukdėte man toliau joti, šiam keliui yra labai pavojinga. 

Reikėjo narsiai laikytis. Laimingas atsitiktinumas, kad 
tas plėšikas buvo godus pinigams, o ne žiaurus. Gal 

pavyktų su juo susitarti? Teliko sužinoti, kurią iš 
nesutariančių pusių jis remia... 

- Retai esu matęs plepių numirėlių, - tarė vienas 
banditas. - Nusiramink! Mes nesirengiame labai toli 
keliauti, ir ten galėsi pailsėti... Bet jei tu prastai elgsies, 
tai poilsis gali trukti amžinybę. 

Takeliu, vingiavusiu uosynu, visa gauja greitai pasiekė 
įėjimą į olą, išraustą kalvos šlaite ir gerai užmaskuotą 
augalais. 

Atėjo naktis. Vorele jie perėjo ilgą tunelį, pilną dūmų, 
nuo kurių Fjoros akys apsiašarojo, ji ėmė smarkiai kosėti, 
tačiau pamažu tunelis praplatėjo, atsklido malonus keptos 
mėsos kvapas. Ją, vis dar surištą, paguldė ant žemės 
netoli laužo, virš kurio kepė visas avinas. Šalia jos 
vadeiva šildėsi virš ugnies rankas. 

- Galiu tau priminti tai, ką jau sakiau, - ramiai tarė 
ji. - Kuo ilgiau būsiu čia, tuo didesnis pavojus grės 
tavo galvai. 

- Užsičiaupk! - riktelėjo vadeiva ir pašnairavo į ją. 
- Yra dalykų, kurių nenoriu klausytis net vieną kartą. 
O čia - du! Man tiesiog rankos niežti kaip noriu su 
tavim susidoroti, kad nutiltum amžinai! 

- Tai nesivaržyk! - sušuko Fjora, kurios įniršis darėsi 
tuo didesnis, kuo daugiau laiko ji prarado. - Bet turėk 
galvoje, kad mano lavonas tau bus dar pavojingesnis už 
mane gyvą! Tu nemoki skaityti, bet jei esi tas, kas 
man atrodai esąs, tai yra buvęs kareivis, - turi pažinti 
šį herbą! 

- Hm... Milano gyvatė... taip, aš ją pažįstu. O kas 
yra ta rožė? 

- Tu turbūt labai ilgai nebuvai išlindęs iš savo urvo. 
Jei nori Žinoti, tai pasitraukime į šalį. Tu turbūt nieko 
neslepi nuo savo žmonių, bet aš turiu paslapčių ir 
nenoriu patikėti jų pirmam sutiktam. 

Širdies gilumoje patenkintas, vadeiva pasilenkė, atrišo 
kojas ir, paėmęs virvės galą, nusivedė Fjorą į tamsų 

olos kampą. Ten buvo priversta skarmalų ir antklodžių, 
ant kurių jis tuoj pat atsisėdo. 

- Pasakok! Kas tavo šeimininkas? 

- Tai ne šeimininkas, o šeimininkė - popiežiaus 
dukterėčia dona Kotryna Sforca, kunigaikštienė Riarija. 
Ji išsiuntė mane į Florenciją, kad įvykdyčiau labai svarbią 
užduotį, todėl ir parašė tą laišką. Jei man nepasiseks, 
tai galiu netekti savo galvos, bet tas, kuris man sukliudys, 
dar labiau rizikuoja. Dona Kotryna labai galinga, nors 
ir visai jauna. 

Banditas nusiėmė skrybėlę ir pakrapštė pakaušį, 
spręsdamas labai keblią problemą. 

- Girdėjau! Šnekama, kad ji yra tokia pat narsi kaip 
ir graži, ir ji yra stipriai remiama! Tau galiu pasakyti, 
kad tarnavau jos seneliui didžiajam Frančeskui Sforcai. 
Narsus buvo karys. Tada dar buvau visai berniūkštis, 
bet iš jo daug ko išmokau! Jis žinojo, ko reikia kareiviui! 
- Plėšikas pagyvėjo, o balse pasijuto tikras ilgesys. - 
Mes drauge plėšėme Pjačencą, ir tu, berniuk, niekada 
nematei tokio grobio ir tokio užmojo! Mes išžudėme 
visus vyrus, išprievartavome visas moteris nuo dešimties 
iki šešiasdešimties metų, išgėrėme visą vyną, o galiausiai 
iš visų pusių padegėme miestą! Viskas liepsnojo kaip 
pragare, o mes dar tąsėme mergšes gatvėmis, kuriomis 
sruvo vyno ir kraujo upės. Buvo taip karšta, kad galėjai 
nudvėsti, bet mes vis tiek gėrėme viską, ką norėjome. 
Be to, visi smarkiai prisiplėšė: pinigų, puikių medžiagų, 
aukso - štai ko Sforca davė savo kareiviams! Ten buvo 
ir vienuolių, ir jaunučių vienuolyno naujokių tiems, 
kuriems jos patiko... A? Kur dabar rasi tokį vadą? 
Dabartiniai galvoja tik apie tai, kaip prašmatniau 
apsirengti ir išsisukti nuo pavojų!)  Sforca turėjo 
raugintosios odos kailinius, ginklų nutrintus kaip mano, 
tačiau Neapolio karalienė priėmė jį į savo lovą, o 
Milanas jam atidavė gražiausią princesę! 

Fjora kantriai klausėsi plėšiko išpažinties ir stengėsi 
nesipiktinti nupasakotomis detalėmis: ji regėjo karą iš 
arti ir žinojo, koks jis baisus. 

- Aš esu taip pat atsidavęs donai Kotrynai kaip tu 
kadaise - jos seneliui, ir garantuoju tau, kad ji to yra 
tikrai verta! Klausyk! Pasilik mano kapšelį ir paleisk 
mane su arkliu! Prisiekiu: kai įvykdysiu savo užduotį, 
atvesiu tau dar du be šio! 

- O kodėl ne dvidešimt? Tų, ant kurių sėdės tavo 
atvesti kareiviai! Gal tu, vaikine, mane laikai kvailiu? 
Aš nebetikiu žmonėmis, ir Roko da Madžonės žodis, 
dar niekam nepavyko nieko iš manęs paimti! Ypač 
tokiems snargliams, kuriam vietoj barzdos - viščiuko 
pūkai! Tikra mergiūkštė, - nusispjovė jis ir ranka pakėlė 
Fjoros veidą, O ji vos susilaikė neįkandusi jam, .- O 
mano, kad jam viskas galima! 

- Bet aš tikrai esu mergina, - tyliai sušnabždėjo ji. 

Rokas atitraukė ranką tarsi būtų nusideginęs įkaitinta 
geležimi. 

- Ką tu šneki? 

- Tai lengva patikrinti. Nuimk skrybėlę! 

Banditas nuėmė skrybėlę ir pamatė tinklelį, prilaikantį 
Fjoros plaukus. Ji krestelėjo galvą, ir apstulbusio plėšiko 
akyse tankūs juodi šilkiniai plaukai apskleidė jos pečius. 

- Ir tikrai! Kas tu esi? 

- Pasakysiu, bet pirmiausia atsakyk man: tu stebi 
kelią, tai ar nematei praėjusią naktį raitelių, lydėjusių 
karietą? 

- Ne praėjusią naktį, bet vakar rytą. Gana keistas 
karavanas, ir patikėk: labai norėjau su visais savo 
žmonėmis užpulti juos, bet jie buvo taip gerai ginkluoti, 
kad paprastiems plėšikams kaip mes nebuvo ten kas 
veikti. 

- Kaip gaila! - beveik sudejavo Fjora. - Jei tu būtum 
juos užpuolęs, neatsitiktų didelė nelaimė! 

- Tyliau! Nelaimė būtų ištikusi tuos vaikinus, kurie 
eina su manimi! Bet mes grįžkime prie to, nuo ko 
pradėjome: kas tu esi? 

- Esu Fjora Beltrami, donos Kotrynos draugė. Pridursiu, 
kad esu nesutaikoma niekšo jos vyro priešė. Gana apie 
tai! Matyt, esu tikra kvailė, kad šneku apie tokius 
dalyklus su kapšelių plėšikautoju, o juk rytoj Medičiai, 
ko gero, žus! 

Ji norėjo atsistoti, tačiau Rokas ją sugriebė ir vėl 
parvertė ant antklodžių. Jis suriaumojo kaip tikras Žvėris: 

- Ką tu ten dar šneki? Apie kokią mirtį? 

- Tai reikėtų ilgokai aiškinti Tau tik viena reikia 
žinoti: aš taip skubu tik dėl to, kad mudvi su 
kunigaikštiene nutarėme pamėginti išgelbėti juos. Vakar 
tu matei jų žudikus! 

Rokas tylėdamas išsitraukė ilgą baisų peilį ir nupjaustė 
virves, veržusias belaisvės riešus. Paskui susimąstęs keletą 
kartų perėjo olą. 

- Jei tau padėsiu, ar prižadi man gerai atsilyginti? - 
paklausė jis sukišęs į barzdą pirštus. 

- Prisiekiu savo tėvo, kurį nužudė tie patys Paciai, 
atminimu! Bet kodėl nutarei padėti Medičiams? 

- Lorensas Puikusis išgelbėjo man gyvybę prie Volteros. 
Aš nužudžiau vieną mergiūkštę, kurią Vitelis buvo sau 
numatęs, ir dėl to jis norėjo mane pakarti. Lorensas 
nupjovė virvę ir grąžino man laisvę. Doras žmogus to 
nepamiršta. Tačiau gana mums šnekėti - kelyje turėsime 
pakankamai laiko. Aš vyksiu su tavimi! Taip galėsiu 
geriau saugoti savo arklį! 

- Dviese vienu arkliu? Taip greičiausiai jį numarinsime, 
arba turėsime joti žingine. Bet juk tau sakiau, kad 
turime skubėti! 

- Žinau vietą, kur rasime visokių arklių, jei tik 
turėsime pakankamai pinigų, - pasakė jis glostydamas 
kapšelį, kurį virvute prisirišo prie savo diržo. - O dabar 

eik, suvalgyk gabalėlį to avino, kuris jau greit iškeps, 
bet pirma užsidėk skrybėlę. Bus geriau, jei liksi vyru. 

Fjorai patiko Roko pasiūlymas, ir ji suvalgė gabalėlį 
sultingos, gerai iškeptos mėsos, užsigėrė paprastu vynu, 
o vadeiva tuo metu taip pat kramsnojo ir šnekėjosi su 
kitais gaujos nariais, gal dvylika žmonių. 

- Aš vykstu su šiuo vaikinu, nes jis man pasiūlė 
gana įdomų dalyką, bet greit grįšiu. Orlandas, - kreipėsi 
jis į gauruotą milžiną, kuris, atrodo, buvo stiprus kaip 
du lokiai, - mane pavaduos, kol manęs nebus, o tai 
neturėtų užtrukti ilgiau kaip savaitę. Visą tą laiką būkite 
ramūs ir nepatraukite niekieno dėmesio. Aš jums paliksiu 
dalį aukso, kurį paėmiau iš to vaikino, bet prižadu 
visiems atgabenti tinkamų rūbų. 

- Kodėl? - suniurzgė Orlandas. - Argi mes nebebūsime 
plėšikais? 

- Mes būsime tuo, kuo visuomet buvome: kareiviais. 
Kai grįšiu, visi vyksime į Urbiną. Šnekama, kad hercogas 
Federikas “de Montefeltras renka karius naujam karui, o 
mūsų špagos jau aprūdijo. Sutinkate? 

Visi sutiko, o Fjora pasilenkė prie Roko: 

- Tu esi įsitikinęs, kad gerai elgiesi? Montefeltras 
yra vienas iš kondotjerų, tarnaujančių popiežiui, ir galbūt 
visa jo armija eis prieš Florenciją! 

- Žinau, tačiau įsivaizduok, kad tai... žvalgyba! 
Pažiūrėsime, kas ten dedasi. Jei viršų paims Medičiai, 
paremsime juos. O jei ne... juk reikia gyventi, kad ir 
kas atsitiktų! 

Pridurti nebebuvo ko. Fjora ramiai baigė vakarieniauti, 
o Rokas ėmė dalyti jos pinigus po lygiai plėšikams. 
Kadangi ji buvo atsargi ir dalį aukso buvo susidėjusi į 
kišenes ir kitas slaptas vieteles, dėl to praradimo nelabai 
jaudinosi, tačiau vis dėlto pareikalavo grąžinti jai patį 
kapšelį. Ten beveik nieko nebeliko: nosinaitė ir mažas 
buteliukas, kadaise padovanotas Anos. Rokas apžiūrėjo 

- Kas jame yra? 

- Galimybė lengvai pasitraukti iš gyvenimo, jei... 
pateksiu į priešų rankas. 

Rokas pakraipė galvą, bet grąžino daiktą Fjorai, kuri 
jau buvo išsigandusi, kad jai gali negrąžinti buteliuko. 
Tačiau kiek laiko jie prarado! Be to, ji šiek tiek 
nerimavo, ką pamanys žmonės, kuriuos gali sutikti kelyje 
ir pačioje Florencijoje, kai pamatys ją su tokiu driskium. 

Bet kai Rokas, trumpam dingęs, grįžo, ji nusiramino. 
Nešvarią ir apiplyšusią liemenę jis buvo pakeitęs švariais 
ir tvarkingais tamsiai pilkos spalvos rūbais, gana padoriais. 
Batai, odinis rudas diržas ir tokios pat spalvos apsiaustas 
- taip jis buvo apsirengęs. Dar jis turėjo durklą ir 
špagą. 

- Tu turbūt būgštavai, kad turėsi manęs gėdytis, ar 
ne? - paklausė jis pašaipiai ir kumštelėjo į pašonę. - 
O dabar - į kelionę! 

Jie išėjo iš olos ir sėdo ant arklio. Fjora atsisėdo 
ant kryžiaus, ir jie neskubėdami, kad nenuvargintų gyvulio, 
leidosi į kelią. 

Naktis buvo tamsi ir šalta. Norint nepaklysti, reikėjo 
gerai orientuotis, tačiau Rokas čia viską puikiai Žinojo, 
ir netrukus jie jau turėjo naują arklį, kurį paprasčiausiai 
nusipirko iš vieno valstiečio. Sis, matyt, puikiai pažinojo 
banditą ir nuoširdžiai su juo bičiuliavosi. 

- Mes iškratome keliauninkų kapšelius, o ne kaimynų, 
- paaiškino Rokas. - Jokiu būdu ne kaimynų! Be jų 
neišgyventume nė mėnesio. Tas žmogus dėl nieko negali 
manimi pasiskųsti - priešingai! 

Tačiau jaunosios moters bendrakeleivis nebuvo toks 
malonus, kad grąžintų jai jos arklį Fjora turėjo sėsti 
ant nupirktojo, kuris buvo paprastas darbinis arklys, juo 
niekas niekada nejojo. Be to, jis buvo nepriklausomo 
charakterio ir turėjo keistų įpročių, pavyzdžiui, jis lenkė 
visokias aukštesnes vietas, O jei jam atrodydavo, kad 
neįveiks įkalnės, tai paprasčiausiai sukdavo atgal. Rokas 

šaipėsi iš vis didėjančio Fjoros susierzinimo, galų gale 
paėmė jos arklį už pavadžio ir ėmė tempti paskui save. 
Fjora guodėsi mintimi, kad Sienoje jie pasiims kitus 
arklius. Tačiau jos likimo knygoje buvo parašyta, kad ji 
neišgėrė savo taurės iki dugno. | 

Del Kampo aikštėje, smuklėje “Prie fontano", kilmingus 
lankytojus priėmė, kaip ir dera, pagarbiai, tačiau jos 
savininko (Gvido Mateočio veide atsispindėjo didžiausias 
apgailestavimas, kai jie paprašė naujų arklių. 

- Kur man jų gauti, ponai! Nebeturiu nė vieno arklio, 
net paties silpniausio! Jums tegaliu pasiūlyti asilą, ir tą 
patį sulaužyta koja. Bet mano duktė jį taip mėgsta! 

- O ką mes dviese su tavo asilu darytume? - 
pasipiktino Rokas. - Juk matai, kas mes esame! Mano 
jaunasis šeimininkas priklauso kilmingojo kunigaikščio 
Riarijaus namams, o dabar jis yra paties jo šventenybės 
popiežiaus pasiuntinys, todėl turi skubiai keliauti. 

- Tegul mane perkūnas trenkia, ponai, jeigu aš 
meluoju. Turėjau keturis arklius, keturis puikius žirgus, 
aukštus, tvirtus ir stiprius kaip namo siena, degančiomis 
akimis ir tokiais ilgais karčiais kaip moterų plaukai, bet 
vakar vakare iš manęs juos atėmė! Iš karto visus keturis... 

- Kas išdrįso taip pasielgti? Argi jie nebuvo skirti 
popiežiui ištikimiems žmonėms? 

- Žinoma! Tačiau per trumpą laiką čia jau prajojo 
gana daug raitelių, ir aš nė nepamaniau, kad iš paskos 
dar kažkas atvyks! Be to, jie pateikė tokių įtikinamų 
argumentų, kad negalėjau jiems prieštarauti! 

Rokas stvėrė vargšą už apykaklės ir ėmė stipriai 
purtyti: 

- Sakyk, kokie tai buvo žmonės? Na, greičiau! 

- Pirmi - jų buvo gana daug - vyko iš Pizos. 
rūsius ir užkabinėjo mano tarnaites ir virėjas - tikra 
nelaimė! 

- Gana plepėti! - tarė Rokas. - Ar gali pasakyti, 
kuo jie vardu? 

- Iš kur man žinoti! Juk sakiau: kareiviai! Jie ketino 
prisidėti prie armijos, kurią netoliese renka Sanseverinas. 
Jie pamatė mano arklius ir paprasčiausiai pasiėmė juos. 
O, vargšas aš! 

Suraukusi antakius, Fjora susimąstė. Padėtis darėsi 
grėsminga. Rokas kalbėjo apie armiją, renkamą prie 
Urbino, kuriai vadovauja hercogas Federikas, O čia - 
kita armija, jau vadovaujama Sanseverino. Viena - rytuose, 
kita - pietvakariuose, ir tai labai panašu į Florencijos 
apsupimą. Tikrai, Riarijus gerai viską parengė, nes po 
to, kai Medičiai bus nužudyti, jis mes į miestą visą 
alkanų šunų gaują, kuri nuniokos Florenciją dar nespėjus 
jai nuvykti: Be popiežiaus, dar yra Ferdinandas 
Neapolietis, o Florencijos sąjungininkai Milanas ir 
Venecija nieko nė neįtaria! Apie Prancūzijos karalių, 
kuris buvo per toli ir dėl to sąmokslininkams nepavojingas, 
nereikia nė kalbėti. 

Ji nieko balsu nepasakė, tačiau Rokas, matyt, atspėjo 
jos mintis ir ramiausiai padėjo savo ranką jai ant pečių, 
o ji žvilgsniu padėkojo jam. 

- Ką gi, - tarė jis, - prie jų prisidėsime pačioje 
Florencijoje, ir reikia, kad mūsų arkliai atsigautų. Tačiau 
sakyk man, ar nuniokotuose tavo rūsiuose neliko nieko, 
kuo galėtų pasistiprinti du nuvargę kareiviai? 

Metras Gvidas, tikėjęsis rūsčiausios bausmės, atrodė, 
atsigavo kaip gėlelė, per ilgai buvusi saulėje be vandens, 
o gailestingas sodininkas išpylė ant jos visą kibirą 
gaivinančio vandens. 

- Na žinoma, ponai, žinoma! Eime su manimi! Aš 
pats iškepsiu jums omletą ir atnešiu viską, kas liko 
šeimai maitinti... Tokiais baisiais laikais reikia būti 
apdairiam! 

- O tu įsitikinęs, kad kur nors neliko pora paslėptų 
arklių? - paklausė nepatenkintas Rokas. - Kol kas 

pasirūpink mūsiškiais! Tegul jiems vynu nuplauna kojas 
ir duoda dvigubą pašaro porciją! O mums, kol laukiame, 
tegul atneša vyno ąsotį! 

Jie su Fjora įėjo į smuklės salę, kurioje tikrai atrodė, 
kad praūžė viesulas, ir pasistatę dvi taburetes atsisėdo. 

- Dar niekas neprarasta! - sušnabždėjo plėšikas Fijorai, 
kuri pasidėjo galvą ant rankų ir vos nealpo. - Mums 
liko vos dvidešimt Ijė kelio. Esu įsitikinęs, kad suspėsime 
laiku! 

- Su tokiais arkliais, kurie gali pusiaukelėje išgriūti? 
Likusį kelią turėsime eiti pėsčiomis... O aš mirštu iš 
nuovargio! 

- Tuomet pailsėkime. Tik keletą valandų, bet tai 
padės ir mūsų arkliams. Pavalgysime, paskui tu pamiegosi 
kuriame nors kambaryje. O aš tuo metu pavaikščiosiu 
po miestą ir paieškosiu... 

- Ne! Jei aš ilsėsiuos, tai ir tu, kitaip prisirišiu tave! 

- Atrodo, mudu visiškai pasitikime vienas kitu? Tiesiai 
sakau, kad negaliu tau dėl to priekaištauti Juk mudu 
visai nesėniai susipažinome. Padarysime taip, kaip tu 
nori, bet pirma pavalgysime! Aš tiesiog mirštu iš bado! 

- Jau? Bet juk taip neseniai valgėme avieną! 

- Galbūt. Bet matai, kliūtys man žadina apetitą. Beje, 
ar nesi įsitikinusi, kad tau neliko keleto monetų užmokėti 
smuklininkui? 

- Bet juk tu atėmei iš manęs kapšą, argi ne? 

- Žinoma... Bet kažkoks šeštas pojūtis man kužda, 
kad yra aukso, kaip būna, kai kiaulė randa truklių! Juk 
sakei, kad esi Fjora Beltrami? 

- Sakiau, bet ką mano vardas tau reiškia? 

- Antras Florencijos turtuolis... Kiekvienam Italijos 
vaikui tai reiškia labai daug! 

- Reiškė! Mano tėvas mirė ir... 

- Žinau, bet man atrodo, kad kažkas liko, nes 
bankininko duktė nesudės visų kiaušinių į vieną pintinę... 

Nors ir buvo pavargusi, Fjora nusijuokė. 

- Kad tai sužinotum, Rokai, turime patekti į Florenciją. 
Nebijok: ten gausi tą atlyginimą, apie kurį kalbėjau, net 
jei pačiam Lorensui Medičiui tektų tau jį sumokėti... 

Keliauninkai paliko Sieną prieš pat naktį, kaip tik 
laiku - dar neuždarius vartų. Gatvės buvo pilnos tylių 
žmonių, kurie gedulingai apsirengę ėjo į bažnyčią, į 
didžiosios savaitės mišias. Daugelis visą naktį praleis 
bažnyčioje, kurioje suslėptos visos brangenybės, ir apverks 
Kristaus mirtų Golgotoje. Varpai nutilo iki didžiojo 
ketvirtadienio, ir miestas nežinojo, kelinta valanda, todėl 
žmonės galėjo ramiai atgailauti. Dangus, atrodė, taip pat 
gedėjo, ir nuo ryto dulkė įkyrus lietus. Šiąnakt didžiulė 
balta katedra prislėgs miestą kaltės dėl Dievo Sūnaus 
mirties našta... 

Kai keliauninkai paliko smuklę, metras Gvidas nutarė 
duoti jiems paskutinį patarimą: 

- Dar vieną žodelį, ponai! Jei nenorite prarasti arklių, 
venkite San Kaciano, esančio Val di Pizoje! 

- Kodėl? - pašaipiai paklausė Rokas. - Ar ten yra 
plėšikų? 

- Apie tai kalba visi keliauninkai, atvykstantys iš tos 
pusės. Atrodo, prieš porą savaičių ten papjovė du brolius 
žvejus! Todėl saugokitės... 

- Dėkui už patarimą! Žudikas visuomet yra prastas 
krikščionis, todėl dvigubai pavojingesnis. Laimė, mes 
esame daug geriau apsiginklavę negu keliaujantys 
vienuoliai... 

Fjora paskui Roką leidosi molėtu kalvos, kur buvo 
miestas, šlaitu, tačiau negalėjo atsikratyti minčių ir 
nemalonios nuojautos, apėmusios ją nuo to momento, 
kai sužinojo, kad jiems nepavyko pasikeisti arklių ir, 
vadinasi, jai teks toliau keliauti su savo keista kumele. 
Visa kelionė, į kurią ji leidosi su tokia viltimi ir noru, 
tapo niūri. Tačiau dar niekas neprarasta ir jei viskas 
bus gerai, tai rytoj, šeštadienį, jie nuvyks į Florenciją 
dieną beveik kardinolo legato kortežu iš paskos. Vis 

dėlto ji niekaip negalėjo atsikratyti negeros nuojautos. 
Nejaugi bjaurioji Jeronima ir jos šutvė vėl laimės, ir 
po Frančesko Beltramio ateis abiejų brolių Medičių eilė, 
jie taps Jeronimos nepasotinamos aistros žudyti ir 
Riarijaus godumo aukomis? Dievas negalėjo laiminti 
popiežiaus nuo to momento, kai jis sutiko atiduoti 
krikščionišką miestą žudikų gaujai niokoti, net jei 
Florencija labiau vertino Platoną, 0 ne keturis 
evangelistus! Zūtbūt reikėjo laiku nuvykti! Deja, buvo 
juoda naktis, o Fjora visai nežinojo kelio. 


Antras skyrius 
Žmogžudystė katedroje 


Rokas taip pat nelabai gerai žinojo kelią, kuriame 
jų nuolat tykojo netikėtumai. Tik sekmadienį rytą 
keliauninkai, nusialinę ir jau abu joję vienu arkliu, 
rausvame danguje, kuriame pagaliau nebesimatė nė 
debesėlio, išvydo prie Florencijos vartų stūksančio Galuco 
vienuolyno sienas ir bokštus. Patvinusi upė užtvėrė jiems 
kelią, ir jie buvo priversti sukti į šoną. Be to, paklausę 
smuklininko patarimo, jie padarė linkį ir pasiklydo. 
Galiausiai Roko arklys užkliuvo už olos iškyšos, numetė 
raitelį ir nusilaužė koją. Teko jį užmušti. Tas, kuriuo 
jojo Fjora, nebuvo įpratęs ilgai keliauti, greitai pavargo 
ir negalėjo pakelti dviejų raitelių. Rokas galantiškai sutiko 
eiti pėsčias, o Fjorai leido joti, nors tai ir nebuvo labai 
patogu.Kartais ji jojo greta jo, bet jiedu beveik 
nesikalbėjo, nes viltis išgelbėti Medičius laikui bėgant 
geso. Kelionės pabaigoje ji sutiko sustoti vienuolyne, 
kaip pasiūlė Rokas. Taip anksti miesto vartai dar buvo 
uždaryti, be to, jie galėjo sužinoti naujienas. Jei Paciai 
jau spėjo smogti, reikėjo nuspręsti, ką jiems veikti toliau, 
nes tokiu atveju būtų didžiausia kvailystė eiti į miestą. 
Ir abu keliauninkai turėjo atsigauti. 

Duris atidaręs žmogus šypsojosi, dėl to Fjoros baimė 
atlėgo. Jei Florencijoje jau kas nors būtų įvykę, vienuolio 
veidas tikrai nebūtų toks ramus. Keliauninkai sėdėjo prie 
stalo ir valgė duoną su sūriu, o jis mielai atsakinėjo į 
jų klausimus: mieste - šventiška nuotaika, ir šventė tęsėsi 
dar gerokai po vidurnakčio. Vienas brolis, turėjęs vykdyti 
užduotis mieste, grįžo susižavėjęs kardinolo kortežu ir 
tuo, kaip jį priėmė sinjorai Medičiai. Svarbiausias tos 
dienos įvykis turėjo būti mišios, kurias monsinjoras Riarijus 
laikys pagrindinėje Florencijos katedroje, dalyvaujant 
visiems  garbingiausiems miesto gyventojams, kitiems 
žmonėms, kurie tik tilps toje katedroje... 

Kol vienuolis atnešė dar vieną vandens ąsotį, Rokas 
paklausė Fjorą: 

- Vartus tuojau atidarys. Tu gali paeiti? 

- Reikia. Žinoma, per mišias mums nėra ko bijoti, 
bet kuo anksčiau Lorensas viską sužinos, tuo geriau. 

- Sutinku, juo labiau kad mišios man nekelia jokio 
pasitikėjimo... | 

- Ar tu beprotis? 

- Ne, tačiau kai ką prisimenu. Per savo gyvenimą 
Jėga esu įsiveržęs pro daugelio vienuolynų duris, turėjau 
nemažai vienuolių, todėl žinau, kas yra Dievo baimė 
susidūrus su jėga. Tačiau mums dar reikia pėsčiomis 
nueiti apie pusę Ijė, kol atsidursime prie Florencijos 
vartų... 

Kad ir kaip Fjora stengėsi gauti kokį nors arklį, 
jiems nepasisekė ir teko pasikliauti tik savo jėgomis. 
Tačiau pamačiusi, kaip į miestą plūsta minios, Fjora 
pamanė, jog greičiau eiti neįmanoma, nes gali būti 
sutryptas. Iš visų aplinkinių kaimų į Florenciją - tarsi 
į naują Jeruzalę - traukė valstiečiai, kad pamatytų 
popiežiaus pasiuntinį. Oras staiga pasidarė tiesiog 
nuostabus. Saulė, tikra Velykų saulė, nutvieskė auksu 
viską, aplinkui viena po kitos budo varpinės, ir bronziniai 
jų balsai šiam pasauliu, kuriame viešpatauja karai, 

išdavystės, žmogžudystės, baimė ir tamsybė, skubėjo 
pranešti, kad Žmonijos Sūnus prisikėlė ir suteikė žmonėms 
amžinojo gyvenimo viltį... 

Praėjusią naktį Fjora atsikratė apsiausto - įmetė jį į 
upę, bet pirma pririšo prie jo didelį akmenį. Viršutiniai 
rūbai, kurių raištelius ji atleido, vis dėlto buvo labai 
nepatogūs, ir ji su pasitenkinimu pakeitė batus lengvesniais 
bateliais. Džiūgaujančių žmonių srautas, ištuštinęs visus 
aplinkinius kaimus, atnešė abu keliauninkus prie 
Florencijos sienų. Užmiršusi nuovargį ir baimę, Fjora su 
didžiausiu džiaugsmu žvelgė į jas. Taip ilgai ji laukė 
šios akimirkos, kai vėl savo akimis pamatys karštai mylimą 
savo vaikystės miestą... Ir Florencija pasitiko ją 
skambindama visais varpais, šventiškai išpuoštomis gatvėmis 
ir džiugia minia, užtvindžiusia šias gatves. | Ž 

Einant toliau, žmonių vis daugėjo, jie darėsi vis 
agresyvesni. 

- Mes iš čia niekada neištrūksime! - suniurzgė Rokas, 
kuris nemėgo, kad jį kas nors stumdytų. - Argi mes 
neisime į Medičių rūmus? - vėl paklausė jis, kai minia 
plūstelėjo ant Ponte Vekjo tilto, kurio abiejose pusėse 
stovėjo krautuvėlės su šventės dieną  uždarytomis 
langinėmis. 

- Ir taip, ir ne. Pirmiausia nueisime į katedrą. Rūmai 
yra truputį toliau. 

Skindamiesi kelią kumščiais ir špagų rankenomis, jie 
šiaip ne taip prasibrovė į laisvesnę vietą ir atsidūrė 
aikštėje. Čia jie pamatė, kad toliau eiti neįmanoma. 
Įėjimą į aikštę iš visų gatvių buvo užstoję kareiviai. 

- Aš atvykau iš Romos ir turiu laišką monsinjorui 
Lorensui, - pasakė Fjora vienam seržantui. - Praleiskite 
mane... Aš privalau patekti į rūmus! 

- Tu galėsi eiti truputį vėliau, mažylį, - atsakė šis. 
- Argi negirdėjai varpo? Mišios prasidėjo ir monsinjoras 
Lorensas dalyvauja jose kartu su savo broliu ir visais 
savo draugais... Palauk! - pridūrė jis, nes išbalęs ir 

dulkėtas veidelis sukėlė jam gailestį; - Aš tau padėsiu 
patekti į katedrą. O ten tu prasigrūsi pro žmones ir 
surasi jį! 

Beveik kabėdama ant stiprios kareivio rankos, Fjora 
netrukus atsidūrė priešais tvirtas katedros duris, kurios 
šventės proga buvo atidarytos ir pro jas sklido darnūs 
muzikos garsai. Rokas ėjo paskui ją tarsi lipte prilipęs. 

- Matai, berniuk, čia aibė žmonių. Grūskis pats, - 
pasakė seržantas. - O aš grįšiu į savo vietą, kol 
neprisirinko dar daugiau Žmonių. 

Prieiti prie altoriaus, kur meldėsi Medičiai drauge su 
visa šeima ir bičiuliais, buvo nelengva, nes visur stovėjo 
žmonės. Tačiau Fjora nuo mažens pažinojo šią katedrą 
ir ėjo aplinkui, prašydama žmones praleisti ją, o labiausiai 
užsispyrusiems rodė Kotrynos laišką: 

- Laiškas monsinjorui Lorensui! Laiškas monsinjorui 
Lorensui! 


Buvo karšta kaip krosnyje. Minia, susigrūdusi tarp 
marmurinių Santa Marija del Fjorės katedros sienų, buvo 
tokia tiršta, kad skleidė karštį, kuris tvyrojo virš viso 
miesto, džiovino upeliukus ir balas, susidariusias visą 
savaitę lijus lietui. Smilkalų ir aromatinių žolių, deginamų 
per apeigas, kvapas kilo aukštai iki katedros skliautų, 
maišėsi su troškesniu kvapu žvakių ir gėlių, kurių buvo 
pribarstyta visoje katedroje ir kurios dabar lėtai vyto po 
žmonių kojomis... 

Pagrindinėje dalyje buvo susirinkusi prašmatniausia 
publika: plonyčiai audiniai ir aksomas, auksas ir 
brangakmeniai; visi jie buvo patys artimiausi žmonės 
nuolat besilinksminančio žemės princo rūmuose, dabar 
susirinkę kaip nuoširdūs tikintieji. Visi  šnekėjosi 
tarpusavyje, plepėjo pusbalsiu, pasakojo naujausius gandus, 
naujausias perskaitytas eiles. Apžiūrinėjo vieni kitus. 
Kritikavo tualetus ir šukuosenas. Už šios neramiai 
judančios minios menkesni žmoneliai stengėsi pamatyti 
chore stovinčius abu miesto valdovus. Lorensas buvo 

apsirengęs juodai, bet jo trumpas apsiaustas buvo susegtas 
tokiu dideliu deimantu, kad už jį būtų galima nusipirkti 
visą karalystę, o Džulianas tviskėjo purpuru ir auksu, 
buvo gražus ir švytintis kaip Apolono statula, džiaugs- 
mingas kaip atostogauti paleistas pažas. 

Kai ji pagaliau pamatė juos, jos širdis iš susijaudinimo 
ėmė plakti. Jie buvo gyvi, ir kai tik baigsis mišios, ji 
atiduos jiems laišką. Dievas pasirūpino, kad ji, nors ir 
sunkiai keliavusi, nepavėluotų! Širdyje buvo taip gera, 
kad mato šiuos kadaise buvusius tokius brangius veidus... 
brangius ir dabar... Bet ten, chore, tą dieną dar kai 
kas traukė žmonių dėmesį - liaunas ir išbalęs, su nėriniais 
ir sunkiu kardinolo purpuru, jaunasis aštuoniolikmetis 
bažnyčios hierarchas, taip greitai ėmęs darytis suaugusiu. 
Jam vos krustelėjus, ryškiai suraibuliuodavo brangakmeniai 
ir auksas jo aukštoje mitroje ir auksiniuose skrituliuose, 
simbolizuojančiuose saulę, ant jo ryškiai raudonų pirštinių. 
Teisybę sakant, jaunasis Riarijus šiek tiek varžėsi, ir visi 
manė, kad tai - dėl kuklumo, taip tikusio tokio aukšto 
rango jaunuoliui! Moterims jis atrodė žavus dėl svajingų 
akių ir lengvo veido rausvumo, O vyrai, matydami jo 
trapumą, pajuto savo pranašumą ir atstatė krūtines, su 
pasitenkinimu jie praminė jį “geltonsnapiu". 

Dalis vietinių kunigų, taip pat dalis kartu su juo 
atvykusių, apsupo krėslą, panašų į sostą, kuriame jis 
sėdėjo ir net snūstelėjo, nepaisydamas garsiai gaudžiančių 
vargonų ir choro giedojimo - jo dainininkų balsai buvo 
nepaprastai stiprūs. Iš tikrųjų iš visų susirinkusiųjų tik 
abu Medičiai ir kai kurie jų „draugai - Fjora pamatė 
stambią Andželo Policiano nosį, Fačino akinius ir svajingą 
Botičelio žvilgsnį - domėjosi Velykų mišiomis. 

Prie altoriaus kunigas su visais  patarnautojais 
neskubėdamas ir iškilmingai atlikinėjo apeigas. Duonos 
palaiminimas, Dangun žengimas. Pasigirdo neįprastai garsus 
varpelio skambėjimas. Giedotojai nutilo, visi nuščiuvo, tik 
tyliai grojo vargonai. Moterys ir vyrai suklaupė, ir atrodė, 

kad gėlių jūra nulenkė savo žiedus. Priešais altorių, 
švytintį nuo daugybės žvakių, patarnaujantis kunigas 
aukštai iškėlė prosforą, simbolizuojančią Avinėlį, kurią 
vitražo stiklai nudažė raudonai. Vėl suskambo varpai, 
bet tuo metu prasidėjo baisi spūstis. Fjora išbalo... 

- Tai neįmanoma! Čia! 

- Prasidėjo! - tarė Rokas ir išsitraukė špagą. Ji 
nejučiom padarė tą patį, ir jiedu ėmė skintis kelią 
besigrumiančioje, tarsi išprotėjusioje minioje. Taip jie 
pasiekė chorą. 

Susirėmimas vyko pr pat altoriaus, kur išsigandęs 
kunigas išmetė taurę. Sventas indas nusirito prie raudonais 
paauksuotais rūbais apsirengusio kūno, kuris nejudėdamas 
gulėjo ant juodų marmurinių grindų dideliame kraujo 
klane. Jis vis didėjo: Džulianas Medičis, gražuolis ir 
linksmuolis, žavusis Džulianas, žinoma, buvo miręs, bet 
kažkoks rudais rūbais apsirengęs žmogus užgriuvo jį ir 
badė peiliu. Rokas žaibiškai puolė jį ir dūrė savo špaga. 
Į koją sužeistas žudikas atsistojo ir norėjo tuo pačiu 
atsakyti, bet minia stvėrė jį ir nusinešė, o Džuliano 
kūną numetė prie choro laiptelių, kur tučtuojau pripuolė 
Fjora. Tuo metu Rokas, ant kurio kaklo pakibo 
neapsakomai išsigandusi sužeista moteris, neleidusi jam 
persekioti priešo, žvalgėsi aplinkui, o žudikas tarsi žaltys 
tarp akmenų laviravo Žmonių minioje. 

Kol Fjora nusiminusi svarstė, kaip galėtų padėti 
jaunuoliui, kurį kadaise mylėjo, kažkas greta jos atsiklaupė, 
ir ji pamatė, kaip ilga sausa ranka palietė lavono kaklą. 

- Jam jau niekuo nepadės; - pasakė Demetrijas 
Laskaris. - Sąmokslininkai viską padarė pagal planą. 
Pirmosiose eilėse aš pastebėjau keletą veidų, kurie man 
nepatiko. 

- Tai tu? - nustebusi paklausė Fjora. - Ką čia veiki? 

- To paties galėčiau tavęs paklausti. Eime! Mums 
nereikia čia pasilikti... 

O aplinku tebevirė kautynės. Rokas grūmėsi su 
randuotu žmogumi, panašiu į kažkieno tarną. Jiedu ėmė 
žvalgytis Lorenso ir netrukus pamatė jį. Prieš pat jauną, 
bet drebantį ir baltą kaip nėriniai kardinolą Florencijos 
valdovas, savo juodu apsiaustu apgaubęs kairę ranką, 
vien su paradine špaga kovėsi su dviem kunigais, 
apsiginklavusiais durklais. Jie užpuolė jį tuo metu, kai 
per apeigas visi buvo nulenkę galvas, o Džulianą užpuolė 
Pacis ir kažkoks Bandinis. Iš kaklo žaizdos bėgo kraujas, 
tačiau jis narsiai kovėsi tarp išvartytų kandeliabrų, sutryptų 
vaškinių žvakių ir šventų reikmenų, o juodos jo akys 
rusvame veide karštligiškai blizgėjo ir vertinamai žvelgė 
į aplinkui susigrūdusius priešus, pastebėdamas tuos, kurie 
stengėsi perlipti baliustradą ir pulti jį. Jo bičiuliai taip 
pat nesėdėjo sudėję rankų - jie kovėsi visuose šventyklos 
kampuose ir negalėjo jam pagelbėti. Pavojus buvo labai 
didelis. 

- Pas mane, Medičiai! Palė! Palė! - šaukė jis, ir 
senovinis jo giminės kovinis šūksnis kilo iki pat katedros 
kupolo. 

Jam atsiliepė tik keletas balsų. Išsigandusi Fjora 
suprato, kad jis žuvęs. Dabar jis jau grūmėsi su keturiais 
priešais ir vis tankiau alsavo. Ji puolė prie jo, kad 
duotų jam bent normalią špagą, ir kol Rokas dorojo 
savo priešininką, nuo kelių suolų, suverstų viens ant 
kito, nušoko broliai Kavalkančiai, lyg patrankos sviediniai 
nušlavę visus aplink Lorensą ir paskutiniu momentu atėję 
jam į pagalbą. Lorensas galėjo atsipūsti, juo labiau kad 
pamatė šiuos netikėtus pagalbininkus. Abu kunigai, 
Antonijus de Voltera ir Stefanas, Pacių namų kunigas, 
leidosi bėgti, nes jų durklai, palyginti su kovinėmis 
špagomis, buvo per menki ginklai. Tuo momentu Fjora 
pribėgo prie Lorenso, ištiesė jam savo špagą ir pasakė: 

- Imk! Tau ji labiau tiks, aš nemoku ja naudotis. 

- Fjora! - netikėtai švelniai tarė jis, ir dėl to jaunosios 
moters širdyje pasidarė šilčiau, bet jai jau šaukė, kad 

trauktųsi ir eitų į priedangą. Iš dešinės nuo choro pusės 
greitai artinosi ginkluotų žmonių grupė, vadovaujama 
Pacio. Dabar jų buvo ne mažiau kaip dvidešimt! 

Šūktelėjęs “Aš ją prižiūrėsiu!“, Demetrijas patraukė 
jaunąją moterį į šalį, o Rokas lengvai peršoko baliustradą 
ir atsidūrė akis į akį su bankininku. 

- Tu per dažnai painiojiesi mano kelyje! - sušuko 
jis ir įniršęs puolė. 

Tačiau tuo metu nežinia iš kur atsiradęs labai gražus 
ir puikiai apsirengęs jaunuolis atsistojo tarp abiejų 
priešininkų, nors galėjo būti iš abiejų pusių pervertas. 

- Palikite man tą šlykštų šunį, mesire! - sušuko jis 
ir pasiruošė kautis. - Kraujas, kurį matote ant mano 
špagos, - tai Džuliano kraujas. Aš ką tik suvilgiau ją 
jo krauju ir prisiekiau, kad tą žmogų nužudysiu tik aš. 
Esu Frančeskas Noris! 

Kad netrukdytų jam, Rokas truputį pasitraukė ir 
tučtuojau susirėmė su dviem naujais priešininkais. 

- Gerai, jaunuoli, bet nepaleiskite jo ir nepaslyskite 
kraujuje! Jo čia daug, ir, velniai griebtų, - pridūrė jis 
perverdamas pirmą iš jų, - pasistengsime, kad jo būtų 
dar daugiau! 

Kad ir atskubėjo pagalba, kautynės buvo labai nelygios. 
Lorensas Puikusis silpo, jo krūtinė sunkiai kilnojosi lyg 
kalvio dumplės. Jį išstūmė iš choro, ir jis galėjo likti 
be priedangos iš nugaros. 

- Į zakristiją, monsinjore! - suriko Demetrijas, kuris 
paliko Fjorą už kolonos, o pats jau kovėsi su durklu. 
- Užsidarykite zakristijoje ir laukite pagalbos! 

Lorensas greitai pasitraukė, paskui, trijų Žmonių 
ginamas, ėmė pamažu trauktis, pakeliui paklojęs dar du 
priešus. 

- Puiku! - įvertino Rokas. 

Jis taip pat ką tik paguldė ant juodų grindų plokščių 
dar vieną. Užpuolikai šiek tiek sutriko, ir nedidelė 
Medičius supusių žmonių grupelė, tuo pasinaudojusi, 

nubėgo iki naujos zakristijos, kurios duris buvo iškalinėjęs 
Luka dela Robjas; dabar jie ten aklinai užsidarė. 
Persekiotojai tik beviltiškai trankė jas kumščiais. 

- Eime, - sušnabždėjo Demetrijas. - Ir mums reikia 
pagalvoti, kur pasislėpti. 

Nieko kito jiems ir neliko. Rokas, įsitraukęs į kautynes, 
paskui Lorensą pasitraukė į zakristiją, kurią buvo apgulę 
sąmokslininkai. Nusibrauti iki durų buvo neįmanoma, nes 
visur vyko susirėmimai. Kartu su Demetrijumi Fjora 
pasislėpė už altoriaus, kur buvo užsiglaudęs jaunasis 
Riarijus, leisgyvis iš baimės. Raudodamas jis spaudė 
rankose masyvų sidabrinį Nukryžiuotąjį. Tačiau niekas 
nekreipė į jį dėmesio. 

Pasislėpę ir užsidengę siuvinėtu užtiesalu, jie ėmė 
svarstyti, kas vis dėlto atsitiko. Neramiausia buvo prie 
zakristijos, Oo mažojo altoriaus vidurys ėmė tuštėti. Kai 
kurie kovotojai išvis paliko kautynių lauką. Banga slūgo, 
ir buvo matyti, kas liko po jos: visur voliojosi sukruvinti 
kūnai ir pamesti ginklai, suplėšytos ir sutryptos moteriškos 
pelerinos, sumindžiotos gėlės, sulaužytos brangenybės, 
kurias godžiai rinko elgetos, panašūs į rupūžes. Pro 
praviras duris matėsi saulėta diena ir aikštė, iš kurios 
sklido neapsakomas triukšmas, - kautynės persikėlė ten. 
Atrodė, kad aikštėje susirinko visa Florancija. 

- Kaip atsitiko, kad Medičiai atėjo be apsaugos? - 
pašnibždom paklausė Fjora. - Kur Savaljas ir jo žmonės? 
Kur vyriausiasis prokuroras? Ar tai vis dar Petručis? 

Demetrijas gūžtelėjo pečiais. 

- Niekas nemanė, kad jie užpuls per mišias. Savaljas 
turėtų būti rūmuose. O Petručis, jei tikėsime Vake*, 
yra Sinjorijoje, ir durys ten uždarytos... Eik paskui mane, 
aš radau kitą slėptuvę, kur ramiai palauksime, kuo viskas 
baigsis. 


* Varpas, kuriuo Florencijoje skambindavo kilus gaisrui ar kitokiai 
gaivalinei nelaimei. 

Paėmęs jaunąją moterį už rankos, graikas žemai 
pasilenkė ir nubėgo palei sieną prie mažų tamsių laiptų, 
kilusių aukštyn, kur apie vargonus sustodavo giedotojai 
ir muzikantai. Čia buvo tuščia, bet iš netvarkos matėsi, 
kad ir čia vyko susirėmimas ir buvo paskubomis 
pasitraukta. Muzikos instrumentai ir natos mėtėsi ant 
grindų. Ant didelės bronzinės atramos buvo padėta 
moteto partitūra - matyt, jo gaidos įstrigo giedotojų 
gerklėse, bet tai buvo puikus kūrinys, visai neseniai 
sukurtas Žano Okehemo, Prancūzijos karaliaus kapelos 
vadovo, kuris buvo specialiai atsiųstas pas Lorensą švęsti 
Velykų. Ir viskas buvo palikta. 

- Čia, matyt, grūmėsi, kas pirmas pasieks laiptus. 
Atsisėskime, jei nori, - pridūrė graikas, ir jo balse 
netikėtai pasijuto švelnumas. - Norėčiau sužinoti, kokiu 
stebuklingu būdu patekai į Florenciją? Žinoma, jei tu 
pati nori man tai papasakoti... 

Fjora išsitraukė nosinaitę ir nusišluostė šlapią ir 
dulkėmis apneštą veidą. Skrybėlę ji jau seniai pametė 
ten, minioje, ir jai buvo sunku laikyti plaukus sugrūstus 
po tankiu tinkleliu. Ji smalsiai ir truputį nustebusi žvelgė 
savo pilkomis akimis į graiką. Per pastaruosius keletą 
mėnesių jis gerokai suseno, jo tamsiose akyse atsirado 
liūdesys. 

- O kodėl galėčiau nenorėti? - tyliai paklausė ji ir 
uždėjo ranką ant seno bičiulio peties. - Argi šiomis 
gyslomis tekantis kraujas pasikeitė? 

- Kurį laiką aš tikrai taip maniau, bet buvau dėl to 
nubaustas - mano atgaila tapo panaši į sąžinės graužimą! 

- Žinau, apie ką galvoji. Tu galvoji apie tą baisią 
sceną More, kur mes vos nesusimušėme tuščioje Karolio 
Drąsiojo palapinėje. 

- Žinoma. 

- Demetrijau, tu turi užmiršti tai, kaip ir aš užmiršau! 
Mano gyvenimo upe nuo to laiko nutekėjo tiek vandens, 

o mano dangumi nuplaukė tiek debesų! Tačiau sakyk, 
ar apsidžiaugei pamatęs mane čia? 

- Ir tu dar klausi! 

- Aš taip pat buvau tiesiog laiminga! Tai panašu į 
saulės spindulį po neseniai mano išgyventų niūrių dienų. 
Todėl turi suprasti: tai ir tik tai svarbu mums! Tu esi 
tu, Oo aš esu aš, ir dabar mudu esame drauge! 

Jis nieko neatsakė, bet jo akyse sužvilgo ašaros, jis 
apkabino ją savo didelėmis rankomis ir stipriai priglaudė 
prie širdies. Taip jie minutėlę sustingo, kol aprimo juos 
apėmę jausmai. Dar niekuomet Demetrijas su Fjora 
nesielgė taip - kaip tėvas, suradęs savo pasiklydusį vaiką. 
Anksčiau jų draugiškumą rodė tik gestai ir daugiausia 
žodžiai. Jiems reikėjo pakelti baisius išbandymus, kol 
graikas suprato, kiek daug vietos jo širdyje užima ši 
jauna moteris. 

- O Estebanas? - paklausė Fjora prisiglaudusi prie 
gydytojo juodo rūbo. - Tu žinai, kas jam nutiko? 

- Jis čia, su manimi. Maniau, kad ir jo netekau, kai 
ponia Leonarda mane prakeikė, ir ji buvo visiškai teisi... 
Aš ėjau pirmyn pats nežinodamas, kur einu. 


- O kodėl tu nepasilikai su Lotaringijos hercogu? 
Arba su karaliumi Liudviku? 


- Aš nebuvau reikalingas nei vienam, nei kitam, o 
įkyriai pirštis nemėgstu. Tačiau Estebanas suprato, kas 
man yra. Jis pasivijo mane kelyje ir pasakė: “O jei 
mudu kartu nuvyksime pažiūrėti, kas liko iš mūsų sodo 
Fjezolėje ir smuklių Arno pakrantėje?“ Taip mes ir 
grįžom čia... 

- Ir tu nebijojai, kad čia gali būti tas pats pavojus, 
dėl kurio mudu turėjome palikti Florenciją? 

- Apie tai nė nepamaniau, nes pažįstu žmones. Minia 
paprastai būna nepastovi, jos nuotaikos greitai keičiasi, 
ją lengva pakreipti reikiama linkme, o Florencijoje, man 
regis, tai dar labiau jaučiama. Praėjo dveji metai, be 

to, mirti čia ar kur nors kitur... Juk nebeturėjau ko 
prarasti. 

- Ir kas nutiko paskui? 

- Nieko. Sinjoras Lorensas sutiko mane kaip seną 
draugą, apgyvendino iš pradžių Badjė, paskui tavo name... 

- Aš čia dar turiu savo namą? 

- Tau liko tavo vila Fjezolėje, ją išsaugojo Medičiai. 
Mes dažnai kalbėjome apie tave. Žinai, kad ir ką tu 
čia išgyvenai, visi visuomet tikėjosi, jog kada nors grįši. 

- O tenykščiai žmonės taip pat gerai tave sutiko? 

- Gerai, juk neseniai ten buvo nedidelė choleros 
epidemija, ir aš nemažai padirbėjau. Fjezolės gyventojai 
prisiekia tik mano vardu, o Florencijoje... Tačiau prašau, 
pasakok apie save. Dabar noriu išgirsti tavo istoriją. 

- O tu neregėjai jokių vizijų su manimi? Juk galėjai 
matyti nepaisydamas laiko ir erdvės! 

- Taip, kartais. Bet visuomet labai miglotai, nes buvai 
labai toli nuo manęs, ir mano palankumas tau trukdė 
gerai suprasti, kas dedasi. Tačiau prašau, pasakok! 

Šiuos du nuošaliame kamputyje pasislėpusius žmones 
dabar supo visiška tyla. Prie zakristijos liko keletas 
žmonių, kurie stovėjo prie sunkių durų ir pusbalsiu 
šnekėjosi, panašūs į vilkus, sukančius galvas, kaip užpulti 
auką. Mažajame altoriuje nebuvo nė vieno žmogaus, tik 
įspindo popiečio saulė. Fjora priėjo prie baliustrados, 
atsirėmė ir iš aukštai žvelgė į kraupų vaizdą: ant juodo 
marmuro, sukrešėjusio kraujo klanuose gulėjo mirusiųjų 
lavonai; Džuliano kūnas šventiškais rūbais jau sustingo, 
o truputį toliau beveik taip pat sustingo jaunasis 
kardinolas, prigludęs prie blizgančio kryžiaus, kurį vis 
dar laikė abiem rankomis apglėbęs... Fjora sunkiai 
atsiduso. 

- Iki šios dienos, kai tavo pasaulis galbūt sugrius, tu 
vis dėlto turėjai šiokios tokios ramybės. O mano kelyje 
buvo vien išmėginimai, bet, tiesa, buvo ir džiaugsmas: 
gimė sūnus Filipas. 

Blausios graiko akys akimirką sužibo kaip seniau ir 
jo veidas nušvito. 

- Sūnus? Tu turi sūnų? O Dieve, kokia laimė! 

Atsirėmusi į baliustradą, Fjora stengėsi prisiminti visą 
savo gyvenimą nuo to laiko, kai prie Nansi žlugo 
paskutinio didžiojo visų Vakarų hercogo galybė. 

Kai ji baigė, Demetrijas neištarė nė žodžio. Atrodė, 
jis suakmenėjo, ir tokioje padėtyje, sėdėdamas visiškai 
tiesiai su savo juodu, nešvariu, apdulkėjusiu apsiaustu, 
sukryžiavęs kojas, jis buvo panašus į vieną iš senovės 
išminčių, sėdinčių ant raudonos Rytų turgaviečių žemės 
ir šlovinančių pranašą, kalifų ir jų legendinių karvedžių 
žygdarbius... Jis Fjorai staiga pasirodė toks tolimas, kad 
ji išsigando, pasilenkė prie jo ir ėmė iš visų jėgų tampyti 
rankovę. 

- Demetrijau! Ar girdi mane? 

Jis nieko neatsakė, jo akys tebežvelgė į tolį pro 
storas Santa Marija del Fjorės katedros sienas. 

- Taip... Žinai, Fjora, nemanau, kad tavo vyras yra 
miręs. 

Jaunosios moters širdis beveik sustojo, gerklę suspaudė, 
burna išdžiuvo. 

- Ką tu pasakei? 

Jo kūnu perbėgo smarkus drebulys. Jis atsipeikėjo iš 
transo būsenos, pažiūrėjo į ją ir silpnai šyptelėjo. 

- Tu manai, aš išprotėjau? 

- Ne. Žinau, kad gali pamatyti ateitį, tačiau, 
Demetrijau, šįkart tu apsirikai: Filipas užlipo ant ešafoto 
viso miesto akivaizdoje, ant to paties ešafoto, kur žuvo 
mano tėvas ir motina. Iki šiol nuo jo niekas nėra 
nulipęs, ir Matjė de Pramas žinojo ką sako, kai man 
pasakojo apie mirties bausmės įvykdymą. 

- Žinoma, aš mačiau pakeltą kardą... bet nemačiau 
kraujo. 

Nuoširdžiai apgailestaudama  Fjora pamanė, kad 
Demetrijas iš tikrųjų labai paseno ir kad jo protas, 

neseniai buvęs toks šviesus, nusilpo kaip ir jo kūnas. 
Žinoma, praeitis negrįžtamai dingo, kad ir kokia gyvybinga 
ir aistringa ji buvo. Ji mirė kartu su Filipu! 

Bronzinis Vakės balsas vis dar gaudė virš miesto, 
girdėjosi riksmai, kanopų kaukšėjimas, o paskui didžiulėje 
Santa Marija del Fjorės katedroje kilo triukšmas, kurio 
buvo neįmanoma neatpažinti: tai trypė kareivių batai. 
Pasigirdo balsas, privertęs Fjorą pribėgti prie baliustrados; 
paskui ją ir Demetrijas lėtai priėjo ir pažvelgė žemyn. 

- Atidarykite, monsinjore! Tai aš, Savaljas! Jums 
nebėra ko bijoti: miestas jūsų rankose! 

Tai iš tikrųjų buvo Lorenso gvardijos kapitonas, 
vadovavęs kareivių kuopai, jų šarvuotėje buvo įspausta 
raudona lelija. Iš paskos sekė žmonių minia: vieni ėjo 
patenkinti, kiti - lyg ir atgailaudami. 

Bronzinės durys atsivėrė. Išvydę aukštą liekną siluetą 
ir tamsų savo šeimininko, kuris visuomet buvo tikras 
draugas, veidą, žmonės džiaugsmingai sušuko, net. 
susiūbavo bronzinės žvakidės, o virš aikštės tarsi griaustinis 
sugriaudėjo. Iš gatvės netikėtai suplūdusių žmonių 
spūstelėti, keli sargybiniai buvo nustumti, ir grandinė 
buvo pertraukta. Tuomet Savaljas turėjo pasitelkti į 
pagalbą ietininkus, kad išgelbėtų savo šeimininką nuo 
mirties, nes jį dėkingi miestiečiai būtų uždusinę savo 
glėbyje. 

“- Atgal! - įsakė jis. - Visi atgal arba aš griebsiuos 
ginklo! Jei nepaklusite, vadinasi, tarp jūsų tebėra žudikų. 
Tuomet saugokitės! 

Minia pasitraukė atgal ir padarė taką, kuriuo ėjo 
Lorensas su savo bičiuliais, juos entuziastiškai sveikino 
susirinkusieji, o Lorensas Puikusis jiems atsakė tik rankos 
mostu. Staiga jis sustojo. 

- Džulianas! - sušuko jis. - Ką padarė mano broliui? 

Štai jis, monsinjore! - atsakė Savaljas ir špaga 
parodė žmones, kurie tuo metu kėlėsi ant pečių neštuvus, 

užklotus šilkine užuolaida, nuplėšta nuo vieno katedros 
lango. Po plona raudona medžiaga gulėjo žmogaus kūnas. 

- Noriu, kad visa Florencija pati pamatytų, ką jam 
padarė! Pakelkite jį! Pakelkite kuo aukščiau, kad jo 
mirtis reikalautų dangaus keršto! Tegyvuoja teisingumas! 

Visi pamatė kruviną, šventiškais rūbais vilkintį lavoną. 
Iš gražuolio Džuliano liko tik negyvas kūnas, kuriame 
buvo apie keturiasdešimt durklo dūrių: žudikas taip 
nekentė jo, laimingo Simonetos Vespuči mylimojo. Prie 
jo negyvos rankos prigludo Lorensas, kad paskutinį kartą 
pabučiuotų ją. Kai gedulinga eisena jau rengėsi palikti 
katedrą, Lorensas dar kartą sustabdė ją. 

- O kur kardinolas Riarijus? - paklausė jis. 

Savaljas gestu parodė, kad nežino, tačiau tuo metu 
berniukas, apsirengęs giedotojo rūbais, išlindo iš už 
kolonos ir pasakė: 

- Katedros kunigai paėmė jį, garbingasis sinjore! Jie 
rado jį leisgyvį iš baimės už altoriaus ir pasiėmė, kad 
padėtų jam atsipeikėti. Jis turi būti kažkur ten. 

- Tegul kas nors nueina pas jį! 

- Ką su juo nori daryti? - paklausė Policianas 
pasilenkęs prie savo draugo peties. - Kodėl nepalikus 
jo likimo valiai? Žmonės gali tiesiog sudraskyti jį... 

- Kaip tik to ir noriu išvengti. Minia dabar yra 
įtūžusi, ji gali paversti jį kankiniu, kurį popiežius išsyk 
kanonizuos. Tas pienburnis per daug vertingas įkaitas, 
kad būtų galima atiduoti miniai sudoroti. 

Kai jis baigė kalbėti, dešinėje iš choro išlindo dar 
viena žmonių grupė, kėlusi ir pasigailėjimą, ir nuostabą. 
Tai buvo iš abiejų pusių mažų storulių kunigų, išgąstingai 
besidairančių, prilaikomas mažasis kardinolas, kuris taip 
gėdingai pasirodė susirinkusiems miestiečiams. Žinoma, 
nelaimingasis manė, kad tai jo paskutinė valanda, tačiau 
kai pamatė priešakyje stovintį Lorensą Puikųjį, pasistengė 
atrodyti bent kiek oriau. 

- Aš... aš esu per daug susijaudinęs, kad tiek kraujo 
pralieta Prisikėlimo dieną, ir nenorėčiau... čia pasilikti! 
Aš noriu išvažiuoti... tučtuojau! 

Lorensas pažiūrėjo į jį iš aukšto: jo žvilgsnyje buvo 
ir panieka, ir gailestis. 

- Apie tai negali būti nė kalbos. Šią baisią dieną 
tu čia buvai ir visi matė, kas smogė smūgį, nuo kurio 
žuvo mano brolis ir kurio auka aš vos netapau. Tu 
liksi mano name tiek, kiek man atrodys reikalinga! 

- Bet tai reikš, kad kėsinamasi į bažnyčios teises! 
Aš esu jo šventenybės popiežiaus legatas, todėl manęs 
negalima sulaikyti prieš mano valią! Esu įsitikinęs, kad 
tu neišdrįsi pakelti rankos prieš bažnyčios hierarchą! 

- Aš? Niekuomet gyvenime! Tu esi laisvas ir gali 
eiti kur nori. Eik! Durys atidarytos! 

Jaunasis prelatas pažvelgė į pašaipų Medičio veidą, į 
kūną, kurį laikė gyvos kariatidės, į sustingusius ginkluotų 
sargybinių veidus, o paskui - į minią, kuri vienu balsu 
net už katedros sienų šaukė savo nuosprendį: “Mirtis 
Paciui! Mirtis Riarijui!“ ir net: “Mirtis popiežiui!" 

Nors ir buvo karšta, jis sudrebėjo, žemai nulenkė 
galvą ir jau nugalėtas, nė nemėgindamas kovoti, pasakė: 

- Aš pasitikiu tavimi, sinjore Lorensai! 

Nieko neatsakęs, Lorensas parodė jam, kad sektų iš 
paskos, 0 pats atsistojo procesijos priešakyje ir pasuko 
durų link. Minia nutilo ir prasiskyrė priešais jį. Kai 
nešė Džuliano kūną, auksu siuvinėtas jo rūbas saulėje 
suspindo ir vėl pasidarė visiškai tylu. Pagrindinės varpinės 
varpai liūdnai skambėjo, kaip gedulingoms mišioms, ir 
tas garsas sklido per visą miestą, kuris, atrodė, užgniaužė 
kvapą. 

Staiga lyg davus komandą minia pratrūko - baisus 
riksmas pakilo į dangų, galingas šauksmas, kuris, regis, 
kilo iš pačių žemės gelmių. Gedulinga procesija kažkur 
dingo, nušluota žmonių jūros, kurios įgeidžiu gedulas 
virto triumfu, mirusysis - nugalėtoju, kurį visi vienas per 

kitą sveikino, o jaunasis kardinolas, kurį vis dar prilaikė 
kunigai, tapo vos ne belaisviu, tempiamu paskui triumfo 
vežimą, ir jam trūko tik grandinių. 

- Eime! - pasakė Fjorai Demetrijas. - Tau reikia 
pailsėti. 

- O kur tu mane vedi? Į Medičių rūmus? 

- Ne. Kol kas mes ten neisime. Be to, Estebanas 
su mulais laukia manęs toje jūreivių smuklėje šalia 
Sinjorijos. 

- O mano bendrakeleivis? Nenorėčiau su juo išsiskirti. 

- Jis išėjo kartu su Lorensu ir jo žmonėmis. Kai tik 
nuvešiu tave į Fjezolę, nueisiu į rūmus ir paklausiu, ką 
jis veikia. Ir visiems pranešiu, kad tu atvykai. 

- Lorensas žino. Jis matė mane, kai daviau jam savo 
špapą. 

- Tuo labiau turiu pasikalbėti su juo šį vakarą! O 
dabar eime! | 

Kai jie išėjo iš katedros, raukydamiesi nuo akinančios 
saulės, aikštė buvo tuščia, bet eidami Sinjorijos link jie 
pamatė, kad ne visas miestas nuėjo paskui Medičius, - 
gana gausi minia stovėjo prie senųjų Teisingumo rūmų. 

- Čia nepraeisime, - tarė Demetrijas. - Tačiau kitaip 
negalima, jei norime susitikti su Estebanu. 

Ir tikrai, Žmonių jūra, nerami ir gaudžianti, liūliavo 
prie stiprių Sinjorijos sienų. Vieni beviltiškai mėgino 
ropštis didžiuliais akmens luistais, iš kurių buvo sudėti 
pamatai, ir pasiekti mažus, gana aukštai esančius langelius. 
Kiti laužė nagus stengdamiesi išlupti vinis iš masyvių 
durų, apkaltų geležimi. Priešais jas stovėjo žaliomis 
uniformomis vilkinti apsauga ir stūmė žmones tolyn. Iš 
visų gerklių sklido garsūs šūksniai, 0 ant akmeninio 
liūto, respublikos simbolio, sėdėjo kažkokia apšepusi 
būtybė ir klaikiai rėkė, mojuodama skuduru. Ir, žinoma, 
visą tą triukšmą užgožė varpas, gaudęs visame mieste 
iš svaiginamai aukšto bokšto, kurio viršūnėje plevėsavo 
vėliava su Florencijos raudonos lelijos atvaizdu. 

- Neįtikėtina! - pasakė Demetrijas nesusigaudydamas, 
kas vyksta. - Ką čia veikia šie žmonės ir kieno mirties 
jie reikalauja? 

Šiuos jo žodžius užgožė džiaugsmingas staugimas: 
didžiausias rūmų langas, išeinantis į geležinį balkoną, 
atsivėrė, ir į jį išėjo du kareiviai, apsivilkę žaliomis 
uniformomis. Jie tempė aukštą žmogų, kuris iš baimės 
klykė. Minia nutilo laukdama, kas bus toliau. Toliau 
viskas vyko labai greitai. Vienas kareivis įsmeigė į aukos 
krūtinę ilgą peilį, jo draugas sugriebė smunkantį kūną, 
iš kurio pirmasis spėjo ištraukti savo peilį, tučtuojau 
sugriebė nužudytąjį ir stipriai kilstelėjęs sviedė jį pro 
balkono groteles. Kūnas nukrito ant grindinio, o minia 
truputį prasiskyrė ir su žiauriu pasitenkinimu suriko. 

Balkone pasikartojo ta pati scena, ir dar vienas 
lavonas atsidūrė ant grindinio, o tuo metu ant dantytos 
sienos pakilo Čezarės Petručio vėliava, ir tai reiškė, kad 
mieste valdžia vėl priklauso teisėtam valdovui ir kad 
atėjo represijų metas... 

Demetrijas neturėjo laiko smulkiau sužinoti, kas dedasi, 
nes stengėsi atsikratyti berniūkščio, kuris, norėdamas 
pasiekti langą, prie kurio Demetrijas stovėjo drauge su 
Fjora, lipo tiesiai ant jo. Demetrijui į pagalbą atėjo 
Estebanas, kuris pamatė, į kokią padėtį pateko 
šeimininkas, ir alkūnėmis bei kumščiais prasiskynė kelią 
iki jo. Jis stvėrė besiropščiantį ir klykiantį berniūkštį ir 
užkėlė jį ant vienos sienos iškyšos, kur buvo tvirtinami 
deglai, paskui paėmė už rankos Demetriją ir norėjo jį 
nusivesti, bet netikėtai pamatė Fjorą. 

- O! Tai tiesa? Aš turbūt sapnuoju... 

- Ne, mano brangusis Estebanai! Čia tikrai aš! 

- Dieve mano! 

Estebanas  džiūgaudamas stipriai apkabino jaunąją 
moterį ir išbučiavo abu skruostus. Tuo metu minia 
prispaudė juos prie siencs ir užtvėrė tą siaurą takelį, 
kuriuo šis atėjo. 

- Neįmanoma pajudėti, mano berniuk, - atsiduso 
graikas. - Reikės likti čia. Bet kas atsitiko? 

- O, žinau... Tikrai beprotiška istorija! 

Ir jis viską smulkiai papasakojo. Kol dalis sąmokslininkų 
puolė  Medičius katedroje, kiti, vadovaujami Pizos 
arkivyskupo Salvjačio, užėmė Sinjoriją. Kai varpai skelbė 
Prisikėlimą, sąmokslininkai pamanė, kad abu broliai jau 
nužudyti, ir norėjo bėgti iš Teisingumo rūmų, tačiau jie 
nežinojo, kad jų durys atsidaro tik iš lauko ir tik tada, 
jei turi raktą. Taip jie atsidūrė rūmuose. Tuomet Salvjatis 
pamėgino pasišnekėti su Petručiu, kuris taip pat buvo 
rūmuose ir piktinosi tuo, kas vyksta. Jis priėmė ginkluotą 
prelatą, kuris nieko negalėjo gerai paaiškinti ir visą laiką 
kosčiojo, stengdamasis kažkam duoti sutartą ženklą. 

O tuo metu senasis Džakopas Pacis, kuris manė, kad 
viskas klostosi kuo puikiausiai, išėjo į aikštę, lydimas 
keleto savo šalininkų, ir ėmė šaukti: “Laisvė! Laisvė!“ 
Prokuroras, jau labai įtariai žiūrėjęs į Salvjatį, ėmė 
susigaudyti, koks reikalas, ir kai vienas iš sąmokslininkų 
atėjo pas Petručį sužinoti naujienų, jis sugriebė jį už 
plaukų ir ėmė tąsyti po kambarį, suglumusio arkivyskupo 
stebimas, o paskui atidavė jį apsaugai ir įsakė suimti. 
Paskui jis ėmė visu balsu šaukti: “Prie ginklo! Į pagalbą!“ 
- ir taip garsiai, kad atbėgo keli teisėjai ir visi, kas 
buvo Sinjorijoje. Kadangi ginklus turėjo tik sargybiniai, 
o Petručis pamanė, jog vyksta revoliucija, tai visi 
nuskubėjo į virtuvę apsiginkluoti peiliais ir kirviais; paskui 
jie ketino užsidaryti bokšte ir laukti, kuo viskas baigsis. 

Kol visa tai dėjosi, Sinjorijos pastate keletas 
sąmokslininkų klaidžiojo koridoriais ieškodami nesančio 
išėjimo. Jie suprato, kad jiems viskas baigta tik tada, 
kai ten įėjo sargybiniai ir Medičių apsauga, kaip tik 
lydėję katedroje paimtus belaisvius. Teisėjai, kurie pasijuto 
tarsi sunkų nešulį nuo pečių numetę, nulipo iš bokšto 
ir tučtuojau vietoje surengė tribunolą. 

- Dabar Petručis žiūri, kad būtų atkeršyta ir už jį, 
ir už monsinjorą Lorensą, - baigė pasakoti Estebanas 
ir mostelėjo į balkono pusę. 

Buvo galima pasakyti, kad teisingumas šįkart buvo 
vykdomas pernelyg skubotai, ir Fjora net sudrebėjo 
prisiminusi, koks nemalonus jai buvo prokuroras, kai 
nagrinėjo jos ir Jeronimos bylą. Paskui ji nusisuko į 
kitą pusę, kad nematytų bjauraus reginio. 

Vos numesti iš balkono kūnai paliesdavo žemę, žmonės 
beregint suplėšydavo juos į gabalėlius, kuriuos užsmeigdavo 
ant iečių, šakių ar šiaip aštrių pagalių ir po visą miestą 
nešiojo šias baisybes. 

- Eikime iš čia! - ėmė maldauti Fjora. - Aš nebegaliu! 

- Aš jus išvesčiau, - tarė Estebanas, - tačiau turėsime 
palaukti. Pati matote, kad neįstengsime prasibrauti pro 
šią minią, apsvaigusią nuo kraujo, o netrukus visi apgirs 
nuo vyno! 

Ir tikrai - virš susirinkusių žmonių galvų pasirodė 
ąsočiai. Juos perdavinėjo tiems, kurie draskė į gabalėlius 
lavonus, tačiau pakeliui beveik kiekvienas nugerdavo 
gurkšnelį. 

Prasidėjo naujas dramos veiksmas. Balkone pasirodė 
trys stipriai surišti Žmonės. Vienas jų vilkėjo ilgus 
violetinius rūbus. 

- Arkivyskupas Salvjatis, - sušnabždėjo Demetrijas. - 
Nejaugi ir su juo susidoros be jokio teismo? 

Tačiau dabar buvo apsieita be durklo. Tris nuteistuosius 
- kiti du buvo arkivyskupo brolis ir kažkoks Bračolinis 
- buvo pakarti už kojų ant balkono grotelių. Tokią 
bausmę tuomet visi Florencijos gyventojai labai vertino, 
nes jie galėdavo ilgai stebėti aukos agoniją. Ir minia 
sustaugė iš džiaugsmo, kai pamatė, kad arkivyskupo rūbas 
nusmuko iki klubų ir uždengė visą kitą kūno dalį. Tačiau 
jis uždengė ir veidą, todėl visi keletą žingsnių pasislinko 
į priekį, kad geriau matytų; net pasigirdo reikalavimai 
pakarti Salvjatį iš naujo - tiesiog už kaklo... Estebanas 

nutarė pasinaudoti tuo, kad aplink juos pasidarė laisviau. 
Jis paėmė Fjorą už rankos ir vedė ją, iš paskos ėjo 
Demetrijas. Estebanas labai skubėjo išvesti Fjorą iš 
pavojingos vietos ir užpuolė ant maždaug keturiasdešimties 
metų amžiaus, neaukšto, kresno, panašaus į valstietį 
žmogaus trumpais garbanotais plaukais. Tačiau jo aukšta 
kakta atrodė išmintinga, tamsios akys - skvarbios, vilkėjo 
jis nešvarius, bet geros medžiagos rūbus. Sunėręs ant 
krūtinės rankas, jis ramiai stebėjo, kas vyksta. Kai 
Estebanas vos nepargriovė jo, tučtuojau gavo gana stiprų 
niuksą. 

- Velniai griebtų tuos nevėkšlas kaimiečius! - 
pasipiktino žmogus ir norėjo trenkti, tačiau Demetrijas 
jį pažino. 

- Atleisk mano tarnui, pone Andrėja! Jis tave pastūmė, 
nes mes skubame kuo greičiau išeiti iš čia, kad 
nematytume to baisaus reginio! 

- Kodėl? Argi tu, gydytojau, manai, kad su tais 
žudikais elgiamasi per žiauriai? Aš... 

Jis nebaigė sakinio. Jo žvilgsnis užkliuvo už F/joros 
ir pasidarė švelnus, kas tokiam žmogui buvo netikėta. 
Jaunoji moteris jį taip pat pažino. Tai buvo Verokjas, 
žymiausias Florencijos skulptorius, be to, puikus dailininkas 
1 smarkus Medičių šalininkas. Nuo 1475 metų sausio 
23 dienos, kai sukūrė garsiąją “džostrą", jis buvo nė 
kiek nepasikeitęs, ir prie jo ji pirmą kartą pamatė Filipą 
de Selonžė. 

- Tau, Fjora Beltrami, ši diena turėtų būti džiugį, 
nes baudžiami tavo tėvo priešai. O tu tokia išbalusi... 

- Aš ką tik atvykau, pone Andrėja, ir nesitikėjau iš 
karto patekti į kruviną katilą. | 

- Džuliano kraujas neįkainojamas. Nagi žiūrėk! Dabar 
Frančesko Pacio eilė. Jį paėmė su naktiniais marškiniais 
iš lovos su moterimi... 

Tai tikrai buvo Pacis. Jis buvo surištas virvėmis, ant 
veido ir kūno matėsi kraujo žymių, iki juosmens buvo 

nuogas, tačiau atrodė nepriklausomas ir valdingas, kaip 
visuomet. Minios šūksniai trukdė išgirsti, ką jis sakė 
sargybiniams.  Pasipiktinę Žmonės, žinoję, kad tai jis 
nužudė Džulianą Medič, reikalavo atiduoti žudiką. 
Netrukus Pacis, surištas per kulkšnis, kabojo greta 
Salvjačio, bet taip aukštai, kad jo nebuvo galima pasiekti 
rankomis, tačiau pataikyti akmeniu ar pagaliu buvo galima. 
Tuomet į jį pasipylė akmenų kruša... 

Šisyk Fjora nenusigręžė. Ji buvo visiškai abejinga 
likimui žmogaus, kuris prieš keletą dienų už rankos 
nuvedė ją į vedybinį kambarį. Stebint jo kančias, jai tik 
viena rūpėjo: kur pali būti Jeronima? 

Už nugaros ji išgirdo, kaip Demetrijas skulptorių 
paklausė, kas nutiko senajam Džakopui, Pacių patriarchui, 
ir ar jis taip pat suimtas. 

- Ne. Jam su keletu šalininkų pavyko pasprukti, tačiau 
Petručis pasiuntė žmones, kurie vejasi juos. Štai jau 
nubaudė dvidešimt šešis žmones, jei gerai suskaičiavau. 
Metas grįžti į dirbtuves! 

- Mane ir stebina tai, - tarė Demetrijas, - kad tu 
jas palikai! 

- O ką galėjau daryti? Visi mano mokiniai išlėkė, 
kaip Žvirblių pulkas, kai tik pasigirdo varpas, ir aš likau 
visai vienas su savo dažais, moliu ir teptukais! Tad 
nutariau pasielgti kaip ir jie, tačiau dabar turiu dirbti. 

- Vis dar kuri Koleonės statulą? 

- Žinoma! Man atrodo, kad dabar siužeto linija visai 
aiški, tačiau, - ir jis pasisuko į Fjorą, - manau, kad 
rasiu tau laiko, mano puikioji Fjora. Esu sumanęs 
bronzinę Artemidę, bet nė viena iš mano pozuotojų 
neįkvepia manęs kurti deivės. Turiu pasikalbėti apie tai 
su monsinjoru Lorensu! 

Ir jis nusiyrė per minią kaip mažas atkaklus laivelis, 
ryžęsis įveikti pavojingą vietą. Visi trys Žiūrėjo, kaip jis 
tolsta, o paskui Demetrijas paėmė Fjorą už parankės. 

- Tu turbūt užmiršai, kokia buvo tavo Florencija? - 
paklausė jis nujausdamas, kokios mintys sukasi jos galvoje. 
- Joks, kad ir baisiausias, reginys negali sutrukdyti tikram 
menininkui galvoti apie savo kūrybą. O tu, nors ir 
nebuvusi trejus metus, vis dar priklausai jam. Verokjui 
tie metai neturi reikšmės. 

- Manau, tu teisus. Jis su manimi taip kalbėjosi, tarsi 
mudu būtume išsiskyrę vos prieš keletą valandų. Bet 
juk tai tikra drama... 

- Čionykščiai žmonės mėgsta dramas, ypač jei ir jiems 
tenka koks nors vaidmuo. Bet kai jie nuplaus kraujo 
pėdsakus ir palaidos mirusiuosius, visi vėl grįš prie savo 
komercijos, meilės istorijų, knygų ir visi drauge dainuos 
apie tyrus gyvenimo džiaugsmus taip nuoširdžiai, kaip ką 
tik mūsų akyse tarsi vilkai troško mirties. 

- Šįkart viskas gali tęstis ilgiau negu paprastai, - 
įsiterpė Estebanas. - Jiems bus sunku pamiršti Džulianą. 
- Žinoma, tačiau jie dar karščiau mylės Lorensą! 

Netrukus su mulais, kuriuos rado savo vietoje, jie 
jojo į Fjezolę, o Fjora galvojo, kad Demetrijas ne visai 
teisus. Ji visuomet žinojo, kad Florencijos gyventojai yra 
nepastovūs,  užuomaršos, linkę perdėtai ir mylėti, ir 
nekęsti, tačiau šiandien, aplinkui regėdama tūžmastį, 
kurios auka pati vos netapo, ji veltui ieškojo nuo seno 
pažįstamo miesto veido. 

Galbūt ji viską per daug idealizavo, nepaisydama to, 
ką šiame mieste išgyveno. Galbūt per praėjusius visiems 
tokius sunkius trejus metus miestas taip pat gerokai 
paseno. O gal ji visai nebuvo florentietė, nors visuomet 
manė tikrai ja esanti? 

Viena buvo aišku: viso Pacių kraujo, kuris buvo 
pralietas jos akivaizdoje, ir jų bendrininkų kraujo jai 
nepakako, nes ji nematė Jeronimos kraujo. Fjora žinojo, 
kad kol ši baisi moteris kvėpuos tuo pačiu oru, ji 
negalės nei miegoti, nei būti rami. 

Tai ką gi? Argi neįveikiamas nuolatinis noras atkeršyti 
nebuvo tikras florentietiškas tironiškumas? 


Trečias skyrius 
Lorensas 


Stovėdama prie savo senojo kambario lango, pro kurį 
tiek kartų buvo gėrėjusis pakopiniais sodais ir žavinčia 
miesto panorama, panašia į įvairiaspalvių rožių puokštę, 
apjuostą sidabriniu Arno kaspinu, Fjora mėgino surasti 
ankstesnę save. Atėjus nakčiai, puokštė paprastai virsdavo 
kilimu su reljefišku pilkos ir melsvos spalvos piešiniu ir 
keliais ryškiais taškais ten, kur gatvėse įžiebdavo žiburį. 

Šį vakarą viskas buvo ne taip. Šiandien Florencija 
nenorėjo laiku užmigti, ji visa buvo raudona nuo 
kunkuliuojančio joje gyvenimo ir tapo panaši į katilą, 
kuriame lydomas metalas. Ir seniau Fjora iš aukšo 
Fjezolės bokšto galėdavo stebėti, kaip miestas raukosi ir 
tūžta, bet tai buvo menkniekis palyginti su tuo, kas 
vyko dabar, nes netekusi Džuliano Florencija. neteko ir 
savo Puikiojo Princo, savo širdies dalelės, to, kas joje 
buvo švelniausia. Ir tame vienodame, dusliame gausme, 
atsklidusiame iki Fjezolės, Fjora tarsi girdėjo raginimus 
toliau žudyti, prakeiksmus ir nenutylantį moterų raudojimą. 
Ten degino ir plėšė Pacių ir jų šalininkų namus, iš 
kurių paryčiui galėjo nieko nebelikti. Tai buvo panašu 
į išperkamąją auką, sudėtą ant meilės altoriaus, - nevilties 
ir neapykantos kupinas miestas ją aukojo savo mylimam 
vaikui. 

Tą dieną Džulianas susijungė su Simoneta, ir tai 
galbūt buvo jam geriausia. Galbūt ten, danguje, jiedu 
susikibo rankomis ir iš aukštai stebi miestą, kuriame jie 
taip mylėjo vienas kitą; tačiau viena buvo tikrai aišku, 
ir Fjora tai jautė visa savo siela: Florencija niekuomet 
nebebus tokia, kokia buvo tada, kai jie abu gyveno joje 

su savo meile, nepaisydami žmonių įstatymų, ir net 
Bažnyčios įstatymų, nes Genujos Žvaigždė buvo ištekėjusi, 
- tačiau jų ginklas buvo jaunystė, tobulas grožis ir tas 
džiugesys, kuris apimdavo kiekvieną žmogų šalia jų. 
Žmonės juos dievino kaip visko, kas yra gražu, simbolį, 
ir visi jautėsi laimingi dėl to, kad gyvena mieste, 
nepanašiame į kitus pasaulio miestus. 

Bet iš tikrųjų pasikeitė ir visa kita. Fjora tai pajuto 
vos įėjusi į šį namą, kur kadaise Filipo glėbyje patyrė 
savo didžiausią laimę. Ir taip atrodė ne dėl to, kad 
pasikeitė vidus, - po tų atmintinų įvykių vila buvo 
visiškai apiplėšta, ir Lorensas turėjo vėl ją įrengti, - 
veikiau pasikeitė bendra atmosfera, net tyla jau buvo 
kitokia. 

Ta tyla, kurios reikalavo Frančeskas Beltramis, kai 
užsidarydavo savo studioloje, - tai greitai sužnabždėti 
žodžiai, prislopinti žingsniai, atsargiai vaikščiojantys tarnai, 
kurie stengdavosi nesudrumsti šeimininko ramybės jam 
dirbant ar ilsintis. O dabar tyla buvo negyva. Siame 
name Demetrijas gyveno kartu su Estebanu, tačiau, be 
paties Frančesko, jame trūko Leonardos, kuri vien savo 
buvimu atgaivintų net vargšo angliakasio lūšnelę, trūko 
Chatun, tos mažos murkiančios katytės, ir visų kitų 
tarnų, kurie, kaip ir pats namas, atrodė, buvo įleidę 
šaknis Fjezolėje, tačiau netikėtai užgriuvo uraganas, išrovė 
juos ir išblaškė po visą pasaulį. Dabar čia gyveno rami 
juodaodė Samija, negirdimai vaikštanti, - seniau ji tarnavo 
graiko namuose, paskui išvyko paskui jį, Oo dabar 
šeimininkavo virtuvėje ir, dviejų vergų padedama, tvarkė 
ūkį. 

Fjora labai mėgo Samiją už jos ramumą ir tvarkingumą, 
be to, ji sumaniai rūpinosi ja, kai Demetrijas parsivedė 
ją po viso to košmaro, tačiau Samija niekuomet 
nepriklausė jos vaikystės ir jaunystės pasauliui, kupinam 
džiaugsmo ir laimės. Samija Fjoros vaizduotėje siejosi su 
kančiomis ir nelaimėmis. 

Atėjo vidurnaktis. Nors besibaigianti diena nualino, ir 
keletas ankstesnių buvo tokios pat sunkios ir neramios, 
Fjora niekaip negalėjo užmigti. Ji net negalėjo ramiai 
gulėti lovoje, paklotoje sniego baltumo patalais, tarsi 
laukiančioje nekaltos mergaitės ir niekada jai nepriklau- 
siusioje. Jai daug patogiau buvo stovėti basai ant kilimo 
ir nežinia ko laukti. 

Kaip ir žadėjo, Demetrijas palydėjo Fjorą į Fjezolę, 
o pats grįžo į miestą, vildamasis pamatyti Lorensą. Jis 
grįžo jau prieblandoje ir atsivedė iš nuovargio leisgyvį 
Roką, kurį Samija gerai pamaitino, o paskui nuvedė 
miegoti. Dabar jis miegojo viename iš kambarių Fjoros 
kaimynystėje, ir visame koridoriuje aidėjo jo smarkus 
kareiviškas knarkimas. 

Kai Fjora paklausė apie Lorensą Puikųjį, Demetrijas 
atsakė: 

- Greitai tu pati jį pamatysi... Tai, kad jis vėl tave 
surado, jam buvo vienintelis malonus įvykis šią siaubingą 
dieną, ir tai sušvelnino jo širdies skausmą. Mirus 
Džulianui, mirė ir jo sielos dalis. 

Paskui jis papasakojo, kaip buvo sutvarkytas jaunuolio 
kūnas. Jį nuplovė, įtrynė aromatinėmis žolėmis, apvilko 
ploną brokato rūbą, ir dabar Džulianas su paradiniais 
ginklais, sudėtomis ant krūtinės rankomis ir užsimerkęs 
guli savo giminės rūmų koplyčioje ant neįprastos pakylos, 
aptrauktos tokiu pat paauksuotu brokatu su prisegtomis 
didelėmis našlaičių puokštėmis, nes tai - mėgstamiausios 
vyresniojo brolio gėlės, specialiai auginamos sode. Prie 
velionies kojų ant raudonos pagalvėlės buvo padėtas jo 
šaitmas su puriomis baltomis plunksnomis, pirštinės ir 
auksiniai pentinai. 

Pati koplyčia buvo tikras meno kūrinys, ir Fjorai 
tereikėjo užsimerkti, kad įsivaizduotų jos grožį. Ant visų 
jos sienų buvo ištapyta viena didžiulė freska, vaizduojanti 
išminčių kelionę - jie ėjo paskui žvaigždę. Dėl nepaprastų 
spalvų vaizdas buvo neregėtai gražus, ir visa tai - 

nuostabaus Toskanos peizažo fone, kur buvo pilys, 
kiparisai ir žydintis krūmas. Freskoje buvo nutapyti arkliai 
su brangiais pakinktais, tarnai auksu siuvinėta ir 
brangakmeniais papuošta apranga, džiugūs ir laimingi, 
laikantys už pasaitėlio leopardus ir kurtus arba dedantys 
aukas. Freskoje buvo ir pats Lorensas, aukštas, lieknas, 
garbanotas blondinas, ir tai visuomet linksmino Fjorą, 
nes reikėjo žinoti, kad vienas gražiausių išminčių ir buvo 
vyresnysis Medičis. Lorensas labiausiai iš to juokėsi ir 
mėgdavo sakyti, jog dailininkas Benocis Gocolis taip jį 
mylėjo, kad užsispyręs laikė jį tikru angelu, kuriuo pats 
Lorensas niekuomet nebus. 

Toje nuostabioje koplyčioje buvo dar vienas stebuklas 
- puikus Kalėdų paveikslas virš altoriaus, genialus 
išprotėjusio vienuolio kūrinys. Palaidas jo gyvenimas 
maždaug prieš dvidešimt metų piktino visą Florenciją. 
Tačiau Filipas Lipis buvo toks talentingas, jog jam viskas 
buvo dovanota, net tai, kad Madonos veidas buvo kaip 
vienos jaunos vienuolės, kurią dailininkas tuomet buvo 
įsimylėjęs. 

Taip, ši koplyčia tikrai tiko tam, kad priimtų jaunojo 
aristokrato kūną. Fjora apgailestavo, jog negali ten nueiti, 
nes nebuvo įsitikinusi, kad Medičių namų moterims - 
abiejų brolių motinai Lukrecijai ir Lorenso žmonai 
Klaričei - patiks tai, kad ji grįžo į miestą - juk su jos 
vardu susiję tiek skandalų. Tačiau jai norėjosi paverkti 
prie karsto to žmogaus, kuris buvo jos pirmoji. meilė 
ir dabartinė - Kotrynos Sforcos. Kaip Džirolamo Riarijaus 
žmona išgyvens mirtį žmogaus, kurį taip norėjo išgelbėti? 
Ar įstengs nuslėpti savo skausmą? O ir paties Riarijaus 
veidas turbūt nelabai linksmas, nes svarbiausias sąmokslo 
tikslas nebuvo pasiektas: Florencijos valdovas liko gyvas. 
Ne tik gyvas, bet ir dar stipresnis, dar labiau žmonių 
mylimas. 


Staiga Fjora kažką išgirdo. Prie namų artėjo raitelis. 
Paskui ji išgirdo balsus: kalbėjo Estebanas ir dar kažkas, 
bet ji nesuprato kas. Atjoti taip vėlai? 

Fjora greitai apsivilko marškinius be rankovių, kuriuos 
kadaise vilkėjo ir kuriuos Samija netikėtai rado palėpėje 
tarp daugybės daiktų. Prie jos lovos degė naktinė lempelė, 
su kuria ji užsidegė žvakes, ir koridoriuje priėjo prie 
laiptų. Ten sustojo ir iškėlė žvakidę virš galvos. 

Apačioje stovėjo žmogus, apsirengęs juodai, be 
skrybėlės ir pirštinių, ir tylomis žiūrėjo į ją: tai buvo 
Lorensas. 

Dar niekada ji nebuvo mačiusi jo veido tokio išbalusio, 
kančios ir ašarų išsekinto, tokio maldaujamo žvilgsnio, 
kuris prašė ir reikalavo išsyk visko. Už jos nugaros, 
vestibiulio tamsoje  šmėstelėjo ir tučtuojau dingo, 
negirdimai slysdamas grindimis, Demetrijo šešėlis. 

Lėtai, tarsi bijodamas staigiais judesiais išgąsdinti Fjorą, 
Lorensas lipo laiptais pas ją. Jaunosios moters širdis 
ėmė tankiai plakti, ji tarsi užėmė visą krūtinę, bet ji 
nė kiek neišsigando. Ji veikiau jautė džiaugsmą, nes 
suvokė, jog tai, kas dabar turi įvykti, nuo pat gimimo 
buvo užrašyta jos likimo knygoje, ir ji to galbūt 
nesąmoningai laukė. 

Ji atsargiai pastatė žvakidę ant laiptų turėklų, Lorensas 
vis dar lipo. Dabar ji girdėjo jo alsavimą, matė po 
liemene ir atsagstytais baltais marškiniais tvarstį, veržusį 
žaizdą ant krūtinės, kuri tankiai kilnojosi. Jis jau stovėjo 
priešais ją, aukštas ir lieknas, 0 ji nepadarė nė vieno 
judesio, neištarė nė vieno žodžio, tik pakėlė galvą ir 
pravėrė lūpas, kurias jis pabučiavo atsargiai, užsimerkęs, 
kad geriau pajustų taip ilgai ir kankinamai lauktą 
malonumą. Bučinys buvo ilgas, bet beveik be aistros, 
atsargus, galima sakyti - drovus, tarsi jis būtų gėręs iš 
brangaus indo gėlių nektarą... 

Paskui Fjora ant savo pečių pajuto virpančias Lorenso 
rankas. Ji atsargiai pasitraukė, bet meiliai pažvelgė į jį 

ir pastebėjo, kad jo veidas persikreipė iš skausmo. Viena 
ranka ji paėmė jo ranką, o kita pakėlė aukščiau žvakidę 
ir pasuko į savo kambarį. 

- Eime! - paprastai pasakė ji. 

Kol jis mašinaliai uždarė duris, ji pastatė žvakidę ant 
skrynios ir užpūtė žvakes. Dabar kambarį apšvietė tik 
naktinė lempelė, kurios auksinė šviesa atsispindėjo ant 
balto patalo. Lorensas nė nekrustelėdamas tylomis stebėjo 
jaunosios moters judesius. O ji numetė ant grindų 
naktinius marškinius, atrišo raudoną kaspiną, prilaikantį 
kitus marškinius, kurie tučtuojau nusmuko iki pat kulkšnių. 
Tą pat akimirką ji atsidūrė jo glėbyje, jis pakėlė ją, 
nunešė į lovą, ten atsargiai paguldė ir griuvo šalia jos. 

Jie tylomis mylėjosi, nes žodžių jiems nereikėjo. Aistros 
žodžiai čia buvo nereikalingi, nes abu suprato, kad jų 
sąjunga sudaryta dar labai seniai, kai vienas kitu žavėjosi 
iš tolo, tačiau buvo ir kažkoks instinktas, dabar pastūmėjęs 
juos vieną į kito glėbį. Lorensas atėjo pas Fjorą kaip 
kelio  nerandantis keliauninkas, kuris netikėtai išvydo 
kelrodę žvaigždę, spindinčią juodame gūdžiame danguje, 
o Fjora jį priėmė, nes suprato, kad tik jos atsidavimas 
gali sušvelninti liūdesį, sumišusį su pykčiu, išsikerojusiu 
apnuodytoje jo sieloje. Be to, ji mintyse kartojo jai tokį 
šlykštų Pacių vardą ir slapta mėgavosi, kad gali pasiūlyti 
Lorensui Puikiajam šią vedybinę naktį, kuriai seniau nė 
už ką nebūtų sutikusi. 

Tokios dvasinės būsenos apimti, bet nejausdami tikros 
meilės, Fjora su Lorensu galėjo patirti visišką pralaimėjimą 
arba bent pajusti nusivylimą, tačiau abu nustebę pajuto, 
kad jų kūnai kaip reta dera vienas kitam. Jiedu puikiai 
nujautė, ko reikia kitam, ir taip drauge pasiekė viršūnę 
ir pajuto tokį džiaugsmą, kad dabar, virpėdami ir išsekę, 
galėjo tik gėrėtis vienas kitu, gulėdami ant šilkinių 
paklodžių. Paskui, stipriai apsikabinę, jie užmigo sveiku 
miegu, taip reikalingu abiem, nes vieni jie negalėjo 
užmigti. 

Lorensas atsikėlė paryčiui. Fjora taip kietai miegojo, 
kad jis nedrįso jos žadinti, bet prieš vėl pasineriant į 
kasdienybės pragarą jam reikėjo pasisemti jėgų iš jos 
akių ir lūpų. Tuomet jis apkabino ją ir ėmė bučiuoti 
jos veidą ir bučiavo tol, kol ji nubudo ir atsimerkė. 

- Aš nenorėjau išeiti kaip vagis, - šnabždėjo jis 
prigludęs prie jos lūpų. - Ir dar... ar tu man leisi... 
ateiti pas tave šiąnakt? 

Ji nusišypsojo jam ir saldžiai pasirąžė. 

- O tau reikia leidimo? 

- Taip... Man buvo taip gera su tavim, kad dar 
negaliu tuo patikėti. 

Dabar ji balsu nusijuokė. 

- Palyginti su tavimi, šventas Tomas buvo tikras 
krikščionis. Tuomet ar gali man paaiškinti, kaip atsitiko, 
kad mudu nuogi atsidūrėme vienoje lovoje? 

- Gal tai buvo tik sapnas, bet aš noriu vėl jį 
susapnuoti. Man reikia mylėti tave, Fjora, imti tavo 
šilumą ir atiduoti tau savąją. Tu kaip šaltinis, prie kurio 
ilgai ėjau ir kuris stebuklingai ištryško iš juodžiausios ir 
niūriausios uolos. Jei negalėsiu iš jo gerti, man tai bus 
nepakeliama kančia. Aš tau dar reikalingas? 

Ji atsiklaupė lovoje, suėmė 40 negražią, bet tokio 
patrauklaus veido galvą. 

- Taip, aš noriu tavęs! - pasakė ji žemu, kimiu balsu, 
nuo kurio jis suvirpėjo. - Grįžk! Lauksiu tavęs! 

Ji pabučiavo jį, o paskui staiga išsprūdo iš jo godžių 
rankų ir, šmurkštelėjusi po antklode, apsikabino pagalvę. 

- Bet dabar leisk man dar pamiegoti! 

Kai Fjora vėl nubudo, dangus buvo pilkas, o lietus, 
kurio nebuvo jau dvi dienas, vėl ėmė lyti. Visas sodas 
skendėjo tirštame drėgname rūke, kuris krito ant statulų, 
ir alėjose atsirado nedidelių balučių, bet jaunoji moteris, 
tai matydama, tik susierzinusi atsiduso ir gūžtelėjo pečiais. 
Po tokių sukrėtimų praėjusi naktis jai buvo tarsi gyvybės 
vanduo. Lorensas buvo toks meilužis, apie kurį svajoja 

kiekviena moteris, ir jo glamonės nuvalė nuo jos kūno 
visą ją varginusį skausmą ir nešvarumus. Ir jaunoji moteris 
nė neklausė savęs, kokius jausmus jai kelia tas Žmogus, 
- jai paprasčiausiai buvo gera su juo, o kol kas daugiau 
nieko ir nereikėjo. Vis dėlto ji su tam tikru 
nepasitenkinimu gynė šalin mintį, slėgusią ją: nors čia 
ir pakeitė baldus, tačiau tai vis dėlto buvo tas pats 
kambarys, kuriame ji Filipo dėka tapo moterimi. 

- Tai tavo kaltė! - šaukė ji tam šešėliu, kuris 
atkakliai brovėsi į jos prisiminimus. - Nereikėjo leisti 
man išvažiuoti, 0 pačiam dėtis pasakų riteriu princesės 
akivaizdoje! Tai tu pastatei tarp mūsų neįveikiamą sieną! 
O man tik dvidešimt metų! Ir aš turiu teisę gyventi! 

Ji jau užmiršo, kad dar visai neseniai pati norėjo 
mirti, - taip smarkiai meilė gali paveikti jauną žmogų. 
Ji žūtbūt stengėsi atsikratyti sąžinės priekaištų. Keletą 
mėnesių ji gyveno kaip belaisvė, o čia jos kalėjimas 
staiga atsidarė, ir ji sutiko kažką panašaus į laimę, nors 
tai tebuvo jos šešėlis... Todėl ji beveik iššaukiamai 
pažiūrėjo Demetrijui į akis, kai Samijai išnešus pusryčių 
likučius ji nuėjo į tėvo studiolą, kurioje graikas gyveno. 

Tačiau jis labai gerai ją pažinojo ir išsyk suprato, 
kokie žodžiai glūdi 4 šiose tamsiai pilkose akyse. 
Numatydamas audrą, jis nesusilaikęs nusišypsojo. “Fjora, 
- pamanė jis, - ieško dingsties susivaidyti, ir taip ji nori 
atsikratyti graužaties, kurios negali nejausti.“ Ir jis 
neapsiriko. 

- Ką reiškia tavo šypsena? - nervingai paklausė ji. 
- Ir kodėl tu į mane taip Žiūri? Manyje kas nors 
pasikeitė? Taip, aš atsidaviau Lorensui!! Taip, aš net 
pati jam pasisiūliau! Šiąnakt jis vėl ateis, ir aš vėl 
mylėsiu jį! 

Nusiėmęs akinius, kuriuos dabar beveik visada nešiojo, 
Demetrijas pasitraukė nuo pastovo, kur gulėjo senovinis 
žydų manuskriptas, priėjo prie jaunosios moters ir uždėjo 
rankas jai ant pečių, kurie tarsi sustingo. 

- Fjora, aš jokiu būdu neketinu tau dėl ko nors 
priekaištauti! Tai, kas šiąnakt įvyko tarp tavęs ir Lorenso, 
jau seniai buvo nulemta. Jis dažnai su manimi kalbėdavosi, 
ir aš iš karto supratau, kad jis ilgisi tavęs, bet negali 
to pasakyti atvirai. Todėl visai suprantama, kad po viso 
to, kas atsitiko, jis atėjo čia. 

- Ir tu manai, kad jis mane myli? 

- Tu kaip visos moterys - per daug suprimityvini 
jausmus. Lorensas panašus į sodininką, kuris pamatė, 
kaip vagis nubėga ir nusineša gražiausią jo sodo gėlelę, 
taip ir neleidęs jam pačiam jos pauostyti. Vakar ta 
gėlelė sugrįžo, ji tapo dar nuostabesnė ir per daug 
gundomai kvepėjo - ir jis apsvaigo nuo jos. O tu... 

- Na o aš? 

- Nebesišiaušk, Fjora! Tu nepadarei jokio nusikaltimo. 
Tiesiog meilė vėl padėjo tau pajusti gyvenimo skonį, 
kurio nebejautei. 

- Meilė? Aš net nežinau, ar myliu Lorensą! O tai 
turbūt nesunku sužinoti - tuomet būtų daug lengviau! 

- Ir svarbiausia - paprasčiau, tačiau tu esi persiėmusi 
krikščioniškos moralės, nepaisant klasikinio auklėjimo, ir 
visa tai - mūsų brangiosios Leonardos dėka. 

- Nekalbėk man apie ją, nes susirgsiu iš gėdos! 

- Tu teisi: man nereikėjo apie ją kalbėti. O dėl 
gėdos, tai šis Žodis visai netinka, net jei tu nemyli 
Lorenso. Tu pirmiausia myli tą meilę, kurią jis tau 
dovanoja, 0 aš žinau, kad čia jis... tikras virtuozas... 
Turi reikšmės ir žmonių šnekos, be to, juk tavo širdies 
gilumoje visuomet gyveno maža florentietė, kuriai 
Lorensas Puikusis užgožė visus gyvenimo horizontus. Pati 
to nesuvokdama, tu visuomet buvai jį įsimylėjusi! 

- Ne, aš mylėjau Džulianą... 

- Tu tik manei, kad myli jį. Įrodymas yra ir tai, 
kad tu labai greitai išginei jį iš savo minčių! Tačiau tu 
užmiršti tą balių, kuriame mes pirmą kartą susitikome 

ir tu ten šokai su Lorensu. Niekada nesu matęs tokio 
laimingo veido - ir tai buvo tavo veidas! 

- Tai tiesa, aš buvau labai laiminga... ir labai išdidi! 

- Tu ir dabar išdidi, nes matai jį prie savo kojų. 
Jis atėjo pas tave kaip išmaldos prašantis elgeta, tuščiomis 
rankomis, apiplyšęs ir meldžiantis pasigailėti, - ir tai jis, 
turintis tokią valdžią, ir aš tuojau supratau, kad tu jį 
apibersi gėrybėmis. Bet tu būtum jį išvijusi, jei jis būtų 
pas tave atvykęs kaip valdovas ir šeimininkas. Argi ne 
taip? 

Fjoros pyktis bemat išgaravo, ir ji nusijuokė. 

- Tu teisus, Demetrijau! Bet ką man dabar daryti? 
Juk man reikia išvykti... 

- Ne dabar. Tu ir pati to netrokšti. Mylėk kiek 
nori! Tai geriausias vaistas ne tik kūnui, bet ir širdžiai, 
kuri tiek iškentėjo! Bet vis dėlto... 

Jis patylėjo, tačiau Fjora suprato, kad jam dėl kažko 
neramu. 

- Bet vis dėlto? 

- Ar jūs bent pasikalbėjote? Jis turėjo daug ko tavęs 
paklausti... 

Jaunoji moteris išraudo, nusisuko ir nuėjo prie knygoms 
skaityti skirtos atramos. 

- Mes... mes iš viso nesikalbėjome... 

- Puiku! - sušuko Demetrijas ir nusijuokė, pamatęs 
sumišusį jos veidą. - Ir jei nori žinoti, tai tiesiog 
nuostabu! Bet jūs dar kalbėsitės. Klausyk manęs atidžiai: 
jokiu būdu jam nesakyk, kad tave ištekino už Pacio! 

- Karolis padarė viską, kad man padėtų. 

- Taip, tačiau Lorenso žaizda per daug gili ir šviežia, 
kad jis galėtų susitaikyti su mintimi, jog tu turi tą 
pavardę. Kad ir kaip tavęs geistų, su pasibaisėjimu 
nusigręš nuo tavęs. Ir padariniai gali būti baisūs... Gerai 
mane supratai? 

- Nesijaudink. Aš nieko nepasakysiu. 

Ji pirštais atsargiai pervertė keletą plonų manuskripto 
puslapių ir nors negalėjo perskaityti nė žodžio, tačiau 
susižavėjusi Žiūrėjo į gražias, grakščias raides. 

- Keistas dalykas tas likimas, - atsiduso ji. - Manasis 
yra toks, kad aš nuolat turiu slėpti nuo Lorenso savo 
santuokas. Prisimink! 

- Tu teisi, bet dabar viskas kitaip. Tu ir pati užmirši 
šią santuoką. Jos galima nepaisyti, nes... 

- Nes kas? 

- Nieko. Pasistenk apie ją nebegalvoti. Galvok tik 
apie tą žmogų, kuris šiandien ateis pas tave, kad rastų 
prieglobstį ir ramybę, kurie jam taip reikalingi! 

Tačiau tąkart Lorensas neatėjo. Per Estebaną, išėjusį 
į miestą pasivaikščioti, jis atsiuntė laiškelį Kitą dieną 
turėjo įvykti Džuliano laidotuvės, ir Lorensas paskutinę 
naktį turėjo praleisti šalia brolio. 

Kastilietis atnešė nelabai linksmų naujienų. Paciai, jų 
giminaičiai ir šalininkai tebebuvo persekiojami. Mieste 
suėmė dar du, iš kurių vienas, persirengęs moterimi, 
slėpėsi Santa Kročės bažnyčioje, tris sugavo viename 
kaimo kelyje. Senąjį Džakopą Sinjorijos sekliai vis dėlto 
sugavo pakeliui į Imolą, ir dabar uždara karieta jis buvo 
gabenamas į Florenciją. Jį turi pakarti balkone tuo metu, 
kai į žemę įleis Džuliano palaikus. 

Daug ką mėtė iš aukštai, korė arba atiduodavo miniai, 
ir prie Senųjų rūmų buvo sudraskyta apie šešiasdešimt 
aukų. Bet tai buvo vien vyrai - Lorensas griežtai įsakė 
nieko nedaryti moterims, nes jos - ir taip buvo iš 
tikrųjų - tiesiogiai nedalyvavo žudynėse. 

- O Jeronima? - su kartėliu paklausė Fjora. - Argi 
ir ji niekuo dėta? 

- Ją vienintelę Lorensas Puikusis įsakė sugauti, - 
atsakė Demetrijas. 

- O kaip jis sužinojo, kad ji prisidėjo prie sąmokslo? 

- Aš pats jam vakar tai pasakiau. Patikėk, jos uoliai 
ieško. 

- Tikrai tikrai, - įsiterpė Estebanas. - Aš klausiau 
Savaljo apsaugos viršininko, kuris rūpinasi paieška, ir jei 
jis kur nors aptiks tą moters pavidalo velnią, tai susidoros 
su ja vietoje, tačiau jis išieškojo visus Pacių namus, - 
ir jų rūmus greta Santa Kročės, ir Montugio vilą. Jis 
rado daugybę verkiančių moterų, kurių galvos buvo 
apibarstytos pelenais, bet tarp jų nebuvo Jeronimos. 

- Vos tik ji suprato, kad sąmokslas nepavyko, turėjo 
bėgti į Romą, - tarė Demetrijas. 

- Tikriausiai. Visi keliai užtverti, ir niekas negali išeiti 
iš miesto. 

- Tačiau jos nebuvo mieste. Ji buvo Montugyje, ir 
jei ten jos nerado, vadinasi, jai pavyko pasislėpti. 

Lorensas atėjo kitą vakarą po to, kai jaunesnysis 
brolis buvo palaidotas šeimos rūsyje, senoje šv. Lorenso 
bažnyčioje, kur jau gulėjo jo tėvas Pjeras Podagrikas ir 
senelis Kozimas Senasis, ir patvirtino Fjoros būgštavimus. 
Kai kuriems Paciams pasisekė pasprukti Zinoma, 
Antonijus ir Stefanas, kurie užpuolė jį, kankinami išdavė 
visus savo bendrininkus. Dėl to buvo suimtas Montesekas, 
kuris, tiesa, paskutiniu momentu nesulaužė priesaikos ir 
nepiktžodžiavo. Jamegfukirto galvą. Frančeskas Pacis gavo, 
ko nusipelnė, tačiau Bandinis, kuris badė jau nužudytą 
Džulianą, pabėgo. Jį ilgai vijosi keliu į Veneciją, bet 
jam pasisekė pasislėpti miške. 

- Bet aš vis tiek jį rasiu, - ryžtingai pareiškė Lorensas. 
- Kad ir kur jis išvažiuotų, nors ir pas turkus, aš jį 
surasiu*. 

- Žūva tiek daug žmonių, - pasakė Fjora. - Tu esi 
įsitikinęs, kad jie visi kalti? 

- Žinoma, ne, bet aš negaliu nuslopinti žmonių įniršio. 
Aš iš visų jėgų turiu gintis nuo tų, kurie nori įsiveržti 
į mano rūmus kardinolo Riarijaus... 

- O ką tu ketini jam daryti? 


* Sultonas išsiuntė jį į Florenciją sukaustytomis rankomis ir kojomis. 

Lorensas gūžtelėjo pečiais. 

- Nieko! Kai mieste visi nurims, aš išsiųsiu jį į Romą 
ir duosiu gerą apsaugą... arba į Peruzą, nes jis ten 
paskirtas legatu. Tu pamatytum jį: jis miršta iš baimės, 
ir esu įsitikinęs, kad jei jis būtų nujautęs, kas įvyks 
Santa Marija del Fjorės katedroje, jo ir kojos nebūtų 
buvę Florencijoje! Bet aš prašau tavęs, mano švelnioji, 
mano nuostabioji, mano brangenybe, nebekalbėkime apie 
tas baisybes. Šalia tavęs noriu jausti tik geismą ir meilę! 

Tą naktį jiedu mylėjosi ilgai, aistringai ir nepasotinamai. 
Lorensas užmigo pirmas, įveiktas nuovargio, o Fjora 
negalėjo užmigti. Ji sėdėjo lovoje, pasidėjusi galvą ant 
sulenktų kelių, ir žiūrėjo į rusvą, liesą, bet stiprų kūną, 
gulintį šalia. Netekęs jėgų, lyg žaibo nutrenktas, jis dabar 
gulėjo atmetęs rankas ir išskėtęs kojas ant sujauktos 
lovos, stipriai sugniaužęs ilgų juodų jos plaukų sruogą. 

Fjora pamėgino ištraukti plaukus, bet jis juos tvirtai 
laikė, ir ji nežadino jo. Paskui išsitiesė greta jo, pabučiavo 
žaizdą ant kaklo, nuo kurio nusmuko raištis. 

Ji vėl savęs paklausė, ar myli jį, tačiau širdis tylėjo. 
Ji gailėjo jo, jo glėbyje ji patirdavo džiaugsmą, bet kai 
viskas nurimdavo ir stodavo tyla, Fjora girdėdavo vidinį 
balsą, kuris apgailestavo. Kad ir kokios laimingos būdavo 
su Lorensu praleistos akimirkos, jai nepavykdavo užsimiršti 
ir nuslopinti prisiminimų apie Filipą, kurio amžinai neteko, 
nepaisant miglotų Demetrijo pranašysčių. Ir nesusivaldžiusi 
ji gailiai pravirko ant savo užmigusio meilužio peties. 

Kol jis miegojo, ji taip ir neįstengė nė minutės 
užsimiršti. Į galvą jai lindo įvairiausios mintys. Kai 
Lorensas rengėsi blausioje vėsaus ryto šviesoje, Fjora 
jam pasakė, kad norėtų pasimelsti prie savo tėvo kapo 
San Mikelės bažnyčioje. 

- Tai kol kas neįmanoma, mano meile. Aš nenoriu, 
kad tu eitum į miestą, kol ten neramu. Ten dedasi 
šiurpūs dalykai. Ir toks kvapas... Nenorėčiau būti Sandro 
Botičelio vietoje... 

- Kodėl? 

- Sinjorijoje jam liepė nutapyti balkone pakartų Žmonių 
paveikslą. Ir nelaimingasis daugybę valandų praleidžia ten 
piešdamas eskizus. 

- Vargšas Sandras! Juk jis taip. mėgsta viską, kas 
gražu! Gerai, aš tik pasivaikščiosiu prie namų. Beje, 
sakyk, kaip mūsų dvaras? 

- Tas, kuris yra netoli Montugio? Manau, jis iki šiol 
priklauso tau, ten niekas negyvena, ir jis pamažu darosi 
vis labiau apleistas. 

- O kodėl? 

- Marino Bečio, tavo tėvo žudiko, mirtis visus nubaidė. 
Mūsų valstiečiai prietaringi, ir jie baisiausiai bijo 
vaiduoklių. Reikės pažiūrėti, ką ten galima padaryti. Gal 
reikės sudeginti tą medį, kuriame buvo jis pakartas, arba 
iki pamatų nugriauti jo namą. 

- Pakalbėsime apie tai vėliau. Juk mes neskubame... 

- Mes dar turime daug laiko, - švelniai pasakė jis 
siekdamas jos lūpų. 

Kai jis jau rengėsi išeiti, ji vėl kreipėsi į jį: 

- Bus geriau, jei šį vakarą neateisi. 

- Kodėl? - Jo akys apsiblausė. - Aš jau tave 
nuvarginau? 

- Kaip tu gali taip kalbėti? Ne, mano Lorensai, aš 
nepavargau, tačiau būna tokių naktų, kurias moteris turi 
praleisti viena. Tu supratai? 

Jis ėmė juoktis ir bučiuoti jos veidą, rankas ir pečius. 

- Gerai, nedoras padare! Tu bent išsimiegosi. Ir mano 
motina taip pat. Dėl to, kas įvyko, ji labai jaudinasi, 
kai aš nenakvoju namie. Tačiau nemanyk, kad tau pavyks 
ilgai laikyti mane atokiai! 

Kai jis išėjo, po valandos Fjora Demetrijui papasakojo 
savo sumanymą. Jis tylomis išklausė ją, 0 kai ji baigė, 
paklausė: 

- Tu Žinai, kelinta šiandien diena? 

- Atrodo, kad balandžio dvidešimt aštuntoji... Dieve 
mano! Ta pati diena! 

- Taip. Prieš trejus metus, lygiai tą pačią dieną, 
mudu ten nuėjome, kad nubaustume žudiką. Ir tu manai, 
kad Jeronima gali slapstytis jūsų senojoje sodyboje? 

- Žinoma! Jos bendrininko namas jai yra puikus 
prieglobstis! Ypač jei to namo bijomasi! Ta velnienė 
niekada nieko nebijojo, ypač vaiduoklių. 

- Gal tu ir teisi, Fjora! Taip, aš esu tokios pat 
nuomonės. Šiaip ar taip, mums niekas netrukdo nueiti 
ir tuo įsitikinti! 

Diena buvo ta pati, bet naktis visai kitokia. Danguje 
nebuvo nė vienos žvaigždės, o žemė nekvepėjo pavasariu. 
Iš juodo dangaus upeliais pylėsi vanduo, keliai tapo 
neišbrendami ir labai pavojingi tiems, kurie jų nežinojo. 
Tačiau Fjora ir užsimerkusi per žemės drebėjimą būtų 
radusi kelią - taip gerai ji viską prisiminė. Savo mulu 
ji tvirtai jojo greta Demetrijo, susigūžusi ir slėpdamasi 
nuo lietaus po plačiu juodu apsiaustu su gobtuvu, bet 
ji visai nejautė drėgmės, būtų ėjusi ir per ugnį, kad 
tik pasiektų savo tikslą, - ji taip tvirtai tikėjo, kad 
kelias nuves ten, kur reikia, ir ji pagaliau atkeršys. 

Iš paskos jojo Estebanas ir Rokas, abu iki dantų 
ginkluoti. Kai sužinojo, kodėl visa tai daroma, buvęs 
vieškelių banditas taip pat panoro dalyvauti šiame žygyje. 

- Aš turiu tai padaryti tavo labui, - pasakė jis Fjorai. 
- Tavo dėka vėl tapsiu tikru kareiviu ir tarnausiu tokiam 
ponui, kuris man patinka. 

Kitą dieną jis rengėsi vykti į savo olą prie San 
Kviriko d'Orčos, aprengti ir apginkluoti ten savo žmones, 
kurie, jo vadovaujami, tarnaus Lorensui. Šis buvo 
įsitikinęs, kad karas su popiežiumi prasidės labai greitai, 
ir žinojo gerai apmokytų kareivių vertę. Be to, Rokas 
iš jo gavo tam tikrą sumą už tai, kad katedroje kovėsi 
jo pusėje. Todėl plėšiko širdis buvo kupina džiaugsmo, 
ir Fjora retsykiais išgirsdavo jį tyliai švilpaujant. 

Pagaliau jie lengvai rado gyvatvore apsodintą takelį, 
vedantį prie neaiškiai boluojančių pastatų, tarp kurių 
augo didžiulė vieniša pušis, savo šešėliu dengianti akmenų 
krūvas, suverstas prie įėjimo į kiemą. Milžiniška pušis, 
ant kurios kabojo sužalotas Marino Bečio kūnas... 

Kaip ir anąsyk, raiteliai sustojo atokiau nuo namo ir 
pririšo gyvulius prie kiparisų, pasodintų, kad užstotų vėją, 
o paskui tylutėliai nuslinko prie namo. 

- O namas nemažas! - tarė Rokas. - Jei norime 
viską gerai apžiūrėti, turbūt turėsime išsiskirstyti, nors iš 
pirmo žvilgsnio atrodo, kad ten nieko nėra. 

Apleisti pastatai vos matėsi nakties dangaus fone, ir 
nesigirdėjo nė garso, tik girgždėjo vėjo judinamos 
neuždarytos durys. Jie toliau ėjo pirmyn, akylai 
dairydamiesi nakties tamsoje. Seniau tiek įvairių gyvybės 
ženklų tokiu metu čia būdavo: ir gyvuliai, ir tarnai, ir 
sarginiai šunys fermoje, o dabar tvyrojo gūdi tyla. 

Staiga Fjora pajuto, kad Estebanas sugriebė jos ranką. 

- Žiūrėk! - sušnabždėjo jis. - Štai ten... šalia intendanto 
namo! Iš kamino rūksta dūmai! 

Bekeliaujant jų akys apsiprato su nakties tamsa, ir 
Fjora greitai pastebėjo ploną pilkšvą spiralę. Širdis ėmė 
smarkiau plakti: dūmai reiškė, kad name kažkas yra! 

- Tai gali būti koks nors piemuo, kuriam reikalingas 
laikinas prieglobstis, - pasakė Demetrijas. - Arba 
pasiklydęs keliautojas. Tokią naktį galima pasiprašyti ir 
į paties šėtono namus! 

- Ne! - atsakė jam Fjora. - Tai ji! Esu įsitikinusi, 
kad tai ji... 

Nelaukdama kitų ir stengdamasi nekelti triukšmo, ji 
pasuko prie tos namo dalies. Priėjusi arčiau pamatė, 
kad pro nesandariai užvertas langines sklinda šviesos 
spindulys. Šalia buvo durys, kurių žolėta apačia aiškiai 
rodė, kad čia vaikštoma. 

Ji puikiai pažinojo šį namą, nes vaikystėje aibę kartų 
čia buvo žaidusi. Ji prisiminė visus jo užkampius ir 

koridorius. Žinojo, kad šio kambario, kuris buvo laikomas 
intendanto virtuve, duris viduje buvo galima užsklęsti. 
Jei sklendė užstumta, tai įeiti jie galės. tik išlaužę duns. 

Labai atsargiai ji paspaudė rankeną, ir durys ėmė 
negirgždėdamos vertis. Užgniaužusi kvapą, ji pravėrė jas 
plačiau ir baimingai laukė, kad iš vidaus bus pasipriešinta, 
bet, matyt, tie, kurie buvo viduje, jautėsi esą visai 
saugūs, nes vietos gyventojai bijojo šio apleisto namo. 
Durys atsivėrė... 

Priešais ugnį ant žemo suolelio sėdėjo moteris, 
apsivilkusi tamsų sidabriniais siūlais siuvinėtą apsiaustą, 
ir alkūnėmis atsirėmusi į stalą valgė kažkokį srėbalą. 
Fjora iš karto ją pažino. Moteris sėdėjo nugara į duris 
ir nematė, kaip jos atsidarė. 

- Sveika, Jeronima! - tepasakė Fora. 

Moteris taip staigiai stryktelėjo, kad keturkojis stalas 
apsivertė ir indai pabiro ant grindų. Kai ši atsigręžė, 
Fjora iš anksto ėmė šypsotis, saldžiai mėgaudamasi tuo, 
kad netrukus atkeršys jai. Ji matė baimės apimto žmogaus 
veidą. Matyt, Jeronima tas tris dienas sirgo. Jos oda 
papilkėjo, vokai pabrinko, paakiuose kabėjo maišeliai. Iš 
jos buvusio ryškaus grožio nieko neliko, rankos drebėjo. 
Tačiau neapykanta degino ją, ir Fjora pamatė, kaip 
susiaurėjo jos vyzdžiai, kai ji sušnypštė: 

- Ką tu čia veiki? Argi tu ne Romoje? 

- Juk tai aišku. Aš iš ten išvykau praėjus kelioms 
valandoms po to, kai tu išvažiavai. 

- Kaip tau pavyko tai padaryti? 

- Ar tik nemanai, kad čia atėjau atlikti tau išpažinties? 
Atėjo atpildo už nusikaltimus valanda! Dėl tavo kaltės 
žuvo labai daug žmonių, tačiau labiausiai keršto reikalauja 
mano tėvo kraujas. Aš atėjau tavęs nužudyti! 

Jeronima nusišaipė: 

- Manęs nužudyti? Kuo? A, matau! Tu atėjai ne 
viena. Tau neužteko drąsos susitikti su manimi akis į 
akį, be liudytojų! 

- Kuo čia dėti liudytojai? - sumurmėjo Demetrijas. 
- Tu stipresnė už ją ir esi labiau už ją įpratusi naudotis 
peiliu. Be to, ne ji tave žudys. Tavo kraujas suteptų 
jai rankas! 

- Ne, Demetrijau! Leisk, aš pati viską padarysiu! Ji 
žino, kad niekur nuo mūsų nepabėgs. Aš turiu viską, 
ko reikia. 

Fjora nurišo nuo diržo mažą buteliuką ir puodelį, 
kuriuos buvo iš anksto pasiruošusi. Buteliuke buvo šlakelis 
vyno ir nuodų, kurių jai davė žydė Ana. Ji pripylė 
puodelį ir ištiesė jį savo priešei: 

- Gerk, nuodai visuomet buvo tavo mėgstamiausias 
ginklas, ir bus labai teisinga, jei tu mirsi nuo nuodų. 

- Niekuomet! Nė už ką pasaulyje to negersiu! 

- Mano draugai tave privers. Jei prisimeni bent vieną 
maldą - melskis, bet greičiau! Nenoriu gaišti daug laiko! 
Gerk! 

- Eik velniop! 

Demetrijui su Estebanu nespėjus susivokti, ji trenkė 
per puodelį ir apvertė jį. 

- Tu neteisi, - pasakė Fjora. - Šie nuodai veikia 
labai lėtai. Tau pakaktų laiko atgailauti. 

Tačiau Jeronima, beprotiškos neapykantos pagauta, 
puolė ją, pirštais kietai įsikibo į jaunosios moters kaklą. 
Fjora nuo užpuolikės svorio atsilošė ir ėmė dusti. Prieš 
pat savo akis ji pamatė baisios konvulsijos traukomą 
veidą, kupiną mirtinos neapykantos. 

- Nudvėsi tu! Girdi! Šlykšti paleistuvė... Tu nu... 

Staiga Jeronimos kūnas keistai įsitempė, pasidarė 
standus, išsiveržė sunkus atodūsis, panašus į priešmirtinį 
kriokimą, akys išsprogo. Kietai sugniaužtos rankos 
atsileido.  Fjora vos spėjo nusiristi į šalį, kad jos 
neaptaškytų iš pražiotos burnos plūstelėjusi kraujo čiurkšlė. 
Demetrijo padedama, ji atsistojo ir pakibo ant jo peties, 
kad nepargriūtų. Jeronima sukruvinta aksomine suknele 

gulėjo kniūpsčia ir nebejudėjo. Tarp jos menčių stirksojo 
peilis. 

Estebanas atsiklaupė, norėdamas jį ištraukti, bet Rokas 
sulaikė draugą. 

- Žinau, kad budelis paprastai nusineša savo ginklą, 
- tarė jis, - bet mano peilis, suteptas tokiu bjauriu 
krauju, amžinai bus nešvarus! 

- Aš tau atiduosiu savąjį, - pasakė Estebanas. - Tu 
buvai greitesnis už mane. 

Neapsakomai švelniai Demetrijas priglaudė prie savęs 
Fjorą ir apgaubė ją savo apsiaustu. 

- Einam, mano mergaite, einame pas gyvuosius! Tu 
visam laikui atsikratei neapykantos nuodų... 

Estebanas kulnu užgesino žvakę ir išėjo paskutinis, 
palikęs duris praviras. Lietus liovėsi lijęs. Debesys taip 
prasisklaidė, kad buvo matyti žvaigždė - vienintelė, kuri 
smalsiai žvelgė į žemę. Netrukus raiteliai jau keliavo 
atgal. O apleistame name vėl buvo tylu... 

Antra dalis 


Išplėštas akmuo 


Ketvirtas skyrius 
Lietingas pavasaris 


Florencija dar niekada nieko panašaus nebuvo mačiusi. 
Tai įvyko 1478 metų balandžio 16 dieną, per Velykas: 
negailestingai šviečiant pavasario saulei, mieste įvyko 
šventvagystė ir buvo pralietas kraujas. Dangus staiga 
apsiniaukė, ir atrodė, kad jis niekada nebebus toks 
žydras. 

Saulę uždengė tamsūs debesys, o kitą dieną, Kristaus 
prisikėlimo, oras tapo tiesiog baisus ir florentiečiams 
atrodė, kad tai - Dievo ženklas. Lietus buvo ne toks, 
koks būna tik pavasarį, - švelnus, smulkus, teikiantis 
gyvybę jaunoms atžaloms, ganykloms ir alyvmedžiams. 
Nesiliaujantis smarkus lietus su stipriais vėjo gūsiais 
patvindė upę, atsirado nuošliaužų. 

Arnas išsiliejo iš krantų. Veržli srovė viską šlavė savo 
kelyje: prie kranto pririštas valtis, žvejų tinklus, statines, 
lentas, gyvūnų lavonus ir kita. Ir tik rūmai, turėję stiprius 
pamatus, stūksojo kaip užtvankos arba švyturiai. Vanduo 
kliūktelėjo į gatves ir užtvindė jas. Žmonės gelbėjosi 
bažnyčiose ir uoliai meldėsi Dievti. Ypač daug jų buvo 
Santa Marijos del Fjorės katedroje, laikytoje šventa vieta. 
Žmonės jojo ir arkliais, ir mulais, ir asilais. Patekę į 

žemutinę miesto dalį, jie permirkdavo iki paskutinio 
siūlelio. 

Kad ir kaip prašė Demetrijas, Fjora vis dėlto išėjo 
iš namo Fjezolėje. Ją viskas slėgė - ir atsargiojo graiko 
nutolimas, ir nesuprantama Lorenso Medičio aistra. Jau 
praėjo trys savaitės, kai Jeronimai durklo smūgiu buvo 
atkeršyta. Tris ilgiausias savaites Fjora sėdėjo namuose, 
žiūrėjo, kaip nuo ryto iki vakaro pila nesiliaujantis lietus 
ir viską griauna. Tačiau gyvenimas mieste nesustojo. 
Fjorai teliko laukti naktų, kurios pas ją atvesdavo - O 
kartais ir ne - jos meilužį. Tuomet ji nusprendė, kad 
nebegali nieko neveikti ir vaidinti haremo moters. Kitaip 
buvo galima išprotėti. Be to, ji seniai norėjo nueiti prie 
savo tėvo kapo ir ten pasimelsti. Tiesiog nebuvo galima 
atidėti to, ką ji privalėjo padaryti: Po pietų ji išėjo, 
Estebano lydima. Ji prižadėjo neužtrukti, nes po Džuliano 
Medičio nužudymo per Velykų mišias Florencijoje buvo 
neramu ir kiekvienu momentu galėjo kas nors atsitikti. 

San Mikelės bažnyčia, kur buvo palaidotas Frančeskas 
Beltramis, būtų buvusi panaši į viduramžių rūmus, jei 
ne puikios šventųjų statulos jos nišose iš keturių pusių 
- Donatelo ir Lorenso Žilberčio kūriniai. Ji buvo pastatyta 
XIV amžiuje vietoje senos Santa Marijos koplyčios ir 
grūdų sandėlio. Florencijoje tai buvo vienintelė šventa 
vieta, turėjusi rūsį su dviguba nava. Ji turbūt buvo 
laikoma ir gražiausia, nes turtingiausi florentiečiai aukojo 
daug pinigų jos puošimui. 4 

San Mikelės bažnyčia, turėjusi mažai langelių, galėjo 
atrodyti tamsi, bet uždegus žvakes atsiskleidė jos vidaus 
grožis. Visas ansamblis buvo nuostabus, ypač gerai 
apšviesta gotikinė monstrancija, pastatyta = Andrėjos 
Orkanijos, su mozaika ir bareljefais. Tai buvo didžiausia 
dešiniosios navos puošmena. 

Frančeskas Beltramis ilsėjosi netoli monstrancijos. Virš 
antkapinės plokštės stovėjo uždegta žvakė. Fjora 
atsiklaupė. Ji pirmą kartą atėjo čia pasimelsti, nes anuo 

baisiu metu ji net negalėjo palydėti savo tėvo į paskutinę 
kelionę. Iš pradžių ji buvo paimta į nelaisvę, įkalinta, 
paskui gyvenimo audrų nublokšta toli nuo Florencijos ir 
vos nepražudyta, bet niekuomet neužmiršo tėvo. 

Jaunoji moteris apsikabino kapą ir, aplaisčiusi jį 
ašaromis, sustingo ant šalto akmens. 

- Tėve, - sušnabždėjo ji, - aš mylėjau tave ir amžinai 
mylėsiu. Aš myliu tave! Aš myliu tave... Jei mano ašaros 
galėtų tave prikelti! Jei galėčiau atiduoti tau savo 
gyvenimo dalį! O, tėve, kodėl mus taip žiauriai išskyrė! 
Mums buvo taip gera dviese! 

Ji raudojo ir galėjo taip būti iki gyvenimo pabaigos, 
tačiau staiga pajuto, kaip jos pečius palietė švelnios 
rankos ir kilstelėjo. 

Ji išgirdo tykų ir malonų balsą: 

- Fjora, negildyk širdies! Geriau eik su manimi. 

Ilgai klūpėjus, Fjorai nutirpo kojos. Ji vos ne vos 
atsistojo, nusišluostė ašaras ir nusišypsojo  atėjusiai 
moteriai. 

- Tai tu, Kjara? Nejaugi čia tu? 

Abi moterys stipriai apsikabino, kaip apsikabina ilgai 
nesimačiusios draugės. Storulė Kolomba, buvusi Kjaros 
Albici guvernantė, dabar visur ją lydinti, verkė matydama 
šią jaudinamą sceną. Fjora apkabino abi moteris, paskui 
paėmė jas už rankų ir nuvedė prie suoliuko. 

- Dieve, kaip aš džiaugiuosi jus matydama! Kaip jūs 
sužinojote, kur aš esu? Matyt, atsitiktinai užsukote čia? 

- Ne, - pasakė Kjara, - visa Florencija žino, kad tu 
grįžai. Apie tave kalbama tiek pat, kiek ir apie Pacius. 

- Apie mane, norėjusią grįžti nepastebėtai? 

- Apie tave ir Lorensą! 

- Tu ir tai Žinai? 

Kjara nusijuokė, o Kolomba, apsimetusi, kad uoliai 
meldžiasi, angeliškai nusišypsojo. 

- Kaip ir visa Florencija! Naivuole mano! Juk žinai, 
kad jei mūsų valdovas nusičiaudo, visas miestas žino, iš 
kur pučia skersvėjis. Todėl visi ir žino, kad tu - Fjezolėje. 

- Tai kodėl tu neatėjai tiesiai pas mane? 

- Iš delikatumo ir... atsargumo. Po brolio mirties 
Lorensas smarkiai pasikeitė, o tu - jo paslaptis, kurią 
jis labai saugo. Jį galima suprasti: kai du žmonės myli 
vienas kitą... 

- Bet aš jokiu būdu nesu įsitikinusi, kad mes mylime... 
vienas kitą! Mūsų aistra suliepsnojo žudynių naktį ir kol 
kas neužgeso. Ji bus tol, kol mes būsime vienas kitam 
reikalingi! Tačiau nemanau, kad ji amžina. 

- Kodėl? 

- Todėl, kad aš turėsiu netrukus išvažiuoti. Prancūzijoje 
liko mano devynių mėnesių sūnus. 

- Tu turi vaikutį! Dieve, kaip tau pasisekė! Aš taip 
norėčiau turėti kūdikį! 

- O argi tu neištekėjai? 

- Ne, brangioji. Bernardas Davancatis, kuriam buvau 
pažadėta, pernai Romoje mirė nuo maro. 

- Vargšele! Kaip aš tave užjaučiu! 

- Neverta. Nelabai aš jį ir mylėjau! Nors man tai 
buvo vienintelė galimybė nelikti senmerge - juk mano 
kraitis nedidelis. 

Nors draugė kalbėjo nuoširdžiai, tačiau Fjora galėjo 
prisiekti, kad jos veidu nuslinko debesėlis. Ji pabučiavo 
ją į skruostą. 

- Atleisk man, dėl Dievo meilės! - pasakė Fjora. 

- Na ką tu! Užmirškim tai! Tu turbūt turi man ką 
papasakoti? Kodėl gi tau nepagyvenus pas mus keletą 
dienų? Mano dėdei bus malonu tave matyti. Ir apskritai, 
jei nori žinoti visą teisybę, tai aš priverčiau sekti tave, 
Fjora, - pasakė Kjara šypsodamasi. 

- Sekti? Mane? 

- Neišsigąsk! Tai niekai! Tiesiog aš buvau įsitikinusi, 
kad vieną kartą tu ateisi čia pasimelsti, o kai sužinojau, 

kad grįžai, bažnyčios sargo paklausiau, ar matė tave. 
Tačiau paaiškėjo, kad tu dar nebuvai atėjusi. Tuomet 
aš jam sumokėjau, kad mane įspėtų, kai tik tu ateisi. 
Jis tai ir padarė! Štai kaip! O dabar sakyk, ar eisi su 
manim? 

Fjora tučtuojau sutiko. Susitikimas su Kjara grąžino 
ją į laimingos jaunystės dienas. Be to, jai buvo malonu 
jaustis šiek tiek nepriklausomai nuo Lorenso. Praėjusią 
naktį jis buvo truputį išsiblaškęs, todėl ir ne toks 
aistringas. Savo nedėmesingumą jis paaiškino tuo, kad 
dėl nesiliaujančio lietaus  Miugelo slėnyje atsirado 
nuošliaužų ir pasirodė antikinė statula, ir jis iki rytojaus 
turbūt neateis. 

- Dar vakar vakare mane įspėjo apie tą statulą, - 
pasakė Lorensas degančiomis iš susijaudinimo akimis, - 
ir aš prižadėjau šįryt nueiti. Suprask, aš negrįšiu, kol 
mano akivaizdoje jos neatkas. 

"Suprask"? Tai reikštų nepažinti Lorenso - viso to, 
kas gražu, gerbėjo. Jis mėgo retus ir senovinius daiktus. 
Demetrijas neapsiriko, kai Fjorą palygino su gražia gėle, 
nuskinta Lorenso Puikiojo sode jam nespėjus jos pauostyti, 
gėle, stebuklingai vėl išaugusia. Siuos meilužius jungė ne 
tiek aistra, kiek pasididžiavimas tuo, kad vienas turėjo 
gražuolę moterį, o kita - karaliaus vertą vyriškį. Jie abu 
mėgo meilės malonumus. Jie galėjo būti apdainuoti 
kokioje nors poemoje, tačiau Fjoros širdis neimdavo 
smarkiau plakti pamačius Lorensą Puikųjį net tada, kai 
žinodavo, kad jo glamonės jai teiks daug džiaugsmo. O 
kas dėjosi didelėje gumbuotoje Lorenso galvoje? 

Jis kūrė Fjorai poemas, apiberdavo ją dovanomis, jam 
patiko gražiai rengti ją, bet jam retai patikdavo brangios 
jo dovanos, nes Fjoros grožis buvo neprilygstamas. Kartą 
jis net atėjo ne vienas - su juo buvo Sandras Botičelis, 
laikęs rankoje popieriaus lapą. Ir sutrikusi Fjora turėjo 
nuoga pozuoti jaunam dailininkui, stovėdama ant žemos 
taburetės, aplink kurią Lorensas pristatė degančių žvakių, 

kad jos kūno oda būtų gerai apšviesta. Kai tik dailininkas 
išėjo, Lorensas tiesiog užpuolė ją. O kai jaunoji moteris 
jam papriekaištavo, jis tik atsidusęs pasakė: 

- Mažai yra vyrų, kurie nesvajotų apie deivę ir 
beprotiškai netrokštų įsiskverbti į jos grožio šaltinį, kad 
jame atsigertų! Deja! Venera viską pasilieka sau. 

- Nesakyk, kad apgailestauji dėl to, - atsakė Fjora, 
- tau nereikia būti gražiam. Tai, ką tu turi, daug 
svarbiau. Juk tų, kurios trokšta, kad bent pažvelgtum į 
jas, labai daug, ar ne? 

- Ir kur kas daugiau, negu tu manai! Arba neverta 
būti moterimi! - Jis dėkingai pabučiavo ją ir pridūrė: - 
Žinau, kad mano grožio troškulys niekada nebus 
numalšintas. 

O dabar jam rūpėjo tik ta statula. Fjoros tai nestebino, 
bet ji pasijuto šiek tiek įžeista, todėl Kjaros kvietimas 
buvo pačiu laiku. Tegu Lorensas keletą dienų palauks 
jos. Jai ir pačiai norėjosi trumpam atitrūkti nuo šio 
meilės nuotykio, į kurį buvo visiškai pasinėrusi. Fjora 
bijojo per daug prisirišti prie Lorenso. Ji suprato, kad 
tai baigsis kančiomis. Juk jos laukė gyvenimas kartu su 
mažuoju Filipu, kurį turi užauginti tikru vyru. O 
florentietės gyvenimas mažai ką jai žadėjo. 

Draugės, susikabinusios už parankių, išėjo iš bažnyčios, 
Kolomba ėjo paskui jas. Fjora akimis paieškojo Estebano, 
kuris turėjo grįžti su pirkiniais ir laukti jos čia. 
Nepamačiusi jo, truputį susierzinusi pamanė, kad jis, 
matyt, užsisėdėjo kokioje nors smuklėje. Greičiausiai jis 
buvo kur nors netoli, nes abu mulai tebestovėjo pririšti 
senoje vietoje. Fjorai nesinorėjo laukti jo, bet ji turėjo 
jam pasakyti, kad eis pas Albicius ir negrįš su juo į 
Fjezolę. 

Lietus staiga nustojo lyti, tačiau debesys rodė, kad 
jis vėl tuojau prapliups, ir reikėjo spėti grįžti, kol buvo 
pragiedrulis. 

- Gal pasakykime čia dirbantiems žmonėms? - pasiūlė 
Kolomba ir parodė namą, stovintį priešais bažnyčią, pro 
kurio langus matėsi palenktos darbuotojų galvos. Čia 
buvo vilnų apdorojimo dirbtuvės, kurios savininkas, ponas 
Buanakrosis, draugavo su Albiciu. 


Jaunosios moterys jau lipo laiptais į šį pastatą, kai 
pamatė Estebaną, einantį nuo dažyklos sandėlių, esančių 
šalia San Mikelės bažnyčios. Siauru tarpeliu tarp sandėlio 
ir bažnyčios bėgo upeliukas, į kurį suplaukdavo nuo 
stoginėje sukabintų vilnų nuvarvėję dažai. Upeliukas 
būdavo tai violetinis, tai tamsiai mėlynas, o šiandien jis 
buvo ryškiai raudonas. Kastilietis, eidamas prie moterų, 
peršoko jį. 

- Atleiskite man! - atsikvėpė jis. Jo veidas buvo 
baltas kaip kreida. - Aš priverčiau jus laukti. 

- Kas atsitiko, Estebanai? Ar tik nesusirgote? - 
paklausė Fjora. 

- Ne, bet ką aš mačiau!.. Ar girdite tuos riksmus? 

Iš tikrųjų, kažkur aukštėliau sklido baisus klyksmas. 
Atrodė, kad šaukia kažkoks beprotis. Moterys persižeg- 
nojo. 

- Atrodo, triukšmas sklinda iš Sinjorijos? - pasakė 
Kjara. - Ar ir vėl kažką pakorė? 

- Ne. Čia visai kas kita... 


Ir Estebanas papasakojo, kaip vyrų ir moterų pulkelis, 
daugiausia kaimiečiai, Santa Kročės bažnyčioje išardė 
Džakopo Pacio kapą, ištraukė iš ten senuko kūną, nes 
sklido gandai, kad prieš tai, kai buvo pakartas, jis 
koneveikė Dievą, pardavė sielą velniui. Šie žmonės manė, 
kad lietus Florencijoje ir jos apylinkėse nesiliauja dėl 
to, kad šio nedorėlio, šėtono įsikūnijimo palaikai palaidoti 
krikščionių žemėje. 

- Ką gi jie nori jam padaryti? - paklausė pasibjaurėjusi 
Fjora. 

- Nežinau. Dabar jie gatvėmis tempia tą dvokiantį 
kūną pas kunigus. Atleiskite, aš manau, kad mums reikia 
skubėti namo, - pasakė Estebanas. 

- Eikite be manęs. Aš eisiu pas doną Kjarą ir keletą 
dienų pagyvensiu Albicių rūmuose. Pasakykite Demetrijui, 
kad nesijaudintų dėl manęs. Jei norėsite rytoj grįžti, 
pasakykite Samijai, kad paruoštų man rūbus. 

Estebanas nusišypsojo. 


- Jums bus geriau, jei truputį pagyvensite su moterimis. 
Bet aš vis dėlto palydėsiu jus iki Albicių rūmų. Taip 
man bus ramiau. 

- Žiūrėkite! - sušuko Kolomba drebančiu pirštu 
rodydama į dangų. - Saulė! 

Danguje vėl sušvito saulė. Tarsi stipriam vėjui 
pūstelėjus, debesys išsisklaidė, ir nedrąsus saulės spindulys 
apšvietė dažytą upeliuką. Sinjorijoje pasigirdo džiaugsmin- 
gas šauksmas. 

- Šią prošvaistę jie laiko Dievo ženklu, - sumurmėjo 
kastilietis. - O paskui puls traukti iš kapų kitus 
nelaimėlius. 

Kai jie priėjo prie Kjaros namų, šalia kurių buvo 
Pacių rūmai, Fjora pajuto gailestį Puikus pastatas, 
pradėtas statyti amžiaus viduryje dar Bruneleskio ir baigtas 
Džuliano da Majano, buvo žmonių nuniokotas. Languose 
nebuvo stiklų. Virš išlaužtų durų dar kabojo šeimos 
herbas. Viduje viską buvo nusiaubęs gaisras. Didžiuliuose 
rūmuose mėtėsi nuolaužos daiktų, kurių vertės vandalai 
nesuvokė. Vietoj pastato stūksojo vienišas karkasas, 
paliktas našlių su vaikais; jie tikriausiai slapstėsi kaime 
ar kokioje nors prieglaudoje. 

- Neliūdėk, brangioji, - pasakė Kjara tarsi perskaičiusi 
savo draugės mintis. - Tie Žmonės sugriovė tavo rūmus, 
jie atrodo dar kraupiau. Bet nors jų žmonų nepersekios 
kaip tavęs. Tikiuosi, išskyrus prakeiktąją Jeronimą. 
Kalbama, kad jį grįžo. 

- Ji negyva, - pasakė Fjora. - Vienas iš mano draugų 
nudūrė ją Marino Bečio name, kai ji mėgino mane 
pasmaugti. 

- Tai bent naujiena! - sušuko Kolomba, kuri 
Florencijoje garsėjo kaip didžiausia liežuvautoja. - O 
kodėl apie tai nieko negirdėti turgavietėse? 

- Todėl kad monsinjoras Lorensas taip norėjo, - 
atsakė Fjora. - Jo įsakymu jo žmonės sugriovė namą, 
kuriame buvo jos kūnas. Dabar tai yra vienintelis jos 
kapas. Ji ten taip ir liks su peiliu nugaroje, nes jo 
savininkas nepanoro jo pasiimti. Atrodo griuvėsiuose liko 
kažkoks užrašas. 

- Koks užrašas? - paklausė Kolomba. 

- “Čia Florencija įvykdė teisingumo aktą. Keliauk 
sveikas, praeivi!“ 

- Tokiai gyvatei tai net per gražu, - tarė Kjara. Ir 
pridūrė: - Šiaip ar taip, gerai, kad jos nebėra gyvos. 

- Daug geriau, negu tu manai, - pasakė Fijora. 

Atsidūrusi Albicių rūmuose, kur jai visuomet buvo 
taip gera, Fjora patenkinta pajuto, kad laikas sustojo ir 
grįžo praeitis. Čia niekas nepasikeitė, viskas buvo po 
senovei. Net kvapas buvo tas pats. O slyvos su cukrumi 
- Kolombos kulinarijos meno viršūnė, - kuriomis ją 
vaišino, buvo tokios pat skanios. Ir net Kjaros dėdė, 
senasis Lodovikas, nė kiek nepasikeitęs. Atėjęs vakarie- 
niauti jis pabučiavo Fjorą, tarsi nė nebuvo su ja išsiskyręs, 
pasakė jai komplimentą ir nuėjo į savo kambarį kaip 
labai užsiėmęs žmogus. Laikas, kurį skirdavo ne botanikai, 
drugeliams ir mineralams, jam buvo prarastas. Geras, 
paprastas ir naivus kaip vaikas, jis visuomet prieš darbą 
pasimelsdavo. Jis prašydavo Dievo duoti jam jėgų ir 
išminties. Lorensas mylėjo jį, kaip ir jo tėvas ir senelis. 
Jo dėka Albicių šeimos nariai, seniai ištremti iš 
Florencijos, galėjo grįžti. Jokie įvykiai nedomino Lodoviko. 

Per vakarienę Kolomba patiekė gardžiausią savo 
patiekalą - karvelių su prieskoniais. Išėjęs iš savo seno 

bičiulio Toskanelio namų, Lodovikas buvo apstulbęs, kai 
pamatė vyrus ir moteris, tąsančius senojo Pacio lavoną. 

- Man buvo sunku atpažinti, jog tas apiręs lavonas 
yra senasis Pacis, nes aš nė nežinojau, kad jis jau yra 
miręs, - liūdnai pasakė jis. 

- Mano brangusis dėde, koks kataklizmas turėtų įvykti, 
kad tu atitrūktum nuo savo botanikos ir pasidomėtum 
miesto gyvenimu? Po brolio nužudymo Lorensas Medičis 
ir Sinjorija ėmėsi naikinti Pacių šeimą. Argi tu užmiršai, 
kad prieš keletą dienų sudegė jų rūmai? 

- Tikrai! Prisimenu, kad viename iš mūsų židinių 
įsiplieskė ugnis. Tuomet Petručis ėmė šaukti, kad reikia 
baigti tą kvailą vaikščiojimą, nes vėl pasirodė saulė, o 
aš taip nieko ir nesupratau. Kuo čia dėta saulė? Juk 
ji visuomet šviečia Florencijoje? 

- Ji jau visą mėnesį nešviečia, dėde, bet tavęs tai, 
matyt, nestebina. Juk tie žmonės mano, kad smarkus 
lietus nesiliovė dėl to, kad Pacį, tą šėtono sūnų, palaidojo 
bažnyčioje. Tikiuosi, kad jį vis dėlto perlaidos? 

- Taip! Puiku! Jį reikia palaidoti! Prisimenu, kad 
Petručis kažką kalbėjo apie tai. Atrodo, kad tą senuką 
turėjo įkišti į žemę netoli žemės pylimo, greta švento 
Ambrodžo vartų. Ar ne taip, Kolomba? Aš suvalgyčiau 
dar gabalėlį karvelio. 

Pavalgęs jis nuėjo ieškoti savo ramios katės, snaudusios 
prie židinio. Jis paėmė ją ant rankų, palinkėjo abiem 
moterims labos nakties ir nuėjo į savo darbo kabinetą. 

Kaip ir kadaise, juodvi sugulė į Kjaros lovą. Jos tiek 
daug turėjo papasakoti viena kitai. O šį vakarą ypač. 
Bet pokalbiui joms aiškiai trūko ir nakties. Naktis buvo 
tyli, pirmąkart po keleto savaičių, kambarį vėl apšvietė 
„paslaptinga mėnulio šviesa. Priešais Kjaros miegamąjį 
augusi akacija skleidė švelnų, malonų kvapą. Jos žiedlapiai 
krito tiesiai ant palangės. Tokioje jaukioje aplinkoje, taip 
primenančioje praeitį, Fjora savo draugei buvo atviresnė 

negu Demetriju. Juk Kjara kaip moteris galėjo geriau 
suprasti jos jausmus. 

Kjara - kaip beje, ir Demetrijas - savo draugei patarė 
laikyti paslaptyje savo nelaimingą santuoką su Karoliu 
Paciu. 


- Pagalvok, juk netrukus prasidės karas, ir Roma dar 
labiau nutols nuo Florencijos negu dabar. Vargu ar tu 
dar kada nors pasimatysi su tuo jaunuoliu. 

- Tačiau aš esu jo žmona, ir jis elgėsi kaip tikras 
draugas. Žinau, kaip jis mėgo savo namus Trespiane. 
Ak, jei man pasisektų grąžinti jam juos! 

- Man tavo noras suprantamas, tačiau luktelėk truputį. 
Atrodo, kad Lorensas po to nusikaltimo labai prastai 
jaučiasi. Žinoma, tu jam padedi, bet reikia būti atsargiai, 
nes jo elgesį sunku nuspėti. O ką tu ketini daryti 
toliau? Juk negali gyventi priklausydama nuo suvereno 
aistros? 

- Tu nori pasakyti: nuo jo kaprizų, nes, man atrodo, 
tai būtų tinkamiausias žodis. Juk iki mano sugrįžimo 
Lorensas turėjo meilužę. Esu įsitikinusi, kad turėjo. 

- Taip, Bartolomėją del Nazi. Graži, bet labai gudri 
moteris. O jos giminaičiai mūru stoja už ją. Jiems gali 
nepatikti, kad tu sumažinai jų pajamas. Bijau, kad tau 
net gresia pavojus. 

- Kodėl gi jie turėtų padaryti nuodėmę? Aš vis tiek 
paliksiu Lorensą. Tik nenoriu jo įskaudinti. 

- Būk atvira! Nejaugi norėsi atsisakyti to, ką jis tau 
duoda? 

- Tu teisi. Norėčiau, kad taip, kaip yra dabar, dar 
kurį laiką būtų. Beje, ir jis to nori. Rodydamas savo 
palankumą pasiūlė pargabenti mano sūnų ir Leonardą. 
Bet aš kol kas tam nesiryžau. Nežinau kodėl, bet juk 
tai - vaiko labui. Jei jis bus auklėjamas čia, ateityje 
galės perimti mano tėvo reikalus. 

- Tu apie tai rimtai kalbi? 

- Žinoma. Nuo pat jo gimimo inan norėjosi, kad jis 
eitų mano tėvo keliu: kad būtų drąsus, išsilavinęs, jautrus, 
kilniaširdis, vertinantis grožį. Argi tau atrodo, kad tai 
neįmanoma? 

- Atvirai kalbant - taip. 

- Bet kodėl? 


- Juk ne aš ištekėjau už mesiro de Selonžė! Tu 
užmiršti, kad tavo sūnus yra ir jo sūnus, kad jo šalyje 
tas vardas žinomas, net jei tai yra vardas Žmogaus, 
užmokėjusio už savo gyvenimą ant ešafoto. Tau nepavyks 
jo užauginti kaip Florencijos buržua. 

- Tuomet kokia bus jo tragedija? 


- Galbūt tu dabar ir nesupranti, bet kada nors jis 
tai supras. Paaugęs jis ims tavęs klausinėti, 0 tu turėsi 
atsakyti. Ir kas Žino, gal jis pasirinks atstumtojo gyvenimą, 
kaip ir jo tėvas, o ne tą saldų, kurį tu svajoji jam 
sukurti, bet kuriame jis neras savo vietos? Tavo šaknys 
buvo išrautos, ir tu žinai, kaip dėl to skauda. Nedaryk 
taip, kad ir tavo vaiko gyvenimas būtų toks pat. Auklėk 
jį mylėdama ir prisimindama savo vyrą! 

- O argi tai nesiderina su mūsų miesto žymių Žmonių 
gyvenimu? 

- Gal ir ne, bet tu turėjai palikti Lorensą, ir seniai. 
Žinau, - pridūrė Kjara šypsodamasi, - aš kalbu apie tai, 
kam tu dar nesi pasirengusi. Bet jei aš turėčiau vaiką, 
aš su didžiausiu džiaugsmu visko dėl jo atsisakyčiau. 

Netarusi nė žodžio, Fjora apkabino savo draugę ir 
pabučiavo, slėpdama ašaras. 

- Neverk, mano brangioji! - pasakė Kjara. - Esu 
įsitikinusi, kad tu dar būsi laiminga! O dabar - miegoti! 
Jau greit išauš. 

Jos nubudo nuo baisaus klyksmo. Šaukė Kolomba. 
„Basos, vien su naktiniais marškiniais, jos nubėgo prie 
atidarytų rūmų durų. Prie durų gulėjo Kolomba. Tarnaitė 
plekšnojo jai per skruostus, tarnas keikėsi, o elegantiškas 

jaunuolis šaukė kartu su Lodoviku Albiciu, kuris buvo 
apsivilkęs tik chalatą ir laikė ant rankų katę. 

Pribėgusios prie jų, jaunosios moterys pamatė 
nubėgančius vaikus, kurie tempė kažką pririštą prie 
virvutės. 

- Kas atsitiko, dėde? - sunerimusi paklausė Kjara. 
Senukas pasidarė tiesiog raudonas iš pasipiktinimo. 

- Tai vis tas velnias Džakopas Pacis. Jis vėl bastosi 
gatvėmis. Dar nesu matęs numirėlio, kuris taip ilgai 
nenumirtų. 

Fjorai visą istoriją papasakojo Kolomba, kuriai ji davė 
gurkšnelį degtinės. Kjaros guvernantė ruošė pusryčius, 
kai išgirdo, kaip gatvėje dainuoja vaikų govėda. Po kurio 
laiko kažkas smarkiai pasibeldė į duris. Kolomba nuėjo 
atidaryti durų ir suriko, sukeldama visą namą: priešais 
ją tabalavo varpelio grandinėle pririštas apiręs lavonas, 
o vaikai juokdamiesi šokinėjo aplink jį ir šaukė: “Pasibelsk 
į duris, Džakopai! Pasibelsk! Atidarykite duris Džakopui 
Paciui!" 

Elegantiškasis jaunuolis, atskubėjęs raitas, nuvijo juos. 
Jie nukabino kraupųjį trofėjų ir liko prie slenksčio. Fjorą 
supykino, ji išbalo ir pasakė: 

- Ar nebūtų galima nuvesti donos Kolombos į namus? 

O Kjara tuo metu stengėsi nuvesti į namus savo 
dėdę, kuris vis šaukė ir gestikuliavo. 

- Žinoma! - pasakė jaunuolis ir paėmė Kolombą už 
rankos. - Mes einame! 

Fjora priėjo padėti jaunuoliui vesti Kolombą, kuri net 
negalėjo pastovėti. Keldamas ją, jaunuolis žvilgtelėjo į 
Fjorą ir vos nepaleido Kolombos. 

- Šventoji madona! Čia tu? Man sakė, kad tu grįžai, 
bet aš negalėjau tuo patikėti! 

- Kodėl? Manei, kad aš mirusi? Tuomet tau būtų 
ramiau? 

Fjora be jokio pykčio, veikiau su ironija žiūrėjo į 
jaunuolį, kurį kadaise buvo įsimylėjusi. Lukas Tornabuonis 

buvo gražus kaip ir tada, kai siekė Fjoros rankos, o 
gal ir dar gražesnis, nes per tuos trejus išsiskyrimo 
metus jis suvyriškėjo. Tačiau Fjora puikiai žinojo, koks 
niekšas turi tokį puikų, bronzinį statulos vertą veidą. 
Katastrofos dieną, kai sugriuvo visas jos gyvenimas, Lukas 
nė nemėgino padėti tai, kurią, kaip sakė, labai mylėjo. 
Jis tiesiog ištirpo minioje kaip niekingas bailys. 

- Na ko jūs ten delsiate? - paklausė Albicis, pagaliau 
nutaręs eiti į namą. - Susivaldykite, velniai griebtų! Juk 
jūs išmesite tą vargšę moterį! O ką jūs čia veikiate, 
mergaitės? - paklausė jis kreipdamasis į dukterėčią ir 
Fjorą. - Gal aš ir išsiblaškęs žmogus, bet ne taip 
smarkiai, jog nepastebėčiau, kad jūs vilkite tik naktinius 
marškinius. Marškinius! Gatvėje! Marš namo!.. 

Susikibusios už rankų, abi draugės nubėgo laiptais 
aukštyn. Jos juokėsi. Lukas pavymui šaukė: 

- Leisk man vėl susitikti su tavimi, Fjora! Man reikia 
pasikalbėti su tavimi! Pasakyk, kad galiu ateiti! 

Persisvėrusi per turėklus, ji jam atrėžė: 

- Aš nesu savo namuose. Be to, neturiu jokio noro 
dar kartą susitikti su tavimi. 

Vis dėlto Lukas po pietų atėjo, tačiau Fjora vėl 
atsisakė matytis su juo. Iš tikrųjų jai norėjosi suprasti, 
kodėl buvęs jos garbintojas, kuris jai kažkada taip pat 
patiko, nes buvo labai gražus, dabar vėl nori su ja 
susitikti. Tai buvo visai nesuprantama - juk Kjara jai 
pasakė, kad Lukas yra vedęs ir turi vaiką. 

- Jei aš bendrausiu su visais vedusiais miesto vyrais, 
mano reputacija nė skatiko nebus verta, - pasakė ji 
Kjarai. - Juo labiau kad neturiu nė mažiausio noro 
kalbėtis su juo. 

Orai vėl pasitaisė. Tai visus džiugino, o rimti Žmonės 
nematė jokio ryšio tarp gamtos išdaigų ir Džakopo Pacio 
lavono, kurį, beje, įmetė į upę nuo Rubakontės tilto. 

Tą dieną abi draugės su malonumu išėjo pasivaikščioti 
Florencijos gatvėmis, kuriose jau buvo ramiau. Jos nutarė 


75 


nueiti į San Minjatą. Gudobelės ir žibutės jau buvo 
nužydėjusios, tačiau Fjorai ir Kjarai patiko ta vieta - 
iš ten atsivėrė nuostabus miesto apylinkių vaizdas. Lietus 
nepadarė nuostolių nei bažnyčiai, nei vyskupų rūmams. 
Kalvos viršūnėje augę grakštūs kiparisai tarsi atitvėrė šią 
vietą nuo daugybės piktžolių, sudygusių per tas tris 
saulėtas dienas. 

Stovėdamos terasos viršūnėje, jaunosios moterys 
grožėjosi miestu, kuris skendėjo apačioje lengvo rūko 
apgaubtas. Diena žadėjo būti karšta. Iš apačioje esančių 
sodų kilo žalumynų - mėtų, petražolių, krapų - kvapas. 
Oras buvo skaidrus ir tyras. Danguje lyg strėlės nardė 
kregždės. 

Sėdėdama žolėje ir kramtydama smilgą, Fjora jautė 
tikrą palaimą. Ji vėl savo mylimame mieste, kuris taip 
žavėjo ją savo grožiu. Nei Kjarai, nei jai nesinorėjo nė 
kalbėti. Jas jungė tas ramus grožis, leidęs pailsėti ir 
kūnui, ir sielai. Kolomba snūduriavo netoliese, atsirėmusi 
į medį ir padėjusi galvą ant kelių. 

Fjora norėjo pasekti guvernantės pavyzdžiu, bet staiga 
priešais išdygo kažkieno šešėlis. Ji krūptelėjo ir pažino 
Luką Tornabuonį, kuris atsiklaupė šalia. 

Ji pasipiktino ir greitai pasakė: 

- Eik šalin! Juk sakiau, kad nebenoriu matyti tavęs! 

- Minutėlę! Fjora, tik vieną minutėlę! Žinau, tu pyksti 
ant manęs. 

- Pykstu? Aš tiesiog užmiršau, kad tu esi! Ir kam 
reikia priminti apie save? 

- Nebūk tokia žiauri! Žinau, kad negerai pasielgiau 
su tavimi, bet jei žinotum, kaip dėl to paskui kentėjau! 

- Kentėjai? Tu tari žodį, kurio prasmės nesuvoki. 
Pakanka pažvelgti į tave, kad suprastum, koks 
nerūpestingas tavo gyvenimas: puikiai atrodai, kaip Žinau, 
turi jauną žmoną, sūnų. Tiesiog verkti norisi, kaip gaila 
tavęs, - ironiškai pridūrė ji. 

- Leisk man bent žodį pasakyti, kad pasiteisinčiau, 
Fjora! Maldauju tavęs! Kjara, - kreipėsi jis į draugę, - 
palik mus vienus keletą minučių! 

Užuot atsakiusi, ši visu ūgiu išsitiesė žolėje. 

- Kjara, prašau tavęs! 

- Ne! Man čia taip patinka! Be to, juk girdėjai, kad 
Fjora neturi jokio noro kalbėtis su tavimi. Ji niekina 
bailius. 

- Aš ne bailys, ir jūs tai gerai žinote. Aš narsiai 
kaunuosi per turnyrus! 

- Pamanyk, - pasakė Fjora, - tai gali kiekvienas 
kvailys, kad tik turėtų raumenų, gerą ginklą ir klusnų 
arklį. Narsumą, Lukai, visai kas kita rodo. 

- O ką turėjau daryti? Vienas stoti prieš įniršusią 
minią? Juk tai buvo baisu. 

- Tu manai, aš to nežinojau? Tu klausi, ką turėjai 
daryti? Tiesiog ateiti pas mane ir ištiesti pagalbos ranką, 
kuri man buvo tokia reikalinga. Pabūti šalia manęs. Bet 
tu pasprukai kaip bailus kiškis. Jei ne Lorensas... 

- O ką gi mano pusbrolis padarė? Jis galėjo tave 
išgelbėti, bet nė piršto nepajudino, - su kartėliu atsakė 
Lukas. 

- Jis padarė daugiau, negu tu manai. Ir gyva esu 
tik jo dėka! 

- Už tai jam karališkai atsilygini. Girdėjau, kad tapai 
jo meiluže. 

- Tikrai, tik dėl to neturėtum jaudintis. 

- Bet aš myliu tave, Fjora! Aš visuomet tave mylėjau 
ir apgailestavau dėl to, kas įvyko! Juk aš norėjau tau 
padėti, bet mano tėvas užrakino mane, ir aš... 

- Ir tu pamanei, jog geriausia bus pasėdėti užrakintam. 
O paskui nuėjai pas kitą ir prisipažinai mylįs ją, ar 
ne? Gal mano draugas Demetrijas sapnavo, kad matė 
tave su kažkokia rusvaplauke? Geriau liaukis, Lukai. 
Kažkada mielai klausydavausi tavo kalbų, bet žinok, kad 

nemylėjau tavęs. Aš niekada nemylėjau tavęs. Nejaugi 
tikiesi, kad dabar susidomėsiu tavimi? 

Ji atsistojo ir norėjo pasitraukti toliau nuo jo. Jis 
mėgino sulaikyti ją, bet jo pirštai nuslydo juoda šilkine 
jos suknele. Kjara stryktelėjo kaip katė ir atsistojo tarp 
jų. Ji uždėjo ranką jaunuoliui ant peties, kad truputį 
nuramintų jį: 

- Paklausyk manęs, Lukai! Užmiršk ją! Kai ją pamatei, 
vėl nubudo tavo aistra. Bet dabar tu panašus į vaiką, 
reikalaujantį žaislo, kurį buvo užmiršęs ir kurio vėl 
prireikė, kai sužinojo, kad jį atidavė broliui... Dabar tau 
rūpi susigrąžinti jį. Moters širdies negalima prievartauti! 

- Taip? O argi ji tuomet mylėjo Lorensą? Bet juk 
dabar priklauso jam! 

- Aš niekam nepriklausau! Tik prisiminimams, - sušuko 
Fjora, netekusi kantrybės. - Gal ir buvau už kažką 
dėkinga tavo pusbroliui, bet tik ne tau! Nebesikabinėk 
prie manęs ir eik šalin! Grįžk namo! Nebenoriu nei 
matyti, nei girdėti tavęs! 

Lukas įsiuto. Rudose jo akyse pasirodė negeros 
grobuonies kibirkštėlės. 

- Atsimink, Fjora: tu niekada neatsikratysi manęs. O 
šventas Lukas, mano globėjas, man padės išvežti tave 
ten, kur panorėsiu! 

- Tavo globėjas buvo gydytojas. Geriau paprašyk, kad 
išgydytų tave nuo beprotybės! 

Ji paėmė Kjarą už rankos ir nuėjo prie Kolombos, 
kuri jau buvo nubudusi nuo garsaus šūkavimo ir tarsi 
skaitydama įdomų romaną stebėjo, kas dedasi. 

Supratęs, kad toliau kalbėti su Fjora yra beprasmiška, 
Lukas Tornabuonis priėjo prie arklio, pririšto prie 
bronzinio žiedo vyskupų rūmų kieme. Jis mostelėjo ranka 
trims moterims, ir tas mostas galėjo reikšti ir 
atsisveikinimą, ir grasinimą. 

- Ar gali pasakyti, kas jam yra? - paklausė Fjora 
gūžtelėjusi pečiais. 

- Iš kur man žinoti! Gal jis ir nuoširdžiai sakė, kad 
niekuomet neužmiršo tavęs, nors jo žmona Čečilija - 
tikrai žavi moteris Man atrodo, dabar jis taip elgiasi 
dėl trijų priežasčių: jis vėl sutiko tave, žino, kad Lorensas 
- tavo meilužis... ir jam nuobodu, kaip kiekvienam 
turtuoliui,, nežinančiam ką veikti. Tačiau būk atsargi: 
išlepinto vaiko meilė gali pridaryti aibę nemalonumų. 
Ypač jei nuspręsi likti gyventi šiame mieste. 

- Pažiūrėsim! Šiaip ar taip, aš bet kada galiu grįžti 
į Prancūziją. 

Albicių rūmuose Fjora rado laiškelį, atneštą po pietų. 
Jame buvo keletas žodžių, privertusių Fjorą nurausti ir 
nusišypsoti: 

“Man taip trūksta tavęs! Grįžk! Statula ne tokia graži 
kaip tu. Ryt vakare būsi mano glėbyje, O jei ne, aš 
pats ateisiu pas tave. 

LT 

Ji sulankstė laiškelį ir virpančiomis rankomis užsikišo 
už korsažo. Kjara nusijuokė: 

- Jis reikalauja tavęs? 

- Taip. 

- Ir tu tikrai nenori laukti? 

- Žinoma. 

- Viskas aišku! Rytoj mudvi su Kolomba palydėsime 
tave iki miesto vartų, O toliau tave lydės du mano 
tarnai. 

- O kodėl tau nepraleidus su manimi kelių dienų 
Fjezolėje? 

- Gal kitą kartą. Lorensą varžys mano buvimas, o 
aš nenorėčiau jo apvilti. 

Kitą dieną Kolombos lydimos abi draugės nuėjo į 
parduotuvę gretimoje gatvėje, norėdamos nusipirkti lengvo 
audinio, nes kasdien darėsi vis karščiau. Jos priėjo prie 
mulų, kuriuos saugojo du tarnai. Staiga gatvę užtvenkė 
šurmuliuojanti minia, apsiginklavusi lazdomis, basliais, 
peiliais ir kitais daiktais. Minia šaukė: “Mirtis Paciui! 

Reikalaujame teisingumo! Laisvės! Mirtis Paciui ir jaunai 
merginai!.." 

- Dieve mano! Jie vėl pradeda! Galima pamanyti, 
kad jie atkasė naują lavoną, - sudejavo Kjara. 

Krautuvininkai išsigando šauksmų. Jie uždarė langines, 
ir gatvė kaipmat ištuštėjo. 

- Gal ir mums vertėtų grįžti? - nedrąsiai pasakė 
Kolomba. Bet Fjora jau sėdėjo balne ir negirdėjo jos. 
Ji nujojo tiesiai į minią. 

- Grįžk! - apimta panikos sušuko Kjara. - Jie tave 
sutryps! - Paspaudusi kulnimis arklį, ji susilygino su 
Fjora. - Tu pažiūrėk, kas vadovauja šitai miniai! - pasakė 
ji ir parodė į raitelį, kuris jojo priekyje ir nuolat dairėsi 
aplink. 

- Juk tai Lukas! - nustebusi ištarė Fjora. - Kodėl 
gi jis nutarė tapti vadovu? Ir dar koks įniršęs! 

Lukas Tornabuonis kažką įsakinėjo. 

- Ne dabar! Jų dabar žudyti negalima! Mes 
nugalabysime juos prie Džuliano kapo, o galvas nunešime 
mano pusbroliui Lorensui! 

Minia šauksmais pritarė kurstytojo žodžiams, o Fjoros 
sieloje tie šauksmai sukėlė pasibjaurėjimą ir siaubą. Ji 
net įsivaizduoti negalėjo, kad jos buvęs mylimasis, panašus 
į graikų dievą, turi tokią juodą sielą. Ji ryžtingai pasuko 
savo mulą jam priešpriešiais. Kjara nusekė paskui ją 
kartu su abiem tarnais, palikusi vargšę Kolombą, kuri 
buvo įsitikinusi, kad jau nepamatys abiejų moterų gyvų. 
Ji tik verkė ir meldėsi. 

- Tad štai kaip atrodo tavo narsumas, Lukai? - 
niekinamai paklausė Fjora, priartėjusi tiek, kad ją išgirstų. 
- Ką gi tu rengiesi papjauti? 

- O man atrodė, Fjora, kad tu daugiau nenori su 
manim kalbėti, - atsakė Lukas su šypsena, kuri Fjorai 
pasirodė šlykšti. 

- Aš ne su tavim kalbu, 0 su potencialiu žudiku. 

Staiga ji išblyško, pažinusi nelaimingas aukas - vyrą 
ir moterį, kuriuos šiurkštūs storžieviai tempė jėga, nes 
jie vos laikėsi ant kojų. Jie buvo apdulkėję, apiplyšę, 
o jų veidai kruvinai subraižyti. Tačiau nebuvo galima 
nepažinti Karolio Pacio ir Chatun. Iš siaubo sušukusi, 
Fjora paleido savo mulą tiesiai į minią, nė trupučio 
nesirūpindama tuo, kad jis galėtų ką nors grybštelėti 
savo aštria kanopa. Minia lėtai persiskyrė, duodama kelią 
Fjorai ir jos tarnams. Nuvilnijo negarsus šnabždesys: “Juk 
tai pati Fjora, monsinjoro Lorenso draugė...“ 

Priartėjusi prie aukų, kurios bejėgės puolė ant kelių, 
ji nušoko nuo mulo ir apglėbė Chatun. Vienas iš 
prievartautojų pabandė jai pasipriešinti, bet ji sviedė jam 
tiesiai į veidą: 

- Tik pamėgink mane paliesti ir tau bus galas! Ši 
moteris - ne Paci. Jos vardas Chatun. Ji totorė ir mano 
vergė. - Paskui įniršusi ji atsisuko į priėjusį Luką. - 
Tik nemeluok man, kad nepažinai jos. Tu šimtą kartų 
matei ją mano tėvo namuose! 

- Galimas dalykas! Bet ką ji darė iki to laiko? Aš 
nepatikėsiu, kad tai ne Paci. Jos šeima slėpė šį niekingą 
išsigimėlį Karolį. Aš jį iškart pažinau pamatęs, kaip jis 
ėjo per tiltą su mergina. 

- Vadinasi, tai tavo rankų darbas? 

- Žinoma! Niekas iš Pacių šeimos neturi gyventi šioje 
žemėje, kurią jie suteršė! - sušuko jis. - Prisipažįstu, 
kad galėjau suklysti dėl tavo vergės. Aš atiduosiu ją 
tau, bet šį dalyką galutinai sutvarkysiu aš pats! 

Į nelaimingąjį Karolį nebuvo galima žiūrėti be ašarų. 
Liesos jo kojos linko, akys papilkėjusiame veide buvo 
užmerktos, jis sunkiai kvėpavo ir negriuvo tik todėl, kad 
jo kankintojai prilaikė jį. Fjora suprato, kad kova nebaigta. 

- Nei tu, nei tavo “draugai" negali spręsti jų gyvybės 
ar mirties klausimo. Šiuos nelaiminguosius reikia nuvesti 
pas monsinjorą Lorensą. 

- Aš jau sakiau, kad jis gaus jo galvą. 

- O aš nesu tikra, kad tai suteiks jam malonumo. 
Jis uždraudė daryti skubotus nuosprendžius ir bus geriau 
nekelti jo pykčio. 

- Jo pykčio? Dėl šios atmatos? Tu užmiršti viena: 
jis sumokėjo už Džuliano nužudymą. 

- Pinigais, kurių neturėjo. Jis buvo Frančesko Pacio 
įkaitas, todėl aš ir sakau, kad tik Lorensas Puikusis gali 
spręsti jo likimą. O jūs ką, negirdite? - kreipėsi ji į 
kitus. - Dabar mes visi kartu nuvesime Karolį Pacį į 
rūmus Largo gatvėje. Būkite tikri, kad mūsų valdovas 
bus jums dėkingas už gyvą, o ne už mirus; žmogų. 

Nepasitenkinimo šūksniai, pasigirdę po jos kalbos, 
pamažu ėmė tilti. Ji kalbėjo šeimininko vardu, ir jie 
suprato, kad ji turi tokią teisę. Jai jau pavyko sukelti 
jų pasitenkinimo jausmą, kai ji pridūrė, kad Lorensas 
gali jiems atsidėkoti. Bet viskas vos nežlugo, kai Fjora 
pasakė, kad Karolį pasodintų ant mulo. 

- Iki šiol jis laikėsi, išsilaikys ir iki rūmų! - sušuko 
aukšto Ūgio žmogus, kuris ant rankų buvo užsidėjęs 
odinius diržus. Kraujo dėmėmis nutaškyti jo drabužiai 
bylojo, kad jis yra mėsininkas. 

Fjora gūžtelėjo pečiais ir atsakė: 

- Tuomet nešk jį pats! Tau užteks tam jėgų. Negi 
nematai, kad jis vos gyvas? O už lavoną negausi nieko! 

Jai pavyko įtikinti juos: Karolį užmetė ant mulo, ir 
Fjora pati paėmė jį už apynasrio. Ji suprato, kad jai 
bus sunku laimėti šią partiją. Bet nė už ką pasaulyje, 
net jeigu Lorensas po to liausis ją mylėjęs, ji nepaliks 
šių storžievių rankose keisto jauno žmogaus, kuris pasakė, 
kad jis - jos draugas, tą akimirką, kai žemė prasivėrė 
po jos kojomis. Iš vaistinės išėjo Kjara. Ji iškart suprato, 
kas darosi. Bet Fjora neleido jai pasakyti savo nuomonės. 

- Labai prašau, nusivesk Chatun į savo namus, - 
pasakė ji ramiu balsu. - Netrukus aš grįšiu pas jus. 

- Tu negrši į Fjezolę? 

- Ne! Iš pradžių man reikia susitikti su Lorensu. 

Ji toliau žengė minios priekyje, keldama daugiau 
smalsumo negu nerimo. Lukas Tornabuonis ėjo greta 
jos rūškana veido mina, o mėsininkas - iš kitos mulo 
pusės. Niekas nepratarė nė žodžio, kol pasiekė Medičių 
rūmus, kurie buvo pastatyti iš didžiulių akmenų, o langai 
buvo arkinės formos. Anksčiau kiekvienas galėjo peržengti 
šių rūmų slenkstį, net įeiti į didelį keturkampį kiemą, 
bet dabar rūmai buvo kruopščiai saugomi. Po Džuliano 
nužudymo namas neteko savo žavesio. Jis buvo toks pat 
neprieinamas, kaip ir romėnų rūmai. Taip, Florencija 
pasikeitė! 

Išvydę niūrią, grėsmingą minią, kareiviai išsitraukė 
šautuvus. Jie nenuleido jų net ir tada, kai pamatė Luką 
Tornabuonį, bet Fjora pareikalavo pašaukti Savalją, kuris 
kaipmat atsirado. Gvardijos kapitonas kaip paprastai buvo 
blogos nuotaikos. 

- Kas čia vėl darosi? - sustaugė jis. - Aš jau sakiau, 
kad niekas nesirinktų prie šio namo. Visiems išsiskirstyti! 

- Leiskite man įeiti kartu su šiuo mulu ir dviem 
vyrais, - sviedė Fjora. - Man reikia pasimatyti su 
monsinjoru Lorensu. 

Savaljas griežtai pažvelgė į visus tris ir į nejudrų 
kūną. 

- Lukui nereikia leidimo įeiti pas savo pusbrolį, tau 
taip pat, dona Fjora. Bet kitų aš nepažįstu. 

- Jie kantriai palauks, bet aš turiu pasimatyti su juo 
akis į akį, - pasakė ji tvirtai. - Jis namuose? 

- Jis savo kabinete. Aš palydėsiu tave. 

- Aš irgi noriu patekti pas jį! - sušuko Tornabuonis. 
- Ir nesuprantu, kodėl... 

- Damoms visada pirmenybė! Negi jūs to nežinote? 
- paklausė sargybos viršininkas su šypsena, kuri reiškė 
mandagią pagarbą jaunuoliu. - Aš esu tikras, kad dona 
Fjora ten ilgai neužtruks. O jūs galite truputį palaukti. 
- Paskui jis apėjo aplink mulą, norėdamas pamatyti ant 
jo paguldyto žmogaus veidą. - Jis negyvas? 

- Ne. Tiesiog be sąmonės. Man atrodo, kad juo 
reikia pasirūpinti. Tai Karolis Pacis, mesire Savalji. Jį 
užpuolė, kai jis grįžo iš Romos. 

- Rūpintis Paciu? Tu įsivaizduoji, Savalji? 

Fjora priėjo prie Luko taip arti, kad jis pajuto jos 
kvėpavimą. 

- Visiems žinoma, kad jis nekaltas. Ir neužmiršk, 
Lukai, kad viena iš Lorenso seserų yra ištekėjusi už 
vieno iš Pacių... ir kad jo niekas iki šiol nelietė. Tik 
Lorensas gali nuspręsti jo likimą, o aš visada pritarsiu 
jo sprendimams. 

Nelaukdama atsakymo, ji greitu žingsniu nuskubėjo 
prie laiptų, vedančių aukštyn, į Lorenso apartamentus. 
Tarnas paskelbė apie jos vizitą. Savaljas liko stebėti kitų 
žmonių, kurie nekėlė jam pasitikėjimo. 

Fjora paskui tarną ėjo per puikius kambarius, kurie 
jai buvo tokie pažįstami. Ji seniai matė šiuos auksu 
išsiuvinėtus kilimus ant sienos, šiuos baldus, tyčia 
netvarkingai sustatytus ant storų persiškų kilimų, spinteles, 
kuriose buvo išdėlioti brangūs dirbiniai iš aukso ar 
sidabro su brangakmeniais. Tik turtingas žmogus, turintis 
skonį, galėjo visa tai surinkti. Ji įėjo į biblioteką, kur 
stovėjo spintos su daugybe knygų, įrištų oda, aksomu ir 
net su sidabriniais apkaustais. Lorensas išėjo jos pasitikti 
su tokia išdidžia veido mina, kad Fjora buvo pasirengusi 
pulti prieš jį ant kelių. Bet jis sulaikė ją ir prispaudė 
prie savęs. 

- Tai tu? Koks malonus džiaugsmas! Palauk, man 
reikia sužinoti, koks ten triukšmas kieme. 

- Aš kaip tik atėjau pasikalbėti su tavim dėl to. Tai 
tam tikru atžvilgiu kilo dėl manęs. Eik, pažiūrėk! 

Ji išvedė jį į galeriją, iš kur matėsi kiemas, ir parodė 
grupę žmonių, tarp kurių buvo galima išskirti Luką, 
mėsininką ir Savalją; pastarasis tempė nešulį nuo mulo. 

- Aš pareikalavau, kad tavo pusbrolis ir jo gvardija, 
kurie rengėsi nužudyti nelaimingąjį ant Džuliano kapo, 
pirma ateitų pas tave. 

- Man atrodo, aš pažįstu jį - pasakė Lorensas, 
primerkdamas savo trumpareges akis. - Ar tai ne tas 
pats nekaltas Karolis Pacis? 

- Taip, jis. Jis grįžo iš Romos lydimas mano vergės 
Chatun, kurią man atidavė Kotryna Sforca. O tavo 
pusbrolis ir valkatos ėmė tyčiotis iš jo; aš, Kjara ir du 
tarnai įsikišome. Chatun nunešė į Albicio rūmus, ten 
dabar ją slaugo. Dabar tu turi nuspręsti Karolio likimą, 
bet perspėju tave: aš nenoriu, kad jam atsitiktų kas 
bloga. 

Nieko neatsakęs Lorensas persisvėrė per balkono 
turėklus ir liepė kapitonui atnešti jam belaisvį. Paskui 
jis paėmė Fjorą už rankos ir nuvedė į biblioteką; ten 
pasodino ją prie didelės ametisto vazos su perlais - tai 
buvo svarbiausia šio kambario puošmena. 

- Iš kur tu pažįsti Karolį Pacį? - paklausė jis šaltu 
balsu, kurio Fjora taip bijojo. 

- Aš mačiau jį Romoje. Jis padėjo man pabėgti, 
Lorensai. Tau priminti laišką, kurį aš tau įteikiau? 

- Dona Kotryna buvo teisi, - pasakė Lorensas Puikusis, 
gūžtelėjęs pečiais. - Ji taip mylėjo mano brolį. Bet kokią 
naudą jis turėjo iš to? 

- Tu buvai toks geras jam, kad norėjai atiduoti jį 
gydyti Demetrijui. Jis buvo tikras, kad šiame mieste tu 
buvai vienintelis jo draugas. 

Pokalbį nutraukė atėjęs Savaljas ir du jo sargybiniai, 
kurie nešė Karolį. Nelaimingasis vos kvėpavo užmerkęs 
akis. Jo liesame veide matėsi išdžiūvusio kraujo pėdsakai. 
Jį paguldė ant suolelio su pagalvėmis. Nusuktu sprandu 
- dėl to negalėjo laikyti galvos tiesiai, - nusilpusiomis 
kojomis jis buvo panašus į nevaldomą marionetę. Fijorai 
pagailo jo; ji priėjo prie jo ir pareikalavo šalto vandens, 
baltinių ir ko nors nuo širdies. Tarnas atnešė viską, ko 

ji paprašė, ir padėjo jaunajai moteriai, mėginančiai 
atgaivinti nelaimingąjį. Lorensas su niūria veido išraiška 
stebėjo šią sceną. Atrodė, kad visos pastangos jau tuščios, 
bet šit sužeistasis giliai atsiduso ir sunkiai atmerkė 
mėlynas akis. Jose kažkas šmėstelėjo, kai jis pažino virš 
jo palinkusį veidą. 

- Fjora, - sunkiai iškvėpė jis. - Tai tiesiog stebuklas! 
Jūs gerai... jaučiatės? 

Išgirdus tokiu vaikišku, tokiu švelniu balsu ištartą 
klausimą, jos veidą nušvietė šypsena. Jis buvo vos gyvas, 
bet pirmas jo klausimas buvo apie jos sveikatą. 

- Puikiai, Karoli! Ir jūsų dėka. Stebuklas suvedė mus, 
bet ką jūs čia darote? Argi nežinote, koks pavojus 
gresia jums? 

- Aišku, žinau! Bet man daugiau negalima likti 
Romoje. Popiežius tiesiog pasipiktinęs Medičiais ir... jumis. 
Jis kalba tik apie karą! O aš daugiau nepateisinau jo 
vilčių, ir jei ne dona Kotryna, kuri mane paslėpė, manęs 
jau nebūtų gyvo. Tik jos dėka mes su Chatun galėjome 
išvykti iš Romos. O Chatun visa siela veržėsi pas jus. 

- O jūs nenorėjote vėl pasimatyti su manim? 

Jis truputį patylėjo, bet jo veidą nušvietė nedrąsi 
šypsena. 

- Ne. Aš žinojau, kad jūs nenorite vėl pamatyti 
manęs. Aš paprasčiausiai norėjau grįžti į savo sodą 
Trespiane! Tik ten man buvo gerai O dėl komedijos, 
kurią mus privertė suvaidinti, pasakysiu jums: užmirškite 
ją ir gyvenkite taip, tarsi manęs niekada ir nebuvo. 

- Kokią komediją? - šį klausimą Lorensas uždavė 
tokiu balsu, kuriame jautėsi vos sulaikomas nekantravimas. 

Pažvelgusi į Lorensą, Fjora pamatė liūdnas raukšles 
prie jo burnos ir neramų rudų akių blizgesį. Jinai jį 
pernelyg gerai pažinojo, kad nesuprastų, jog pusinė tiesa 
jo nepatenkins. Tebelaikydama Karolio ranką - jaunuolį 
labai nuvargino pokalbis, - ji pasakė žemu balsu, kurį 
galėjo suprasti tik Lorensas Puikusis: 

- Išvakarėse tos dienos, kai man teko išvažiuoti iš 
Romos, popiežius  sutuokė mus savo asmeniškoje 
koplytėlėje. 

Tą pačią akimirką, tarytum dangus būtų išgirdęs jos 
pasakytus žodžius ir tarsi išreikšdamas savo nepasitenki- 
nimą, trenkė griaustinis, ir virš miesto prapliupo liūtis. 
Priešais rūmus susirinkusi minia, nepaisydama lietaus, 
tebestovėjo ir vis šaukė: 

- Mirtis Paciui! Atiduokite jį mums! 

Išsigandusi Fjora dar stipriau suspaudė sužeistojo ranką 
ir sušnibždėjo: 

- Jeigu tu atiduosi jį, Lorensai, tai tau teks atiduoti 
ir mane... 


Penktas skyrius 
5 Švento Jono diena 


Tai, kas atsitiko, buvo siaubinga: Lorensas juodais 
drabužiais - dėl to jis atrodė dar aukštesnis - rūsčia 
veido mina stovėjo priešais gulinį sužeistą Karolį ir jauną 
moterį, kuri buvo palinkusi prie jo. Kietai suspausti 
kumščiai ir įtemptas veidas rodė, kad jis buvo baisiai 
įširdęs ir galbūt net pasiryžęs Žmogžudystei. Fjora suėmė 
save į rankas, lėtai pakilo ir atsistojo prieš jį, suprasdama, 
kad šis nesivaldantis žmogus, apimtas keršto troškimo, 
visą savo pyktį gali išlieti ant jos. Tai buvo visai ne 
tas žmogus, kuris dar taip neseniai dejavo jos glėbyje. 

- Spręsk! - pasakė ji. - Bet greičiau! Tu girdi juos? 

Šauksmai skambėjo vis garsiau ir garsiau. Lietus ne 
tik neišvaikė minios, bet netgi priešingai - ji vis didėjo. 
Atrodė, kad Lorensas negirdi raginimų žudyti. Jis žiūrėjo 
į savo mylimąją, lyg norėdamas išgirsti tiesą iš jos lūpų. 

- Pacis! - ištarė jis pagaliau. - Tu - Pacio, šio 
niekingo sugriuvėlio žmona... 

Fjoros pasipiktinimas peraugo į kartų nusivylimą. Kokia 
gi jėga, išskyrus primityvų pavydą, neatleistiną mylinčiam 
žmogui, valdė šį visada blaiviai mąstantį žmogų, kad jis 
taip smarkiai ją įžeidė? 

- Priverstinė santuoka negalioja Dievo akyse, netgi 
jeigu ją palaimino pats Romos popiežius, - pasakė ji. 
- O dėl Karolio, tai žinok, kad jis net nepalietė manęs. 
- Paskui ji pridūrė su panieka, kuri privertė Lorensą 
parausti: - Turėtum geriau mane pažinti, bet matau, 
kad aš tau esu tik malonumui, kaip kurtizanė. Gali be 
gailesčio atiduoti mane į šios minios rankas, nes aš 
daugiau su tavim negyvensiu. 

- Paaiškink! - sušuko jis. 

- Tai reiškia, kad jau rytoj aš išvažiuoju į Prancūziją, 
žinoma, jei ši minia nesuplėšys manęs kartu su Karoliu. 

- Nekalbėk su manim taip, Fjora. Tu nieko iš to 
nelaimėsi. 

- Štai matai, tu prabilai kaip bankininkas! Argi aš 
kada nors bandžiau turėti iš tavęs naudos? To, ką tu 
dovanojai man, aš nepasiimsiu su savimi, būk ramus! 
Viską atiduosiu Demetriju. Bet jei tu negali suprasti, 
kas tavo tikras draugas, jei tau svetima atjauta, aš tuoj , 
pat palieku tave. 

Ji išdidžiai atstūmė jį ir pasuko prie durų. Jis pasivijo 
ją. 

- Kur tu eini? 

- Pasakyti tiesą Lukui Tornabuoniui. Aš pasakysiu 
jam, kad esu Karolio žmona ir kad jeigu jis nori 
nužudyti jį, tai tegul nužudo ir. mane. 

- Tuomet pasakyk man, kam tau reikia, kad jį paliktų 
gyvą, jei, kaip tu pati tvirtini, tave prievarta išleido už 
jo. Jo mirtis tik išvaduos tave nuo jo, tu tai puikiai 
supranti! 

- Išvaduos mane? Juk tai jis davė man laisvę! Jei 
netiki manimi, tai tuo įžeidi mane! Prisimink Filipą de 

Selonžė. Aš mylėjau ir myliu jį iki šiol, o tu drįsti 
manyti, kad aš savo noru ištekėjau už kito! 

- Ne, aš neužmiršau to! 

Jis beveik jėga nutempė ją prie brangaus Venecijos 
veidrodžio, kuriame atsispindėjo puikus žiemos sodas. Jų 
veidai irgi atsispindėjo jame. 

- Žiūrėk įdėmiai! Aš negražus, Fjora, aš netgi bjaurus. 
Bet ir Karolis ne geresnis. Tačiau tu leidai man mylėti 
tave! Dar daugiau, tu pati atsidavei man jau pirmą 
vakarą! Prisimink! Tu įviliojai mane į savo miegamąjį, 
nusivilkai marškinius. Argi tu padarei tai iš meilės savo 
mirusiam vyrui? Argi dėl to tu apnuoginai savo kūną, 
pasišaukei mate pas save? 

- Aš geidžiau tavęs, tas geismas nepranykęs ir dabar, 
antraip seniai būčiau tave palikusi. 

- Tau patinka mylėtis su manim, bet tu visada galvojai 
apie tą burgundą. O aš vyliausi, kad su manim tu net 
neprisiminsi jo. 

- Yra dalykų, kurių negalima užmiršti, Lorensai. 

- Tiesa? Negi mes tokie panašūs, jei tu leidiesi mano 
glamonėjama tame pačiame miegamajame, kuriame jis 
pavertė tave moterimi? Vadinasi, tu ir toliau galvoji 
apie jį, kai dejuoji iš pasitenkinimo, gulėdama su manim?.. 
Bet aistros protrūkyje tu tari mano vardą! 

- Vadinasi, dėl to tu atėjai pas mane tą naktų po 
nusikaltimo? - karčiai sušnibždėjo Fjora. - Kad švęstum 
pergalę prieš mirusįjį? O aš maniau, kad mums abiem 
reikia vienam kito. Tai tik įrodo, kad mes suartėjome 
per nesusipratimą. Bet ką tu norėjai įrodyti man 
sakydamas, kad Karolis bjauresnis už tave? Kad man 
tereikia užsimerkti, ir aš priimsiu bet kurį vyrą, jeigu 
jis iš tiesų yra vyras? 

Tą akimirką pasigirdo silpnas balsas: 

- Lorensai! Lorensai! Kai tu įkvepi rožės aromatą, 
argi klausi savęs, kas ją išaugino? Kur dingo tavo 


89 


filosofija? Naudotis proga, ar ne? Man atrodo, kad tu 
pavėlavai. 

Lorensas nustebęs pažvelgė į sužeistąjį. Šis truputį 
pasikėlė, atsirėmęs alkūne, ir su tam tikra ironija Žiūrėjo 
į meilužius. 

- Karoli! Ar tai tu? O aš maniau, kad tu tiesiog 
idiotas! - džiaugsmingai sušuko Lorensas. 

- Aš žinau. O aš laikiau tave protingu. Reikia būti 
tokiam  nelaimingam kaip aš, kad įvertintum tokią 
gyvenimo dovaną. Mes su Fjora - dideli draugai, ir aš 
džiaugsiuosi, jei mane atiduos staugiančiai miniai, kurios 
net lietus negali išvaikyti O tu, turtingiausias ir 
laimingiausias iš visų, kuriam tokia moteris dovanojo tiek 
laimės, negali suprasti ir įvertinti jos. 

Didelėmis pastangomis, dar labiau išbalęs, Karolis 
pagaliau atsisėdo. 

- Būdamas tavo vietoje, aš galvočiau tik apie tai, 
kaip ją išsaugoti. Bet galbūt tavęs tai visai nedomina... 

Jis pamėgino atsikelti. Fjora pribėgo prie jo ir atsisėdo 
šalia. Paėmusi jį už pečių, ji vėl paguldė jį ir savo 
nosine nušluostė prakaitą jam nuo kaktos. 

- Kur jūs rengiatės eiti? 

- Duoti maisto tiems varnams, - pasakė jis juokdamasis. 
- Jiems nebus sunku susidoroti su manimi, nes aš ir 
taip pusiau gyvas. Jie netgi padarys man paslaugą. 

- Mes einame kartu, Karoli! Monsinjoras Lorensas 
niekada nesugebėjo padaryti Florencijoje tvarkos, kai 
kildavo maištai. Tai leido jam manyti, kad jis gyvena 
respublikoje. 

Fjoros balse nuskambėjusi panieka pakurstė Lorensą: 

- Fjora, aš atleidžiu tau tavo sarkazmą. Nusiraminkite 
abu! Iš tiesų metas duoti žmonėms suprasti, kas čia 
šeimininkas! 

Nepraėjo nė poros minučių, ir Largo gatvėje buvo 
atstatyta tvarka. Lietus staiga liovėsi, ir rūmus saugoję 
žmonės vėl išėjo į gatves vaikščioti ir stebėti. Svarbiausiose 

gatvėse parduotuvės buvo uždarytos. Prekeiviai ir kiti 
žmonės plūdo į gatves, nes atėjo švento pasivaikščiojimo 
valanda. Moterys virė vakarienę, o vyrai susitikinėjo šalia 
Duomo, Sinjorijos arba Merkato Vekijo ir kalbėjosi apie 
reikalus arba politiką. Jaunimas pasimatymams rinkdavosi 
Šventosios Trejybės tiltą, ant kurio visada būdavo 
pagyvėjimas saulei leidžiantis. Labai keista, bet kaip tik 
tuo metu miesto sienos alsavo kažkokiu nesuprantamu 
liūdesiu, nes varpų garsai buvo panašūs į balsus, 
sklindančius iš aukštybių. Balsai nutildavo ir pavirsdavo 
šnabždesiu. Atsirėmusi į vieną iš komodų, Fjora žiūrėjo, 
kaip pasipuošusios moterys ir vyrai su liemenėmis 
vaikštinėja. Miestas atrodė iš tiesų kažkoks keistas ir 
nesuprantamas: viena vertus, jis sukaupė savyje visą 
civilizaciją, Oo kita vertus - kaip tik čia galėjo staiga 
susirinkti šaukianti minia, reikalaujanti kraujo, ir jai 
išsiskirsčius gatvėse ir aikštėse likdavo nužudytųjų lavonai. 

Gulėdamas ant suolo, Karolis užsidengė akis. Jam 
buvo bloga, reikėjo gydytojo. Grįžęs Lorensas pamatė, 
kad Fjora stovi priešais Karolį, laikydama jį už rankos. 

- Atrodo, tau pavyko išvaikyti juos? - paklausė jaunoji 
moteris. - Ką tu jiems pasakei? 

- Kad jis mirė, - atsakė Lorensas, parodęs į gulintį 
kūną. 

Fjora rūškanai nusišypsojo, pasakydama tuo viską. 
Lorensas įniršęs gūžtelėjo pečiais. 

- Tau to maža? Ką reiškia tavo šypsenėlė? 

- Nieko. Aš tik klausiu savęs: ar tu gali kada nors 
pasipriešinti masių nepasitenkinimui? Ir dar man keista, 
kad jie nepareikalavo iš tavęs mirusiojo kūno, iš kurio 
jie padarytų iškamšą ant Džuliano kapo. 

- „Kodėl gi? Jie pareikalavo jo. Ypač stengėsi šitas 
savimi patenkintas asilas Lukas. Aš liepiau jam nešdintis 
ir pridūriau, kad jei dar kartą pamatysiu sąmokslininkų 
priešakyje, tai pasodinsiu į kalėjimą. 

* Na, o paskui? 

- Nevaizduok, kad esi teisėja, Fjora! Taip tik erzini 
mane! Aš atšaukiau savo nurodymą liesti bet kokį kapą. 
Po to pasakiau, kad Pacis bus palaidotas ten, kur aš 
panorėsiu... O kol kas aš liepsiu pernešti jį į kambarį. 

- Kad tavo tarnai suprastų, jog tu meluoji? Verčiau 
pagalvotum apie motiną ir žmoną. 

- Jų čia jau nėra! Kai stojo geri orai, aš išsiunčiau 
jas į Kastelo vilą, kad jos ten pailsėtų. O dėl mano 
tarnų... 

- Gerai, užmirškime juos! Liepk patikimiausiems iš 
jų padaryti gerai uždengtus neštuvus, kuriuos lydės Savaljo 
vadovaujami žmonės. Aš nusivešiu Karolį į savo namus, 
į Fjezolę. Tik Demetrijas galės pagydyti jį. 

- Tu nori važiuoti šiandien vakare? Juk tai beprotybė! 
Liaudis pasipiktins, pamačius tuos sandariai uždengtus 
neštuvus! 

- Jie nedrįs užduoti nė vieno klausimo paprasčiausiai 
todėl, kad čia visi žino, jog esu tavo favoritė. Niekas 
nenustebs, kad tu man palankus. 

Truputį pamąstęs, Lorensas priėjo prie jos, apglėbė 
ir nepaisydamas nežymaus pasipriešinimo įsikniaubė veidu 
į jos plaukus. 

- Tuomet mes padarysime geriau! - pasakė jis 
pašnibždomis. - Savaljas liks čia, o aš palydėsiu tave. 

- Tu nori to? 

- O kodėl gi ne? Visi žino apie mūsų santykius, 
tad kas kliudo mums veikti atvirai? Pakeliui aš galiu 
išgirsti tik įžeidinėjimus dėl nakties, kurią praleisiu su 
tavim. Ir nieko nekalbėk! Prisimink mano laišką: kiekviena 
naktis be tavęs man kančia... 

Tačiau šią naktį Fjora nebuvo tokia laiminga kaip 
ankstesnėmis. Ji tik leido mylėti save, bet neatsakė į 
savo meilužio glamones. Gal taip buvo todėl, kad ji 
nesijautė iš tiesų atsipalaidavusi. Gretimame kambaryje, 
kuris iki šio vakaro buvo tuščias, miegojo Karolis, išgėręs 
vaistų, kurių jam davė Demetrijas. Jo buvo sulaužyti 

šonkauliai, apdraskytas veidas ir galva. Bet jo buvimas 
varžė Fjorą, ir jokios Lorenso glamonės negalėjo atitraukti 
jos nuo tos minties. 

Truputį musiraminęs, Lorensas pastebėjo, kad visi 
mėginimai sujaudinti ją nieko nedavė; jis išsitiesė lovoje 
ir įsmeigė žvilgsnį į minkštos šviesos apšviestą baldakimą. 

- Turėtum pasakyti man tiesą, - atsiduso jis. - Tu 
manęs daugiau nemyli. 

- O aš niekada ir nesakiau, kad myliu tave. Beje, 
tu irgi. 

- Bet man atrodo, kad aš savo meilę įrodau darbais? 

- Ne. Tu įrodai, kad tik geidi manęs, mano kūno, 
bet tavo širdis tyli. | 

- Bet aš pavydus, ir prieš keletą minučių vos 
nepasmaugiau šio nelaimingojo. 

- Negi tu manęs jam pavydi? Juk puikiai žinai, kad 
tarp mūsų niekada nieko nebuvo ir būti negali! O gal 
tave siutina tai, kad jis iš Pacių giminės? 

- Galbūt. Nors jis veikiau kelia man gailestį. Bet ką 
tavo širdis jaučia man, Fjora? 

- Tiesą sakant, nežinau. Bet man patinka tavo meilė. 
Ir mano kūnas linksta prie tavojo, kai tu artėji prie 
manęs. 

- Bet, šiaip ar taip, ne šį vakarą! 

- Sutinku. Bet nereikia ant manęs pykti: diena buvo 
sunki. 

- O gal tave varžo tai, kad už sienos kažkas yra? 

- Taip, tai tiesa! Aš jaučiu kažkokį keistą sutrikimą, 
lyg mes iš tiesų būtume vedę. 

Jis atsakė: 

- Jei būtų tik tai! 

Pašokęs iš lovos ir apsiavęs, jis suvyniojo Fjorą į 
paklodę kartu su keliomis pagalvėmis, nepaisydamas jos 
protestų. Paskui išbėgo iš miegamojo, nusileido laiptais, 
perkirto vestibiulį ir nubėgo per sodą, dar šlapią po 
lietaus, į grotą, kuriame Frančeskas Beltramis mėgdavo 

pabūti vienas karštomis vasaros dienomis. Sodo centre 
buvo nedidelis fontanas su liūto galva, iš kurios tekėjo 
vanduo, taip raminamai veikęs kitados negociantą. 
Lorensas išmėtė pagalves ant žolės ir nugriuvo ant jų 
kartu su jauna moterimi, susupta į paklodę. 

- Štai, - linksmai pasakė jis. - Nereikalingų kaimynų 
daugiau nėra! Dabar mes mylėsimės čia. 

Fjora negalėjo priešintis. Sujaudinta aistringų glamonių, 
ji leidosi pavergiama meilės geismo ir jaunystės. 

Kitą dieną Lorensas Puikusis padarė stebuklą, ir mažas 
grotas, papuoštas lelijomis, iš kurių tekėjo vanduo, jūros 
bangos spalvos satinu ir melsvų tonų kilimu, pavirto 
žavingu pasakišku lizdeliu. Meilė įgijo ten naują atspalvį, 
nes visa tai vyko ne didžiulėje viloje, ir meilužiai jautėsi 
tarsi pirmykščiame rojaus sode. 

Naktį, po kvapnios vonios, jie atsidavė meilės 
džiaugsmams baseine. Lorensas sausai ištrynė Fjorą ir 
pasiūlė jai gurkšnį Kipro vyno. Ji truputį išgėrė ir ištiesė 
taurę savo mylimajam. 

- Man gėda, Lorensai, - pasakė ji atsidususi. - Bet 
aš jaučiu, kad niekada negalėsiu išsiskirti su tavimi. 

- Tai puiku, mylimoji. Kam mums skirtis? 

- Tu užmiršti, kad aš turiu vaiką, kurio nemačiau 
štai jau kelis mėnesius. Man taip jo trūksta! 

- Aš greitai nusiųsiu jo atvežti. Dažnai galvoju apie 
mus, ir mano galvoje daug planų. Aš netgi įsakiau, kad 
tau suremontuotų senuosius Gracinio rūmus. Tu gyvensi 
juose kartu su sūnumi, gyvensi name, kuris vadinsis 
Selonžė namu. Nesakyk man “ne"! Aš padarysiu tavo 
sūnų pirmu žmogumi Florencijoje. Jis bus turtingas, turės 
valdžią, ir niekas nesukliudys jam tarnauti ilgainiui tam, 
kam jis panorės. O dėl mūsų, tai mes visada būsime 
kartu, mano gėlele, ir aš galėsiu apgaubti tave rūpesčiu 
ir meile. 

- Meile? 

- Žinoma! Man atrodo, kad ji mus taip stipriai sieja! 
Florencijai netrukus ateis sunkūs laikai, Fjora! Todėl 
man kaip niekad reikės šių laimingų minučių, kurias 
tu dovanojiį man. Mano valdinių širdyse tu užimsi 
Simonetos vietą, nes juos visada traukia tikras grožis. 
Jiems atrodo, kad Florencija negali būti klestintis miestas, 
jeigu jame nėra nuostabaus grožio moters. Apie nieką 
negalvok! Aš viskuo pasirūpinsiu! Tik drauge mes 
nugalėsime šį prakeiktą popiežių, kuris nori mūsų žūties. 

Sikstas IV iš tiesų pradėjo kovos veiksmus. Savo 1478 
metų birželio 1 dienos ediktu jis atskyrė Lorensą nuo 
Bažnyčios kaip “neteisėtai gimusį", kurio didžiausia kaltė, 
jo manymu, buvo ta, kad jis tebebuvo gyvas; taip pat 
atskyrė nuo Bažnyčios Sinjorijos priorus, “kuriuose 
apsigyveno velnias, įsiutusius tarsi pikti šunys“, nes jie 
drįso pakarti vyskupą priešais savo langus. 

Lorensas išklausė šią naujieną nė nemirktelėjęs. 
Griausmingos kalbos, kurias sakė negarbingas popiežius, 
nedomino jo. Jis išsiuntė į Sieną su patikimų žmonių 
apsauga jaunąjį kardinolą Rafaelį Riarijų, kurio būsena 
po katedroje įvykdytos žmogžudystės buvo siaubinga. 
Tačiau tai nenuramino Romos popiežiaus. Florentiečiai 
gavo įsakymą atiduoti Lorensą Medičį Bažnyčios teismui, 
kuriam jis turėjo atsiskaityti už savo nusikaltimus. Bet 
visa tai buvo tuščias reikalas. Liaudis daugiau nenorėjo 
maištauti ir nenorėjo klausyti popiežiaus įsakymų. Ji 
nutarė vieningai susitelkti apie savo valdovą, nes kartu 
su juo sielvartavo dėl jo brolio Džuliano mirties; Džulianas 
kiekvienam florentiečiui buvo Žžavingiausias miesto žmogus, 
mokėjęs gražiai ir linksmai gyventi. 

Tuomet popiežius pasirengė “šventajam karui“. Jis 
prisirinko kondotjerų, sustiprino savo sąjungą su Neapoliu 
ir Siena ir kreipėsi į visą Europą, ragindamas visus 
krikščionių valdovus dalyvauti lemiamajame mūšyjė. 

Šuo popiežiaus kreipimosi rezultatas buvo priešingas. 
Europos valdovai nematė priežasčių pradėti kovos 

veiksmus prieš Florenciją tik dėl to, kad įtiktų popiežiui, 
norėjusiam nubausti visą miestą už įvykdytą žmogžudystę. 
Į Vatikaną siunčiami raštai, parašyti labai malonia forma, 
bylojo apie tai, kad niekas nenori veltis į šiuos vaidus. 
Neatsakė tik vienas adresatas - Prancūzijos karalius: jis 
nutarė atsakyti taip, kaip norėjo. 

Kartą vakare birželio viduryje Fjora, žinodama, kad 
Lorensas užsiėmęs reikalais ir šią naktį neateis, vaikštinėjo 
po sodą su Demetrijum ir Karoliu, kurį jie abu prilaikė. 
Graikas jį gerai pagydė. Jaunuolis, atsikratęs baisios 
kančios, kuri kamavo jį nuo vaikystės, grįžo į gyvenimą. 
Karolis pamažu priprato prie geros atmosferos, jis su 
džiaugsmu priėmė jį gerbiančių žmonių paslaugas, jam 
buvo malonu bendrauti su didelio proto žmogumi ir 
gražia moterimi, kurie tėviškai jį globojo. Jis žinojo, kas 
darosi grote beveik kiekvieną naktį, bet suprasdamas, 
jog niekada nebuvo tikras Fjoros vyras, tik šypsojosi dėl 
to, kad po tiekos išmėginimų jo draugė surado kažką 
panašaus į laimę. Tačiau jis nebuvo toks naivus, kad 
nesuprastų, jog šis romanas greitai baigsis. 

- Du vieniši žmonės, atsidūrę vienoje valtyje po laivo 
katastrofos, - pasakė jis kartą Demetrijui. - Jūra nurimo, 
dangus vėl mėlynas, ir jie tikisi pasiekti kokį nors krantą 
ir gyventi ten amžinoje meilėje ir jaunystėje. 

- Tu manai, kad jų meilei iš tikrųjų kas nors gresia? 

- Kitaip nė būti negali. Jie per daug skirtingi žmonės: 
Fjora graži ir pernelyg išdidi, kad laikytų save favorite, 
kaip to nori Lorensas. Be to, ji nemyli jo iš tiesų. Jos 
akys neužsidega, kai ji girdi ką nors tariant jo vardą. 
Vadinasi, jis nesuskamba jos širdyje. 

- Bet gal kada nors suskambės? Juk būna, kad 
kūniška meilė pavirsta giliu jausmu. 

- Pripildyk būgną smėlio ir pabelsk į jį! Jokio garso 
neišgirsi. Fjoros širdis ir yra toks būgnas. Jame viskas 
skirta kito atminimui. 

- Betgi jis miręs! 

- Gali būti, tačiau tai nieko nekeičia. Pats Lorensas, 
net jeigu jis ir nenutuokia to, tik padeda Fjorai su 
malonumu eikvoti savo gyvenimą laukiant, kad jo 
pabaigoje ji amžinai suras ranką, kurią pati pasirinko. 

Po šio pokalbio Demetrijas pajuto didelę pagarbą 
jaunam invalidui. Kai jo žaizdos bus užgydytos ir jeigu 
jis daugiau niekuo negalės padėti jam, jis prižadėjo sau, 
kad padės jam intelektualiai lavintis, nes ėmė labai gerbti 
jaunuolį, teikiantį didelių vilčių. 

Jis prisiminė šį pokalbį, kai jie trise leidosi laiptais, 
vedančiais į sodo terasą. Fjora atrodė laiminga. Laikydama 
Karolį už dešinės rankos, ji linksmai plepėjo su juo 
apie tai, ką ji rengėsi pakeisti name ir aplink jį. Jos 
švelnus profilis su lengvu mėlynu šydu ryškiai išsiskyrė 
parudavusių kalvų fone, ir. graikas paklausė savęs, ar 
buvo teisus Karolis, tikėdamas, kad ankstesnė jos meilė 
liko nepakitusi. Iš išorės tai buvo tik graži jauna moteris, 
gyvenanti šia diena. Ji tarytum užmiršo neseną praeitį: 
savo namą, senąją Leonardą ir ypač savo sūnų. Ta, 
kurią Leonarda kitados vadino savo dukra, - negi ji 
pavirto bedvase būtybe, gyvenančia tik meile Lorensui 
ir daugiau nieko nelaukiančia iš gyvenimo? 

“Taip, - pagalvojo Demetrijas, - aš, atrodo, senstu. 
Aš daugiau negaliu jos suprasti: Mano protas jau 
nepajėgia numatyti ateities. Tačiau...“ 

Vasaros sodo žvyru sučežėję žingsniai nutraukė 
Demetrijo mintis. Estebanas bėgo alėją, apsodinta 
apelsinmedžiais puoduose, išneštuose iš vilos, kur jie 
praleido visą Žiemą. 

- Turiu naujienų! - sušuko jis, pastebėjęs vaikštinė- 
jančiuosius. - Prancūzijos karalius išsiuntė pasiuntinį pas 
monsinjorą Lorensą! 

Jis buvo truputį uždusęs, ir paskutinius jo žodžius 
nunešė vakaro vėjas, bet Fjora išgirdo svarbiausia. 

- Tai gerai ar blogai? - paklausė ji, neslėpdama 
nerimo. 

- Žinoma, gerai! Tuo labiau, kad tai vienas iš jūsų 
draugų! 

- Draugų? Kas jis? Greičiau sakyk, Estebanai! Mes 
mirštame iš smalsumo! 

- Mesiras Filipas de Kominas, dona Fjora! Argi jis 
ne jūsų draugas? Jis bus čia per švento Jono šventę. 
Monsinjoras Lorensas gavo apie tai žinią per pasiuntinį 
antroje dienos pusėje. 

- Kas jis, tas Filipas de Kominas? - paklausė Karolis; 
jis vis labiau domėjosi gyvenimu. 

- Geriausias karaliaus Liudviko patarėjas, nors ir 
pernelyg jaunas, nes jam dar nėra nė trisdešimties. Jis 
ilgai tarnavo velioniui Burgundijos hercogui ir suprato, 
kad jo politika buvo tiesiog neprotinga. Aš iš tiesų 
gerai pažįstu jį ir galiu pasakyti, kaip ir Estebanas, kad 
tai mano labai geras draugas. 

- Jums malonu, kad jis atvyksta? 

- Žinoma. Aš tikiuosi, kad jis papasakos man apie 
mano sūnų. 

- Nenorėčiau nuliūdinti tavęs, Fjora, bet ką gali 
mesiras de Kominas pasakyti tau apie jį? - nutraukė 
jis ją. - Juk jis nežino, kad tu čia. 

Demetrijas buvo teisus, ir jaunoji moteris nusiminė. 
Paskutiniai pranešimai apie ją galėjo pasiekti Prancūziją 
per Duglą Mortimerą, kuris buvo popiežiaus koplytėlėje 
jos vestuvėse su Karoliu Paciu. 

Demetrijas, žiūrėdamas į jos veidą, perskaitė jos mintis. 
Jis nusišypsojo ir paėmė ją už rankos. 

- Neliūdėk! Aš tik noriu, kad tu nenusimintum. Bet 
tavo pagrobimas iš Plesi de Tūro, matyt, sukėlė daug 
triukšmo, 0 mūsų draugas Kominas galbūt papasakos 
mums, kas įvyko paskui. 

- Aš nesu tuo tikra. Jis buvo tada išsiųstas į Puatą 
dėl to, kad kritiškai kalbėjo apie karaliaus Liudviko 
elgesį. Tačiau tai, kad jis atvyksta čia kaip pasiuntinys 
- gera naujiena. Tai reiškia, kad jis vėl įgijo pasitikėjimą 

to, kuriam patinka sakyti apie save “mūsų valdovas“. O 
kad jis atvyksta į švento Jono šventę - tai geras ženklas. 

Įėjusi į kambarį, kuriame nusiminusi Chatun sėdėjo 
ir triauškė pistacijos riešutus, Fjora pasijuto labai sudirgusi. 
Jai buvo malonu, kad ji vėl pamatys Kominą: argi šis 
žmogus nebuvo ypač vertinamas Prancūzijoje? Ji gali 
sužinoti iš jo, ką apie ją mano karalius. Žinoma, 
Liudvikas daug padarė, kad padėtų jai po to, kai su 
ja taip žiauriai pasielgė Riarijus ir Jeronima, bet ji 
žinojo permainingą ir reiklų jo charakterį: kaip jis sutiko 
žinią apie jos jungtuves su Karoliu? 

Florencijai ši naujiena buvo gera. Liudvikas XI visada 
buvo ištikimas sąjungai su Medičiais ir nelabai gerbė 
Romos popiežių, kuris nuolat įžeidinėjo jį; išsiųsdamas 
savo geriausią patarėją, jis norėjo tuo patvirtinti, kad 
florentiečiai buvo geriausi jo draugai. 

Kol Chatun padėjo Fjorai nusirengti, ši pamanė, kad 
Lorensas neturės laiko susitikti su ja iki šv.Jono dienos. 
Lorensas Puikusis turės daug laiko skirti pasirengimui 
šiai svarbiausiai miesto šventojo globėjo šventei; jo garbei 
jame buvo pastatyta Krikšto bažnyčia - didžiausia miesto 
įžymybė; pasirengimui teks skirti daug laiko ypač dar 
dėl to, kad reikės priimti draugiškos šalies pasiuntinį. 
Fjoros visai nenuliūdino ši mintis. Priešingai, ji pajuto 
netgi savotišką palengvėjimą - tai buvo nuostabu - ir 
nutarė naktį, gulėdama po balta antklode savo didelėje 
lovoje, nusiųsti kitą dieną laiškelį Lorensui ir paprašyti, 
kad neateitų pas ją iki šventės. Jai reikėjo pasirengti 
susitikimui su Kominu. Jos - oficialios favoritės - padėtis, 
kuria ji iki šiol didžiavosi, ėmė slėgti ją. Todėl Fjora 
nudžiugo, kai rytą gavo raštelį nuo Kjaros, kuri kvietė 
ją atvažiuoti per šv.Jono šventę. Ji jautė, kad draugė 
padės jai per susitikimą su pasiuntiniu. Bet ne tik dėl 
to ji nepaprastai rengėsi šiai šventei - ji norėjo būti 
gražiausia, nors netgi nežinojo, kodėl to nori. 

Kitą dieną, ačiū Dievui, oras buvo tiesiog puikus. 
Auštant rožės, lenktyniaudamos viena su kita, sužydėjo 
ryškiomis spalvomis. Po žydru dangumi Florencija, 
išprausta ir papuošta kaip nuotaka, su savo baltomis 
vilomis ir tamsiais kiparisais, tarsi gulinti žaliame užvalkale, 
padengtame alyvmedžių šakomis, buvo panaši į atvertą 
brangią skrynią su imperatoriaus turtais. 

Šventė prasidėjo nuo pat ankstyvo ryto. Kiekvienas 
namas, net skurdžiausias, buvo gražiai papuoštas. Zalsvos 
alyvmedžių šakelės buvo visur išdėliotos aplink šventojo 
paveikslus. 

Albicių rūmuose Kjara viską parengė: paskutinio aukšto 
languose kabėjo raudonojo ir baltojo sandalo šakos, 
apipintos auksiniais siūlais, 0 apačioje abipus durų buvo 
sukabinti religinei šventei skirti paveikslėliai, vaizduojantys 
karalių puotą, taip pat scenas iš šv.Jono gyvenimo. 
Dramblio kaulo statulėlės, vaizduojančios šventuosius, 
šeimos globėjus, tarsi šlovino dienos didvyrį. Aplink 
kabėjo rožių ir jazminų girliandos, kurios skleidė saldų 
kvapą, Albicių vėliava plevėsavo viršum rausvų čerpių 
stogo. Viskas atrodė tiesiog nuostabiai. 

Todėl Kjara nustebo, kai išėjusi į gatvę pasigėrėti 
švente sutiko savo dėdulę, apsirengusį darbiniais šiurkštaus 
žalio audinio rūbais, su sena kepure ant galvos, laikantį 
rankoje tinklelį drugeliams gaudyti. Išeidamas iš namų, 
jis vedėsi už apynasrio asilą. Ji tiesiog puolė jį: 

- Kurgi tu išsirengei? 

- Į Mudželą, Dieve mano! Juk šiandien tinkamiausia 
diena drugeliams gaudyti! Esu tikras, kad gaudyti seksis 
1... 

Ji paėmė jį už rankos ir atsuko veidu į namą: 

- Pažiūrėk! Tau tai nieko nesako? 

- Taip, mano vaike, tai labai gražu. Tu lauki svečių? 


- Dėdule, juk tai švento Jono diena, ir tu turi rasti 
savo vietą šventės renginiuose. 

- Tu taip manai? Švento Jono diena... - Ir staiga 
jis suprato: - Viešpatie! Švento Jono diena! Ir ką gi 
aš sau maniau? Tiesa, aš turiu... Tu tikra, kad man 
reikia ten eiti? 

- Absoliučiai, dėdule Lodovikai! Tu vienas svarbiausių 
žmonių šiame mieste! Kartais tau vertėtų prisiminti tai! 

- Taip, žinoma! Bet gaila tokią gražią dieną aukoti 
šventei! Na, ką gi, eime puoštis. 

Jis įėjo į rūmus lydimas Kjaros, kuri nusprendė, kad 
geriau palydėti jį iki namo, antraip jis lakstys po virtuves. 
Bet ji nesusilaikė nesijuokusi, kai išvydo Fjorą, kurią 
rengė Chatun. Įdėmiau pažvelgusi į ją, ji iškart liovėsi 
juoktis. 

- Dieve mano! Kokia tu graži! 

Tai buvo tankios raudonos taftos suknelė, šiugždėjusi 
nuo kiekvieno judesio ir panaši į kardinolo sutaną, jei 
ne iškirptė, apnuoginusi ilgą jaunos moters kaklą. Ši 
suknelė nebuvo nei siuvinėta, nei papuošta; drąsaus 
fasono esmė buvo plačios rankovės, pusiau dengusios 
pečius. Fjora neturėjo jokių papuošalų, išskyrus rubiną, 
kuris buvo prikabintas prie kaktą juosiančios juostelės. 
Tankūs juodi plaukai buvo surišti aukso siūlu. Jie leidosi 
žemiau jaunos moters liemens. 

Klūpėdama ant kilimo tarp nesesero ir dėžutės su 
smeigtukais, Chatun grožėjosi savo darbu. 

- Tik pamanykite! Florencijos raudonoji lelija! - sušuko 
ji. 

- Tai tiesa, Chatun, - atsiduso Kjara, - ir žmonėms 
tai patiks. Ką tu nori įrodyti, Fjora? Kad visas miestas 
taip pat priklauso Lorensui, kaip jam priklausai tu? 

- Ir taip, ir ne. Daugiausia aš noriu priblokšti prancūzų 
pasiuntinį. Jis - pakankamai subtilaus proto žmogus ir 
supras šios raudonos suknelės prasmę: aš - Florencijos 
dukra ir visada ja būsiu. 

- O! Vadinasi, tu jau nusprendei? 


101 


- Taip. Kominas - žmogus, sugebantis suprasti mano 
problemas ir perteikti jas karaliu. Drauge su juo mes 
galėsime kuo puikiausiai atsigabenti mano sūnų ir 
Leonardą. Šį vakarą baliuje aš pasakysiu apie tai Lorensui. 
Juk mes nebeturime kitų galimybių vėl būti kartu. 

- Tu viską gerai apmąstei? 

- Žinoma. Matai, Kjara, aš priklausau šiam miestui. 
Iki mano tėvo mirties aš buvau vienas iš jo sienų 
akmenų. Uraganinis vėjas išplėšė tą akmenį ir nurideno 
jį toli toli. Jei Dievas panorės, kad tas akmuo vėl 
sugrįžtų į ištuštėjusią nišą, aš nesipriešinsiu Jo valiai. 

- Tad kam tu apgaudinėji save? Juk tu myli Lorensą, 
ir tuo viskas pasakyta. 

- Ne, niekas nepasikeitė nuo to laiko, kai mes su 
tavim kalbėjome apie tai. Kartoju: tai mano kūnas myli 
jį ir aš nusileidžiu jo užgaidai, bet nematau priežasčių, 
kurios priverstų mane nusigręžti nuo paties gyvenimo, 
nuo kultūros, kuri galbūt ir nuostabi, bet man nepatinka. 

- Negi tavo sūnus priklauso kitai kultūrai? 

- Ne daugiau negu aš pati, kai mano tėvas išvežė 
mane iš Burgundijos kartu su Leonarda. O mano sūnus 
dar kūdikis ir suspės pamilti Florenciją, kaip aš ją myliu. 

Kjara tylėdama apglėbė draugę. Jos akys džiaugsmingai 
sublizgėjo. 

- Tai geriausia, ko aš tikėjausi, - pasakė ji. - Būsiu 
atvira, aš norėjau išbandyti tave. O dabar, kai žinau, 
kad tu lieki su mumis, mano širdis kupina džiaugsmo. 
Tu ir Karolį paliksi su savim? 

- Žinoma! Juk jam taip gera Fjezolėje, be to, jis 
nuoširdžiai pamilo Demetriją. O kad jis laikomas žuvusiu, 
tai geriau sugalvoti nė negalima. Bet mes, atrodo, 
užsiplepėjome. Eik ruoštis procesijai, nes ji netrukus 
prasidės. 

- Ir kuo greičiau. Niekas negali man sutrukdyti. O 
jau kaip noriu iš arčiau pamatyti prancūzų pasiuntinį! 


102 


Kol! Kjara rinkosi geriausius drabužius, Florencija 
pradėjo švęsti šv.Jono šventę. Iškilmės prasidėjo nuo pat 
ankstyvo ryto. Žmonės nešė brangiausias aukas savo 
mylimo miesto šventajam: brangų šilko audinį, Valensijos 
nėrinius, minkštus ir šiugždančius satiną ir taftą, rinktinius 
sidabro indus, duonos ir pyrago kepinius. Procesija truko 
iki pat vidurdienio. Į šventę traukė žmonės iš visų 
Florencijos sričių, dvasininkijos atstovai, vaikinai ir 
merginos su baltais paauksuotais sparnais ant nugarų, 
kuriuos gamindamas gerokai vargo Sandras Botičelis. Šios 
puošmenos buvo miesto relikvija. Minios žmonių susirinko 
Duomo banyčioje į šventines Mišias. 

Tai buvo pirmoji didelė ceremonija šventovėje, kurią 
išniekino Džuliano nužudymas.  Išvakarėse Florencijos 
arkivyskupas atliko bažnyčios apvalymo aktą švęstu 
vandeniu ir smilkalais. Po Mišių visi sugrįžo į namus 
atsipūsti ir sukaupti jėgų, nes jų laukė didelės lenktynės. 
Gatvėse tiesiai iš prekydėžių dalijo bandeles ir saldumynus, 
o Čianti aikštėje, kur paprastai 'imdavo vandenį, 
ištroškusiems tiesė vynuogių vyno ąsočius. 

Visų džiaugsmui grupė muzikantų linksmai grojo 
smuikais, fleitomis ir tambūrinais. Kilmingiausios damos 
sėdėjo tribūnose ir iš ten stebėjo šventę. Pro atvertas 
jų duris Fjora pamatė Lorensą; jis kaip paprastai buvo 
apsirengęs visas juodai, bet su sunkia aukso grandine 
ant kaklo, nusagstyta rubinais. Už tą grandinę buvo 
galima atiduoti visą karalystę. Ant jo skrybėlės irgi žėrėjo 
brangus rubinas. Greta jo ėjo šviesiaplaukis jaunuolis su 
aukso lelija ant skrybėlės. Nesunku buvo įspėti, kad tai 
Filipas de Kominas. Jis žengė labai oriai, kaip ir dera 
Prancūzijos pasiuntiniu. O už jų švysčiojo skrybėlė su 
didžiule plunksna, privertusi smarkiau plakti Fjoros širdį. 
Negi Duglas Mortimeras irgi įveikė tokį ilgą kelią, kad 
patektų į šventę? O kodėl gi ne? Argi Liudvikas XI 
nebrangino savo jauno ir talentingo patarėjo, kad leistų 

jį vieną, be apsaugos į šią neramią Italiją? Ir kas, jei 
ne Viesulas, galėjo būti geriausias asmens sargybinis? 

Ji taip norėjo pulti pasitikti savo draugų, bet griežtos 
etiketo taisyklės sulaikė ją. 

Artėjo pietų metas ir reikėjo grįžti į Albicių rūmus. 
Dėdulė Lodovikas be paliovos bambėjo apie tuščius 
aukštuomenės pasilinksminimus, kurie tik sugadino tokią 
šventą dieną, Kūrėjo sukurtą kukliems mokslo džiaugsmams. 
Jo irzlumas padidėjo dar ir dėl to, kad vietoj patogaus 
darbinio chalato iš žalio audinio jis turėjo apsivilkti skaisčiai 
rausvą, sunkaus audinio apsiaustą, apvedžiotą juodu kiaunės 
kailiu. Nors diena buvo nepaprastai karšta, ant galvos jis 
turėjo kepurę su audiniu, kuris leidosi iki kaklo, 0 ant 
jo kabėjo sunki aukso grandinė, kuri taip erzino jį, kad 
jis buvo pasirengęs ją nuplėšti. 

- Žiemą tokiais drabužiais būtų visai gerai. Bet per 
tokį karštį! Aš taip suprakaitavau, 0 mano odos spalva 
pasidarė panaši į mano apsiausto spalvą! 

- Dėdule, tu galėsi nusirengti savo drabužius, kai eisi 
pailsėti po pietų, - pasakė Kjara. - Aš liepiau Kolombai 
atnešti tavo mėgstamo šalto vyno, gal tai atgaivins tave, 
- pridūrė ji paguosdama. - Be to, mano brangusis, 
neužmiršk, kad' tavo gyslomis teka Albicių kraujas, ir 
tokią dieną reikia būti atitinkamai apsirengusiam pagal 
tavo padėtį. 

Tačiau karštis nesutrukdė dėdulei Lodovikui pasma- 
guriauti skaniais valgiais: keptomis kepeninėmis dešrelėmis, 
gausiai palaistytomis aštriu padažu ir pabarstytomis 
prieskoninėmis žolėmis, gabalėliu kvapnaus meliono ir 
keliomis taurelėmis jo mėgstamo kjančio vyno. Po pietų 
jis nuėjo į savo vėsų kabinetą laukti valandos, kai reikės 
vėl lipti į tribūną, iš kurios kilmingi miesto žmonės 
stebėjo Palio lenktynes*. 


* Tik Sienoje dar išliko šis nuostabus renginys, į kurį suvažiuoja 
daug žmonių iš Europos. 

Po vidurdienio šventės, kurioje dalyvavo įvairios 
korporacijos, suteikusios Florencijai spindesį, į šventės 
veiksmus įsiliejo įvairių miesto kvartalų žmonės. Jie 
dalyvavo lenktynėse ant žirgų be balno ir be kamanų 
iš anksto numatytu maršrutu. Prizas buvo palijas - puiki, 
pati gražiausia audinio atraiža - Lorenso Puikiojo dovana 
nugalėtojui. 

Iš kiekvieno kvartalo pasirodė po keturis raitelius su 
savo vėliava. Šv.Jono kvartalo vėliavoje buvo pavaizduotas 
juodas liūtas, drakonas ir smuiko raktas. Santa Kročės 
vėliavoje - vežimas, jautis, auksinis liūtas ir ratai. 

Žmonės su bažnytinėmis vėliavomis ir žvakėmis ėjo 
iki pat baptisterijos. Paskui sustojo priešais Sinjoriją, 
didelės šventės proga irgi turtingai išpuoštą. O viršum 
Senųjų rūmų iš pilko akmens plevėsavo šilkinės vėliavos 
su pavaldžių miestų emblemomis. Aukščiausio bokšto 
viršūnėje plaikstėsi Florencijos - visų miestų karalienės 
- vėliava. Aplink aikštę buvo pastatyti nedideli mediniai 
miestų - Florencijos sąjungininkų - bokšteliai. Tų bokštelių 
langai buvo papuošti taftos, šilko ir kitų brangių audinių 
vėliavėlėmis. Gatvės, kuriose vaikštinėjo puikiais šventiniais 
drabužiais pasipuošę Žmonės, panėšėjo į pievutes, 
nubarstytas ryškiomis pavasario gėlėmis. Išilgai aikštės 
buvo ištemptos šilkinės virvės, atitveriančios vietą 
kavalkadai. Duomo aikštėje pro plačiai atvertas bronzinės 
baptisterijos duris matėsi visas miškas degančių žvakių, 
todėl baptisterija atrodė nepaprastai iškilmingai. Truputį 
toliau stovėjo margaspalvės raitelių palapinės; raiteliai 
rankose laikė vėliavas su raudona Florencijos lelija arba 
žydras vėliavas su auksine Prancūzijos karaliaus lelija. 

Viršum aikštės nuvilnijo iškilmingi bažnytinio choro ir 
vargonų garsai. Paskui įsijungė obojus, viola ir tambūrinas. 
Arkivyskupui, kurio mantiją, išsiuvinėtą auksu, nešė 
bažnyčios patarnautojai, iš kairės ir iš dešinės stovėjo 
diakonai su sidabriniais kodylais, pripildytais iki viršaus, 
kad dūmai pasiektų didžiausią raudoną. tribūną, kur sėdėjo 


105 


Fjora ir Albiciai; jie buvo arčiausiai tų krėslų, kuriuos 
turėjo užimti Lorensas Puikusis ir jo garbingas svečias. 

Dėdulė Lodovikas rado dar vieną dingstį pabambėti: 
smilkalų kvapas kėlė jam kosulį. Jis taip norėtų dabar 
atsigulti Mudželo slėnyje ir pakvėpuoti grynu oru. Kjara 
neištvėrė ir sudraudė jį: 

- Užteks tau bambėti, dėdule Lodovikai! Tau teko 
tokia garbė - lydėti gražiausią mūsų miesto moterį, O 
tu tik ir galvoji apie savo drugelius! Juk į mus žiūri! 

Ir iš tiesų visų žvilgsniai buvo nukreipti į Fjorą, kuri, 
apsitaisiusi ryškiai raudonais šilkais, atrodė kaip karalienė. 
Kai ji ėjo prie savo krėslo, suaudrinta minia ėmė karštai 
ją sveikinti  skanduodama: “Ilgų metų  gražuolei!“, 
“Anksčiau mes turėjome Genujos Žvaigždę, bet tavo 
žvaigždė šviečia daug ryškiau!“, “Laimingas tas vyras, 
kuriam tu teksi!“ Netgi ir tie, kurie žinojo jos gimimo 
tragediją, iš visų jėgų šaukė: “Tebus palaiminta toji 
motina, kuri pagimdė tave tokią gražią!“ 

Ji atsakė dėkinga šypsena ir gracingu rankos mostu, 
laiminga dėl to, kad jos tauta reiškė jai tikrą nuoširdumą 
ir susižavėjimą. Tačiau ji gerai žinojo, kad žmonių 
nuotaika labai permaininga. Dabar Lorenso meilė išsklaidė 
debesis, ir miesto gyventojai buvo pasirengę garbinti ją, 
kaip kitados garbino Simonetą. Bet Lorensas pasirinko 
ją, Ir jai to užteko. 

- Prisiekiu, - pasakė Kjara pasitikėjimo kupinu balsu, 
- kad būtent tu įteiksi pirmenybių palmę nugalėtojui. 

- Tu tuo tikra? 

- Esu tikra, antraip kam gi reikėjo pasodinti mus 
pirmoje eilėje taip arti Lorenso krėslo? O šį vakarą tu 
būsi baliaus karalienė. 

- Žinai, Kjara, dieną gal taip ir būtų, o štai vakare, 
Medičių rūmuose, Lorenso motinos ir žmonos namuose, 
tokia situacija bus nesmagi. 

- Kokia čia dar naujiena? Juk po Džuliano mirties 
Medičių giminės moterys nė karto nedalyvavo nė vienoje 


106 


šventėje. O šįryt jos klausė Mišių asmeniškoje koplytėlėje, 
nes dona Lukrecija nenori eiti į Duomą, kur nužudė 
jos sūnų... Žiūrėk! Štai ir tavo princas! 

Ilgi sidabriniai trimitai, papuošti šilkinėmis vėliavėlėmis 
su Medičių heraldika, pranešė, kad ateina Lorensas 
Puikusis ir jo svečias prancūzas, lydimi garbės kortežo. 
Abu vyrai pasuko į tribūną. Visi pašoko, sveikindami 
juos garsiais plojimais ir šauksmais. Lorensas ir Kominas 
ėjo laikydamiesi už rankų, tuo pabrėždami abiejų šalių 
santarvę. Jie elegantišku rankos mostu sveikino dalyvius. 
Už Komino kyšojo aukšta Mortimero figūra, O už 
Mortimero ėjo daugybė škotų šaulių. 

Iš visa ko matėsi, jog karalius Liudvikas XI norėjo, 
kad jo pasiuntinys kuo prašmatniau atrodytų florentiečių 
akyse. 

Priėję apatinį tribūnos laiptą, jie sustojo, norėdami 
pasveikinti visus iš eilės. O kai jie užlipo ir jau rengėsi 
sėsti į savo vietas, Fjora pajuto, kaip abu pažvelgė į 
ją, neslėpdami susižavėjimo. Jos širdis suvirpėjo iš 
džiaugsmo. Lorenso žvilgsnis nutvilkė ją tokia pažįstama 
liepsna. Tačiau vos pastebima Komino šypsena ir greitas 
jo mėlynų akių žvilgsnis, atrodė, reiškė lengvą liūdesį. 

- Jis tikriausiai pagalvojo apie tai, kokią moterį 
prarado Prancūzija, - sušnibždėjo jai į ausį Kjara. 

- Bet juk mes su juo dideli draugai ir visada jais 
liksime, - paprieštaravo Fjora. - Aš labai myliu mesirą 
de Kominą, juk tu žinai! 

- Ir jis tave, ir, kaip man atrodo, daugiau negu tu 
manai. 

- Bet tu iš proto išėjai! Ir šauna gi tokie dalykai 
į galvą! 

Kol jaunos moterys tyliai kalbėjosi, abu vyrai kilo į 
viršų laiptais, užtiestais raudonu kilimu, vedančiu prie 
garbingų krėslų. Bet užuot atsisėdę į savo vietas, jie 
pasuko tiesiai prie Fjoros, kuri padarė gilų reveransą, 
iš eilės pasveikindama vieną ir kitą. * 

Lorenso balse netikėtai suskambo metalinės gaidelės: 

- Pone pasiuntiny, jūs man sakėte, kad jus sieja sena 
draugystė su viena gražiausių mūsų miesto damų. 
Matydamas jūsų nekantravimą, manau, aš pasitarnavau 
jums, atvesdamas jus į susitikikimą su ja. 

- Kaip tik taip, monsinjore, ir aš jums nepaprastai 
dėkingas. Madam grafiene de Selonžė, - pridūrė jis jau 
prancūziškai, kreipdamasis į Fjorą, - man didelis 
džiaugsmas vėl matyti ir sveikinti jus savo paties vardu 
ir Prancūzijos karaliaus, mano valdovo, vardu. 

Stojo nejauki tyla. Fjora, sukrėsta, kad buvo pavadinta 
vardu, kuris jau nepriklausė jai, pajuto, kad neteko žado. 
Ji sugniaužė rankas, kad kaip nors paslėptų jų drebėjimą; 
iš susijaudinimo ji net užmiršo, kad reikia atsakyti į 
prancūzų pasiuntinio sveikinimą. Paskui įsidrąsinusi ji 
pagaliau ištarė: 

- Sere Filipai, aš matau už jūsų nugaros mesirą 
Mortimerą. Tikriausiai jis pasakys jums, kad aš nebeturiu 
teisės vadintis šiuo vardu. 

- Ką ir kalbėti, - sušnabždėjo Kominas. - Bet kad 
daugiau nelaikytumėte savęs grafo de Selonžė žmona, 
reikia būti jo našle. O jis... gyvas. 

- Ką jūs pasakėte? 

- Jis gyvas, - ramiai pakartojo Kominas, bet pamatęs 
Fjoros būseną skubiai pridūrė: - Na na, mano drauge! 
Galbūt naujiena, kurią aš jums atnešiau, šiek tiek netikėta. 
Prašom atleisti man, bet aš buvau tikras, kad naujiena 
pradžiugins jus. 

- O jūs esate tikras, kad neklystate? Dar truputis, 
ir man atrodo, kad aš neteksiu sąmonės. Betgi mirties 
bausmė?.. 

- „„ Nebuvo įvykdyta! Matote, Dižono gubernatorius 
paskutinę akimirką davė įsakymą panaikinti mirties 
bausmę. Virš jūsų vyro galvos pakeltas budelio kardas 
nepalietė netgi plaukelio. 

Nepaisydama jokio padorumo, Fjora griuvo tiesiai į 
krėslą, stengdamasi sulaikyti ją smaugiančias ašaras ir 
juoką. Gyvas! Filipas gyvas! Vadinasi, jis kažkur kvėpavo 
tuo pačiu oru kaip ir ji, po šiuo palaimos kupinu 
dangumi. Vadinasi, ji vėl pamatys jį, prisilies prie jo, 
pažvelgs jam į akis, atsakys į jo šypseną, o stiprios jo 
rankos apglėbs ją! Pilnomis ašarų akimis ji žiūrėjo į 
Kominą, kuris sunerimęs pasilenkė prie jos: 

- Madona! Kaip jūs išblyškote! Betgi jūs verkiate! 

- Iš džiaugsmo! O, mano drauge, jūs buvote toks 
neatsargus! Negi jūs nežinote, kad pernelyg didelė laimė 
irgi gali nužudyti? 

- Atleiskite, dėl Dievo! Mes su jumis dar pasikalbėsime. 
Aš turiu daug ką jums pasakyti... 

Palikęs Fjorą su jos drauge, kuri ištiesė jai kvapniu 
vandeniu suvilgytą nosinę, Kominas nuėjo prie Lorenso; 
šis jau sėdėjo savo vietoje. Vėl pasigirdo trimitai. 

- Tikiuosi, tu nenualpsi, - pasakė Kjara susirūpinusi. 
- Juk į tave visi Žiūri! 

- Tegul žiū! Nedaug kartų jiems pasitaiko proga 
pamatyti laimingą moterį, nepaprastai laimingą! 

- Bet iki šiol tu, atrodo, nebuvai nelaiminga? - 
paklausė draugė lengvai priekaištaudama. 

- O gal ir taip! Taip, man buvo gerai, aš patyriau 
džiaugsmo, patenkinau savo išdidumą. Bet tai, ką jaučiu 
dabar! O! Tai visai kas kita! Kaip tau paaiškinti? Toks 
įspūdis, kad per vieną akimirką manyje kažkas sprogo... 

Kjara neatsakė. Akimis ji ieškojo Lorenso, ir kai jų 
žvilgsniai susitiko, jo akyse ji perskaitė nenusakomą 
liūdesį. O Fjora nieko daugiau nematė: jos mintys buvo 
toli nuo čia, už šimto mylių nuo Florencijos, kurią ji 
mylėjo ir kurioje dar prieš kelias minutes nutarė pasilikti 
amžinai. Mintimis ji jau buvo toli nuo šio miesto ir 
skubėjo pasitikti žmogaus, kurio nepajėgė išmesti iš 
širdies. 

Tą vakarą ji nepasirodė baliuje pas Medičius. Po 
žirgų lenktynių ji išvyko į Fjezolę lydima dviejų Albicių 
tarnų. . 

- Pasakyk mesirui de Kominui, kad aš laukiu jo, - 
slaptai pasakė ji savo draugei. 

- Bet jūs galėtumėte pasikalbėti šįvakar baliuje! 

- Ne. Tik ne baliuje. Man reikia pailsėti, Kjara. Ir 
aš noriu grįžti namo. 

- Manau, kad tu jau grįžai... 


Šeštas skyrius 


Niekada nereikia sakyti “sudie! 


- Kur jis? 

Filipas de Kominas sėdėjo krėsle, pasidėjęs rankas 
ant alkūnramsčių, Fjora - už stalo priešais jį. Jis giliai 
susimąstė. 

- Aš nieko kaip reikiant nežinau, - sunkiai atsiduso 
JIS. į 

De Kominas žiūrėjo į Fjorą savo skaisčiomis mėlynomis 
akimis, - tarsi prašydamas atleidimo, bet Fjora nebuvo 
tokia kvaila, kad nesuprastų, jog tai yra diplomatinė 
gudrybė. 

- Bet čia kažkas ne taip, - šaltai pasakė ji. - Kaip 
jūs, viską žinantis, šito nežinote? 

- Nepriskirkite man nei nuovokumo, nei kažkokio 
ypatingo informuotumo. Tikiuosi, jūs neužmiršote, kad 
aš buvau ištremtas daug mėnesių. Todėl vienintelis dalykas, 
kurį galiu jums pasakyti, yra vien tai, ką man liepė 
perduoti mūsų karalius: jūsų vyro buvo pasigailėta tą 
akimirką, kai jis turėjo būti nužudytas. 

Demetrijas, klausęsis Fjoros ir de Komino pokalbio, 
pakilo iš už stalo, priėjo prie servanto ir, pripylęs į 
taures malvazijos, vieną ištiesė svečiui. 

- Paragaukite truputį; - pasakė jis nežymiai 
šypsodamasis. 

- Jūs norite pasakyti, - tęsė Fjora, - kad kai jis 
nulipo nuo ešafoto, jį paprašė nueiti ir pasikarti arba 
kur nors dingti visam laikui? Tai taip nepanašu į karalių 
Liudviką. 

- Žinoma, ne. Iš pradžių jį nuvedė į Dižono kalėjimą, 
o iš ten - kažkur į kitą vietą. Tik neklauskite - kur, 
nes aš to iš tiesų nežinau. Mūsų valdovas mano, kad 
jis pats turi pasakyti tai jums per susitikimą, nes jis, 
suprantama, laukia jūsų. 

Džiaugsminga šypsena nušvietė jaunosios moters veidą. 
Vadinasi, daugiau nereikia dvejoti, ar būtina atidėti 
išvykimą. Jo didenybė nutarė pasikviesti ją pas save, o 
tai reiškė, kad ji vėl gali surasti savo laimę. 

- Kaip bus nuostabu, kad mes vyksime drauge! Man 
taip patinka kalbėtis su jumis! 

Duglas Mortimeras, kuris tą akimirką tuštino pintinėje 
gulėjusius meduolius su migdolais, užgerdamas juos 
vynuogių vynu, nusijuokė. 

- Teks jums, dona Fjora, pasitenkinti mano draugija. 
Tai man įsakyta pristatyti jus, todėl aš ir esu čia. O 
mesiras de Kominas važiuos toliau į Romą. 

- Į Romą! Dieve, ką gi jūs ten darysite? - paklausė 
Fjora. Paskui atsiprašydama pridūrė: - Prašom atleisti 
man dėl netaktiško smalsumo. 

- Na, ką jūs, ką jūs! Viskas paaiškinama labai 
paprastai. Aš labai džiaugiuosi ir dabar esu ramus, kad 
radau jus kaip tik čia. Juk man buvo įsakyta surasti 
jus Romoje ir išsiųsti su pirmu laivu, plaukiančiu iš 
Čivito Vekijo, kad ir kiek tai man kainuotų. Todėl aš 
ir pasiėmiau su savim tiek daug kareivių. 

- Ar tik jūs nenorite pasakyti, - įsiterpė Demetrijas, 
- kad popiežių buvo galima priversti atiduoti Fjorą? 

- Kaip tik taip. Karaliui nepatinka, kai jo pasiuntiniai 
be pėdsakų dingsta arba tampa nesvetingo priėmimo 

111 


aukomis. Na, o kol kas galima sakyti, kad viskas gerai, 
kas gerai baigiasi. Nors su jo šventenybe dar ne viskas 
baigta. 

- Prancūzijos karalius teikėsi būti tarpininkas 
sprendžiant konfliktą tarp Romos ir Florencijos? - 
neištvėrė nepaklausęs Demetrijas, kuriam vis labiau patiko 
įsitraukti į politinius žaidimus nuo to laiko, kai pagyveno 
šalia Liudviko XI. 

- Jokiu būdu. Mano misija Italijoje turi dvigubą 
politinį aspektą: užtikrinti Florenciją, kad Prancūzija teiks 
jai pagalbą ir paramą, o dėl Romos popiežiaus, tai aš 
turiu duoti jam suprasti, kad karalius užsirūstinęs ant 
jo. Turiu jam laišką, kuris galbūt atves popiežių į protą. 
Tame laiške karalius siūlo kitą mėnesį sušaukti Orleane 
karaliaus Bažnyčios atstovus ir atkurti Pragmatinę 
sankciją*, kuri kadaise buvo paskelbta Buržė valdant 
Karoliu: VII. Jis reikalauja sušaukti aukščiausiąją 
Bažnyčios tarybą ir prašys ją pašalinti Sikstą IV. O 
laiško pabaigoje karalius palinkėjo popiežiui, kad šis, 
apakintas neapykantos Florencijai, šiek tiek atsitokėtų, 
nes tikras pavojus gresia iš Turkijos pusės. 

Demetrijas net sušvilpė. 

- Tikiuosi, jūs liksite gyvas ir sveikas po visos šitos 
istorijos? 

- Tai manęs kaip tik nejaudina. Net jeigu man kas 
ir atsitiks, mūsų valdovui vis tiek pavyks atkurti šią seną 
Neapolio karalystės paveldėjimo teisę ir tuo tikslu pasiųs 
armiją į Aragoną. O ta armija vis tiek žygiuos per 
Romą. 

- Dėl suvereno, kuris neva nenori karo, - įsiterpė 
Fjora, - sakyčiau, kad jis skuba praryti visus iš karto. 

* Pragmatinė sankcija tam tikru mastu išlaisvino Prancūzijos bažnyčią 
nuo laikinos priklausomybės nuo Romos: Roma jau nebeturėjo teisės 
skirti vyskupų, abatų, o svarbiausia - gauti iš jų pelno. Liudvikas XI 
panaikino ją pačioje savo valdymo pradžioje. 

- Tačiau tai tik grasinimai, madona. Karalius per 
daug protingas, kad leistųsi į pavojingas avantiūras. O 
Italija jam įdomi tik kaip Florencijos ir Venecijos 
šalininkė. Šiuo momentu svarbiausia jam - žinoti, ar 
parems monsinjorą Lorensą Sinjorija su dvasininkija prieš 
Siksto užmačias. 


-  Florentiečiai ne tokie bailiai!i - sušuko Fjora 
drebančiu balsu, didžiuodamasi savo tauta, kurią ji mylėjo 
nuo vaikystės laikų. - Lorenso ir šventikų atskyrimas 


nuo Bažnyčios didina jų pasipiktinimą popiežiumi. O dėl 
karo, tai Žmonės puikiai supranta, kad jis neišvengiamas. 
Ir nereikia apsigaudinėti dėl to, kad mes mokame tik 
nerūpestingai linksmintis per šventes. 

- Karas? Sutinku, bet interdiktas?* 

- Tikiuosi, popiežius nesiims to? - paklausė Demetrijas. 

- Mūsų informatoriai Romoje perdavė mums kaip tik 
priešingai: popiežius rimtai galvoja apie tai. Ir toks 
žmogus laiko save dievobaimingu! O juk jis pasirengęs 
viskam, kad tik paklupdytų Florenciją ant kelių, pražudytų 
Medičius ir užgrobtų turtus ir valdžią. Kaip jūs manote, 
ką turi daryti miestas? Pasiduoti? 

- Na jau ne! - sušuko Demetrijas. - Žmonės, perėmę 
graikų kultūrą ir filosofiją, jau niekada nebesugrįš į 
buvusius barbariškus laikus. Aš netgi galiu išpranašauti 
jums, kas atsitiks, jei dvasininkija bus verčiama daryti 
tai, ką įsakė popiežius: ji tiesiog išmes jį, kaip nereikalingą 
daiktą. Ir tuomet bus gydomi ligoniai, padedama 
našlaičiams ir skurstantiems, laidojami mirusieji. Šiaip ar 
taip, aš labai nustebčiau, jei arkivyskupas paklustų. 


* Viduramžiais - draudimas, reiškęs dvasinę valstybės mirtį; iš esmės 
tai buvo katastrofa: buvoguiždaromos bažnyčios, nebeskambėjo varpai, 
nebuvo klausomos išpažintys, nevyko jungtuvės ir net nebuvo laikomos 
gedulingos pamaldos numirėliams, kuriuos draudė uždengti įkapių 
drobule; ligoniams atsisakydavo suteikti medicinos pagalbą, elgetoms ir 
luošiams nedavė prieglobsčio. Už interdikto nevykdymą įstatymas žiauriai 
baudė. 

- Kaip malonu su jumis kalbėtis, Demetrijau, - pasakė 
Kominas nusišypsojęs. - Absoliučiai viskas sutampa: 
arkivyskupas su viltimi lauks Bažnyčios tarybos nutarimo, 
o Prancūzijos karalius šaukia tą tarybą, kad priimtų jam 
naudingus nutarimus. O jei kils karas, jis veikiausiai 
netruks ilgai dėl protingos monsinjoro Lorenso politikos, 
Lorensas viską padarys savo šalies labui, kad ji kuo 
ilgiau gyventų taikoje. Bet gana politikos! Po tokių pietų 
tai tiesiog nepadoru! 

- Tuomet apie ką gi dar jūs norėtumėte pakalbėti? 
- paklausė Fjora su šypsena. - Juk politika užima tris 
ketvirtadalius jūsų gyvenimo. 

- Pakalbėkime apie jūsų politiką ir jūsų ateitį. Atrodo, 
sakiau jums, kad jūsų namuose, kur jūsų nekantriai 
laukia, viskas liko po senovei, net sode žydi vis tos 
pačios neužmirštuolės. Manau, kad ir jūs pati norite 
kuo greičiau ten grįžti. 

- Dar ir kaip noriu! Per visus tuos išsiskyrimo 
mėnesius aš taip ilgėjausi savo namiškių. O mano sūnus 
net nepažįsta manęs, juk mane pagrobė beveik iškart 
po jo gimimo. Kas bus, jei 'aš nepatiksiu jam? 

- Vadinasi, vyruko blogas skonis, jeigu jis nepripažins 
tokios motinos, kaip jūs, Fjora, - atsiduso Mortimeras, 
pakildamas iš užstalės po sočių pietų ir Žingsniuodamas 
po didžiulę vėsią salę. - Bet man atrodo, kad jūs be 
reikalo  nuogąstaujate, juk pats karalius dievina jūsų 
berniuką. Jau kaip jis džiaugiasi jį matydamas! O 
grįždamas iš medžioklės visada užsuka į jūsų pilį bent 
žvilgtelėti į vaikelį. 

- Tai tiesa? Jis ateina aplankyti mano Filipo? 

- Na, taip! Jūs juk žinote, kaip jis rūpinasi sosto 
įpėdiniu, silpnu ir gležnu vaiku! Ggšis mažylis, neturintis 
nei tėvo, nei motinos, jį labai domina. Jis jam kaip 
tikras sūnus. 

- Kas galėtų pagalvoti, kad jis toks rūpestingas ir 
švelnus! - sušnibždėjo susijaudinusi Fjora. - Aš nelaikau 

savęs verta jo gerumo, bet būsiu laiminga galėdama 
susitikti taip pat ir su juo. 

- Puiku! Tad kada gi mes iškeliaujame? - linksmai 
paklausė škotas. 

Fjora nusprendė išvykti kitą savaitę, kad spėtų susidėti 
daiktus, be to, skubotu išvykimu ji nenorėjo įžeisti 
Lorenso Puikiojo. Taigi Fjora ir Kominas turės apleisti 
Florenciją tą pačią dieną, bet jie keliaus į skirtingas 
puses. Kominas iš pradžių važiuos į Romą, paskui vėl 
grįš į Florenciją. Karalius buvo tokios nuomonės, kad 
jo pasiuntinys turi būti šalia Medičių, nes šiems atėjo 
sunkūs laikai; Fjora keliaus į Prancūziją, nežinodama, ar 
kada nors grįš į Florenciją; dabar tai priklausė tik nuo 
Filipo sprendimo. 

Svečiams išvažiavus į miestą, Fjora paėmė Demetriją 
už parankės ir išsivedė į sodą. Buvo vasara, žemę ir 
medžius dengė vešli žaluma, abipus žvyruotų takelių 
skleidėsi rožės, o lauramedžiai jau pasipuošė žiedų 
puokštėmis. Išvydus šį grožį, Fjorai suspaudė širdį: negi 
ji turės palikti ir šiuos namus, ir šį sodą? Slapta stebėjęs 
ją Demetrijas pamatė, kaip ant jos blakstienų suvirpėjo 
ašaros. Jis tvirčiau suspaudė jos ranką. 

- Tau gaila išvažiuoti iš čia? 

- Žinai, taip... Vis dėlto tu negali įsivaizduoti, kaip 
aš noriu kuo greičiau pamatyti Filipą. Mes vėl galėtume 
būti laimingi. Kartais man atrodo, kad aš pati savęs 
nesuprantu. Tarsi manyje gyventų dvi moterys. 

- Ne “tarsi", o taip ir yra. Vieną moterį su Florencija 
sieja gilios šaknys, laimingos vaikystės ir paauglystės 
prisiminimai, kita aistringai myli savo vyrą. Juk tu 
kankiniesi vien pagalvojusi apie tai, kad turi apleisti 
savo mylimą miestą nežinodama, kas tavęs laukia ateityje. 
Sakysi, aš neteisus? 

- Tu visada teisus. Juk mes su Filipu taip mažai 
pažinome vienas kitą, O spėjome suteikti vienas kitam 
tiek skausmo. 

- Ar nenori pasakyti, kad jei ne tavo sūnus, tai tu 
negrįžtum? 

- O ne, nė akimirkos! Kad ir kokie išbandymai lauktų 
manęs ateityje, mano gyvenimas - tai Filipas, ir aš 
niekada jo neatsisakysiu. 

Sodo takelis nejučia atvedė juos prie groto. Demetrijas 
parodė į jį lengvu smakro krustelėjimu: 

- Na, o kaipgi šitas?.. 

- Jis užmirš mane. Ir patikėk manim, labai greitai. 
Juk jam reikės ginti savo miestą, o ir florentiečių, 
svajojančių apie jį, ne tiek jau maža. Pavyzdžiui, kad 
ir Bartolomėja dei Nazi, o apie kitas aš jau nė nekalbu. 

- Galimas dalykas, tu teisi O tu pati ar įstengsi jį 
užmiršti? 

- Niekada... Nors, matai, juk aš jį jau pradedu 
užmiršti. 

- Gana įdomus atsakymas. Aš pasakyčiau: sunkiai 
suprantamas. Net vyrui, kuris laikė save moterų žinovu! 

- Be abejo, tai sunku paaiškinti. Lorensas užgydė 
mano dvasios žaizdas. Tai jis grąžino man norą gyventi, 
apsiautė šiluma, suteikė tiek džiaugsmo. Bet juk ir aš 
padariau viską, kas įmanoma, kad užgydyčiau jo žaizdą, 
kurią jam atvėrė mylimo brolio mirtis. 

- O jeigu jis sumanys visam laikui pasilikti tave prie 
savęs ir nieko nepaisant? 

- Tu nori pasakyti, kad jis pasiliks mane prievarta? 

- Kad ir taip! 

- Ne, jis ne toks. Žinai, kartą jis man sakė, kad 
reikia suspėti būti laimingam, nes niekas nežino savo 
valandos. 

Jie abu patylėjo, grožėdamiesi alyvmedžių giraite, kuri 
atsivėrė prieš jų akis, vos tik jie išėjo už sodo tvoros. 
Sidabrines medžių šakas jau svarino sunkūs vaisiai. Graikas 
sustojo šalia vieno medžio gumbuotu kamienu, nulaužė 
mažą šakutę su žaliu vaisiumi ir ištiesė ją jaunajai 
moteriai. 

- Saugok ją mano atminimui. 

- Kaip, negi tu paleisi mane vieną? - liūdnai paklausė 
ji - O aš maniau, kad jūs su Estebanu grįžtate į 
Prancūziją. 

- Ne, Fjora. Gana man bastytis, aš per daug senas. 
O jei tu leisi man likti gyventi šiame name su mano 
ištikimuoju Estebanu, tai man nieko geriau gyvenime ir 
nereikia. Pagaliau aš nemanau, kad Leonarda mano 
atvykimo proga papjautų veršiuką. 

- Ji taip apsidžiaugs man sugrįžus, kad ir tave sutiks 
išskėstomis rankomis. Juk širdyje ji labai myli tave. 

- Fjora, atsikratyk įpročio priskirti Žmonėms jausmus, 
kuriuos tu jauti man. Leonarda niekada nemylėjo manęs 
ir netgi truputį prisibijojo. Galimas dalykas, ne be 
pagrindo, bet svarbu ne ji. Tiesiog aš noriu likti Čia, 
nes ši puiki šalis primena man mano tėvynę. Aš čia 
radau taiką ir ramybę. 

Fjora švelniai paglostė šakelę ir su šypsena ištarė: 

- Tu padovanojai ją man kaip taikos simbolį? .,„ 

- Taip! Ir tai daug rimčiau negu tau gali atrėdyti. 
O dabar aš paprašysiu tave įvykdyti vieną mano prašymą. 
Prižadėk, kad įvykdysi. 

- Jei tu reikalauji. 

- Taip, aš reikalauju. Pirma, nesakyk Lorensui to, ką 
dabar man atskleidei. Juk jis myli tave daug labiau, 
negu tau atrodo, ir jo išdidumas neleis, kad tu jį 
laikytum tik meilužiu. 

- Bet aš niekada nieko panašaus nesakiau! - sušuko 
Fjora. 

- Galbūt, bet tam tikru atžvilgiu kaip tik taip išeina. 
Pažadėk man dar vieną dalyką. Niekada nesakyk Filipui 
Selonžė, kad tu buvai Lorenso Medičio meilužė. Įspėju 
tave dėl to, nes noriu išsaugoti ne tik tavo ramybę, 
bet ir gyvybę. Juk Filipas gali net nužudyti tave. 

- Tačiau argi ne jis atleido man dėl ryšių su 
Kampobasu? 

- Aš netikiu, kad jis tau atleido. Žinok, kad ateis 
laikas, ir jis dar primins tau. Maldauju, nieko neprisipažink 
jam, nors jūs, moterys, turite tokią silpnybę lovoje! Aš 
puikiai pažįstu tavo vyrą; jis beprotiškai myli tave ir 
pasirengęs užmiršti susižavėjimus, kurių būta karo metu, 
bet jis niekada neatleis savo sūnaus motinai, kad ji 
smaginosi Lorenso Puikiojo glėbyje. Taigi neužmiršk 
įvykdyti šių dviejų prašymų. 

- Taip! Aš neužmiršiu. Tu daug protingesnis už mane. 

- Ir dar. Turiu tau subtilų klausimą. 

- Aš klausau. 

- Tu tikra, kad nesi nėščia? 

Fjoros veidas pasidarė tokios pat spalvos, kaip šakelė, 
kurią ji užsikišo už korsažo. Nė karto per patį aistros 
įkarštį jai neatėjo į galvą tokia mintis. 

- Ne... manau. Ne. 

- Na štai, matai: tu nesi tikra! Klausykis manęs 
įdėmiai. Dabar aš duosiu tau tokios mikstūros. Kilus 
bent mažiausiam įtarimui, kad esi nėščia, išgerk ją visą 
vienu ypu ir užgerk medumi. Iš pradžių tau bus taip 
bloga, kad pamanysi, jog miršti: Tokios kančios truks 
net dvi dienas. Užtat paskui tu drąsiai galėsi žiūrėti 
savo vyrui į akis. 

- O tai nebus nusikaltimas? 

Iš savo ūgio aukštumos Demetrijas įdėmiai pažvelgė 
į jaunąją moterį, kuri įsmeigė į jį savo pilkų gražių 
akių žvilgsnį; jame sustingo neramus klausimas. Niekada 
anksčiau ji neatrodė Demetrijui tokia graži. Apsirengusi 
paprasta plono audinio suknele, išsiuvinėta pievų gėlėmis, 
į storą kasą supintais plaukais - kasa krito nuo krūtinės 
iki pat liemens, - ji buvo tikras pavasario įsikūnijimas. 
Rankose ji laikė lengvą skėtį nuo saulės, kuris dengė 
jos veidą, gražesnį už kameliją, ir ilgą, tarsi iš marmuro 
nutekintą kaklą. Nepriekaištingas buvo laibas liemuo, 
apvalūs klubai, lengva gracinga eisena, taip žavėjusi 
Lorensą; tas Žavėjimasis buvo natūralus jos reto grožio 

priedas, grožio, tapusio tikra karalystės puošmena. 
Demetrijas pamanė, kad Lorensas Puikusis vargu ar 
įstengs kada nors užmiršti Fjorą kitų, taip aistringai jo 
trokštančių moterų glėbyje. Jis prisiminė, kaip kartą 
Lorensas jam prisipažino: “Turėti Fjorą reiškia turėti 
viso pasaulio grožį. Senovės graikai padarytų iš jos 
dievišką statulą. O laikyti ją savo glėbyje, patirti visą 
žavesį jos meilės aistros, kuriai neprilygsta nė viena 
moteris pasaulyje, ir yra tikra laimė“. 

Fjora klausiamai tebežiūrėjo į Demetriją, paskendusį 
savo mintyse. 

- Na? Tu man neatsakysi? Juk tai nusikaltimas - 
pražudyti savo įsčiose savo pačios kūdikį! 

- Sutinku. O kai tavo vyras, viską sužinojęs, iš pavydo 
nužudys abu, ar tai nebus dvigubas nusikaltimas? Vos 
tik aš pagalvoju apie tai, ir mano širdis apmiršta. Tad 
paimk šitą ir paslėpk. Kartoju: vyrui nė žodžio! 

Jie pasuko atgal į namus. Eidami palei sodo tvorą, 
jie pamatė Karolį, kuriam sodininkas padėjo pastatyti 
bičių avilius. Jaunuolis mėgo bites ir labai domėjosi jų 
auginimu. Jis mėgo kartoti, kad Trespiano medus buvo 
geriausias Toskanoje.  Pasiraitojęs šiurkštaus chalato 
rankoves su klumpėmis, vėjo plaikstomais plaukais ir 
išraudęs, jis kaip tik dėjo į avilį rėmelį su bičių koriais 
ir visas tiesiog švietė iš laimės. 

Fjora pakvietė jį papietauti kartu su savo draugais 
Kominu ir Mortimeru. Bet jos įkalbinėjimai buvo 
beprasmiški: jis varžėsi dėl savo nelaimingos išorės. 

- Gana to, kad škotas jau matė mane, - pasakė jis 
Fjorai atsiprašomu tonu, - to dar trūktų, kad į mane 
žiūrėtų ponas pasiuntinys. 

- Na, ką jūs kalbate, Karoli? Visi žino, kad mūsų 
santuoka negalioja, bet mus sieja tikra draugystė. Mano 
brangusis, aš niekada neturėjau brolio, dabar manau, kad 
suradau jį! 

- Viešpatie! Už ką gi man tokia laimė? Žinokite, 
kad jūs niekada neturėsite brolio, švelnesnio už mane! 
Vis dėlto neprašykite manęs būti su jumis per pietus. 

Gyvenimas gryname ore ėjo jam į naudą, jis atgavo 
jėgas, blyškūs jo skruostai paraudo. 

- Tu jo negalėsi pasiimti kartu į Prancūziją? - tyliai 
paklausė graikas. 

- Tai būtų geriausias sprendimas. Neužmiršk, kad jis 
laikomas mirusiu. 

- Bet man atrodo, kad jam geriau likti čia. O kol 
mes kartu su Lorensu, niekas neišdrįs ateiti jo. 
Prancūzijoje jis jausis kaip žuvis, išmesta ant kranto. 
Tik šios šalies klimatas jam į naudą. O aš padėsiu jam 
patenkinti jo Žinių troškimą. 

- Kitaip sakant, - liūdnai ištarė Fjora, - iš mūsų 
dviejų tu pasirinkai jį. Atrodo, aš pradedu pavyduliauti. 

- O, tai glosto mano savimeilę. Bet kalbant rimtai, 
Fjora, mes su Estebanu turime likti čia, nes aš net 
negaliu pasakyti, kas mūsų lauktų tenai. Galbūt didelė 
laimė, kurios aš visa širdimi troškau, O gal nauji 
išbandymai, tokie neišvengiami negailestingais mūsų laikais. 
Svarbiausia - būk tikra - yra tai, kad tu turi namą ir 
turi, kas jį Saugoja, kad mes - tavo tikroji šeima, kuri 
visada priims tave. O kol kas eime pažiūrėti, kaip ten 
Karoliui sekasi su jo mylimomis bitėmis. 

Ir čia atsitiko netikėtas dalykas. Taikios vasaros dienos 
ramybę staiga sutrikdė griausmingas didžiausio varpo 
gaudimas, prie jo prisijungė gretimi maži varpai, 
skambantys tik ištikus Florenciją kokiai nors negandai. 
Šis netylantis skambesys, sumišęs su maištingos minios 
staugimu, priminė baisią susidorojimo ir žudynių naktį. 
Priešais Fjoros ir Demetrijo akis viskas nublanko. Jie 
jau nematė nei gražaus peizažo, nei žydro dangaus, nei 
švelnios saulės, po kurios spinduliais žydėjo kvapiosios 
žolės. Jie susižvalgė ir abu krūptelėjo: įvyko kažkas 
baisaus. Bet kas? 

Užmiršę Karolį, kuriam, beje, irgi nerūpėjo nei jie, 
nei bitės, jie puolė prie seno bokštelio, kuris kadaise 
buvo vienas iš miesto įtvirtinimų. Jo viršuje graikas 
pastatė žiūroną, per kurį paprastai stebėjo Žvaigždes. Bet 
dabar žiūronas jam buvo reikalingas visai kitam tikslui. 
Jis nukreipė jį į pietinius miesto vartus, tikėdamasis 
pamatyti artėjančią prie Florencijos kariuomenę. Tačiau 
ten buvo tylu. 

- Teks palaukti, kol ateis Estebanas, - atsiduso 
Demetrijas. - Jis mums atneš šviežių naujienų. 

O kastilietis tą dieną pasisiūlė palydėti prancūzus iki 
pat Medičių pilies ta dingstimi, kad ta pačia proga jis 
padidins žvakių atsargas. Iš tikrųjų jam reikėjo pasimatyti 
su gražute baltinių pardavėja, kurią, kilus sambrūzdžiui, 
jis tiesiog išplėšė iš įniršusios minios, jau pasirengusios 
suknežinti jos galvą į sieną. Nuo tos akimirkos jo kojos 
nežinia kodėl pačios vedė jį pas žaviąją Kostenciją. Jis 
jautė, kad vis stipriau prisiriša prie jos. Ši aplinkybė 
kėlė nerimą Demetrijui, kuris, nepaisant Estebano uždaro 
charakterio, jau viską suprato, o kai tasai aiškino jam, 
kokia pelninga baltinių prekyba, Demetrijui neliko jokių 
abejonių, dėl ko taip dažnai dingsta jo tarnas. 

Todėl Beltramio vilos gyventojai visai nenustebo, kad 
Estebanas nepasirodė iškart po to, kai trimitai paskelbė, 
jog uždaromi miesto vartai. Tikriausiai kastilietis praleido 
naktį pas draugužę. Supykęs Demetrijas bejėgiškai 
gūžtelėjo pečiais: Estebanas dar atsakys už šį poelgį, 
netinkamą ištikimam tarnui. 

- Gaila, kad mes nieko taip ir nesužinosime iki 
rytdienos! - atsiduso Fjora. 

Didysis varpas pagaliau liovėsi skelbęs aliarmą, tačiau 
tai nenuramino Fjoros, nes nuo slėnio pusės pasigirdo 
baisus riaumojimas, kurio nepajėgė nustelbti mažųjų varpų 
skambesys. 

Atėjus nakčiai, visi išsiskirstė po savo kambarius. 
Sėdėdama prie savo miegamojo lango, Fjora staiga išgirdo 

artėjantį arklio kaukšėjimą. Arklys sustojo prie vilos 
vartų. Fjora sustingo iš nekantrumo, nes žinojo, kad 
nakties svečias negalėjo būti niekas kitas, išskyrus Lorensą. 

Jis įėjo į kambarį. Silpnoje lempos šviesoje Fjora vėl 
pamatė jį tokį, koks jis buvo Džuliano nužudymo dieną: 
juoda liemenė, atsagstyta iki pat juosmens, nuo greito 
jojimo susitaršę plaukai, prakaito lašeliai ant kaktos ir 
apdulkėjęs veidas. Bet dabar jo veido išraiška buvo visai 
kitokia. Tai buvo jau ne tas žmogus, kuris atėjo prašyti 
prieglobsčio ir pasinerti į jos tankius plaukus, nepaleis- 
damas iš savo glėbio. Priešais ją stovėjo pilnas orumo 
ir Iyžto vyras. 

- Aš tik atjojau pasakyti tau "sudie", - pasakė jis. 

- Jau? Bet juk aš išvykstu tik po kelių dienų. 

- Žinau. Bet aš išvykstu dar anksčiau ir tau patariu 
neatidėlioti išvykimo. 

- Bet kodėl, niekas manęs neskubina, ir Kominas... 

- Kominas rytoj išvyksta į Romą, o aš, suprantama, 
lydėsiu jį. Pasiųsk pašaukti Demetrijo, mums reikia viską 
kartu aptarti. 

Kai jie trise susėdo už stalo, Lorensas papasakojo, 
kas įvyko ir kodėl visa Florencija pakilo ant kojų. 
Pasirodo, vakare atskubėjo popiežiaus pasiuntinys ir atnešė 
žinią, kad Sikstas IV skelbia karą. Bažnyčios tarnams 
adresuotame laiške buvo rašoma, kad pats popiežius esą 
neturįs nieko prieš Sinjoriją ir Florenciją. Jis stojo tik 
prieš Lorensą Medičį, nes šis esąs žudikas ir šventvagis, 
ir jei Florencija išvysianti nedorą tironą, tai nė vienas 
plaukas nenukris nuo jos galvos, o Aukščiausiasis 
palaimins šį miestą. 

- Tada, - pasakė Lorensas, - aš pasiūliau Žmonėms 
išduoti mane, kad būtų galima išvengti baisaus karo, 
gresiančio mūsų mylimam miestui. Bet Bažnyčios tarnai 
griežtai atsisakė. Aš pasiūliau jiems pagalvoti iki ryto ir 
pasitarti su visais miesto gyventojais. 

122 


- Man atrodo, kad jie jau davė tau atsakymą, - 
pasakė Demetrijas. - Mes visi girdėjome aliarmo signalą 
ir minios staugimą. 

- Tai buvo jų pirmoji reakcija, kuri, neslėpsiu, mane 
nudžiugino. Tačiau atėjus nakčiai atsiranda baimė. 

- Tu neturi pasiduoti į niekšo popiežiaus rankas, - 
pasipiktinusi pasakė Fjora. - Šiam bjaurybei, drįsusiam 
nužudyti tavo tikrą brolį) per pačias Velykas! Jis 
paprasčiausiai nė nėmirktelėjęs nužudys tave, ir joks 
Kominas negalės tau padėti. 

- Aš nė neketinu sukelti pavojaus Kominui. Jo misija 
Romoje irgi gana pavojinga. 

- Negi tu toks naivus, kad manai, jog Sikstas 
pasitenkins vien tavo mirtimi? Betgi jis paskui atsiųs 
čionai savo mylimą sūnėną ir Riarijų. Jie pasirengę 
išpumpuoti iš Florencijos visą auksą ir išsiurbti visą 
kraują, 0 paskui priversti raitytis prie jo kojų. Tu to 
linki savo miestui? O gal manai, kad šis niekšas pasigailės 
tavo vaikų, tavo motinos ir visos tavo giminės? Na, tu 
tiesiog beprotis, Lorensai! 

- Ne, Fjora. Vienintelis dalykas, ką aš galiu padaryti, 
tai pasielgti taip, kaip man liepia mano sąžinė. O 
Florencija tegul pati renkasi! 

- Negi tu manai, kad miestas paklus Riarijui, sukilęs 
prieš tave? Jei aš turėčiau tokį svorį mieste, tai nė 
minutės nedvejočiau. O dar mažiau naktį... - pasakė 
Demetrijas. 

- Bet jie sutiko dėl šios nakties, - pasakė Fjora. - 
O tai jau daug! 

- Ne, rizika pernelyg didelė. Jei aš nepasiduosiu, 
miestas bus uždarytas. 

- Na, ir kas? Jei Sinjorija atsisakys popiežiaus, kaip 
jis to ir nusipelnė, tai kas jai darbo dėl jo sprendimo? 
Argi Kominas nekalbėjo tau apie Prancūzijos karaliaus 
planus? 

- Tu turi galvoje Bažnyčios tarybą? Ne. Bet reikės 
laiko jai sušaukti. Ar mes įstengsime kol kas išsilaikyti? 

- Jei tik užteks pinigų kondotjerams papirkti. Juk 
Florencija neturi ginklų, miestas nejtvirtintas, vienintelė 
jo jėga - pirkliai. Ir vis dėlto miestas kovos, antraip 
tai bus ne Florencija! 

Aistringa Fjoros kalba sukėlė Lorenso šypseną, ir jis 
švelniai prispaudė ją prie savęs. 

- Tu kalbi kaip mano motina, - pasakė jis, pabučiavęs 
ją į kaktą. - Bet... 

- Tiesiog mes kalbame kaip ir visos moterys. 

- Galimas dalykas. Bet juk tu viena iš mūsiškių, ir 
mintis, kad reikės su tavim išsiskirti, man tiesiog 
nepakeliama. Tu neįsivaizduoji, kaip man sunku pasakyti 
tau: “Sudie, Fjora!“ 

Jie žiūrėjo vienas į kitą neatitraukdami akių. 

- Man irgi sunku pasakyti tau: “Sudie, Lorensai!“ 
Geriau niekada nesakyti “sudie"! 

Lengvu žingsniu Demetrijas pasišalino, kad netrukdytų 
įsimylėjėliams paskutinėmis jų atsisveikinimo minųtėmis. 
Jis išsinešė alyvinę lempą, ir abu liko vieni visiškoje 
tamsoje. Fjora uždėjo ranką Lorensui ant peties: 

- Yra vienintelis būdas, kuris gali sušvelninti išsiskyrimo 
kartėlį, - tai praleisti šią paskutinę naktį drauge. 

Ji pajuto, kaip jis visas sudrebėjo. Tačiau jis susitvardė 
ir žengė atgal. 

- Aš atėjau čia ne išmaldos, Fjora. Juk tu jau nebesi 
laisva moteris. 

- Taip, aš žinau... 

- Kažkur ten, šiaurėje, gyvena žmogus, kuris myli 
tave ir kurį tu myli. 

- Žinau... 

- Jei tu dabar atsiduosi man, tai sulaužysi santuokinę 
ištikimybę, beje, kaip ir aš. 

- Aš ir tai žinau. Bet kaip ir mūsų pirmąją naktį, 
aš noriu ir priklausysiu tau. Galbūt mes daugiau niekada 

nepasimatysime, Lorensai, ir aš noriu padovanoti tau šią 
paskutinę naktį. Zinoma, jei tu pats to nori... 

- Ir tu dar klausi? 

Jis paėmė Fjoros ranką ir pasukęs pabučiavo į delną. 
Paskui taip ir nepaleisdami rankų, jie abu nusileido į 
sodą. Buvo šviesi naktis. Jie ėjo sodo alėjomis, leidosi 
terasas jungiančiais mažais laipteliais. Lorensas vedė Fjorą 
į Jų meilės grotą. Jie sustojo priešais įėjimą, virš kurio 
sviro baltos it sniegas kvapnaus jazmino šakos. 

- Koks gražus šiandien dangus! - sušnibždėjo Lorensas, 
liesdamas lūpomis Fjoros lūpas. - Tegul šią naktį jis 
užkloja mus. 

Jie nėjo į grotą, bet nusimetė rūbus ir nuogi nugriuvo 
ant šilkinės žolės, kur žydėjo šviesūs bijūnai. 

Lorensas pakilo su pirmaisiais gaidžiais. Paskutinį kartą 
jis prisitraukė ją prie savęs su pašėlusia aistra. Jų lūpos 
susiliejo ilgame bučinyje. 

- Tesaugo tave Dievas, mano puikioji meile! 

Pirmą kartą gyvenime jis ištarė šį žodį, ir Fjora 
pasijuto tokia sujaudinta, kad panoro sulaikyti jį dar. 

Bet Lorensas gracingai kaip katė prišoko prie groto, 
kur buvo palikęs savo drabužius. Sėdėdama žolėje, 
rankomis apglėbusi kelius, Fjora žiūrėjo įkandin išeinančio 
Lorenso, kurio siluetas pranyko slėnį apgaubusioje ryto 
migloje. Kamuolys įstrigo gerklėje, ir ji pravirko. Ji 
suprato, kad niekada neįstengs užmiršti Lorenso. O dar 
ją apėmė keista nuojauta, kad jai kažkas sutrukdys vėl 
susitikti su Filipu. Bet dėl vieno dalyko ji buvo tikra: 
netgi jei Lorensas Puikusis nepasiaukos Florencijos 
saugumo labui, ji vis tiek daugiau nepamatys jo, nors 
ir manė, kad niekada nereikia sakyti "sudie". 

Kaip tik tai ji norėjo paaiškinti Demetrijui, pamačiusi 
jį šalia namo nekantriai vaikštinėjantį sodo alėja. Kai ji 
priėjo prie jo, jis sustabdė ją įspėjamu rankos mostu: 

- Tau dėl nieko nereikia atsiprašinėti, Fjora. Tu 
niekam nenusikaltai! 

- Ir tu nesmerki manęs? 

- Kodėl turėčiau tai daryti? Kaip aš galiu teisti tave? 

- Tu supranti, aš buvau su juo... O jei jis žus? 

- Jis nežus! Florencija niekam jo neatiduos ir kausis 
dėl jo. O tu nenusileisk iki nereikalingų atsiprašinėjimų 
ir liaukis apgaudinėti save. Juk tu geidei jo, kaip ir jis 
tavęs... ir netgi bus geriau, jei dalelė tavo sielos liks 
čia. Vadinasi, ateis metas, kai tu panorėsi grįžti. 

Demetrijas buvo teisus. Apie pusiaudienį grįžo 
Estebanas ir atvežė naujienų. Sinjorija vienbalsiai pranešė 
popiežiui, kad ji neketina paklusti jo įsakymams, kad 
Lorensas niekuo nenusikalto, tauta myli jį ir yra dėkinga 
už tai, jog jis visada gynė ją nuo tų, kurie kėsinosi į 
jos laisvę. O dėl Toskanos dvasininkijos su prelatais 
priešakyje, tai ji dar kartą patvirtino savo ryžtą jokiu 
būdu nevykdyti popiežiaus draudimo ir pareikalavo 
nedelsiant sušaukti Visuotinį susirinkimą. Ir netgi daugiau. 
Lorenso apsaugai buvo surinkta gausi gvardija, vadovau- 
jama jo asmens sargybinio Savaljo, nes jis puikiai žinojo, 
kokios klastos galėjo griebtis užsirūstinęs Sikstas IV. 
Visas miestas buvo pasirengęs karo veiksmams ir negailėjo 
aukso, kuris plaukė į jo iždą didžiulei armijai paremti. 

- Na štai, o iš manęs nėra jokios naudos, - atsiduso 
Fjora, - nes aš turiu išvažiuoti. 

- Tu melsiesi už mus, - pasakė Kjara kartu su 
Kolomba atėjusi atsisveikinti su Fjora, nes šiai daugiau 
nebuvo galima pasirodyti mieste. Taip nusprendė Lorensas 
jų atsisveikinimo naktį, nes jis būgštavo, kad jos 
nesučiuptų per visą tą sumaištį. 

- Tu pasakei - melstis“? - paklausė Fjora. - Bet aš 
to visai nemoku. 

- Nieko, Leonarda išmokys tave. Ak, kaip man trūks 
tavęs! Kartais man atrodo, kad mes su tavim grįžome 
į mūsų vaikystės metus. 

- Kam gręžiotis atgal? Mes su tavim jaunos, ir mums 
dar viskas prieš akis: Aplankysi mane kada nors 

Prancūzijoje. Pamatysi, tai nuostabi šalis, ji ne tokia, 
kaip mūsų, bet man atrodo, kad ji patiks tau. Be to, 
aš įsitikinusi, kad ten tu turėsi didžiulį pasisekimą. 

- Aš ne prieš. Bet iš pradžių man reikia įtikinti 
dėdulę Lodoviką, kad prancūziškos peteliškės mokslui yra 
ne mažiau įdomios negu florentietiškos. 

Susikibusios rankomis, draugės vaikštinėjo ilga, kipa- 
risais apsodinta alėja, kuri vedė į vilą ir slėpė jas nuo 
pašalinių žvilgsnių. Už jų ėjo Kolomba, prisidėjusi prie 
veido nosinaitę ir be paliovos kūkčiodama. Tarnas vedė 
už žąslų Kjaros ir Kolombos mulus. Staiga Fjora sustojo, 
pastebėjusi žolėje gulintį akmenį. Šis akmuo iškrito iš 
vilą juosiančios sienos. Fjora pakėlė jį, ilgai apžiūrinėjo 
ir susimąsčiusi tarė: 

- Tu prisimeni mūsų pokalbį šv.Jono dienos rytą? 

- Tu kalbėjai tada apie išplėštą akmenį? 

- Taip. Aš tada pasakiau, kad jis vėl užims savo 
vietą. Aš klydau. Matai, šis iškritęs akmuo reiškia... 

- Tu neteisi. Pažvelk! Štai ten sienoje liko tuščia 
vieta. Reikia tiesiog vėl įdėti akmenį tenai. 

- Beprasmiška. Jis vėl iškris. Čia reikia kalkių skiedinio 
jam sutvirtinti O aš jo neturiu. Verčiau paimsiu šį 
akmenį kaip suvenyrą. | 

- Bet ta vieta sienoje taip ir liks tuščia, kaip ir 
tavo namas be tavęs. Aš tikiu, kad ateis diena, kai ir 
tu, ir akmuo kiekvienas užimsite savo vietą. 


Ir Kjara su ašaromis akyse puolė Fjorai ant kaklo. 
Paskui, užšokusi ant mulo, ji risčia nušuoliavo. Kolomba, 
šaukdama jai įkandin, vos spėjo paskui ją. Fjora liko 
visai viena alėjoje. 

Taigi nutrūkinėjo paskutiniai saitai, sieję i4 su mylima 
Florencija. Ji nežinojo, ar galės kada nors vėl juos 
sumegzti. Ji negalėjo net nueiti atsisveikinti su tėvo 
kapu, bet Kjara prižadėjo jai kiekvieną savaitę ateiti 
ten melstis jos vardu. 

Išsiskyrimo rytas buvo ypač sunkus jai ir tiems, kurie 
liko namuose. Išvykti buvo numatyta liepos keturioliktąją, 
švento Bonaventūro, Pranciškaus Asyžiečio bendražygio, 
dieną. Ta proga nedideliame pranciškonų vienuolyne 
Fjezolėje įvyko pamaldos, tame pačiame vienuolyne, kur 
kartą žiemos naktį Filipas de Selonžė ir Fjora buvo 
paskelbti vyru ir žmona. Prieš išvykdama susitikti su 
vyru, ji panoro išklausyti pamaldų kaip tik šiame 
vienuolyne, kuriame davė savo pirmą ištikimybės priesaiką, 
sulaužytą dėl to, kad manė, jog jos vyro nėra gyvo. O 
auštant, dar saulei netekėjus, ji nuėjo į koplyčią atsiklaupti 
ir prašyti atleidimo dėl savo kūniškų nuodėmių, nors 
širdies gilumoje jautė, kad tai buvo tik poza, 0 ne 
nuoširdi atgaila. Tačiau nuodėmės atleidžiančio kunigo 
žodžiai sujaudino ją. Dabar Lorenso meilužė užleido 
vietą grafienei de Selonžė. Tvirtu žingsniu ji išėjo iš 
koplyčios ir pasuko prie Duglo Mortimero, kuris jau 
laukė jos viloje su trimis gvardiečiais, asmens sargybiniais. 

Ji iš eilės atsisveikino su kiekvienu namiškiu. 

Estebanui Fjora pasakė: 

- Aš jums pavedu juos globoti, Estebanai, nes jūs 
esate stipriausias. Prižiūrėkite juos, bet neužmirškite 
saugoti ir savęs, nes jūs man labai brangus. 

Karoliui: 

- Mes turėjome nedaug laiko geriau pažinti vienas 
kitą, mano broli, bet ir to man užteko, kad nuoširdžiai 
prisiriščiau prie jūsų. Aš tvirtai tikiu, kad mes su jumis 
dar susitiksime. 

Ir pagaliau Demetrijui: 

- Tu buvai man kaip tėvas ir toks liksi visada. Man 
ypač sunku skirtis su tavim. Pasakyk man, maldauju 
tave, kad tai tik “iki pasimatymo“ ir kad po kurio laiko 
mes vėl būsime drauge. 

Vos sulaikydamas ašaras, jis stipriai apkabino ją: 

- Mano akys pradėjo drumstis, ir likimo knyga vis 
rečiau ir rečiau atveria man savo paslaptingus puslapius, 

bet dėl vieno dalyko aš esu tikras: šis išsiskyrimas nebus 
ilgas. O dabar išvažiuok greičiau. Graikų filosofas neturi 
niekada prarasti savitvardos, jokiomis aplinkybėmis, antraip 
jis ne filosofas... 

Ir nusisukęs jis nuskubėjo prie senojo bokšto, kuris 
jam atstojo observatoriją, ir užsidarė jame. 

Fjora priėjo prie Mortimero. Tas padėjo jai įkišti 
koją į kilpą ir užkėlė ją ant arklio. Tokią pat paslaugą 
jis padarė ir jos tarnaitei Chatun, tik truputį kitaip. Jis 
tiesiog pakėlė ją nuo žemės lyg maišą ir pasodino balne, 
visa burna šypsodamasis; jo šypsena privertė jaunąją 
totorę nukaisti, bet prajuokino Fjorą. Bebaimis seržantas 
Viesulas, be abejo, susidomėjo šia švelnia ir trapia 
būtybe, tarsi atklydusia iš kitos planetos. Jis rūpestingai 
patiesė priešais ją savo paltą, vėl nusišypsojo ir tik tada 
nuėjo balnoti savojo arklio. Jam buvo nė motais, kad 
Fjora, stebėdama šią sceną, slėpė šypseną po tankiu 
šydu. Tokia kelionės pradžia buvo geras ženklas. 

Palikusi Fjezolę, raitelių grupė ramiai nusileido nuo 
kalvos į platų slėnį, kuriuo jojo iki pat kelio, vedančio 
į Pizą ir į Livorną. Oras buvo geras, o lengvas vėjelis, 
dvelkiantis nuo jūros, nežadėjo karščio ir tvankumo. 
Žiūrėdama tiesiai prieš save, Fjora jojo greta Mortimero. 
Kad nesusigraudintų, ji davė sau žodį nė karto neatsigręžti 
atgal, nors ir kaip norėtų tai padaryti. 

Kai raiteliai jau priartėjo prie Barko kaimelio, Fjora 
staiga suvirpėjo: vienodu ritmu iškart, kaip pagal komandą, 
ėmė skambinti visi varpai. Šis Florencijos varpų 
skambėjimas, tos pačios Florencijos, kurią popiežius 
atstūmė ir norėjo pasmaugti draudimu, taikiai sklido 
žydrame ryto danguje. Chatun susilygino su Fjora ir 
sušnibždėjo jai į ausį: 

- Tai jis sako tau “sudie". 

- Gali būti. Bet čia dar ir kas kita. Tai ne tik 
atsisveikinimas; tai viltis, kurią skelbia visi miesto varpai. 
Pati Florencija sako man, kad ateitis jai nebaisi, kad 

niekas neprivers jos nusileisti. Na, o dabar galima ramiai 
joti toliau. 

Susijaudinusi Fjora nepastebėjo, kad už alyvmedžių 
kamienų slėpėsi žmogus, kuris sekė ją. Tas žmogus buvo 
Lukas Tornabuonis. 

Po poros dienų, kai žvejų uoste Livorne karavelė, 
kuri rengėsi išplaukti į Marselį, kėlė bures, į Romą 
atvykęs Filipas de Kominas vaikštinėjo Perokės salės 
marmurinėmis grindimis, garsiai kaukšėdamas batų kulnais. 
Gilumoje užsiglaudęs tarsi užspeistas žvėris, sėdėjo Sikstas 
IV ir žiūrėjo į jį kaip smauglys, primerkęs akis. Šalia 
prancūzų pasiuntinio, apsirengęs skaisčiai raudona mantija, 
negirdimai žingsniavo kardinolas Gijomas d'Etuvilis. O 
priešais juos šlepsėjo ceremonimeistras Patrizis, kaip 
niekada panašus į išgąsdintą pelę. 

Po iškilmingo protokolinio pristatymo popiežius, vis 
dar tylėjęs nuo tos akimirkos, kai įėjo Liudviko XI 
pasiuntinys - tas tylėjimas nežadėjo nieko gero, - pažvelgė 
į ramų flamando veidą; žydros flamando akys irgi žvelgė 
į jį su tam tikru smalsumu. Filipas pamanė, kad šis 
storas žmogus buvo kaip tik toks, kokį jis įsivaizdavo. 

Pagaliau tarsi iš savo trigubo pagurklio gilumos 
popiežius sumurmėjo: 

- Ko nori iš mūsų Prancūzijos karalius? 

Kominas ištraukė iš už savo rankogalio laišką, 
sutvirtintą karaliaus antspaudu, priartėjo per du žingsnius 
ir priklupęs ištiesė laišką Romos suverenui. Bet, matyt, 
Komino nelaikė pakankamai garbingų žmogumi, kad jis 
pats galėtų perduoti laišką, nes d'Etuvilis paėmė jį ir 
perdavė popiežiui. 

- Atplėškite, mūsų broli, ir perskaitykite! - pasakė 
jam Sikstas. 

Atskleidęs manuskriptą, kurį laikė rankoje, kardinolas 
pasidarė toks pat raudonas kaip ir jo sutana. Karaliaus 
Liudviko lotynų kalba buvo gana vaizdinga, ir šis laiškas 
iš tiesų galėjo patvirtinti visus jo būgštavimus. Pradėjęs 

skaityti karaliaus laišką, d'Etuvilis pamanė, ar pasiuntinys 
iš tiesų nepadės čia savo galvos. 

“Tegul Dievas apšviečia protą jūsų šventenybei, kad 
jis suprastų, ką daro, - rašė karalius, - ir jeigu jis 
atsisakys kovoti su turkais, tai bent tegul nedaro niekam 
bloga, kad nepakenktų savo Bažnyčiai. Aš žinau, kad 
jūsų šventenybei žinoma, jog Apokalipsėje išpranašauti 
neramumai šiandien kilo Bažnyčioje ir jog jų iniciatoriai 
neliks gyvi, bet sulauks baisiausios mirties šiame ir aname 
pasaulyje. Tegul Dievas padaro taip, kad jūs nebūtumėt 
kaltas dėl tokių šlykščių dalykų...“ 

Popiežius vos neužduso išgirdęs pastaruosius žodžius. 
Vis dėlto jie buvo aiškiai ištarti. Įsiutęs Sikstas pašoko 
iš savo sosto ir išleido kažkokį keistą šauksmą, pasibaigusį 
prakeiksmais: 

- Sūnus nedorėlis! Karalius dar pažins visą mano 
pykčio jėgą! Taip išdrįsti įžeisti mus?! Mes atskirsime 
jį nuo Bažnyčios ir uždrausime jo karalystę... 

Tada įsikišo Kominas: 

- Mano karalius nepadarė nieko, kad užsitrauktų tokią 
jūsų šventenybės rūstybę! Krikščionių valdovų pareiga - 
būti atsakingiems už švento Petro sostą. Tuo metu, kai 
turkų laivai lėtai plaukia prie Adrijos krantų, jūsų 
šventenybė, užuot sutelkusi Italiją savo švenčiausiąja ranka 
ir išsiuntusi prieš kitatikius galingą jungtinę armiją, 
galvojate tik apie Florencijos sunaikinimą. 

- Florencija to nusipelnė! Išdrįsti taip šiurkščiai ir 
išdidžiai elgtis su Pizos arkivyskupu, imti įkaitu mūsų 
legatą Peruzos kardinolą . 

- Monsinjoras Medičis neėmė įkaitu kardinolo Riarijaus, 
o kaip tik atvirkščiai - suteikė jam prieglobstį savo rūmuose. 
Florencija - dievobaimingas miestas ir garbingai laikosi savo 
tikėjimo. Bet ji negali sutikti su tuo, kad per Velykų 
Mišias šventą ostijos pakylėjimo akimirką žudomi jos 
valdovai. Prancūzijos karaliui visai ne prie širdies incidentas 

Santa Marija del Fjorės bažnyčioje. Ir jis ne vienintelis 
Prancūzijoje, kuriam tai nepatiko. 

- O mums jis nerūpi! 

- Tiesa? Tuomet tegul jūsų šventenybė iš pradžių 
pamąsto. Karalius nėra nusiteikęs priešiškai prieš 
pontifikatą. Zinoma, jis pavedė man prašyti pagalbos 
kare su turkais, ir didelės pagalbos. Bet jeigu jūsų 
šventenybė atkakliai norės sutriuškinti Florenciją arba 
jėga atiduoti ją savo sūnėnui, grafui Džirolamui Riarijui, 
tai Florencija kreipsis pagalbos į Prancūziją. Tegul jūsų 
šventenybė teikiasi prisiminti, kad Prancūzija turi tris 
valdas, kurias ji kol kas perdavė Neapolio karalystei, 
kitados  užgrobtai Alfonso  Aragoniečio. Jei karalius 
panorės prisiminti šią mažą valstybę ir vėl ją užkariauti, 
Roma gali atsidurti nemalonioje padėtyje. Be to, jūsų 

šventenybe, aš maldauju jus susipažinti su... mūsų finansų 
būkle. 

- Mūsų finansų? Ką tai reiškia? 

- O tą, kad mano karalius turėjo jau išleisti ordonansą, 
draudžiantį Bažnyčios žmonėms lankyti Romą arba siųsti 
ten pinigus, nors už tai jam ir reikės sumokėti didelę 
baudą. 

- Ką jūs kalbate? 

- Jūsų klausimas stebina mane, jūsų šventenybe. Jums 
turi būti žinoma, kad karalius, nusprendęs panaikinti 
Pragmatinę sankciją, dabar rimtai ketina atkurti ją. O 
šis ordonansas - tik pradžia. , 

- Ir jūs drįstate ateiti Čia 6 sakyti mums tai į akis? 

- O ką kita aš galiu pasakyti? Šventasis Petrai, mano 
karalius yra tikras krikščionis ir niekada nepiktnaudžiauja 
šiuo vardu. Nėra pamaldesnio žmogaus kaip jis ir tokio 
atsidavusio Dievui ir šventajai Mergelei Marijai. Jo 
įspėjimą nulėmė sūniškas atsidavimas, didelis noras matyti 
švento Petro sostą skleidžiantį tokią šviesą kaip ir 
popiežiaus Inocento laikais visiems, kas myli Dievą ir 
tarnauja jam. Turkų pavojus realus, reikia imtis skubių 


132 


priemonių, ir prieš paskelbiant man anatemą, vertėtų 
labai blaiviai apsvarstyti. 

- Taip pat kaip ir pavojų iš Prancūzijos karaliaus 
pusės? 

- Be abejo, nes Liudvikas pirmiausia yra karalius, o 
jau paskui - žmogus, tėvas arba dar kas nors, ir 
Viešpaties šlovė jam brangesnė už jo paties šlovę. 

Manydamas, kad jam nėra ko daugiau pridurti, 
pasiuntinys vėl priklaupė ir, kaip to reikalavo etiketas, 
draudžiantis atsukti popiežiui nugarą, atatupstas ėmė 
trauktis durų link. Užuot palydėjęs jį, kardinolas d'Etuvilis 
atsistojo šalia sosto, kur stovėjo Filipas, tarsi nepaste- 
bėdamas, kaip smarkiai yra įpykęs popiežius. 

- Jūs dar turite ką nors pridurti? - paklausė popiežius. 

- Taip. Ir prašau man atleisti, juk jūsų šventenybė 
esate pernelyg teisingas ir labai rūpinatės krikščionių 
gerove. Todėl aš sutrukdysiu jums laiką ir informuosiu 
apie faktą, kuris gal ir nelabai reikšmingas, bet vis dėlto 
aš norėčiau atkreipti į jį jūsų dėmesį. 

- Apie kokį faktą? 

- Kalba eina apie doną Fjorą Beltrami, kurią jūsų 
šventenybė prieš tris mėnesius pagal visas Bažnyčios 
taisykles sutuokėte su jaunuoju Karoliu dei Paciu. 

Siksto veidas nusidažė raudonos plytos spalva. 

- Mes nemėgstame kalbėti šia tema, ir jums, mūsų 
broliui Kristuje, tai žinoma. Ši moteris atsimokėjo man 
didžiausiu nedėkingumu ir ' gėdingu bėgimu už tą gėrį, 
kuriuo mes gausiai ją apdovanojome - iš pradžių iš 
gailesčio, o paskui todėl, kad ji pasirodė mums verta 
mūsų palankumo. Kuo gi ji dar nusikalto? 

- Niekuo, šventasis tėve, absoliučiai niekuo, bet būtų 
protinga pranešti valstybės kanceliarijai, kad reikia 
panaikinti šią santuoką ir net visai išbraukti ją iš registrų. 

- Išbraukti? Kodėl? Santuoką, kurią mes asmeniškai 
palaiminome mūsų privačioje koplytėlėje ir | jums 

dalyvaujant, kardinole? Jei kas nors sukliudytų šiai 
sąjungai, ką tada jūs pasakytumėte man? 

- Aš nieko nežinojau, šventasis tėve, ir jūsų šventenybė 
patys būtumėt atsisakę net minties palaiminti tokią 
sąjungą, jei... 

- Jei kas? Gana kalbėti užuolankomis, maldauju jus 
visais šventaisiais! 

- Jeigu jūsų šventenybė žinotų, kad ši jauna moteris 
nebuvo našlė, kaip mes manėme... ir kaip ji pati save 
laikė. 

- Ką? 

Kominas rengėsi suduoti paskutinį smūgį, mintyse 
šypsodamasis. Klausimas buvo toks akivaizdus, kad jam 
pravertė visa jo diplomatija: 

- Tai gryna tiesa, šventasis tėve. Grafas Filipas de 
Selonžė, nuteistas mirties bausme, iš tiesų užlipo ant 
ešafoto Dižone, bet nulipo nuo jo sveikas ir gyvas, nes 
karalius pačią paskutinę akimirką jo pasigailėjo. 

Stojo slogi tyla, kurią trikdė tik paukščių čirškėjimas 
auksiniame gretimos salės voljere. Popiežius sunkiai atsiduso. 

- O ji? Kur ji dabar? 

- Kiek man žinoma, pakeliui į Prancūziją, šventas 
tėve. - Ir paskutinį kartą nusilenkęs, Kominas išėjo iš 
Perokės salės. 

Trečia dalis 


Keliai, vedantys į niekur 


Septintas skyrius 
Pokalbis po vyšnia 


Po kelių savaičių saulei leidžiantis Mortimeras paliko 
Fjorą ir Chatun prie seno kelio, apsodinto aukštais, 
ūksmingais ąžuolais, vedančio prie žiemių apraizgyto namo. 

- Na štai, jūs beveik ir atkeliavote, - linksmai pasakė 
Mortimeras. - Jums daugiau nereikia palydovo, kad 
rastumėte saviškius? 

- Galėtumėte užsukti pas mus atsigaivinti. Juk kelionė 
buvo tokia ilga, o ir diena karšta. 

- Dėkoju, bet aš rasiu visa, ko reikia, Plesi pilyje. 
Jums leidus aš ateisiu pas jus pasisveikinti su sinjora 
Leonarda ir pažiūrėti, kiek paaugo jūsų sūnus. 

Fjoros širdis ėmė smarkiau plakti, kai ji jojo ant 
arklio žole apaugusia atšlaite. 

Jos atmintyje vaikas buvo likęs mažas inkščiantis 
kamuolėlis, kurį taip malonu buvo laikyti ant rankų. Ir 
štai netrukus jam sukaks jau metukai, 0 jo motina nieko 
apie jį nežino. Ji nematė jo pirmojo žingsnio, o kai 
jis susirgdavo - ne ji palinkdavo prie jo lopšio ir leisdavo 
su juo bemiegės naktis. “Žinoma, jis laikys mane svetima 
moterim“, - su baime galvojo Fjora, artėdama prie savo 
namo. 

Pagaliau jos aplenkė medžiais apsodintą vienuolyną ir 
pamatė rausvai baltą namą su nuostabiu sodeliu. Chatun 
net suplojo delnais, sužavėta jo vaizdo. Sode buvo tiek 
daug gėlių, kad jos driekėsi net iki terasos, o paskui 
vėl leidosi žemyn, sudarydamos pasakišką kilimą. Gilumoje 
tekėjo Luara, spindėdama po karšta saule, ir jos 
atspindžiai apšvietė šviesius Sen Komo vienuolyno 
pastatus. Oras kvepėjo nušienauta žole, gėlėmis ir truputį 
maurais, kurių kvapas sklido nuo upės. 

- Kaip čia gražu! - sušuko Chatun. - Bet čia nieko 
nėra. 

Iš sodo gilumos pasigirdo artėjantis balsas, švilpiniuo- 
jantis senovinį rondo. Paskui iš už kartuolės krūmo 
pasirodė jaunuolis, nešdamasis ant pečių mažylį, kuris 
juokėsi ir laikė jį už rankos. Vienas arklys sužvengė ir 
privertė jaunuolį atsigręžti. Jis sustojo tarsi įbestas, O jo 
akys neįtikėtinai suapvalėjo. Jis mašinaliai nukėlė vaiką 
nuo pečių ir paėmė ant rankų. 

- Na ką gi, Floranai, - pasakė šypsodamasi Fjora, - 
jūs nepažinote manęs? 

Praėjus pirmam nustebimui, jis visa gerkle suriko, jo 
akys užsidegė: 

- Sinjora Leonarda, Peronele! Etjenai! Greitai eikite 
čionai! Mūsų ponia sugrįžo! 

Matyt, jo niekas neišgirdo. Tada jis atidavė vaiką 
Fjorai ir greitai nubėgo į pilį, garsiai šaukdamas: 

- Mūsų šeimininkė grįžo! Mūsų šeimininkė grįžo! 

Visa tai nelabai patiko jaunajam Filipui, ir jis pravirko. 
Jis pražiojo savo mažą burnytę ir ėmė lementi kažką 
panašaus: “Tai... jis...“ 

- Dieve mano! - sudejavo Fjora. - Jis bijo manęs! 

Nusiminusi ji tiesiog bijojo priglausti jį prie savęs ir 
visą išbučiuoti - jo veidelį, tamsias šilkines garbanėles... 

- Betgi ne, - pasakė Chatun, - jis visai nebijo tavęs. 
Tik šis nenormalus vaikinas per staigiai perdavė jį tau. 
Palauk! 

Ji ėmė mostaguoti rankomis ir daryti jam juokingas 
grimasas; tai patiko vaikui, ir jis liovėsi verkti, o paskui 
iškart ėmė juoktis. 

- Na, matai! Tau nereikia daugiau stebėtis, ir jis 
netrukus supras, kad tu - jo mama. 

Dabar mažylis ėmė apžiūrinėti abi moteris, kurios jam 
šypsojosi. Fjora pakėlė jį ant rankų ir ėmė švelniai 
sūpuoti: 

- Mano maželėli! Mano mažas vaikeli! Koks tu gražus! 

Ji mėgino lūpomis paliesti mažas jo rankytes, kuriomis“ 
jis mostagavo prie jos veido, bandydamas sučiupti už 
balto šydo arba plaukų. Pagaliau jam pavyko pagriebti 
už jos nosies ir timptelėti. 

- Betgi jis jau labai stiprus vyrukas! - sušuko motina 
juokdamasi ir kartu verkdama. - O, Chatun, kaip aš 
galėjau taip ilgai gyventi be jo? 

Jaunoji totorė nespėjo atsakyti į šį klausimą; beje, 
to nė nereikėjo. Namo gyventojai sulėkė kaip žvirblių 
pulkas. Leonarda jau negalėjo bėgioti taip greitai kaip 
kiti, bet niekas nedrįso jos aplenkti, kai ji puolė pasitikti 
atvykėlių. Floranas ir mažylio žindyvė Marselina prilaikė 
ją, ir ji pirmoji puolė į Fjoros glėbį. Fjora greitai 
perdavė vaiką į Chatun rankas, ši to tik ir laukė, 
mirdama iš laimės, kad galės apkabinti mažylį Filipą. 

Jie ilgai glėbesčiavosi sveikindamiesi vieni su kitais, 
spaudė rankas, džiaugsmingai šūkčiojo “sveiki atvykę!“ 
Leonarda, nusmukusiu ant šono kyku, iš džiaugsmo verkė, 
ir ašaros upeliais tekėjo jos skruostais. Ji glaudė prie 
krūtinės savo “avinėlį“ ir šluostėsi ašaras. Paskui ji 
pabučiavo Chatun beveik taip pat karštai kaip ir Fjorą, 
ir tai labai sujaudino totorę. 

- Dievas leido mums vėl susitikti, - pasakė Leonarda. 
- Tebūna šventas Jo vardas, ir tegul šis namas, kuriame 
tu nuo šiol gyvensi, atneš tau laimę! O laimė būtinai 
pas mus sugrįš, kai mes kartu! 

Ir ji vėl apglėbė Fjorą. Etjenas le Peljė ir jo žmona 
Peronelė - jie tarnavo šiuose namuose valdytoju ir virėja 
- irgi verkė, pamatę savo jaunąją ponią, kuriai jie jautė 
draugiškiausius jausmus, panašius beveik į meilę. O 
Floranas, kuris tarnavo čia sodininku ir buvo Etjeno 
dešinė ranka, sukryžiavęs rankas žiūrėjo į Fjorą vis tomis 
pačiomis įsimylėjusiomis akimis, nesivaržydamas ašarų, 
kurios krito tiesiai ant jo mėlyno darbinio chalato. Visi 
žinojo apie jo jausmus Fjorai, todėl nieko nenustebino 
toks egzaltuotas jo elgesys. 

Tik žindyvė Marselina buvo truputį santūri; ji pasakė, 
kad džiaugiasi sugrįžus madam grafienei, ir paėmė mažąjį 
Filipą iš Chatun rankų, metusi į ją piktą žvilgsnį. 
Matydama, kad jos buvusi vergė pasipūtė, Fjora suprato, 
jog šiuo atžvilgiu bus keblumų, ir sušuko, kad visi 
nusiramintų ir įsivyrautų visuotinė santarvė: 

- Nagi duokite, Marselina, aš jį truputį palaikysiu. 
Juk nemačiau jo tiek mėnesių! 

- Jis sunkus, ponia grafiene, - pasakė auklė. - Be 
to, jūs iš tolimos kelionės. 

- Aš kol kas dar galiu palaikyti mažylį, - atsakė 
Fjora neslėpdama savo geros nuotaikos. - Aš taip seniai 
svajojau apie tai. 

Ir išdidžiai laikydama savo sūnų ant rankų, ji pasuko 
prie namo, kuriame jau spėjo dingti Peronelė šaukdama, 
kad netrukus ji išvirs geriausią vakarienę pasaulyje. 
Leonarda ir Chatun ėjo abipus Fjoros, o įkandin jų - 
Etjenas ir Floranas; jie vedė už žąslų arklius į arklides, 
nuėmę nuo jų nešulius ir balnus. Marselina nusprendė 
nueiti padėti Peronelei. 

Leonarda neatitraukė akių nuo Fjoros, tarsi bijodama, 
kad ta išnyks kaip sapnas su paskutiniais saulės spinduliais. 
Buvo matyti, kad ji nori tiek daug paklausti, ir 
nepajėgdama ilgiau ištverti ji uždavė savo pirmą klausimą: 

- Iš kur jūs atkeliavote pas mus, mano avinėli? 

- Turbūt aš nustebinsiu jus, Leonarda, bet aš keliauju 
iš Florencijos, kur sutikau mūsų draugą Kominą. O mus 
lydėjo Duglas Mortimeras. 

- Iš Florencijos? Bet kodėl jūs grįžote ten, juk tai 
buvo taip neatsargų, ar ne? 

- Ne, nuo to laiko daug kas pasikeitė. O, mano 
drauge, aš tiek daug turiu papasakoti jums, kad net 
nežinau, nuo ko pradėti! 

- Geriausia - iš pradžių, nuo pagrobimo! 

- Žinoma, bet... - čia Fjora nuleido balsą, - to, ką 
man teko išgyventi per tuos mėnesius, ne kiekvienam 
papasakosi. Pakentėkite iki vakaro, kol mes liksime 
dviese. Bet ir jūs turite atsakyti man į klausimą, kuris 
kamuoja mane nuo tos dienos, kai išvykau iš Italijos: 
ar žinote, kur Filipas? 

- Filipas? Betgi jis ant jūsų rankų! 

Prigludusi prie mažylio galvytės, Fjora švelniai 
pabučiavo jį. 

- Aš klausiu ne apie jį, Leonarda, bet apie jo tėvą. 

Senos panelės akys išsiplėtė iš kažkokios staigios 
baimės, sumišusios su nerimu, kurį Fjora nesunkiai 
suprato: jos Žindyvė, atstojusi jai tikrą motiną, pamanė, 
kad Fjora išėjo iš proto. 

- Nesijaudinkite, aš neišprotėjau! Tiesiog aš matau, 
kad jūs, kaip ir aš, nieko nežinojote iki tos akimirkos, 
kai aš sutikau Kominą. Tai iš jo aš sužinojau tiesą. 

- Kokią tiesą? 

- Vienintelę, kaip aš manau: mano vyro mirties 
bausmė nebuvo įvykdyta, ir jis gyvas nulipo nuo ešafoto. 
Bet kur jis dingo po to? Kominas to negalėjo man 
pasakyti. 

Leonarda suraukė antakius ir uždėjusi ranką ant 
Fjoros rankos, tarsi norėdama apsaugoti ją nuo pavojaus, 
tyliai pasakė: 

- Arba nenorėjo pasakyti. Būkite atsargi, mano vaike! 
Čia gali būti valstybės paslaptis, žinoma tik karaliui. Gal 

pakalbėsime apie tai už uždarų durų? Kai kurių žodžių 
neturi išnešioti vėjas. 

- Jūs teisi! Pasikalbėsime apie tai vėliau. 

Ir spausdama prie krūtinės mažylį, kuris kažką linksmai 
čiauškėjo, Fjora pagaliau peržengė savo namo slenkstį 
ir užuodė kepamos vištos kvapą. 

Fjora nusprendė, kad šį vakarą visi pavakarieniaus 
virtuvėje, nors pasipiktinusi Peronelė ir protestavo: ji 
norėjo, kad Fjora iš karto pasijustų čia šeimininkė. Bet 
Fjora nė nenorėjo nieko girdėti. 

- Aš taip ilgai svajojau grįžti į šiuos namus, - pasakė 
ji, - tačiau be jūsų jie tik tuščia kriauklė, 0 aš taip 
noriu matyti visus šalia savęs. Be to, Peronele, aš esu 
pietavusi rūmų salėse, kurios nevertos jūsų virtuvės. 

Jie susėdo už ilgo ąžuolinio vaškuoto stalo, kurį 
Leonarda užtiesė plonos drobės staltiese, o Floranas 
papuošė rožių ir žalumynų puokšte. Visi namo gyventojai 
sėdėjo prie kokio nors specialaus Peronelės patiekalo, 
pradedant eršketo paštetu, unguriu ir putpelėm. Paskui 
buvo paduotos dešrelės, nuostabus jauno paršiuko kepsnys 
su raudonais serbentais, nepaprastai skanūs pyragaičiai 
su akacijos žiedais. Galiausiai buvo patiektos įvairios 
uogienės ir drebučiai su karamele ir migdolais, įvairūs 
sūriai, supjaustyti plonomis riekutėmis; visa tai buvo 
paduodama tiesiog ant vynuogių lapų. Etjenas, Žinoma, 
nuėjo į rūsį ir atnešė iš ten keletą ąsočių geriausio 
Orleano vyno. 

Fora kalbėjo daugiau už kitus, kartu neužmiršdama 
paklausti, kas atsitiko namuose per tą laiką, kol jos 
nebuvo. Kiekvienas nekantravo sužinoti apie jos nuotykius 
po tos tragiškos nakties, kai Monteseko ji buvo pagrobta 
popiežiaus įsakymu ir išvežta į Romą. Be abejo, 
pasakotoja turėjo praleisti kai kurias detales, kad 
nešokiruotų šių didžiai religingų žmonių. Kai ką teko 
sutrumpinti, kai ką pagražinti. Ji daugiau pasakojo apie 
savo buvimą San Sisto vienuolyne negu apie Bordžijos 

rūmus. Fjora nutylėjo jungtuves su Karoliu, o juo labiau 
- aistringą gyvenimo epizodą, susijusį su Lorensu. Žinoma, 
jį negalėjo nepapasakoti apie Džuliano nužudymą 
Florencijos katedroje, ir čia Fjora pamatė, kaip iškart 
paniuro jų veidai ir jie ėmė greitai Žžegnotis. 

- Tik mūsų karaliui aš dėkinga dėl savo sugrįžimo, 
- pasakė ji baigdama. - Mano susitikimas su pasiuntiniu 
Filipu de Kominu davė man galimybę, kurios aš taip 
laukiau - grįžti į Prancūziją. 

Visi išgėrė į karaliaus Liudviko XI sveikatą, po to 
Fjora, Leonarda ir Chatun, kuriai paklojo šalia jos 
jaunosios šeimininkės miegamojo, užlipo į savo kambarį, 
kur mažasis Filipas jau miegojo žindyvės prižiūrimas. Iš 
pradžių Fjorai truputį kėlė nerimą mintis, ką pagalvos 
jos namo gyventojai apie Chatun, bet dabar ji buvo 
rami: malonus ir linksmas jaunos totorės charakteris 
privertė juos užmiršti šiek tiek egzotišką jos išvaizdą. 
Peronelei net pasirodė, kad ji truputį panaši į mažytę 
šv.Cecilijos statulą, kuri stovėjo ant vargonų Sen Komo 
vienuolyne. Vis dėlto ji paklausė, nes tai buvo jai labai 
svarbu: 

- Ji... krikščionė? 

- Žinoma, - atsakė Fjora. - Ją krikštijo kovo antrą 
dieną Šventosios Trejybės bažnyčioje Florencijoje ir davė 
šventos globėjos Doktrovėjos vardą. Bet mes visada 
vadinome ją tik Chatun. Mano tėvui atrodė, kad šis 
vardas jai labai tinka, nes ji panaši į mažą katytę. 

- Tai tiesa, - patvirtino Floranas. - Ji iš tiesų panaši 
į gražią katytę! 

Taip Chatun įžengė į Fjoros namą, kuriame įsikūrė 
paprastai ir natūraliai, tarsi visada gyveno jame. Jos 
nepaprastas sugebėjimas lengvai apsiprasti visur labai 
palengvino jai gyvenimą nuo to laiko, kai ją atplėšė 
nuo Fjoros, nuo jos vaikystės pasaulio, kur jai taip gera 
buvo gyventi. 

Šį vakarą Leonarda išsiuntė Chatun miegoti, nes ji 
niekam nebūtų leidusi padėti savo “avinėliui“ atlikti 
naktinį tualetą prieš miegą. 

- Kaip seniai aš to nedariau, - pasakė ji, išpildama 
vandenį iš dubens. 

Specialia kempine kruopščiai ištrynusi Fjoros kūną 
losjonu, kad nuplautų nuo jos dulkes po ilgos kelionės 
raitomis ant arklio, ji nušluostė ją plonu rankšluosčiu, 
paskui pasodino prieš veidrodį, stovėjusį ant tualetinio 
stalelio, išpynė kasą ir paėmusi arklio šerių šepetį ėmė 
šukuoti Fjoros plaukus. 

- Dabar, kai Chatun, Marselina ir jūsų sūnus miega 
kaip švilpikai, - pasakė ji, - ir mes esame vienos, jūs 
galite papasakoti man visą tiesą. 

- Tiesą? 

- Taip. Per šią žymiąją vakarienę jūs visiems 
dalvaujantiems tiek visko pripasakojote, ir ten buvo tiek 
daug fantazijos. O aš noriu žinoti, kas jums iš tiesų 
atsitiko. 

- Vadinasi, jūs manote, kad aš kalbėjau netiesą? 

- Aš nemanau, tiesiog esu tuo įsitikinusi. 

- O kodėl jūs taip įsitikinusi? - paklausė Fjora 
nusišypsojusi. 

- Deja, mano angele, jūs visada raudonavote kalbėdama 
netiesą, O šiandien už stalo jūs raudonavote pernelyg 
dažnai. Gal tai ir dėl vyno, bet prisiekiu gyvybe, kad 
tarp jūsų buvimo vienuolyne, ilgos jūsų kovos su tuo 
nežmonišku popiežiumi, jūsų draugystės su kunigaikštienė 
Kotryna ir kelionės į Florenciją, mėginant išgelbėti 
Medičį... įvyko dar kažkas. Beje, man atrodo, kad jūs 
truputį užtrukote Florencijoje. 

- Taip, tai tiesa. Matydama, kad ten aš galėjau 
gyventi normaliai, prisipažįstu: iki pat Komino atvykimo 
svajojau atsivežti jus ir mažąjį Filipą. Aš norėjau pradėti 
ten gyvenimą, panašų į buvusį, nes... Lorensas išsaugojo 
didelę dalį mano turto. 

Leonardos neliko nepastebėta, kad Fiora šiek tiek 
padvejojo prieš ištardama Lorenso Puikiojo vardą. Fjora 
suprato tai, sugavusi jos žvilgsnį veidrodyje, ir truputį 
supyko pati ant savęs, kad vėl paraudo. 

- Lorensas? - tyliai pasakė Leonarda, pakeldama 
tankius, tamsius ir švelnius it šilkas plaukus, kad jie 
gautų oro. - Man atrodo, jūsų balsas truputį virpa jums 
tariant šį vardą. 

Fjora staiga pakilo, prispaudė ranka audinį, dengiantį 
jos kūną, ir ėmė nervingai vaikščioti po kambarį. Leonarda 
tylėdama sustojo priešais ją. 

- Šiaip ar taip, aš ketinu papasakoti jums viską, 
nieko nenuslėpdama. Tai tiesa, kad aš užtrukau, ir 
daugiausia dėl... Lorenso. Tą vakarą, kai katedroje buvo 
įvykdyta žmogžudystė, jis tapo mano meilužiu... Ir net 
kai aš sužinojau, kad Filipas gyvas, man buvo sunku 
su juo išsiskirti. Duokite man naktinius marškinius, 
Leonarda, ir atsisėskite šalia manęs ant lovos. O dabar 
aš smulkiai papasakosiu jums šią istoriją. 

- Jūs ne per daug pavargote? 

- Negudraukite, Leonarda, aš juk žinau, kad jau visą 
valandą jūs laukiate mano pasakojimo. 

- Prisipažįstu, taip! - linksmai atsakė Leonarda. - Bet 
prižadu jums duoti nakčiai liepžiedžių antpilo, kad paskui 
gerai miegotumėt. 

Buvo jau po pusiaunakčio, kai Fjora, išgėrusi arbatos, 
atsigulė į lovą; paklodės maloniai kvepėjo mėtomis ir 
eglėmis. Išgėrusi paskutinį gurkšnį, ji paklausė neatit- 
raukdama stiklinės nuo lūpų: 

- Aš keliu jums siaubą, Leonarda? 

Ši, stovėdama šalia lovos ir susidėjusi rankas ant 
pilvo, ramiai atsakė: 

- Nė kiek. Tiesiog, laikydama save našle, jūs leidote 
prabilti savo prigimčiai glėbyje žmogaus, apie kurį kitos 
moterys gali tik svajoti. Tas senas išprotėjęs Demetrijas 
tikriausiai sakė jums, ką jis apie tai mano? 

- Žinoma. Atrodo, jis suprato, kad nors aš ir nemyliu 
Lorenso iš tikrųjų, tačiau vis dėlto galiu būti su juo 
laiminga. 

- Nenustebčiau, jeigu jis būtų išpranašavęs jums kančias 
ir vienuolyną! Tie graikai turi savo moralę, bet šiuo 
atveju jis buvo teisus: jūs parodėte vyrišką narsumą, ir 
jums už tai atlyginta. O dabar gulkitės miegoti. Rytoj 
išauš nauja diena ir prasidės naujas gyvenimas. Stai apie 
ką reikia galvoti. - Tai pasakiusi, Leonarda pasilenkė 
pabučiuoti Fjoros. - Aš neišjungsiu naktinės lemputės, 
nes šią vasarą uodai labai įkyrūs. 

Paskui ji tyliai išėjo iš miegamojo ir nuėjo į savo 
kambarį. Prieš atsiguldama ji ilgai meldėsi suklupusi 
priešais Šventosios Dievo Motinos Klerės statulėlę, kurią 
jai padovanojo Liudvikas XI, kad ji galėtų melstis už 
dorą visą tą laiką, kol jos nebuvo. Ji dėkojo 
venčiausiajai Dievo Motinai, kad grįžo keliauninkė, ir 
nesusilaikė nepridūrusi dar vienos maldos, kurioje prašė 
apsaugoti savo širdies vaiką nuo naujų išbandymų. 

Rytą, leisdamasi į virtuvę, Fjora pamatė ten Duglą 
Mortimerą. Patogiai įsitaisęs už stalo, škotas pasigardžiuo- 
damas kirto triušienos kepenų paštetą, kurio jam davė 
Peronelė. Jis tepėsi jį ant storų duonos riekių, 
paskanindamas marinuotais svogūnais, kuriuos išsigriebdavo 
iš puodelio peilio galu. Sumuštinius jis užsigerdavo 
Orleano vynu, kurio įsipildavo iš didelio ąsočio. 

Pamatęs Fjorą, škotas atsistojo ir pasisveikino su ja, 
nepaleisdamas iš rankų sumuštinio ir peilio su svogūnais. 

- Karalius atsiuntė mane pas jus, dona Fjora, - 
paaiškino jis, - o kol aš laukiau, kol jūs atsibusite, 
ponia Peronelė davė man kai ko, kad pasistiprinčiau ir 
apsišarvuočiau kantrybe. 

- Ji teisingai padarė, - linksmai atsakė Fjora. - Aš 
irgi alkana, O šis paštetas taip skaniai kvepia. Tačiau 
kodėl mūsų karalius atsiuntė jus taip anksti? Jis perdavė 
jums svarbią žinią? 

- Ir taip, ir ne. Karalius kviečia jus šiandien vakarienės, 
o keliasi jis visada labai anksti, kad geriau suplanuotų 
savo dieną. Pagaliau ir mintis praleisti truputį laiko jūsų 
virtuvėje man labai patiko, - pridūrė jis geraširdiškai. 

- Karalius teikia man didelę garbę, - pasakė Fora, 
paėmusi sumuštinį. - Bet šiandien bus ir kitų kvietimų, 
o aš norėčiau pasikalbėti su juo akis į akį. 

- Jis irgi. Todėl jis ir prašė perduoti jums, kad jūs 
atvyktumėte ketvirtą valandą: tuo laiku jis eina 
pasivaikščioti arba jodinėja. Šiandien tai bus pasivaikš- 
čiojimas. Jūs galėsite pavaikščioti po sodą arba apžiūrėti 
arklidę. 

Paskirtą valandą Fjora, lydima Florano, kuris didžiavosi 
tuo, kad vėl gali tapti garbingų kavalieriumi, įjojo į 
Plesi rūmų kiemą ir nušoko nuo arklio netoli šulinio. 
Prieš išjodama ji gerai apgalvojo savo tualetą. Ji žinojo, 
kad karalius vertino paprastumą, ypač jei laukė 
pasivaikščiojimas lauke. Bet, kita vertus, jis reikalavo 
laikytis tam tikro apsirengimo etiketo, kai Žmonės turėjo 
garbę priartėti prie jo akis į akį. Todėl po ilgų apmąstymų 
Fjora pasirinko - ir Leonarda jai pritarė - matinio šilko 
suknelę su baltai juodu piešiniu, sujuostą žaliu diržu po 
krūtine. Nedidelis trumpas enenas tokios pat linksmos 
spalvos, primenančios jauną lapiją, su permatomu, 
kruopščiai iškrakmolintu muslinu dengė jos galvą. Tik 
viena brangenybė pabrėžė jos iškirptę - auksinė chimera 
su smaragdo akimis; šį papuošalą ji buvo prisisegusi 
vestuvių su Filipu de Selonžė dieną, ir Leonardai pavyko 
jį išsaugoti, kai buvo plėšiami Beltramio rūmai. 

Artėdama prie rūmų durų, ji pamatė, kad iš ten 
išeina karalius. Išvydęs ją, jis džiaugsmingai sušuko ir 
greitu Žingsniu nuskubėjo prie jos, 0 ji žemai nusilenkė 
jam, nuleidusi galvą iš pagarbos, o dar labiau todėl, 
kad ją ėmė juokas. Ir buvo dėl ko. Liudvikas XI, 
paprastai dėvintis trumpą pilkos gelumbės tuniką, su 
odiniu diržu, siekiančiu jo kelius, šį sykį buvo su 

nepaprastai griozdiška skrybėle, kurios ji niekada nematė 
jį nešiojant. Užmaukšlinta tiesiai ant raudono šilko 
kepuraitės, dengiančios jo karališkas ausis, skrybėlė 
panėšėjo į juodą kardinolo kepurę, kurios pernelyg platūs 
piršto storumo bryliai visai uždengė pečius, 0 veidas 
buvo šešėlyje. Su šia skrybėle jis buvo toks panašus į 
grybą, kad iš Fjoros šypsenos jis viską suprato. 

- Tai mano skrybėlė taip jus linksmina, dona Fjora? 
Žinokite, kad ji man labai patinka, nes gelbsti nuo 
karščio, o lietui lyjant apsaugo geriau negu visi kiti 
mano galvos apdangalai, kurie virsta tikrais vandens 
nutekėjimo latakais, ir tada vanduo bėga man tiesiai ant 
pečių. Ši nauja skrybėlė - Valensijos miesto vyskupo 
idėja. 

- Iš tiesų, pone, tai nuostabi idėja. Galima tik 
apgailestauti, kad taisyklės neleidžia mums, moterims, 
nešioti tokių skrybėlių. 

- Jūs galėtumėt nešioti panašias, jei būtumėt abatijos 
vyresnioji. Beje, kas jums gali sukliudyti įvesti tokią 
madą? Negi graži moteris negali leisti sau trupučio 
fantazijos? 

Fjora nespėjo atsakyti. Tą akimirką iš pažo rankų 
ištrūkęs didelis baltas kurtas pribėgo prie karaliaus ir 
ėmė aplink jį šokinėti, paskui prisiglaudė prie jo kojų 
ir pakėlė siaurą galvą. Net be turtingo antkaklio su 
auksinėmis kniedėmis ir brangakmeniais Fjora būtų 
pažinusi mylimą Liudviko XI šunį, padėjusį jai per vieną 
dramatišką istoriją. Karalius nusijuokė. 

- A, tai tu, Mielas Drauge! Nori pasivaikščioti kartu 
su mumis? Bet suprask, mes einame į sodą, 0 tu žinai, 
kad ten negalima bėgioti lysvėmis. Jūs prisimenate jį, 
dona Fjora? 

- Žinoma, sere!"- atsakė ji, glostydama švelnią kaip 
šilkas gyvulio nugarą. - Ginklo draugai neužmirštami, 
ypač jeigu jie tokie gražūs kaip šis. 

- Tai tiesa. Jūs tada puikiai pasidarbavote prieš tą 
šlykštų vienuolį. Žinote, kad jo jau nėra gyvo? 

- Man sakė apie tai, pone. Jis mirė nuo kokios nors 
ligos? 

- Ne. Veikiausiai nuo savo paties pykčio. Įsisiautėjęs 
jis prasiskėlė galvą į savo narvo grotas. O palaidotas 
buvo kuo garbingiausiai, ir netgi buvo atlaikytos trejos 
mišios už jo piktos sielos ramybę. 

Tai pasakęs, Liudvikas XI persižegnojo, davė kažkokį 
skanėstą Mielam Draugui ir nuėjo toliau. Nebuvo jokių 
aukštų sienų, užstojančių gražų vaizdą. Paprastas barjeras, 
pastatytas karaliaus įsakymu, vedė į sodą ir daržą. 

Eidama paskui karalių smėlėtais takeliais, Fjora 
pagalvojo, kad pilies sodininkas buvo tikras menininkas. 
Gėlių lysvės sode ir daržo lysvės buvo išdėstytos griežta 
tvarka, bet kiekviena iš jų turėjo savo formą. Medžiai 
buvo pasodinti derinant jų lapų spalvą. Rožės ir lelijos 
sode, daržovės ir kvapniosios žolės darže buvo pasodintos 
taip, kad visas ansamblis džiugino akį*. Buvo patobulinta 
laistymo sistema. Dabar vanduo tryško iš de la Saro 
fontano, kuris variniais arba moliniais vamzdžiais buvo 
sujungtas su pilimi. 

Sode dirbo keli žmonės. Floranas kalbėjosi su vienu 
iš jų. Pamatę karalių, kiekvienas nusiėmė savo kepurę 
ir vėl kibo į darbą. Liudvikas XI su malonumu sustodavo 
prie šių žmonių, kuriuos jis pats pasirinko. Kartais jis 
darė jiems pastabų, bet visada maloniu ir ramiu tonu. 
Fjorai net kilo klausimas: ką gi ji čia daro - karalius, 
atrodė, visai užmiršo, kad ji čia? Pakeliui, sustodamas 
tai prie vieno, tai prie kito sodininko, jis kalbėjosi iš 
esmės tik su savo šunimi. 

Pagaliau jie peržengė didžiulio vaismedžių sodo barjerą. 
Slyvų šakos tiesiog linko prie žemės 100 gausybės vaisių. 


* Vėliau daug kas buvo patobulinta Gajono pilyje, o ypač Viliandrio 
pilyje, kuri tada vadinosi Kulombjeru. 

Karalius nuskynė kelis ir pavaišino Fjorą, paskui, išspjovęs 
kauliuką, parodė jai akmeninį suolą po vyšnia. Vyšnios 
buvo jau nuskintos, o lapai dar nenukritę, ir jų šešėlyje 
buvo vėsu. Liudvikas atsisėdo ir davė ženklą savo viešniai 
sėstis šalia. Jis nusiėmė skrybėlę ir sviedė ją ant žolės. 
Truputį patylėjęs, jis atsiduso ir pasakė: 

- Taigi, madam de Selonžė, papasakokite man truputį 
apie tai, kas darosi Romoje ir ką jūs ten veikėte. 

- Bijau, kad nieko nepaprasto, pone. Mano pagrindinis 
rūpestis buvo išsaugoti gyvybę. 

- Žinoma, žinoma! Bet aš“ norėčiau, kad jūs man 
papasakotumėt apie popiežių. Juk jūs matėte jį iš arti, 
o aš - ne. Nagi, nupieškite man kuo geriau jo portretą. 

Fjora apibūdino jį kaip galėjo, stengdamasi likti 
objektyvi, bet tai buvo nelengva žinant, jog karalius 
buvo labai pamaldus krikščionis. Ji nenorėjo supykinti 
jo parodžiusi, kaip ji nekenčia popiežiaus. Buvo 
neįmanoma nutylėti Siksto IV šiurkštumo, šantažo ir 
nepasotinamo godumo. Pajutusi, kad viršų ima emocijos, 
ji nutilo ir nusigręžė, vengdama karaliaus griežto žvilgsnio. 

- Aš nežinau, ką dar galiu pasakyti jūsų didenybei, 
- pasakė ji baigdama ir pasilenkusi nusiskynė kelis mėtos 
lapelius, kuriuos pakėlė prie lūpų ir ėmė čiulpti. 

Liudvikas XI tylėjo. Girdėjosi tik paukščių čiulbėjimas. 

- Mortimeras buvo kalbesnis už jus, mano mieloji, - 
pasakė atsidusęs karalius. - Kodėl jūs nieko nekalbate 
apie tas nejtikėtinas jungtuves, kurias jums prievarta 
primetė? 

- Mesiras Filipas de Kominas sakė, kad jos negalioja, 
taip ir buvo iš tiesų, pone. 

- Kaip tai? 

- Jūs ką tik pasakėte: mane privertė grasinimais.Be 
to, mes su juo nė sykio nesidalijome vedybiniu guoliu. 

- Nemanykite, kad priverstinė santuoka gali būti 
išardyta! Deja, daug sutuoktinių porų gyveno tokiomis 
sąlygomis. Santuoką panaikina tas faktas, kad jūs 

nežinojote, jog nebuvote našlė, ir aš pavedžiau de 
Kominui informuoti apie tai popiežių. Bent jau aš 
rengiausi taip pasielgti, 0 jūs galite manyti, kad aš taip 
ir padariau. 

Fjora pajuto, kaip blykšta; jos rankos atšalo. Ji su 
baime pažvelgė į savo pašnekovą; jo veidas tebebuvo 
neįžvelgiamas. 

- Jei karalius leis paklausti jo, ką jis nori tuo 
pasakyti? 

- Kad mano įsakymai buvo įvykdyti. Jais norėta leisti 
pajusti šitam užsispyrusiam burgundui de Selonžė mirties 
kvapą, o paskui išlaisvinti jį tą akimirką, kai jis padės 
galvą ant ešafoto. 

- O, pone! Koks žiaurumas! 

- Jums taip atrodo? Betgi jūs užmirštate, mano 
brangioji, kad kartą aš pasigailėjau jo jūsų prašymu. 
„Atrodo, kad šis žmogus negali ramiai gyventi. 

- Ar galima jam priekaištauti, kad jis nori likti 
ištikimas savo riteriškoms priesaikoms? 

- Karolio Drąsiojo mirtis tas priesaikas padarė 
negaliojančiomis, ir aš vyliausi, kad po to jis susiprotės 
ir vykdys priesaiką, duotą per jūsų vestuves. 

- Tai ne tik jo kaltė, pone! Galbūt, jei aš būčiau 
kantresnė ir ramesnė... 

Pradėjusi kalbėti, Fjora turėjo papasakoti karaliui ir 
tai, kas įvyko Nansi. Ji tikėjosi rūstaus pamokslo, bet 
Liudvikas tik nusijuokė. Tai įžeidė Fjorą: 

- O, pone! Negi tatai taip juokinga? 

- Iš tiesų taip. Jūs labai originaliai suprantate vedybinį 
gyvenimą. Jums dera žinoti, kad vyras, kuris yra vertas 
vyro vardo, niekada nesileis vedžiojamas už nosies. Bet 
nesigailėkite dėl nieko. Net jeigu jūs būtumėt nuolanki 
žmona, kaip to reikalauja bažnyčia, jums nepavyktų nieko 
pakeisti. Mesiras Filipas vis tiek bėgtų vykdyti savo 
įsipareigojimų. Popiežiaus agentai surastų jus Selonžė, 
kaip ir čia, ir aš nežinau, kas galėtų ateiti jums į 

pagalbą. Dėl nieko nesigailėkite! Beje, niekada neverta 
dėl nieko gailėtis, nes gailėjimasis - geriausias būdas 
susilpninti net labiausiai užsigrūdinusių ir išbandytų žmonių 
dvasią ir valią. O ką jūs ketinate daryti dabar? 

- Pamėginti sugrįžti pas vyrą, jei karalius panorės 
pasakyti man, kur jis. 

Liudvikas XI pakilo, du tris kartus pritūpė taip, kad 
sutraškėjo kelių sąnariai, ir ėmė vaikštinėti pirmyn ir 
atgal, susidėjęs rankas už nugaros. 

- Su džiaugsmu, jei tik aš pats žinočiau! 

- Jeigu jūs... atleiskite, pone, bet mesiras de Kominas 
man sakė, kad po ešafoto Filipą nuvežė į Dižono 
kalėjimą ir kad paskui jį pervežė į kitą vietą. 

- Į Lioną, o tiksliau - į Pjero Sizo pilį, puikią 
tvirtovę, labai gerai saugomą, su tvirčiausiais kalėjimo 
požemiais. Bet jis ten nepasiliko. 

- Kodėl? 

- Dėl paprasčiausios priežasties: jis pabėgo. 

- Pabėgo? Ir jo nesugavo? 

- Ne! 

- Bet juk jūs, pone, turite geriausią policiją Europoje, 
geriausią transporto tarnybą, galingiausią armiją. 

- Jūs visiškai teisi, visa tai aš turiu. Aš taip pat 
turiu kalėjimų valdytojus, kurie turi kvailas dukteris, 
gebančias padėti pabėgti gana patraukliam kaliniui. Jūsų 
vyras, mano mieloji, pabėgo pasinaudojęs dilde ir virve, 
kurią jam atnešė į kamerą pintinėje su sūriu ir vaisiais. 
Štai taip. Dabar jums viskas žinoma. 

Vieną akimirką Fjora neteko žado. Jos sieloje grūmėsi 
prieštaringiausi jausmai. Žinoma, ji nepaprastai apsidžiaugė 
sužinojusi, kad Filipas gyvas, bet ji buvo tikra moteris, 
kad džiaugtųsi tuo epizodu su kalėjimo valdytojo dukra. 

- Ir jo neieškojo? - paklausė ji susijaudinusi. 

- Žinoma, ieškojo. Pilis, iš kurios jis pabėgo, pastatyta 
ant uolos, iškilusios viršum Ronos. Todėl iš pradžių 
manyta, kad jis galėjo nuskęsti, bet paskui vienas žvejas 

pastebėjo, kad pavogė jo valtį. Aš įsakiau pradėti sekti 
Selonžė rūmų apylinkes, nes maniau, kad jam šaus į 
galvą grįžti namo. Viskas veltui, ir netgi Briugėje pas 
hercogaitę Mariją. Žinoma, aš ten turiu šiokių tokių 
ryšių. Bet ir ten jo niekas nematė, - pasakė karalius. 

- Dieve mano! O jeigu jam atsitiko nelaimė? Vienas, 
be ginklo, be pinigų. Jį galėjo užpulti ir gal net 
nužudyti?! 

- Tik, dėl Dievo, nepradėkite vėl verkti! Aš jau 
galvojau apie tokią galimybę ir todėl visose sankryžose 
išplatinau jo išorės aprašymus, pažadėjęs gerą atlyginimą 
tam, kas grąžins jį gyvą, ir mažesnį tam, kas suras jį 
mirusį. Kol kas be rezultatų. Tuomet aš padariau dar 
geriau: jo arklininkas Matjė iš... Pramo, atrodo? 

- Taip, paskutinį kartą, kai aš jį mačiau, jis buvo 
toli nuo čia, narve. Jį vežė į Lošo pilį, - pasakė Fjora 
nepritariamu tonu. 

- Visiškai teisingai. Tai štai, mano įsakymu jis buvo 
paleistas į laisvę ir buvo pavesta jį slapta sekti. Jis 
pabėgo Briugėje, ir daugiau aš nieko apie jį nesužinojau, 
taip pat ir apie du žmones, kuriems buvau pavedęs 
sekti jį. Bet tiesa, kad madam Marijai ir jos vyrui 
prancūzai atrodo bedieviai. Šiaip ar taip, aišku viena: 
niekas neatėjo reikalauti atlyginimo. Kaip matote, madam, 
jūsų vyras brangiai kainuoja mano - iždui. 

- Patikėkite, pone, mane tai labai liūdina. Bet jeigu 
jums pristatytų Filipą, kas lauktų jo? Ar jis būtų... 

- Nubaustas mirtimi? - pasičiupo Liudvikas. - Jūs 
laikote mane naivuoliu? Aš taip lengvai nekeičiu savo 
sprendimo. Pasodinčiau jį vėl į narvą, ir jis sėdėtų čia, 
pilies kalėjime, laukdamas, kol suras jus. Na, dabar eime. 
Aš noriu truputį pasivaikščioti. 

Fjora nepajudėjo iš vietos. Ji įsistebeilijo į savo batelių 
galus, kyšančius iš po suknelės, ir nervingai spaudė 
pirštus, - taip darydavo visada, kai būdavo dėl ko nors 
labai susijaudinusi. 

- Nagi! - nekantriai paragino karalius. - Ko jūs ten 
delsiate? 

Ji pakėlė į jį savo dideles pilkas akis, pilnas nevilties. 

- O... jeigu jis slepiasi čia? 

- Kas? Selonžė? Aš jau galvojau apie tai. Bet tokiu 
atveju kas nors galėtų pamatyti jį ir pasakytų jums apie 
tai, - susimąstęs pasakė karalius. - Na, drąsiau! Aš esu 
tikras, kad jis gyvas. 

- Vadinasi, jis kažkur toli ir, galimas dalykas, labai 
toli! Aš žinau, kad jis ketino su savo špaga pasitarnauti 
Venecijai prieš turkus. Jis negrįš, ir aš daugiau nieko 
apie jį nežinosiu. 

- Sakote, Venecija? Šiaip ar taip, mes galime sužinoti, 
ar jis išvyko ten. Po vakarienės aš parašysiu dožui. Jūs 
turbūt žinote, kad Venecija - geriausiai saugomas miestas 
pasaulyje, ir kiekvienas svetimšalis patrauks Dešimties 
tarybos agentų dėmesį. Vadinasi, greitai mums praneš 
naujienų. O dabar atsikratykite savo blogos nuotaikos ir 
grįžkime. Netrukus sugaus ragas. 

Šį kartą Fjora leidosi vedama. 

Karalius ir jaunoji moteris priėjo paradinį kiemą, kur 
jau buvo daug tarnų, arklių ir ekipažų. Su nuostaba ir 
kartu nerimu Fjora pastebėjo didelį raudoną palankiną, 
ant kurio durelių buvo pavaizduotas herbas su kardinolo 
skrybėle viršuje; herbas pasirodė jai lyg ir pažįstamas. 
Ji net išdrįso paliesti karaliaus ranką, norėdama į 
sustabdyti. 

- Pone! Prašau karalių atleisti man, bet jeigu jūs 
priimate šiandien vieną iš Bažnyčios tarnų, tai man 
geriau grįžti namo. 

- Nepavakarieniavus? Kai aš jus pakviečiau! Bet kodėl, 
malonėkite pasakyti? 

- Tiesą sakant, pone, aš truputį pavargau nuo kardinolų 
ir bijau, kad nejaukiai jausiuosi. Be to, aš su tokia 
suknele. 

- Ką jūs čia man suokiate? Jūs nuostabi, ir reikia, 
kad jaustumėtės laisvai, nes aš pakviečiau jus specialiai 
šiam vakarui, kad kardinolas dela Roverė matytų, kokią 
reikšmę aš jums skiriu. 

Išvydusi iš pasitenkinimo žėrinčias Liudviko XI akis, 
Fjora pajuto, kad jos veidas tiesiog pažaliavo. 

- Kardinolas dela Roverė? - iškvėpė ji su išgąsčiu. 
- Jis ne... 

- Iš popiežiaus šeimos? Žinoma, ir jūs tikriausiai 
girdėjote apie jį Romoje. Tai vienas iš jo sūnėnų, ir 
pats protingiausias, Oo todėl ir pavojingiausias. Bet jis 
turi patikti jums! O kol kas aš palieku jus, man reikia 
persirengti. Aš matau madam de Linjer, ji eina prie 
jūsų ir palydės jus pas jaunąją princesę Žaną, mano 
dukterį. Jūs ją pažįstate, ji apsidžiaugs vėl jus pamačiusi. 

Karalius, pakeliui sveikinamas žemais nusilenkimais visų 
sutiktųjų, drauge su Fjora priėjo prie impozantiškos 
damos, kuri stovėjo prie pirmosios laiptų pakopos ir 
darė gilų reveransą. Išreikšdama ypatingą pagarbą 
artėjančiam karaliui, ji Žemai nulenkė galvą, ir karalius 
vos neužkliuvo už jos aukšto eneno aštraus smaigalio. 
Jis pasuko kliūtį į šalį, dėl to šis įrenginys vos nenugriuvo 
nuo jos galvos. 

- Per daug aukštas, madam Linjer, per daug! - sušuko 
jis pusiau juokais, pusiau rimtai. - Iš kur toks moterų 
noras būti panašiomis į bažnyčių varpines? Nuostabu, 
kad mano karalystėje nėra daugiau vienaakių. 

- Prašau karalių atleisti man, - atsakė dama ramiai, 
net su šypsena, tuo parodydama, kad ši pastaba beveik 
nepadarė jai įspūdžio. - Aš visada maniau, kad garbė 
lydėti Prancūzijos dukrą, kuri kartu yra ir Orleano 
grafienė, įpareigoja labai kruopščiai rengtis. Tai pagarbos 
forma. 

Linksmai švilpiniuodamas medžioklės motyvą, Liudvikas 
XI užlipo įvijais laiptais, palikęs moteris vienas. 

- Eime, madam, - pasakė rūmų dama, ištiesusi ranką 
Fjorai, kuri negalėjo susilaikyti nesijuokusi. - Madam 
grafienė nori pamatyti jus, ir jūs galėsite atsigaivinti iki 
vakarienės. 

Pripratusi prie paprastos Liudviko XI buities, Fjora 
buvo nustebinta išvydusi prabangius indus ir puikią salę, 
kurioje buvo surengta vakarienė. Šis didžiulis kambarys 
antrame aukšte sudarė dalį karaliaus apartamentų, kurie 
būdavo atidaromi tik aukštiems užsienio svečiams ir 
ypatingomis progomis. Jis vedė į terasą, esančią už pirmo 
aukšto uždaros galerijos; iš tiesų karališka jo prabanga 
skyrėsi nuo to prašmatnumo, kuris supo Burgundijos 
hercogus. Aksomu aptraukti baldai ir dideli gobelenai 
teikė ansambliui tam tikro griežtumo, kurį pabrėžė spalvoti 
aukštų langų stiklai, - todėl kambaryje buvo pusiau 
prieblanda. Lubos su paauksuotomis vinjetėmis ir mediniai 
baldai buvo užtamsinti, išskyrus tada, kai ten būdavo 
įžiebiamos žvakės kandeliabruose, kaip šiandien vakare. 

Buvo pastatyti trys stalai: karaliaus - pačiame 
valgomajame; riterių stalas - svarbioms ceremonijoms ir 
karaliaus dvaro nariams; už jo sėsdavosi garbingi svečiai; 
ir pagaliau stalas dvasininkams ir žirgininkams. Buvo dar 
ir ketvirtas stalas už karaliaus pilies apartamentų; už jo 
sėsdavo žemesnio rango karininkai, piligrimai, pakeleiviai, 
prašę priglausti nakvynei. 

Už karaliaus stalo, puošniausio ir geriausiai padengto, 
retai galėjai išvysti moteris, išskyrus tas dienas, kai pati 
karalienė Šarlotė iš Savojos aplankydavo savo vyrą. 

O šį vakarą jų buvo dvi. Su tam tikru pasididžiavimu 
Fjora atsisėdo karaliui iš kairės. Princesė Zana, miela; 
nors ir negražaus veido, su aukštu galvos apdangalu 
šviesiai žydros spalvos ir auksiniais atšvaitais, tokiais pat 
kaip ir jos suknelės, sėdėjo šalia garbingo svečio, kurio 
vieta buvo karaliui iš dešinės. 

Trisdešimt septynerių metų Džulianas dela Roverė, be 
abejo, buvo galingiausias Siksto IV sūnėnas. Aukšto ūgio, 

dailaus sudėjimo, jis labiau panėšėjo į kondotjerą negu 
į bažnyčios tarną. (Galingas smakras, giliai įsodintos 
medžiotojo akys, kurias jis dažnai primerkdavo, kad geriau 
matytų. Raudona sutana puikiai tiko prie jo įdegusio 
veido, juodų, trumpai pakirptų plaukų, kad geriau gulėtų 
ant galvos jo ryški kepuraitė. Griežtame kruopščiai 
nuskustame veide kartais pasirodydavo maloni ironiška 
šypsena. Valdingą jo profilį buvo galima iškalti ant 
medalių*. 

Kaip popiežiaus legatas, jis buvo atsakingas už daugelį 
vyskupysčių, tarp kurių buvo Lozanos, Mesinos ir 
Šarpantjė vyskupystės. 1478 metų liepos 3 dieną jis tapo 
dar ir Mendos vyskupu, todėl ir atvyko pas Liudviką 
XI, kad gautų jo sutikimą. Sutikimas buvo maloningai 
duotas, nes jie susitiko jau ne pirmą kartą, ir karalius 
jautė silpnybę šiam elegantiškam žmogui, šiurkščiam ir, 
kaip buvo kalbama, "žiauriam. Bet jis buvo skvarbaus 
proto ir beveik toks pat gudrus kaip ir karalius. Čia 
ir baigėsi jų panašumas, nes kardinolas dela Roverė 
mėgo knygas ir meną ir - kadangi jo dėdė buvo labai 
turtingas - prabangiai gyveno. Tas prabangus gyvenimas 
smarkiai skyrėsi nuo Prancūzijos karaliui įprasto kaimo 
dvarininko gyvenimo būdo. 

Kai karalius pristatė jam Fjorą, ir ši priklaupė, 
norėdama pabučiuoti kardinolo žiedą - žvaigždės formos 
nepaprasto grožio safyrą, - legatas smalsiai pažvelgė į 
ją. 

- Man atrodo, kad jūs neseniai buvote Romoje, 
madam? 


- Taip, monsinjore. 
- Gaila, kad negalėjote įvertinti jos grožio. 
- Tam aš turėjau labai mažai laisvo laiko, nes reikėjo 
iš vieno kalėjimo pereiti į kitą. 
* 1503 metais jis tapo rūsčiu popiežiumi Juliju II. 

- Kalėjimų būna įvairių. O kai jūs pasirinkote 
Florenciją, šventasis tėvas labai apgailestavo dėl to, nes 
tada... kaip, beje, ir dabar, jis buvo palankus jums. 
Draugystė su popiežiumi būtų suteikusi jums galimybę 
maloniai praleisti laiką. 

- Prašom padėkoti jam mano vardu už tuos gerus 
jausmus, bet jo nepaprastas protas negali nesuprasti ir 
mano jausmų. Tai florentietės jausmai, monsinjore, aš 
negaliu neapverkti dramatiškų įvykių mano tėvynėje. 

- Kurie, nelaimei, darosi vis labiau įtempti. Kodėl 
mums nepakalbėjus apie tai kitą kartą? 

- Kalbėti su manimi apie politiką? Bet, monsinjore, 
aš apie tai nieko nenutuokiu. 

- Nereikia menkinti savęs, madam. Šventasis tėvas 
vertina jūsų protą, O jūsų draugystė su Prancūzijos 
karaliumi tik dar labiau sustiprina jo nuomonę. Mes 
galėtume dviese padaryti didelį darbą. 

Ištaręs šiuos žodžius, dela Roverė nuėjo, atsisveikinęs 
su Fjora galvos palenkimu. Sidabriniai trimitai paskelbė 
vakarienę, ir kiekvienas atsisėdo į savo vietą prie stalo. 
Pristatęs Fjorą, karalius pasitraukė norėdamas pasikalbėti 
su Tūro arkivyskupu. Grįžęs jis pats nuvedė kardinolą 
legatą prie jo krėslo. 

Vakarienė buvo nuostabi, bet truko pernelyg ilgai. Ji 
būtų buvusi nuobodi, jei ne ginčas, įsiplieskęs tarp 
karaliaus gydytojo Kuaktjė ir vyriausiojo virėjo Žano 
Pasturelio.  Stovėdami už karaliaus krėslo, jie piktai 
žvalgėsi vienas į kitą ir pusbalsiu svaidėsi rūsčiais žodžiais 
dėl to, kas gulėjo jų karaliaus lėkštėje. Gydytojas teigė, 
kad vištienos dešra tinka tik karaliui nunuodyti, 0 virėjas 
atsikirsdamas sakė, kad vaistai, kuriuos gydytojas išrašė 
karaliui, buvo tiesiog pavojingi jo sveikatai, o tikras 
virėjo menas pasireiškia tuo, kad visi valgiai būtų naudingi. 
Kartais jie užsimiršdavo ir pakeldavo toną, tada karalius 
turėdavo įsikišti. Jis išsiuntė Kuaktjė vakarieniauti pasakęs, 

kad maistas, suvalgytas Bažnyčios tarno draugijoje, negali 
niekam pakenkti. Netgi jam. 

Kuaktjė bambėdamas pasišalino, beje, jis buvo itin 
nemalonus žmogus. Nuo tos akimirkos Fjorai pasidarė 
nuobodu. Karalius buvo užsiėmęs savo svečiu, o kitas 
jaunos moters kaimynas, storas žmogus, asmeniškas Romos 
prelato kapelionas, visą laiką mėgino paglostyti po stalu 
Fjoros kelį, bet po to, kai Fjora jį smarkiai įžnybo, jis 
nusiramino ir įniko valgyti tai, kas buvo paduota. O po 
ketvirčio valandos jis pasidarė visas raudonas ir girtas 
kaip maišas. 

Pats palydėjęs kardinolą ir arkivyskupą iki jų ekipažų, 
Liudvikas XI grįžo pas Fjorą, kuri kartu su princese 
Žana ir madam de Linjer žiūrėjo, kaip išvažiuoja garbingi 
svečiai. 

- Na, damos, ką pasakysite apie jo šventenybės 
sūnėną? 

- Kardinolai ne visuomet dvasininkai, tėve. O šis 
dvasininkas? 

- Taip. Kodėl tu to klausi? Abejoji dėl to? 

- Prisipažįstu, kad truputį abejoju. Juk jis daugiausia 
kalbėjo apie politiką, apie medžioklę, apie retus brangius 
daiktus, apie graikų literatūrą, tik ne apie Dievą! 

- O jūs norėjote, kad jis pasakytų man pamokslą? 
- Juokais atsakė karalius. - Tai būtų ne vietoje. 

- Ne, bet man tiesiog neramu, kai Bažnyčios tarnas 
tiek daug kalba apie karus, apie apsiaustis ir kitus 
prievartos veiksmus, užmiršdamas tuos, kurie pergyvena 
šias tragedijas, - paprastus miestų ir kaimų žmones, 
kuriais jūs pats taip rūpinatės, nebūdamas dvasininkas. 

Liudvikas XI surimtėjo ir paėmęs gležną savo dukters 
ranką, pažvelgė į jos švelnias skaisčias akis, jo žvilgsnyje 
susižavėjimas buvo sumišęs su sąžinės graužimu. 

- Jūsų šviesi siela, Žana, ir jai nederėtų žinoti 
gyvenimo šlykštumų. Savo karūnavimo dieną aš gavau 
švento aliejaus, kuris mane padarė Dievo pateptuoju, ir 

man pavyko išgydyti žmones nuo skrupulo, vos palietus 
juos ranka. Man atrodo, tai didesnė vertybė negu tonzūra. 
Be to, aš prisiekiau apginti savo tautą, ypač didžiausius 
bedalius, ir tarnauti Prancūzijai! Prancūzijai, dėl kurios 
šlovės aš paaukojau jus! Galbūt todėl aš ne visada 
atrodau pagarbus? 

- Argi karalių dukterys iš tiesų sukurtos laimei? Jūs 
davėte man tą vietą, kuri man priklauso. 

- Žinoma, žinoma! O kada jūsų vyras aplankė jus 
paskutinį kartą? 


- Tai žiaurus klausimas, pone, - pasakė madam de 
Linjer. - Monsinjoras hercogas Orleanietis niekada 
neatvažiuoja ir... 

- Gana! - nutraukė karalius. - Aš pasikalbėsiu su 


juo. - Paskui staigiai pakeitęs toną ir jau nė trupučio 
nesijaudindamas pasakė: - O dėl kardinolo dela Roverės, 
jo šeimos ir net popiežiaus, tai jeigu jūs norite sužinoti 
apie juos daugiau, kreipkitės į madam de Selonžė! Ji 
apie juos Žino daugiau negu aš. Nelaimė yra ta, kad 
jūs rizikuojate prarasti tikėjimą! 

- Ne, pone, mano tėve! Niekas negalės sugriauti 
mano tikėjimo! 

- Ir aš neatleisčiau sau, - tyliai nutraukė Fjora, - 
jei ištarčiau bent žodelį, kuris sudrumstų tokią tyrą sielą. 

Liudvikas XI greitai ir netikėtai įgnybo jaunajai 
moteriai į skruostą. 

- Aš dėl to esu absoliučiai tikras! - sušuko jis. - 
Labos nakties jums visiems! O aš grįžtu prie savo 
reikalų. Vakare man reikia parašyti laišką Venecijos 
dožui! 

Moterys priklaupė. Karalius žengė kelis žingsnius, 
paskui sustojo. 

- Seržantas Mortimeras palydės jus iki Rabodjero, 
dona Fjora! 


- Bet, pone, aš atvykau ne viena. 

- Žinau. Bet jeigu jus užpultų, tarnas negalėtų jūsų 
apginti. Beje, Mortimerui patinka lydėti jus. Be mano 
dukters Žanos, jūs vienintelė moteris, kurią jis gerbia. 

Jis nuėjo prie laiptų, kurių apačioje laukė žmogus; 
jo siluetas matėsi iš gatvės sklindančioje geltonoje šviesoje. 
Fjorai pasirodė, kad ji pažino šį žmogų, kurį buvo 
sutikusi Sanlise karaliaus kambaryje. Kai ji atsisuko, 
norėdama užduoti klausimą moterims, jos ėjo į koplyčią, 
O jų vietoje jau stovėjo Mortimeras, tarsi per stebuklą 
atsiradęs. 

- Jūsų paslaugoms, dona Fjora! 

- Man gaila, kad sudrumstė jūsų ramybę, brangusis 
Duglai, bet prieš mums išvykstant patenkinkite mano 
smalsumą: kas tas žmogus, ten, laiptų apačioje? Man 
atrodo, kad aš jį jau esu mačiusi. 

Apsisiautęs riterio apsiaustu su herbo lelijomis, škotas 
gūžtelėjo plačiais pečiais: 

- Juk tai karaliaus kirpėjas, šlykštus Olivjė Ie Denas! 

- Atrodo, jis jums nelabai patinka? - paklausė Fjora 
nusijuokusi. 

Mortimeras atsakydamas nusišypsojo. 

- Jo niekas nemyli! Tai sukčius, kuriuo mūsų karalius, 
nelaimei, pernelyg pasitiki. Kartą karalius net gailėjosi, 
kad išsiuntė šį tipą pavasarį į Ganą kaip pasiuntinį. 

- Kaip pasiuntinį? Negali būti! 

- Deja, taip. Mūsų karaliui, tokiam atsargiam ir 
protingam, kartais kyla keistų idėjų. Miestiečiai, kaip 
kalbama, tiesiog išmetė le Deną už vartų. Patikėkite 
manim, dona Fjora, jūs neturite pasitikėti juo. Jo godumas 
beribis, nepaisant to, ką jam pavyko ištraukti iš karaliaus. 

- O kodėl aš neturiu pasitikėti juo? Aš neturiu su 
juo nieko bendra, ir mūsų keliai skiriasi. 

- Nekaltas vaike! Tad žinokite, kad le Denas laiko 
asmenišku įžeidimu, jei mūsų karalius ką nors dovanoja 
kitam, 0 ne jam. 

- Karalius man labai geras, bet aš negaliu sakyti, 
kad jis apipila mane dovanomis. 

- Taip? O Rabodjeras? Aš žinau, jog per tą laiką, 
kai jūsų ilgai nebuvo, metras Olivjė stengėsi įtikinti 
karalių, kad jūs nebegrįšite, vadinasi, būtų protingiau 
jūsų sūnų ir tarnus apgyvendinti čia. 

- Pilyje? Kodėl? 

- Kad būtų ištuštintas jūsų namas, velniai griebtų! 
Jau seniai šis niekšas tyko jo, o kai sužinojo, kad jūs 
norėjote grąžinti namą karaliui, tai tuoj pat ėmė puoselėti 
dėl jo dideles viltis. O dabar jis smarkiai nusivylęs. 


- Tai štai, - pasakė Fjora su panieka, - jis turi 
paprastą būdą galutinai nenusivilti. 
- Kokį? 


- Padėti man surasti mano vyrą. Tuomet aš be jokio 
apgailestavimo paliksiu šį namą, kurį myliu, ir išvažiuosiu 
su juo ten, kur jis panorės mus išvežti. 

Mortimeras nusijuokė, nusiėmė skrybėlę su plunksnų 
kuokštu ir pasikasė galvą. Paskui pridūrė, padaręs juokingą 
grimasą: 

- Taip! Bet man atrodo, kad Olivjė le Denas mieliau 
pasirinktų paprastesnį ir efektyvesnį būdą. Šiaip ar taip, 
aš jau seniai perspėjau jūsiškius ir man galbūt pavyks 
tarti apie tai žodelį karaliui. 

- Jeigu jis taip pasitiki tuo žmogumi, vargu ar jūs 
ko nors pasieksite. Nesakykite nieko, Mortimerai! Aš 
būsiu atsargi, ir ačiū, kad įspėjote mane. 

Fjora ir Mortimeras paėmė Floraną, kuris po 
vakarienės pas savo draugą, karaliaus sodininką, užmigo 
už stalo. Paskui, eidami pėsčiomis į rūmus, jie kalbėjosi 
jau apie visai ką kita. Buvo šviesi ir šilta naktis. Danguje 
žibėjo Žvaigždės, nuo žemės kilo vasaros kvapai. Buvo 
gaila drumsti tokį grožį kalbomis apie žmonių niekšybes. 

Aštuntas skyrius 
Lošo miškas? 


- Venecija, Venecija! - bambėjo Leonarda, smarkiai 
patraukusi už paklodės kampo, kurią ji lankstė kartu 
su Fjora. - Kodėl būtent Venecija? Kodėl ne 


Konstantinopolis ar dar dievai žino kas? 

- Juk aš jums sakiau, Leonarda, todėl, kad aš žinau, 
jog jis galvojo apie tai. Kai aš prašiau panaikinti mūsų 
santuoką, jis norėjo, kad hercogas Karolis atiduotų man 
visą tą turtą Kaip užmokestį už kraitį, kurio jis pareikalavo 
iš mano tėvo. Ir pridūrė, kad kai tarp Prancūzijos ir 
Burgundijos įsivyraus taika, jis visada galės eiti tarnauti 
dožui, kad galėtų pamėginti atgauti savo turtą. 

- Bet tai buvo taip seniai. Ir jūs juk tebesate jo 
žmona, ar ne? 

- Iš esmės jis apie tai nieko nežino. Jei pabėgęs 
Filipas buvo čia, norėdamas sužinoti apie mane, jam 
galėjo pasakyti apie mano dingimą ir net galbūt apie 
tai, kad mane išvežė iš Romos. Taip? Vadinasi, jis 
galėjo pagalvoti, kad aš nuvažiavau pas popiežių prašyti 
panaikinti santuoką, kaip buvau jam grasinusi. 

Leonarda keturlinkai sulankstė paklodę ir padėjo ją 
ant skalbinių krūvos, kurią reikėjo išlyginti prieš sudedant 
į spintą, Oo paskui tarp skalbinių išdėlioti mėtų ir 
aromatingo aliejaus paketėlius. Ji išėmė iš pintinės dar 
vieną paklodę ir metė vieną jos kampą Fjorai. 

- Leiskite pagaliau pailsėti savo vaizduotei, mano 
avinėli! Jeigu Filipas būtų čia atvažiavęs, mes žinotume 
apie tai: jo pernelyg išdidi laikysena, kad liktų 
nepastebėtas. O jau sužinojęs apie sūnaus gimimą ar 
būtų ištvėręs ir neužėjęs čia? 

- Pabėgęs kalinys, Leonarda! Visai nusilpęs, be pinigų, 
be galimos pagalbos ir dar toks išdidus! Aš negaliu 
įsivaizduoti jo čia prašančio pagalbos. 

- O aš negaliu įsivaizduoti jo besibastančio aplink 
Plesi! - atsakė onarda Fjoros tonu. - Vienintelis 
protingas dalykas jam būtų pamėginti išvažiuoti į Flandriją 
ir kaip nors įsitaisyti princesės Marijos rūmuose. Šiaip 
ar taip, aš galiu tik apgailestauti, kad nedalyvavau jūsų 
pokalbyje su karalium. Aš būčiau uždavusi klausimų, 
daug labiau susijusių su reikalu negu tie, kuriuos jūs 
uždavėte. Nagi tempkite, o tai ši paklodė pasidarys 
panaši į skudurą. 

- Žinoma, jums būtų buvę lengviau. O kaip+aš turėjau 
jaustis: buvau taip sukrėsta, kad visai netekau galvos.Na, 
ko jūs būtumėt paklaususi karaliaus, būdama mano 
vietoje? 

- Iš pradžių aš būčiau pamėginusi išsiaiškinti, kas 
ištiko de Selonžė pilį; Ar nepasigviešė jos seras de 
Kraonas po teismo, o gal karalius pasirūpino palikti ją 
jums. 

- Aš nieko apie tai nežinau. Jis tik pasakė, jog 
išsiuntė ten žmones, kad apžiūrėtų aplinkinius kaimus ir 
įsitikintų, ar nesislapsto ten Filipas. 

- Gerai. Vis dėlto tai tik pusė atsakymo: jei Dižono 
gubernatorius būtų sučiupęs jį, tai nereikėtų stebėti 
aplinkui ieškant teisėto šeimininko. 

- Tai tiesa! Bet dabar per vėlu užduoti karaliui šį 
klausimą. 

Fjorai iš tiesų pasisekė, kad ji susitiko Liudviką, 
grįžusi iš Florencijos, nes karalius grįžo į Plesi tik 
kelioms dienoms, o kitą dieną po tos atmintinos 
vakarienės jis išvyko į Artua, kur dar nebuvo visiškai 
atkurta tvarka. Be to, jis pats norėjo apsvarstyti paliaubų 
sąlygas; paliaubos turėjo būti sudarytos tarp jo ir Marijos 
Burgundės vyro po Pyro pergalės, kurią pasiekė jo 
kapitonas Filipas de Krevkeras prieš Maksimilianą. Jis 
turėjo netrukus grįžti o kol kas Plesi de Tūre, kurį 
saugojo tik vienas škotų gvardijos pulkas, viešpatavo tyla. 

Baigusi tvarkyti paklodes ir sudėjusi jas į didelę dėžę, 
stovinčią mažame kambarėlyje šalia virtuvės, Leonarda 
priėjo prie Fjoros, kuri sėdėjo prie ugnies ir graužė 
obuolį: prieš valandą Etjenas pastatė ant stalo pilną 
pintinę obuolių. 

Leonarda irgi paėmė vieną, patrynė į prijuostę ir 
prakandusi susiraukė: dantys jau buvo ne tie, reikėjo 
eiti peilio. Fjora, sėdėdama ant akmens, neatitraukė akių 
nuo ugnies, pasirėmusi delnais į kelius. 

Didelėje virtuvėje buvo tylu ir ramu. Peronelė kartu 
su Chatun ir Floranu išėjo į Notr Dam lia Rišo 
turgavietę. Apačioje Marselina ramino mažąjį Filipą, kuris 
vis dar buvo alkanas, nors neseniai ji davė jam krūtį. 
Leonarda jau galvojo apie tai, kad mažyliui metas būtų 
duoti skystų košių, kad jis neverktų dieną ir naktį. Ši 
mintis stūmė žindyvę į neviltį: kai baigsis jos pienas, ji 
turės grįžti į savo ūkį, o tokia perspektyva jos nedžiugino, 
nes šiuose rūmuose gyvenimas buvo daug malonesnis. 

Galvodama apie visa tai, Leonarda truputį nutolo nuo 
rimtų problemų, kurios kamavo Fjorą, bet ši visą laiką 
vis grįždavo prie jų. 

- Po kelių dienų mes gausime žinių nuo dožo? - 
paklausė ji, nusviedusi į ugnį obuolio graužtuką. 

- Iš kur aš žinau? Juk Venecija toli nuo čia. 

- Bet man reikia žinoti! Aš daugiau negaliu sėdėti 
čia nieko neveikdama ir nieko nežinodama apie savo 
vyrą. 

- Na, o ką gi jūs ketinate daryti? Skubiai išvažiuoti, 
kaip jūs jau ne kartą darėte, norėdama surasti jį? Tai 
būtų beprotybė, Fjora! Vasara baigiasi, ruduo čia pat. 
Leiskite sau pailsėti ir pamąstyti. 

- Jeigu aš liksiu čia, tai niekada nesurasiu jo, nes 
jis neatvažiuos į šalį to karaliaus, kurį niekina. 

- Bet kuris patinka jums. Ir jeigu aš neklystu, jūs 
jam irgi labai patinkate. Tik pažvelkite, kaip kantriai jis 
ieškojo maištininko ir tebeieško jo, nors jūs puikiai 

žinote, kad jis neturėjo rūpintis juo! Visa tai rodo, kad 
karalius yra jums iš tiesų draugiškas! 

- Nesirūpinti juo? - sušuko įsižeidusi Fjora. 

- Betgi nusileiskite ant žemės! Kas yra Filipas de 
Selonžė Prancūzijos karaliui? Čia didelis skirtumas. 

- O man atrodo, kad jūs per mažai vertinate mano 
vyrą! 

- Aš kaip tik mėginu padaryti taip, kad jūs matytumėte 
realius dalykus.. Karalius nori, kad Burgundija vėl taptų 
Prancūzijos provincija, kurią dabartinė hecogienė nori 
padovanoti vokiečių imperijai. Jūsų vyras, matyt, padarė 
savo sprendimą. Liudviku XI jis - maištininkas, tuo 
labiau, kad neseniai mėgino nužudyti jį. Liudvikas du 
kartus jo pasigailėjo; tiesa, pasodino jį į kalėjimą, bet 
jam pabėgus karalius kiek įmanydamas bando jį surasti. 
pasakė Fjora su lengva ironija. 

- Taip, bet kiekvienas kalėjimo prižiūrėtojas, sugavęs 
bėglį, skubiai išsiųstų jį į; aną pasaulį, norėdamas būti 
tikras, kad tas daugiau nepabėgs. O kiek aš supratau, 
mūsų karalius nori pasodinti jį į belangę ir laukti, kol 
jūs sugrįšite. | 

- Jis taip sakė man! 

- O kodėl nepatikėjus juo? Bent kartą pasikliaukite 
Dievo apvaizda ir pagalvokite truputį apie savo sūnų! 
Neturėdamas tėvo, jis turi teisę turėti bent motiną, kaip 
ir kiti vaikai! 

Fjora puikiai suprato, kad Leonarda protingai kalba, 
bet jai buvo nepakeliama mintis, kad ji nežino, kur yra 
Filipas. 

Kadangi Fjora iškalbingai tylėjo, Leonarda vėl pradėjo 
savo: 

- Aš matau, jūs dar nejsitikinote? Tuomet aš einu 
toliau. Tai štai, jūs nežinote, kur yra mesiras Selonžė, 
bet jis juk puikiai žino, kur jūs, - todėl, kad Nansi 
jam būtų pranešę apie tai. Kartą jis buvo įveikęs savo 

„išdidumą, kad susitiktų su jumis. Kodėl negalėtų įveikti 
jo dar kartą? Priešingu atveju jis jūsų tiesiog daugiau 
nemyli! 

Pastarieji žodžiai Fjorai buvo skaudžiausi, ir ji 
nusiminusi pažvelgė į savo seną draugę. 

- Jis daugiau nemyli manęs? Gal ir taip, bet aš 
negaliu tuo patikėti! 

- Jūs turite tam priežasčių, - negailestingai tęsė 
Leonarda. - O jūs pati daug galvojote apie jį Lorenso 
Medičio glėbyje? 

Stojo slogi tyla. Fjora nusigręžė, nes nenorėjo, kad 
matytųsi jos ašaros. 

- Kokia jūs žiauri, Leonarda, - pasakė ji tyliai. - 
Niekada nebūčiau pamaniusi, kad... 

Po minutės Leonarda jau sėdėjo šalia jos ant akmens 
prie ugnies, apglėbusi ją ir padėjusi jos galvą sau ant 
peties. 

- Atleiskite man, mano avinėli! Žinau, kad skaudinu 
LS bet aš taip noriu apsaugoti jus nuo naujų kančių. 
i santuoka kol kas neatnešė jums laimės. Kad ir kur 
būtų jūsų vyras, palikite jam galimybę viską spręsti 
pačiam. Juk jūs prašėte jį, kad įrodytų savo meilę 
ateidamas pas jus? Tai tegul jis ir ateina! 

- O jeigu jis pasaulio krašte? 

- Tai nieko nekeičia: palaukite, kol jis grįš iš pasaulio 
krašto! Girdite mulų kanopų kaukšėjimą? Tai mūsiškiai 
jau grįžta iš turgaus. Eikite nusipurtyti nuo savęs pelenus, 
ant kurių sėdėjote, ir truputį susitvarkykite! Jūs esate 
jauna ir galite leisti sau kelias savaites ramiai pagyventi. 
Palaukime -žinių iš karaliaus... jeigu jis jų turės! 

- Gerai! Tebūnie, kaip tu sakai! Aš galiu palaukti, 
brangioji Leonarda, bet ne per ilgai. 

- Ką jūs ketinate daryti paskui? 

- Manau, kad pirmiausia... aš nuvažiuosiu į Selonžė. 
Gal Filipas slapstosi ten, o karaliaus Žmonės apie tai 
nieko nežino. Paskui, jeigu jo iš tiesų tenai nėra, aš 

važiuosiu pas princesę Mariją Nemanau, kad karaliaus 
šnipai turėjo galimybę užduoti jai klausimų. Bet juk aš 
esu Filipo žmona, ir ji atsakys man. 

- Kitaip sakant, karalius neįtikino jūsų? 

- Po jo ieškojimų? Žinoma, ne! Sutikite, jog aš, jo 
žmona, turiu daugiau šansų padaryti taip, kad mano 
vyras išeitų iš priedangos, kur jis slepiasi. 

Lecnarda kažką sumurmėjo atsakydama; tai buvo 
panašu į pritarimą. Ji išsitraukė iš kišenės prakąstą obuolį 
ir vėl pamėgino atsikąsti, bet sugėlė dantis, kaip ir 
pirmą kartą, ir ji piktai sviedė obuolį į židinio ugnį; iš 
ten tuoj pat skaniai pakvipo keptu obuoliu ir karamele. 
Iš virtuvės atsklido linksmi balsai. Tai Peronelė, Chatun 
ir Floranas grįžo iš turgaus. 

Tą pačią dieną, po pietų, kai Fjora rengėsi eiti į 
Sen Komo vienuolyną su sūnumi, Leonarda ir Chatun, 
senų ąžuolų alėjoje pasirodė grupė raitelių, apsupusių 
palankiną, kurį ji pažino iš pirmo žvilgsnio ir be jokio 
entuziazmo. Ko čia reikėjo kardinolui dela Roverei? 

Tačiau jis buvo čia, ir reikėjo jį mandagiai priimti. 
Perdavusi mažylį į Chatun rankas, Fjora priėjo prie 
sunkaus vežimo, kuris gražiai apsisuko ir sustojo priešais 
namą. Ji priklaupė prieš prelatą, kai šis lipo ant Žemės, 
ir prispaudė lūpas prie jai ištiesto safyro. 

- Labai didelė garbė mano kukliam namui priimti 
jūsų šventenybę! 

- Jūsų namas labai gražus, ir aš atvažiavau pas jus 
tiesiog kaip kaimynas. Palikime nereikalingą protokolą, 
sakykite man paprastai “monsinjore". 

Čia jis pamatė pakinkytą mulą, šalia kurio stovėjo 
Floranas. 

- Tikriausiai aš ne laiku? Matau, jūs rengiatės kažkur 
joti? 

- Tiesiog mes norėjome nuvykti į vienuolyną, kurio 
bažnyčią jūs matote štai ten, monsinjore. Bet jeigu jau 

bažnyčia atėjo pas mus pati... Prašau jus, malonėkite 
įeiti... 

Fjora ėjo pirma nelaukto svečio į didžiąją salę, o 
tuo metu Peronelė ruošė vaišes kardinolui. Jos vyras 
nuvedė palydovus į pavėsį po ąžuolais, pasakęs jiems, 
kad tuojau atneš ko nors išgerti; tai buvo maloniai 
priimta. 

Fjora pasodino dela Roverę šalia židinio, kurį Peronelė 
kūreno žiemą ir vasarą, išskyrus dienas, kai būdavo labai 
karšta. 

Ji kūreno židinį eglės šakomis, kad nebūtų drėgmės, 
kuri buvo įprasta palei Luarą pastatytuose namuose. Pro 
plačiai atvertus langus buvo galima grožėtis sodu ir 
daugybe gėlių. Ten buvo tiek daug lelijų ir rožių, kad 
jų kvapas jautėsi net salėje. 

Skvarbiu žvilgsniu kardinolas jau apžvelgė didelį 
kambarį su gobelenais ir ant servantų stovinčiais daiktais. 
Paskui jis su malonumu priėmė dėmesio ženklus, kuriuos 
brangiam ir netikėtam svečiui rodė Fjora: atšaldytą vyną, 
pyragaičius su migdolais, kuriuos Peronelei pavykdavo 
iškepti taip gerai, kaip niekam kitam. Tik kai jie liko 
vieni, jis nutarė pasikalbėti. Beje, jis pareiškė šį norą 
garsiai, ir Leonarda, kaip ir visi kiti, su apgailestavimu 
turėjo pasitraukti. 

Kai tarnai išėjo iš salės, stojo tyla. Kardinolas žiūrėjo 
į gęstančio židinio atšvaitus pro savo krištolinę taurę su 
vynu, 0 Fjora tylėdama gėrė vyną mažais gurkšneliais ir 
laukė, kada jos svečias pats prabils. Bet atrodė, kad jis 
neskuba. Pagaliau jis paklausė jos: 

- Jūs galvojote apie tai, ką aš sakiau jums tada per 
vakarienę pas karalių? 

- Jūs teikėtės pasakyti man keletą malonių žodžių, 
monsinjore, ir aš negaliu jų užmiršti. 

- Žinoma! Bet tai buvo tik preambulė. Jei prisimenate, 
aš dar sakiau jums, kad, mano manymu, mes kartu su 
jumis galėtume labai daug padaryti. 

- Aš prisimenu, bet prisipažįstu, nelabai supratau, ką 
jūsų šventenybė norėjo tuo pasakyti. 

- Aš norėjau .ir noriu pasakyti, kad mes galėtume 
suvienyti savo pastangas, kad jūs būtumėte naudinga savo 
gimtajam miestui, O aš pasitarnaučiau Bažnyčiai. 

- Įdomus vadmuo, aš tuo neabejoju. Bet kaip galėčiau 
jį atlikti? 

- Juk jūs naudojatės karaliaus Liudviko malone, jis 
su įumis draugauja. Taika tarp tautų - kilnus tikslas, 
kurio reikia siekti, ir jūs galėtumėte palenkti tą sunkaus 
būdo žmogų, kad jis rodytų daugiau pagarbos jo 
šventenybei, su kuriuo karaliaus santykiai nėra geri. 

- Nė kiek ne blogesni negu popiežiaus ir Florencijos. 
Politiniai tikslai aiškūs net tokiai neišmanėlei kaip aš: 
karu jis tikisi sutvarkyti tą reikalą, kurio jo peštukai 
neužbaigė. Nejaugi jūs manote, kad padėsiu jam sugriauti 
savo vaikystės miestą? 

- Sugriauti? Ką jūs! Niekados! Šventasis tėvas netrokšta 
blogo Florencija, juo labiau jos gyventojams. Ta 
nelaiminga sutartis, kurią sumanė išvytieji Paciai... 

- Monsinjore, galbūt jie niekada nebūtų nieko panašaus 
sumanę be jūsų pusbrolio grafo Riarijaus pagalbos. Kad 
ir kaip būtų, popiežių ir Medičius skiria nekaltas Džuliano 
kraujas, pralietas velykinių pamaldų metu. 

- Paciai buvo sunaikinti visi iki vieno. Atrodo, daugiau 
nei du šimtai žmonių? Ar gali toks srautas nuplauti to 
jaunuolio kraują? 

- Galbūt taip ir būtų buvę, jeigu popiežius nebūtų 
pakvietęs į šventąjį karą, neatskyręs Florencijos nuo 
Bažnyčios, nepaskelbęs interdikto. Monsinjore, Lorensas 
tik ginasi. 

- Jis iš tikrųjų ginasi... jis vienas prieš tautos interesus, 
tautos, kurią dedasi mylįs. Tuomet kodėl jis nesiaukoja? 
Juk jis ne Dievo malone valdovas? 

- Jis nesiaukoja tik todėl, kad pati tauta jam draudžia 
tai daryti! Florentiečiai myli Lorensą Medičį ir pasirengę 
už jį galvas padėti. 

- Visi? Aš negalėčiau prisiekti: Raudonosios lelijos 
tauta ir be jo gali turėti mielą, išsilavinusią ir puikią 
valdovę. 

- Valdovę? Ką gi? 

- Kunigaikštienę Kotryną. Nejaugi jūs IEdaosauais 
su ja? 

- Aš iš tiesų su ja draugauju ir labai ją gerbiu. 

- Tuomet galbūt jūs pagelbėsite jai? 

Fjora įdėmiai su nuostaba ir nepasitikėjimu pažvelgė 
į svečią. Tačiau išdidžiame jo veide, giliose akyse jai 
pavyko įžvelgti tik gūdų liūdesį. 

- Ji valdo Romą ir popiežių! Kokios gi pagalbos jai 
reikia? 

- Galbūt būtent jūsų pagalbos. Dona Fjora, supraskite 
mane teisingai! Aš labai gerbiu ir vertinu Kotryną, ir 
man labai nemalonu matyti, kad ji nelaiminga. 

- Nejaugi ji nelaiminga? 

- Taip, labiau negu jūs manote. Ir visa tai dėl jūsų. 

- Dėl manęs? 

Kardinolas pakilo, vėl prisipylė taurę vyno ir 
prisitraukęs savo krėslą prie šeimininkės tęsė: 

- Madam, Romoje pilna šnipų, ir viskas iš karto 
sužinoma. Riarijus žino, kad jo žmona padėjo jums 
pabėgti į Florenciją. Todėl galima manyti, kad jums 
buvo pavesta perspėti Medič, kad prieš jį rengiamas 
sąmokslas. 

- Monsinjore, visai nenorėdama įžeisti jūsų šeimos, 
turiu pasakyti, kad jūsų pusbrolis ne toks jau išmintingas, 
jeigu gali šitaip manyti. 

- Jūs teisi: jis stačiokas, bet gudrus ir apsukrus. Taip 
pat žino, kad žmona jo nemyli. Jos gyvenimas ne itin 
laimingas, bet jai būtų dar sunkiau, jeigu jos neglobotų 
šventasis tėvas, kuris, laimei, yra labai palankus jai. 

- Ši naujiena mane labai liūdina, bet kuo gi galėčiau 
jai padėti? 

- Kodėl gi neparašius jai laiško, kuriame jūs 
išreikštumėte jai savo draugiškumą? (Galėtumėte taip pat 
užsiminti apie tai, kad esate pasirengusi užtarti Vatikaną 
prieš Prancūzijos karalių. 

Fjora staiga pakilo ir pažvelgė į savo svečią. Jos 
veidas paraudo iš pykčio. 

- Monsinjore, kalbėkime atvirai! Jūs norite, kad aš 
pabandyčiau nutraukti Prancūzijos ir Florencijos sąjungą, 
kad išduočiau pačius brangiausius draugus, savo tėvo 
atminimą, savo... 

- Meilužįį? Nepykite! Florencijoje mes turime šnipų. 
Aš nereikalauja smulkmenų. Supraskite tik viena - žmogus 
mirtingas, o Medičis taip pat. Pakanka jam išnykti, ir 
Florencija kurios niekas nebegins, atkels vartus popiežiui. 
Aš esu įsitikinęs, kad tapusi valdove dona Kotryna 
pasirūpins jūsų nuosavybe. 

- Monsinjore, pakaks apie tai! Aš myliu doną Kotryną 
ir mielai padėsiu jai tapti laiminga, bet nepagelbėsiu jos 
vyrui, kuris ketina užkariauti mano gimtąjį miestą! 

- O jeigu Riarijui neteks ilgai viešpatauti Toskanoje, 
- juk gyvenimas toks trumpas? Na, dona Fjora aš prašau 
menkos paslaugos: mielas laiškutis, tam tikra prasme 
atliekantis taikos misiją, ir galbūt bandymas mūsų atžvilgiu 
palankiai nuteikti karalių Liudviką XI, neatsisakant, bent 
jau atvirai, sąjungos su Lorensu. Dabartinis jo požiūris 
yra „labai nenaudingas Vatikanui. 

- Finansiškai? Aš tuo neabejoju, - griežtai atsakė 
Fjora. - Visa širdimi esu pasirengusi pasitarnauti taikos 
labui, bet kartoju, kad ne Florencija paskelbė karą. 
Antra vertus, tam, kad aš patikėčiau gera popiežiaus 
valia, reikia, kad jis pasielgtų... tėviškai. Pavyzdžiui, 
atšauktų interdiktą. 

- Aš galėčiau jam apie tai užsiminti. Na, tai jūs 
parašysite laišką? 

- Tai bus melagingas laiškas. Karalius toli, ir aš 
nežinau, kada jis grįš. 

- Kada nors vis tiek grįš, o aš neskubu. Mane 
patenkins vienintelis laiškas ir jūsų pažadas. Savo ruožtu 
aš padėsiu jums... jus dominančiu reikalu. Bet laikas 
bėga. Man reikia eiti: Turiu reikalų pas arkivyskupą. 

Lyg iš tiesų labai skubėtų, jis pakilo ir pasuko durų 
link. į 

- Žinoma, mes dar pasimatysime, - maloniai pridūrė 
jis. - Buvo labai smagu su jumis pasišnekučiuoti. Dabar 
aš palieku jus, kad viską gerai apgalvotumėte. 

- Monsinjore, dar minutėlę! Koks tas reikalas, kuris 
mane domina? 

- Tai tik gandas, pasiekęs mane. Nelaimei, aš neturiu 
laiko, kad galėčiau apie tai su jumis kalbėti. Pašnekėsime 
kitą kartą, tarkim, po poros trejeto dienų. 

- Jūs dar ilgai viešėsite Tūre? 

- Deja, ne! Nors ten man labai patinka, ir visi 
reikalauja, kad pasilikčiau. Po kurio laiko man teks 
keliauti į Avinjoną, kur įsikūrusi mano misija. 

Fjora, supratusi, kad kardinolas neketina daugiau nieko 
pridurti, palydėjo jį prie palankino; jis ją palaimino, ir 
jai teko priklaupti. 

Priblokšta Fjora žiūrėjo, kaip impozantiškas ekipažas 
tolsta ąžuolų šešėlių apgaubtu keliu, vedančiu jos valdos 
ribų link. Kai kortežas išnyko iš horizonto, ji nusileido 
vynuogienojų pavėsyje, „giliai susimąstė. Ji jautė, kad 
Leonarda nekantraudama laukia viduje, kad ji nori daug 
ko paklausti, bet Fjora troško pabūti viena ir suvokti 
šio vizito tikslą. Kardinolo dela Roverės poelgis jai 
atrodė kvailas. Tik blogai pažįstant karalių Liudviką, tą 
uždaro būdo žmogų, gali šauti mintis, kad jis pasiduos 
įtakai moters, kuriai rodė šiek tiek draugiškumo. Antra 
vertus, nebuvo jokios prasmės prašyti jos (apie ją 
kardinolas, matyt, nemažai žinojo), kad ji padėtų suardyti 

seną Prancūzijos ir Florencijos sąjungą, taip pat sąjungą 
su tais žmonėmis, su kuriais ji draugavo. O kai dėl 
Kotrynos, tai Fjorąi buvo labai nesmagu, kad suteikė 
jai nemalonumų, kurių baigtis nenuspėjama, turint galvoje 
tokį žmogų kaip Riarijus. Visada įmanomas nelaimingas 
atsitikimas, ir tokiu atveju popiežiui neliks nieko kito, 
kaip tiks apraudoti savo giminaitę, prie kurios buvo taip 
prisirišęs. 

Fjora prisiminė, koks buvo kardinolo veidas, kai jis 
kalbėjo apie Kotryną, - kupina įtampos, skausminga 
kaukė. Galbūt jis ją įsimylėjęs ir pasirengęs žengti 
beprotiškus žingsnius, kad galėtų jai padėti. Juk jis 
užsiminė, kad Riarijus galbūt ilgai negyvens? Jeigu dela 
Roverė mylėjo savo pusseserę nuoširdžia ir pasiaukojama 
meile, jis buvo daug simpatiškesnis Fjorai, ir jai šovė į 
galvą mintis, kad galų gale tas laiškas, kurį kardinolas 
prašė parašyti, jos niekuo neįpareigoja. Reikėjo tik gudriai 
jį parašyti, kad Fjora nesusikompromituotų. O ką galėtų 
reikšti paskutinė paslaptinga frazė, kurios dela Roverė 
nenorėjo paaiškinti ir apie kurią žadėjo pakalbėti “kitą 
kartą"? 

Šią akimirką Fjorai buvo gaila, kad karalius išvykęs. 
Jeigu jis būtų čia, ji iš karto nuvyktų ir paprašytų 
patarimo. Liudvikas XI puikus diplomatas, žinantis visas 
pinkles, geriau už kitus mokantis rašyti laiškus ir sutartis. 
Be abejonės, jam pavyktų išpešti iš Romos prelato, ką 
jis slepia nuo Fjoros. Tačiau karalius buvo toli, ir jai 
pačiai reikėjo surasti išeitį iš šios sudėtingos padėties. 

Pradžia nebuvo sunki: reikėjo jaudinančiais žodžiais 
padėkoti Kotrynai už tai, kad padėjo motinai grįžti pas 
savo kūdikį. Tačiau kiek sunkiau buvo, kai reikėjo rašyti 
apie karalių ir tuos prašymus, su kuriais turėjo kreiptis 
į jį. Tai buvo taip sunku, kad Fjora metė rašyti, užpūtė 
žvakę ir nuėjo miegoti. 

Ji jau buvo pastebėjusi, kad labai dažnai atsakymas 
į kokį nors keblų klausimą šauna į galvą prieš pabundant. 

Šį kartą ji nubudo vėlai, nes užmigo gerokai po 
pusiaunakčio. Atmerkusi akis ji pamatė Leonardą, 
stovinčią prie jos lovos ir įdėmiai skaitančią jos 
juodraščius. 

- Jūs iš tikrųjų norite parašyti šį laišką? Tačiau jums 
vertėtų prisiminti, ką kalbėjo tas šėtonas Demetrijas: 
“Kai ką nors rašai, reikia būti labai atsargiai, ir pats 
išmintingiausias dalykas būtų rašyti kuo trumpiau!“ 

- Nejaugi jūs manote, kad aš apie tai negalvojau? 
Bet aš taip noriu padėti Kotrynai! 

- Ir sužinoti, ką tas gražuolis kardinolas slepia nuo 
jūsų! Sutinku, kad jis gudrus žmogus ir moka kalbėti. 
Jis kuo puikiausiai sugebėjo pasinaudoti jūsų gerumu ir 
dėkingumu jaunajai poniai. Ir, pagaliau, sužadino taip 
būdingą visoms moterims smalsumą. 

- Iš kur visa tai žinote? Nepamenu, kad būčiau apie 
tai su jumis kalbėjusi. 

Leonarda nusišypsojo,  parodydama retus, bet dar 
pakankamai baltus dantis. 

- Mano angelėli, aš taip pat moteris, Ievos duktė. 
Slapta klausiau už durų, štai ir viskas! Eisiu pažiūrėti, 
ar viskas paruošta jūsų maudymuisi. 

Leonarda, užsidėjusi baltą aukštą galvos apdangalą su 
plačiais atvartais, kaip sparnai plasnojančiais į jos žingsnių 
taktą, išėjo tokia prakilnia eisena, kad Fjor4 tiesiog 
susižavėjo. Tuoj pat pakilusi iš lovos ji pastebėjo, kad 
Leonarda surinko visus jos juodraščius. 

Tačiau praėjus dviem dienoms kardinolas dela Roverė 
vėl pasirodė; laiškas buvo parašytas, ir Fjora ištiesė jį 
kardinolui, ką tik prisėdusiam prie židinio. 

Tiesą pasakius, Fjora buvo patenkinta savo kūriniu. 
Gerokai padirbėjusi su Leonarda, ji manė, kad iš tikrųjų 
laiškas turėtų patenkinti visus suinteresuotus asmenis ir 
niekam nesuteikti nemalonumų. Ir tikrai, keliomis 
eilutėmis išreiškusi draugystę ir dėkingumą, Fjora patikino 
kunigaikštienę Riariją, jog karštai trokšta, kad būtų 

atkurta taika tarp Romos ir Florencijos, taip pat ir 
mylimos Toskanos. 

“Kardinolui gali pasirodyti, kad jūs nepakankamai 
pasišvenčiate šiam reikalui, - paskutinį kartą perskaičiusi 
laiška pasakė Leonarda, - bet jūs pati pamatysite jo 
reakciją ir turėsite pakankamai laiko apie tai su juo 
padiskutuoti." 

Fjora baisiai nustebo, kai, įdėmiai perskaitęs laišką, 
m pareiškė, kad jaunoji moteris parašė puikų laišką. 
is laiškas labai nudžiugins kunigaikštienę Riariją ir 
sušvelnins žaizdas, padarytas jo šventenybės išdidumui, 
nes ponią de Selonžė pabėgti skatino tik motiniška 
meilė, o dona Kotryna jai padėjo. Taip pat popiežius 
labai džiaugsis sužinojęs, kad buvusi jo belaisvė visai 
nepyksta ir, atvirkščiai, yra pasirengusi remti visuotinį 
susitaikymą. 

- Na, štai, matote, - baigdamas tarė dela Roverė, - 
aš neprašiau jūsų kažko neįmanomo, bet man darote 
didžiulę paslaugą, ir aš pamėginsiu už ją atsidėkoti. 
Žinoma, labai kukliai, nes tai, ką ketinu papasakoti, 
galbūt visai nesudomins jūsų. - Jis šiek tiek patylėjo ir 
lyg nesiryždamas prašnekti nusigręžė. Paskui atsiduso: - 
O! Tai, kvaila! Bet mano dėdė, noriu pasakyti, šventasis 
tėvas, dažnai man priekaištauja, kad per daug plepu ir 
nemoku suvaldyti jausmų. Ir šiuo metu bijau, kad pranešiu 
jums greičiau jau ką nors blogo, o ne gero. 

- Monsinjore, tai, kas daroma be piktų kėslų, negali 
padaryti žalos. Būkite toks geras, pasakykite, apie ką 
eina kalba. Apie Florenciją? 

- Ne. Kalbu apie... jūsų vyrą. 

- Apie mano vyrą? Nejaugi jūs ką nors apie jį 
žinote? 

- Galbūt. Būdamas čia aš stengiausi kuo daugiau 
sužinoti apie jus. Romoje mane labai sudomino istorija 
apie žmogų, nuteistą mirti, tačiau stebuklingai išsigelbėjusį 
tą akimirką, kai turėjo būti vykdoma mirties bausmė. 

Paskui aš sužinojau, kad grafas de Selonžė, įkalintas 
Lione, pabėgo, ir niekas taip ir negirdėjo, kas vėliau 
jam atsitiko. Tai tiesa? 

- Monsinjore, visiška tiesa. Žinoma tik tiek, kad jis 
nuplaukė valtele, ir aš neslėpsiu, ši aplinkybė kelia man 
siaubą. Šneka, kad upė, atrodo, Rona, kuria jis plaukė, 
labai pavojinga. Bijau, kad jis nebūtų nuskendęs. 

- Sitai iš tiesų įmanoma. Tačiau, išgirdęs šią istoriją, 
prisiminiau vieną atsitikimą. Atrodo, nereikšmingą atsiti- 
kimą, bet jums tai gali turėti šiokią tokią reikšmę. 

- Kalbėkite gi, monsinjore, maldauju! Net menkiausias 
pėdsakas gali būti reikšmingas. 

- Na, tai štai. Kaip jau minėjau, praėjusiais metais 
vienuolyno, esančio Vilneve sent Andrė, kaip tik priešais 
mano vyskupystės būstinę, vienuoliai ant  nendryne 
įstrigusios valties dugno rado sąmonės netekusį sužeistą 
žmogų, kuris, matyt, buvo sunkiai kentėjęs. Jie nusinešė 
ji į vienuolyną, išgydė, bet niekaip negalėjo išklausti, 
koks jo vardas. Jis pats apie save nieko nežino. 

- Galbūt jis prarado atmintį? . 

- Abatas irgi taip mano. 

Fjoros širdis ėmė pašėlusiai daužytis. Kraujas plūstelėjo 
į veidą, ėmė drebėti rankos. 

- Bet kaip jis atrodė? Veidas, ūgis? Jūs matėte jį? 

- Gaila, bet ne. Žinau apie jį tik tai, ką vienuolyno 
vyresnysis papasakojo mano kapelionui. Tačiau vienas 
dalykas tikras: tas žmogus kilęs ne iš valstiečių. Jis 
aukšto ūgio, o randai ant jo kūno byloja, kad jis karys. 
Beje, valtis, kurioje jį rado, skiriasi nuo valčių, esančių 
toje vietovėje. Matau, kad jūs taip susijaudinusi, jog 
man baisu dėl jūsų. Kartoju: visiškai įmanoma, kad tas 
žmogus visai ne jūsų vyras... 

- O aš beveik įsitikinusi, kad tai jis. Jis vis dar ten? 

- Žinoma. Kurgi jis eis, jeigu nieko nežino nei apie 
save, nei apie kitus? Taip yra, be abejonės, dėl galvos 
traumos. Bet nesijaudinkite, vienuoliai jį slaugo, ir jis 

nesijaučia esąs nelaimingas. Vienuolyno broliai pasirodė 
esą geraširdžiai, kilnūs ir svetingi žmonės. Be to, jeigu 
tai iš tiesų pabėgęs kalinys, tai vienuolynas jam pats 
tinkamiausias prieglobstis. 

- Aš tuo nė kiek neabejoju, bet kaip viską išsiaiškinti, 
kaip įsitikinti? 

Ji pakilo ir ėmė nervingai vaikštinėti po erdvią salę, 
bandydama nusiraminti, sulėtinti širdies, kuri, atrodė, tuoj 
iššoks iš krūtinės, plakimo ritmą. Pamatęs, kad ji pabalo 
ir susvyravo, dela Roverė pribėgo, sulaikė ją ir privertė 
atsigulti ant pagalvėlėmis nukloto suolo. Jis tai padarė 
pačiu laiku, nes jai pakirto kojas. Į pagalbą jis šūktelėjo 
Leonardą, kuri, aišku, slapta klausėsi už durų. Ši tučtuojau 
įlėkė, nešina acto flakonu ir servetėle, ir ėmė ją gaivinti. 

Netrukus Fjora atsigavo ir atsiprašė svečio, kuris 
atrodė nuoširdžiai sunerimęs. 

- Bijau, kad per daug jus nuvarginau, - tarė jis. 

- Geriau dabar aš pasišalinsiu, 0 ryt vėl ateisiu 
atsisveikinti su jumis. 

- Jūsų šventenybe, nejaugi jau paliekate mus? - 
paklausė Leonarda. 

- Taip, aš privalau grįžti į Avinjoną, kur turiu daug 
reikalų. Poryt išvykstu iš Tūro. 

Ir ketino jau eiti, bet Fjora jį sulaikė: 

- Monsinjore, maldauju, dar minutėlę! Patikėkite, man 
jau geriau. Papasakokite daugiau apie tą išgelbėtąjį. 

- Ką gi aš galiu jums dar papasakoti? Dabar jūs 
žinote tiek pat, kiek ir aš. Klausykite, kadangi aš grįžtu 
ten, tai gal norėtumėte, kad iš karto nuvykęs apsilankyčiau 
vienuolyne ir pamatyčiau tą žmogų? 

- Monsinjore, bet jūs niekada jo nematėte. Kaip jį 
atpažinsite? 

- Gal galėtumėte papasakoti, kaip jis atrodo? Žinoma, 
jeigu jūs gerai jaustumėtės, galima būtų rasti labai 
paprastą, bet... varginančią išeitį. 

- Kokią? - nepatikliai paklausė Leonarda. 

Tačiau Fjora išsyk suprato: 

- Aš galėčiau vykti su jumis? Be jokios abejonės, 
nes tik aš galiu viską išsiaiškinti. Ir jeigu tai mano 
vyras, kas gi tuomet galėtų geriau pasirūpinti juo negu 
aš? 

- Fjora, - paprieštaravo Leonarda, - gal išsikraustėte 
iš proto? Jūs vėl norite keliauti į pasaulio kraštą? 

- Ponia, Avinjonas ne pasaulio krašte, ir aš nenumatau 
jokių donos Fjoros tykančių pavojų, jeigu imsiuosi ją 
globoti. Galiu netgi pasiūlyti donai Fjorai patogų 
palankiną. 

Fjora tartum atgimė. Veidas parausvėjo, o akyse ėmė 
žiburiuoti vilties kibirkštėlės. Ji pakilo. 

- Miela Leonarda, negaliu atsisakyti tokios galimybės. 
Nesirūpinkite, išvyksiu neilgam. Jeigu ten bus Filipas, 
atsivešiu kartu su savimi, 0 po to sutaikysiu su karaliumi. 
O! Monsinjore, jūs net nejsivaizduojate, koks tai 
džiaugsmas man! 

Kardinolas nusijuokė, ir jo veidas nuo to pajaunėjo. 
Atrodė, jis toks pat laimingas, kaip ir jaunoji moteris. 

- Vadinasi, susitarėme? Ryt vakare atsiųsiu jums 
palankiną. Tarnams duosiu nurodymus, ir mes susitiksime 
pirmoje dienos pusėje Sen Marteno bazilikoje, kur 
norėčiau pasimelsti prieš kelionę. Taigi, jūs turėsite 
pakankamai laiko pasiruošti kelionei. 

Fjoros lydimas jis pasuko į sodą, kur laukė ekipažas, 
ir atidavė savo sekretoriui Fjoros parašytą laišką. Prieš 
išvykdamas žemu balsu pridūrė: 

- Mano žmonėms jūs būsite maldininkė, trokštanti 
pasimelsti Kampostele arba Romoje. 

- Jeigu monsinjoras nejsižeis, tai geriau Kampostelas. 
Roma nepaliko man gerų prisiminimų. 

- Monsinjore, aš tik pridursiu, - tarė Leonarda, kuri 
sekė iš paskos, - kad jūs saugosite dvi maldininkes. Aš 
taip pat ketinu vykti pasimelsti Tikiuosi, niekas 
neprieštaraus? 

Jos žydros akys, išsaugojusios pirmykštį gyvumą, bylojo 
apie tai, kad ji mestų iššūkį kiekvienam, išdrįsusiam 
paprieštarauti jos ketinimui Tačiau niekas nė nemanė 
prieštarauti. Dela Roverė jai nusišypsojo, o Fjora paėmė 
jos ranką. 

- Aš laiminga, kad būsite su manimi, nes vyksime 
dengtu vežimaičiu. 

Sunkiau buvo įtikinti Chatun; negalėjo būti nė kalbos 
apie jos vykimą kartu. Azijietė, kartu su kitomis moterimis 
sėdinti vieno iš bažnyčios vadovų korteže, gali sudaryti 
įspūdį, kad tai haremas, o ne maldininkų būrys. 

- Mes ilgai neužtruksime, - tarė jai Fjora, - ir reikia, 

kad kas nors prižiūrėtų mano mažąjį Filipą. 

Marselina jau buvo išvykusi iš Rabodjero. Jos pienas 
baigėsi, be to, vyras ir šeima reikalavo, kad ji grįžtų. 
Ji išvažiavo šįryt į savo kaimą Savonjerą, dūsaudama ir 
verkdama, nes po malonaus ir lengvo gyvenimo reikėjo 
grįžti į fermą, kur laukė sunkus darbas. Fjora ją nuramino. 
Zindyvė grįžo į namus turtingesnė negu anksčiau, nes 
vežėsi su savimi ne tik per visus metus dovanotus 
drabužius, bet ir skalbinių, maisto produktų, aukso kryželį, 
kurį išdidžiai nešiojo pasikabinusi ant kaklo, ir nemenką 
sumelę, leisiančią tapti jai turtingiausia fermere visame 
kaime. 

Žindyvei išvykus Chatun lengviau atsikvėpė. Jos 
nekentė viena kitos iš pirmo žvilgsnio, ir kova dėl 
kūdikio buvo įtempta. Tačiau gamta buvo palanki jaunajai 
totorei, ir Marselina iš karto pareiškė, kad “geltonodė 
kerėtoja" nužiūrėjo ją ir todėl jai dingo pienas. Bet 
Fjora atmetė tokį kaltinimą. 

- Jeigu mane pasieks panašios kalbos, - griežtai tarė 
ji, - Žinosiu, kas jas skleidžia, ir jūs neturėtumėte manęs 
nuteikti prieš save. Chatun buvo mano vergė, bet mūsų 
namuose su ja buvo elgiamasi kaip su lygia. Mus kartu 
auklėjo, ir du kartus ji mane išgelbėjo. Aš daug jai 

skolinga, ir niekada nepamirštu savo skolų. Be to, aš 
myliu ją. 

Suprasdama, kad nenaudinga rodyti  užsispyrimą, 
Marselina prisiekė Biblija, kuri buvo atversta kaip tik 
tame puslapyje, kur pavaizduotas nukryžiavimas, kad 
daugiau nekartos savo kaltinimo. Šitą knygą, netardama 
nė žodžio, po ranka jai pakišo Leonarda, pažvelgusi 
reikšmingu žvilgsniu. Taigi visi išsiskyrė taikiai, kaip geri 
draugai. 

- Tikiuosi, kai ponia grafienė mesirui Filipui pagimdys 
mažą sesutę, pasikvies mane! - atsisveikindama tarė 
Marselina. 

- Jūs norite turėti daugiau vaikų? - paklausė Fjora. 
- Bet, man atrodo, kad jūs jau turite tris? 

- Taip, bet mano motina turėjo dvylika, 0 mano 
vyras nori daug sūnų, kad jie padėtų dirbti fermoje. 

Tapusi padėties šeimininke, Chatun suprato, kad, 
palikdama jai ir Peronelei savo sūnų, Fjora parodė 
didžiulį pasitikėjimą. 

Paskui atėjo eilė Floranui. Jis negalėjo pakelti minties, 
kad mylima jo šeimininkė vėl kažkur toli ir ilgam 
išvyksta. Jis siūlėsi lydėti ją kaip arklininkas. Bet čia 
įsiterpė Leonarda: 

- Kam jai arklininkas, jeigu ji keliaus palankine? 

- Bet aš apginčiau ją, jeigu kas nors užpultų! 

- Užpultų? Mes gi keliausime su popiežiaus pasiuntiniu. 
Mielas drauge, nė nesvajokite! Jūs gi žinote, kad mano 
kelionės vienintelis tikslas - ginti doną Fjorą. O jums 
gerai žinoma, kad ateina metas rinkti vynuoges, ir jūsų 
prireiks Etjenui. 

- Jis kuo puikiausiai apsiėjo ir be manęs, kai manęs 
čia nebuvo, - nepatenkintas burbtelėjo jaunuolis. 

Leonarda linksmai, bet ironiškai atsakė: 

- Štai kas atsitinka, kai žmonės tampa labai reikalingi! 

Trečiadienį rytą, rugsėjo 8, Dievo Motinos gimimo 
dieną, Fjora ir Leonarda išvažiavo didžiuliu vežimu su 

gausybe pagalvėlių,  užuolaidėlėmis, čiužiniais, pasiėmę 
odinius moteriškus apsiaustus, trumpai tariant, pasirūpinę 
viskuo, ko reikia tolimai kelionei esant net labai blogam 
orui. Į vežimą buvo įkinkyti du stiprūs arkliai, valdomi 
stambaus ūsuoto kaimiečio vardu Pompėjas. Buvo vėsoka, 
bet atrodė, kad diena bus saulėta ir tinkama kelionei. 
Kai sunkus vežimas pajudėjo iš vietos, Leonarda, 
raukydama kaktą, sumurmėjo: 

- Aš vis klausiu savęs: ar mes nedarome kvailystės? 

- Kaip tai kvailystės? - pasipiktino Fjora. - Galbūt 
mums pavyks išgelbėti Filipą iš sunkios padėties? 
Įsivaizduojate jį, uždarytą tame vienuolyne, neprisimenantį, 
nei kas jis, nei iš kur? Atiduotą į vienuolių, tarp kurių 
galbūt ne visi šventieji, rankas? 

- Bet mes juk nesame tikros, kad ten būtent jis. 

- Taip, bet jūs privalote žinoti, kad. pasaulyje nebūna 
šitiek sutapimų. Suprantu, jūs bijote, kad priešingu atveju 
aš labai nusivilsiu. 

- Galbūt, - šaltai atsakė Leonarda. 

- Tai štai, mano mieloji, nusiraminkite! Aš pasiruošusi 
tam ir galvoju, kad geriau keliauti teff netgi jeigu ta 
kelionė pasirodys beprasmė, negu sėdėti čia susidėjus 
rankas, žinant, kad Filipas paliktas likimo valiai! - tvirtai 
pasakė Fjora. 

Leonardą padrąsino jaunosios moters minčių blaivumas, 
ir ji nusprendė neprieštarauti Fjorai, 0 geriau tylomis 
sėdėti. Tačiau širdies gilumoje ji negalėjo nusiraminti. 
Kad ir kaip Leonarda sau priekaištavo, nieko negalėjo 
padaryti su savimi. Ji kalbėjo sau, kad dela Roverė - 
šventojo tėvo giminaitis, tačiau ją buvo pribloškęs Fjoros 
pasakojimas apie tai, ką teko patirti Amžinajame mieste. 
Gilus jos dievobaimingumas, tvirtas ir visiškas tikėjimas 
į Viešpatį Dievą, Dievo Motiną ir Kristų, jos meilė 
jiems buvo nepajudinami. Tačiau vis dėlto sielos gelmėje 
ji apgailestavo, kad Roma ir jos popiežius nebekelia 
pagarbos jausmo. 

Be abejonės, ji žinojo, kad einant amžiams buvo 
daugybė popiežių, dėl kurių garbės galima ginčytis, bet 
šitas buvęs vienuolis, užsidėjęs karūną, rado tik dar vieną 
galimybę skandalingai praturtinti gausią savo giminę. 
Nesvyruodamas jis paskelbė karą, kad sunaikintų Lorensą 
Medičį. Jis neturėjo jokios teisės tikėtis iš tikinčiųjų, o 
ypač Leonardos, pagarbos. Nuo šiol viskas, kas siejosi 
su Roma, kėlė jai nepasitikėjimą, o maloni kardinolo 
išvaizda ne tik neišsklaidė, bet dar labiau jį sustiprino. 

Kaip ir buvo sutarta, jos susitiko su kardinolu Sen 
Marteno bažnyčios šventoriuje, kur visą plotą buvo 
užėmusi ištaiginga jo svita. Abi moterys išlipo iš vežimo, 
kad išklausytų mišias ir pasimelstų prie šventojo kapo, 
o paskui, apsupti didžiulės minios, sveikinusios garsųjį 
užsienietį, visi ėmė ruoštis kelionei iš Tūro. Džulianas 
dela Roverė, išdidžiai sėdėdamas ant juodo kovinio žirgo, 
kurio šonus gražiai dengė purpurinės kardinolo simaros 
skvernai, visus laimino, o tarnai jo vardu dalijo gausią 
išmaldą. 

Legato svita kartu su sekretoriais, tarnais, arkliais ir 
mulais, su apsauga ir bagažo vežimais atrodė tikrai 
įspūdingai, ir priekiniams ekipažams pasiekus miesto 
vartus, paskutiniai dar tik važiavo iš bažnyčios šventoriaus. 
Dviejų moterų vežimas važiavo gale, prieš tarnus ir ratus 
su baldais ir bagažu, nes moterims buvo draudžiama 
rodytis tarp dvasiškių. Kartu keliavo vykstantys į Provansą 
maldininkai, kuriems buvo leista dalyvauti šioje šviesiau- 
sioje kompanijoje. Jie, kas ant arklio, kas ant mulo, o 
kas ir pėstute, taip pat leidosi į kelią. 

Pravažiavusi priemiestį, Ilguosius tiltus per Šero upę 
ir gausybę pelkių, atsiradusių vietoj senų upių atšakų, 
kavalkada pasiekė Sen Averteną ir ėmė kilti į 
vynuogienojais apaugusius šlaitus. Prabėgusi šilta vasara 
puikiai subrandino vynuoges, ir jaunos basakojės valstietės 
įteikė kardinolui pilną jų pintinę. Jis padėkojo merginoms, 

paduodamas keletą sidabrinių monetų, 0 tos savo ruožtu 
sveikino kardinolą. 

- Jeigu stabčiosime kas penkios minutės, niekada 
nenuvažiuosime, - sumurmėjo Leonarda. - O kiek Ijė 
turime įveikti? Šimtą septyniasdešimt ar šimtą aštuonias - 
dešimt? 

- Jeigu pavyks per dieną nuvažiuoti dešimtį Ijė, tai 
kelyje išbūsime tris savaites. Žinoma, mes keliautume 
daug greičiau jodamos, bet man atrodo, kad ta susisiekimo 
priemonė kelia mums ne itin linksmų prisiminimų? - su 
šypsena tarė Fjora. - Ir kad nusiramintumėte, geriau 
galvokite apie tas abatijas, kuriose teks apsistoti. Jūs 
galėsite pasimelsti visiems Prancūzijos šventiesiems! 

Tačiau vidurdienį, kai Fjora pastebėjo aukštus Kormeri 
abatijos stogus, kur prioras, apsuptas didžiulio benediktinų 
būrio, šventiškai apsirengęs ir laikydamas rankoje lazdą 
laukė kardinolo, ji negalėjo susilaikyti neatsidususi. Jai 
patiko kiekvieną vakarą apsistoti kokiame nors vienuolyne. 
Bet jeigu teks aplankyti visas šventas vietas, kokios tik 
pasitaikys jų kelyje,. tai kelionė gali tęstis ne tris savaites, 
o du ar tris mėnesius. O Leonarda tiesiog degė 
nekantrumu. 

Tuo metu, kai priešais bažnyčios portalą vyko 
pasisveikinimo ceremonija, priklaupimai, buvo bučiuojamas 
žiedas, ji paklausė savo vežėjo, ar jis nežino, kur 
kardinolas ketina apsistoti šį vakarą. Vežėjas atsakė, kad 
Loše. Vadinasi, per dieną jie nenukeliavo nė dešimties 
ljė, be to, jie pasieks Lošą naktį, nes apsilankymas 
Kormeri gali užsitęsti. 

Ir iš tiesų, jau artėjo vakaras, kai jie pasiekė Lošo 
mišką, už kurio buvo matyti karališkojo miesto ir stipriai 
įtvirtintos pilies, kėlusios tiek baimės karaliaus priešams, 
kontūrai. Tas pavadinimas Fjorai priminė vienuolį Ignasijų 
Ortegą, su nepaaiškinama neapykanta persekiojusį ją ir 
mirusį ten, taip pat Filipo draugą arklininką Matjė de 

Pramą, kuriam pasisekė likti gyvam. Įdomu, kur jis dingo 
paskui? 

Nusiraminusi Fjora snaudė guolyje, kurį pasidarė iš 
pagalvėlių, o tuo metu Leonarda skaitė vakarines maldas. 
Kelias per mišką buvo beveik be duobių, todėl jas ne 
per daug kratė. Buvo girdėti, kaip gieda maldininkai, 
galbūt dėl drąsos, nes miške vis tamsėjo, šešėliai tirštėjo, 
kol pagaliau viską apgaubė gūdi tamsa. Paukščiai nutilo. 
Visus, važiuojančius šiame korteže, užvaldė baimė, kaip 
ir kiekvieną keliaujantį per mišką nakčia. 

Staiga kelio posūkyje nuo netikėto smūgio abi moterys 
atsitrenkė viena į kitą, ir dengtas vežimas ėmė lėkti 
greičiau ir greičiau. Kelias čia nebuvo toks lygus, ir 
vežimo ratai šokinėjo iš vienos duobės į kitą. Dėl tokio 
kratymo nutraukusi savo maldas, Leonarda iškišo galvą 
į lauką. 

- Kas vyksta? - sušuko ji vežėjui. Bet tas nieko 
neatsakė, tik dar smarkiau ėmė talžyti savo arklius, kad 
jie lėktų kaip galima greičiau. 

- Jis užmuš mus! - sušuko Leonarda. - Bet tai dar 
ne pats blogiausias dalykas. Mes atitrūkome nuo kortežo. 

Fjora taip pat iškišo galvą. Iš tikrųjų, nei iš priekio, 
nei iš paskos niekas nevažiavo. Didžiuliu greičiu vežimas 
lėkė siauru keliuku, vingiuojančiu tarp juodų medžių. 
Moterys su siaubu pažvelgė viena į kitą, pagalvojusios 
apie tą patį: jas įviliojo į spąstus, ir dabar joms galas. 

Fjora griežtai ir garsiai italų kalba įsakė Pompėjui 
sustoti, bet vežėjas kažką sumurmėjo neaiškiai ir vėl 
ėmė plakti arklius. Kažkurią akimirką jaunoji moteris 
norėjo atidaryti dureles ir iššokti, bet vežimas lėkė labai 
greitai, be to, ir Leonarda nebūtų galėjusi to padaryti, 
nenusisukdama galvos. Tuo metu sušlamėjo krūmai 
abiejose keliuko pusėse. Netrukus iš už krūmų pasirodė 
keturi kaukėti raiteliai, apsupo ekipažą, kuris toliau lėkte 
lėkė nemažindamas greičio. 

- Dieve, padėk mums! - suvaitojo Leonarda. - Bijau, 
kad atėjo mirties valanda. 

Fjora neatsakė. Ji nebijojo, bet baisiai niršo. Kaip ji 
galėjo būti tokia kvaila, tokia neišmintinga, kad patikėtų 
Siksto IV giminaičio žodžiais? Kaip galėjo patikėti, kad 
jis norėjo jai padėti? 

Vežėjas ūmai sustabdė arklius, ir abi moterys atsidūrė 
ant vežimo grindų. Beveik tuo pačiu metu atsidarė 
vežimo durelės, šiurkščios rankos pagriebė Fjorą ir 
Leonardą ir ištempė į lauką. Kadangi dar nebuvo visiškai 
sutemę, jos pamatė, kad stovi laukymėje. Čia taip pat 
buvo penki ar šeši žmonės, nuo galvos iki kojų apsirėdę 
tamsiais drabužiais, ir  tirštėjančiose sutemose buvo 
neįmanoma įžiūrėti jų bruožų; du iš jų, rymodami ant 
kastuvų, stovėjo prie didžiulės duobės krašto, greičiau 
jau- ilgos negu plačios, kurią, matyt, buvo ką tik iškasę. 
Abi nelaimingąsias atvilko prie tos duobės, ir jos išsyk 
suprato, kad duobė iškasta joms. Šitie žmonės susirinko 
čia, kad jas nužudytų. 

- Kas jūs tokie? Ko norite iš mūsų? - sušuko Fjora. 

Tas, kuris, matyt, buvo vyriausias, nieko neatsakė. 
Žengdamas į priekį virpančioje fakelo, uždegto vieno iš 
parankinių, šviesoje jis metė vežėjui piniginę, kurią tas 
sugavo ore, ir parodė jam keliuką, vos įžiūrimą tankmėje 
į dešinę nuo jo: 

- Puikiai padirbėjai, drauge! Važiuok šituo takeliu! 
Pavysi kortežą dar iki Lošo. 

Pompėjas supliekė arklius, ir vežimas dingo iš akių, 
išnykdamas tamsoje tarp medžių. Vyriškis palaukė, kol 
nutils ratų dardėjimas, paskui atsigręžė į tas, kurios, be 
abejonės, turėjo tapti jo aukomis. Jas laikė keturiese. 
Fjora beviltiškai priešinosi, o Leonarda, priblokšta tokio 
netikėto smūgio, suklupo ant šlapios žemės ir, laukdama 
lemtingos baigties, meldėsi. 

Vadeiva šiurkščiai nuplėšė Fjoros vualį. 

- Iš pradžių norėjau jus gyvas užkasti, bet nesu 
žiaurus žmogus. Pirmiausia jus papjaus, 0 šis vualis, 
nudažytas jūsų krauju, bus geras įrodymas, kad aš puikiai 
atlikau savo darbą. 

- Kam jūs dirbate? - sušuko Fjora. - Tik nesakykite, 
kad karaliui. Greičiau jau patikėsiu tuo, kad jis privers 
jus brangiai sumokėti, kai sužinos... 

- Bet jis nieko nesužinos. Jūs dingsite be pėdsakų. 

- Vis dėlto prieš mirtį norėčiau sužinoti, kas mane 
nužudo? Popiežius? Jums moka kardinolas? 

- Jis? Jis apie tai nedaug težino. Jis tiesiog mano, 
kad ilgos kelionės užteks išsivaduoti nuo jūsų. Vienintelis 
dalykas, ko jį paprašė, tai paimti jus su savimi. 

- Ks paprašė? 

- Nesuprantu, kodėl jus tai domina? Geriau elkitės 
taip, kaip jūsų draugužė, ir prieš mirtį pasimelskite. 
Duodu jums keletą minučių. 

Prie jo prisiartino vienas iš plėšikų. 

- O jeigu tuo metu pasiųstume į aną pasaulį kitą 
moteriškę? 

- Puiki mintis! Ji tikriausiai jau pasiruošusi, pakankamai 
pasimeldė. | 

- Leiskite man nors apkabinti ją! - beviltiškai sušuko 
Fjora. 

- Man atrodo, nėra prasmės. Duobėje galėsite 
glėbesčiuotis kiek patinka. 


Devintas skyrius 


Šešėlio pėdsakas 


- Leonarda! - suriko Fjora. - Atleiskite man! 

Ji išgirdo tik skausmingą dejonę. Vyriškis, kuris pasiūlė 
pirma nužudyti Leonardą, nuplėšė jos galvos apdangalą, 
pagriebė už plaukų, trūktelėjo iš visų jėgų, kad ji pakeltų 
galvą ir išriestų kaklą, kurį ketino perpjauti. Bet jis 

nespėjo pakelti peilio prie gerklės. Tą akimirką laukymėje 
staiga pasirodė keletas raitelių. Apšviesti neryškios fakelo 
šviesos sublizgėjo šarvai, ant galvų raiteliai dėvėjo 
geležinius šalmus. Pasigirdo garsus ir rūstus balsas: 

- Karaliaus vardu! Suimti šiuos žmones ir pakarti ant 
šito didelio medžio! 

- Mesire didysis teisėjau, palikite nors du! Būtų įdomu 
pasiklausyti, ką jie pasakys. 

Nelaukdamas atsakymo, Duglas Mortimeras nušoko 
nuo arklio ir pribėgo prie Fjoros, kuriai pakirto kojas; 
ji suklupo. Savo tvirta ranka jis pakėlė ją. Ji žvelgė į 
jį išsiplėtusiais iš susižavėjimo vyzdžiais, lyg priešais stovėtų 
ne stiprus ir gerai pažįstamas škotas, o koks nors angelas. 

- Viskas gerai? - paprastai paklausė jis, pastatęs ją 
ant kojų. 

- Atrodo, taip. O, Mortimerai! Pradedu galvoti, kad 
jūs mano angelas sargas. Bet ką gi visa tai reiškia? 

- Aš jums paaiškinsiu, bet pirmiausia noriu pasakyti, 
kad dar niekada man nėra buvę taip baisu! Jau maniau, 
kad nespėsime. 

Paskui, palikęs ją, jis atsigręžė į Leonardą, kuriai 
vienas iš sargybinių padėjo išsivaduoti iš po ją užgriuvusio 
kūno, ir įmetė jį į duobę. Fjora išsyk priėjo prie 
Mortimero, negalėdama sulaikyti siaubo šūksnio. Visa 
kruvina vargšė Leonarda atrodė siaubingai. Tačiau šiek 
tiek atsipeikėjusi ji sušuko. 

- Kur galima rasti vandens? Negaliu gi aš taip atrodyti. 
Tas glitus kraujas... 

- Gerai, kad jis ne jūsų, - pasakė Mortimeras. - 
Eime, čia netoliese yra upeliukas. 

Sargybiniai uždegė fakelus, ir jų liepsna taip apšvietė 
laukymę, kad visi galėjo matyti kraupų spektaklį. Plėšikai, 
kuriems vienam po kito nuėmė kaukes, buvo suklupdyti 
prieš žmogų, į kurį škotas kreipėsi, pavadindamas jį 
“didžiuoju teisėju“. 

Tai buvo gerokai pagyvenęs žmogus, rūstaus veido su 
ūsais ir trumpa žila barzdele. Atrodo, metai nesumenkino 
jo jėgos, slypinčios liesame kūne: jis lengvai pakėlė 
sunkių šarvų svorį. Tiesa, vietoj šalmo ant galvos buvo 
juodas gobtuvas, ant kurio blizgėjo sidabrinis ženklas. 
Kaip ir visi pernelyg aukšto ūgio žmonės, ant arklio jis 
sėdėjo šiek tiek susilenkęs, bet valdė jį labai vikriai. 
Nuo jaunumės tarnaudamas Liudvikui XI, dar kai karalius 
buvo tik sosto įpėdinis, Tristanas Atsiskyrėlis, jaunystėje 
buvęs konetablio de Rišmono arklininku, karaliaus 
ištikimųjų akyse buvo griežto teisingumo įsikūnijimas, 
dažnai vykdomo tiesiog nusikaltimo vietoje, bet visada 
tiksliai pagal įstatymus, ir visokio plauko perėjūnams 
keliantis siaubą. Ištikimas karaliui, kaip būna ištikimas 
šeiminiukui šuo seklys, tas tylus ir niūrus Žmogus nejautė 
nuovargio ir gailesčio, ir kiekvienas nusikaltėlis žinojo, 
kad jį persekios ir privers išpirkti savo kaltę. Jis žvelgė 
į Žmones savo pilkomis, giliomis, iš po tankių antakių 
žvilgančiomis akimis, ir jo žvilgsnis buvo kietas kaip 
granitas. 

Sargybiniai besąlygiškai klausė Tristano Atsiskyrėlio, ir 
po minutės plėšikai, kuriuos, beje, jis pažino ir pašaukė 
vardais, nepaisant jų riksmų ir maldavimų, maskatavo 
ant seno ąžuolo šakų. Gyvas liko tik jų vadeiva, vardu 
Tordgulis. Vienais marškiniais, klūpodamas prie Tristano 
Atsiskyrėlio arklio, jis laukė savo dalios. Vienas iš kareivių 
stovėjo greta, laikydamas rankose virvės galą, kurios kilpa 
buvo užnerta ant vadeivos kaklo. 

Padėjusi Leonardai nusiprausti upelyje, Fjora su baime 
žvilgčiojo į vyriškį, lyg iš geležies nulieta statula sėdėjusį 
ant arklio ir nepratarusį nė žodžio po to, kai davė 
įsakymą. | 

O kai į duobę buvo įmestas paskutinis kūnas, Tristanas 
lėtai pasuko savo arklį, kad akies kampu galėtų matyti 
Tordgulį. 

- Dabar tavo eilė! Kas tau įsakė nužudyti šias moteris? 

- Nežinau, monsinjore! "Aš jo nepažįstu, prisiekiu jums! 

- Nejaugi? 

Tristanas davė ženklą, ir vienas iš jo žmonių prisiartino 
su fakelu, o kiti du pagriebė niekšą ir paguldė ant 
žolės. Fakelo liepsna nudegino basas jo kojas, ir jis 
siaubingai subliuvo: 

- Neeee! 

- Tuomet kalbėk! 

- Prisiekiu amžinuoju išganymu, kad sakau tiesą. 
Žmogus su kauke atėjo pas mane... užvakar... į smuklę, 
kuri... yra netoli Arsi skerdyklos. 

Dar vienas siaubingas riksmas perplėšė nakties tylą, 
ir krūptelėjusi Fjora užsikimšo ausis. 

- Ar būtina tai daryti? - paklausė ji. 

- Šis žmogus ką tik ketino papjauti jus ir ponią 
Leonardą, - tarė Mortimeras, kiek paniekinamai gūžtelėjęs 
pečiais. - Man atrodo, jūs per daug gailestinga. 

Šaukdamas visus šventuosius Tordgulis mėgino sušvel- 
ninti savo budelį. Jis prisiekinėjo, kad nebegali nieko 
pridurti prie to, ką pasakė: mat, kaukėtasis žmogus davęs 
jam padorią sumą auksinių ir dar tiek pat pažadėjęs 
duoti, kai viskas bus atlikta. Šioje laukymėje jie turėjo 
laukti kažkokio vežimo su dviem moteriškėm, pasirody- 
siančiom dienos pabaigoje. Ir dar reikėjo iškasti 
pakankamai gilią duobę, kurioje turėjo būti užkasti abiejų 
moterų kūnai. Tordgulis privalėjo vežėjui paduoti piniginę 
ir grįžti į Tūrą pasiimti likusios sutartos sumos. 

Šakų šlamėjimas ir arklių kanopų kaukšėjimas, atsklidęs 
iš pamiškės, nutraukė plėšiko išpažintį sargybiniai 
sugrąžino vežimą, kurį sustabdė prie kelio, vedančio į 
Lošą, dar nespėjus; pavyti legato kortežo. Arklius 
važnyčiojo kareivis, O tvirtai surištą  Pompėją be 
ceremonijų ištraukė iš vežimo ir numetė ant žemės 
priešais didįjį teisėją. 

Kadangi Pompėjas apsimetė nesuprantąs klausimų, 
kuriuos uždavinėjo jam Tristanas Atsiskyrėlis, Tordgulis 

pats ėmė versti, nelaukdamas, kol bus paprašyta viena 
iš moterų. 

- Man liepė susipažinti su vienu iš kardinolo arklininkų 
arba vežikų ir susitarti su juo, bet vieną aš jau pažinojau. 
Jam iškart labai patiko mintis užsidirbti šiek tiek aukso. 
Juo labiau, kad tai buvo nepavojinga. Užteko tik padaryti 
lanką ir grįžti į kortežą. Vakare niekas nieko nepastebės. 

- Užtenka mus laikyti kvailiais! - įsiterpė Mortimeras. 
- Nejaugi legatui nebūtų pasirodę įtartina, kad atvykus 
į Lošą dviejų moterų vežimas būtų buvęs tuščias? 

Jis išsitraukė špagą ir jos smaigalį prispaudė prie 
vežėjo gerklės, ir šis suprato, kad tas milžinas nejuokaus, 
todėl šiek tiek pasvyravęs atsakė: 

- Tai buvo paprasta. Aš turėjau pasakyti, kad Kormeri 
ponios sutiko draugus ir nusprendė toliau nevažiuoti. Aš 
turėjau padėkoti ir... 

- Pasilikti sau viską, kas buvo vežime? Arba tavo 
šeimininkas nusikaltimo bendrininkas, arba visiškas kvailys, 
kuo aš labai abejoju. 

- Prisiekiu, jis nieko nežino, - atsakė vežėjas. - Tai 
Dievo tarnas, vienas iš Bažnyčios vadovų. 

- Mesire Tristanai, šitą dalyką reikėtų išsiaiškinti, - 
kišdamas špagą į makštį ir duodamas ženklą nuvesti 
belaisvį tarė Mortimeras. - Kardinolas dabar Loše. Jūs 
turėtumėte nuvažiuoti ten ir užduoti jam keletą klausimų. 

- Aš taip ir padarysiu. Manau, jūs nuvešite ponias 
namo? 

- Jeigu jos gali važiuoti iki namų. Jeigu ne, tai jos 
galėtų Kormeri abatijoje paprašyti prieglobsčio nakčiai. 
Karalius labai dosnus šiai abatijai, ir jo tarnai bei draugai 
bus ten gerai sutikti. 

- Aš manau, - atsakė Fjora, - kad mes apsistosime 
Kormeri. Mano mieloji Leonarda visiškai išsekusi, ir 
prisipažinsiu, aš taip pat norėčiau šiek tiek pailsėti. 

Priėjusi prie Tristano Atsiskyrėlio arklio, ji ištiesė vis 
dar drebančią ranką: 

- Mesire, labai dėkoju jums! Dar nežinau, kaip galėjo 
įvykti toks stebuklas, kad jūs išgelbėjote mus, bet 
patikėkite, aš niekada nepamiršiu ir pasakysiu karaliui... 

- Ponia, jūs nieko nepasakysite! 

Stebėtinai greitai ir vikriai jo amžiaus žmogui, Tristanas 
Atsiskyrėlis nušoko nuo arklio, kad atsisveikintų su jaunąja 
moterimi. 

- Kodėl? - paklausė Fjora. 

- Ponia, jeigu aš užsitarnavau nors šiek tiek jūsų 
dėkingumo, tai labiau dėl jūsų negu dėl savęs maldauju, 
nieko nepasakokite mūsų karaliui apie tai, kas šiąnakt 
įvyko. 

- Bet kodėl? 

Čia į pokalbį įsiterpė Mortimeras: 

- Jis teisus. Ne kiekvieną tiesą galima sakyti. Jeigu 
visa tai iš tikrųjų suorganizavo tas žmogus, apie kurį 
mes galvojame, tai karalius mūsų neklausys, - jis mumis 
nepatikės. . 

- Taip, - nutraukė jį Tristanas Atsiskyrėlis, - mes 
turėsime pateikti įrodymus. 

- Kokius įrodymus? - paprieštaravo Fjora, dusdama 
iš įniršio. - Argi jų neužtenka šioje laukymėje? O šitie 
du? Galbūt jums kardinolas ką nors pasakys. Pagaliau 
esame ir mes su Leonarda. 

- Teisingai pasielgėte, kad save paminėjote paskutines, 
- gaižiai tarė Mortimeras. - Į jūsų žodžius iš esmės 
niekas nekreips dėmesio. Karaliui Liudvikui moterys - 
tai nepagydomos plepės, turinčios šėtonišką vaizduotę, o 
žmogų, kurį mes turime galvoje, jis labai gerai pažįsta. 

- Jūs manote, kad tai.. - pradėjo Fjora, šovus į 
galvą kažkokiai minčiai. 

Bet Tristanas paprašė ją patylėti: 

- Ponia, neminėkite jokių vardų! Ir leiskite man 
tvarkyti šį reikalą taip, kaip man atrodo. Lenkiuosi jums. 
Ar norite, kad jus palydėtų kuris nors iš mano žmonių? 

- Tai nėra būtina! - tarė Mortimeras. - Aš imuosi 
to ir dėkoju jums, mesire, už tai, kad patikėjote manimi! 
Ir už tai, kad padėjote. 

Akimirksniu  rūsčiame Tristano  Atsiskyrėlio veide 
pasirodė kažkas panašaus į šypseną. 

- Jaunuoli, aš tik atlieku man patikėtas pareigas, bet 
prisipažinsiu, mane labai jaudina draugiški santykiai. 
Kažkada labai seniai aš ištikimai tarnavau vienai damai... 
ir labai gražiai! 

- Mesire, jūs? Damai? - nuoširdžiai nustebęs sušuko 
Mortimeras. 

- O ką, jus tai labai stebina? Uolus teisingumo 
gynėjas, kalėjimo ir policijos žmonių vadovas, ir budelis, 
staiga... Tačiau taip yra. Ją vadino Katrina de... bet 
nesijaudinkite! Ji mylėjo ne mane. O dabar keliaukite! 
Pasimatysime Plesi. 

Duglas Mortimeras padėjo Fjorai ir Leonardai įsėsti 
į vežimą, paskui pririšęs savo arklį vežimo užpakalyje, 
pats sėdo į vežėjo vietą. Fjora paskutinį kartą pažvelgė 
į tamsią laukymę, kur neužkasta duobė dvelkė neseniai 
viešpatavusiu siaubu. Du kareiviai - ėmė ją užkasti. 
Apsuptas dviem eilėmis fakelų ir ginkluotų Žmonių, 
Tristanas Atsiskyrėlis balne stebėjo juos nejudėdamas, 
panašus į raitelio statulą. Pompėjas ir kitas plėšikas, 
gulėdami prie jo arklio kanopų, drebėjo iš baimės ir 
verkė, bet šįkart Fjora jau nebejautė jiems jokio gailesčio. 
Jos protas ir širdis sustingo. Ji net pamiršo tą siaubą, 
kurį ką tik išgyveno. Ji juto tik nusivylimą. Svajonė, 
puoselėta tris dienas, viltis pamatyti Filipą, tegu ir 
sergantį, tegu ir be sąmonės, ir atvežti jį pas sūnų 
sprogo kaip muilo burbulas. Iš jos Žiauriai pasityčiojo, 
ir ji turėjo grįžti į namus tuščiomis rankomis ir su 
kartėliu širdyje. 

- Nejaugi aš tokia kvaila, kad mane taip lengvai 
galima apvynioti aplink pirštą? - sušnabždėjo ji 
nepastebėdama, kad samprotauja balsu. Ė 

- Žinoma, ne, - atsakė Leonarda, savo ranka paimdama 
jos ranką, - bet tas, kas kreipiasi į jūsų širdį, visada 
pasiekia savo tikslą. Nejaugi jūs iš tikrųjų taip norite 
surasti mesirą Filipą? 

- Jūs priekaištaujate man? 

- Aš? Apsaugok Dieve! Jūs puikiai žinote, kad 
didžiausias mano troškimas - pagaliau pamatyti jus 
laimingą. Bet aš niekaip negaliu suprasti, kaip tam 
žmogui pavyko sužinoti, kad jūsų vyras pabėgo iš Liono 
tvirtovės? 

- Tam žmogui? Norite pasakyti - kardinolui? 

- Deja, taip! - atsiduso senmergė. - Niekaip nesuvokiu, 
koks jo vaidmuo organizuojant šitas bjaurias pinkles. 

- Jo bendrininkų žodžiais tariant, jis čia niekuo dėtas 
arba beveik niekuo dėtas. Nors sunku tuo patikėti. 

- Ką gi, į šį klausimą nėra aiškaus atsakymo, kaip 
ir į kai kuriuos kitus klausimus. Galbūt jaunasis 
Mortimeras atsakys mums į juos, galbūt Tristanui 
Atsiskyrėliui pavyks atvirai pasikalbėti su mesiru dela 
Rovere? 

- Jūs taip manote? 

- Tai visiškai įmanoma, nes jis baisus žmogus. Loše 
jis tikriausiai privers prašnekti kardinolą. 

- Leonarda, jūs prarandate nuovoką, - tarė labai 
nustebusi Fjora. - Tikiuosi, jūs nemanote, kad jis gali 
pagrasinti kalėjimu vienam iš Bažnyčios vadovų arba 
net... 

Leonardos veidą nušvietė šypsena. 

- Tardyti jį? O kodėl gi ne? Ir taip blogi karaliaus 
ir popiežiaus santykiai dėl to nieko nepraras. Norite - 
tikėkite, norite - ne, bet aš manau, kad jis gali tai 
padaryti, - pridūrė ji ir atsiduso su aiškiu pasitenkinimu. 

- Ir... tai suteiks jums malonumo? 

- Jūs nejsivaizduojate kokio! 

Senmergei tai nesukliudė atsiklaupti prie lovos ir 
įsigilinti į maldą po to, kai Kormeri abatijos svečių 


192 


namuose brolis, tvarkantis svečių sutikimo reikalus, paskyrė 
keliauninkėms kambarį. Jos mąstymas buvo paprastas, ir 
ji įsivaizdavo, kad bjaurios avys galėjo įsiskverbti į šventąją 
Bažnyčios bandą, bet Viešpats Dievas - reikia būti 
teisingam - neatsako už savo tarnų nusikaltimus. 

Šioje liūdnoje istorijoje vienintelė paguoda buvo ta, 
kad jų grįžimą namo visi sutiko su didžiausiu džiaugsmu, 
ir Fjoros širdis atsileido. O Leonardą nudžiugino baisus 
namiškių pasipiktinimas tuo, ką jos papasakojo. 

Tačiau visa tiesa paaiškėjo tik po to, kai Duglas 
Mortimeras, sugrįžęs į pilį, kitą dieną atjojo į Rabodjerą 
pietauti. 

Kimšdamas visus siūlomus patiekalus ir rūpestingai 
kramtydamas, škotas papasakojo, kaip pavyko pačiu 
svarbiausiu momentu atsidurti Lošo miške, kad išgelbėtų 
savo drauges nuo neišvengiamos mirties: 

- Vakare, po jums žinomos vakarienės, aš pamačiau 
su kardinolu kalbantį metrą Olivjė le Deną. Tas pokalbis 
galėjo būti visai nekaltas, nes Olivjė le Denas visa savo 
esybe reiškė gilią pagarbą. Atrodė, kad jis prašė prelato 
protekcijos gauti indulgencijai. Jis lankstėsi, žegnojosi, 
elgėsi kažkaip nenatūraliai. Suprantate, ką noriu pasakyti? 

- Visiškai! - atsakė Fjora. 

- Aš netikiu, kad metras Olivjė gali taukšti niekus. 
Palydėjęs jus, ėmiau jo ieškoti. Rasti nebuvo sunku, nes 
jis turi laisvo laiko tik tada, kai karalius nueina miegoti. 
Man taip pat pakako laiko prieš tykant prie pilies sienų 
apsirengti tamsius drabužius. Ir čia aš pamačiau, kad jis 
išjojo pro slaptus vartus ant mulo Tūro kryptimi. Aš 
sekiau jį iki smuklės, stovinčios ant upės kranto. Reikėjo 
būtinai sužinoti, ar tai tikrai jis, nes šį kartą buvo 
apsirengęs platų paltą, iki antakių užsimaukšlinęs kepurę, 
o ant veido užsidėjęs kaukę. Bet aš šitą dvėselieną 
užuodžiu iš tolo netgi tada, kai jis apsirengia kanauninko 
rūbais. Šį kartą jis negalėjo vaidinti dvasiškio, turint 


v 


galvoje jo išvykos tikslą. Ponia Peronele, aš mielai dar 
13. - 3038 193 


išgerčiau Bonos vyno! Keista, kad taip norisi gerti, kai 
daug kalbi. - Numalšinęs troškulį Mortimeras tęsė savo 
pasakojimą: - Sekdamas jam iš paskos, aš mačiau, kad 
jis įėjo į kažkokią ant upės kranto stovinčią smuklę, 
kur susirenka rinktinės viso miesto padugnės, ir ėmė 
šnekėti su šituo Tordguliu, apie kurį nieko naujo negaliu 
pasakyti, nebent tai, kad, matyt, jis nežinojo, su kuo 
kalbasi. 

- Kodėl jūs taip nusprendėte? 

- Iš kai kurių manierų. Perėjūnas rodė tokį 
nepasitikėjimą, kad le Denui teko ištraukti iš kišenės 
auksą. Geltonojo metalo blizgesys tokiose vietose visada 
labai pavojingas. Jie kartu išėjo ir dingo tamsoje. 
Nebegalėjau jų rasti. Tada nuėjau pas didįjį teisėją, kad 
papasakočiau, ką mačiau. 

- Vidurnaktį? 

- Šis žmogus niekada nemiega! Aš pasakiau jam, kad 
noriu apie tai papasakoti karaliui, bet jis mane atkalbėjo. 
Pirmiausia, todėl, kad neturėjau rimtų įrodymų, kuriuos 
būčiau galėjęs jam pateikti. O antra vertus, dėl to, kad 
karalius aklai pasitiki šituo barzdaskučiu, kuris, žinoma, 
privalėjo kartu su karaliumi išvykti iš Plesi. O kadangi 
pilyje turėjo likti gvardijos pulkas, tai aš paprašiau, kad 
mane paliktų, sakydamas, jog prastai jaučiuosi. Tai labai 
prajuokino karalių. 

- Prajuokino? 

- Negalite net įsivaizduoti, kaip jis juokėsi. Vos 
neužduso. 

- Ko čia taip juoktis? 

- Na... jis manė, kad mano liga nėra labai rimta, 
kad, kaip čia pasakius, jūs... esate ligos priežastis. Nustojęs 
juoktis, jis man tarė: “Dieve mano, na ir pralinksminote 
mane, Mortimerai! Tačiau daugiau to nedarykite! Aš 
neilgai  užtruksiu, todėl šįkart paliksiu jus čia... Jūs 
tarnaujate man, 0 ne moterims!“ 

Paraudęs kaip vėžys, vargšas vaikinas neišdrįso pažvelgti 
į Fjoros veidą ir dėl drąsos išgėrė, ir vyno gurkšnis 
grąžino jo veidui normalią spalvą. 

- Taigi Tristanas Atsiskyrėlis pasakė, kad pavedė kam 
pridera sekti Tordgulį, o aš ėmiausi kardinolo. Kai 
pamačiau, kad jis atsiuntė vežimą jūsų paimti, supratau, 
kad vyksta kažkas negero. Nakvojau jūsų miške, ir jums 
išvykus atėjau čia paklausinėti madmuazelės Chatun ir 
ponios Peronelės. 


Fjora pašoko kaip įgelta, vos neapversdama stalo: 

- Kokie metodai! Kodėl užuot slapstęsis neatėjote 
tiesiog pas mane? Aš būčiau pasakiusi jums, ką ketinu 
daryti. 

- Nė minutės tuo neabejoju, bet nejaugi jūs būtumėte 
manęs klausiusi, jeigu būčiau pataręs niekur nevažiuoti? 

- Žinoma, ne! - tarė Leonarda, nuo vakarienės 
pradžios neištarusi nė trejeto žodžių. - Niekas nebūtų 
jos sulaikęs. Kaip jūs manote, - pridūrė ji, - kodėl aš 
su savo reumatu leidausi į kelionę prastais puikios 
prancūzų karalystės keliais? 

- Suprantu, - pratarė Fjora atsisėdusi į savo vietą. - 
O paskui? 

- Viskas buvo paprasta. Aš prisivijau jus, išvažiuojančias 
iš Tūro, ir per atstumą sekiau iš paskos. Dar niekada 
nebuvo taip liūdna keliauti! Šitaip lėtai važiuoti! Tai 
priminė „man... 

Jis nutilo ir liūdnai pažvelgė į Leonardą, 0 ši ėmė 
juoktis: 

- Sakykite viską, ką galvojate! Jums tai priminė tą 
puikią kelionę, kai mes kartu vykome į Nansi, pas 
Burgundijos hercogą! 

- Iš tikrųjų šiek tiek priminė! Bet grįžkime į tą 
prakeiktą ketvirtadienį. Viskas vos nesužlugo, nes didysis 
teisėjas vėlavo ir man teko laukti. 

- Ar ilgai tikėjotės sekti iš paskos? 


195 


- Mes buvome tikri, kad nereikės ilgai sekti. Tordgulis 
nemėgsta darbuotis toli nuo Tūro, kur gana ramiai 
gyvena, nes visoje karalystėje jį nelabai maloniai prisimena. 
Jis turėjo greitai veikti. 

- Nejaugi, - tarė Leonarda, - negalėjote suimti tų 
žmonių, dar prieš tai, kol jie ėmėsi mūsų? 

- Didysis teisėjas - rūpestingas teisingumo puoselėtojas, 
ir jam reikia įrodymų. Jis norėjo užtikti plėšikus 
nusikaltimo vietoje. Dar pridursiu, kad tai darydamas jis 
tikėjosi prisikasti iki Olivjė le Deno, kurio baisiai 
nekenčia. Tristanas Atsiskyrėlis nori atvirai apkaltinti jį 
nusikaltimu prieš karalių, bet nežinau, ar kada nors jam 
pavyks tai padaryti. Net kankinamas Tordgulis negalėjo 
paminėti jokio vardo, nes nepažino savo užsakovo. Jį 
pakorė, o mes taip nieko ir nesužinojome. O dėl vežėjo, 
tai kardinolas paliepė jį nužudyti mesiro Tristano akyse. 

- Kaip patogu! - nusišaipė Fjora. - Rado puikiausią 
būdą visiems laikams jį nutildyti! Taip norėčiau sužinoti, 
ką jis paaiškino didžiajam teisėjui. 

- Nieko! Nė vienas Bažnyčios hierarchas taip 
nesižemina, kad duotų parodymus žandarui. Bet galbūt 
jis čia paaiškina. 

Atsisegęs žydro aksomo liemenę, Mortimeras ištraukė 
didžiuliu raudonu antspaudu užantspauduotą laišką ir virš 
stalo ištiesė jį Ffjorai. 

- Čia man? - paklausė ji. 

- Taip. Kardinolas įteikė jį mesirui Tristanui, O jis 
šiandien vakare atnešė man. Šiame laiške gausu gražių 
ir graudžių žodžių. Jis parašytas jo šventenybės ranka. 

Fjora tylėdama nuplėšė antspaudą ir išskleidė didelį 
šiugždantį lapą, kuriame gražia plačia rašysena buvo 
kažkas parašyta. Laiškas buvo trumputis. Gryna toskaniečių 
tarme Džulianas dela Roverė tvirtino, kad nieko nežinojo 
apie žabangus, į kuriuos nenorom įviliojo Fjorą ir jos 
palydovę. Antra vertus, jis nemelavo, kai pasakojo apie 
žmogų, rastą Ronos upėje. Fjora galėjo tuo įsitikinti, 


196 


remiantis juo parašydama laišką vienuolyno vyresniajam. 
Pats jis siejo tą faktą su žiniomis, gautomis Plesi apie 
grafą de Selonžė, apie kurį, žinoma, popiežiaus aplinkoje 
buvo daug kalbama. O laišką baigė rašydamas, kad 
pasiruošęs, kiek gali, padėti jaunajai moteriai, kurios 
žavesį ir kilnumą jis įvertino. 

- Jis vis dėlto nedrįso jūsų palaiminti, - sumurmėjo 
Leonarda, pagriebusi kardinolo laišką, kurį Fjora išmetė 
iš rankų ant stalo. 

Mortimeras krimto migdolus ir žiūrėjo į Fjorą, o ši 
nematė nieko. Zvelgdama į sodą, kuris tarp lango rėmų 
panėšėjo į prašmatnų gobeleną, ji pamiršo savo svečią, 
vietą ir laiką. Šioje galvoje, kurios ką tik neprarijo 
žemė, knibždėjo vienintelė mintis: žmogaus, kurį 
vienuolyno broliai žvejai surado nendryne, istorija nebuvo 
išgalvota, ir, jeigu ne godaus barzdaskučio neapykanta, 
- jinai jį matė tik probėgšmais, - dabar ji būtų toli 
nuo čia, kelyje į Provansą. 

Susimąsčiusi ji nepastebėjo, kad Leonardos akyse 
sutvisko ašaros. Tik Mortimeras tai pamatė ir netardamas 
nė žodžio plačiu delnu uždengė liesus senmergės pirštus 
ir švelniai juos sugniaužė, padrąsinančiai nusišypsodamas. 

Netrukus škotas išėjo. Atrodė, kad Fjora visai jį 
pamiršo, bet kai ant slenksčio atsisveikindamas jis pamojo 
ranka, ji taip šiltai jam nusišypsojo, kad škotas iškart 
pamiršo nuoskaudą dėl šeimininkės elgesio. 

- Ar dabar matysite karalių? - paklausė ji. 

- Ne. Jis bus po mėnesio. Artinasi blogas metas, ir 
man teks gyventi kareivinėse, todėl galėsiu dažniau 
susitikti su jumis. Jeigu jums kils noras pamedžioti, tai 
karalius neįžvelgs nieko blogo. 

- Medžioti? O ne! Nuo to laiko, kai savo rankomis 
nužudžiau žmogų, tiesiog negaliu pagalvoti apie mirtį. 

- Kokia veidmainė! - tarė Leonarda. - Nė sykio nesu 
mačiusi, kad būtumėte atsisakiusi Peronelės išvirto triušio 
ar kurapkos. O tam juk reikia sumedžioti žvėrieną! 

- Žinoma, bet aš nemedžiosiu. Kraujas man kelia 
siaubą. Aš jau pakankamai jo prisižiūrėjau. 

Kai Mortimeras išėjo, Fjora padėkojo Peronelei už 
puikiai paruoštus patiekalus ir greitai pakilo į savo 
kambarį, prieš tai paprašiusi, kad ai atsiųstų jai 
Floraną. 

- Tokiu metu? - paprieštaravo ši. - Ko jums iš jo 
reikia? 

- Turiu su juo pasikalbėti. Nusiraminkite ir pakvieskite 
JI- 

Įtariamai pažvelgusi į Fjorą Leonarda išskubėjo kiek 
tik leido nesveikos jos kojos. Kai kartu su jaunuoliu 
gųįžo į Fjoros kambarį, ji suprato, kad neklydo dėl 
Fjoros ketinimų. 

Padedama nustebusios Chatun, kuri nerodė jokio noro 
pagelbėti, jaunoji moteris į kelionės krepšius grūdo 
kažkokius drabužius ir būtiniausius daiktus. Ant stalo, 
greta dėžutės, kurioje Fjora laikė savo brangenybes ir 
pinigus, gulėjo prikimšta piniginė. 

- Aš taip ir maniau! - sušuko pasipiktinusi Leonarda. 
- Jūs ir vėl norite važiuoti! 

Fjora atsigręžė į ją ir pažvelgė tokiu rimtu žvilgsniu, 
jog vargšė moteris išsyk suprato, kad nieko nelaimės. 

- Taip, aš keliauju. Šį kartą, kad būtų greičiau, josiu. 

- Jūs norite pavyti kardinolo palydą? Bet juk tai 
beprotybė! Jums neužteko pasalos? 

- Neketinu prie jo prisijungti. Be abejonės, noriu jį 
pasivyti ir aplenkti, bet taip, kad manęs nepamatytų. Aš 
tikiu tik puse to, ką jis sako. 

- Ir ta pusė - tai istorija apie Vilnevą sent Andrė? 
Bet kam gi ten važiuoti, jeigu užtenka parašyti laišką? 

- Be abejonės, abatas patvirtins tai, ką pasakojo 
kardinolas, bet jis negalės aprašyti praradusio atmintį 
žmogaus. Aš privalau vykti ten, suprantate? Floranas, 
jeigu sutiks, lydės mane. 

- Jeigu sutiksiu? - jaunuolio veidas šviste nušvito. - 
Laukiu jūsų įsakymų, dona Fjora. Auštant viskas bus 
paruošta. 

- Įsakymai labai paprasti: reikia dviejų stiprių, 
ištvermingų žirgų, galinčių nujoti daug kilometrų be 
poilsio. 

- Ar nereikia arklio bagažui? 

- Ne. Mes neprisikrausime daiktų, 0 aš dėvėsiu 
vyriškus drabužius. O dabar eikite gultis. Iškeliaujame 
auštant. 

Fjora nedrįso pažvelgti į Leonardą, kuri neištarė nė 
žodžio. Fjora manė, kad senoji dama labai nusiminė ir 
dabar teks atlaikyti jos ašaras, bet kai pagaliau pažvelgė 
į ją, ketindama kaip nors paguosti, įsitikino, jog Leonarda 
nė nesirengia verkti. Priešingai, ji metė į Fjorą piktą 
žvilgsnį ir išėjo iš kambario trenkdama durimis. Tuoj 
pat išgirdusi kitų durų trinktelėjimą Fjora suprato, kad 
Leonarda grįžo į savo kambarį. Chatun norėjo bėgti iš 
paskos, bet Fjora neleido: 

- Tegul ji truputį papyksta ar net paverkia! Rytoj 
jos nuotaika pasitaisys. O aš per daug pavargusi, kad 
diskutuočiau visą naktį; Eime miegoti! 

Taip jos ir padarė. Anksti ryte, vos praaušus, Fjora, 
vilkinti pažo kostiumu, atvežtu jai iš » Nansi, atidarė 
virtuvės duris, ketindama papusryčiauti ir pirma, ką ji 
išvydo, buvo ilgos kojos su auliniais batais, atremtos į 
židinio akmenį, paskui - odinė striukė ir tik tada 
nepatenkintas Duglo Mortimero veidas. Leonarda stovėjo 
šalia sukryžiavusi rankas ant krūtinės ir laukė, koks bus 
efektas. Floranas, įsikniaubęs į puoduką, neištarė nė 
žodžio, bet iš jo akių matėsi, kad jis mielai škotą 
pasmaugtų. Pirmieji Fjoros žodžiai buvo skirti Leonardai. 

- Turėjau tai numatyti! - tarė ji. - Būtinai reikėjo 
kreiptis į jį? 

- Žinoma! Nejaugi manėte, kad leisiu jus į tokią 
ilgą kelionę, lydimą tik šito kūdikio? 

- Aš ne kūdikis! - piktai rėžė Floranas. - Ir aš galiu 
apginti doną Fjorą. 

- Neabejoju, Floranai, - tarė jaunoji moteris. - Štai 
kodėl, mano brangusis Mortimerai, aš jūsų neinformavau 
apie savo planą, kai man į galvą šovė šita idėja. 
Leonarda tik be reikalo jus sutrukdė. Aš noriu iškeliauti, 
ir jums nepavyks manęs sulaikyti! 

Mortimeras atsistojo, pasitempė visu ilgu kūnu, beveik 
siekdamas lubų sijas. 

- Kas ketina jus laikyti? - pasipiktino jis. - Juk jūs 
užsispyrusi kaip asilas, ir man tai seniai žinoma. Tiesiog 
aš vykstu su jumis. 

- Tai neįmanoma! Puikiai žinote, kad niekur negalite 
išvykti be karaliaus leidimo. Todėl jums vakar nieko ir 
nepasakiau. 

Škotas pasilenkė, kad galėtų pažvelgti Fjorai tiesiai į 
veidą, ir jo susiaurėjusiose akyse blykstelėjo pyktis. 

- Dėkoju už rūpinimąsi manim, gerbiamoji, bet jūs 
užmirštate vieną dalyką: sužinojęs, kad jūs beveik slapta 
ryžotės leistis kelionėn su jūsų kardinolu, aš tvirtai 
nusprendžiau sekti paskui jus, net jeigu tektų vėl vykti 
į; Romą. 

- Į Romą? Apie tai niekas net negalvojo ir... 

- Ir ar negalėtumėt man pasakyti, kas sutrukdytų dela 
Roverei grąžinti jus su eskortu savo dėdulei? Jau 
užmiršote Šventojo angelo pilį? 

- Viskas pasikeitė... 

- Tikiu, kad jie pasikeitė. Dabar Roma kariauja su 
Florencija. Atrodo, jums labai patiko būti įkaite. Ginčytis 
beprasmiška, kitaip vienas Dievas žino, kada mes išjosime. 
Užkąskite, ir pirmyn! 

- Aš jau pasiruošusi! - pareiškė Fjora, pašokdama 
nuo kėdės ir su iššūkiu žvelgdama į škotą. Tas beviltiškai 
atsiduso ir paspaudęs savo raumeninga ranka Florano 
petį pasakė: 

- O tu lieki čia! 

- Jokiu būdu! - pasipriešino Fjora. - Vakar vakare 
aš paprašiau jo lydėti mane. 

- O dabar paprašykite pasilikti namuose, - kategoriškai 
pareikalavo Mortimeras. - Man rodos, jūs ketinate joti 
greitai? 

- Žinoma, bet... 

- Bet, man rodos, šitas berniukas toli gražu ne 
centurionas. Kiek laiko tu gali joti šuoliais, mažyli? 

- Tam tikrą laiko tarpą. Aš nemažai šuoliavau jodamas 
nuo Paryžiaus iki šių vietų. 

- Nuo Paryžiaus iki šių vietų apie šešiasdešimt Ijė. 
O mums reikės nujoti apie du šimtus. Aš žinau, kad 
dona Fjora gali atlaikyti mano tempą. O apie tave to 
nepasakyčiau. 

- Viskas aišku! - įniršęs tarė Floranas. - Jūs norite 
ją pribaigti? 

- Ne, bet ji trokšta pasiekti tikslą kuo greičiau, ir 
ji jos greitai. Be to, patikėk, iš manęs jai bus daugiau 
naudos, nes niekas geriau už mane nepažįsta Prancūzijos 
kelių. Ir pagaliau aš esu škotų gvardijos seržantas. 

- Apie tai taps Žinoma. 

- Taip, bet tu nežinai, kad Vilnevas yra Prancūzijos 
karaliaus valda nuo Pilypo Gražiojo laikų! Jeigu Avinjono 
legatas panorės pyktis su mumis, aš galiu pasikviesti į 
pagalbą forto karius. 

Įpykęs ir susikrimtęs Floranas puolė pro duris, kad 
kur nors laukuose nusiramintų, bet Mortimeras pasivijęs 
sučiupo jį už rankos. 

- Klausyk! "Tau būtinai reikia likti čia! Olivjė le 
Denas taip trokšta turėti šį namą, kad gali ką nors 
padaryti kūdikiui. Jį būtina saugoti. 

- Bet tam yra Etjenas! Jis juk ne luošys. 

- Taip, bet jis negali bėgioti taip greitai kaip tu. 
Jeigu pastebėtum kokius įtartinus veiksmus, reikėtų greitai 
pasiekti Plesi. Tu josi pas Arčį Erlį! Jis pažįsta tave 

ir būtinai tau padės. Be to, du Žmonės nepastebimai 
seks namus. 

- Kodėl to nepasakei anksčiau? 

- Girdint donai Fjorai? Kad ji imtų nerimauti? Juk 
gal nieko neatsitiks, bet taip man bus ramiau. Supratai? 

Floranas linktelėjo galva ir paėmė už apynasrio savo 
arklį, ketindamas vesti į arklidę, bet Mortimeras jį 
sustabdė. 

- Sėsk ant arklio ir tučtuojau jok pas Arčį. Beje, 
jis išmokys tave sėdėti balne škotiškai. To gali prisireikti, 
juk aš ne visuomet būsiu čia, o dona Fjora liks tokia, 
kokia yra. 

Šį sykį Floranas nusijuokė ir įšokęs į balną lėta 
ristele nujojo keliu, vedančiu į karaliaus rūmus. Įsisprendęs 
į šonus Mortimeras žvelgė, kaip jis tolsta. Tuo metu 
prie jo priėjo Fjora. 

- Kur jis išsirengė? 

- Mokytis taisyklingai joti arkliu! Dabar jis panašus 
į miltų maišą! 

Fjorai dar niekad neteko šuoliuoti tokiu greičiu. Keletą 
kartų ji vos neprisipažino pralaimėjusi ir daugiau 
nebeturinti jėgų. Pastebėjęs jos veide nuovargį, Mortimeras 
pažvalindavo ją tokiais žodžiais: 

- Tai, ką pajėgia jūsų arkliai, galite pajėgti ir jūs! 

Stengdamasi negalvoti apie juosmens ir klubų skausmus, 
Fjora linkčiojo galva jam pritardama ir tęsdavo pragarišką 
šuoliavimą, kuris, beje, škotui buvo vieni niekai. 

Šitas žmogus atrodė esąs iš plieno, be to, jis puikiai 
pažinojo Prancūzijos kaimų kelius ir net takelius. Todėl 
keliautojams nereikėjo slėptis nuo kardinolo dela Roverės: 
kol jis su savo kortežu lėtai leidosi į Šatoru, La Šatro, 
Monliusjeno pusę, kad pasiektų Ruaną ir Lioną, abu 
raiteliai, pasirinkę Virzono, Buržo ir Muleno kryptį, 
pasiekė Vareną ir Ruaną truputį anksčiau negu prelatas. 
Buvo nelengva: per dieną jie įveikdavo apie penkiolika 
ljė. Sustojus poilsio, viskas visuomet vykdavo vienodai: 

kol pusgyvė Fjora nusigaudavo iki kambario, prausdavosi 
1 be jėgų griūdavo į lovą, kur jai atnešdavo valgyti, 
Duglas apžiūrėdavo arklius, ištrindavo ir iššukuodavo juos, 
apiplaudavo pavargusias kojas vynu, paskui pripildavo 
jiems dvigubą normą avižų, kurių kokybę pats 
patikrindavo, ir tik tada pasirūpindavo savimi. Jis pats 
išrinko žirgą Fjorai karaliaus arklidėje, 0 jo paties ristūnas 
apskritai buvo neprilygstamas. Liudvikas XI menkai 
rūpinosi savo paties išvaizda, tačiau pirkdavo tik geriausius 
arklius, kad ir kiek jie kainavo. Mortimeras žinojo - 
karalius atleis jam viską, net pavėlavimą, jeigu tik į 
arklides jis grąžins sveikus po kelionės arklius. Mortimeras 
ir pats juos labai mylėjo, todėl taip jais rūpinosi. 

Per vienuolika kelionės dienų jie neištarė vienas kitam 
daugiau kaip šimto žodžių. Kiekvieną rytą Mortimeras 
iš pradžių įsitikindavo, kad Fjora gerai išsimiegojo, rūpinosi 
jos maitinimusi ir jeigu paklausdavo, kaip ji jaučiasi, tai 
tik iš mandagumo: jis apžiūrėdavo ją greitu žvilgsniu lyg 
arklį, ir Fjora vis laukė: štai jis lieps jai išsižioti, kad 
įsitikintų ją turint tiek dantų, kiek reikia. 

Per pirmąsias keturias jojimo dienas Fjora kentėjo 
pragaro kančias, o paskui taip užsigrūdino, jog kelionei 
baigiantis jautėsi beveik puikiai. Šitas pašėlęs šuoliavimas 
auksiniai rudais, O vietomis nuraudusiais rudens laukais 
po šiltu žydru dangumi, kurio spalva buvo truputį ryškesnė 
negu per vasaros karščius, turėjo net savotiško žavesio. 
Oras buvo giedras, žemė sausa, o arklių kanopų bildesys 
smagiai atsidavė ausyse. Kai jie pasiekė kraštą, kur į 
dangų kilo alyvmedžiai ir kiparisai, kur oras virpėjo nuo 
cikadų čirškimo, Fjora pajuto tikrą džiaugsmą ir jos 
šypsenoj,  dovanotoj  Mortimerui, spindėjo visos viltys, 
kurias ji dėjo į šias rausvas ir ochros spalvos žemes, 
kur viešpatavo saulė. 

Po vienuolikos dienų kelionės, nušuoliavę apie šimtą 
septyniasdešimt Ijė, raiteliai išvydo „saulės nušviestą miestą, 
besidriekiantį abiejuose plačios upės krantuose. Vienas 

krantas buvo tiesiog puikus: centre stūksojo didžiuliai 
rūmai su bokštais ir aukšta bažnyčios varpine. Kitas 
atrodė beveik toks pat gražus, bet rūstumo jam teikė 
aukštas bokštas, įtvirtinimai aplink žemutinę miesto dalį, 
apsuptą sienų su ambrazūromis. Vidury miesto ant kalvos 
ir Andaono kalno išsidėstė priemiesčio pastatai ir abatija. 

Abu krantus jungė didelis tiltas, pastatytas šalia 
įtvirtintos pilaitės Avinjono pusėje bei masyvaus bokšto, 
vadinamo Pilypo Gražiojo vardu ir kylančio tiesiai nuo 
plikos uolos. Šis tiltas buvo jau senas ir matėsi, kad 
yra geriau prižiūrimas tik popiežiaus miesto pusėje. Fjora 
pagalvojo, kad tarp popiežiaus ir Prancūzijos karaliaus, 
Vilnevo šeimininko, sutarimo nėra jau keletą amžių. Bet 
abu miestai ir tiltas buvo pastatyti iš balto akmens, 
kuriame atsispindėjo visos saulės spalvos ir atspalviai nuo 
aušros iki sutemų. Beveik visur stiepėsi kukmedžiai, jų 
tamsūs griežti siluetai išsiskyrė žydro dangaus fone. 

Abiejuose miestuose augo daug šilkmedžių, senų 
platanų, žaliavo alyvmedžių giraitės, liudijančios, kad tose 
vietose yra aikštės ir sodai. 

- Kaip gražu! - sušuko Fjora, sustabdžiusi arklį, kad 
galėtų pasigrožėti. 

- Taip, bet užmirškite minutėlei poeziją, kitaip miesto 
vartai užsidarys jums prieš nosį; Pirmyn! Mums liko 
ketvirtis Ijė. 

Kuo toliau, tuo didesnis džiugesys apėmė Fjorą, ir ji 
negalėjo įsivaizduoti, kad toks grožis sukurtas ne vien 
gyvenimo džiaugsmui. Prajojus Oranžą, kuris priklausė 
grafams de Šalonams, stojusiems į Prancūzijos karaliaus 
pusę, Duglas Mortimeras nusprendė sukti į kairįjį Ronos 
krantą, kad nereikėtų užkabinti Avinjono. Nepaisydama 
nuovargio Fjora, pamiršusi maudžiančią nugarą, žavėjosi 
šių vietų grožiu ir jautėsi lyg patekusi į kitą pasaulį. 
Čia dar tebežydėjo vasara ir levandų, rozmarinų bei sojų 
krūmai, gražiai marguodami plikų uolų fone, skleidė 
svaiginantį aromatą vakaro ore. Valstietė, saulėj įrudusiom 


204 


rankom nešanti pintinę figų, linksmai pasveikino juos 
žaviu vietiniu dialektu. Ji sustojo laukdama savo draugės, 
kuri nešė ant galvos muskato vynuogių krepšį, virš kurio 
zyzė vapsvos. O toliau matėsi melsvi kedrai ir kiparisai, 
kuriais buvo apsodinti vynuogynai, nendrių sąžalynai 
šnarėjo lyg popierius šiltame vakaro vėjelyje, dvelkiančiame 
nuo upės. Raiteliai jau artėjo prie tikslo ir Mortimeras, 
pristabdęs arklius, jojo ristele. Gal jis taip pasielgė ir 
tam, kad m - baltadantėmis levandų rinkėjų 
šypsenomis. Sios jaunos valstietės kaip tik pasirodė iš 
Ronos pusės. 

- Seniai čia nebuvojau, - apgailestaudamas tarė jis. - 
Tikrai gražus kraštas! Puikiai tinka atgauti jėgoms po 
sunkių išbandymų, jeigu jūsų vyrui tikrai pavyko pasiekti 
šias vietas... 

- Jis, jeigu tai tikrai Filipas, negalėjo čia atsidurti 
savo noru. Man sakė, kad vienuoliai rado jį valtyje be 
sąmonės. Tačiau juk tai toli nuo Liono, o upė čia labai 
srauni. | 

- Nedera prarasti vilties dabar, kai beveik jau 
pasiekėme tikslą Matote ten, už bokštų, prie įvažiuo- 
jamųjų vartų bažnyčia ir vienuolyno pastatai. 

Ir tikrai jau už pusvalandžio keliauninkai kilo į viršų 
> apsodinta kukmedžiais ir vedančia į vienuolyną. 

ioje vietoje išsidėstė kalvės, klojimai, arklidės, vištidė, 

vartai į daržą. Viskas buvo jau už sienos, bet ne 
vienuolyno teritorijoje, todėl kiekvienas turėjo teisę Čia 
užsukti. Kieme jau stovėjo grupė maldininkų. Kai kurie 
iš jų prisėdo pailsėti po medžiu ir vienuoliai dalijo jiems 
duoną bei šaltą vandenį Vėliau, po mišių, jie bus 
palydėti į didžiąją nakvynės namų salę, kur galės praleisti 
naktį. 

Šis 1356 metais įkurtas benediktinų vienuolynas turėjo 
labai daug pastatų. Aplink aukštą gotikinę bažnyčią buvo 
išsidėstę bibliotekos, miegamieji, valgomieji, rūsiai, kepykla, 
vynuogių spaudimo cechas, malkų sandėliai, ligoninės ir 

net kalėjimai. Vienuolynas turėjo apie keturiasdešimt 
nedidelių sodų, kuriuos prižiūrėjo vienuoliai. 

Mortimeras paprašė, kad jį ir jo jaunąjį draugą priimtų 
vienuolyno vyresnysis. Kaip tik todėl, kad prisistatė kaip 
karaliaus karininkas, jam buvo paskirtas priėmimas. 
Mortimeras nuramino Fjorą - ji jautėsi suvaržyta dėl 
savo vyriškų drabužių, - jog taip dar geriau, nes ji galės 
patekti į vienuolyno vidų ir jai nereikės nakvoti su 
maldininkais. 

- Jūs būsite ne madam de Selonžė, o mesiro Filipo 
brolis... sakysim, riteris Antuanas. 

- Jūsų puiki vaizduotė, bet ar nebus tai klaida, juk 
jeigu sužinos karalius... 

- Žinoma, jis, būdamas toks dievobaimingas, supyktų. 
Bet sakykite, kaip jis galėtų sužinoti apie trumpą dviejų 
keliauninkų apsilankymą vienuolyne, esančiame pačiam 
karalystės pakrašty? 

- O jeigu tikrai Filipas yra čia? Jeigu jis pažins 
mane? 

- Mums teks atlikti išpažinų ir atgailą. 

Nors ir baisiai nuvargusi, Fjora, kurią, laimei, patalpino 
atskirame kambarėlyje, niekaip negalėjo užmigti. Aplinkui 
viešpatavo tyla ir ramybė, o nakties dangus, kurio lopelis 
švietėsi pro langutį, atrodė kaip tamsiai mėlynas aksomas 
su žvaigždžių žiburėliais. Ji gulėjo atviromis akimis, 
įsiklausydama į menkiausią šnares;, skaičiuodama laiką 
pagal iš bažnyčios sklindančius garsus, vykstant naktinėms 
pamaldoms. Mintis, kad Filipas galbūt yra kažkur šalia, 
audrino ją ir jai atrodė, jog naktis tęsis amžinai. Be 
to, kambaryje buvo tvanku. Fjora gailėjosi, kad ryžosi 
apsistoti šiame vienuolyne.Tūkstantį kartų maloniau būtų 
praleisti naktį atvirame ore, po medžiu ar uola, negu 
šitoj beorėj dėžutėj. Tačiau ji tikėjosi, kad vienuolyno 
vyresnysis priims ją kitos dienos vakarą. 

O kai paryčiu: Fjora pagaliau užsnūdo, Mortimeras 
netrukus atėjo jos žadinti: Pamatęs jaunosios moters 

patinusios vokus ir nuo nemigos išblyškusius skruostus, 
jis išreiškė savo nepasitenkinimą. 

- Juk aš nekalta, kad niekaip nepavyko užmigti! - 
pasiteisino ji. 

- Aš ir nepykstu ant jūsų. Pats kaltas. Reikėjo palikti 
jus kokiame nors viešbutyje, o čia ateiti vienam. Dabar 
paprašysiu, kad jums atneštų vandens nusiprausti, paskui 
susitiksime salėje, kur jūs pavalgysite. Dar turėsime laiko, 
nes prioras priims mus po mišių. 

Po valandos Fjora nusipraususi ir susišukavusi - nė 
vienas plaukelis neišlindo iš po jos gobtuvo, - sekė 
kartu su škotu paskui vienuolį, kuris turėjo palydėti juos 
iki vienuolyno vyresniojo namo. Pakeliui Fjora dairėsi 
aplinkui, įsižiūrėdavo į kiekvieną sutiktą pakeliui Žmogų, 
bet nė vienas iš jų nebuvo panašus į tą, kurio ji 
ieškojo. 

Priklaupusi prieš vienuolyno vyresnįjį ji vėl susigėdo 
dėl savo vyriškų drabužių. Prioras neatrodė impozantiškas, 
bet savo balta šiurkštaus audinio sutana, perrišta virve, 
tonzūra, aplink kurią žili plaukai atrodė lyg aureolė, 
liesu, vėjo nugairintu veidu, tarsi išdrožtu iš seno 
alyvmedžio, jis priminė vieną iš tų šventųjų ar pranašų, 
kurių statulos puošė kiekvieną bažnyčią ar kapelą. Jaunoji 
moteris visai sutriko, kai jis metė į ją įdėmų žydrų 
akių žvilgsnį. 

Ji neįstengė ištarti nė žodžio ir atsisėdo ant taburetės, 
nurodytos jai, palikdama Mortimerui paaiškinti, ko jiems 
reikia. Išklausęs jo pasakojimą abatas nieko nepasakė, 
ir salėje įsivyravo tyla. Paskui jis vėl pažvelgė į Fjorą 
savo žydromis akis, ir ši iš karto paraudo. Nesuprantamas 
nerimas suspaudė jai gerklę ir akys jau buvo pilnos 
ašarų, nes škoto papasakota istorija apie išgelbėtą Žmogų, 
kuris prarado atmintį, ėmė jai atrodyti absurdiška. ,„ 

- Matyt, tai tik graži pasaka, - tarė ji kimiu balsu, 
taip atitinkančiu jos išorę, - viena iš istorijų, kurias 
mėgsta pasakoti kūmutės. 

- Jūs nepasitikite monsinjoru dela Rovere, mano 
sūnau? O jis pasakė teisybę. 

- Teisybę? 

- Žinoma! Pernai prieš Kalėdas mūsų broliai žvejai 
iš tikrųjų atvedė čia žmogų, rastą valtyje, įstrigusioje 
melduose. Jis buvo suimtas tokios karštinės, kad jau 
neįstengė jai priešintis. Mes didžiausiomis pastangomis 
išgydėme jį, bet, atgavęs sąmonę, jis nieko neprisiminė 
apie savo praeitį Tai, ką jam teko išgyventi, matyt, 
viršijo jO jėgas. 

- Atleiskite, jūsų šventenybė, - pagarbiai tarė 
Mortimeras, - ar jis nebegalėjo kalbėti? 

- Kalbėjo, bet labai nedaug. Pasakydavo keletą Žodžių 
- ne daugiau. Į mūsų klausimus jis neįstengė atsakyti. 

- Ar galėtume jį pamatyti? - nedrąsiai paklausė Fjora, 
vis labiau jaudindamasi. Ji vėl pajuto žydrų akių žvilgsnį, 
sušildytą užuojautos. 

- Ne. Tai neįmanoma. 

- Jis... mirė? 

- Ne. Jis išvyko. 

- Išvyko? Kaip? Kur? 

Mortimeras suspaudė jos ranką, ragindamas būti 
santūrią, bet prioras leido suprasti, kad toks elgesys jo 
nestebina. 

- Gegužės mėnesį, prieš Šeštines, čia prisirinko daug 
žmonių. Prasidėjus pavasariui upė užliejo dalį Vilnevo 
ir aplinkines žemes, todėl reikėjo melstis dar daugiau 
negu paprastai, kad Viešpats padėtų išsaugoti derlių. 
Tuo metu daugybė maldininkų, einančių į Galiciją, 
užplūdo mūsų vienuolyną. Ši didžiulė banga nusinešė su 
savim brolį, kurį buvom pavadinę Inocentu. Ir mes 
nęžinom, kas jam atsitiko. 

- Išėjo! 

Fjoros veide atsispindėjo toks skausmas, kad vienuolyno 
vyresnysis palinkęs palietė ją pirštų galiukais. 

- Nepasiduokite sielvartui! Juk negalima teigti, kad 
jis buvo tas žmogus, "kurio ieškote. 

- Ar jūsų šventenybė nesutiktų papasakoti, kokia jo 
išvaizda? - paklausė Mortimeras, norėdamas padėti savo 
draugei. 

- Mes mažai kreipiam dėmesio į žmonių išvaizdą, 
mano sūnau. Ką galiu jums pasakyti? Jis buvo aukšto 
ūgio, brunetas, apie trisdešimt penkerių metų. Mums 
atrodė, kad jis kariškis nes ant jo kūno buvo daug 
randų. Bet aš galiu pakviesti ligoninės brolį Gal jis 
suteiks daugiau Žinių 

Pakviestas vienuolis buvo labai šnekus. Be to, jam, 
matyt, patiko nepažįstamasis. Jo nuomone, tai buvo 
gražus jaunuolis, bet, gaila, jis visą laiką tylėjo. Deja, 
brolis niekaip neprisiminė nepažįstamojo akių spalvos. 

- Jis į visus žiūrėdavo prisimerkęs, - paaiškino vienuolis. 
- Manau, nuo saulės jo akys pakeitė spalvą ir buvo 
tiesiog raudonos, kai jis pakliuvo pas mus. Na ką dar 
galėčiau pridurti? Kliedėdamas jis kažką kalbėjo, bet 
nesupratau ką. 

- Jo šventenybė minėjo, kad jo kūne daug randų, - 
tarė škotas. 

- Randų? O taip! Jų buvo pilnas visas kūnas. Niekad 
nesu tiek matęs. 

Įsižiebusi viltis apleido Fjoros širdį. Filipas, be abejo, 
ne kartą buvo sužeistas įvairiuose mūšiuose, bet neturėjo 
tiek randų, kaip teigė šis vienuolis. Matydamas, kad 
vienuolyno vyresnysis tyli, brolis pažėrė naujų apibūdinimų, 
kuriuos išgirdusi jaunoji moteris visai nusiminė. Tas 
žmogus buvęs labai pamaldus, nedrąsus, mėgo dirbti 
laukuose. Jis, be to... 

- Pakaks, mano broli! - nutraukė jį vyresnysis. - 
Rodos, jūsų pasakojimas jau nebedomina mūsų svešių. 
Toks elgesys nebūdingas žmogui, kurio ieškote, tiesa? 

- Taip, - sutiko Fjora, kuriai staiga šovė į galvą 
mintis, liudijanti kad ji augusi Florencijoje, kur 

kiekviename žingsnyje galima sutikti dailininką ar 
skulptorių. - (Gal vienuolyne yra nors vienas brolis, 
galintis iš atminties apmesti to žmogaus portretą. 

- Tie, kurie su juo susitikdavo, to padaryti negalėtų, 
- paaiškino vienuolyno vyresnysis. 

Fjorai ir Mortimerui neliko nieko kito, kaip padėkoti 
ir atsisveikinti. Jaunoji moteris vos sulaikė ašaras, juk 
ji taip tikėjosi, kad paaiškės tiesa apie žmogų, rastą 
valtyje. 

Jie jau ketino eiti, tačiau brolis iš ligoninės paprašė 
leidimo pridurti dar keletą žodžių. 

- Kas dar? - kiek susierzinęs paklausė vienuolyno 
vyresnysis. - Man rodos, jūs jau viską pasakėte, broli? 
Tas paraudo ir nuleidęs galvą patraukė link durų. 

- Ir vis dėlto pasakykite! - su užuojauta sušuko 
Mortimeras. - Jums juk leido. 

- Nustebčiau, jei jus tai sudomintų, bet tas žmogus, 
man rodos, mėgo gėles. Tačiau jis nenorėjo to prisipažinti. 

- Kodėl? Argi gėda mėgti gėles? 

- Aš irgi taip maniau, bet kai jis pasveiko, tikriau, 
apsveiko, pasakė man, kad gėlės jam visai nerūpi. Tačiau 
kliedėdamas jis kartojo vieną ir tą patį Žodį, panašų į 
"gėlė". Jis tardavo jį neaiškiai ir su akcentu. Tai buvo 
kažkas panašaus į “fjorė" ar “fjurė"... 

Mortimeras sugriebė brolį už pečių: 

- Fjora? 

Visi užgniaužė kvapą. Ir tada vienuolis šypsodamasis 
patvirtino: 

- Taip taip, būtent taip! Dabar, kai pasakėte, aš 
beveik tikras, kad jis tardavo “fjora". Ką tai reiškia? 
Juk tai gėlės pavadinimas, ar ne? 

- Tai jo žmonos vardas! Ačiū, mano broli! Jūs 
padarėte mums neįkainojamą paslaugą, ir mes be galo 
jums dėkingi. 

Fjora nebegalėjo ištarti nė žodžio. Pakirsta nuovargio 
ir susijaudinimo, ji raudojo susiėmusi galvą rankomis ir 

pamiršusi kur esanti. Pajutusi ant peties ranką, ji pakėlė 
užverktą veidą ir pamatė geras žydras akis, kupinas 
užuojautos. 

- Dievas rūpinosi juo iki šiol, jis rūpinsis juo ir 
toliau, esu tuo tikras. Nebeverkite, dukra mano! 

- Vadinasi, jūs žinojote? 

- Aš supratau tai, kai jūs priklaupėte. Bet atleidžiu 
jums šį... maskaradą. Juk buvote priversta jo griebtis, 
kad greičiau ir daugiau sužinotumėte apie žmogų, kurį 
mes išgelbėjome. Bet jums, kaip suprantate, teks kuo 
greičiau pasišalinti iš šių namų, kol dar kas nors nesuprato 
apgaulės. Tikiuosi, kad greitai susitiksite su grafu de 
Selonžė. 

- Ačiū! Labai jums dėkoju! 

Ji atsiklaupė prieš jį ant kelių ir paėmė jo ranką 
pabučiuoti, bet nespėjo, nes jis švelniai ištraukė ją. 

- O dabar eikite, ir tegul Viešpats saugo jus! Aš 
paprašysiu, kad jis laimintų jūsų ieškojimus, kaip aš 
dabar laiminu jus. 

Prieš išeidama Fjora paklausė: 

- Norėčiau ką nors dovanoti šiems namams kaip savo 
dėkingumo ženklą. Ar priimsite, jūsų šventenybe?.. 

- Ačiū už jūsų ketinimą, bet geriau paaukokite mūsų 
ligoninei, kad būtų palengvintos ligonių kančios. 

Po keleto minučių Mortimeras ir Fjora išėjo iš 
vienuolyno ir atsidūrė plačioje gatvėje, kertančioje visą 
miestą. 

- Ką darysim? - paklausė škotas. - Man rodos, jūs 
nenorite iš karto grįžti namo, ar ne? 

- Taip. Man reikia truputį pailsėti. 

- Poilsiui geriausiai tinka solidūs užvažiuojamieji namai! 
Eikite paskui mane! 

Dešimtas skyrius 


Sudėtinga situacija 


Vilnevas sent Andrė nebuvo panašus į kitus miestus, 
ir Fjora tuo įsitikino drauge su Mortimeru eidama gatve. 
Iš abiejų jos pusių kilo puikūs rūmai, apsupti sodų, kai 
kurie iš jų buvo geros būklės, o kai kurie - jau 
griūvantys. 

- Tai popiežiaus dvaro kardinolų užmiesčio namai, - 
paaiškino Mortimeras. 

Daugelis pastatų pasižymėjo griežtomis linijomis ir 
priminė Romos rūmus. Tačiau tereikėjo truputį pakeisti 
langų formą, įstatyti į spalvingus vitražus dailiai išraižytą 
akmenį, pasodinti vijoklinę rožę, tarsi trokštančią paslėpti 
apsilaupiusių sienų žaizdas, mirtų krūmą ar akacijų, 
skleidžiančių svaiginančius kvapus, ir griežtumas iš karto 
virsdavo žaviu patrauklumu. Soduose augo daugybė 
apelsinmedžių ir citrinmedžių, kurių niekas neprižiūrėjo, 
ant vartų portalų kabojo giminės herbai su dažų ir 
paauksinimų likučiais. Visi stogai, uždengti apvaliomis 
romėniškomis čerpėmis, kurių spalva buvo švelniai rausva, 
beveik kūno spalvos, priminė rausvą pievą po ryškiai 
mėlynu dangumi. 

Buvo turgaus diena. Nedidelėje aikštėje, apsodintoje 
platanais, kurių lapai teikė trokštamą pavėsį, sėdėjo 
valstietės aukštais galvos apdangalais, savo išdidžia 
laikysena primenančios senovės graikų statulas, ir saugojo 
plokščias pintines su paukščiais bei kraiteles su sultingomis 
alyvomis bei kitoms vietinių sodų ir laukų gėrybėmis. 
Pririšti po medžiais asilėliai ramiai laukė, kada reikės 
grįžti namo. Skambėjo linksmi balsai, pokštai, iš kažkur 
atsklido daina ir fleitos melodija. 

Ūmai pajutusi alkį, Fjora nusipirko sau gabalėlį ožkos 
sūrio gražiame vynuogių lape ir aukso spalvos vynuogių 
kekę, kurią ji kilniaširdiškai pasidalijo su Mortimeru. 

- Bijote, kad jūsų nepamaitins užvažiuojamuosiuose 
namuose? - juokdamasis paklausė jis: - Jeigu ten 
maitinama kaip anksčiau, jums neteks skųstis! 

- Nežinau kodėl, bet aš mirštu iš bado! O beje, ką 
jūs čia veikėte? 

- Nieko ypatingo, - išsisukinėdamas atsakė Mortimeras. 
- Karaliaus pavedimu praleidau čia mėnesį ir nepasakyčiau, 
jog tai buvo nemaloniausios mano gyvenimo dienos. 

Daugiau Fjora nebeklausinėjo. Staiga paveikta žavesio 
šių vietų, kurios taip priminė gimtąją Florenciją, Fjora 
tarsi atgimė. Sekinanti kelionė ėmė atrodyti kaip malonus 
poilsis, kai nebegalvojama apie laiką ir pastebima tik 
tai, kas kelia malonius pojūčius. Baisų ilgesį išstūmė 
įsitikinimas, jog Filipas gyvas. Dabar Fjora galėjo leisti 
sau atsikvėpti. 

Užvažiuojamieji namai “Didysis prioras“, stovintys netoli 
Dievo Motinos katedros, kurios kvadratiniai bokštai ir 
varpinės, rodos, saugojo miestą kaip perekšlė savo 
viščiukus, žvelgė į pagrindinę aikštę visų verbena 
kvepiančių kambarių langais. Už namo driekėsi sodas, 
pilnas žydinčių oleandrų, apelsinmedžių bei mirtų; ten 
augo kiparisai, pušys, rožių, jazminų krūmai ir daugybė 
kitų augalų, o pats sodas nepastebimai susiliejo su Sent 
Andrė abatų valdomis. Ten, ant Monto kalvos, matėsi 
senovinių kardinolo Pjero Bertrano rūmų griuvėsiai. Šis 
statinys Žavėjo ypatinga harmonija su jį supančia aplinka. 
Gamta pabrėžė ir išaukštino jo grožį ir, priešingai, jo 
didingumas tarsi įprasmino gamtos foną, teikdamas 
žiūrovui estetinį pasitenkinimą ir dvasinę ramybę. 

Kol savo rūmuose kardinolai priiminėdavo šio pasaulio 
galinguosius, užvažiuojamieji namai priglausdavo tuos, 
kurie juos lydėjo. Be to, ir Avinjono gyventojai mielai 
lankydavosi “Didžiajame priore“, kad pasimėgautų sodo 
pavėsiu ir, svarbiausia, delikatesais virtuvės, garsėjusios 
per dvidešimtį Ijė aplinkui. 

Popiežiaus dvaro išvykimas galėjo suduoti “Didžiajam 
priorui" neatlaikomą smūgį, bet taip neatsitiko. Atėjo 
legatų laikai. Popiežių era paliko Avinjonui gyventojus 
kosmopolitus, kurie daug padarė plėtodami verslus, o 
bankai ir prekybos namai turėjo čia savo skyrius, kurių 
nebuvo net Marselyje. Avinjonas tapo svarbiausia 
grandimi, siejančia jūros uostus su stambiausiais Liono 
ir Ženevos turgais, o Vilnevas, nors ir priklausė prancūzų 
karaliui, kaip ir anksčiau naudojosi savo ypatinga padėtimi, 
ir tai leido “Didžiajam priorui“ išsaugoti savo ankstesnę 
reputaciją.  Užvažiuojamieji namai netgi išsiplėtė, nes jų 
savininkai Žakas ir jo žmona Fransuaza tobulai mokėjo 
priimti iš bet kur atkeliavusį žmogų. Fransuazos šypsena 
nuginkluotų net turtingą našlę ir nudžiugintų atsiskyrėlį, 
o ką jau kalbėti apie Žaką, kuris galėjo patenkinti 
didžiausio gurmano įgeidžius. 

Užvažiuojamieji namai turėjo kaimyninių rūmų subti- 
lumo, bent jau jų linijų griežtumo, sušvelninto saulėtojo 
Provanso dvasios. Įeidama į šiuos namus Fjora pajuto, 
kaip nematoma ranka nukelia nuo jos pečių nuovargio 
ir nerimo naštą, slėgusią ją pastaruoju metu. Mortimeras, 
kurio veide švietė malonių atsiminimų atspindžiai, pasuko 
į virtuvę, o Fjorą tarnas nulydėjo į kambarį, kurio 
grindys buvo išklotos rausvuoju smiltainiu, o baltos sienos 
sudarė puikų foną išblizgintiems baldams ir spalvingų 
gėlių puokštei, pastatytai prieš Panelės Marijos statulą. 
Tyri trykštančio fontano vandens garsai atsklido pro 
atvirą langą. 

Fjora tik nusiavė batus, nusimetė apsiaustą ir krito 
į melsvu užtiesalu užklotą lovą, kvepiančią levandomis 
ir pušų sakais. Ji tučtuojau užmigo ir miegojo kietai. 

Ji pramiegojo dalį dienos ir tik vakarėjant, kai oras 
įgavo melsvai violetinę spalvą, susitiko su Mortimeru 
didelėje  skliautuotoje salėje, kurioje vyko virtuvinė 
misterija. Sėdėdamas šalia didelio balto židinio, kuriame 
kepė ketvirtis avino, Mortimeras gėrė baltąjį vyną ir 

kando didelį sumuštinį su sviestu, svogūnais, juodomis 
alyvomis, ankštiniais pipirais ir ančiuviais. Kitame siauro 
ąžuolinio stalo gale metras Žakas plakė kiaušinius, o 
virš jo galvos kabojo pereitų metų derliaus vynuogių 
kekės, dešrų virtinės, stambūs violetinės spalvos svogūnai. 

- Na ką, - paklausė ji, - sužinojote ką nors? 

- Visiškai nieko! Manau, kad mesiras Filipas išvyko 
su maldininkais, o jei taip - kaip jį rasi? Kol jūs 
miegojote, aš pasivaikščiojau po miestą, pakalbėjau su 
kalėjimo apsaugos kareiviais ir šio to jų paklausinėjau. 
Visiems, aišku, žinoma, istorija apie žmogų, rastą 
vienuolių, bet, mūsų laimei, niekas nė nejtarė, kad jis 
iš Liono. Be to, niekas nebuvo matęs jo veido, dėl to 
ir negalėjo jo pažinti jam iš čia išeinant. Pamėginkite 
štai šito! 

- Ne, ačiū. Man nepatinka! 

- Dėl sviesto? Bet juk tai skanu! 


Jis atpjovė gabalėlį savo sumuštinio ir ištiesė jai 
lėkštę. Tai pastebėjęs metras Žakas metė savo darbą ir 
paėmęs baltą servetėlę parišo ją jaunai moteriai po 
kaklu. 

- Taip bus patogiau! - ištarė jis. | 

Iš tikrųjų buvo labai skanu, ir Fjora vėl pajuto, kad 
yra labai alkana, todėl paprašė dar “tos duonos". Jai 
buvo atsakyta, kad greitai vakarienė, 0 iki jos teks 
pabadauti. Tada Fjora išgėrė gerą gurkšnį iš Mortimero 
ąsočio, bet visą tą laiką nenustojo galvoti apie tai, kas 
jai rūpėjo. 

- Ką mes dabar darysime? Jūs turite planą? 

- Manau, tris keturias dienas galime pabūti čia ir 
apžiūrėti apylinkes. Gal kuris nors iš maldininkų žinos, 
kur jis patraukė atsiskyręs nuo visų. 

Fjora turėjo pripažinti, kad per mažai pažįsta Filipą 
ir negali įsivaizduoti jo savijautos paliekant vienuolyną. 
Ją palaikė tik tai, kad kliedėdamas Filipas minėjo jos 

vardą. Bet vargu ar Žmona jam taip reikalinga, kad jis 
atsisakytų savo ištikimybės Burgundijai. 

Pastebėjęs, kad Fjoros veidas apniuko, Mortimeras 
draugiškai paplekšnojo jos ranką: 

-  Pasistenkite vyti šalin niūrias mintis! "Truputį 
pailsėkite! Svarbiausia, mes jau žinome, kad jis gyvas! 

- O ar mes tuo tiki? Gal jis vienišas, be pinigų ir 
be ginklų? Jeigu jis panorėtų išvykti iš Prancūzijos, 
neturėtų kuo užsimokėti už kelionę laivu. O galvoti 
apie tai, kaip jis vienišas klajoja be skatiko kišenėje - 
tiesiog nepakeliama! 

- Bet jis juk ne silpna moteris! Tai, ką man pavyko 
sužinoti, įkvepia tikrumą: toks žmogus neleis sau lengvai 
pražūti. Aš tikrai Žinau, jog jūs kada nors jį rasite! 
Padarysim taip, kaip sakiau, O grįždami atgal galėsim 
paprašyti karaliaus pagalbos. Jis turi pakankamai valdžios, 
kad rastų jūsų vyrą, nors ir kur jis būtų! 

- Jeigu tik jis leis prisiartinti prie savęs. Pamatęs 
kareivų ar kitą Žmogų, pasiųstą karaliaus, jis gali arba 
pabėgti, arba pulti gintis! Iš kur jam žinoti, kad Liudvikas 
XI nelinki jam blogo? 

- Ateis laikas - pagalvosim! O kol kas pasirūpinkite 
savimi! 

Vakaras buvo nuostabus. Lankytojų, kaip reta, susirinko 
nedaug ir metras Žakas prisėdo prie Fjoros ir Mortimero 
truputį paplepėti. Tuo metu Fransuaza mėgino rasti raktą 
į vienos ispanės širdį. Ši dama pageidavo, kad visi 
patarnautų jai vienai, niekas jai nepatiko, O ypač 
pateikiamos sąskaitos. 

Jos riksmai skardėjo iki pat Avinjono tilto. 

- O ar jums nereikėtų eiti padėti savo žmonai? - 
pašaipiai paklausė Mortimeras. - Tokia miela jauna 
moteris turi akis į akį aiškintis su ta sena ragana! 

- Be manęs ji susitvarkys daug geriau. Jeigu įsikišiu, 
išvesiu tą raganą iš kantrybės, ir niekas jos jau 

nebenumaldys. O Fransuaza išėjo puikią mokyklą. Juk 
laikai dabar tokie sunkūs... 

Ir iš tiesų karas tarp Florencijos ir popiežiaus sunkiai 
atsiliepė Avinjono gyvenimui. Didžioji dalis bankų ir 
tekstilės krautuvėlių buvo florentiečių. "Tik Paciams 
tepasiūlyta likti, o kiti baisiai skubinosi išvykti iš miesto, 
nes žinojo, kad kardinolas dela Roverė turi sunkią ir 
ilgą ranką. Medičių atstovus tiesiog išvijo ir liepė niekad 
gyvenime nesirodyti popiežiaus dvare. Jų turtas, supran- 
tama, buvo areštuotas, O jie visi vos spėjo pereiti tiltą 
ir netapti lankininkų strėlių taikiniais. 

- Laimei, jie rado prieglobstį čia, - paaiškino Žakas. 
- Juos apgyvendino vienuose iš šių paliktų rūmų, ir jie 
gyvens ten, kol viskas nurims. 

- Negaliu patikėti, - tarė Fjora, - kad toks kvailas 
karas pasiekė šią nuostabią vietą. Florencija taip toli, 
Roma - dar toliau, ir vis dėlto... 

Pietų naktis po truputį gaubė sodą, bet veltui stengėsi 
užtemdyti dangų. Oras buvo krištolo tyrumo, ir pelėdos 
ūbavimas skambėjo jame netgi maloniai. Ispanų dama 
sutiko patylėti, metras Žakas palinkėjo geros nakties 
klientams ir nubėgo pas savo žmoną. Fjora ir škotas 
lėtai patraukė į miegamųjų pusę. Kad padėtų moteriai 
eiti tamsoje, Mortimeras paėmė ją už parankės. Jis pirmą 
kartą leido tai sau, ir ji nesipriešino. Fjorai buvo malonu 
jausti šalia savęs šią ramią jėgą, kuri virstų baisiu įniršiu, 
jeigu čia pasirodytų priešininkas. . 

- Kaip jaučiatės? - paklausė jis pasikeitusiu balsu. 

- Puikiai. Naktis tiesiog nuostabi! Taip norėtųsi pabūti 
čia dar truputį! 

- Tada jūs galite eiti aplankyti savo tėvynainių... 

- Visai nenoriu. Aš nieko nežinau apie tai, kaip jie 
gyveno Avinjone. Be to, noriu užmiršti Florenciją ir 
galvoti tik apie Prancūziją! Čia mano sūnus, čia mano 
vyras ir Čia, man rodos, mano gyvenimas! 

- Prancūzija tik ir stengiasi, kad jūs liktumėte joje, 
- tyliai atsakė Mortimeras. 

Paėmęs jos ranką į savąsias jis prisiglaudė prie jos 
lūpomis, o paskui puolė į savo kambarį ir užsirakino. 
Tai buvo labai panašu į pabėgimą ir Fjora širdyje 
nusijuokė. Siurkštusis seržantas - nejaugi jis tapo 
sentimentalus? O kaltė už tai, be abejo, tenka namų 
žavesiui, šios nakties grožiui ir galbūt išdavikiškam puikaus 
baltojo vyno poveikiui. 

Pramiegojusi pusę dienos, Fjora nenorėjo gulti ir ilgai 
rymojo ant baliustrados turėklų, gėrėdamasi stebuklinga 
naktimi, pavertusia karo dundėjimą paslaptingais šnaresiais 
ir atodūsiais ir užliejančią Fjorą šios puikios šalies 
aromatu. 

O Mortimeras užmigo jausdamas visišką palaimą. Jis 
jautėsi laimingas, kad sugrįžo čia. Keletas dienų, kurias 
jis praleis “Didžiajam priore“ drauge su Fjora - didžiausia 
dovana, kokią jam gali suteikti dangus. 

Ir jis buvo sužeistas į pačią širdį, kai kitą rytą Fjora 
nepaprastai išblyškusiu veidu ėmė purtyti jį ir pareiškė, 
jog jie tučtuojau išjoja. Ji ketino išvykti į Rabodjerą 
nedelsdama ir nesirengė nieko aiškinti. Kas gi atsitiko? 
Jis nieko nesuprato, o klausinėti nedrįso ir jau po 
keleto minučių padėjo jaunajai moteriai įsėsti į balną. 
Jos susikaupęs veidas, šalta akių išraiška ir ryžtingai 
sučiauptos lūpos neleido nė galvoti apie kokį nors 
pokalbį su ja. Ir vargšas Mortimeras ėmė svarstyti, ar 
ne jo kiek per laisvas vakarykštis elgesys yra tokio 
niūraus Fjoros nusiteikimo priežastis. 

Neištverdamas šios neaiškios padėties, Mortimeras, 
sustojus vakaro poilsiui, ryžosi paklausti: 

- Dėl Dievo, dona Fjora, pasakykite, kuo jums 
nusikaltau? Nenorėčiau, kad galvotumėt apie mane blogai 
dėl vakarykščio atsitikimo... 

Nors kažkas ją akivaizdžiai kankino, Fjora prisivertė 
nusišypsoti. 

- Nesirūpinkite, mano drauge Mortimerai! Jūs visiškai 
niekuo dėtas dėl to, kad nusprendžiau išvykti. Atleiskite 
man, jei leidau suprasti, kad įžeidėte mane! Mes per 
daug seni draugai, ir gerai, jog nesusipratimas išaiškėjo. 
Kaip tik mūsų draugystės vardan prašau jus - kuo 
greičiau grįžkime atgal. 

- Čia mes atjojom labai greitai. Vargu ar įmanoma 
joti greičiau, nebent nuvarytume nuo kojų arklius. 

Mortimeras nesakė, kad karalius niekad neatleistų jam, 
jeigu jis prarastų du puikius jo arklius, bet Fjora pati 
tai žinojo. 

Jie nesustojo Valensijoje, nes atvykę pamatė, jog 
miestas šventiškai papuoštas, Oo visa dvasininkija labai 
susijaudinusi: į miestą pro šiaurinius vartus įvažiuoja 
kardinolas dela Roverė su savo svita, kuri galėtų užpildyti 
visas apylinkes. Todėl nepaisydami nuovargio abu 
keliautojai nusprendė pajoti dar vieną Ijė, kad išvengtų 
nemalonaus susitikimo: Fjora nepasitikėjo Siksto IV 
sūnėnu ir buvo linkusi verčiau su juo nesusidurti. 


Laimei, oras tebebuvo puikus, ir per kelionę neiškilo 
jokių sunkumų. Po dešimties dienų Fjora vėl išvydo 
Plesi bokštus ir mėlyną savo namo stogą, kyšantį virš 
pageltusių medžių viršūnių. 

- Štai mes ir namuose, dona Fjora! - liūdnai ištarė 
Mortimeras, kuriam atrodė, kad kelionė pasibaigė per 
greitai. 

- Tai jūsų dėka, mano drauge, ir aš niekuomet 
neįstengsiu jums už tai atsidėkoti! Tikiuosi, neturėsite 
nemalonumų. 

Ir tikrai virš pilies plevėsavo lelijomis papuošta 
karaliaus vėliava, o tai reiškė, jog Liudvikas XI yra 
pilyje. Mortimeras filosofiškai gūžtelėjo pečiais: 

- Žinoma, ne, nes mūsų valdovas žinojo, kodėl likau. 
Be to, visi nemalonumai nublanksta prieš tokią kelionę. 

Vos peržengusi namų slenkstį ir apkabinusi artimuosius, 
Fjora nuskubėjo į savo kambarį, atidarė kelioninę skrynelę 
ir ėmė įnirtingai joje raustis. 

- Kas yra, ko jūs taip ieškote, mano angelėli? - 
paklausė Leonarda, kuri, suprantama, atsekė jai iš paskos, 
lydima Chatun su mažuoju Filipu ant rankų. 

- Raudonos piniginės, kurią atsivežiau iš Florencijos. 
O štai ir ji! 

Fjora karštligiškai apčiupinėjo ploną odą, o paskui 
išėmė mažytę alyvų šakelę ir flakonėlį, kurį tučtuojau 
atidariusi ėmė uostyti ir staiga sušukusi apvertė jį dugnu 
į viršų: jis buvo tuščias. 

Iš karto praradusi jėgas ji taip ir atsisėdo ant grindų, 
o flakonas iškrito jai iš rankų ir nuriedėjo grindų 
plytelėmis. 

- Kaip tai galėjo atsitikti? - murmėjo ji: - Kodėl jis 
tuščias? 

- Sakykite gi pagaliau, kas jame buvo? - paklausė 
Leonarda, kurią išgąsdino jaunosios moters blyškumas ir 
ašaros akyse. 


- Na... vaistai, kuriuos man davė Demetrijas tam 
atvejui, jeigu... 

- Vaistai? Vadinasi, ten buvo vaistai? - ištarė drebantis 
Chatun balsas. - Dieve mano, o aš maniau, kad nuodai! 


Raudodama jaunoji totorė papasakojo, kaip tvarkydama 
savo ponios daiktus rado flakonėlį. Kvapas jai pasirodė 
įtartinas ir ji davė kelis lašus skysčio katei. Katė beveik 
iš karto nudvėsė, todėl Chatun ir pamanė, kad Fjora 
įsigijo flakoną sunkioms dienoms, kad prireikus galėtų 
greitai suvesti sąskaitas su gyvenimu, ir ji išpylė flakono 
turinį lauk... 

- Aš negalėjau susitaikyti su mintimi, kad tu panorėtum 
mirti, - kartojo ji, nesąmoningai spausdama prie savęs 
kūdikį, kuris ėmė garsiai rėkti. - Katė nugaišo, tu 
supranti? 

Fjora neturėjo jėgų pykti, ir tik tylėdama žiūrėjo 
priešais save. O ir už ką pykti? Vargšė ištikimoji Chatun 
taip pasielgė iš geriausių norų! Tuo tarpu Leonardos 
reakcija buvo gana audringa. Ji paėmė berniuką iš 
Chatun rankų ir padavė jį į triukšmą atbėgusiai Peronelei, 
paskui uždarė duris, priėjo prie Fjoros ir, padėjusi 
atsistoti, privedė prie lovos. 

- Aš noriu žinoti, - tvirtai tarė ji, - kas buvo tame 
nelemtame flakone, kad taip puolei prie jo, net 
nenusiavusi batų? 

Fjora pakėlė į ją bereikšmį žvilgsnį. 

- Tai, ką turėjau nedelsdama išgerti, pajutusi tam 
tikrus simptomus. Demetrijas tvirtino, kad negalima nė 
trupučio delsti... 

- Bet kokie simptomai? 

- Nėštumo. Aš nėščia, Leonarda. Laukiu kūdikio nuo 
Lorenso! O Filipas gali pasirodyti čia bet kurią dieną! 

- Jūs tuo tikra? - išsigandusi sušnibždėjo Leonarda, 
o Chatun raudojimai dvigubai pagarsėjo. 

- Deja, nėra jokių abejonių. Tai prasidėjo per mūsų 
paskutinį... susitikimą, liepos mėnesį. Taigi daugiau kaip 
du mėnesiai. 

Ir ji papasakojo, kaip paskutinę naktį, praleistą 
“Didžiajame priore“, ji atsikėlė atsigerti vandens, bet 
netikėtai užėjęs pykinimo priepuolis partiesė ją atgal į 
lovą, širdis ėmė daužytis, kaktą išpylė šaltas prakaitas. 
Tada ji nusprendė, kad per daug prisivalgė vakarienės, 
ir liovėsi jaudintis, o kai blogumas praėjo, vėl užmigo. 
Bet anksti ryte viskas pasikartojo ir tai privertė ją 
suskaičiuoti dienas, kuriomis pastaruoju metu visai užmiršo 
rūpintis. Ir staiga jai viskas paaiškėjo. Iš čia ir skubėjimas, 
taip nustebinęs Duglą Mortimerą. Blogumas užeidavo 
Fjorai visą kelią, ir vienintelė jos viltis buvo flakonas, 
paliktas Demetrijo. 

- Nežinau, ar verta apgailestauti, kad Chatun viską 
iš jo išpylė?- suniurzgėjo Leonarda. - Katė juk nustipo! 

- Ar tik nemanote, jog Demetrijas norėjo mane 
nunuodyti? - pasipiktino Fjora. - Jis mane įspėjo: dvi 
dienas baisiai kankinsiuos, o paskui viskas praeis. 

- Tai juk jis taip sakė! Senasis burtininkas galėjo ir 
apsirikti! O aš manau, kad dera padėkoti Viešpačiui. 
Be to, gal problema išsispręs savaime! 

- Nesuprantu kaip? 

- Turiu omeny, kiek laiko jūs šuoliavote ant arklio, 
reikia stebėtis, kad iki šiol nieko neatsitiko. Palauksim 
dar keletą dienų. 

Bet praėjo savaitė, ir viskas liko kaip buvę. Rytais 
Fjorą pykindavo, ir visą dieną ji negalėdavo suvalgyti 
nė trupinėlio, todėl Leonarda ėmėsi ją prižiūrėti. Žinoma, 
jeigu Fjora ims greitai taisytis, tai jos būklė taps atkivaizdi 
daug anksčiau, negu tai numatyta gamtos. Bet Leonarda 
ir neketino mėginti kaip nors nutraukti nėštumą ir 
įžiūrėjo Chatun poelgyje Dievo valią. Jeigu šis kūdikis 
išlaikė beprotišką savo motinos šuoliavimą, jis atlaikys 
viską. Be to, jo gyslose teka kilmingas Medičių kraujas! 

- Esu tikra, kad kūdikio tėvas, kai to reikės, pasirūpins 
jo ateitimi, - pridūrė Leonarda. 

- Bet man kelia nerimą toli gražu ne ateitis, O 
dabartis... Aš neįstengsiu ilgai slėpti savo būklės, ypač 
nuo savųjų. Man terūpi viena: kas bus, jeigu Filipas 
nuspręs sugrįžti ir ras mane storą kaip telingą karvę. 
Jis tiesiog gali mane užmušti, o kad išeis ir daugiau 
niekad negrįš - tai jau aišku! 

Situacija reikalavo ilgų apmąstymų. Viską slėpti reiks 
tik keletą mėnesių, o kas bus po gimdymo, Leonarda 
jau sugalvojo: gerieji Nardi, Anjela ir Anjolas, žinoma, 
neatsisakys priimti savo namuose Fjorą tokiu kritišku 
momentu. Galbūt, neturėdami vaikų, jie pasiliks kūdikį 
sau. 

- Tiesą apie vaiko tėvą mes atskleisim tik jiems, o 
visiems kitiems ir ponui Filipui, jei jis pasirodys, reikia 
sugalvoti kitą versiją! 

- Kokią būtent? 

- Stengiuosi sugalvoti. Reikia, kad tai atrodytų ne 
kaip gėda, o kaip nelaimė... 

Chatun, rodos, sugalvojo išeitį. 

- Turint omeny tai, ką jūs iškentėjote Italijoje, tiesiog 
stebuklas, kad nebuvote išprievartauta šimtą sykių!.. 

- Būtent! - iškilmingai sušuko Leonarda. - Kai vyko 
ta sumaištis Florencijoje, jus pagrobė vyriškis ir privertė 
gyventi su juo... 

Fjora nusijuokė: 

- Lyg nežinote, kokie ilgi žmonių liežuviai! Manęs 
čia nebuvo apie metus, 0 prieš tris savaites vėl iš Čia 
išvykau. Jeigu žmonės sužinos, jog aš nėščia, vaiko tėvu 
laikys Mortimerą. Nepamirškite, būtent su juo aš grįžau 
iš Italijos. O jis man per daug brangus, kad užkraučiau 
tokią naštą! Filipas iš karto iškviestų jį į mirtiną dvikovą... 
o vieno iš jų mirtis visą gyvenimą slėgtų mano sąžinę... 

- O ką jūs pati siūlote? - įskaudinta paklausė 
Leonarda. 

- Išvažiuosiu dar prieš žiemą į Paryžių neva tvarkyti 
savo reikalų ir rimtai pasikalbėsiu apie viską su Anjolu. 
Paryžiuje galiu ir susirgti. Žiemos ten šaltos... 

- O jeigu sugrįš mesiras Filipas? 

- Tada... pasakysite jam, kur mane galima rasti, ir 
tegul bus Dievo valia. Bet norėčiau, kad šiuo atveju 
mane kas nors įspėtų. Pavyzdžiui, Floranas, jeigu jis 
išmoko joti škotiškai. 

- O, jis sėdi balne kaip tikras riteris, - sušuko 
Chatun. - O čia jūsų nauja kelionė niekam nepasirodys 
įtartina? Kad moteris, taip seniai nesišildžiusi prie savo 
namų židinio... 

- Dar labiau jie nustebtų matydami, kaip auga mano 
pilvas! Vienam mėnesiu lieku čia, o paskui vykstu į 
Paryžių! Ar galite dar ką nors pridurti? 

- Nieko, - tvirtai atsakė Leonarda. - Viskas puikiai 
sumanyta, tik... 

- Kas? 

- Aš vykstu su jumis. Negali būti ir kalbos, kad 
gimdytumėte be manęs! Be to, reikės, kad kas nors 
jumis rūpintųsi, o kas tai padarys geriau už mane! 

- O aš! - nusivylusi šūktelėjo Chatun. - Aš lieku 
čia? 

- Tikiuosi, kad mano mažasis Filipas tau neleis 
nuobodžiauti. O gal tu nenori jo daugiau prižiūrėti? - 
tiesiai paklausė Fjora. - Negaliu gi aš pasiimti visų, kai 
laukia tas balandžio įvykis. O tai, kad su manim vyksta 
Leonarda - savaime suprantamas dalykas! 

Kaip ir anksčiau, kai dar buvo vergė, Chatun puolė 
prieš ją ant kelių, o paskui sukniubo. 

- Atleisk man! Aš padariau didelę klaidą, dėl kurios 
tu papuolei į tokią bėdą, todėl neturiu jokios teisės 
prašyti tavo malonės! Bet tu žinai, kaip aš prie tavęs 
prisirišusi! 

- Žinau, - atsakė Fjora jau atlaidžiau, bet širdies 
gilumoje jautė, kad neturi jokios teisės imti su savimi 
pustuzinio žmonių ir apkrauti Nardi. - Oficialiai tai 
dalykinė kelionė, ir tokiu atveju niekas nesmveža su 
savimi visų namų. O jeigu tu nenori prižiūrėti mano 
sūnaus, aš išsikviesiu Marseliną... O ten man iš tavęs 
jokios naudos! . 

Chatun į ją pakėlė ašarų sklidinas akis. 

- Tu teisi. Bet kaip aš norėčiau pasižiūrėti į tą 
vaikutį, kai jis gims! 

- Va tai tau! - įsiterpė ir Leonarda. - Šitas jos 
potraukis vaikams mums gali atnešti daug nemalonumų! 
Kvailute, argi tau neužtenka vieno Filipo? 

- Jis jau visas vyras, - atsiduso totorė, - ir jį nelengva 
suvaldyti, o tas kūdikėlis... 

Fjora suėmė merginos pečius ir atgręžė jos veidą 
tiesiai į save. 

- Tu turi suprasti: apie kitą vaiką negali būti nė 
kalbos, antraip ko gi man išvažiuoti? Išmesk tai iš 

galvos, supratai? Jeigu viskas bus taip, kaip mano 
sugalvota, tu jo nepamatysi niekada! 

- Niekada? 

- Niekada. Man reikės pasirinkti: jis arba vyras, o 
Filipo aš neatsisakysiu nė už ką! Jeigu tu manai, kad 
nesugebėsi padaryti, ko iš tavęs reikalauju, tai taip ir 
sakyk! 

- Ir ką tu tada darytum? - susirūpino totorė. 

- Aš nusiųsčiau tave pas Demetrijų. Tu grįžtum į 
vilą Fjezolėjeę, o mano vaiku pasirūpintų Peronelė. Ir 
apskritai, man atrodo, tai pats geriausias sprendimas. 
Nuo šiol tu laisva, visiškai laisva, gali ištekėti ir turėti 
savo vaikų! Ar nori grįžti į Florenciją? 

Juodose totorės akyse šmėstelėjo kažkas panašaus į 
siaubą. 

- Ne ne! Aš nenoriu su tavimi išsiskirti! Aš liksiu 
čia, kitaip net ir negalvok! Bet prašau tavęs, nebūk ten 
labai ilgai! 

- Ji taip ir liks visą laiką kūdikis, - pasakė kiek 
vėliau Leonarda. - Gyvenimas ją lepino ir ji nepasirengė 
sunkumams... 

- Nereikia taip! Juk ir jai buvo sunkių laikų! 

- Bet jie taip greitai praėjo. Ji yra laimės kūdikis, 
tik kad neteikia tam reikšmės. Sešiolikos metų - Beltramio 
rūmuose, o tiesiai iš ten - į švelniai mylinčio vyro glėbį. 
Tiesa, po jo mirties ją pardavė, bet ir vėlgi - kam? 
Kilmingai damai, kurios namuose jai gyventi beveik taip 
pat gera, kaip ir pas jus, bet ji vis tiek nenurimsta ir 
susiradusi jus atvažiuoja čia. Čia, kur Peronelė lepina 
ją kaip savo dukterį, ir išeina taip, kad ji gyvena kaip 
tikroje savo šeimoje! O dabar girdėjote? Mūsų Filipas, 
apie kurį, pasak jūsų, ji tiek svajojo, pasidarė jai per 
sunkus, ir ji nori naujo vaiko! Mažyliai ir kačiukai - 
štai kas jai labiausiai tinka. Ji nuo vienos tik minties 
apie būsimą kūdikį pameta galvą, ir stato ant kortos 
viską, ką mes su tokiu vargu pasiekėme. 

- Tai ką jūs man siūlote daryti? Neužmušiu juk aš 
jos? 

- Žinoma ne, bet jeigu tik jūs sutiktumėte, aš jai 
įvaryčiau tokią baimę, kad ji užsičiaups visam laikui, tik 
patariu man netrukdyti. 

- Jeigu ji pasakys bent vieną žodį, aš ją bematant 
išsiųsiu į Florenciją, ji tai žino! 

- Bet nieko neatsitiks, jeigu dar kartą tai pakartosite! 
Reikės jai įkalti į galvą, kad jeigu tik jinai ims kalbėti, 
ją tučtuojau išvarys. Cia apie ją rėžia sparną keletas 
vaikinų, ir jai tai, Žinoma, malonu. Vertėtų kuriam jų 
šitą kvailutę suvilioti - nežinia ką ji naktį jam pričiulbėtų! 
Ji turi tokį temperamentą, kad jūs ir sapnuoti 
nesapnavote! 

Fjora nesileido į kalbas apie tai, kas jai šituo klausimu 
buvo žinoma. Jai akyse vėl kaip gyva stojosi Chatun, 
klūpanti ant kelių priešais Pipą ir besiraitanti nuo šitos 
sąvadautojos  glamonių. O rytą Chatun pabėgo su 
žmogumi, su kuriuo buvo suvesta vien todėl, kad jis 
sugebėjo įkvėpti jai meilę! 

Visa tai atrodė nelabai įtikinama. 

- Reikia, - nusprendė Leonarda, - įsakyti Floranui ir 
Etjenui ją kuo akyliau stebėti. Jos žinomos paslaptys 
per daug svarbios, kad galima būtų jas kam nors patikėti 
pirmąją meilės naktį. 

Fjora nieko neatsakė. Ji mylėjo Chatun ir ja visiškai 
pasitikėjo, ir gailėtis dėl to jai dar nebuvo tekę. Bet 
Leonarda, kad ir ne ką prasčiau ją pažinojo, dar turėjo 
ir nugyventų metų išugdytą išmintį, kuri jai sakė, kad 
kiekvienos žmogiškos būtybės galimybės yra ribotos. 

Bet Leonarda nieko nenumanė apie tai, kas vyko tą 
naktį namuose. Paguldžiusi mažąjį Filipą, Chatun atsisakė 
vakarienės skųsdamasi širdimi. Ji sėdėjo ant lovos ir 
graudžiai verkė. Pajutusi, kad namuose viskas nurimę, ji 
atsikėlė, nusivilko suknelę ir su vienais apatiniais išėjo 
iš kambario. Be jokios Žvakės ji laiptais kilo į trečiąjį 

aukštą, mat Chatun puikiai matydavo tamsoje, kaip katė. 
Basomis kojomis ji nutipeno prie durų, už kurių miegojo 
Floranas. Pro apačią švysčiojo šviesos ruoželis, bet kai 
Chatun jas atvėrė, tai pasirodė, kad vaikinas miegojo 
prisidengęs veidą knyga. Atsargiai priėjusi ji padėjo knygą 
į vietą, po to nusivilko marškinius ir kurį laiką žiūrėjo 
į miegantįjį. Jis palaimingai pro miegus šypsojosi, ir tai 
Chatun priminė jos pačios negandas. Ji prapliupo dar 
viena ašarų liūtimi ir atklojus antklodę šmurkštelėjo į 
lovą. Ji aistringai prigludo prie jaunuolio kūno, stipriai 
jį apsivijo rankomis ir kojomis ir ėmė pašėlusiai bučiuoti 
jo veidą ir kaklą. Prižadintas šito netikėto išpuolio, 
Floranas išsigandęs žiūrėjo į merginą ir bandė, kad ir 
nelabai ryžtingai, išsivaduoti. 

- Kodėl tu man nesakei, kad šiandien ateisi? Aš 
visai tavęs nelaukiau... 

- Tylėk! Prašau tavęs, tylėk ir mylėk mane! Tai 
būtina! Glamonėk mane, aš tavo! 

Iš šlapio jos veido ir lūpų Floranas suprato, jog ji 
verkė. 

- Kas gi tave nuskriaudė? Ko tu verki? 

- Ji... ji vėl nori išvažiuoti! Ji vėl mane palieka! 

- Kas gi? 

- Kas gi daugiau! Fjora, mylima mano šeimininkė! Ji 
pati žadėjo daugiau niekada su manimi nesiskirti, o 
dabar ir vėl palieka! Ir pasiima su savim šitą bjaurybę 
Leonardą! 

- O kur? Kur ji susiruošė išvykti, juk tuoj prasidės 
blogasis metų laikas! 

- Į Paryžių, pas kažkokius man nepažįstamus žmones. 
Ir ilgam. 

- Aš juos pažįstu, tai geriausi jos draugai! Be to, 
Anjolas Nardi tvarko jos reikalus. Bet ko jai ten dabar 
prireikė? 

Jaunosios moters akyse pasirodė išgąstis. Ji buvo ties 
pačia paskutine riba, kurią peržengus gali tekti brangiai 
sumokėti. 

- Šito tau nepasakysiu, nes už tai galiu netekti galvos. 
Tu mane tik mylėk, maldauju! Reikia, kad nors kas 
mane mylėtų, duotų man nors lašelį džiaugsmo, nes 
puikioji Fjora daugiau savo vergės nemyli! 

- Iš kur tu žinai? - pasipiktino Floranas. - Juk jeigu 
ji išvyksta į Paryžių, tai dar nereiškia, kad ji išsiskiria 
su tavim visam laiku. Tu liksi Čia ir saugosi mūsų 
mažąjį velniūkštį, ir kas gi čia blogo? Ne tokia jau tu 
ir nelaiminga! 

Ir Floranas ėmėsi įrodinėti Chatun, kaip labai ji jam 
reikalinga. Po kiek laiko ji jau murkė kaip kačiukas, ir 
jos ašaros jau buvo išdžiūvusios. Nedidelis kambarys 
prisipildė atodūsių ir dejonių, prie kurių jo sienos jau 
seniai buvo pripratusios. 

O prasidėjo tai praslinkus trims dienoms po paskutinės 
Fjoros ir Mortimero išvykos. Floranas, tą dieną daržinėje 
kraunantis žiemai šieną, pamatė prie jo besiartinančią 
Chatun. Tai buvo viena iš tų šiltų rudens dienų, kai 
oda nuo karštos saulės būna sudrėkusi ir nesinori nieko 
daryti. Dėliodamas kvepiančias šieno kauges, jaunuolis 
pagalvojo, - gal dėl to, kad per pusryčius buvo išgėręs 
kiek daugiau nei įprasta vyno, - kad neblogai būtų 
pasivolioti su mergina ant šieno, juo labiau kad jos toks 
dailus ir gaivus kūnas. 

Chatun buvo apsivilkusi žydra suknele, kurios kaspinai 
netampriai veržė liemenį, tad buvo matyti jos patrauklūs 
apvalumai. Ji nešėsi ąsotį vandens, kurio ką tik buvo 
pasisėmusi iš šulinio, ir lašai dar krito nuo jo į nesutryptą 
žemę. Nė žodžio nesakiusi, ji davė jaunuoliui atsigerti, 
o paskui paėmė jo ranką ir prisidėjo, lyg tai būtų pats 
paprasčiausias pasaulyje dalykas, ją sau prie stangrios 
krūties. Čia jo ranka ir pasiliko. 


228 


- Chatun gali atgaivinti tave ir kitaip, - sušnibždėjo 
ji. - Kas gali būti nuostabiau - per tokį karštį mylėtis! 
Ach, kaip kvepia šienas! 

Nepraėjo ir minutė, kai jie, abu pusnuogiai, nugrimzdo 
į minkštą kvepiantį šieną. Mažosios totorės dramblio 
kaulo spalvos oda buvo švelni kaip šilkas, be to, ji dar 
apdairiai buvo pasikvėpinusi lašeliu savo šeimininkės 
kvepalų, todėl buvęs bankininko mokinys užmerkęs akis 
galėjo įsivaizduoti, kad turi puikiąją Fjorą, kurią taip 
skausmingai ir beviltiškai buvo įsimylėjęs. Todėl šita 
akimirka jam pasirodė dieviškai saldi. 

Nuo to karto beveik kasnakt - jei tik mažajam Filipui 
nereikėjo Chatun globos - jaunoji pora užsisklęsdavo 
vaikino kambarėlyje ir atsiduodavo aistringiems meilės 
žaidimams, iš kurių kas kartą išgaudavo vis daugiau 
malonumo. Chatun žinojo, kad Fjora nemylėjo jo iš 
tikrųjų, jis gi žinojo, kad apie jo santykius su Fjora 
negali būti nė kalbos, bet vieno ir kito meilė jai 
kažkokiu būdu jaunuolius artino. Floranas buvo jaunas, 
gerai sudėtas ir aistringos prigimties. Chatun meilė irgi 
buvo tam tikras instinktas, kaip ir daugumai Azijos 
moterų. Suteikdama vyrui didžiulį pasitenkinimą, ji ir 
pati patirdavo ne mažesnį malonumą, kadangi iš savo 
vyro, Romos gydytojo, buvo gavusi geras meilės pamokas. 
Jaunasis paryžietis nekaltybę buvo praradęs pas Sen Meri 
kvartalo prostitutę, paskui buvo keletas atsitiktinių ryšių 
su kaimo merginomis šiltais vakarais ant Luaros kranto, 
o su mažyte totore jam atsivėrė ištisas neįsivaizduojamų 
malonumų pasaulis. Jis darė su ja tai, ko anksčiau net 
nežinojo esant, ir todėl jai jautė naivų dėkingumą. 
Chatun dėka Floranas save laikė vienu iš tų vyriškių, 
kurie, dosniai apdovanoti gamtos, galėtų būti karalienės 
meilužiais. 

- Tu tikras velniūkštis, - kartais sakydavo jis, - bet 
tave taip malonu mylėti! 

Po audringos nakties svarbiausia būdavo viską paslėpti 
nuo trumparegių madam Leonardos akių arba supratingo 
tėtušio Etjeno žvilgsnio. Tokiu atveju Floranas nuo pat 
ankstaus ryto eidavo maudytis į Luarą, bet jis suprato, 
kad atėjus žiemai reikės sugalvoti ką nors naujo. Tiesa, 
naktys tada bus kur kas ilgesnės, o ūkio darbai neatims 
tiek daug jėgų. 

Bet šį kartą viskas truko neilgai, o Chatun nesiliovė 
verkusi, galvą pasidėjusi ant vaikino peties. Nors ir 
padarė viską, ką galėjo, kad palengvintų savo draugužės 
širdgėlą, vaikinas širdies gilumoje turėjo prisipažinti, kad 
jis sunerimęs nė kiek ne mažiau. Ko Fjora su Leonarda 
vyksta pas Nardi, ypač jeigu ruošiasi likti ten keletą 
savaičių ar net mėnesių? Bet pro nerimą švystelėjo ir 
vilties spindulėlis: šitas prakeiktas škotas turbūt neturės 
laiko lydėti damą, ir tai teikė Floranui galimybę užimti 
jo vietą. Griežto mokytojo Arčio Erlio vadovaujamas, jis 
darė didžiulę jodinėjimo pažangą, todėl nebuvo jokio 
reikalo ir toliau laikyti jį prie namų. 

Jis ėmė atsargiai žadinti Chatun, kad išeitų, ir staiga 
pajuto lyg ir sąžinės graužimą, kad visai nesiruošia liūdėti, 
jeigu likimas su ja išskirtų daugybei dienų ir naktų. 
Dabar, kai ji vėl ėmė verkti, jaunuolis metė jai 
nepatenkintas: 

- Tu turbūt ruošiesi raudoti čia iki pat Naujųjų 
metų? Žinoma, nemalonu, kad dona Fjora išvyksta, bet 
būk tikra, kad tam yra kažkokia svarbi priežastis! Nedaryk 
sau gyvenimo sudėtingesnio, negu jis yra. Ji dar sugrįš! 

- Taip... tu teisus, žinoma, paskui pamatysim... 

Pakėlusi nuo žemės savo marškinius, Chatun mecha- 
niškai juos apsivilko ir pranyko tarpdury. Floranas iš 
karto atsigulė ir pabandė užmigti, kadangi naktis jau 
ėjo į pabaigą. 

Bet ramybės jam nedavė Chatun žodžiai, ir jis stengėsi 
išsiaiškinti jų prasmę. Nusikamavęs jis taip įmigo, kad 
neišgirdo gaidžių giedojimo ir visą rytą pramiegojo. Tik 
230 


kai Etjenas ištraukė jį iš lovos, jis ėmė susivokti kur 
esąs. 

Šioje realybėje nebuvo nieko gero. Fjoros veidas buvo 
"apsiniaukęs, ji su niekuo nekalbėjo. Buvo išbalusi ir 
atrodė išvargusi. Be to, visą laiką lijo lietus, diena buvo 
pilka ir niūn. O kai po pietų atėjęs pažas pranešė, 
kad ją nori matyti karalius, ji šitą kvietimą sutiko be 
jokio džiaugsmo. Floranas, priešingai, buvo kaip ant 
sparnų, nes Fjora liepė jam būti pasiruošusiam lydėti, 
pakinkyti mulus ir laukti, kol ji persivilks suknelę. 

Fjora su Liudviku XI susitiko jo dideliame, erdviame 
kambaryje, išmuštame apmušalais su medžioklės scenomis, 
kur apie dvi dešimtis įvairių veislių šunų atrodė kaip 
margaspalvės salelės. Prancūzijos karalius sėdėjo aukštame 
raižytame krėsle, pritrauktame prie masyvaus balto akmens 
židinio, kuriame liepsnojo visas medžio rąstigalis, ir atrodė 
kažkoks surukęs. Jautrus šalčiui iš prigimties, jis buvo 
šiltai apsitaisęs kaip viduržiemy, - storas drapo apsiaustas, 
pamuštas bebro kailiu, ant galvos tokio pat kailiė 
kepuraitė, užtraukta ant ausų. Jo mylimas kurtas Mielas 
Draugas tupėjo šalia ir kaišiojo dailų snukutį gaudydamas 
biskvito gabalėlius, kuriuos jam paslaugiai mėtė ploni 
karališki pirštai, kurie, ko gero, buvo vienintelis gražus 
šio žmogaus akcentas. Židinio liepsnos atšvaituose šuns 
antkaklio rubinai žėrėjo lyg degantys angliukai. 

Netoli karaliaus krėslo stovėjo žmogus ir, palinkęs į 
priekį, dėmesingai klausė, stengdamasis nepraleisti nė 
vieno žodžio. Fjora pamačiusi jį sudrebėjo. Tik vieną 
kartą gyvenime ji buvo mačiusi šitą atkarų veidą, tiesius, 
trumpai kirptus plaukus ir jūros bangos spalvos akis, 
bet iš karto pažino šį žmogų ir prisiminė, kaip jis nei 
iš Šio, nei iš to, be menkiausios priežasties pasamdė 
žmogžudžius ir pasiuntė juos į Lošo mišką. Tai buvo 
Olivjė Ie Denas, kirpėjas ir karaliaus patikėtinis. Viena 
buvo aišku tikrai: karalius jautė jam prielankumą, ir kad 

ir kaip norėdama Fjora nebūtų galėjusi viešai apkaltinti 
Olivjė ketinimu nužudyti. 

Kad nesusitiktų šito įkyraus primerktų akių Žvilgsnio, 
ji žemai nusilenkė ir pritūpė, laukdama, kad karalius 
padėtų atsikelti. Tai jis tuoj pat ir padarė. 

- Eikite čionai, madam de Selonžė! Mudu turime 
apie ką pasikalbėti. Palikite mus vienus, Olivjė! 

Barzdaskutys išėjo su nepatenkinta veido išraiška, o 
Fjora atsisėdo į karaliaus nurodytą krėslą kitoje židinio 
pusėje. Ji būtų galėjusi prisiekti, kad už durų kažkas 
klausosi, bet nusprendė daugiau apie tai negalvoti ir 
tylėdama sėdėjo, nes pirmas turėjo prabilti karalius. Bet 
šis pokalbio pradėti neskubėjo, ir ji ėmė patyliukais jį 
apžiūrinėti. Atrodė jis gana prastai. Ilga nusmailėjusi 
nosis tapo dar plonesnė, prakaulus su stambiais 
žandikauliais veidas buvo pageltęs, lyg aptemptas senu 
pergamentu, o nervinis tikas burnos kampučiuose suteikė 
jo veidui įtarumo. 

Ji žinojo, kad jis skundėsi bloga kraujo apytaka ir 
kraujagyslių susiaurėjimu, tad pagalvojo, kad paskutinioji 
sveikatos krizė ir bus palikusi jo veide tokius ryškius 
pakitimus. Ji nebūtų galėjusi netgi tvirtinti, kad karalius 
nejautė skausmo persėsdamas nuo vienos pagalvėlės krėsle 
ant kitos. Ir tikrai sudirgęs karalius tarė: 

- Po šimts perkūnų, kurgi tas galvijas? 

- Kas, pone? 

- Taigi Bizantijos gydytojas... Kuo ten jis vardu? Ak 
taip - Laskaris! Demetrijas Laskaris! Judu lyg ir artimi 
draugai su juo? 

- Taip, pone! 

- Tada jūs turėtumėte žinoti, kur jis. Aš taip ir 
nesupratau, kodėl jis pas mane negrįžo po Nansi puolimo. 
Jeigu jau hercogas Karolis numirė, keršyti nebeliko kam, 


o Renė Lotaringiečiui jis nereikalingas. Nesuprantu! Gal 
jis nebenori daugiau man tarnauti? 

- Tegu karalius taip negalvoja, Demetrijui tarnyba 
patiko, bet... mudu susipykome, ir jis teikėsi grįžti į 
Florenciją. Jis ten yra ir dabar. 

- O kaipgi aš? 

- Jis kuo nuoširdžiausiai manė, kad karaliui jau 
nereikalingas. Demetrijas yra per daug kuklus. 

- Jis? - išsiviepė Liudvikas XI. - Jis pasipūtęs kaip 
povas! Bet kuriuo atveju jis pasielgė neteisingai. Juk 
sergu aš, o ne jis. Jeigu žinote, kur jis, parašykite jam, 
kad sugrįžtų! Laiškas bus pristatytas mano paštu. 

- Pone, aš prašiau jo vykti kartu su manimi, bet jis 
jau senas ir ilga kelionė jį gąsdina. Gal ir dėl to, kad 
labai daug ko jis jau yra matęs. Be to, dar užeina 
blogi orai... Jo amžiuje... 

- Nieko sau! Prancūzijos karalius tegul sau kankinasi 
arba miršta, O jis tuo laiku šildysis saulutėje! Na gerai, 
parašykite jam, kad atsiųstų man savo stebuklingojo 
tepalo. Aš pasiųsiu jo pargabenti pavasarį O dabar 
pakalbėkim apie jus. Nagi, kaip jums sekėsi pašokinėti 
su mano škotišku mulu? 

- Karalius iš tikrųjų mano, kad žodis “pašokinėti" 
čia labiausiai tinka? O mes kartu sukorėme ilgą ir 
varginančią kelionę ir... 

- Gerai jau, gerai! Pasiimu tą žodį atgal! Atleiskite 
man, dona Fjora! Tiesiog mano prasta nuotaika. 

Toliau, tarsi kalbėdamas pats su savimi, jis aiškino, 
kad tarp Marijos Burgundės, Maksimiliano ir jo, karaliaus 
Liudviko XI, susiklostė gana painūs santykiai, mat karalius 
Eduardas reikalauja, kad būtų įvykdytas vienas iš sutarties 
punktų dėl jo dukters Elžbietos ir įpėdinio santuokos. 

- Šita žiurkė nori atsiųsti mums savo dukterį, o tuo 
pačiu gauti ir šešiasdešimt tūkstančių livrų, kuriuos aš 
atseit turiu per metus sumokėti už šitos princesės ranką! 
O jeigu ji man nereikalinga? Be to, mano sūnui viso 
labo aštuoneri, ir vedyboms jis dar per jaunas. Aš turiu 
kaip nors nuraminti Eduardą. 

- Ir... karalius jau rado būdą? 

- Laikas! Vien tik laikas! Be to, Londone aš turiu 
pasiuntinį, Marinjį, labai mitrų vyruką. Jeigu mes dviese 
sumanytume karalių Eduardą apgauti, tai sutrukdyti mums 
neįstengtų nė pats šėtonas. Negana to, jis yra vedęs 
nelabai aukštos kilmės merginą, o po jo sostu bando 
pasiknisti jo brolis Glosteris*, todėl jo sostas laikosi ne 
taip tvirtai, kaip jam atrodo... Bet kaip čia išėjo, kad 
mes prašnekom apie politiką? Atrodo, mudu kalbėjomės 
apie jūsų išvyką į Vilnevą sent Andrė? Reikalai, atrodo, 
susiklostė taip, kad grafas de Selonžė pabėgo iš pilies 
ir rado prieglobstį vienuolyne? 

- Taip, pone. Mortimeras turėjo jums apie tai 
papasakoti. 

- Taip. Ir Filipas pasinaudojo šventųjų vietų lankymu, 
kad paspruktų nuo šventųjų tėvų? Tai, mano nuomone, 
rodo, kad atmintį jis prarado ne visiškai, kaip kai kas 
manė. 

- Pone! - apsiniaukė Fjora. - Mano vyras negalėjo 
taip pasielgti! 

- O kodėl gi ne? Vilacvas, yra mūsų, todėl jis 
negalėjo jaustis saugus! 

- Bet vienuolynas - tai vieta, kur Žmonės paprastai 
randa sau slėptuvę. 

- Taip tai taip, bet jūs dar visai vaikas ir nežinote, 
kokios nepatikimos pasirodo tokios slėptuvės, kai kalba 
pasisuka apie konkrečius interesus! Jūsų vyras protingas 
žmogus. Bet man nesuprantama, kaip jūs, pabuvojusi 
Romoje, galėjote likti tokia naivi? 

Fjora pajuto, kad ima rausti, ir ėmė glamžyti nosinaitę, 
kurią išsitraukė iš suknelės rankovės. Karalius nepadarė 
jokių užuominų apie kardinolą dela Roverę ir, matyt, 
nežinojo, į kokią tragišką istoriją tas buvo ją įvėlęs. 


* Būsimasis karalius Ričardas III. 

Pokalbis nutrūko, ir buvo girdėti tik malkų spragsėjimas 
židinyje. Liudvikas XI glostė savo mylimo šuns galvą ir 
ant stalo ieškojo kokio nors skanėsto vienam iš spanielių, 
kuris jau bindzeno artyn. 

- Šunys - tai geriausi ir ištikimiausi žmogaus draugai. 
Juo labiau karaliaus, - atsiduso jis. - Sakykite, o kur, 
jūsų nuomone, galėjo dingti mesiras de Selonžė? Mano 
manymu, jūs ne taip ilgai ieškojote jo Vilnevo apylinkėse? 

- Žinojau, kad tai neturi prasmės, ir tikėjausi... tikiuosi 
ir dabar, kad jis prisimins, jog aš esu šalia karaliaus, 
jeigu tik nenusprendė pasitraukti labai toli. 

Pasisukęs Liudvikas XI paėmė nuo netoliese stovinčio 
stalo kažkokį laišką, ir iš perpus padalinto antspaudo 
buvo matyti, kad jis jau perskaitytas. 

- Viena aišku: Venecijoje jo nebuvo. Pats dožas rašo, 
kad panašaus į jį mieste pastebėta nebuvo. Tarp tų, 
kurie su jo šventenybės laivais išvyko kariauti su turkais, 
jo irgi nėra, O ir pats sąrašas labai neilgas. 

- Gerai, - atsiduso Fjora, - aš dėkoju karaliui už 
viską, ką jis teikėsi sau užsikrauti... 

- Dėl Dievo meilės! Meskite šalin tuščius žodžius, 
brangioji! Man irgi norisi kuo greičiau susirasti šitą 
drumstėją ramybės, kurią su tokiu vargu Karolis 
Ambuazietis daro Burgundijoje... 

- Tai ką, ponas Kraonas Dižono jau nebevaldo? 

- Tai geras tarnas, bet kvailas, o man reikia protingų 
žmonių. Trumpai sakant, mes ir vėl imsimės ieškoti jūsų 
vyro! 

- Prašau, pone... nieko nereikia daryti! 

Karaliaus akys, per visą pokalbį primerktos, dabar 
išsiplėtė. 

- Jūs nenorite jo surasti? 

- Ne, pone. Jeigu jūsų žmonės ir toliau jo ieškos, 
jis bandys pabėgti arba ką nors užmuš... Aš noriu... aš 
tikiuosi, kad jis ir pats pas mane ateis. 

- Tokiu būdu jis jau turėtų būti grįžęs. 

- Nebūtinai. Man atėjo mintis, kad, išvykęs iš Vilnevo, 
jis pasiliko kartu su šventų vietų lankytojais, kurie jam 
kažkada padėjo, patys to nežinodami. 

- Jūs manote, kad jis su jais pasiekė Galiciją? 

- Visai galimas dalykas. Piligrimo apsiaustas - geriausia 
bėglio priedanga! O ir kelias gana tolimas. Per tokį 
ilgą laiką viskas susitvarko savaime. Be to, jam reikia 
iš kažko gyventi, kiek prisimenu, jo kišenėje nebuvo 
likę nė vieno sū! 

Atrodė, kad karalius nustojo jos klausytis. Jo akys 
stebėjo fantastišką nenustygstančios liepsnos šokį, o pats 
jis ėmė svarstyti balsu: 

- Jeigu jis iš Vilnevo pasitraukė gegužį, tai turėtų 
jau sugrįžti, juo labiau kad nieko tokio neatsitiko... 

- O kas galėjo atsitikti? - baimingai paklausė Fjora. 

- Kelias į Sen Žaką ilgas, sunkus ir pavojingas. Ne 
visi, jį pasirinkę, grįžta gyvi ir sveiki. Manau, kad mes 
galime, kaip jūs ir norėjote, paieškas nutraukti. Vėl 
galėsime prašyti Dievo ir Mergelės Marijos, kad jis 
paklausytų sveiko proto ir laimingai grįžtų į namus! 

Karaliaus balse nuskambėjo žodžiais  neišsakytas 
grasinimas, ir jis Fjorą taip išgąsdino, kad ji net įsidrąsino 
paklausti: 

- O jeigu ne? Ką jūs dar norėjote pasakyti, karaliau? 

- O jeigu ne, tai aš prisiminsiu tik viena: jis 
maištininkas, ir niekas daugiau. O dabar, brangioji, palikite 
mane! Aš pavargau ir norėčiau truputį nusnūsti. Jūs 
neužmiršite apie mano laišką? 

- Ar Demetrijui? Aš parašysiu jam, kai tik sugrįšiu. 

- Ačiū... Šiandien maldoje aš prašysiu Dievo Motiną 
duoti jums nors truputėlį ramybės, nes labai jau ilgai 
ji jūsų neaplanko! Neišdrįstu ištarti žodį "laimė", todėl 
kad laimė tokia trapi ir niekas negali tikrai pasakyti... 
kur ji yra... | 

Po valandos Fjora savo namuose jau rašė laišką 
Demetrijui ir išdėstė jame karaliaus prašymą. Baigus 

rašyti, ji viską pabarstė smėliu, užantspaudavo ir pasišaukė 
Floraną, kad tas nuneštų jį į Plesi. Tada ji ėmėsi rašyti 
kitą laišką, adresuotą mesirui Anjolui Nardi, į Paryžių. 
Laiko gaišti jau nebuvo galima. 


Vienuoliktas skyrius 
Sustojimas Božansi 


Lapkričio pabaigoje Fjora ir Leonarda Florano lydimos 
paliko Rabodjerą. Vaikinas neįstengė nuslėpti, koks jis 
laimingas. Argi nuostabu, aiškino jis per paskutinį 
pasimatymą iš pavydo net pabalusiai Chatun, kad jis 
džiaugiasi atsiradusia galimybe apkabinti savo tėvus? Ir 
jis kiek galėdamas skubino išvykos momentą - ir dėl 
įgrisusių jam švelnybių, ir kad nematytų ant slenksčio 
stovinčios Chatun, kuri, be galo nusiminusi, spaudė prie 
krūtinės mažąjį Filipą taip stipriai, kad šis išsigandęs 
ėmė muistytis ir rėkti. Teko į pagalbą ateiti Peronelei. 
Juodos merginos akys liepsnojo liūdesiu ir rūstybe, p 
ant savo mulo sėdinti Fjora paskutinius nurodymus davė 
džiaugsmingu balsu, lyg išjodama į linksmą kelionę. 

Oficialus kelionės tikslas buvo Anjolo Nardi kvietimas 
į Paryžių itin svarbiu reikalu. Jausdamas neišvengiamą 
senatvės artėjimą, pirklys norėjo visus reikalus patikėti 
Frančesko Beltramio įpėdinei, o dėl šito reikėjo atvykti 
pačiai asmeniškai. Bet tai buvo melas, nes jaunosios 
moters interesais nuo šiol rūpinosi pats Lorensas Medičis. 
Iš tikrųjų Anjolas parašė Fjorai, kad jis pats, jo žmona 
Anjela ir visi namiškiai iš visos širdies nori tik vieno: 
priimti ją savo namuose, ir kiek galint ilgesniam laikui. 
Jie nežinojo tikrosios Fjoros noro atvykti į Paryžių 
priežasties. 

Dėl savo patiklumo Peronelė ir Etjenas šitoje kelionėje 
neįžiūrėjo nieko ypatingo. Jie kuo nuoširdžiausiai mylėjo 
Fjorą ir manė, kad ji tiesiog pavirto paukšte keliauninke. 

Jiems svarbu buvo tik tai, kad Fjora jais pasitiki ir kad 
jos dėka jie neturi jokių materialinių rūpesčių. Be to, 
su jais liko mažylis, ir jie galėjo susikurti sau malonią 
iliuziją, kad yra senelis ir senelė. 

Fjora apgailestavo, kad negalėjo atsisveikinti su Duglu 
Mortimeru. Škotas, kurio paslaugas karalius vertino vis 
labiau, vykdė naują pavedimą. Todėl niekas, be karaliaus, 
nežinojo, kur jis dabar yra. O karaliui jaunoji moteris 
kelionės išvakarėse išsiuntė laišką, kuriame pranešė, kad 
išvyksta keletui dienų su reikalais. Ji puikiai pažinojo 
jo įtarumą, tad nesiryžo išvykti jo neperspėjus. Pasirūpinusi 
savo užnugariu, Fjora lengva širdimi per Tūrą, Ambuazą, 
Božansi ir Orleaną patraukė į Paryžių. 

Kelionė buvo visai smagi, mat dėl Leonardos reikėjo 
joti gana lėtai. Ruduo tą metą pasitaikė šiltas, nors 
naktimis atvėsdavo ir lynodavo, dieną dar pakaitindavo 
saulutė, namų langai buvo atidarinėti, ir žmonės linksmai 
klegėjo. 

Artėdama prie didžiųjų miestų, Fjora patyrė, kad 
jaučiasi jau visai kitaip, negu tris su puse metų atgal, 
kai ji tuo pačiu keliu jojo su Leonarda, Demetrijumi 
ir Estebanu. Po tragiškos tėvo mirties ir sunkių 
išmėginimų, kurie atėjo po to, jai buvo svarbu tik viena: 
susirasti priebėgą, vietą, kur jos niekas nepažįsta ir kur 
galėtų sukaupti jėgų naujam kovos etapui. Dabar ji 
turėjo puikią progą atidžiai ištyrinėti Paryžiaus apylinkes, 
kurios pasirodė nė kiek ne menkesnės už Luaros 
kraštovaizdį: įdirbtų laukų lygumos, vynuogynų kalvelės, 
žaliuojantys sodai ir vešlios ganyklos, miškai ir giraitės, 
naujai plytomis apmūrytos tvirtovės ir pilys, ramūs 
kaimeliai ir erdvūs vienuolynai. Miesto sienos atrodė lyg 
pajaunėjusios, nes Liudvikas XI didelį dėmesį skyrė 
gynybiniams įtvirtinimams ir restauraciniams darbams. 

Virš Paryžiaus jau nebetvyrojo anglų grėsmė, gatvėse 
virė audringas gyvenimas, nebuvo girdėti kaustytų kareivių 
batų kaukšėjimo, viskas atrodė sodru, ryšku ir prabangu. 

Išskyrus Sen Žako vartų ir tiltų sargybinius, keliautojai 
nesutiko nė vieno kariškio. 

- Kaip gera, kai nėra karo! - pasakė Floranas, įniršio 
pilnomis akimis pažiūrėjęs į būrelį studentų, kurie pamatę 
Fjorą ėmė švilpti ir siųsti jai oro bučinius. 

- Svarbiausia nepradėti, ir nustokite kreipti dėmesį į 
šituos jaunus išdykėlius! Be to, pasistenkite, kad mes 
jotume kuo greičiau! Aš taip nekantrauju pamatyti tuos 
tris bokštelius ant mesiro Nardi namo! 

Jie nujojo per Didįjį tiltą su jo triukšmingais vandens 
malūno ratais, ir užpakaly liko siaubingas Didžiosios 
skerdyklos kvapas, kuris niekaip nesiderino su smagia 
nuotaika, kurios apimtos abi moterys artėjo prie savo 
kelionės tikslo. Čia niekas nebuvo pasikeitę: vėjuje 
siūbavo ta pati graži iškaba, ant stogų po senovei 
girgždėjo tie patys raudoni vėjarodžiai. Pro iki blizgesio 
nuplautų langų stiklus buvo matyti erdvūs kambariai, 
kuriuose tvyrojo šviežio vaško ir šiltos duonos kvapas, 
o parduotuvėje pirmame aukšte į storas knygas įsirėmę 
su plunksnomis rankose lūkuriavo uolūs tarnautojai. Bet 
kai atsiliepęs į Florano šūksnį į lauką išbėgo Anjolas 
Nardi, Fjorai suspaudė širdį. Vis toks pat įdegęs saulėje 
ir apvalutis, bet jau pražilęs, jis ėjo pasiramsčiuodamas 
lazdele, ir jaunosios moters akyse susitvenkė ašaros. Juk 
šita lazda, kad ir papuošta raižytu sidabriniu bumbulu, 
buvo karti pasekmė tų kankinimų, kuriuos Anjolui Nardi 
teko patirti dėl Fjoros, - deginimą ugnimi, kurią pasitelkė 
žiaurusis Montesekas, bandydamas išgauti jaunosios moters 
adresą. Jam dar pasisekė, kad gali vaikščioti! Todėl kai 
Fjora pribėgo jį išbučiuoti, jos skruostai buvo paplūdę 
ašaromis. 

- Dona Fjora, tu verki? - sušuko jis - Tai tau ir 
viešnia! O mes takie laimingi, kad tu čia! 

- Aš verkiu iš gėdos, mano drauge, ir iš gailesčio, 
kad tu tiek daug iškentėjai dėl manęs ir... 

- Patylėk! Ne toks jau aš pasirodžiau narsus.. Kai 
šitie niekšai ėmė kankinti mano Anjelą, neištvėriau... 
Jeigu jau kas turi prašyti atleidimo, tai tik aš. 

- Gerai, daugiau apie tai nekalbėkim! Ačiū Dievui, 
Montesekas sumokėjo už visus savo nusikaltimus. Arba 
veikiau už tą nusikaltimą, kurį jis atsisakė daryti! 

- Nesuprantu. 

- Per pracitas Velykas, kai buvo paskutinysis Pacių 
sąmokslas, jis atsisakė susidoroti su Medičiu, bet jį vis 
tiek areštavo ir nukirto galvą. 

- O, taip pasireiškia Dievo teisingumas! Dabar įeikite 
greičiau! Floranas pririš gyvulius arklidėje. Jam laikas 
prisiminti, kur ji yra, ir... 

Staiga jį pertraukė džiaugsmingas rypavimas. Vis tokia 
pat apvalutė ir šviesiaplaukė Anjela su savo aksomine 
suknele išlėkė pro namo duris ir iš karto puolė ant 
kaklo Fjorai, karštai bučiavo ir žvelgė į ją ryškiai 
žydromis savo akimis, sklidinomis džiaugsmo ašarų. Paskui 
apkabino ir Leonardą. 

- Tu norėjai pasirodyti čia be triukšmo, nepastebėta, 
tai žinok, kad šitai tau pavyko, - murmėjo Anjolas 
Nardi, žiūrėdamas į plačiai atvertus langus, pro kuriuos 
žvalgėsi kaimynai. 

- O kas apie tai perspėjo? - atsikirto jo žmona. - 
Ir, be to, kam čia slėpti donos Fjoros pasirodymą, jeigu 
mes mylim ją kaip tikrą dukterį? 

Vis dėlto ji nusiuntė visus namiškius atgal ir tarnaitės 
tuoj pat ėmėsi darbo. Joms buvo liepta paruošti kambarius 
ir šventinę vakarienę. Fjora ir Leonarda su malonumu 
apžiūrinėjo senus savo kambarius, o Floranas nuėjo į 
kontorą pasigirti savo naujomis pareigomis - tarnavimu 
įžymiai damai, elegantišku plono pilko audinio kostiumu 
ir plačiu voverės kailiu apvedžiotu apsiaustu. Tada jis 
išsiruošė pas saviškius: tėvą, pinigų keitėją Košė de 
Gošua, motiną ir seseris, tikėdamasis galbūt pas juos 
pernakvoti. 

Po vakarienės Fjora atviraširdiškai papasakojo savo 
draugams apie viską, nesistengdama daryti kokių nors 
išvadų ar teisintis. 

- Iš mudviejų su Leonarda laiškų jūs turbūt supratote, 
į kokią beprasmišką avantiūrą aš įsivėliau prieš atvykdama 
į Florenciją, kur pagaliau atsikvėpiau pilna krūtine, 
pajutau ramybę ir užuovėją ir buvau beveik laiminga, 
bet ten... aš pamilau Lorensą Medičį, ir jis taip pat 
mane pamilo. Neslėpsiuų, man atsirado pagunda ten 
pasilikti, pasikvietus sūnų ir Leonardą. Žinoma, aš save 
laikiau našle, bet tegul iš gėdos prieš jus aš prasmegsiu 
skradžiai žemę, turiu prisipažinti kad niekas nebūtų 
pasikeitę, jeigu ir būčiau žinojusi, jog mano vyras yra 
gyvas. 

Fjora minutę patylėjo. Prieš prabildama vėl, ji 
pasitraukė toliau nuo degančio kandeliabro. Moteris 
numanė, kokie paiki gali pasirodyti jos žodžiai šitiems 
vienas kitam atsidavusiems ir ištikimiems sutuoktiniams. 
Anjolas ir Anjela nuoširdžiai ir ištikimai mylėjo vienas 
kitą, Anjela niekada ir nepagalvodavo apie jokį kitą 
vyriškį, išskyrus savo vyrą. Bet jų veiduose paniekos 
nebuvo nė žymės. Priešingai, Anjela jai nusišypsojo. 

- Juk jūs visą gyvenimą pažįstate sinjorą Lorensą? 

- Taip, visą gyvenimą. r. 

- Tai jūs turbūt pamilote jį be jokios atodairos“ 
Anjolas man visą laiką kartoja, kad tai ypatingas žmogus, 
o jo žavesys - beribis! 

- Brangioji Anjela, jūs visada ieškote pateisinimo mano 
paklydimams, bet anksčiau aš Lorenso Medičio nemylėjau. 
Buvau įsimylėjusi jo brolį Džulianą. Tik sutikusi Filipą 
de Selonžė aš jį iš karto pamiršau. Jums sunku bus 
mane suprasti, bet ir būdama su Lorensu aš tebemylėjau 
Filipą de Selonžė, o kai iš mesiro Komino sužinojau, 
kad karalius jo pasigailėjo ir jis liko gyvas, mano 
vienintelis troškimas buvo jį susirasti... 

Nuo kito stalo galo pasigirdo Anjolo balsas, ramus 
ir truputį duslus: 

- Kas iš mūsų galėtų pasigirti, kad visą gyvenimą 
nugyveno nė kartą nepaslydęs? Tu pamirši monsinjorą 
Lorensą taip pat, kaip ir jo brolį? 

- Ne. Tai neįmanoma, todėl ir atvažiavau paprašyti 
jūsų pagalbos... jeigu tik jūs manęs labai nesmerkiate. 

Trumpam stojo tyla. Paskui Anjela pakilo, priėjo prie 
Fjoros ir iš už nugaros apkabino ją per pečius. Ji ramiai 
tarė: 

- Man atrodo, Anjolai, tau vertėtų nueiti patikrinti, 
ar visos durys uždarytos. 

Jis kilstelėjo antakius, nusišypsojo, paskui pasikėlė nuo 
kėdės ir išėjo. Pamažu nelygus jo žingsnių aidas nutilo. 
O Anjela, nenuimdama nuo Fjoros pečių rankų, 
šnibžtelėjo į ausį: 

- Kada turi gimti kūdikis? 

- Manau, balandį, bet, Anjela, nenorėčiau sudaryti 
jums sunkumų. 

- Neišsigalvokite! Jokių sunkumų nebus. Jeigu jūsų 
vyras gyvas, apie kūdikį niekas neturi Žinoti! 

- Aš irgi taip manau, todėl ir išvažiavau, kol neatsirado 
akivaizdžių požymių... 

- Jūs pasielgėt visiškai teisingai. Mūsų namas didelis.. 

- Ne, - trumpai paprieštaravo Leonarda. - Čia tai 
neįmanoma. Nejaugi užmiršote triukšmą, kuris kilo mums 
atvykus? Be to, čia sukinėjasi jūsų tarnai, kontoros 
darbuotojai. Nieko sau paslaptis! Mudvi norėjome jūsų 
paprašyti kuriam laikui atiduoti savo namą Siurene, kur 
man taip malonu buvo gydytis savo sulaužytą koją. 

Anjela lėtai atsistojo ir nuėjo keletą žingsnių prie 
židinio ir atgal. 

- Tai jums nemalonu? - paklausė Fjora. 

- Man nemalonu dėl jūsų. Tame name mes gyvename 
tik vasarą, O jūs norėtumėt ten išbūti žiemą, be to, 
šalia Sena... 

- Židinių trauka gera, ir aš gana neblogai pažįstu 

namą ir jo ypatumus. Geresnės slėptuvės nerasime! 
inoma, apsigyventi ten turime be mažiausio triukšmo. 
Fjora tegul dedasi jūsų vyro pussesere iš Italijos arba 
giminaite, kurią ištiko bėda, o aš būsiu jos duenja. Ir 
man nebaisi nei namų ruoša, nei gimdymas. 

- Jūs norite ten gyventi vienos? 

- Žinoma, - atsakė Fjora. - Jaunasis Floranas man 
ištikimas, bet jis nieko nežino, tad bus geriau išsiųsti 
jį į Rabodjerą. 

- Tai neįmanoma! - ryžtingai atsakė Anjela. - Kaip 
jau žinote, namas stovi atkampioje vietoje. Ten reikia 
vyriškio nešti vandeniui, malkoms ir sunkiesiems ūkio 
darbams. Floranas yra dirbęs sode, tad pažįsta apylinkes 
ir tuos, kurie gyvena kaimynystėje. Jeigu mes apsiimsime 
dalyvauti istorijoje su giminaite, tai jo pasirodymas nieko 
nenustebins. Kodėl gi jam visko nepapasakojus? Argi jis 
nevertas pasitikėjimo? 

Fjora paraudo, bet nieko neatsakė. Viską paaiškinti 
apsiėmė Leonarda: 

- Pasitikėti juo galima, bet Fjorą varžo tai, - ir jūs 
šitai taip pat turite žinoti, - kad jis yra ją iki ausų 
įsimylėjęs. Nuo tada, kai susipažino čia, pas jus. Ji 
būgštauja, kad šitai labai jį prislėgs arba įžeis... 

- Jūs blogai jį pažįstate. Jis kaip tik didžiuosis parodytu 
jam pasitikėjimu ir tuo, kad gaus pavedimą saugoti tą, 
kurią myli. O dabar pakalbėkime apie svarbesnį dalyką 
- apie kūdikį. Ką jūs manote su juo daryti? Nepasiimsite 
gi jo drauge?.. 

- Žinau, - atsakė Fjora, - ir supraskite, kaip šitai 
man sunku. Negaliu įsivaizduoti, kad daugiau jo niekada 
nepamatysiu! Matyt, teks surasti įtėvius, kuriems būtų 
galima patikėti... 

- Ir jūs nepagalvojote apie mus! - šūktelėjo Anjela 
nuoširdžiai supykusi. - Kur jūs surasite geresnius tėvus 
kaip aš ir Anjolas, kuriems Dievas nedavė savų vaikų? 

O kur dar jums būtų taip patogu jį pamatyti bet kuriuo 
momentu, kai tik panorėsite? Paklausykite! Juk jūs galite 
būti jo krikšto motina! 

Išgirdusi tai, Fjora atsistojo ir priglaudė nuostabią 
moterį prie krūtinės. 

- Prisipažinsiu: aš laukiau, kad jūs tai pasakysite. 

- Bet nebuvote tuo tikra? Kodėl? 

- Aš buvau tuo tikra dėl jūsų kaip moters. Bet jūs 
turite ir vyrą, O jis galėjo pasipriešinti, - aš puikiai 
žinau jo gyvenimo nuostatas! 

- Jūs tiesiog nežinote, kokia jo širdis! Ir apskritai, 
mieloji, jūs blogai pažįstate vyrus! Auginti kaip savo 
vaiką monsinjoro Lorenso ir savo brangiosios donos 
Fjoros kūdikį? Iš laimės mano Anjolas bus devintame 
danguje! 

Taip ir buvo, jis su ašaromis akyse dėkojo jaunajai 
moteriai už tokį meilės įrodymą ir už pasitikėjimą. 

- Aš padarysiu iš jo žmogų, vertą jūsų brangaus tėvo 
anūką, - pažadėjo jis. 

- O jeigu bus mergytė? Juk gali būti ir taip. 

- Tuomet ji taps šių namų šviesa! 

Pasirodė, kad ir Floraną Anjela pažinojo ne blogiau 
ir viską teisingai numatė. Supratęs, ko iš jo tikimasi, 
jis atsiklaupė prieš jaunąją moterį kaip riteris prieš savo 
širdies damą ir prisiekė saugoti ją ir jos būsimą kūdikį, 
o jeigu reikės - atiduoti ir gyvybę. Tapęs bendrininku 
paslapties, nuo kurios priklausė karštai mylimos moters 
ateitis, jis buvo neapsakomai išdidus ir dar pilnas vilčių: 
jį džiugino perspektyva taip ilgai gyventi šalia Fjoros, 
esant vienintelei liudytojai - Leonardai. Jis netikėtai 
savyje pajuto iškart visų Karolio Didžiojo riterių jėgą ir 
išmintį. Žinoma, prisiminęs Chatun ir jos galimą reakciją 
dėl tokio ilgo išsiskyrimo, jis nebuvo visai ramus, bet 
palyginti su šia laime visa kita atrodė menka ir nesvarbu. 

Kitas tris dienas Fjora ir Leonarda elgėsi kaip 
svetimšalės, su vizitu atvykusios pas giminaitį. Kartu su 

Anjela jos nuėjo į Paryžiaus Dievo Motinos katedrą, į 
Sen Šapelį, lankėsi turguje, kapinėse. Pakeliui jos be 
saiko pirkinėjo visokiausius mažmožius. Vienose kapinėse 
jos davė išmaldą ir pagerbė palaimintosios Agnietės 
atminimą, kuri aštuoniolikmete buvo įmūryta čia prieš 
septyniasdešimt metų į akmeninę celę su mažu langeliu, 
išeinančiu tiesiai į kapines*. Ten nuolatos būdavo daugybė 
besimeldžiančių moterų, kurios dairydavosi pro tą langelį, 
bet negalėdavo pamatyti nieko daugiau, tik krūvą nešvarių 
skarmalų, tarp kurių buvo neįmanoma įžiūrėti žmogaus 
veido. Fjora įmetė į tamsią angą dvi auksines monetas. 

- Jinai jų neišsaugos, - tyliai pasakė Anjela, - vakare 
ateis koks nors nelaimėlis, ir ji atiduos monetas. Bet 
vis tiek jūs padarėte gerą darbą. 

Ir tikrai, iš vidaus pasigirdo neaiškus drebantis, atrodo, 
nebe šio pasaulio balsas, kuris padėkojo jai Dievo vardu 
ir palaimino. 

- Kaip jauna mergina galėjo pasmerkti save tokiam 
išbandymui? - nusistebėjo Leonarda. - Jau geriau būtų 
ėjusi į vienuolyną! 

- Gal jai reikėjo atgailauti už ką nors labai svarbaus? 
Sako, Agnietė kilusi iš kilmingos šeimos. Pamilusi 
žemesnės kilmės žmogų, pagimdė jo kūdikį. Jos tėvas 
neva savomis rankomis atėmė jos mylimojo ir naujagimio 
gyvybę. Vos atsigavusi po gimdymo Agnietė nukeliavo 
pas Paryžiaus vyskupą ir paprašė palaiminti ją įkalinimui 
savo noru. Tokių celių aplink kapines buvo ne viena. 
Galiu parodyti jums kapą Alisos de Burgot, mirusios 
1466 metais. Ant jos kapo mūsų karalius įsakė pastatyti 
statulą ir parašyti maždaug tokius žodžius: 

“Čia ilsisi Dievo tarnaitė Alisa de Burgot. Vykdydama 
Aukščiausiojo valią ji čia savo noru įsikalino ir su Dievo 
padėjimu nugyveno aštuoniasdešimt metų“. 


* Čia Agnietė išgyveno iki 1483 metų ir numirė 98 metų amžiaus. 

Bet Fjora nepanoro eiti paskaityti šitos šventos moters 
epitafijos. Toks pernelyg didelis atgailavimas jai nebuvo 
patrauklus, ir jeigu ji dar suprato, kad didelis nusivylimas 
gali pastūmėti moterį į vienuolyną, kur ji saugojo gyvybę, 
šitą didžiausią Dievo dovaną, tai tokio pobūdžio 
savižudybę laikė per daug arogantiška idėja. Įsimūriję 
čia savo valia, jie vis tiek, trūnydami nuolatinėje drėgmėje 
ir šaltyje, ilgus metus kabinosi į gyvenimą. Jau geriau 
mirti nuo saulės smūgio ant įkaitusio kelio akmens arba 
paskęsti jūroje pakeliui į Šventąją žemę, prie Viešpaties 
karsto! 

Jos meilės nuodėmė buvo nepalyginti sunkesnė negu 
tos Agnietės, kuri užsikrovė sau kito žmogaus nuodėmės 
naštą. Bet ji visiškai negalėjo įsivaizduoti savęs šitame 
priplėkusiame kapo rūsyje tarp nešvarių skarmalų ir 
išėdų. Leonarda tai jautė, todėl nusivedė ją šalin. 

- Tai ne pats tinkamiausias reginys būsimai mamytei, 
- suniurnėjo ji. - Ir jeigu Viešpats toks griežtas Žmonėms 
čia, žemėje, tai po Paskutiniojo teismo pas jį rojuje 
bus visiškai tuščia! 

Fjora jai nusišypsojo ir pakišusi po apsiaustu ranką 
padėjo ją sau ant pilvo, tarsi jau dabar gindama būsimąjį 
kūdikį nuo visų negandų. Dienos ėjo, ir ji vis labiau 
prisirišo prie šios dar nepažįstamos būtybės, kuri augo 
joje, ir vis dažniau susimąstydavo, kad būsimasis 
išsiskyrimas gali virsti ne išsivadavimu, o kažkuo daug 
žiauresniu, negu ji gali numanyti. 

Kol abi moterys vaikščiojo po Paryžių, Floranas Anjolo 
paliepimu keletą kartų suvažinėjo į Siureną, kad kuo 
geriau pasiruoštų artėjančiai žiemai. Kaimas, priklausantis 
Sen Lefrua abatijai, kuri savo ruožtu įėjo į turtingesnės 
Sen Žermen de Prė abatijos valdas, neturėjo beveik 
nieko, išskyrus vynuogynus, išsikerojusius ant apylinkės 
kalvelių, ir avių bandos, kurios vasarą ganydavosi ant 
Valerjeno kalno šlaitų. Florano rūpestingumo ir Anjelos 
nuovokos dėka viskas buvo paruošta laiku, ir kai ketvirtą 

dieną Fjora su Leonarda atsisveikino su savo draugais 
taip pat triukšmingai ir linksmai, kaip ir atvykusios, jie 
žinojo, kad į ateitį gali žvelgti beveik ramiai. Gerieji 
Lombardų gatvės žmonės vargu ar galės sulyginti tą 
kilmingą ir elegantišką damą, kuri atvažiuos pas Nardi 
po gimdymo, su šita jauna ir nelaiminga italų mergina, 
kuri buvo čia atvykusi spalio mėnesį, norėdama nuslėpti 
savo nuodėmę. 

Kaimynai būtų labai nustebę, jei po keleto valandų 
būtų galėję pamatyti apleistoje medkirčio trobelėje Ruvrė 
keistą sceną: įžymi dama ir jos palydovė savo prabangius 
kelionės kostiumus keitė šiurkščiais juodai pilkais 
apsiaustais su gobtuvais ir vualiais, kuriuos nusileido ant 
veido, kad neatkreiptų pavienių praeivių dėmesio. Paskui 
vėl visi pajudėjo į kelionę ir į Siureną atvyko dienai 
baigiantis, per pačias sutemas, kai Sen Lefrua varpinėjė 
jau seniai buvo nuskambėję vakaro varpai. 

Anjolo Nardi valdos driekėsi tarp Valerjeno kalno ir 
Senos upės, prie kurios buvo išdirbta daržo žemė. Be 
daržo, buvo vynuogynas ant kalno šlaito ir vaismedžių 
sodas aplink namą, pastatytą iš medinių rąstų, bet 
aptinkuotą ir iškeltą ant akmeninių pamatų, su rūsiu ir 
požemiais. Tiesiai iš gatvės laipteliai vedė į antrąjį aukštą 
su smailiu stogu. Buvo dar keletas trobesių, tarp jų ir 
arklidė, o visi kartu jie sudarė uždarą netaisyklingos 
formos vidinį kiemelį su vidury iškastu tvenkiniu, kuriaiše 
ištisas dienas turškėsi antys ir žąsys. Senas, gumbuotas 
kaip vynuogės krūmas ir plepus tėtušis Anisė prižiūrėjo 
vynuogyną, O nuimant derlių jam padėdavo du broliai 
viengungiai iš Gobero kaimo. Pats jis gyveno mažučiame 
namelyje ant Senos kranto, ir tai jam leido visiškai 
atsiduoti žūklei, kurią jis, be vietinio vyno, mėgo labiau 
už viską pasaulyje. Į šitą namą jis niekada gyvenime 
nebuvo įkėlęs kojos, todėl atvykęs Floranas iškart užkūrė 
visas krosnis, kurioms malkų buvo priruošęs senis. 

Gyvenamąjį namą sudarė virtuvė, kuri buvo visų 
namiškių nuolatinio buvimo vieta, keturi miegamieji ir 
kamarėlė. Baldai buvo paprasti, bet patogūs ir skoningai 
parinkti, kaip ir sienų apmušalai, nuo kurių darėsi lyg 
ir šilčiau. Buvo net ir kilimų. Iš daugybės lovos baltinių 
ir namų apyvokos reikmenų galėjai justi rūpestingą 
Anjelos ranką. Žinoma, nieko ypatingo čia būti negalėjo, 
bet po ranka turėjai viską, kad galėtum be vargo ir 
rūpesčio gyventi žiemą. 

- Jeigu vandenys ne per daug dideli, - su reikalo 
imanymu dėstė Floranas, - mums ir potvynis nebus 
baisus. Yra buvę, kad vanduo priėjo iki pat požemio 
durų, bet visada galima iššokti pro užpakalines duris - 
juk namas pastatytas ant kalvos šlaito. Kaip manote, ar 
jums čia patiks, dona Fjora? 

Ši atsakė su šypsena: 


- Čia labai gera. Aš buvau tuo įsitikinusi po Leonardos 
pasakojimo. Tik pažvelkite į ją, Floranai, atrodo, jog ji 
šeimininkauja savo namuose! 

Gyvenimas labai greitai įėjo į normalias vėžes, 
paklusdamas Sen Lefrua bokšto varpų ritmui. Abi moterys 
pasinėrė į namų ūkį, jos gamino valgį, siuvinėjo arba 
siuvo prie židinio, kur paprastai susirinkdavo visi trys. 
Floranas žiūrėjo lauko darbų ir rūpinosi maisto produktais. 
Fjora jautėsi daug Žvalesnė negu nėštumo pradžioje ir 
mielai eidavo pasivaikščioti po lauką, bet į kaimą eiti 
nedrįso, bijodama nereikalingo smalsumo. Kai prasidėjo 
bobų vasara, ji išsiprašė Florano palydėti ją kartu su 
Leonarda į Valerjeno kalno viršūnę, nuo kurios atsivėrė 
plati Paryžiaus panorama. Jai atrodė, kad gamta yra jos 
suokalbininkė ir padės jai išgyventi šį sunkų periodą. 
Be to, išaiškėjo, kad šis kalnas yra šventas nuo to 
laiko, kai ant jo įsikūrė atsiskyrėlis Antuanas. Jis bandė 
įsivaizduoti Golgotą, todėl pastatė čia tris kryžius ir 
meldėsi prie jų dieną naktį. Kad nesutrukdytų šventam 
žmogui daryti savo darbą, Fjora ir Leonarda dieną 


248 


ropštėsi į kalną skurdžiais medeliais apaugusiu šlaitu. Jos 
nesutiko nė vieno žmogaus ir miško aikštelėje vargiai 
įžiūrėjo iš šakų suręstą lūšnelę. 

Iš viršaus vaizdas buvo pritrenkiantis. Paryžius, 
apjuostas sienomis ir padalintas plačia ir ilga Senos 
juosta, su savo paauksuotais bažnyčių bokštais buvo 
nuostabiai gražus ir panėšėjo į didžiulę sidabrinę taurę, 
aptaisytą rudens lapų auksu ir variu. Miestą supančiuose 
miškuose žmonės iškirto laukymes ir jose pastatė kaimus: 
Sen Deni, Kurbevua ir Kolombą, pačiam Lonšano lygumos 
pakrašty, o į šoną nuo Sen Žermeno buvo matyti 
Vokersonas, Montesonas. Pakeliui į Monmoransi mišką 
- Monmanji, Monlinjonas, Andiji, toliau link Marnos - 
Montrėjus, Šenevjeras, Vensenas. Floranas apylinkes nuo 
mažens pažinojo, ir jam buvo malonu visa tai aiškinti 
Fjorai, kuri gėrėjosi reginiu. Šitoje medžių jūroje, rudens 
nuspalvintoje raudonais, auksiniais ir rudais dažais, sostinė 
lepinosi šiltuose saulės spinduliuose ir gyveno savo 
įprastinį gyvenimą. Virš jos kilo lengvas balzganas rūkas, 
kuris tolydžio tirpo ryškiai mėlyname danguje. Ir Fjora, 
kuri taip dažnai prisimindavo savo gimtąjį Fjezolės 
miestelį, Florenciją ir manė, kad joks pasaulio miestas 
negali prilygti jai grožiu, dabar stovėjo nuščiuvusi iš 
susižavėjimo šiuo didingu ir savo grožį suvokiančiu miestu. 

- Kodėl, - prakalbo ji tarsi pati su savimi, - kodėl 
čia taip retai lankosi karalius Liudvikas? Paryžius vertas, 
kad jį mylėtų karalius! 

- Taip, bet Paryžius taip ilgai buvo anglų įtakoje, ir 
karalius niekaip negali šito pamiršti, - atsakė jai Leonarda. 
- Prisiminimai apie tą laiką dar labai neseni; prireiks 
kitokio valdymo, galbūt dar kelių žmonių kartų, ir 
Paryžius vėl bus mylimas miestas. Karalius juo rūpinasi, 
ir tai jau labai daug. O mums visai gerai: bent jau 
nerizikuojame sutikti jį čia! 

- Artėjant Naujiesiems metams stojo šalčiai ir ėmė 
pustyti sniegą. Naktimis buvo girdėti, kaip stūgauja vilkai. 

Floranas ir tėtušis Anisė kuo rūpestingiausiai prižiūrėjo 
užtvaras. Buvo girdėti, kad kaimyniniame Ruviė miške 
gyvena gauja plėšikų, tačiau niekas nedrįso artintis prie 
namų, kurie buvo galingos abatijos globojami. 

Fjora vis dar jautėsi puikiai, bet ją ėmė apnikti 
nuobodulys. Naujienos iš namų atskrisdavo retai. Leonarda 
parašė Etjenui laišką, kuriame pranešė, kad Fjora smarkiai 
susirgo ir gydytojai jai uždraudė keliauti prie Luaros 
krantų, juo labiau žiemą. Sugrįžti ji galės tik pavasarį, 
ir tai jeigu viskas gerai klosis. Juodvi gavo kelis atsakymus, 
parašytus keverzišku braižu, kurių vieną atnešė Anjela, 
o kitą - Anjolas. Tėtušis Etjenas skaityti mokėjo, o 
rašyti - nelabai. Chatun, kuriai Fjora nusiuntė mažytį 
laiškelį, neatsakė, ir tai ją neramino, mat ši gerai mokėjo 
ir skaityti, ir rašyti. Floranas manė, kad mažoji totorė 
įsižeidusi, bet pasakė tik tiek, kad jeigu nerašo, tai, 
matyt, viskas klojasi neblogai. O Etjeno laiške buvo 
rašoma, kad mažylis auga kaip ant mielių, ir tai buvo 
visų svarbiausia. 


- Man vis dėlto norėtųsi, kad jūs ten kada nuvyktumėt, 
- kartą Floranui pasakė Fjora. - Šita tyla man nepatinka. 
Žinodami, kad aš sergu, jie galėjo bent pasiteirauti apie 
"mano sveikatą. | 

- Na ir kas? Nė vienas Rabodjero gyventojas nesiryžtų 
dabar, per tokį šaltį, važiuoti taip toli! O mažajam 
mesirui Filipui dabar reikia nuolatinės priežiūros. 

Tai buvo tiesa. Bet Fjora žinojo, kad Duglas 
Mortimeras, tikras škotas, kuris nebijo jokio šalčio, karščio 
ir apskritai nieko pasaulyje, į Paryžių atvykti galėjo. Ir 
šitas abejingumas ją skaudino. Buvo panašu į tai, kad 
pasitraukusi nuo Luaros krantų, ji apskritai išnyko iš 
šio pasaulio ir iš jai artimų žmonių atminties. Dabar ji 
kaip niekad veržėsi namo, ir jai atrodė, kad kūdikis 
taip. niekad ir negims. 

Praėjo Naujieji metai ir kitos šventės, dienos slinko 
dar lėčiau ir nykiau. Leonarda kentė reumato priepuolius, 

todėl pusė žiemai paruoštų kopūstų atsargų nuėjo jos 
kompresams. Laimė, šalčiai buvo ne per stipriausi, bet, 
kai pradėjo tirpti sniegas, Sena pakilo. Pro savo kambario 
langus moterys stebėjo, kaip ji užlieja daržus, paskui 
lėtai pasiglemžia sodą ir pamažu artėja prie namo durų. 
Vienas laiptelis, paskui kitas... Požemis jau buvo sklidinas 
vandens, statinėms tai pakenkti negalėjo, bet kitas maisto 
atsargas reikėjo gelbėti, ir Floranas visą naktį tąsė 
sūdinius, kumpius, kriaušes ir obuolius. Jis netgi pasiūlė 
visus baldus išvešti į vynuogynus, o moteris pasiųsti ant 
Valerjeno kalno pas atsiskyrėlį, bet rytą, lyg mostelėjus 
burtininko lazdelei, vanduo staiga ėmė slūgti ir greitai 
visai pradingo. Daržas nustojo būti žąsų susirinkimo vieta, 
ir kai kur į viršų ėmė lįsti kupsteliai. Ištižę, dumblini, 
bet vis tiek panašūs į tikrą žemę. 

Buvo ir daugiau dėl ko nerimauti. Pavyzdžiui, į žiemos 
pabaigą pradėjo pūsti stiprūs vėjai, kurie su šaknimis 
rovė krūmus. Floranas įsitaisė ant upės kranto ir stebėjo 
vandens lygio kilimą. Fjora, kurios nėštumas ėjo į pabaigą, 
gyveno savo vidinį gyvenimą, ir dabar jos filosofijos esmė 
buvo sena kaip pasaulis taisyklė: to, ko nenori, 
paprasčiausiai nėra. Bet nepastebėti vargšės Leonardos 
skausmų buvo tiesiog neįmanoma, todėl Fjora kiek 
įstengdama rūpinosi ja. Būsimoji motina net pradėjo 
užmiršti savo padėtį, ir visą laiką jie gyveno kaip ant 
plūduriuojančios ledo lyties ir nežinojo, kas su jais bus 
ateity, ar nepasiglemš jų visam laikui vandenų gelmė. 

Paskui netikėtai viskas susitvarkė. Pavasaris atskubėjo 
paskutinėmis kovo dienomis. Vaismedžių pumpurėliai iš 
karto pavirto žiedpumpuriais, 0 iš nespėjusios pradžiūti 
žemės ėmė kaltis žolės kuokšteliai. Tuo metu Fjora 
pajuto, kad kūdikis irgi atsiras labai greitai. Ir tikrai, 
naktį iš balandžio ketvirtosios į penktąją ji pajuto 
skausmus. Susiprato pasikviesti Leonardą, o ši savo ruožtu 
prižadino Floraną. Jis įkūrė ugnį ir pastatė virti vandens, 
o Fjora tuo metu neskubėdama ruošė viską, kas tokiu 

atveju būtina. Vietoj lopšio jau seniai buvo nusižiūrėjusi 
seną talpią pintinę. 

Viskas vyko daug greičiau negu tikėtasi, ir didžiulis 
puodas vos spėjo sušilti, - po pirmųjų sąrėmių nepraėjus 
nė pusvalandžiu Fjora didelei savo pačios nuostabai 
pagimdė mažą mergytę. Ji nejautė jokio skausmo nei 
nuovargio ir būtų galėjusi iš karto padėti Leonardai 
rūpintis mažyle. 

- Kiek aš prisikankinau su Filipu! Nejaugi tai įmanoma: 
taip greitai pagimdyti kūdikį? 

- Kaip matote! - nusijuokė Leonarda. - Su pirmu 
vaiku visada sunkiau, 0 mūsų mažoji madmuazelė 
tikriausiai labai skubėjo išvysti šį pasaulį) Ak, mano 
angelėli, ji taip į jus panaši! 

Ir Leonarda baigdama vystyti kūdikį apsiverkė, o 
paskui ėmė mergaitę sūpuoti. Floranas, atbėgęs su glėbiu 
malkų, iš netikėtumo išmetė savo naštą čia pat ant 
grindų. 

- Ko jūs verkiate, ponia Leonarda? Kūdikis juk ne... 

- Ne ne, ji absoliučiai sveika, bet aš tiek visko iš 
karto prisiminiau! Jums, Fjora, buvo ne daugiau, kai 
pirmą kartą paėmiau jus ant rankų. O dabar man atrodo, 
kad viskas prasideda iš naujo! 

- Ačiū Dievui, dabar viskas kitaip, - tyliai atsakė 
Fjora. 

- Žinoma, viskas ne taip baisu, kaip tada, bet beveik 
taip pat liūdna. Šitas kūdikis nepavadins jus savo mama, 
lygiai kaip ir jūs kažkada savosios. 

Dabar jau ir Fjoros akys paplūdo ašaromis. Ji 
pagalvojo, kad iki pat savo pirmojo riksmo šitas kūdikis 
buvo jai daugiau našta, lyg ir bausmė arba netgi pavojus, 
kadangi su jo gimimu tarp jos ir to Žmogaus, kurį ji 
mylėjo, galėjo išaugti neperžengiama siena. Šito vaiko 
gimimo ji laukė be tos viltits ir džiaugsmo, kurie palydėjo 
į šį pasaulį Filipą. Bet dabar tai jau buvo ne abstrakti 
idėja - tai buvo mažytė gyva būtybė, jos kūnas ir 

kraujas, ir kai Leonarda padavė mergytę jai į rankas, 
Fjora priėmė ją su tikru švelnumu ir meile ir pabučiavo 
šitą mažą galvelę su plonyčiais tamsiais plaukeliais. 

- O, Leonarda, - tarė ji išsigandusi, - kas mūsų 
laukia? Ir kaip aš galėjau pagalvoti, kad įstengsiu su 
ja išsiskirti? Aš jau dabar ją myliu... 

- Aš irgi, ir dar prašau jus man atleisti, kad leidau 
sau tokiu metu rodyti savo jausmus, kuriuos iki šiol 
taip stengiausi nuo visų paslėpti. Be to, aš juk nežinojau, 
kad gims mergaitė. Štai viskas iškart ir pratrūko... 

- Jūs pagalvojote apie mano motiną? Aš irgi dabar 
apie ją galvoju. Kaip ji turėjo kentėti žinodama, kad 
pati mirs, o aš liksiu viena visame pasaulyje! 

- Bet čia viskas kitaip! Šitas kūdikis jus pažinos, ir 
net jeigu ji ir nelaikys jūsų savo motina, galite būti 
tikra, kad jus mylės! O kaip ją pavadinsime? Jai reikėtų 
duoti florentietišką vardą... 

- Taip ir pavadinkime - Lorensa... Lorensa Marija 
mano motinos garbei. 

Nepaisant Leonardos įkalbinėjimų, Fjora atsisakė skirtis 
su savo dukrele. Ji nuo pat ryto neišleido jos iš rankų, 
šnibždėjo jai į ausį švelniausius žodžius, atsargiai glostė 
mažytes rankas ir apvalius skruostelius, švelnius kaip 
mažas persikas. O širdis jos buvo pilna meilės ir liūdesio. 
Kai rytą Leonarda paėmė iš jos kūdikį nuprausti ir 
pagirdyti vandeniu su medumi, Fjora pasijuto tarsi iš 
jos būtų paėmę dalį nuosavo kūno. 

- Iškart atneškite man ją atgal! 

- Ne, Fjora, paskui aš užsiimsiu jumis, be to, jums 
reikia pailsėti. Lorensa turi pamiegoti savo lopšelyje... 
bet aš jį pastatysiu šalia jūsų lovos, šitai aš prižadu. 

- Bet jūs... nepranešite apie tai šiandien pat Anjelai 
ir Anjolui? Leiskite man pabūti su ja vienai... 

Jos balse buvo tiek skausmo, ir Leonarda pajuto, 
kaip jai suspaudė širdį. Nuo pat pirmos dienos ji bijojo 
būtent šito motiniškos meilės protrūkio. Ir dabar ji 

sudrebėjo iš gailesčio, pamačiusi šitą nemigos iškankintą 
veidą, kuriame dar buvo matyti naktį pralietų ašarų 
žymės. 

- Tai neprotinga. Kuo ilgiau lauksite, tuo sunkiau 
bus išsiskirti. Be to, Anjela jau surado žindyvę. 

- Bet kodėl aš pati negalėčiau kurį laiką maitinti 
savo kūdikio? Juk skubėti mūsų niekas neverčia? Mums 
čia taip ramu. 


- Nepamirškite savo sūnaus! Štai jau šeši mėnesiai, 
kaip jo nematote, o ir anksčiau jį matydavote ne taip 
dažnai! Argi neišsiilgote? 

- Taip, žinoma... bet man atrodo kad aš labiau myliu 
šitą mažą angelą. Anas turi viską... 

- Išskyrus tėvą! - griežtai pridūrė Leonarda. - Lorensa 
turės ir tėvą, ir motiną, ir jus, nes jūs juk jos nepamesite! 
Be to, nepamirškite, kad ji yra kilmingos giminės. Ji 
tikra florentietė... 

- Taip, ji florentietė labiau negu aš pati! Bet 
prisipažinsiu jums, Leonarda, kad nešiodama ją po širdimi 
aš visai negalvojau apie jos tėvą... negalvoju apie jį ir 
dabar. Vadinasi aš nemylėjau Lorenso iš tikrųjų. Ir gali 
būti, kad ji nepamatys jo niekada. 

- Apie tai jūs nieko negalite žinoti. Argi jūs pati 
turėjote kokią nors galimybę pamatyti Florenciją tą baisią 
dieną, kai gimėte? O dabar aš turiu pasiųsti tėtušį Anisė 
su laišku į Paryžių. Floraną per daug gerai pažįsta 
kaimynai. Tegul jo kol kas niekas nemato. 

Fjora verkė, maldavo Leonardą, bet ta liko tvirta, 
nors širdies gilumoje kentė iš gailesčio. Ji kietai suveržė 
Fjorai krūtinę, kad dingtų pienas, kurio, tiesą sakant, ji 
mažai turėjo. O kadangi ši nuo ašarų ir aikčiojimų 
perėjo prie grasinimų, Leonarda tapo dar ryžtingesnė: 

- Liaukitės elgtis kaip mažas vaikas! Jai reikia geros 
žindyvės, o jūs tik terliositės, kaitaliodama krūtis kas 
dvi minutes. Pagalvokite ir apie dukterį! 

Teko susitaikyti O kitą rytą pasirodė virpantys iš 
susijaudinimo Nardi, kurie dėl tragiškos jaunosios moters 
veido išraiškos nedrįso rodyti savo džiaugsmo. Jie atsivežė 
patogų vežimą, kad mažylė šitą trumpą kelionę turėtų 
visus patogumus. Lombardų gatvėje jau laukė kruopščiai 
parinkta žindyvė. Patys jie atkeliavo su dovanomis, kaip 
žyniai iš Šventojo Rašto, - nereikalingais ir labai žaviais 
nėriniais bei kvepalais Fjorai. 

Kai Fjora, apsipylusi ašaromis, įdavė dukterį į Anjelos 
rankas, ši ją karštai apkabino. 

- Suprantu, ką jums tai reiškia, brangioji, bet būkite 
tikra, kad kūdikis turės visa kas geriausia, 0 mudu su 
Anjolu mylėsime ją visa širdimi. Jeigu jūs negalėsite 
artimiausiu metu atvažiuoti ir aplankyti savo dukters, 
prižadu, kad vasarą mes patys atvažiuosime pas jus! 

- Nežinau, ar tai bus gerai, - atsiduso Leonarda. - 
jau dabar matyti, kad Lorensa Marija bus tikra savo 
motinos kopija! 

- Jai tai bus didelė laimė. Man nesinorėtų, kad ji 
būtų panaši į savo prakilnųjį tėvą, kuris yra labai 
negražus! Suteikime žodį gamtai ir viskas bus aišku! 

- Lorensa Marija! - kartojo Anjela su laiminga šypsena 
veide sūpuodama ant rankų baltą ryšulėlį, į kurį Fjora 
žvelgė su didžiausia neviltimi. - Kaip gražu! Vakare ji 
bus šiuo vardu pakrikštyta. 

- Jau šį vakarą? - nusistebėjo Leonarda. - O ką jūs 
nurodysite jos tėvu ir motina? 

- Ilgai nesuksime sau galvos, - atsakė Anjolas. - 
Pasakysime, kad tėvai nežinomi, ir mes su Anjela 
įsidukrinome mažylę. Du mūsų kaimynai pasirašys kaip 
liudininkai. 

- Vadinasi, ji neturės tikrojo vardo? - sušnabždėjo 
Fjora. - O juk ji galėtų vadintis Mediči arba bent jau 
Beltrami... 

- Jūs taip blogai mane pažįstate? - susierzino Anjolas. 
- Aš duosiu šventikui aukso ir jis užrašys mane jos 
tėvu! 

- O kas būsiu aš? - paklausė Anjela. - Juo labiau, 
kad ji tavo giminaitės duktė? 

- Nebijok! - nusijuokė jis. - Kai tik bus užmokėta, 
bažnyčios tarnai taps nebe tokie smulkmeniški ir mūsų 
mažasis angelas gaus vardą - Lorensa Marija dei Nardį! 
Argi tai nesvarbu? 

- Žinoma, svarbu! Tu taip puikiai viską apgalvojai! 

Jiems išvažiavus, namai ištuštėjo. Atrodė, kad šie 
žmonės išsivežė su savimi visą šilumą ir šviesą. Fjora 
gulėjo ant pagalvių išskleistais palaidais plaukais ir tylėjo. 
Ji žvelgė į savo rankas, padėtas ant baltos paklodės 
delnais į viršų. Jos irgi buvo tuščios. Staiga visa tai jai 
tapo nebepakeliama. Pakėlusi akis ji pažiūrėjo į Leonardą, 
kuri plėšoma raudos sukniubo užsidengusi veidą rankomis 
ant suoliuko, po to - į Floraną, atsišliejusį židinio ir 
nereginčiomis akimis įsistebeilijusį į liepsną. Jie abu 
nedrįso pasisukti į lovą, kurioje gulėjo Fjora. Atrodė, 
kad jų visų gyvenimai išvažiavo tuo pačiu vežimu, kurio 
girgždantys ratai riedėjo link senojo Romos tilto. 

Netikėtas pykčio priepuolis išplėšė jaunąją moterį iš 
kartaus stingulio. Ji daugiau nebegulės šioje lovoje ir 
nebesirūpins savo širdies skausmu. Kambario tylą 
perskrodė aiškus ir įsakmus balsas, priversdamas tuodu 
žmones krūptelėti. 


- Paduokite man chalatą, brangioji Leonarda! Aš noriu 
atsikelti! 


Senoji draugė - pusiau sunerimusi, pusiau įpykusi, 
tuoj pat pribėgo prie jos. 
- Jūs nesuprantate, ką kalbate! Praėjo tik dvi dienos... 


- Na ir kas? Peronelė man pasakojo apie vieną savo 
draugę valstietę, kuriai sąrėmiai prasidėjo berenkant 
vyšnias. Ji pagimdė tą pačią dieną, 0 dar po poros 


256 


išvažiavo parduoti uogų į turgų. Nemanau, kad turėčiau 
mažiau sveikatos nei ji. 

- Palūkėkite dar truputį, nors porą trejetą dienų! 

- Nė vienos! Supraskite pagaliau, šitie namai man 
nepakenčiami, kai... jos nėra. Rytoj rytą mes irgi 


išvažiuosime! Prašau vienintelio dalyko - sutvarkykite 
namus ir paruoškite viską išvykimui. 
- Tai ilgai neužtruks, - karčiai atsakė Leonarda. - 


Čia mums beveik niekas nepriklauso. 

- Jūs iš tikrųjų norite išvažiuoti, dona Fjora? - gyvai 
paklausė Floranas, įdėmiai žvelgdamas į sulysusį baltą 
veidą juodais ratilais po įkritusiomis akimis. 

- Jums nepatinka mano veidas? Man atrodo, kad jis 
niekam nesukels įtarimo, nes visi žino, jog ką tik 
persirgau nežinoma liga. Būtų didžiulė klaida grįžti 
žydinčiai ir pasitaisiusiai. Namuose aš pasijusiu daug 
geriau! 

Viską gerai apgalvojusi, Fjora nusprendė, kad jie išvyks 
anksti rytą ir šitaip niekam neužklius, nes jai nebesinorėjo 
miške persirenginėti. Šį pusmetį jos niekas nematė ir 
būtų geriausia, kad viskas taip ir liktų. Kol Floranas 
krovė ant mulų nedidelį bagažą, Fjora paprašė Leonardos 
surasti tėtušį Anisė. 

Šis geras žmogus buvo ypač delikatus - kai Fjora 
nusileido pas jį į sodą, nuskambėjo padėkos žodžiai. 
Fjora atsakė: 

- Aš palieku šiuos namus ir daugiau niekuomet čia 
negrįšiu. Jūs manęs niekada nebepamatysite, todėl noriu 
padėkoti jums už tylų gerumą. 

Tėtušis Anisė žiūrėjo į tamsią liaunos moters, 
apsigaubusios juodu apsiaustu su lapės kailio gobtuvu, 
pusiau dengusiu veidą, figūrą. Fjora ištiesė jam penkias 
auksines monetas ir įspraudė į delną. Standūs ir ploni 
kaip vėžlio vokai virptelėjo ir atidengė gyvas, gana jaunas 
jo amžiaus žmogui akis. 

- Aš jūsų niekuomet nemačiau, - pagaliau ištarė jis, 
- O gal jums iš tikrųjų norisi, kad atsiminčiau, jog čia 
kažkas gyveno? 

- Ne. Būtų geriausia, jei pamirštumėte tai, tačiau 
truputis aukso dar niekam nepadarė blogo. 

- Tikra tiesa. Aš nuvyksiu pas šventąjį Lefrua ir 
uždegsiu žvakę už tai, kad šiuose tuščiuose namuose 
atradau tokius turtus. 

Nevikriai nusilenkęs jis išėjo stipriai spausdamas 
kumštyje blizgančias monetas. 

Po ketvirčio valandos trejetas keliautojų patraukė 
siauru keliu palei Seną. Jie ketino aplenkti Paryžių ir 
per Medoną pasiekti pagrindinį kelią, vedusį į Orleaną. 
Horizonte pakilęs raudonas saulės kamuolys nuriedėjo 
pilkai rausvu dangumi, pranašavusiu stiprų vėją. Tankūs 
medžių vainikai paslėpė ant Valerjeno kalvos stūksojusius 
kryžius bei Sen Lefrua varpinę. 

Fjora pažadėjo Leonardai vienintelį dalyką - važiuoti 
ne taip greitai. Senoji moteris pasiskundė reumatizmu, 
kurį sustiprino drėgnas vietos klimatas. Ji žinojo, jog jei 
ne šis motyvas, Fjora priverstų arklius lėkti šuoliais. Kai 
keliautojai išvydo priekyje masyvųjį kvadratinį Božansi 
bokštą ir varpinę, jau buvo įdienoję. 

Pravažiavus įtvirtintas sienas ir vartus jie pastebėjo, 
jog miestas stipriai sujudęs - Martrua aikštėje grūdosi 
daugybė krovininių vežimų, arklių ir tarnų. Didžiausia 
spūstis susidarė prie užeigos “Prancūzijos ekiu“, kurioje 
Fjora ketino apsistoti. Buvo aišku, jog čia ruošiamasi 
priimti kažkokį svarbų sinjorą. 

- Ką darysime? - paklausė Fjora. - Važiuoti toliau 
šiandien nebeįmanoma. 

- Galimi du variantai, - atsidususi atsakė Leonarda. 
- Susirasti kitą, ne tokią patogią vietą, arba prašytis 
nakvynės pas abatijos vienuolius. Pamėginkite tai, Floranai, 
o mes kol kas nueisime pasimelsti į štai tą mažytę 

bažnytėlę. Negaliu eiti su jumis drauge - pernelyg įskaudęs 
visas kūnas. Ką jūs į tai, Fjora? 

Jaunoji moteris nieko neatsakė. Ji susidomėjusi stebėjo 
vieną pažą, kuris, lydimas dviejų tarnų, nešusių lagaminus, 
ėjo į “Ekiu" pusę. Ant jų rūbų puikavosi šeimininko 
herbas, gerai pažįstamas Fjorai dar iš tų laikų, kai ji 
priklausė Karolio Drąsiojo svitai. Kairiąją herbo pusę 
kirto juosta, reiškusi nesantuokinę kilmę, o pats herbas 
simbolizavo Burgundijos valdovų namus. Daugiau klausimų 
ji nebespėjo sau užduoti: ant bažnyčios slenksčio pasirodė 
aukštaūgis elegantiškas vyras su kepure rankoje. Jam 
buvo gerokai daugiau nei penkiasdešimt. Užpakaly grūdosi 
vietos šventikai, žemai lenkdamiesi jo prakilnybei. Per 
paskutinius dvejus metus jis visiškai nepasikeitė. Fjora 
mašinaliai išlipo iš vežimo, ketindama pasveikinti Antuaną 
Burgundą. Visa Europa vadino jį didžiuoju bastardu, 
kadaise buvusiu pačiu geriausiu ir drąsiausiu Karolio 
Drąsiojo karo viršininku. Antuanas buvo hercogo, už 
kurį kovėsi iki pat tragiškos baigties, įbrolis. Po lemtingojo 
mūšio prie Nansi didysis bastardas netrukus atgavo laisvę 
ir tapo '" karščiausiu Burgundijos prisijungimo prie 
Prancūzijos šalininku. 

Jis iš karto pažino Fjorą ir šypsodamasis puolė pasitikti 
ištiestomis rankomis. 

- Madam de Selonžė? Kaip man atsidėkoti likimui 
už galimybę vėl jus matyti? 

- Didžiųjų kelių sėkmė, monsinjore. Aš grįžtu iš 
Paryžiaus į Rabodjerą. 

- Argi jūs ne Burgundijoje? O kurgi tuomet jūsų 
vyras? 

- Nemačiau Filipo daugiau kaip dvejus metus, 
monsinjore. Likimui patinka matyti mus atskirai... 

- Kaip tai atsitiko? | 

- Ilga ir liūdna istorija, kurios nepapasakosi dviem 
žodžiais. 

- Suprantama. Tačiau tai galima padaryti susėdus prie 
stalo. Tikiuosi, jog suteiksite man garbę pavakarieniau- 
dama drauge? Juk mes turime tiek daug vienas kitam 
pasakyti! 

- Padaryčiau tai su didžiausiu malonumu, bet mes ką 
tik atvažiavome - su manimi ponia Leonarda ir mano 
tarnas. Dabar mes ieškome, kur galima apsistoti. 

- Geriausias vietas užėmiau aš, - juokdamasis pasakė 
Antuanas. - Bet viską galima labai paprastai sutvarkyti. 
Vienas iš mano karininkų su didžiausia pagarba užleis 
kambarį damoms. O jūsų tarnas drauge su manaisiais 
pernakvos arklidėje. Ne, ne! Jūs nuo manęs nepaspruksite! 
Jei jau sykį pakliuvote man į rankas, taip lengvai 
nepabėgsite! 

Vienam iš arklininkų buvo duotas įsakymas sulaukti 
Florano, o Fjora su Leonarda įėjo į viešbutį, kuriame 
joms buvo paskirtas kone geriausias kambarys. 

- Kaip patogu turėti tokių pažinčių! - patenkinta 
samprotavo Leonarda. - Dėl jų bet kokios kelionės 
tampa gana malonios! 

- Viskas priklauso nuo santykių. Neturėtume pernelyg 
didžiuotis pažintimi su kardinolu dela Rovere... beje, jūs 
dar nematėte popiežiaus! 

- Nemanykite, kad dėl šito labai sielojuosi! Ir vis 
dėlto man be galo įdomu, ką čia veikia šitas Burgundijos 
sinjoras? 

Ji sužinojo tai sėdėdama už stalo ir ragaudama lydekos 
paštetą, vieną mėgstamiausių savo patiekalų. Jie 
vakarieniavo vieni, 0 valgius nešė pažas, gaudamas juos 
iš užeigos šeimininko. Nujausdamas, kad Fjora turi apie 
ką papasakoti, didysis bastardas tyčia pasirinko šį vakarą, 
nes kaip tik šiandien nelaukė jokių svečių; jaunoji moteris 
buvo už tai dėkinga. Iš pradžių, norėdamas sukurti tam 
tikrą atmosferą, jis papasakojo, kaip pats čia pakliuvo: 
Antuanas vyko pas karalių į Plesi le Tūro pilį, ketindamas 
jam padėkoti už tai, jog šis patvirtino jo teisę valdyti 

Burgundijos žemes ir ruošėsi prie jų prijungti dar keletą 
naujų. 

- Nemanau, - pridūrė jis, - kad blogai padariau, 
visiškai: paklusdamas Prancūzijos karaliu. Jei mano 
giminaitė pati būtų nusprendusi valdyti Burgundiją, nė 
negalvodamas įteikčiau jai savo špagą, tačiau matyti savo 
šalį imperijos sudėty man tiesiog nepakeliama. Burgundija 
yra Prancūzijoje, jos valdovai kilo iš Liudviko Šventojo 
ir virš lelijos žiedų neturi plazdėti vokiečių erelių sparnai. 
Be to, Maksimilianas - tai tiesiog apgaulinga regimybė, 
o Valua - tikri karaliai, nors jie turi kai kurių trūkumų 
ir mažiau išorinio spindesio. Atėjo laikas tai suprasti ir 
Selonžė. 

- Nesu tikra, kad jis tai kada nors suvoks, monsinjore, 
ir bijau, kad iš dalies pati su juo sutinku. 

- Sakėte, jog -nematėte jo dvejus metus. Kas galėjo 
nutikti? Dabar turite pakankamai laiko papasakoti savo 
ilgą istoriją ir patikėkite - mane graužia ne tuščias 
smalsumas, O pats tikriausias draugiškumas, kurį jaučiu 
jūsų vyrui, ir gili pagarba didvyriškumui, kurį jūs parodėte 
tais siaubingais laikais. Kiek jums metų, dona Fjora? 

- Dvidešimt vieneri, monsinjore. 

- Man penkiasdešimt aštuoneri. Galėčiau būti jums 
senelis. Kalbu tai todėl, kad žinotumėte, jog galite iš 
manęs tikėtis supratimo... ir atlaidumo. 

- "Kaip tik šito aš ir trokštu, monsinjore, nes kai 
mes su Filipu išsiskyrėme. Nansi, aš buvau neteisi. Tuo 
metu galvojau, kad mes daugiau niekada nebesiskirsime, 
O jis svajojo uždaryti mane Selonžė ir toliau kovoti už 
madam Mariją. Aš negalėjau su tuo susitaikyti ir... 

- Jūs vėl išsiskyrėte. Aš pažadėjau būti atlaidus, mano 
vaikeli, bet moteris - visų pirma namų židinio saugotoja. 
Madam Žana Marija, mano žmona, per visus tuos sunkius 
metus nė sykio nepaliko mūsų Turnegemo pilies, kurią 

ji paveldėjo iš savo tėvo. Tenai ji išauklėjo mūsų vaikus, 

bet... atleiskite - kalbėti privalote jūs. Kam gali rūpėti 
kažkokia seno žmogaus gyvenimo istorija! 

Padrąsinta parodyto pasitikėjimo Fjora kalbėjo labai 
ilgai. Ji nė nebandė sušvelninti savo kaltės prieš vyrą, 
tačiau nė žodeliu neužsiminė apie meilės nuotykį su 
Lorensu Medičiu ir jo pasekmės. Jos istorija baigėsi tuo, 
kad ji pateko į Val de Benediksjono abatiją... 

- Filipo pėdsakat nutrūko ant šio vienuolyno slenksčio 
ir niekas man negalėjo pasakyti, kas su juo atsitiko. 
Prisipažįstu: ne sykį pamaniau, jog praradau jį amžiams. 
Galbūt jis liko su piligrimais? O gal grįžo kartu su 
jais? Kur jis galėjo iškeliauti? Ar kas nors pasigailėjo 
žmogaus, praradusio atmintį? Mane ilgai persekiojo mintis, 
kad jis žuvo visiškame skurde viename iš bevardžių 
kelių... Kur man dabar jo ieškoti? 

Kadangi pažas seniai buvo išsiųstas iš kambario, 
bastardas pats pripylė Fjoros taurę, po to įsipylė sau 
ir pažvelgęs į didžiules pilkas moters akis šypsodamasis 
tarė: 

- O kodėl jūs ne Briugėje? 

- Briugėje? Bet jis juk seniai iš ten išvyko! 

- Jūs turite puikią galimybę grįžti į šį miestą. Jis be 
galo gražus, turėtų jums patikti ir aš manau... 

Jos širdis kone nustojo plakusi ir įsižeidusi Fjora 
pasakė: 

- Monsinjore, nesišaipykite iš manęs. 

- Aš kalbu visiškai rimtai. Mūsų susitikimas - didžiausia 
sėkmė, apie kurią aš ir nesvajojau. Pats Dievas suvedė 
mus. Galite būti tikra - aš žinau, kad paskutinius 
Naujuosius metus Selonžė šventė Briugėje. 

- Tai visiškai neįmanoma! 

- Kodėl jūs taip manote? Vienas iš mano artimų 
žmonių matė jį hercogienės rūmuose ir netgi kalbėjosi 
su juo. Selonžė atmintis veikė kuo puikiausiai, 0 pats 
jis buvo linkęs į perdėtai logiškus svarstymus. Štai ką 
man papasakojo. 

- O kas jį matė? Galbūt tas žmogus apsiriko dėl 
išorės panašumo? 

- Tokiu atveju jo iš viso reikėtų nepažinoti. Madam 
de Šulemburg, dukters Žanos anyta ir geriausia žmonos 
draugė, nors mes ir priklausome priešingoms stovykloms, 
pažįsta Selonžė nuo pat vaikystės. Jis pasirodė jai išbalęs 
ir truputėlį rūstokas. Tiesą sakant, jis neatsakė nė į 
vieną klausimą. Madam de p Brann gana plepi, tačiau 
ji tikrai matė Filipą de Selonžė. 

- Filipas Briugėje! - sumišusi pratarė Fjora. - Šito 
negali būti! 

- Kaip sau norite, bet tai tiesa. Madam de Šulemburg 
taip sukrėtė šis susitikimas, kad ji tučtuojau nuvyko į 
Turnegemą ir viską papasakojo mano žmonai. Tikriausiai 
jūs žinote, kad Marijos su Maksimilianu ir Prancūzijos 
karaliaus santykiai gana įtempti? Mat atsirado galimybė 
pradėti derybas... Bet kas jums? 

Susmegusi į savo krėslo pagalvėles Fjora išbalusi ir 
perkreiptu veidu atrodė tarsi netekusi sąmonės. Joje 
kovojo du priešingi jausmai - džiaugsmas ir pyktis. Jaunoji 
moteris džiaugėsi, jog Filipas atsigavo, tačiau žinia, kad 
jis vos tik išsikapstęs iš siaubingo košmaro nuskubėjo 
pas savo brangiąją hercogienę, sukėlė didžiulį pyktį. Tai 
reiškė, kad jis niekuomet negrįš pas ją, savo žmoną! 
Jis galutinai užvertė gyvenimo puslapį, kuriame buvo 
įrašytas Fjoros vardas! 

Šaltukas ant veido privertė ją atmerkti akis. Antuanas 
Burgundas vilgė jos smilkinius drėgna servetėle. Susirū- 
pinusi bastardo veido išraiška sukėlė Fjorai šypseną. 

- Labai ačiū, monsinjore, nieko baisaus. Tai iš didelio 
džiaugsmo! Pats Dievas suvedė mus! 

- Aš irgi taip manau. Išgerkite truputį šio ispaniško 
vyno, aš jo visuomet imu į ilgas keliones. Jis padės 
jums. Manau, Dievas nejžiūrės tame nieko blogo. 

Fjora išgėrė tamsaus skysčio, tačiau jos pyktis dar 
labiau sustiprėjo, todėl ji atsiprašė bastardo ir skųsdamasi 

silpnumu pakilo eiti į savo kambarį. Princas mandagiai 
paėmė ją už parankės ir palydėjo iki durų. 

- Rytoj tikriausiai drauge vyksime į Plesi? 

Šis atrodytų paprastas klausimas akimirksniu pakeitė 
visus Fjoros planus. 

- Ne, monsinjore, labai gaila, bet aš norėčiau vykti 
į Briugę. O... jei jūsų didenybė sutiktų pavėžėti ponią 
Leonardą iki Rabodjero, būčiau labai dėkinga. Ji smarkiai 
negaluoja, todėl dar viena kelionė būtų ne jos jėgoms. 

- Su malonumu. Bet ar protinga leistis į tokį pavojingą 
žygį vienai? 

- Mano tarnas puikiausiai apgins mane nuo visų 
pavojų, o be to, kelionė ilgai neužtruks. 

Sunkiau buvo susitarti su Leonarda. Pagyvenusi dama 
atsisakyti šio beprasmiško sumanymo, tačiau ji pernelyg 
gerai pažinojo jaunąją moterį ir suvokė, jog niekas 
pasaulyje neprivers jos pakeisti sprendimo ir ji keliaus 
aplink žemę tol, kol įgyvendins savo pačios sumanytą 
planą. 

- Jūs patenkinta ar vis dar pykstate? - paklausė ji. 

- Pykstu! Filipas turės pasirinkti arba mane, arba 
hercogienę! 

- Vyrams niekuomet nereikia skelbti ultimatumo! Jūs 
ir taip turėtumėte gailėtis, kad praeitą sykį pasielgėte 
neapgalvotai! 

- Sutinku, bet tada aš dar tikėjau jo meile! 

- O, prisiminkite, ką jūs man pati pasakojote! Ką 
jis kalbėjo klejodamas? 

Fjora graudžiai šyptelėjo, tačiau jos veidą vėl iškreipė 
pyktis. 

- Atrodo, kad prisiminimai apie mane skirti tik jo 
košmarų pagyvinimui! Bet dabar aš turiu mažytę dukrelę, 
su kuria buvau priversta išsiskirti! Ir aš noriu, kad mano 
auka būtų ne beprasmiška! Seniai laikas pasišnekėti su 
Filipu paskutinį kartą. 

- Taip jau ir paskutinį? Geriau pasakykite jam, kad 
turite sūnų! Būčiau labai nustebinta, jei ši naujiena 
nepakeistų jo požiūrio į pasaulį. O jei tikėtis blogiausio 
- ką jūs darysite, jei jis atsisakys jus priimti? 

Fjora atsakė ne iš karto. Klausimas buvo toks žiaurus 
ir atviras, kad skausmas, kurį sukėlė, privertė Fjorą 
pripažinti, jog ji niekuomet negalės išguiti iš savo širdies 
Filipo. Tačiau šiuo momentu jaunoji moteris greičiau 
būtų mirusi, negu pripažinusi tai viešai. Staiga su netikėtu 
įkarščiu ji išbėrė: 

- Tuomet manęs niekas čia nesulaikys! Aš pasiimsiu 
abu savo vaikus ir mes išvažiuosime į Florenciją! Su 
jumis. Tenai gyvensiu su žmonėmis, kurie tikrai mane 
myli. 

Kitą dieną, išlydėjusi Leonardą drauge su Antuano 
Burgundo šventiku gimtųjų namų pusėn, Fjora, lydima 
be galo laimingo Florano, patraukė į Paryžių, kurį 
pravažiavusi ketino pasiekti pagrindinį savo kelionės tikslą 
- Flandriją. 


Dvyliktas skyrius 
Briugėje 


Senoji Leonarda labai klydo, manydama, jog sunki 
kelionė per visą šiaurės Flandriją truputį nuramins Fjorą. 
Šuoliuodama puikiais žirgais - į juos ji iškeitė savo 
mulus Božansi - link Marijos Burgundės rūmų, jaunoji 
moteris kankino save tomis pačiomis nemaloniomis 
mintimis. Šį sykį tiesa buvo viena ir neginčijama: Filipas 
niekuomet jos nemylėjo iš tikrųjų. 

Žinoma, jis geidė jos. Tai irgi buvo tiesa, kuria Fjora 
neabejojo. Po jųdviejų sutuoktuvių vyras pareikalavo 
"vienos vienintelės nakties“! Tiesa, kai jis pamatė Fjorą 
tapusią Karolio Drąsiojo belaisve, jame prabudo pavydas 
dėl “epizodo su Kampobasu“, kaip tai vadino pati Fjora. 

Ir po mūšio ties Nansi jis mylėjo ją... tik tris dienas! 
O paskui? Paskui jį užvaldė vienintelis noras - kovoti 
už Mariją Burgundę, būti šalia hercogienės Marijos, būti 
hercogienės Marijos riteriu... šitos nepakenčiamos herco- 
gienės Marijos, pas kurią jis nuskubėjo iškart, vos tik 
pavyko pasprukti iš Vilnevo vienuolyno! Ir dabar jį 
tegalima rasti tarp vyrų, supusių šią damą! Juk ji tikra 
princesė, gimusi rūmuose paauksuotomis lubomis, o ne 
kalėjime ant šiaudų krūvos. Be to, buvo kalbama, kad 
ji nuostabiai graži. Maža to, virš jos pleveno neprilygstama 
aureolė: ji buvo duktė Karolio Drąsiojo, šio jau beveik 
legenda tapusio princo, kurį Filipas garbino taip pat, o 
galbūt net ir daugiau, kaip savo tėvą! 

Kuo ilgiau Fjora keliavo, tuo stipriau ši mintis skverbėsi 
į jos sielos gelmes, palengva virsdama erzinančia realybe; 
tarsi gyjanti žaizda po nudegimo: gydama ji nuolat 
atsiveria ir viskas baigiasi tuo, jog pradeda pūliuoti... 

O Floranas, išgyvenęs pirmą džiaugsmo antplūdį, 
pradėjo jausti nerimą, kuris nuolatos augo. Ši moteris 
sustingusiu veidu ir griežta akių išraiška, visą dieną 
nepratarusi nė žodžio, o vakare tylėdama užsidariusi savo 
kambaryje būtinam poilsiui, palikdama jam visišką laisvę, 
nebuvo, negalėjo būti ta dona Fjora, kurią jis slapčia 
dievino. Nieko nežinodamas apie priežastis, dėl kurių ji, 
vos pakilusi po gimdymo, leidosi į tokią sunkią kelionę, 
Floranas įtarė, kad ji kenčia dėl kažko labai svarbaus. 
Todėl horizonte išvydęs Briugės miesto, kurį truputį 
pažinojo pabuvojęs jame su Anjolu Nardi, bokštus, 
Floranas pajuto baimę, sumišusią su viltimi. Viena jam 
buvo aišku: Fjora į šį miestą vyko kaip į priešo stovyklą. 

Kai lygumoje, išraižytoje daugybės mėlynų vandenų 
kanalų su aukštais malūnais, pasirodė Briugė, Fjora 
sustabdė arklį ir pradėjo įdėmiai apžiūrinėti priešą. Ji 
buvo priversta pripažinti, jog priešas labai gražus, ir nuo 
to jos pyktis dar labiau sustiprėjo. 

Pastatyta ant upės ir ežero krantų, kaip ir Venecija 
jūros įlankoje, Flandrijos karalienė puošė permainingą 
dangų balto ir rausvo akmens nėriniais. Po mažyčių, 
truputį pasvirusiu bokšteliu, užbaigiančiu stebėjimo bokštą, 
sargybiniai buvo taip toli nuo žemės, tarsi pusiaukelėj 
į dangų, o kitos paauksuotos bokštų viršūnės kyšojo virš 
namų stogų, kurie hercogo Pilypo Gerojo laikais dėl 
didesnio saugumo buvo padengti kūno spalvos čerpėmis. 
Gynybinė vandens juosta buvo apsodinta sidabrinėmis 
ievomis, įvairiausiais vijokliais ir skirtingų atspalvių 
raudonomis leukonijomis. Briugę iš visų pusių supo 
vandenys, todėl miestui nereikėjo jokių sienų ir gynybinių 
įtvirtinimų. 

Nusileidžiančios saulės šviesoje visa tai atgijo ir 
uždainavo tarsi giria rudeniniu apdaru. Tai buvo 
neįtikėtino grožio vaizdas, kuris Fjorai pasirodė ypač 
įkyrus. Miestas, kuris ir taip jau buvo vienas turtingiausių 
pasaulio miestų, leido sau būti dar ir tobulai gražus. 
Senųjų Burgundijos hercogų šlovės atspindys, šlovės, kuri, 
rodos, gyvavo iki šiol; tarsi legenda būtų virtusi akmeniu... 

- Gražu, - išdrįso pratarti Floranas. 

- Pernelyg! Aš suprantu Žmogaus norą grįžti čionai, 
ypač jei jį kas nors paskatina. Bet juk šito vis dėlto 
neužtenka... 

Ištarusi šią miglotą frazę, galutinai išmušusią vargšą 
vaikiną iš vėžių, Fjora spustelėjo žirgą pentinais ir 
nušuoliavo į Briugės pusę su tokia išraiška, tarsi būtų 
susiruošusi paimti ją staigiu puolimu. Netrukus jie pasiekė 
Kurtrė vartus, pro kuriuos jojant teko mažinti greitį. 
Staiga Fjora sustojo ir atsigręžė į savo palydovą. 

- Kur mes jojame? 

- Bet, dona Fjora, tai jūs turėtumėt man tą pasakyti. 
Aš nieko nežinau apie jūsų planus! 

- Teisingai, bet aš girdėjau, kad pažįstate šį miestą. 
Kol kas mums reikia susirasti pastogę - užeigos namus 
arba viešbutį. Manau, čia jų yra? 


267 


- Žinoma, ir labai neblogų! Metras Anjolas mėgo 
“Karūnuotąją gervuogę“, kuri yra Vilnos gatvėje, arba, 
kaip ją vadina vietiniai gyventojai - Volestraate. Geresnės 
vietos čia nerasime. 

- Tegu bus “Karūnuotoji gervuogė"! Jok pirmas, 
Floranai, 0 aš - iš paskos! ; 

Išgirdęs šį griežtą įsakymą, Floranas pasveikino save 
su puikia atmintimi, nes dona Fjora, atrodo, nesiruošė 
būti atlaidi, jei jis suklystų. Jis be vargo rado kelią, o 
Briugėje tai buvo be galo svarbu, nes į šį miestą 
susibėgo visi prekybiniai keliai iš pietvakarių ir jame 
virė aktyvi veikla, nepaisant vykstagčio karo, kuriame 
prancūzų laivai skandino anglų laivus su vilna, 0 portugalų 
- su visomis egzotiškomis prekėmis. 

Daug sunkiau buvo gauti tinkamą kambarį madam de 
Selonžė ir pastogę jos tarnui. Pasirodo, gegužės antrąją 
turėjo įvykti garsioji šiame krašte procesija, skirta 
Šventajam Dievo kraujui, todėl daugelis žmonių jau buvo 
suvažiavę, O atvykti turėjo dar daugiau. 

- Negaliu duoti grafienei kambario ilgiau nei dviems 
dienoms, - pareiškė viešbučio šeimininkas Kornelis, - po 
to būsiu priverstas prašyti jos išvykti, nes vienas klientas 
užsisakė šį numerį iš anksto. | 

- Man atrodo, kad svarbiausia čia - pinigai, - 
niekinamai ištarė Fjora, - bet dviejų dienų užteks. O 
dabar atsakykite į du klausimus: kur gyvena hercogienė 
Marija? 

Kornelio akys išsiplėtė iš nuostabos. 

- Princenhofe! Tai visi žino! 

- Išskyrus mane, priešingu atveju neklausčiau jūsų. O 
kur yra tas... Princenhofas? 

- Netoli nuo čia. Šalia Monė viešbučio. 


- Aišku! Dabar antras klausimas: kas vadovauja Medičio 
banko skyriui? 

- Tai irgi labai paprasta: ponas Tomazas Portinaris. 
Jis gyvena Bladelino*, tarnavusio iždininku Auksinės 
vilnos ordine, buvusiame viešbutyje. 


- Paklauskite mano tarno, ar jis žino kelią! Aš 
ruošiuosi pailsėti o prieš vakarienę užeisiu pas poną 
Portinarį. 

- Leiskite, kilnioji ponia, duoti jums patarimą. Nuo 
to laiko, kai Karolis Drąsusis mirė, pono Portinario 
reikalai eina vis prastyn, juk jis paskolino hercogui labai 
daug pinigų. Ar ne geriau būtų kreiptis į bet kurį kitą 
Florencijos bankininką? 

- Kas jums sakė, jog man reikalingas bet kuris 
bankininkas iš Florencijos? Man reikia tik to, kuris dirba 
su Medičiu. 

Pastatytas į savo vietą Kornelis nusilenkė ir pats 
palydėjo nesukalbamą klientę į numerį. Netrukus Fjora, 
nusiplovusi kelionės dulkes ir apsivilkusi kuklų pilką 
paltą su rusvos lapės kailiu, įsakė nuvykti pas bankininką 
ir pranešti, kad jį nori matyti Fjora Beltrami. 

Pagal tai, kaip ją priėmė, Fjora iš pradžių pagalvojo, 
jog jos amžinatilsį tėvo vardą čia dar visi prisimena, 
tačiau greitai susigriebė klystanti - Žinia apie Florencijos 
įvykius jau buvo pasiekusi ir šį miestą. Tapo aišku, jog 
pagarbus priėmimas buvo skirtas ne Frančesko Beltramio 
dukrai, o paskutinei Lorenso Medičio favoritei. 

Didžiuliame, kukliame, bet išmuštame gerais apmušalais 
kambaryje, kuriame stovėjo vienintelis baldas - milžiniška, 
geležimi kaustyta skrynia - Fjora išvydo susilenkusį, įdegusį 
aukštą vyrą retais plaukais ir dvigubu pagurkliu; jo 
didžiulis pilvas veržte veržėsi iš plonos gelumbės liemenės, 
apsiūtos kailiu. 

- Kodėl iš anksto man nepranešėte apie savo vizitą, 
dona Fjora? - priekaištingai paklausė jis ir pristūmė jai 


* Dabar ten yra Dievo Motinos ėmimo dangun ordino seserų 
vienuolynas. 

krėslą su mėlyno aksomo pagalvėlėmis. - Būčiau turėjęs 
pakankamai laiko paruošti savo namus Florencijos 
žvaigždės atvykimui! 

- Naujienos ilgai pas jus keliauja, - lengvai šyptelėjusi 
atsakė Fjora. - Jau metai, kai aš palikau mūsų puikųjį 
miestą ir dabar gyvenu Prancūzijoje, kurioje turiu svarbių 
reikalų. 

- Tikiuosi, jog mūsų šlovingasis sinjoras Lorensas 
palaimino šį jūsų žingsnį? 

- Taip taip, nesijaudinkite! Reikalai atvedė mane čia, 
tiesa, kiek netikėtai, tačiau aš nesiruošiu ilgai užtrukti 
Briugėje, todėl iš karto užėjau pas jus. Bet aš 
nepretenduoju į jūsų svetingumą, mes gyvename 
“Karūnuotoje gervuogėje". Ir vis dėlto, jūs kai kuo 
galėtumėte man padėti. 


- O! - šūktelėjo jis ir metė daug sakantį žvilgsnį į 
savo skrynią. - Šiandien aš turiu labai mažai pinigų. Ir 
man atrodo, - nenoriai tęsė jis, - kad monsinjoras 


Lorensas nepatenkintas mumis, nes nepaisydami jo 
įsakymo mes skolinome pinigus amžinatilį Karoliui 
Burgundui. Tačiau mus galima suprasti - juk mes 
gyvename Briugėje ir buvo sunku nedalyvauti kariniuose 
hercogo reikaluose... 

- Bet juk jūs kategoriškai atsisakėte teikti jam pagalbą, 
kaip ir kiti flamandų miestai! Paskutiniais mėnesiais aš 
priklausiau hercogo Karolio svitai! 

Portinaris išraudo iki ausų ir jo veidas įgijo keistą 
sudegusios plytos atspalvį. 

- Aš negalėjau atsisakyti, nes hercogas elgėsi su 
manimi kaip su geriausiu draugu! Be to, aš žinojau, 
kad ir jūsų tėvas davė jam didelią sumą - buvo kalbama 
apie šimtą tūkstančių auksinių florinų! 

- Tai buvo mano kraitis, - sausai nukirto Fjora, - 
kurį mano vyras, grafas de Selonžė, pasiūlė savo 
siuzerenui! Pone Portinari, nors šiuo momentu jums 
sunku, tikiuosi, pagal šį vekselį jūs sugebėsite sumokėti? 

- Ir ji išsitraukė iš kelioninio maišelio rūpestingai 
sulankstytą popierėlį. 

Gimus Lorensai Marijai Anjolas Nardi surašė jai du 
tokius raštus, nes manė, jog imtis į kelionę daug aukso 
pavojinga. 

Bankininkas paėmė lakštą popieriaus ir greitai jį 
perskaitė. Staiga jo veidas nusigiedrijo. 

- Šimtas dukatų? Na žinoma! Tokią sumą mes galime 
išduoti bet kada! 

- Puiku, bet tai dar ne viskas. Man reikia suknelės. 

- Suknelės? - neslėpdamas nuostabos pakartojo jis. - 
Bet aš ne siuvėjas! 

- Sutinku, bet jūs visus gerai pažįstate šiame mieste 
ir galite įkalbėti bet kurią siuvėją padirbėti man šią 
naktį! Be to, jūs kaip tikras florentietis, turite turėti 
pakankamai gerų medžiagų... 

Tarp turtingų florentiečių tapo kone tradicija drauge 
su brangiaisiais akmenimis rinkti retus audinius, kuriuos 
paprastai saugodavo sandalo arba kedro mežio skryniose. 
Svenčių dienomis juos iškabindavo ant langų, O jei 
atsirasdavo gera proga, siūdavosi iš jų šventinius drabužius. 

- Žinoma žinoma, bet kodėl būtent šią naktį? 

- Todėl, kad nesiruošiu čia ilgiau užtrukti ir rytoj 
ketinu gauti audienciją pas hercogienę Mariją. 

- Pas hercogienę? - ištarė bankininkas su vos įskaitoma 
panieka veide. - Nesuprantu, ką gali jums duoti ši 
audiencija? Hercogienės valdžia čia lygi nuliui, o miesto 
taryba tik ir svajoja apie laisvių įsigijimą kaip (Gandas 
ir Ipras, kaip visi kiti flamandų miestai! Madam Marija 
ir jos vyras mėgsta buvoti šiame mieste ir kelti pokylius. 
Jie abu labai svetingi ir palaiko čia ypač džiaugsmingą 
atmosferą, todėl žmonėms smagu, kai jie atvyksta į 
sostinę. Tačiau daugelis negali pamiršti griežto Karolio 
Drąsiojo valdymo ir netgi jo tėvo, despotiško hercogo 
Pilypo, malšinusio visus paskutiniuosius maištus. Dabar 
visa valdžia priklauso miestui. 

Portinaris aiškiai mylėjo hercogienę ne''daugiau už 
pačią Fjorą. Tačiau dabar jį labiausiai graužė smalsumas 
ir šią ilgą kalbą jis išrėžė tik tam, kad sugundytų savo 
lankytoją atsiverti. Bet veltui. 

- Privalau pasikalbėti su ja vienu asmenišku reikalu, 
visiškai nesusijusių su valdžios klausimu. Bet aš negaliu 
vykti į rūmus šitaip atrodydama. 

- Jums bus sunku su ja pasimatyti. Tačiau jei sutiksite 
eiti su manimi, galbūt jums pavyks patenkinti savo 
troškimą, nors... 

- Yra kažkokia kliūtis? 

- Patikėkite, nieko ypatingo! Ar  negalėtumėte 
pasikalbėti apie mane su monsinjoru Lorensu? Susidarė 
įspūdis, kad jis labai nepatenkintas mano elgesiu per 
šiuos paskutiniuosius trejetą metų vykstant karui. O be 
to... ta nelaiminga byla dėl “Paskutiniojo teismo“, dėl 
kurios aš, niekuo dėtas žmogelis, turiu kentėti jo pyktį. 

- “Paskutinysis teismas“? Kas tai per dalykas? 

- Didžiojo flamandų dailininko Ugo van der Goeso 
triptikas, kurį mano pirmtakas Andželas Tantis nupirko 
Florencijos San Lorenso bažnyčiai. Tai įvyko prieš šešetą 
metų. Aš turėjau paveikslą supakuoti ir išsiųsti, tačiau 
jis taip ir nepasiekė Florencijos. 

- Kas gi nutiko? 

- Vos tik išplaukusį iš uosto laivą užgrobė du piratų 
laivai iš Hanzos ir dabar “Paskutinysis teismas“ puošia 
Dancigo bažnyčią. Mane palaikė kaltu ir netgi... 

- Pagalvojo, jog kai kas iš anksto žinojo apie ruošiamą 
užpuolimą ir kad paveikslą jūs pardavėte vėliau? 

- Jūs teisingai supratote. Kaip galiu paneigti tokį 
kaltinimą? Štai kodėl privalau susirasti ką nors, kas 
užstotų mane, priešingu atveju aš niekuomet nebegalėsiu 
grįžti į Florenciją! O tai mane be galo kankina. 

- Suprantu jus geriau, nei jums atrodo. Greičiausiai 
niekuo negalėsiu padėti šioje pavogtojo paveikslo byloje, 
tačiau man nebūtų. sunku pranešti monsinjorui Lorensui, 

jog jūs padarėte man didžiulę paslaugą. Ir tai būtų tikra 
tiesa! 

- Daugiau nė neprašau! Jūs gausite suknelę ir... 
tikiuosi, leisite jums ją padovanoti? 

Fjora suraukė antakius. Tai buvo akivaizdus pasiūlymas, 
o ji neturėjo nė menkiausios galimybės sužinoti, ar 
priešais ją sąžiningas žmogus, be galo atsidavęs hercogui 
Karoliui, ar niekšas, kuris tikėjosi pralobsiąs visų Vakarų 
hercogo pergalės atveju ir todėl nesilaikė savo šalies 
politikos princo atžvilgiu. Bet kuriuo atveju Fjora nieko 
negalėjo iš jo priimti. Ji iš pradžių pasikalbės su Anjolu 
Nardi, o po to parašys Lorensui. 

- Jokiu būdu, - griežtai atsakė ji. - Jei norite man 
tik padėti, padarykime taip, kad nelikčiau jums skolinga. 

- Viskas bus taip, kaip panorėsite. 

Kitą rytą dvi jaunutės merginos atnešė iš geriausios 
Briugės siuvėjos tai, ko reikėjo Fjorai. Dabar ji galės 
deramai prisistatyti  hercogienei Marijai. Tuo tarpu 
Floranas zujo po miestą, ieškodamas tinkamo kostiumo 
sau. Po pusryčių Fjora, apsivilkusi prinokusios vyšnios 
spalvos aksomo suknele, apsiūta sidabru ir baltu satinu 
ir užsidėjusi tokio pat satino eneną, papuoštą iškrakmolytu 
plono muslino vualiu, lydima tarno išjojo į rūmus tos, 
kurią laikė savo varžove. Ji buvo visiškai rami ir pasitikinti 
savimi. Šį jausmą jai įdiegė dviejų jaunučių merginų, 
padėjusių apsirengti, susižavėjimo šūksniai ir atspindys 
veidrodyje. Fjora galėjo drąsiai rungtis su bet kuria 
moterimi, netgi su ta, kuri ant galvos nešiojo karūną. 
O jei ji sutiks Filipą, šis bus akimirksniu nuginkluotas. 
Beje, tai ir buvo svarbiausias jos tikslas. 

Pakeliui Fjora į valias gėrėjosi Briuge. Miestas buvo 
puikiai pastatytas, gražiomis plačiomis gatvėmis ir su 
daugybe sodų, išsidėsčiusių palei krantinę, nuo kurios 
akmeniniais laipteliais galėjai nusileisti į vandenį, 
atspindėjusį sidabrinę pakrantėje augusių ievų lapiją, 
liaunus berželių kamienus arba tiesiog vešlią žalumą. Iš 

po žemų tiltų netikėtai išnirdavo laiveliai, lėtai 
skrodžiantys juodai žalsvą vandenį. Šis painus kanalų 
tinklas sužavėjo fHlorentietę. Matiniai atšvaitai gulė ant 
pilkų senovinių pastatų sienų ir naujai išdažytų vienuolynų. 
Vienas jų priminė į vandenį nuleistą koją, ant kurios 
snaudė katė, kitas panėšėjo į pasroviui plaukiantį laivelį, 
trečias, rodos, ilsėjosi apsuptas gėlynų. Visa tai liudijo 
taiką ir ramybę, tačiau Briugė virte virė gyvenimu, kaip 
ir maištingoji Florencija. 

Princenhofas, arba Princo rūmai, buvo didžiulis 
keturkampis ansamblis, kurį sudarė rūmai, bokštas su 
aukšta varpine, sodai ir, žinoma, įvairiausi priestatai. Pro 
nežymų įėjimą, papuoštą Mergelės Marijos statula, apsupta 
daugybės angelų, buvo patenkama į pagrindinį kiemą, 
apjuostą galerijų, už kurių stūksojo princo rūmai, pastatyti 
iš raudonų plytų ir balto akmens, lygiai kaip ir Fjoros 
namai Rabodjere. 

Šis panašumas padrąsino Fjorą. Ji sustojo sargybos 
būstinėje, iš kurios seržantas, pritrenktas lankytojos 
išvaizdos, skuoste nuskuodė pranešti apie ją vyresniajam 
tvarkdariui, o Fjora tuo tarpu ėmėsi stebėti, kas vyksta 
kieme, į kurį plūdo vis daugiau ekipažų. Grumai rūpinosi 
turtingai išpuoštais žirgais, visur vaikštinėjo sinjorai ir 
kilmingos damos medžioklės rūbais, o sakalininkai nešiojo 
ant ištiestų rankų savo augintinius, kurių galvas dengė 
auksu ir sidabru siuvinėti aksomo gobtuvėliai. Žmonės 
linksmai klegėjo, draugiškai sveikinosi, girdėjosi juokas ir 
garsūs balsai. Visa tai kėlė džiaugsmingo ir triukšmingo 
laukimo įspūdį. 

- Man rodos, mes atvykome ne laiku, - pratarė 
Floranas. - Princas ruošiasi į medžioklę. 

- Be abejonės, bet man reikia ne princo, 0 princesės! 

- O ji neketina dalyvauti medžioklėje? 

- Galimas dalykas. 

Seržantas grįžo lydimas susijaudinusio vyriausiojo 
tvarkdario. Pastarasis skubėjo pasisveikinti su lankytoja. 
274 

- Šis žmogus teisingai suprato? Jūs iš tikrųjų grafienė 
de Selonžė? 

- Taip. O kas čia nuostabaus? 

- Nieko. Tiesiog labai netikėta. Hercogienė ruošiasi 
vykti į medžioklę ir... 

- Negali manęs priimti? Perduokite jai, jog labai 
apgailestauju ir atsiprašau, tačiau nesiruošiu jos ilgam 
sutrukdyti. Norėčiau tiktai trumpai pasikalbėti. 

- Ar... negalima šio pokalbio atidėti? 

- Gaila, bet turiu keliauti toliau ir Briugėje būsiu 
vos porą trejetą valandų... O vykstu iš labai toli... 

Ivarkytojas bematant tapo panašus į tikrą nelaimėlį. 
Greičiausiai jis dar būtų bandęs išsisukinėti, jei ant 
slenksčio nebūtų pasirodžiusi puikiai apsirengusi vidutinio 
amžiaus moteris. Abiem rankom suėmusi tamsiai žalius 
auksine tafta ir pilku šilku apsiūtus sijonus ji kiek 
įkabindama pasileido prie jų. Moters pasirodymas, rodos, 
nuramino tvarkytoją. 

- O! Madam de Galvin! Jus atsiuntė jos didenybė? 

- Žinoma! Ji pagalvojo, kad labai negarbinga versti 
laukti tokią damą tarsi pasiuntinę iš madingos 
parduotuvės... jei čia nėra klaidos. 

- Jūs manimi abejojate? - išdidžiai paklausė Fjora, 
sukeldama freilinai šypseną. | 

Madam Galvin jau spėjo įvertinti savo pašnekovės 
grožį ir puikią suknelę. O išdidi atvykėlės laikysena 
liudijo aukštą jos kilmę. 

- O ne, nieku būdu. Tiktai tokia gražuolė kaip jūs 
galėjote įkalbėti mesirą Filipą jus vesti! Prašome eiti 
paskui mane! Hercogienė laukia jūsų. 

Eidama paskui savo palydovę Fjora galutinai susipai- 
niojo. Jos kilo ir leidosi laiptais, ėjo galerijomis ir 
salėmis, už kurias gražesnių Fjora nebuvo mačiusi. Galų 
gale išėjo į sodą, kuriame virš didžiulio rožyno stūksojo 
gigantiškas kiparisas. Praėjusios pro voljerus su laukiniais 
paukšiais jos sustojo prie atokiau stovėjusio pastato, 

aukšta tvora atskirto nuo sodo. Pastatą dengė aukštas 
žalių čerpių stogas, virš kurio plazdėjo įvairiaspalvės 
vėliavos. Kieme, sode ir aplinkiniuose pastatuose virte 
virė gyvenimas. 

- Kokie didžiuliai rūmai, - pasakė Fjora, - gerokai 
didesni, negu atrodo iš pirmo žvilgsnio! 

- Tai tik pirmas įspūdis. Ir vis dėl tų pagrindinių 
durų - amžinatilsį hercogas Pilypas manė, jog rūmų durys 
turi būti tokios pat siauros kaip ir durys į rojų: kad 
būtų saugiau. Štai mes ir atėjome: tai žalieji rūmai, 
pavadinti taip dėl savo stogo. Madam Marija mano, jog 
rūmai pernelyg didžiuliai, todėl mėgsta leisti laiką čia, 
jaukiuose namuose. 

Gal jie ir buvo “jaukesni“, tačiau prabanga irgi 
nenusileido. Jei karai, kuriems vadovavo Karolis Drąsusis 
ir sužlugdė jį patį drauge su Burgundija, tai šis būstas, 
atrodo, buvo išsaugojęs visą savo pirmykštį grožį. Madam 
Galvin džiūgavo matydama, kokį įspūdį atvykėlei padarė 
rūmai. 

- Jūs dar nematėte maudyklių! Jos absoliučiai unikalios 
- be vonių yra karšto garo vamzdžiai, poilsio kambariai, 
už kuriuos gražesnių niekur nerasite. Na štai mes ir 
atėjome! 

Po keleto minučių jos įžengė į galeriją. Šviesa skverbėsi 
vidun pro smailius langus su ryškiais įvairiaspalviais 
vitražais. Fjora, išvydusi priešais save aukštą, maždaug 
savo metų moterį, nusilenkė. Nors tai buvo nelabai 
malonu, teko pripažinti, jog princesė spinduliavo žavesiu: 
Marija Burgundė buvo liekna ir gracinga, oda švytėjo 
skaisčiu baltumu; ji turėjo mažytę nosį, gyvas šviesiai 
rudas akis ir tankius, kaštoninius aukso spalvos plaukus, 
vos išsitekusius po žalio aksomo kepuraite, apsiūta baltu 
muslinu. Ji buvo panaši į savo motiną Izabelę de Burbon. 
Ši moteris visą gyvenimą išliko vienintelė Karolio Drąsiojo 
meilė. Iš tėvo Marija paveldėjo burną pilnomis lūpomis 

ir tam tikro užsispyrimo išraišką, O taip pat apvalios 
formos smakrą, teikusį veidui širdies pavidalą. 

Kurį laiką, nė nemėgindama slėpti susidomėjimo, 
princesė apžiūrinėjo sulinkusią priešais ją moterį. 

- Aš dažnai savęs klausdavau, ar kada nors pamatysiu 
jus, madam, - ištarė ji skambiu balsu. - Taip. Vadinasi, 
jūs esate Fjora de Selonžė, buvusi mano tėvo draugė? 

- Greičiau buvau įkaitė nei draugė, jūsų didenybe. 
Sekiau paskui jūsų tėvą ne savo valia! 

- Stokitės. Tiesa, man apie tai irgi pasakojo, bet 
jūs... likote šalia jo iki pat pabaigos? 

- Jūsų didenybė neklystų, jei pasakytų: iki paskutinės 
minutės. Mūšio prie Nansi išvakarėse aš ankstų rytą 
mačiau, kaip hercogas užšoko ant savo žirgo Mauro ir 
netrukus dingo rūke. Taip pat turėjau garbę dalyvauti 
jo laidotuvėse. 

Jai kalbant Marijos veidas, pradžioje atrodęs kiek 
sustingęs, pamažu atgijo ir parausvėjo. 

- Kodėl jūs neatvykote anksčiau? Dieve! Aš turiu 
tiek klausimų, tiek privalau jums papasakoti! Gerai žinau, 
jog mano tėvas gerbė jus už drąsą. 

- Mano vyras niekuomet nepareiškė noro pristatyti 
mane jūsų didenybei. Neslėpsiu, jog mes rimtai 
nesutariame! "Tačiau dabar tai jau nesvarbu, nes aš 
nebenoriu trukdyti jūsų medžioklės... 

- Dieve, iš tikrųjų, medžioklė! Madam de Galvin, 
ei mano vyrui ir valdovui, kad vyktų be manęs! 

iandien aš lieku namuose. 

- Bet, - įsikišo Fjora, - jūsų didenybė visiškai be 
reikalo atsisako... 

- Išjosiu pamedžioti bet kurią kitą dieną. Šiandien 
aš norėčiau pasikalbėti su jumis. O gal sutiktumėt pasilikti 
šiuose rūmuose dar keletui dienų? 

- Ne, ponia hercogiene. Esu be galo dėkinga, bet 
jei mano vyro nėra Briugėje, aš tučtuojau išvažiuoju! 

Marija Burgundė vėl įdėmiai pažvelgė į atvykėlės 
veidą, vildamasi įžiūrėti jame kokių nors išgyvenimų 
pėdsakus. 

- Eime su manimi! Mums reikia pasišnekėti. 

Fjora nusekė paskui hercogienę per prabangiai 
apstatytą kambarį. Jame dvi damos tvarkė baltinius ir 
galvos apdangalus. Išvydusios princesę, moterys padarė 
gilų reveransą. 

Gretimo kambario sienos spindėjo raudono aksomo, 
išpuošto aukso raštais, apmušalais. Jis priminė Karolio 
Drąsiojo palapinę, kurioje Fjora pirmą sykį pamatė princą. 
Palei sienas stovėjo knygų lentynos ir rąšomasis stalas, 
o šalia židinio - plati piltuvėlio formgs banketė su 
daugybe pagalvėlių. Ant jos atsisėdusi Mdtija prisitraukė 
Fjorą. Ė 
- Filipas de Selonžė labai nekalbus, - atsiduso ji, - 
aš taip ir nesupratau tos jūsų istorijos, . bet kadangi 
negaliu priversti jūsų atsiverti, pasakykite tiktai, kiek gi 
laiko jūs nesimatėte? 

- Dvejus metus, jūsų didenybe. Likimas nuolat mus 
išskiria ir aš labai kenčiu. Man taip norisi jį surasti! 

- Kas privertė jus manyti, jog jis čia? 

- Monsinjoras didysis bastardas Antuanas, kurį sutikau 
visai atsitiktinai. 

Rusvose akyse plykstelėjo apmaudas, o gražios lūpos 
susispaudė. 

- Antros eilės dėdė... Nespėjęs palaidoti tėvo, ėmė 
ieškoti sąjungos su mano krikštatėviu, karalium Liudviku! 
Mūsų šeima iš tikrųjų įstabi - krikštatėvis plėšia savo 
krikštaduktę, O geriausi jos tėvo draugai padeda jam! 

- Monsinjoras Antuanas mano, kad ankstesnės prancūzų 
žemės turi atitekti Prancūzijai! Kaip gaila, kad jūsų 
didenybė neištekėjo už Karolio įpėdinio! Būtumėt tapusi 
galinga karaliene! 

- Jūs galvojate, jog galėčiau ištekėti už aštuonmečio 
vaiko? - nusikvatojo Marija. - Žinoma, jis pretenduoja 

į Prancūzijos karūną, bet aš tapsiu Vokietijos impera- 
toriene! (Gana apie tai. Jums sakė tiesą: Filipas buvo 
čia metų pradžioje. Greičiausiai didysis bastardas sužinojo 
tai iš madam de Šulemburg? Ji artima jo žmonos 
draugė... 

- Taip, iš jos. Ar galėčiau sužinoti, kur dabar yra 
mano vyras? 

Hercogienė atsistojo, porą sykių perėjo per kambarį 
ir galų gale grįžo prie Fjoros. 

- Iš kur man žinoti? Jis išbuvo čia dvejetą trejetą 
dienų. Jūs, Selonžė, nesugebate pasilikti vienoje vietoje 
ilgesnį laiką. 

- Kur jis galėjo išvykti? 

- Nieko nežinau! Aš netgi nesupratau, ko jis atvažiavo. 
Mes visi buvome priversti stebėti jo nuobodų veidą. Per 
pačias linksmiausias šventes! 

Fjora nuslėpė niekinamą šypseną. Sunku patikėti, kad 
šios princesės gyslomis teka audringas Karolio Drąsiojo 
kraujas! Sniego baltumo veidu svajingomis akimis, vokiška 
maniera sukirpta suknele, darfiusia krūtinę visiškai plokščią, 
aukso nėriniais, taip sunkiai slėgusiais liauną kūną - ji 
visiškai nepriminė tos didingos ir tragiškos legendos, 
gaubusios paskutinį iš Burgundijos hercogų! “Nuobodų 
veidą"? Negi ji tikėjosi, kad tiek daug patyręs ir iškentėjęs 
žmogus atvyks pas ją su šypsena veide ir galės kiauras 
paras šokti pokyliuose? 

- Aš spėju, madam, kad jis ieškojo čia kažko 
neįmanomo. To, ko jūs negalėjote jam duoti! 

-- Kas tai galėtų būti? 

- Meilė. Man atrodo, kad jis myli jūsų didenybę. Jis 
visuomet jus mylėjo ir dabar negali pakęsti, kad jūs 
ištekėjusi ir esate laiminga. Juk jūs laiminga, ar ne 
tiesa, madam? 

- Be galo! Esu laiminga, kad galėjau padovanoti savo 
mylimam vyrui sūnų. O netrukus pasaulį išvys ir antrasis! 

- Tai visiškai natūralu. O jis, paskutiniais metais 
atidavęs viską jūsų tėvui, manė, jog turi teisę į kažką 
daugiau, tačiau dabar suprato, kad jo svajonėms atėjo 
galas. Prisipažinsiu, madam, aš buvau suklaidinta. Vyliausi, 
kad jūs bent jau išsiuntėte jį su kokia nors misija. 

- Nieko panašaus! Aš susipykusi su Prancūzijos 
karaliumi. Kokią jam galėjau suteikti misiją? 

- Aš manau, - šaltai atsakė Fjora, - kad monsinjoras 
Karolis - tebūna lengva jam žemelė - mokėtų pasinaudoti 
šiuo žmogumi, vardan jūsų rizikuojančiu savo galva! 
Burgundija nusigręžė nuo jūsų, ar ne tiesa? Jūs 
neišsaugosite nieko, kas galėtų tapti tikra karalyste, jei 
nesugebėsite vertinti ištikimų tarnų. Žmogus turi tai, ką 
užsitarnauja. 

Jaunoji hercogienė stipriai nuraudo, tačiau nieko 
nespėjo atsakyti - prie jos kone bėgte artėjo jaunas 
žmogus ilgomis kojomis ir grubiu veidu, įrėmintu kupetos 
tankių baltų plaukų, nukirptų vokiška maniera. 

- Ką man pasakė, širdie mano! Jūs atsisakote vykti 
į medžioklę? Norite, kad netekčiau jūsų draugijos? Kas 
per kaprizas? 

- Tai anaiptol ne kaprizas, mano valdove! Norėjau 
pasikalbėti su dama, stovinčia prieš jus. Ji - grafo de 
Selonžė žmona. 

Fjora iš karto suprato, kas šis Žmogus, ir žemai 
nusilenkė imperatoriaus Frydricho sūnui. Jis įdėmiai 
nužvelgė atvykėlę ir nusišypsojo. 

- Laba diena, madam! Jūsų vyrui pasisekė labiau, 
negu jis to vertas, nes jūs - labai graži! Ir vis dėlto 
jums leidus hercogienę aš pasiimsiu su savimi todėl, kad 
be jos nesugebėsiu medžioti Mums grįžus turėsite 
pakankamai gražaus laiko pasikalbėti. 

- Tai nebeturi jokios reikšmės, monsinjore, - atsakė 
Fjora. - Ponia hercogienė papasakojo man viską, ką 
troškau išgirsti! 

Maksimiliano šypsena - jeigu tik tai būtų įmanoma 
- būtų tapusi dar platesnė. Paėmęs žmoną už parankės 
jis pasuko prie durų. 

- Tuomet viskas puiku! Poryt mes keliame puotą. 
Ateikite vakare ir pašokite savo malonumui! Linkiu jums 
gero vakaro, ponia grafiene! 


Sutuoktiniai išėjo ir Fjora liko viena su madam Galvin, 
atsiradusia kambary drauge su princu. Nors šioje patogioje 
ir jaukioje patalpoje buvo šilta, Fjora pajuto sielą veriantį 
šaltį ir drėgmę. Jaunoji moteris sustingusi stebėjo liepsnos 
liežuvius, šokinėjančius ant ąžuolinių malkų ir retsykiais 
lyžčiojančius židinio groteles. Freilina nedrąsiai kostelėjo. 

- Leiskite jus palydėti, madam, kad ir į sodą. 

- O kodėl į sodą? - nustebo Fjora. - Kodėl ne prie 
išėjimo? 

- Todėl kad sode yra vienas žmogus, trokštantis su 
jumis pasikalbėti... jis ir palydės jus iki išėjimo. 

- Kas jis? 

- Madam de Šulemburg. Ji matė jus atvažiuojant! 

Fjora parodė ranka, jog viską suprato. Ji pafi norėjo 
susirasti šią damą Briugėje, tačiau nusprendė, . jog 
patikimiau bus pasikalbėti su hercogiene.  Įvykusio 
pasimatymo rezultatai pasirodė esą niekingi, todėl reikėjo 
nedelsiant ieškoti naujų galimybių. Leisdamasi žemyn 
paskui madam Galvin, Fjora klausėsi linksmo į medžioklę 
vykstančių dvariškių šurmulio: skardeno rageliai, skalijo 
šunys, šūkalojo jėgeriai. Tačiau netrukus šį triukšmą 
užgožė miesto gaudesys. Jaunoji grafienė pagalvojo, kad 
tikriausiai niekas nėra linksmiau praradęs ištisos imperijos. 
Ši įsimylėjėlių porelė, kuriai ateity teks užsidėti Karolio 
Didžiojo karūną, niekuomet nepatirs aistringo troškimo 
kautis už svajonę... 

- Ką jums papasakojo? - pratarė baikštus balsas ir 
Fjora apsidairiusi pamatė, jog šalia stovi jau kita moteris. 

Ji buvo gerokai vyresnė, lyg žiemą susisupusi į aksomą 
ir lapės kailinius. Atsirėmusi lazdos ji žvelgė į Fjorą 
šviesiomis, pilnomis užuojautos akimis. 

Jaunoji grafienė pabandė nusišypsoti. 

- Nieko, monsinjoras Antuanas man jau“visa tai sakė: 
mano vyras buvo čia metų gale; ak, ne, kai ką aš 
vis dėlto sužinojau! Hercogienė buvo tokia maloni ir 
pranešė, jog jis išbuvo Briugėje neilgai. Beje, niūri grafo 
išvaizda pačiame šventės įkarštyje visus šokiravo. Jis 
išvažiavo nepasakęs kur. 

- Vargšas vaikelis! Taip, nedaug jūs sužinojote... Eime 
pasivaikščioti. Duokite man savo ranką. 

Jos paėjėjo keletą žingsnių ilga alėja, pabarstyta puikiu 
smėliuku, stengdamosi nepriartėti prie sodininko, netoliese 
karpiusio krūmus. 

- Jums nieko nepasakojo apie kivirčą? 

- Kivirčą? Tarp Filipo ir... 

- Ir hercogo Maksimiliano! Jis rado grafą ant kelių 
prie madam Marijos kojų. Princas siaubingai įtūžo ir 
pareikalavo Filipo tučtuojau palikti rūmus, nenorėdamas 
išklausyti  pasiaiškinimo. Tačiau grafas ne iš tų Žmonių, 
kurie leidžiasi lengvai išvaromi. Prieš užtrenkdamas paskui 
save duris jis pasakė hercogui, kad šis nevertas vadintis 
amžinatilsį hercogo Karolio žentu ir kad jis greičiau 
sutiks mirti negu tarnauti tokiam ponui. Grafas vos 
spėjo išvažiuoti. Tik princesės dėka jis nebuvo suimtas. 

Tačiau Fjora atkreipė dėmes; tiktai į pirmuosius 
madam . de as žodžius, patvirtinusius visas jos 
spėliones: Filipas mylėjo princesę ir išdrįso jai tai pasakyti. 
Be to, Marija šito griežtai nepaneigė, kai Fjora jųdviejų 
pokalbio metu užsiminė apie Filipo jausmus. 

Staiga ji pajuto, jog tarp jos ir pašnekovės įsivyravo 
slegianti tyla. Stengdamdi nuslėpti besiveržiančias ašaras, 
Fjora tarė: 

- Kaip viskas keista! Aš mačiau princą ir jis buvo 
man... gana malonus. Netgi pakvietė į artimiausią puotą. 

Pagyvenusi dama nusijuokė. 

- Nesistebėkite! Tai jam būdinga. Princas niekuomet 
nemokėjo nuosekliai mąstyti. Be to, nors jis ir atrodo 
įsimylėjęs savo mažąją hercogienę, moterų kerams anaiptol 
neabejingas! Tikriausiai jam patiko idėja pašokti su 
įsivaizduojamo priešo žmona. Belieka pridurti, jog jis 
dievina linksmybes ir mėgsta ruošti šventes. 

- Sakykim, bet kodėl madam Marija nieko man 
nepasakė? 

- Greičiausiai ji pabūgo, jog jūs pareikalausite 
pasiaiškinti, o šito Marija mažiausiai trokšta. Be to, tai 
galėjo sukelti jos vyro nepasitenkinimą. O savo vyrą ji 
nuoširdžiai myli... Vienintelis hercogienės noras - matyti 
jį laimingą šalia savęs ir mažojo princo Filipo. O visa, 
kas gali sudrumsti šeimyninę laimę... Nepamirškite, jog 
ji niekuomet nepatyrė tikro šeimos gyvenimo. Ne taip 
paprasta būti pačia turtingiausia įpėdine Europoje! 

- Palikimas ištirpo, - sausai pasakė Fjora, - ir įpėdinei 
tai visiškai nerūpi. Bet vis dėlto įdomu: kodėl gi ji 
mane priėmė? 

- O smalsumas? Kaip ji galėjo atsisakyti progos 
pamatyti paslaptingąją madam de Selonžė, florentietę, 
apie kurią pasakojami stebuklai ir kurią Karolis Drąsusis 
vežiojosi su savimi į kiekvieną žygį tarsi kokią karalienę, 
paimtą į nelaisvę? Esu tikra, jog panašios kalbos išūžė 
jums ausis. 

- Ne... Manęs tai nė kiek nejaudina. 

- O kas gi jus jaudina? 

- Filipo likimas. Tai, kas jam atsitiko. Ieškau jo jau 
keletą mėnesių, O jis nuolat išslysta man iš rankų! Jūs 
kalbėjotės su juo... Ar galite pasakyti, kur jis išvyko? 

Madam de Šulemburg pažvelgė į Fjorą su gilia 
užuojauta. Nuo tos minutės, kai pamatė šį nuostabų 
padarą, senoji moteris juto nuolat augančią simpatiją. 

- Jeigu žinočiau,, seniai būčiau viską papasakojusi. Tik 
viena aišku - jei norite tęsti paieškas, vykite į Burgundiją. 

- Manote, kad jis grįžo ten? Tai būtų tikra beprotybė 
per plauką išvengus ešafoto. Kiek žinau, Burgundija 
dabar priklauso karaliui Liudvikui. Kalbama, jog Franš 
Kontė, tas paskutinysis bastionas, irgi krito? 

- Be jokios abejonės, bet Burgundija, kurioje stovi 
prancūzų kariuomenė, grafui de Selonžė yra tarsi spjūvis 
į veidą, tarsi žaizda, kuri nuolatos skauda! 

Nors abi moterys ėjo gana lėtai, netrukus atsidūrė 
prie dengto įėjimo į galeriją, kuri jau buvo visiškai 
ištuštėjusi. 

- Ar galiu paprašyti patarimo? Ką darytumėte mano 
vietoje? | 

- Jei iš tikrųjų trokštate rasti jį arba bent jau jo 
pėdsakus, važiuokite į Selonžė! Nusivylęs Žmogus visuomet 
grįžta į gimtuosius namus, prie savo šaknų... 
la Tremujilis. . 

- Miestą valdo ne jis, o mesiras d'Ambruazas, kuris 
nusiteikęs draugiškiau. O kur jūs pati gyvenate? 

- Rabodjere. Jei jis atvyks tenai, man bus pranešta. 
Nuo Naujųjų metų praėjo jau gana daug laiko! 

- Tuomet vykite į Burgundiją ir pradėkite nuo Selonžė! 
Būčiau nustebinta, jei nerastumėte ten nieko naujo! 
Žinoma, jums nebus lengva, nes Filipas priverstas 
slapstytis. Teks patirti daugybę nereikalingų išbandymų! 
Tai štai, geriausia grįžti namo ir laukti! 

- Ko? Vyro? Jis niekuomet negrįš! 

- Jei taip, užteks spyriotis! Žinoma, jei turėtumėte 
vaikų... : 

- Aš pagimdžiau sūnų! - pasakė Fjora ir karčiai 
pridūrė: - Vienas Dievas žino, kiek laiko mes praleidome 
drauge, tačiau šios vedybos baigėsi kūdikio atėjimu į 
pasaulį. Deja, Filipas šito nė nenutuokia. 

- Tuomet reikia susirasti jį ir pasakyti! Ieškokite jo! 
O jei jūsų paieškos bus bevaisės, grįžkite pas savo vaiką: 

tegu jis nebūna našlaitis! Tesaugo jus Dievas, mano 
brangioji. Aš melsiuosi už jus. 

Madam de Šulemburg apkabino Fjorą, prispaudė ją 
prie savo plačios apykaklės ir rodomuoju pirštu nubrėžė 
ant kaktos kryžiaus ženklą. Po to, tvirčiau susisupusi į 
paltą, nušlubčiojo sodo alėja tolyn. Fjora nulydėjo ją 
akimis ir paskutinį sykį pažvelgė į puikiuosius rūmus, 
pastatytus paskutiniojo didžiojo visų Vakarų hercogo. 
Dabar jie tebuvo paprasčiausia dekoracija, netekusia 
buvusios didybės. Mintyse atsisveikinusi su jais Fjora 
grįžo pas Floraną, kuris jau senokai nerimavo. 

Kelionės metu jaunoji moteris išmokė vaikiną tylėti, 
todėl Floranas, išvydęs ją su ašaromis akyse, nedrįso 
nieko klausti. Jaunuolis suprato, jog ji trokšta kuo 
greičiau išvykti iš šios karalių būstinės, iš kurios ji tiek 
daug tikėjosi. Juk priešingu atveju nebūtų šitaip prabangiai 
apsirengusi! 

Jaunuolis paskubom padėjo jai užšokti ant balno ir 
atsargiai įspraudė vadeles į šaltus pirštus. Po to jis 
nujojo į priekį, atvėrė duris, pasitraukė ir praleido ją 
pirma, O tada užėmė įprastą poziciją šeimininkei už 
nugaros. Prijojus prie “Karūnuotosios gervuogės“, Floranas 
matė, kaip sustingusiu, be gyvybės ženklų Fjoros veidu 
tyliai ritasi didžiulės ašaros. Jos liejosi iš plačiai atvertų 
akių, išryškindamos nuostabiai gražias veido linijas. Šito 
jis nebegalėjo suprasti. 

- Laikas visa tai baigti! - suburbėjo jis. 

Padėjęs  Fjorai nušokti žemėn, Floranas pašaukė 
arklininkus, įsakė pasirūpinti žirgais ir paėmė už rankos 
jaunąją moter, kuri visiškai nesipriešino ir atrodė tarsi 
perkūno trenkta. Palydėjęs ją į kambarį, įėjo drauge į 
vidų, pasodino į krėslą, uždarė duris, atsiklaupė priešais 
ant kelių ir suėmė jos pirštus, kurie buvo šalti kaip 
ledas. 

- Dona Fjora, - maldaujamu balsu pradėjo jis, - aš 
visuomet maniau, jog jūs manimi pasitikite. 

Fjora pažvelgė į vaikiną nieko nematančiomis akimis. 
Atrodė, tarsi.ji dar būtų neatsigavusi po nualpimo. 

- Aš pasitikiu, Floranai, - ištarė ji bejausmiu balsu, 
- bet kodėl jūs man tai sakote? 

- Todėl kad tapau jums paprasčiausiu daiktu. Nuo 
to laiko, kai mes išvykome į Božansi, jūs manęs tiesiog 
nepastebite! Mes lėkėme kaip pašėlę, bet jūs nė 
nemėginote paaiškinti man savo tikslų! 

- O jūs šito iš tikrųjų norite? 

- Ne, jei laikote mane tik savo tarnu. Bet aš noriu, 
kad žinotumėte - esu jums be galo atsidavęs ir man 
nepakeliama matyti jus vienišą ir kenčiančią! Jei su jumis 
būtų ponia Leonarda - aš dar niekada šito taip netroškau 
- ar ir Šalia jos jūs šitaip tylėtumėte? Juk ne? Jūs 
atsivertumėte jai! O, žinoma, aš nesugebėsiu jos atstoti, 
bet pasakykite man, ką galėčiau padaryti, kad jūs 
nebūtumėte tokia nelaiminga - juk tai užrašyta jūsų 
veide! 

Fjora palingavo galvą ir pirštu lengvai paglostė 
jaunuolio skruostą. 

- Ką gi galėčiau jums pasakyti, pati nežinodama, ko 
griebtis? Kelkitės, Floranai, ir atneškite mums išgerti, 
bet tiktai ne alaus! Geriausia būtų vynas. O paskui mes 
drauge sudarysime planą ir pabandysime ką nors nuspręsti. 

- Argi mes neketiname grįžti? 

- Atrodo, kad ne“ Bent jau ne dabar. 

- Tai kur mes patrauksime? 


- Į Burgundiją. Atėjo laikas pamatyti Selonžė. Buvau 
tenai... tik akimirksnį... kai prieš ketvertą metų atvykau 
iš Florencijos. 

- Ir daugiau niekada? 

- Ne. Keista, ar ne tiesa? Nešioti vardą ir titulą ir 
nieko nežinoti, kas už jų slypi... 

Po valandos Fjora su Floranu, paveikti puikaus Bonos 
vyno, nutarė, jog vykti į Selonžė tiesiog būtina. 

- Tai vienintelė vieta, į kurią verta joti! - įsitikinęs 
teigė jaunuolis. - Greičiausiai Selonžė dabar tapo 
paskutiniu jūsų vyro prieglobsčiu. 

- Bet juk pilį seka karaliaus žmonės! 

- Galimas dalykas, tačiau yra kaimai, kaimynai... Jei 
mesirą Filipą žmonės myli... 

- Manau, kad taip... Bent jau taip sakė Leonarda, 
o ji kilusi iš tų vietų. 

- Tuomet ką mes čia veikiame? Prisipažinsiu, negaliu 
suprasti, kodėl mes dar ne kelyje. Bet jūs nusiminusi? 

- Tai sunku paaiškinti, Floranai. Man atrodo, kad aš 
vejuosi - šešėlį! 

Ji nutylėjo, jog pavargo nuo didžiųjų ir mažųjų kelių, 
kuriais pradėdavo žygį su viltimi širdyje ir galų gale 
nepatirdavo nieko kito tik nesėkmę ir naują nusivylimą: 
tie betiksliai keliai išvagojo visą jos gyvenimą. Dabar ji 
ruošiasi dar vienam žygiui - bet kas jos laukia pabaigoje? 
Tai, kad Filipas niekuomet jos nemylėjo ir kad jos kaip 
moters gyvenimas pasibaigė vos spėjęs pražysti? 


Ketvirta dalis 


Karaliaus teisingumas 


Tryliktas skyrius 
Karolio Drąsiojo kapas 


Sen Dizjė Fjora nusprendė pakeisti kelionės maršrutą. 

Jie su Floranu apsistojo vienuose užeigos namuose ir 
dabar drauge su kitais čia apsigyvenusiais žmonėmis valgė 
vakarienę didžiuliame valgomajame. Fjora buvo persiren- 
gusi vyriškais drabužiais ir susidomėjusi klausėsi dviejų 
Lotaringijos pirklių, vykstančių į Trua, pokalbio. Tiedu, 
numalšinę savo nemenkus apetitus, ėmė išsijuosę girti 
Lotaringijos hercogą Renė II, po lemiamo mūšio su 
Karoliu Drąsiuoju pradėjus; atstatinėti Nansi. Jis visaip 
skatino prekybą ir išleido keletą įstatymų, padėjusių 
užgydyti žaizdas, kurias miestui padarė karas. Hercogas 
Renė II troško atgaivinti žmonių norą dirbti ir džiaugtis 
gyvenimu. 

- Dar nė vienas hercogas, - kalbėjo pirmasis pirklys, 
- nedalijo tiek išmaldų ir taip nuoširdžiai neeikvojo savo 
iždo, nors pats su šeima gyvena rūmuose, kurių neliko 
nė pusės. Jam visuomet labiausiai rūpėjo miesto reikalai! 
Pirmiausia hercogas padeda vienuolynams, kurie karo 
metu vienaip ar kitaip nukentėjo. 

- Šventojo Jurgio vienuolyno vienuoliais rūpintis nėra 
jokio reikalo. Dabar jie taip pat nutukę kaip ir iki 
karo. 


- Kol kas į5 daugiau padeda benediktinams, vis dar 
gyvenantiems Svenčiausios Dievo Motinos abatijoje. Jie 
pagal įžadą meldžiasi už visus, žuvusius karų su Burgundija 
metu, o tai juk neduoda jokio pelno. 

- Benediktinai meldžiasi ir už Karolio Drąsiojo sielą. 
Tas žmogus atnešė pasauliui daugybę nelaimių, todėl 
malda jam dabar labai reikalinga. Kalbama, kad pats 
Renė dažnai eina ant jo kapo pasimelsti už princo sielą. 
Ten dieną ir naktį dega žvakės, kurias prižiūri 
venčiausiosios Dievo Motinos vienuolyno vienuoliai. 
Girdėjau, kad hercogas ketina įsteigti naują kordeljerų 
vienuolyną ir pagrindinėje jo bažnyčioje įrengti bendrą 
kapavietę sau ir savo palikuonims. Jis nenori būti 
palaidotas šalia mirtino priešo. 

- Savaime suprantama. Bet ar nebūtų paprasčiau 
perkelti burgundo palaikus į Dižoną? 

- Bet juk tai būtų paranku jo šalininkams! Man 
rodos, gerai, kad Karolis Drąsusis ir po mirties lieka 
belaisvis! 

- Nemanau, kad tai išeitis. Jau dabar prie jo kapo 
iš visur traukia žmonės. Greitai ši vieta taps tikra 
šventove. 

Pirkliai pakilo nuo stalo ir atsisveikino. Fjora, kurį 
laiką žiūrėjusi jiems įkandin, rankos mostu pasikvietė 
užeigos šeimininką. 

- Ar toli nuo čia iki Nansi? 

- Apie dvidešimt Ijė. Tokiam geram žirgui kaip jūsų 
tai visiškai nedaug, jaunasis pone. Jūs irgi panorote 
išvysti hercogo Karolio kapą? 

- Galbūt... - Ir ji nusišypsojo Floranui, klausiamai 
žiūrėjusiam į ją. - Manau, mes galėtume užsukti į Nansi. 
Laiko turime pakankamai! 

- Jūs iš tiesų norite ten grįžti? - paklausė pritrenktas 
jaunuolis. - Nansi patyrėte ne tiek daug laimės! 

Floranas priminė, jog kai jis su Leonarda ir Mortimeru 
atvyko į tą miestą, rado Fjorą sunkiai sužeistą ir 
pakliuvusią į Karolio Drąsiojo nelaisvę. 

- Kai jūs atvykote - taip, bet po to, po Karolio 
Drąsiojo mirties, aš išgyvenau tris laimingiausias savo 
gyvenime dienas. Trys dienos - tai labai nedaug, bet 
man jos tiesiog neįkainojamos! Be to, ten yra žmogus, 
apie kurį man pasakojo Romoje. Prisipažinsiu, buvau jį 
pamiršusi, tačiau būtų tiesiog neatleistina atvykti į Nansi 
ir neišpildyti prašymo. 

Ji nutilo ir Floranas suprato, kad daugiau nieko 
nebeišgirs. Jaunuolis nutarė neklausinėti, nes žinojo, jog 
ji neatsakys nė į vieną klausimą. Palydėjęs jaunąją moterį 
iki jos kambario durų, palinkėjo labos nakties ir nuėjo 
sau. Iš ryto keliauninkai išjojo į rytus Nansi kryptimi, 
kelią į Zuanvilį ir Somoną palikdami šone. 

Lotaringijos hercogui dveji metai pasirodė pernelyg 
trumpas laiko tarpas, per kurį būtų galima užgydyti karo 
žaizdas. Griovimo palikti pėdsakai matėsi visose pakelėse: 
sudeginti kaimai - jų vietose drąsiai augo nauji namai, 
- pusiau sugriautos tvirtovės ir pilys, vienuolynai ir 
abatijos paversti statybų aikštelėmis, kuriose apsiginklavę 
plaktukais, pjūklais ir kirstukais draugiškai triūsė vienuoliai, 
kabarojęsi viršun kopėčiomis ir pastoliais. Keliai buvo 
taip sugadinti sunkių karo vežimų, kad daugely vietų, 
tarsi prašuoliavus Atilos žirgui, nebeaugo žolė, o laukuose 
vietoj savo žuvusių vyrų dirbo beveik vienos moterys. 
Kapinėse ir pakelėse išdygo naujų kryžių, po kuriais 
buvo drauge palaidoti buvę priešai. Ir vis dėlto visi šie 
žmonės, nutvieksti pavasario saulės spindulių, žadino 
širdyse naują viltį,  pateisindami narsų savo tautos 
charakterį. 

Vaizdas, kurį atvykėliai išvydo Nansi, irgi kėlė 
pasitikėjimą: burgundų išrausti grioviai buvo užversti, o 

ypatingai nuo karo nukentėjusiuose priemiesčiuose triūsė 
daugybė žmonių. Miestas, kovojęs iki paskutinio atodūsio 
ir galų gale laimėjęs, buvo stipriai sugriautas, tačiau juo 
maloniau buvo matyti patrankų sviedinių sugriautų ir 
apdegusių stogų vietoje kylančius naujus įvairiaspalvių 
čerpių stogus, papuoštus žirgeliais. Ant miesto sienų 
budėjęs sargybinis demonstravo iki blizgesio nušveistus 
ginklus, o taikių gyventojų veiduose tarsi buvo parašyta, 
jog dabar bijoti nebėra ko: ant Laksu arba Maksevilio 
kalvų nebepasirodys nė vienas priešas, aplinkui niekuomet 
nebeišskleis palapinių apgulėjų stovykla su plevėsuojančia 
Juodai violetine auksu siuvinėta vėliava. Palei Sen Žako 
ežerą galėjo ramiai ganytis avių bandos, nes nuo pievų 
buvo nurinkti ir palaidoti žuvusiųjų kūnai. 

Miestas buvo gerai saugomas. Keliauninkai tai suprato 
tada, kai įjojus pro la Krafo vartus į pagrindinę Nansi 
gatvę juos sustabdė sargyba. Galingas vyrukas, nuo galvos 
iki kojų apsikaustęs geležimi ir gerai ginkluotas, ėmėsi 
klausinėti, kas jie tokie ir ko čia atvyko. 

- Mes piligrimai, - atsakė Fjora, - atvykome pasimelsti 
ant paskutiniojo Burgundijos hercogo kapo. Tai neuž- 
drausta? 

- Žinoma, ne. Paskutiniu metu čia lankosi vis daugiau 
žmonių. Jūs iš Burgundijos? 

- Beveik. Aš esu grafienė de Selonžė ir monsinjoras 
Renė labai gerai pažįsta mano vyrą. Beje, mane taip 
pat. Aš nesiruošiu jam įkyrėti. Tiesiog noriu pasimelsti 
prie kapo. 

- Kur ketinate apsistoti? 

- Kol kas nežinau. Kai hercogas Renė vėl užkariavo 
miestą, jame neliko nė vienų užeigos namų, bet dabar, 
tikiuosi, jie vėl atsidarė? 

- Aha. Bet jei gyvenote mieste po apgulties, turėtumėt 
ką nors pažinoti. 

Šis kamantinėjimas pradėjo Fjorai įkyrėti: po kelionės 
ji jautėsi smarkiai nuvargusi. Juo labiau, kad jiems 

besikalbant, į miestą įjojo keletas raitelių, kurie, 
sprendžiant iš daugelio dalykų, sukorė ilgą kelią, tačiau 
niekas nė nemėgino jų kamantinėti. 

- Ką reiškia šie jūsų klausimai? - išdidžiai paklausė 
ji - Pasiųskite ką nors iš tų, kurie ten ramiai lošia 
kauliukais, į rūmus ir sužinokite, ar aš galiu nuvykti į 
šventojo Jurgio vienuolyną. Savo vardą jums pasakiau - 
darau jums didžiulę nuolaidą! 

- Suprantate, neaišku, ar galima jumis tikėti. Jūs 
panaši į vaikiną, 0 sakote, kad esate... 

- Grafienė de Selonžė. Apsirengiau taip todėl, kad 
kelionėje būtų patogiau, bet jei manimi netikite... 

Ji nusitraukė nuo galvos kepurę ir pečius akimirksniu 
užliejo tankių ir blizgančių plaukų jūra. Sargybinis 
susidomėjęs žvelgė į juos. 

- Šito pakanka? Tokius plaukus nešioja retas vyras. 

- Tikra tiesa, - atkakliai tęsė kareivis, - tačiau šis 
reikalas darosi vis neaiškesnis. Moteris, persirengusi vyru! 
Kur tai matyta! 

- Taip būna dažniau, negu jūs įsivaizduojate. Beje, 
man rodos, jūs - ne vietinis? 

- Aš ne iš Lotaringijos, gimiau Tule. 

- O jūs nieko nesate girdėjęs apie Orleano Mergelę? 
Domremi netoli nuo čia. Ją ne taip dažnai matydavo 
su sijonu! 

- Taip, taip! - atsakė sargybinis, kuriam pokalbis 
tikriausiai ėmė patikti: - Bet ji kariavo, 0 jūs galite 
būti šnipė! 

- Šitaip mes niekuomet nebaigsime, - šnipštelėjo jai 
Floranas, pradėjęs nekantrauti. 

Tačiau Fjora neketino nusileisti šiam kareivai. Įėjusi 
į kordegardiją, ji paėmė lapą popieriaus, plunksną su 
rašaline ir pasidėjusi visa tai priešais save, atsisėdusi ant 
taburetės brūkštelėjo keletą eilučių. Apačioje pasirašė ir 
padavė lapą šalia stovėjusiam sargybiniui. 

- Gal būtumėt toks malonus, - meiliai pratarė ji, - 
ir nuneštumėt šį laišką į rūmus, esančius visiškai šalia 
- aš tai Žinau, nes gyvenau juose. Atsakymo palauksiu 
čia. 

Sargybinis neryžtingai vartaliojo laišką rankose. Staiga 
į vidų įėjo pagyvenęs vyras, apsivilkęs elegantišką kostiumą 
iš plonos tamsiai raudonos gelumbės ir ant pečių 
nerūpestingai užsimetęs paltą. 

- Seržante Gašė, - griežtai tarė jis, - atėjau jus 
įspėti, jog laukiu atvykstant saldumynų krovinio, kurį 
užsisakiau drauge su mesiru Žerbeviliu. Tikiuosi, kad šį 
sykį nedarysite man kliūčių, kaip praeitą kartą, kai vežiau 
miltus. 

- Žinoma, mesire Markezai, žinoma! - ėmė įtikinėti 
jį seržantas ir jei ne metaliniai šarvai, jis būtų prieš jį 
susilenkęs trilinkas. - Esu jums nuoširdžiai atsidavęs ir 
džiaugiuosi galėdamas tarnauti! 

Tačiau komersantas jau nebesiklausė jo, įsistebeilijęs 
į sėdintųį priešais vaikiną. Galų gale jo veidą, išvagotą 
smulkių raukšlelių, nušvietė šypsena. Draugiškam pasvei- 
kinimui ištiesęs ranką jis puolė artyn. 

- Doja Fjora! Juk tai jūs, ar ne tiesa? 

- Žinoma, aš, mesire Markezai! - atsakė ji, šiltai 
ištiesdama jam ranką. - Džiaugiuosi jus matydama! 

- Tikiuosi, paviešėsite pas mus? 

- Nedrįsčiau šito daryti. Praeitą sykį sukėliau jums 
tiek rūpesčių, jums ir jūsų Žmonai! 

Būtent į Markezo ir jo žmonos namus buvo atgabenta 
sunkiai sužeista Fjora po Kampobaso ir de Selonžė 
dvikovos. Ji buvo sutikta be galo svetingai ir dėmesingai. 
"Tuose pačiuose namuose po metų ji praleido tas trejetą 
dienų su Filipu de Selonžė, trejetą dienų, amžiams 
išlikusių atmintyje. Markezas priėmė į savo namus vilkų 
apgraužio Karolio Drąsiojo palaikus, rastus prie Sen 
Zako tvenkinio. 

- Tik nesakykite šito Nikolei! - šūktelėjo jis. - Imu 
jus su savimi be jokių kalbų! Nepamirškite mano krovinio, 
seržante! 

- Klausau, mesire Markezai! Viskas bus padaryta taip, 
kaip jūs norite. 

Netrukus Fjora, prilaikoma už parankės senojo draugo, 
kartu su Floranu, vedusiu už apynasrių arklius, kilo 
aukštyn Naująja gatve. Jai būtų daug mieliau atvykti 
nepastebėtai į šį miestą, turėjusį tokią reikšmę jos 
gyvenime, tačiau susitikimas su Markezu, kaip pasirodė 
vėliau, kai ji sužinojo, jog hercogas Renė yra Nevšate, 
buvo gana naudingas. Laiškas būtų nepasiekęs adresato 
ir tektų nežinia kiek laiko praleisti kordegardijoje, iš 
kurios seržantas (Gašė galėjo ją paprasčiausiai išvyti. 

Namas stovėjo šalia bažnyčios. Nuo karo jis beveik 
nenukentėjo, todėl jo vaizdas sužadino Fjorai daugybę 
džiugių ir karčių prisiminimų, ir ji pati sunkiai susigaudė: 
kurie buvo svarbesni? Siuose namuose ji gulėjo su gilia 
žaizda petyje, čia ji susitiko su Leonarda, perėjusia ugnį 
ir vandenį tam, kad pamatytų savo “avinėlį". Čia ji 
praleido džiaugsmingas dienas su Filipu, čia su juo ir 
išsiskyrė. Dėl to išsiskyrimo Fjora nuolatos save graužė, 
laikydama šį poelgį didžiausia klaida savo gyvenime. 

Madam Nikolė sutiko ją taip, tarsi jos būtų išsiskyrusios 
tik vakar. Ši stambi ir gana santūri moteris apsikabino 
ją «kaip tikrą seserį, ir Fjora pajuto, jog šie žmonės iš 
tikrųjų džiaugiasi ją matydami. Tačiau kai šeimininkė 
atidarė duris to kambario, iš kurio Fjora vieną ankstyvą 
sausio rytmetį susisupusi į paklodę išėjo išdidi kaip 
karalienė, jaunoji moteris neišlaikė ir pravirko. 

Sumišusi Nikolė Markez apkabino ją per pečius ir 
pamėgino išsivesti su savim. 

- Atleiskite! - sušnabždėjo ji. - Aš nuvesiu jus į kitą 
kambarį! 

- Ne, ne... maldauju jus... nereikia nieko daryti! - Ir 
Fjora pamėgino sutramdyti ašaras. - Tai praeis. Aš 

privalau grįžti į praeitį, netgi jei tai labai sunku! Juk 
atvykau čia tik tam, kad pagerbčiau ją! 

- Niekuomet nepatikėsiu, kad ir jūs trokštate nusilenkti 
amžinatilsį hercogo Karolio palaikams. 

- Ne visiškai taip. Jūs neprisimenate jaunojo Batisto 
Kolonos, saugojusio mane? 

- To, kuris jus įsimylėjo? Kaipgi, prisimenu, juo labiau, 
kad jis neišvyko iš miesto, o įstojo į Švenčiausiosios 
Dievo Motinos vienuolyną. 

- Jis jau spėjo duoti paskutinius įžadus? 

- Sunku pasakyti, kas iš tikrųjų dedasi benediktinų 
vienuolyne, bet sprendžiant iš visko, dar ne. Žinoma, 
dabar vienuolių daug mažiau nei iki karo, bet jei šis 
berniukas būtų davęs paskutinius įžadus, kurių nebegalima 
atsiimti, jis negalėtų išeiti už vienuolyno sienų. Tačiau 
Batistas drauge su keletu kitų vienuolių kiekvieną rytą 
ateina čia melstis ir stebi, kad kas nors iš susirinkusiųjų 
- 0 jų būna labai daug - nesugadintų bažnyčios įrangos. 
Vietiniai šventikai tingi tai daryti patys - jie siaubingai 
patenkinti, galėdami užkrauti šį sunkų darbą ant svetimų 
pečių. Jei norite, galite nueiti ir žvilgtelėti į jį pirmųjų 
mišių metu. Pastebėsite jį iš karto. 

Kitą rytą, užsidėjusi ant galvos tamsų vualį, Fjora 
išsiruošė į ankstyvąsias mišias. Prieš atsiklaupdama ant 
kelių ties pagrindiniu altorumi, ji akimis susirado hercogo 
kapą, buvusį kaip tik ten, kur nurodė Nikolė. Tai buvo 
didžiulė plokštė su užrašu, dunksojusi priešais šv.Sebast- 
jano varpinę. Aplink ją tarsi garbės sargyba stovėjo 
keletas greičiausiai senų kareivių uždegtų žvakių. O virš 
pačios plokštės degė raudona aliejinė lempelė. Šventovėje 
nieko nebuvo, tačiau kai pasibaigus mišioms Fjora 
pasisuko ir dar sykį pažvelgė į kapą, pastebėjo neaiškius 
liaunos figūros, apsivilkusios baltą vienuolišką apsiaustą, 
kontūrus. Žmogus klūpojo prie kapo ir paslėpęs veidą 
tarp delnų karštai meldėsi. Šalia jaunojo vienuolio stovėjo 

butelis su aliejumi, kuris greičiausiai buvo pilamas į 
lempelę. 

Fjora tylomis priartėjo. Maldininkas buvo gerokai 
stambesnis nei prisiminė Fjora, tačiau Batistui jau buvo 
septyniolika, todėl ji nė neabejojo, kad čia jis. 

Nuleidęs rankas jis pasilenkė ir prigludo prie plokštės, 
o kai atsistojo, Fjora uždėjo jam ant peties savo lengvą 
plaštaką. 

- Batistai! - pašaukė ji. - Ar nenorėtumėt su manimi 
pasikalbėti? 

Jis krūptelėjo tarsi įkirstas bitės ir taip staiga išsitiesė, 
kad užmynęs apsiausto kraštą vos nepargriuvo. Fjora 
sulaikė jį ir apmirusia širdimi pažvelgė į jaunuolio veidą, 
kadaise buvusį tokį linksmą ir atvirą. Dabar daugelio 
pasninkų ir susilaikymų įspaudė jame liūdesio ženklą. 
Netgi balso tembras buvo pasikeitęs. 

- Dona Fjora!.. Ką jūs čia veikiate? 

- Norėčiau šį klausimą užduoti jums, mano drauge. 
Kas privertė jus pasilaidoti čia gyvą? Kodėl negrįžote 
pas savo šeimą į Romą? 

- Aš prisiekiau visą gyvenimą tarnauti hercogui karaliui 
ir tęsiu duotą Žodį. 

- Ten, kur jis dabar yra, jam nereikalingas jūsų 
rūpestis! 

- Iš kur jūs galite žinoti?.. Beje, jis ne vienas: 
pažvelkite į šį gretimą kapą! Jame guli Zanas de 
Riubamprė, tuo metu valdęs Nansi - jo kūną rado šalia 
hercogo. Gailestingasis hercogas Renė - jis tikras riteris 
- teikėsi po mirties apsupti jį draugais. Daugelis palaidota 
miesto kapinėse, o keletas žmonių - net mūsų vienuolyne. 

- Aš teisi. Šešėlį saugo šešėliai, jam nereikalingi 
gyvieji, o Romoje... 

- Roma - tikra kloaka! - griežtai atsakė jaunuolis. - 
O dabar, dona Fjora, man laikas imtis savo darbų. 

- Bet... 

Ji nieko nebespėjo pasakyti. Batistas prilaikydamas 
apsiausto apačią kone bėgte pasileido prie bažnyčios 
durų. Fjora apstulbusi stebėjo šį netikėtą poelgį. Jaunoji 
moteris buvo beketinanti pulti jaunuoliui pavymui, bet 
apsigalvojo. Atsiklaupusi prie kapo ji kreipėsi į Dievą, 
melsdama taikos ir ramybės sielai žmogaus, kurio kažkada 
nekentė, bet pajutusi galingą jo jėgą, tapo drauge ir 
nuoširdžiai apverkė jo žūtį, neturėdama širdy nė šešėlio 
pykčio. Ji visuomet atsimins jį tokį, kokį matė paskutinio 
susitikimo metu lemiamo mūšio rytą - auksinis riteris, 
kurio šalmą vainikavo ant dviejų kojų atsistojęs liūtas, 
lėtai nyko lediniame rūke atsisveikinimui iškelta ranka. 
Šaltas žiemos rūkas taip ir neišsisklaidė iki pat mirties... 

Ji dažnai klausdavo savęs, kas būtų buvę, jei hercogas 
Karolis būtų likęs gyvas. Ar jis kariautų toliau vardan 
savo beprotiškos svajonės, parklupdžiusios Burgundiją ir 
sukėlusios sumaištį Flandrijoje? Zinoma, ne. Bet jis iš 
paskutiniųjų vytųsi ją ir kovotų už didžiosios imperijos 
sukūrimą, kol mirtis nepasiglemžtų jo ir bendražygių. 
Tačiau neteisinga, kad Batistas, dar beveik vaikas, buvo 
įsiurbtas jau pasibaigusios dramos ir apakintas aureolės, 
kurią spėjo sukurti legendų kūrėjai. 

Fjora nusprendė, jog su Batistu ji dar išsiaiškins. Iš 
bažnyčios ji nuėjo į turgaus aikštę, kur susistabdė praeivį, 
norėdama sužinoti, kaip nuvykti į Švenčiausiosios Dievo 
Motinos vienuolyną. Žmogus parodė ranka į gatvės gale 
spindėjusį varpinės bokštelį, pusiau nurėžią patrankos 
šūvio. 

Prie įėjimo į vienuolyną stovėjo bažnyčia ir Fjora 
patraukė už virvės varpą, kabėjusį šalia senų, bet 
rūpestingai geležinėmis juostomis ir vinimis apkaltų durų 
su grotomis apsaugotu langeliu. Langelyje pasirodė 
stambus kažkokio Žmogaus veidas; jam ji paaiškino, jog 
prašo šio vienuolyno vyresniojo skirti jai truputį laiko 
trumpam pokalbiui akis į akį. Langelis užsidarė ir jai 
teko ilgokai palaukti, kol durys pagaliau atsivėrė, 

palikdamos siaurą plyšį įėjimui. Tėvas durininkas tylėdamas 
davė ženklą sekti paskui ir nuvedė į nedidelę žemomis 
lubomis salę, kurioje buvo siaubingai drėgna ir nesimatė 
nė vieno baldo. Tik didžiulis pajuodusio medžio kryžius 
liudijo, jog patalpa nebuvo rūsys. Ore tvyrojo salietros 
ir drėgmės kvapas, ir kambarys, į kurį jie nusileido 
laipteliais, darė tiesiog slegiantį įspūdį. Jaunosios moters 
širdis graudžiai susispaudė. Žavingasis Batistas, jau antri 
metai palaidotas šiame kape - kokia žiauri beprasmybė! 
Nejaugi jis taip mylėjo Karolį Drąsųjį, kad pasmerkė 
save lėtai mirčiai? 

Negirdimai pasirodęs vienuolis vilkėjo juodai baltą 
sutaną.  Fjora pasakė jam savo prašymą: ji norėjo 
pasikalbėti su jaunuoju vienuolyno broliu, kurį pasauliečiai 
vadino Batistu Kolona. 

- Aš atvažiavau iš Romos, - tvirtai pareiškė ji, - 
turiu jam kai ką perduoti nuo namiškių. 

Šis melas išsiveržė visiškai natūraliai, nes Fjora buvo 
nusprendusi griebtis bet kurių priemonių, kad išplėštų 
šį vaiką iš nevilties, kuriai jis, Žinoma, nebuvo sutvertas. 
Be to, ji ne taip jau smarkiai sumelavo. Antonija, 
atsiuntusi ją čionai, buvo tikra Batisto pusseserė ir taip 
jį mylėjo, kad jis tapo Fjorai dar artimesnis ir brangesnis. 

- Ar negalėtumėt perduoti namiškių laišką man? - 
pratarė vyresnysis, metęs į atvykėlę tiriamą žvilgsnį, labai 
nepatikusį Fjorai. 

- Tai ne laiškas, manęs paprašė kai ką jam pasakyti. 
Jis nesupras tų žodžių prasmės, jei juos perduosite jūs, 
jūsų malonybe. Atleiskite už atvirumą. 

Tačiau vienuolis nutarė taip lengvai nepasiduoti. 

- Šeima - labai neapibrėžta sąvoka. Manau, šiuo 
atveju šeima reiškia vieną jos narių. Ar galite pasakyti, 
kas jis? Supraskite, dukra mano, aš atsakau už šio 
jaunuolio sielą ir negaliu leisti sudrumsti jos ramybės, 
kurią jis per tokius vargus pagaliau atgavo, - paskubomis 
pridūrė jis, išvydęs surauktus jaunosios moters antakius. 

- Jūs baiminatės, kad ši ramybė nebūtų sudrumsta? 
Jei tai tikra ramybė, jos nesugebės paveikti jokie mūsų 
pasaulio įvykiai! Galiu pasakyti štai ką: niekas iš Kolonos 
šeimos - O ji iš tikrųjų labai didelė, sutinku su jumis 
- nesupranta, kodėl penkiolikmetis berniukas nusprendė 
likti čia, taip toli nuo artimųjų. 

- Tai mes seniai žinome, madam. Čia buvo atvykęs 
pats princas Kolona ir Batistas atsisakė su juo susitikti. 
Tikriausiai jūs tai žinote. 

- Mane atsiuntė ne jis. 

- Tuomet kas? 


- Jums leidus, pasakysiu tai pačiam Batistui, - atsakė 
Fjora, pradėjusi netekti kantrybės. - Noriu su juo 
pasikalbėti ir jam nepavyks pasislėpti nuo manęs už šių 
sienų arba pabėgti, kaip jis neseniai padarė. Priešingu 
atveju - jis ne tas žmogus, kurį pažinojau, O visiškai 
kitas, praradęs vyriškumą ir bijantis pažvelgti tiesai į 
akis! 

Staiga jai pasivaideno, kad įspūdingi vienuolyno 
vyresniojo figūros kontūrai kažkokiu būdu susidvejino ir 
pasirodė dar vienas šešėlis, taip pat vilkintis baltai - tai 
buvo pats Batistas, įėjęs tyliai ir niekieno nepastebėtas. 

- Jūs teisi, dona Fjora, aš tapau kitoks, tačiau 
niekuomet neleisiu tvirtinti, jog praradau vyriškumą! 

Nepaisant slegiančios šių namų atmosferos, Fjora kone 
prajuko. Vien tai, kad jaunasis Kolona išsaugojo sveiką 
įprotį klausytis už durų, liudijo, kad jis ne taip jau 
pasikeitė, kaip pats teigė, ir kad vilties jį iš Čia ištraukti 
vis dėlto buvo. 

- Kodėl gi tuomet pabėgote nuo manęs ten, 
bažnyčioje? Juk kažkada mes buvome draugai... 


- Turėjote pasakyti: kažkada labai seniai. Man atrodo, 
kad tai buvo labai labai seniai. 


- Praėjo tik pora metų, Batistai. Žmogaus gyvenime 
tai nedaug. 


299 


Ji nutilo ir įrėmė įdėmų žvilgsnį į vyresnįjį, kurio 
įdubusius skruostus išmušė rausvos dėmės. Jis suprato, 
kad jam neišėjus ji daugiau nieko nepasakys, ir nusprendė 
garbingai pasitraukti. 

- Rasite mane varpinėje, sūnau mano, - tyliai pratarė 
jis. - Aš melsiu Dievo, kad jis apsaugotų jus nuo 
nuodėmingo pasaulio pagundų. 

- Dėkoju jums, tėve, bet tikiuosi padedamas Dievo 
rasti savyje jėgų, kad galėčiau pats su jomis susidoroti. 

- O, kaip įdomu, - pratarė Fjora, - kiek atsimenu, 
niekuomet nerezgiau prieš jus jokių pinklių! 

- Žinau, dona Fjora. Prašau atleisti, jei jus įžeidžiau... 
bet niekuomet nesu iš jūsų girdėjęs nė vieno neteisingo 
žodžio. 

- Aš sumelavau? Kada? 

- Na ką tik, paminėdama pokalbio metu vieną asmenį... 
Argi jūs nesakėte atvažiavusi iš Romos? Jūs - iš Romos? 
Ką jūs ten galėjote veikti? 

- Batistai, jums teks dar sykį atsiprašyti! Tiesą sakant, 
atvykau čionai ne tiesiai iš Romos, tačiau ne savo valia 
teko joje išbūti keletą mėnesių. Kitaip nebūčiau sutikusi 
jūsų pusseserės Antonijos! 

Staiga plūstelėjęs kraujas grąžino jaunojo vienuolyno 
brolio veidui buvusią mielą išraišką, juodos akys 
suspindėjo, tačiau tai truko neilgai. 

- Antonija! - atsiduso jis. - Ji vis dar rūpinasi manimi? 

- Daug labiau, nei manote. 

- Tuo sunku patikėti! Sužinojau, kad ją nori ištekinti... 

- Jūsų žinios pasenę. Dabar Antonija nešioja sesers 
Serafinos vardą ir gyvena San Sisto vienuolyne, kuriame 
mes ir susidraugavome. 

- Antonija - vienuolyne? Tai neįtikėtina! 

- O matyti jus su šiais rūbais - įtikėtina? (Galiu 
pridurti, kad į vienuolyną ji įstojo ne savo valia. Popiežius 
norėjo priversti ją ištekėti už vieno savo giminaičio, 
Leonardo, tikro nevykėlio. Ji pasirinko vienuolyną. O 

Antonijos tėvas, trokšdamas sušvelninti popiežiaus pyktį, 
atidavė jam didžiąją jos kraičio dalį. Pasakysiu ir tai, 
kad ji dar nedavė galutinių įžadų ir tik nuo jūsų 
priklauso, ar ji tai kada nors padarys... Čionai atvykau 
jos paprašyta. 

Atsitraukęs nuo Fjoros per keletą žingsnių, Batistas 
prisiglaudė prie neaukštos sienos su kryžiumi. Jaunuolis 
tarsi ieškojo jo paramos. Jis dar labiau išbalo, ir jaunoji 
moteris pajuto begalinį gailestį šiam vargšui vaikui. 

- Rašėte jai kada nors? - atsargiai paklausė ji. - 
Kodėl gi nustojote? 

- Sužinojau, jog ji ruošiasi ištekėti. Aš ją... labai 
mylėjau ir nenorėjau, kad tarp mūsų kas nors išliktų. 
Maniau, jog taip bus daug lengviau. Kurį laiką taip ir 
buvo. Kol buvo gyvas monsinjoras Karolis, viskas buvo 
kitaip - šalia jo viskas atrodė daug paprasčiau, ypač 
puikiosios svajonės apie tikrąjį riteriškumą. Tas gyvenimas 
buvo kaip tik man ir aš buvau beveik laimingas. Po 
to atsiradote jūs ir prasidėjo iš tikrųjų nuostabios dienos... 

- Ar tuo metu rašėte jai apie mane? - griežtai 
paklausė Fjora. 

- Taip. Kai pasirodėte jūs, nustojau jai rašyti. Iš jos 
taip pat nieko negaudavau ir nusprendžiau, jog ji ištekėjo. 
Kodėl gi ji man nieko nepranešė? 

- Galbūt todėl, kad jūs pernelyg karštai garbinote 
mane? Tai tiesiog neatleistina. Kvailystė, mano brangusis! 

- Bet aš nuoširdžiai tikėjau tuo, ką rašiau! Jūs 
užvaldėte mano mintis ir... širdį! Kuriam laikui... 

- O Antonija pamanė, kad tai rimtas dalykas - štai 
kur jūsų klaida: juk ji jus myli, myli iš visos širdies. 
Ji iš tų, kune myli tik sykį gyvenime! 

Jaunasis žmogus įsikniaubė veidu į delnus. Iš 
trūkčiojančių pečių Fjora suprato, kad jis verkia, ir priėjo 
artyn. Ji troško priglausti jį prie širdies ir nuraminti 
kaip nelaimingą vaiką, tačiau neišdrįso - Kolona stipriai 
pasikeitė ir toks poelgis galėjo jį įžeisti. 

- Jei aš teisingai supratau, - sušnabždėjo ji, - jūs 
pakliuvote čia dėl siaubingo nesusipratimo. Juk jūs irgi 
ją mylite? 

- Aš nieko nebesuprantu. Žinau tik viena - tą 
prakeiktą sausį netekau savo princo ir jūsų, o pats likau 
gyvas... Šito man buvo per daug. O kelionė į Romą 
labai gąsdino mane. 

- Kodėl jūs nepanorote pasimatyti su savo tėvu? 

- Dėl to paties. Grįžti į tą bjaurų miestą... Ką aš 
ten veikčiau? 

- Kovotumėt, kaip ir visi kiti, - tiesiai atsakė Fjora, 
pasiryžusi sugriauti paskutinę jo priebėgą. - Amžina kova 
tarp Kolonos ir Orsinio tapo dar pavojingesnė todėl, 
kad Orsinį visiškai palaiko popiežius! Jei užmuštas Orsinis, 
žudikas rizikuoja gyvybe, o jei kas nors pasikėsina į 
Koloną, jam negresia jokia bausmė. Jūsų del Vazo rūmai 
sulaužius įstatymus buvo atiduoti vienam iš popiežiaus 
Siksto IV giminaičių. Girdėjau, kad jis nusprendė pats 
susidoroti su jūsų dėde! 

- Dieve! Aš to nežinojau! 

- Būtumėt sužinojęs, jei būtumėt sutikęs pasimatyti 
su savo tėvu. Nejaugi taip mylite Dievą, kad norite 
visam gyvenimui užsidaryti šiame žiurkių urve? Jei duosite 
įžadus, o kada nors teks tai padaryti, nebegalėsite iš 
čia išeiti Tuomet pasibaigs romantiškos maldos ties 
Karolio Drąsiojo palaikais! Be to, neaišku, ar jį čia 
paliks. 

- Jūs ką nors žinote? - sumurmėjo mirtinai išbalęs 
Batistas. 

- Tik tai, ką girdėjau plepant Briugės, iš kurios 
atvykau, užeigose ir gatvėse. Hercogienė Marija daro 
viską, kad gautų hercogo Renė leidimą perkelti tėvo 
palaikus į sau vienuolyną, esantį šalia Dižono.* 


* Iš tikrųjų hercogas palaidotas Notrdamo bažnyčioje Briugėje, kur 
ir dabar guli šalia savo dukters. 

- Jūs buvote Briugėje? Tai reiškia, jog daug keliaujate, 
dona Fjora? 

- Daugiau nei norėtųsi! Iš tikrųjų buvau Briugėje - 
didysis bastardas Antuanas pranešė, jog matė mano vyrą 
pas hercogienę per Naujuosius metus. Filipo ieškau jau 
keletą mėnesių! Buvau ir Avinjone, o dabar tiesiog 
nežinau, ką daryti. Nutariau važiuoti į Selonžė - gal 
ten pavyks aptikti kokį nors pėdsaką... Bet baikime šį 
pokalbį! Atvykau pasikalbėti apie jus, o ne apie save. 
Supratote viską, ką jums pasakiau? Kolonoms reikia 
sukaupti visas pajėgas, o Antonija laukia jūsų! Ir aš 
nesiliausiu kartojusi, jog ji myli jus! 

Batistas pakėlė į Fjorą akis, kurioje jaunoji moteris 
išvydo tai, kas vėl sužadino viltį, ypač kai šis paklausė: 

- O ji... vis dar dainuoja? 

- Tik garbindama Dievą. Jos balsas - vienuolyno 
puošmena, bet man rodos, ji mieliau niūniuotų lopšines 
jūsų vaikučiams. 

Šį sykį vienuolyno broliukas, nuraudęs kaip aguona, 
nusigręžė. 

- Ačiū, dona Fjora, kad atvykote čionai. O dabar 
labai prašyčiau palikti mane vieną. Norėčiau pasimelsti, 
pagalvoti. 

- Tai visiškai suprantama... Aš irgi melsiu Dievą, kad 
jis apšviestų jums protą ir nukreiptų teisingu keliu. Gali 
atsitikti taip, kad mes daugiau niekados nebepasimatysime, 
todėl noriu pasakyti, kad labai jus myliu, Batistai Kolona! 

- Pradedu tuo tikėti: Ak, vos nepamiršau! Kur jūs 
apsistojote? 

- Ten pat, Markezo namuose. Išvyksiu po keleto 
dienų. 

- Gerai. 

Nieko daugiau  nepasakęs, jis suklupo priešais 
Nukryžiuotąjį ir įsikniaubęs veidu į delnus pasinėrė 
maldon. Fjora kurį laiką pastovėjo, po to atsargiai, be 
jokio garso išėjo iš kambario. 

Vakare, Markezo namų gyventojams vakarieniaujant, 
tarnas atnešė Ffjorai raštelį: 

“Ši rytą jūs buvote mišiose, - rašė Batistas. - Ar 
negalėtumėt ateiti į tą pačią vietą pasišnekėti su manimi? 
Būčiau be galo dėkingas...“ 

Ir nieko daugiau. Tačiau tą naktį Fjora nesumerkė 
akių, bijodama pavėluoti į pasimatymą su savo jaunuoju 
draugu. Rytuose vos prašvitus, Fjora, lydima Florano, 
nesutikusio išleisti jos vienos tokį ankstyvą rytą, beveik 
naktį, jau skubėjo miesto gatvėmis. Netrukus ji pakilo 
šv.Jurgio bažnyčios laiptais. Oras buvo gaivus, nuo stogų 
liejosi plonytės srovelės smulkaus lietučio, žibintų šviesoje 
blizgėjo grindys. Teko palaukti, kol užsimiegojęs sargas 
atidarys pagrindines duris: Tuo tarpu naujoji gaidžių 
karta žadino apylinkes užkimusiais balsais, laukdama savo 
eilės pakliūti į burgundžių šeimininkių puodus. 

Įėjusi į bažnyčią Fjora iš karto pažvelgė į kapą. 
Nedegė nė viena žvakė ir atrodė, jog kapas su Karolio 
Drąsiojo palaikais ilsisi išdidžioje vienatvėje, kurią apšvietė 
tik niekuomet negęstanti lempelė. 

- Ką dabar darysim? - sušnabždėjo Floranas, prieš 
savo valią paveiktas vietos didybės. 

- Atėjome į mišias, - taip pat tyliai atsakė Fjora, - 
ir jūs nepajudėsite iš vietos tol, kol aš nepakviesiu. 
Aišku? 

- Kas čia gali būti neaiškaus? - lyg pasmerktasis 
atsakė šis. - Nejudėti iš vietos tol, kol nepakviesite... 

Lengvas sidabrinio varpelio garsas pranešė, jog atėjo 
šventikas. Jis pasuko prie silpnai apšviesto altoriaus, kur 
ant stalo gulėjo šventosios dovanos, uždengtos auksu 
siuvinėtu užtiesalu. Fjora su Floranu vienu metu suklupo 
ant kelių. Mišios prasidėjo. 

Joms įpusėjus Fjora pajuto, kad už nugaros kažkas 
stovi. Truputį pakreipusi galvą, ji pamatė Batistą ir vos 
pažino jį, nes šis nebevilkėjo balto vienuolio apsiausto. 
Už nugaros stovėjo jaunas žmogus, apsivilkęs kuklų pilką 

drabužį, kuris buvo trumpas ir gerokai padėvėtas. Tačiau 
Fjorai jis pasirodė panašus į tikrą pasakų princą - juk 
Batistas ir buvo princas! Jaunoji moteris turėjo sukaupti 
visą savo valią, kad tuoj pat nepultų jam ant kaklo. Ji 
nugalėjo! Batista išėjo iš vienuolyno ir galbūt po keleto 
dienų arba savaičių vienuolyno durys atsivers ir 
nuraudusiai iš laimės mažajai Antonijai. Ir tai bus jos, 
Fjoros, nuopelnas, niekuomet nesugebėjusios susitvarkyti 
savo pačios gyvenimo. Kristaus kūną ji priėmė džiugia 
širdimi, kupina nuoširdaus dėkingumo. 

Po mišių - tarsi tai būtų įprastas dalykas - ji paėmė 
jaunuolį už parankės ir nuėjo su juo prie išėjimo. 

- Batistai, jūs suteikėte man didžiulį džiaugsmą, tačiau 
matau, jog nesate pasiruošęs sunkiai kelionei. Tikiuosi, 
neprieštarausite, jei vyresnioji sesuo pasirūpins jumis? 
Norėčiau keliauti su jumis drauge bent iki Burgundijos. 

- Mielai, dona Fjora, nes kol kas neturiu pinigų, bet 
kažkodėl negaliu patikėti, kad jūs vykstate į Burgundiją! 

- Kodėl gi? 

- Tuojau paaiškinsiu. O dabar prašau jūsų paskutinį 
sykį drauge pasimelsti prie monsinjoro Karolio kapo. 

Ji nusišypsojusi linktelėjo galvą ir jie, lydimi Florano, 
pasuko prie varpinės. Žvakės jau degė, išblizginta lempelė 
spindėjo, o šalia lygiai toje pačioje vietoje, kur Fjora 
susitiko su Batistu, stovėjo kitas būsimasis vienuolis. Šis 
buvo daug stambesnis. Pečiai, apgaubti grubaus apsiausto, 
daug platesni ir galingesni, plaukai trumpai pakirpti. 
Vyriškio laikysena privertė Fjoros širdį suplakti stipriau, 
nors ji nesuprato kodėl. Viskas įvyko staiga. 

Palikęs Fjorą vieną, Batistas priėjo prie savo buvusio 
draugo ir palietė jo petį. Šis lėtai pasuko galvą, ir 
jaunoji moteris ėmė ieškoti atramos, kad nenugriūtų. 
Vienuolis buvo Filipas... 

Jis stovėjo tiesiai priešais ją. Vienuolio rūbai dar 
labiau išryškino drąsias jo veido linijas ir įdegimą, kurio 
nesugebėjo išblukinti vienuolyno tamsa. Jis irgi žvelgė į 

ją, tačiau riešutų spalvos akyse, kuriose atsispindėjo 
degančių žvakių liepsnos, Fjora neįžiūrėjo nė šešėlio 
buvusios aistros. Ir kai ji, pamiršusi, jog yra šventovėje, 
apimta meilės norėjo pulti jam ant kaklo, rankos judesiu 
jis sustabdė ją. 

- Ne, Fjora, nesiartink prie manęs! 

Lyg žaibo trenkta ji sustojo. Akimirksniu jai pasirodė, 
jog sudužo jos širdis ir visas gyvenimas. 

- Bet kodėl, kodėl... - pradėjo ji drebančiu balsu, 
kuriame girdėjosi ašaros. 

Jis gūžtelėjo pečiais ir ramiai įtraukė rankas į apsiausto 
rankoves. 

- Man rodos, viskas ir be žodžių aišku. Nei vieta, 
nei rūbai neleidžia be saiko lieti emocijų. 

- Tu ne visuomet taip kalbėjai. Negi pamiršai 
šventosios Trejybės bažnyčią? Tą rytą, kai parodei man, 
kas yra tikras bučinys, tavęs per daug nejaudino vietos 
šventumas! 

- Aš šito nepamiršau, bet tuo metu vilkėjau kitokius 
drabužius ir bažnyčia buvo tiesiog šventa, 0 ši varpinė 
- šventovė, nes joje yra... 

- Nejaugi, - sumurmėjo Fjora, - Karolis Drąsusis 
stovės tarp mūsų iki gyvenimo galo? Filipai, juk jis mirė 
ir šis nevykęs kultas, kurio objektu padarei hercogą, 
neprikels jo! 

- Man jis gyvesnis už mus visus. Tik šalia jo galiu 
ramiai kvėpuoti! 

- Kokia beprotybė! Batistas suprato, jog reikalingas 
kitiems!.. 

Nusisukusi ji akimis paieškojo Batisto, bet šis drauge 
su Floranu pasitraukė keletą žingsnių į šoną, suprasdamas, 
jog šioje situacijoje tiktai trukdys. 

- Batistas dabar žino, jog kažkam yra reikalingas... 

- O argi tu man nesi reikalingas? 

- Ne. 

- O sūnui? Tu turi sūnų, Filipai. Manai, kad jam 
nereikia tėvo? 

Pirmą sykį šaltose de Selonžė akyse švystelėjo kažkas 
panašaus į šilumą, 0 griežtas tonas truputį suminkštėjo. 

- Dižono kalėjime bausmės išvakarėse man pasakė, 
jog tu laukiesi kūdikio, tik nežinojau, kad gimė berniukas. 
Aš labai laimingas! Bet ten, kur jis yra, aš jam 
nereikalingas. Neturėjai man šito sakyti, todėl kad aš 
negaliu džiaugtis tuo, jog esu būsimo Florencijos pirklio 
tėvas. 

- Būsimo Florencijos pirklio? O kur jis, tavo manymu, 
yra? 

- Žinoma, Florencijoje. Ten, kur tu jį nuvežei praeitais 
metais. 

- Aš nuvežiau savo mažąjį Filipą į Toskaną? Prisiekiu 
prie šio kapo, kurį tu, rodos, iš tikrųjų gerbi, kad mūsų 
vaikas dabar yra mano namuose Rabodjere šalia Tūro, 
kur geroji Leonarda, mano tarnaitė Chatun ir dvejetas 
drąsių ir atsidavusių tarnų rūpinasi juo! 

Filipo burną iškreipė ironiška šypsena. 

- Tūre! Tai nė kiek ne geriau! Tu klysti, Fjora, 
sakydama, jog tarp mūsų stovi monsinjoras Karolis. Tarp 
mūsų stovi Prancūzijos karalius. Tu supranti, jog 
niekuomet nesutiksiu jam tarnauti, 0 pati auklėji mano 
sūnų jo rūmuose. 

- Sūnų aš auklėju namuose, kuriuos padovanojo... 

- Kampobasas! Už paslaugas lovoje! 

- Dieve mano! Nejaugi niekuomet nepamirši tos 
siaubingos istorijos? 

Fjora priėjo prie kapo ir suklupo šalia bronzinės 
lempelės. 

- Karalius rodo dalį tos pagarbos, kurią jautė mano 
tėvui. Jis padovanojo tuos namus todėl, kad žinojo, jog 
daugiau nieko neturiu! 

- Tu turėjai Selonžė. Būtent tenai turėjo išvysti pasaulį 
mano kūdikis. Bet tu pabijojai netekti galimybės dalyvauti 


307 


rūmų šurmuly, pabijojai netekti prabangaus gyvenimo, 
prie kurio esi pripratusi. 

- Jei būčiau sutikusi ten važiuoti, dabar blaškyčiausi 
po pasaulį be skatiko kišenėje. Tu pamiršai, jog buvai 
nuteistas mirti, nes svajojai pratęsti karą ir tarnauti savo 
mylimai hercogienei Marijai. Tame žaidime aš nedalyvavau 
ir tu norėjai palikti mane Selonžė kaip nereikalingą 
daiktą. O dabar aš sakau tau, jog labai gailiuosi, kad 
mes išsiskyrėme. Dievas ir jūs, monsinjore, gulintis šiame 
kape, este liudininkai, jog aš tave myliu, Filipai, ir 
niekuomet nieko kito nesu mylėjusi. Ieškau tavęs jau 
keletą mėnesių. 

- Mėnesių? O kodėl ne metų? Manau, kad tu kaip 
tikra florentietė truputį perdedi. Tu neieškojai manęs 
praeitų metų rugsėjį, kai aš atvykau su užduotimi į 
Florenciją pas Medičį, tavo meilužį, kuriam tu nuvežei 
mano sūnų! 

- Aš buvau Florencijoje praeitą rugsėjį? Bet kas tau 
tai sakė? 

- Vienas žmogus, kurį aš sutikau už poros žingsnių 
nuo tavo namų... kuriuos vadina žiemių apraizgytais 
namais. Ar teisingai prisimenu? 

- Tu buvai atvažiavęs pas mane... rugsėjį? Neįmanoma. 

- Iš tikrųjų? Tuomet klausyk. Kai aš pabėgau iš 
Pjero Sizo pilies, kurioje mane uždarė tavasis karalius... 

- Žinau, tau padėjo kalėjimo prižiūrėtojo dukra. 

- Tu daug žinai... 

- Daugiau nei manai. Noriu žinoti, ką tu veikei, kai 
išvažiavai iš Val de Benediksjono vienuolyno. Man 
pasakojo, jog gydeisi nuo atminties netekimo. 


- Tu ten buvai? 


- Drauge su Duglu Mortimeru. Turėtum jį prisiminti. 
Tėvas vienuolyno vyresnysis papasakojo tai, ką žinojo. 
Beje, ir tai, ką jam sumelavai. Tu juk niekuomet nebuvai 
praradęs atminties? 

- Ne, bet visi tie vienuoliai neverti pasitikėjimo, o 
bėglys iš karaliaus kalėjimo nieko geresnio ir negalėjo 
sugalvoti. Ką tu dar žinai? 

- Kad tu pasinaudojai proga ir drauge su piligrimais 
išėjai iš vienuolyno. 

Ji nutilo. Filipo žvilgsnis nuslydo virš jos galvos ir 
įsmigo į tai, ko ji nematė. Ji pasisuko ir pamatė grupę 
žmonių, su skrybėlėmis rankose artėjusių prie kapo. 

- Paskui mane! - šnipštelėjo Filipas. - Eime iš čia, 
tokiu metu visoje bažnyčioje tuščia. 

Galvos linktelėjimu atsakęs į mandagų atvykėlių 
pasveikinimą jis pasuko į galeriją, supusią chorą, ir ten 
palaukė jaunosios moters. Po to jie lėtai, petys į petį 
nužingsniavo į priekį. Filipas pasakojo, kaip jis prisidėjo 
prie piligrimų, vykusių į tolimąją Galiciją. 

- Nuėjau su jais iki Tulūzos. Tai buvo vienintelė 
galimybė išgyventi, nes neturėjau nė santimo ir mes 
laikėmės iš išmaldos. Jau buvau beketinąs žygiuoti su 
jais iki galo, bet mane sustabdė kažkoks stiprus jausmas, 
ir aš pasilikau toje žemėje, kurioje gyvenai tu. Po tiekos 
kančių aš pamiršau neapykantą Liudvikui XI. Tenorėjau 
vieno - išvysti tave. 

- Filipai! 

- Tylėk! Leisk man baigti! Tulūzoje apsimečiau, jog 
skauda koją, ir atsisveikinau su savo bendražygiais. Mane 
paliko šv.Jokūbo ligoninėje, kurioje smulkiais darbeliais 
užsidirbdavau maistui. Ten laukiau pasirodant kokios nors 
grupės piligrimų, traukusių į šiaurę, į Tūro pusę. Kai 
pagaliau tokios sulaukiau, drauge su ja nusikasiau iki... 
pasaulinio voro irštvos! - sušnypštė jis su neapykanta, 
privertusia Fjorą suvirpėti. 

- Argi tavo rūbai neskatina atlaidumo ir gailestingumo? 
- švelniai papriekaištavo ji. 

- Žinoma!.. Bet aš ne visai tikras, kad mane aplankė 
Dievo palaima, - karčiai nusišypsojo Filipas. - Taigi, aš 
vis dėlto priėjau prie vartų. Norėjau pasikalbėti šu tuo 

škotu, apie kurį tu ką tik kalbėjai, nes prisiminiau jį 
kaip drąsų ir garbingą žmogų, bet man pasakė, kad jo 
nėra. Štai tada prie manęs ir priėjo vienas žmogus ir 
paklausė, ko man reikia. Paaiškinau jam ir jis sutiko 
palydėti mane iki namų, pakeliui papasakodamas, jog tu 
juose nebegyveni, kad prieš keletą mėnesių išvažiavai į 
Florenciją su sūnumi ir šeimynykščiais ir greičiausiai 
neketini grįžti. O kadangi aš nusistebėjau, kaip tu galėjai 
išsiruošti į miestą, kuriame su tavimi kažkada taip žiauriai 
pasielgė, jis nusijuokė: “Nėra nieko, ko tokia nuostabi 
moteris kaip dona Fjora negalėtų gauti iš visagalio 
Lorenso Medičio! Jis jau seniai jos meilužis...“ 

- Dieve mano, - išsigandusi pratarė Fjora. - Kas taip 
galėjo pasakyti? 

- Žmogus, tave, rodos, gerai pažįstantis, karaliaus 
patarėjas ir barzdaskutys. Nieko nuostabaus! 

- Olivjė Ie Denas! Šis niekšas nekenčia manęs ir 
netgi norėjo mus su Leonarda nužudyti. Kaip jis drįso 
taip kalbėti! Ir tu patikėjai? 

- Aš vos nesmogiau jam, bet jis prisiekė visais rojaus 
šventaisiais, jog sako tiesą, O po to pridūrė, jog tie 
namai dabar priklauso jam ir netgi pasiūlė pasisvečiuoti, 
jei noriu, bet aš palikau jį ir nubėgau. Jei būčiau likęs, 
tikriausiai būčiau jį užmušęs arba padegęs tuos velnio 
namus! 

- Bet tu šito nepadarei! Tai būtų išgelbėję mus nuo 
daugelio kančių. Artėdamas prie Rabodjero tu būtum 
pamatęs atvirus langus, o sode mūsų kūdikį su Leonarda... 
Prisiekiu, jog aš buvau tenai! Jei netiki, eime su manimi: 
mano tarnas atsakys į visus tavo klausimus, aš nepratarsiu 
nė žodžio! Eime, prašau tavęs! 

- Ne... Nepulsiu taip žemai ir nepradėsiu kamantinėti 
tarno. Geriau patikėsiu tavimi! 

Fjora pilna nevilties žiūrėjo į bejausmį jo veidą. 
Sustingęs profilis ryškiai matėsi mėlynų ir raudonų vitražo 
stiklų fone. Jos širdis plakė taip, jog, rodės, tuoj sprogs. 

Ji jautė, jog kiekvienas ištartas žodis ne artina, bet 
tolina juos. Norėdama atgauti savitvardą, ji dusliai 
paklausė: 

- O ką tu veikei po to? 

- Paėmiau į rankas lazdą ir leidausi į kelią, tačiau 
troškimo gyventi toliau nebeturėjau. Šalia tekėjo upė, 
tačiau riteris, netgi netekęs visko pasaulyje, neturi teisės 
kelti prieš save rankos. Manęs dar galėjo kam nors 
prireikti ir aš prisiminiau savo motinos giminaitį, kurio 
pilis stovi netoli Vandomo. Jei jis dar gyvas, gal duos 
man tai, ko taip reikėjo - žirgą, špagą ir galimybę grįžti 
į Flandriją, kad galėčiau vėl kovoti už hercogienę Mariją... 

- Aš manau, jog tavo troškimas išsipildė, juk madam 
de Šulemburg matė tave Briugėje per Naujus metus, - 
pasakė Fjora. - Kalbėjausi su ja ir ji man papasakojo, 
kas atsitiko. Tu jau seniai myli madam Mariją... 

Šį sykį nustebo Filipas: 

- Aš? Seniai myliu hercogienę? Taip, tiesa, - pridūrė 
jis su pašaipa, - aš klūpojau priešais ją ant kelių, kai 
įėjo ta vokiška pamėklė, už kurios ji ištekėjo. Bet aš 
kalbėjau jai ne apie meilę! 

- Iš tikrųjų? 

- Aš kalbėjau apie savo garbę! Meldžiau ją pradėti 
naują karą už mūsų Burgundiją, užgrobtą karaliaus 
kareivių. Meldžiau jos duoti man pakankamai kariuomenės 
ir gerai ją apginkluoti. Turėdamas tai, sukelčiau ant 
kojų visą Selonžė, o po to - esu tuo tikras - sukiltų 
visi kiti! 

Jam kalbant apie savo svajonę, akyse įsižiebė ugnis, 
kurios nesugebėtų įpūsti jokia moteris. Tai sukėlė ne 
tik Fjoros pavydą, bet ir pyktį. 

- Beprotybė! Tau niekuomet nieko neišeis. Broliai de 
Vodrėjai, taip ilgai gynę Franš Kontė, galų gale pasidavė! 
Tau irgi tektų pasiduoti, bet tuomet neišvengtum ešafoto! 

- Na ir kas? - šiurkščiai atrėžė jis - Tu net 

neįsivaizduoji, kaip aš šito gailiuosi! Bet hercogienė 

nepanoro manęs išklausyti todėl, kad ji tik ir tesvajoja 
apie savo vyrą! Galvoja tik apie jį, kvėpuoja tik juo, 
tuo garbanotu blondinu, tuo vokiečiu, kurį domina tiktai 
Flandrija ir Artua! 

- Tu mąstai nelabai nuosekliai, - ramiai pasakė Fora. 
- Jei būtų kas nors išėję, tu kovotum būtent už tą 
vokietį. Ir būtent jam padovanotum savo brangiąją 
Burgundiją. Didysis bastardas negalėjo pakęsti to, kad 
juodieji ereliai tryps lelijos žiedus. O visi tavo įžymieji 
princai, tarp jų ir radęs prieglobstį čia, buvo iš Valua 
giminės, kaip ir karalius Liudvikas. Hercogienės Marijos 
motina taip pat buvo prancūzė. Tu nesugebėsi pakeisti 
istorijos, Filipai de Selonžė, todėl privalai pagalvoti apie 
savo sūnų, kuris mokomas anaiptol ne stovėjimo už 
prekystalio! 

Šį sykį Filipas tylėjo ir Fjora suprato, jog pavyko 
užčiuopti jautrią vietą, todėl ji tęsė: 

- Nejaugi tu manai, kad pats Karolio Drąsiojo brolis 
ir geriausias karo viršininkas, kad tokie žmonės, kaip 
Filipas de Krevkeris, Krua ir daugelis kitų, būtų prisidėję 
prie karaliaus Liudviko, jei jis nebūtų jų vertas? Neprašau 
to paties iš tavęs, bet grįžk pas mus, Filipai! Tavęs 
niekas neverčia gyventi Rabodjere. Mes kartu išvažiuosime 
į Selonžė ir praleisime ten likusius savo gyvenimo metus! 

Jie apėjo drauge visą bažnyčią ir vėl atsidūrė prie 
kapo, šalia kurio šį kartą nieko nebuvo. Filipas mašinaliai 
uždegė užgesusią žvakę. 

- Man gera čia, Fjora! Kai aš išvažiavau iš Briugės, 
toliau nuo tos siaubingos gaujos, galvojančios tik apie 
medžioklę ir linksmybes, panorau prie šio kapo išgirsti 
monsinjoro patarimą, kuriuo keliu man eiti: Troškau 
didybės, aukos! Čia sutikau Batistą... Supratau, kad tai 
ir yra atsakymas, kurio laukiau. Likau čia... 

- Tu nemylėjai manęs... tu niekuomet manęs nemylėjai! 
- šūktelėjo Fjora ir ašaros ėmė upeliais tekėti jos veidu. 
- Jei mane mylėtum... 

Pirmą sykį per visą šį laiką jis pažvelgė į ją ir Fjora 
suprato, jog klysta. Alpstančia širdimi ji pajuto, kad 
meilė gyva. Filipas lėtai uždėjo savo didžiulę nervingą 
ranką ant akmeninės plokštės. 

- Vardu to, kuris čia ilsisi, prisiekiu, kad visuomet 
mylėjau tik tave vieną. 

- Tuomet grįžk, maldauju! Važiuojame su manimi! 
Aš ruošiausi vykti į Selonžė, jokime drauge, o sūnaus 
atsivežti išsiųsime tarną! Negrįšiu į Rabodjerą, bet tu 
nepalik manęs, maldauju! Nesiskirkime daugiau! Mes dar 
galėsime būti laimingi. 

- Tu taip manai? 

- Aš esu tuo tikra, meile mano! 

Stojo tyla, iškalbingesnė už bet kokius žodžius. Būtent 
tokia tyla gydo senas ir dar neužgijusias žaizdas, būtent 
ji dovanoja viltį. Fjora nedrįso pajudėti, laukdama iš 
savo vyro ženklo, šypsenos, kad galėtų pulti jam į glėbį. 

- Tuomet prisiek ir tu, - įsakė Filipas. - Tu prisieksi 
prie šio kapo Dievo akivaizdoje, kad niekuomet nebuvai 
Lorenso Medičio meilužė! 

Smūgis buvo toks žiaurus, kad ji susverdėjo, O visas 
kraujas suplūdo į širdį. Silpna vilties kibirkštėlė užgeso... 
Ji nė nepagalvojo duoti netikrą priesaiką: Fjora puikiai 
suprato, jog Lorensos gimimo paslaptis gali vieną sykį 
atsiskleisti, Oo tolimi gandai iš Florencijos kada nors 
pasieks jos vyro ausis. 

- Tai kaip? - nekantriai paklausė Filipas. 

Ji neatsakė ir nusigręžė į šalį, kad nematytų akių, 
kuriose šį kartą degė neapykanta ir liūdesys. 

- Aš... aš negaliu... bet... 

- “Bet" nebebus, Fjora, sudie! 

- Ne! 

Šis riksmas draskė širdį, tačiau Filipas nieko nenorėjo 
girdėti. Jis vienu judesiu įstūmė Fjorą į nevilties tamsą. 
Staigiai nusigręžęs jis išėjo, užtrenkdamas paskui save 
bažnyčios duris tarsi antkapio plokštę. 

Likusi viena, Fjora iš pradžių parpuolė ant kelių, o 
paskui kryžiumi išsitiesė ant akmeninių grindų. Jos širdis 
buvo sudaužyta. Ji norėjo ištirpti šiame lediniame 
akmeniniame kape, ties kuriuo pasibaigė jos gyvenimas... 

Čia ją ir sudaro Floranas su Batistu. 


Keturioliktas skyrius 
Ištuštėję namai 


Fjora niekuomet negalvojo, kad galima šitaip kentėti. 
Ji nejudėdama gulėjo lovoje, o iš akių upeliais sruvo 
ašaros, jau spėjusios sušlapinti plaukus ir pagalvę, ji 
negalėjo nei valgyti, nei miegoti, gyva viena karštligiška, 
lėtai ją žudžiusia mintimi: Filipas metė ją visam laikui. 
Jis pasirinko apgailėtiną vienuolyną ir kapą, šalia kurio 
troško praleisti savo likusias dienas. Nieko jai nereiškęs 
ryšys su Lorensu buvo lemtingas - ji amžiams išskirta 
su vieninteliu mylimu žmogumi. 

Užsisklendusi savyje, ji karčiai mąstė apie šį 
pažeminimą, vydama šalin mintį, jog Filipas dabar galbūt 
kovoja su visais pavydo demonais. Fjora nenorėjo klausytis 
paguodos žodžių, kuriuos jai sakė aplinkiniai. Ji taip 
pat atsisakė palikti šį miestą, kur jos vyras gyveno ir 
kankinosi už keleto žingsnių. 

Nuo to laiko, kai Floranas su Batistu pakėlė ją 
beveik netekusią sąmonės nuo bažnyčios grindų, niekas 
nežinojo, ko griebtis, o labiausiai jaudinosi Nikolė Markez, 
kuriai vaikinai šį tą papasakojo. Kai tik Fjorą paguldė 
į jos kambarį, jaunasis Kolona tuoj pat nuskubėjo į 
vienuolyną, ketindamas pranešti apie tai, kas įvyko, de 
Selonžė ir pamėginti suminkštinti jo širdį. Tačiau Batistas 
atsitrenkė į tikrą sieną. 

- Ta moteris man mirusi! - sviedė Filipas su įsiūčiu, 
pribloškusiu jaunuolį - Ji padarė nepataisomą dalyką. 
Sykį aš jai atleidau, daugiau - ne! 


314 


- Ji laikė jus mirusiu, ir, kaip supratau, jai teko 
patirti sunkių išbandymų. 

- Atsiduodama Kampobasui ji žinojo, kad aš gyvas. 
Tai, kad ji manė, jog aš žuvęs - ne pasiteisinimas. 
Sakykim, aš sutiksiu gyventi su ja: kiek laiko ji bus 
man ištikima? Jos grožis traukia vyrus, 0 ji leidžiasi 
suviliojama. 

- Ji myli tiktai jus! 

- Galimas dalykas. Bet tik todėl, kad niekuomet 
nuo jos nepriklausiau. Kas atsitiks, kai mus užklups 
kasdieninio gyvenimo nuobodulys? Kam ji leis pajvairinti 
šį gyvenimą? Kokį vyrą aš turėsiu nužudyti, jei... 
nenužudvsiu jos pačios? Ne, Kolona. Aš atsisakau. 
Nenoriu išeiti iš proto. 

- O čia jums tai negresia? Jūs nesukurtas vienuolio 
gyvenimui... lygiai kaip ir aš. 

- Pasirinkote vienintelį prieglobstį, vertą riterio, 
o dabar atsirado priežastis, vardan kurios galite grįžti 
į gyvenimą. O aš ir toliau stovėsiu nebylioje sargyboje 
prie vienintelio žmogaus, kuriam sutikau tarnauti. 
Jei mano sielos neaplankys ramybė, tuomet padarysiu 
atgailą ir išjosiu kariauti su turkais, kaip jau sykį 
ketinau. 

- O... jūsų sūnus? Negi jūs netrokštate jo pamatyti? 

Filipo žvilgsnis sužaibavo, tačiau jis tuoj pat nuleido 
vokus. 

- Aš beprotiškai geidžiu jį išvysti! - išsiveržė duslus 
šūksnis. - Bet jei pamatysiu jį arba paliesiu, nebeturėsiu 
jėgų palikti. Tuomet tektų atimti iš jo motiną. Geriau 
nebandyti... Eikite iš čia, Kolona. Eikite savo keliu, 
palikite mane vieną. 

- Ar neleistumėte perduoti jai nors vieną 
pasveikinimo žodį? - nusiminęs pratarė Batistas. - Ji 
visiškai sugniuždyta, sunaikinta, gali atsitikti taip, kad 
ji niekuomet neatsigaus. 

- Pasakykite, kad patikiu jai savo sūnų ir tikiuosi, 
kad ji užaugins jį geru žmogumi, vertu savo protėvių. 
Žinau, ji turi kilnią ir drąsią širdį. Ir ne tokia jau ji 
kalta dėl to, kad kūnas silpnas. Pasakykite, kad aš 
melsiuosi už ją, už juos... 

Ir viskas. Filipas de Selonžė atidarė vienuolyno duris 
ir dingo už jų. Nusiminęs Batistas grįžo pas Fjorą, tačiau 
nesugebėjo perduoti beviltiškų Filipo žodžių. Kitą dieną 
jau Floranas, apimtas siutulingo pykčio, nuskuodė į 
vienuolyną, ketindamas priversti tą užsispyrėlį paklusti 
proto balsui, 0 tuo pačiu ir išdėstyti viską, ką apie jį 
galvoja. Bet jo nepriėmė ir jis grįžo nieko nepešęs. 
Zoržas Markezas, iš draugiškumo Fjorai pabandęs padaryti 
tą patį, irgi patyrė nesėkmę. Buvo aišku, jog Filipas 
nusprendė užsisklęsti savyje. 

Ketvirtos dienos rytą madam Nikolė, Batistas ir 
Floranas pasitarę nusprendė, jog laikas kažką daryti su 
Fjora. Tapo aišku, jog jaunoji moteris ketino numarinti 
save badu. 

- Aš nenoriu, - pareiškė Markezo žmona, - matyti 
ją mirštančią mano namuose. Eime drauge su manimi 
ir nepykite, jei mano žodžiai pasirodys per šiurkštūs. 

Laikydama rankoje padėklą su lengvais užkandžiais ir 
vyno buteliu, ji lydima abiejų jaunuolių pakilo į viršų 
laiptais į atsiskyrėlės kambarį. 

Nepaisant to, kad židinyje degė ugnis, kurios padedami 
šeimininkai kovojo su drėgme, sukelta gausių gegužės 
liūčių, patalpa atrodė gana niūriai. Madam Nikolė davė 
Floranui ženklą atitraukti sunkias užuolaidas. Į kambarį 
iš gatvės plūstelėjo pilka ir liūdna šviesa, nė trupučio 
neišsklaidžiusi viešpatavusio liūdesio, bet vis dėlto šviesa 
yra šviesa. Dabar jie galėjo matyti lovą ir gulinčią joje 
Fjorą. Atrodė, kad ji jau mirusi. Nesibaigiančių ašarų 
užaštrintos veido linijos taip ją susendino, kad abiems 
jaunuoliams suspaudė širdis. 

- Aš savo rankomis pasmaugčiau tą budelį! - suurzgė 
Floranas. - Tik pagalvokite - per ketvertą dienų ji sutiko 
išgerti vos keletą gurkšnių vandens! Nors galvą daužyk 
į sieną! 

- Tai nepadės. Kaip ir tai, jei užmuštum mesirą 
Filipą, - tarė Batistas. - Ji netaps nuo to laimingesnė. 

Tuo tarpu Nikolė mėgino pakylėti Fjorą ant pagalvių. 

- Jūs jau pakankamai prisiverkėt! - pareiškė ji. - 
Dabar reikia pavalgyti, netgi jei teks valgydinti jus lyg 
vaiką per čiulptuką. 

Iš lovos pasigirdo balsas. Jis buvo silpnas, bet vis 
dėlto galėjai pajusti užsispyrimą. 

- Palikite mane, Nikole. Aš nenoriu valgyti! Aš... 
daugiau niekuomet nebevalgysiu! 

- Iš tikrųjų? Tuomet paklausykite, ką jums pasakysiu! 
Norite mirti, ar ne tiesa? Bet man visiškai nesinori 
turėti savo namuose jūsų lavono. Eikite ir mirkite kur 
norite, tik ne pas mane! 

Fjora plačiai atvėrė akis, kuriose atsispindėjo skausmas 
ir nuostaba. 

- Ką jūs turite galvoje? 

- Man rodos, tai labai aišku! Prieš keletą dienų 
susitikau mylimą draugę ir buvau labai laiminga. O 
dabar ši draugė ruošiasi mirti po mano stogu - aš 
su tuo negaliu sutikti. Nors iki tam tikros ribos aš 
didžiuojuosi savo svetingumu, bet jis nėra toks 
didžiulis, kad leisčiau žmonėms čia mirti. Yra daugybė 
būdų nutraukti gyvenimą, bet pono Markezo namai 
netinkami nė vienam iš jų. Jei jums taip norisi 
mirti dėl kažkokio vyriškio užsispyrimo, pasistenkite 
susirasti sau kitą yietą. 

- Jūs norite, kad išvažiuočiau? O, Nikole... 

- Paklausykite, Fjora, viskas labai paprasta: arba jūs 
pradedate valgyti - o tai tiesiog būtina, norint atgauti 
jėgas - arba aš drauge su šiais jaunuoliais valgydinsiu 
jus per jėgą, kad ištvertumėte keleto Ijė kelionę. 

- Kaip galite būti tokia žiauri? 

- Tai aš - žiauri? Pažvelkite į save! - Madam Nikolė 
ryžtingai prikišo prie jaunosios moters veido mažytį 
veidrodėlį. - Štai į ką tapote panaši po keturių dienų 
ašafojimo! Kuris vyras vertas tokios savanoriškos 
savigriovos? Jūs, viena gražiausių moterų, kurias aš 
pažįstu, virtote tikra griuvena! Pagalvokite apie savo 
sūnų. Dabar jis nebeturi tėvo, norite, kad vargšelis 
netektų ir motinos? 

- Tėvas jam reikalingesnis nei aš. 

- Galite galvoti kaip tinkama. Tačiau man atrodo, 
kad jūs jau apverkėte mesirą de Selonžė. Jei jam patinka 
būti tyram kaip krištolas ir gedėti princo, kurio mirtis 
daugeliui atnešė palengvėjimą - tai jo reikalas. Bet jūs, 
jūs juk jauna, graži... žinoma, jei baigsite kvailioti... Juk 
prieš akis dar visas gyvenimas! Paklausykite, ką pasakys 
Batistas. | 

- Jūs kalbėjote su juo, Batistai? Jūs matėte jį? 

- Mačiau. Ir kalbėjausi... bet jums nieko nesakysiu 
tol, kol nesuvalgysite ko nors stipresnio, - pareiškė pažas, 
tvirtai nusprendęs laikytis madam Nikolės sumanytos 
taktikos. | 

- Jūs iš tikrųjų norite priversti mane gyventi? 

- Žinoma! Valgykite! Pasikalbėsime po to. 

Prilaikoma gailestingojo Florano, Fjora suvalgė keletą 
šaukštelių kiaušinių trynių, suplaktų su medumi, išgėrė 
gurkšnelį puikaus vyno, pakramtė du gabaliukus džiovintų 
abrikosų ir be jėgų krito ant pagalvių. Jos skruostai 
truputį parausvėjo. 

- Padariau tai, ko norėjote. O dabar kalbėkite, Batistai! 

Stengdamasis išvengti nemalonių dalykų, jaunuolis 
bendrais bruožais papasakojo apie paskutinį savo 
susitikimą su Filipu ir šitaip užbaigė: 

- Pakluskite jam, dona Fjora. Svarbiausia dabar esate 
jūs ir jūsų vaikas. Dievas liudininkas - aš vis dar gerbiu 
ir Žaviuosi jūsų -vyru, bet tai praeito šimtmečio Žmogus, 

o jūs jauna. Jums reikia gyventi toliau. Dar galite 
suteikti tiek džiaugsmo pasauliui! 

Kurį laiką Fjora tylėjo, įsiklausydama į savo vidų - 
kokį atgarsį jos sieloje sukėlė išmintingi buvusio pažo 
žodžiai? Po to ji apsisprendė: 

- Sakykite, kokį patarimą norėtumėte man duoti? 

- Visų pirma, grįžikte. Kad ir kokia gera madam 
Nikolė, nepasveiksite čia iki galo, nes per daug arti 
yra... jis. Išvažiuokite. Ten, toli, jūs pamažu vėl atgausite 
jėgas. O mums, jūsų draugams, šito tik ir tereikia. 

Blanki šypsena pirmą sykį pravėrė išbalusias lūpas. 

- O jūs, Batistai, turėjote būti jau toli! Juk įkalbėjau 
jus palikti vienuolyną ne tam, kad rūpintumėtės manimi. 

- Žinau, bet nepaliksiu jūsų, kol nepamatysiu 
išvažiuojančios keliu į Rabodjerą. 

Jaunoji moteris žvilgsniu padėkojo tiems, kurie stovėjo 
prie lovos išsigandusiais veidais, po to, susiradusi madam 
Nikolės ranką, lengvai ją suspaudė. 

- Jūs nuostabūs draugai, - sušnabždėjo ji. - Amžinai 
būsiu dėkinga dangui už tai, kad jus atsiuntė Čia. 

Po dviejų dienų, karštai padėkoję Markezų porai už 
svetingumą ir draugiškus jausmus, Fjora su dviem 
palydovais išvyko iš Nansi. Jaunuoliai iš paskutiniųjų 
pasipriešino jos norui atsisveikinimui aplankyti šv.Jurgio 
bažnyčią ir jie, aplenkę turgų, prajojo Fur Sakrė gatve 
hercogo rūmus ir pasuko tiesiai prie Krafo vartų. Fjora 
iš paskutiniųjų stengėsi nepasukti galvos į Švenčiausiosios 
Dievo Motinos vienuolyno sienas. Reikėjo pamiršti Filipą, 
netgi jei tai neįmanoma. Ji tikėjosi, kad laikui bėgant 
šis brangus ir Žiaurus atvaizdas išnyks iš atminties. 

Žoržas „Markezas paaiškino, kad jie visi drauge gali 
vykti iki Zuanvilio, kur jų keliai išsiskirs. Batistas, gerai 
apsirengęs ir turintis pakankamą pinigų sumą ilgai kelionei 
į Romą, pasuks į pietus per Somoną, Langrą, Dižoną, 
Lioną ir Ronos slėnį, o Marselyje sės į laivą. Fjora su 
Floranu patrauks į vakarus ir, pravažiavę Trua, Saną, 

Montarži ir Orleaną, atsidurs didžiajame kelyje, vedan- 
čiame link Luaros. 

Iš pradžių vaikinai nenorėjo pernelyg varginti Fjoros, 
ne visai atsigavusios po savanoriško badavimo, todėl 
sugaišo dvi dienas kelionei iš Lotaringijos sostinės iki 
Žuanvilio priemiesčių. Stiprios liūtys baigėsi ir oras 
pasidarė jei ne puikus, tai bent jau pakenčiamas. 

- Greitai jūs išvysite jūrą ir saulę virš Romos, - 
atsiduso Fjora, atsisveikindama su Batistu prie Vodemono 
pilies sienų. 

Ji vylėsi, kad jų išsiskyrimas netruks ilgai. 

- Aš taip seniai jų nemačiau, - atsakė jaunuolis, - 
kad galiu niekuomet nebepriprasti. 

- Nepamirškite, jog turite draugų Prancūzijoje, 0 jei 
po vestuvių panorėsite su Antonija įšvykti ten, kur 
truputį vėsesnis oras, arba jei teks slapstytis nuo 
popiežiaus pykčio, važiuokite tiesiai pas mus! 

- Galite būti tikra - aš niekuomet jūsų nepamiršiu. 
Leiskite apkabinti jus ir už Antoniją. Telaimina jus 
Dievas, dona Fjora, ir tegu Jis suteikia jums pagaliau 
tokią laimę, kokios esate verta! 

- Jam teks stipriai pasidarbuoti! Suprantate, man 
rodos, kad aš ne tam sutverta. Ką gi, vis dėlto reikės 
kaip nors gyventi... 

Ji stovėjo kelių sankryžoje ir laikydama rankoje vadeles 
žiūrėjo, kaip Kolona šuoliais lekia į Marnos pusę, kurios 
ramiame vandenyje atsispindėjo dangus,  nusagstytas 
mažyčiais debesėliais. Fjora pagalvojo, jog Dievo keliai 
iš tikrųjų nežinomi - Batistui vėl pajutus gyvenimo skonį, 
jos pačios gyvenimas buvo sudaužytas į šipulius. 

- Na kaip? - paklausė Floranas, kukliai stovėjęs 
nuošalyje. - Ką dabar darysime? 

- Bet... juk mes grįžtame namo? 

- Tai aš suprantu, o paskui? 

- Paskui? Nežinau. Iš tikrųjų nežinau. Reikia pagalvoti, 
o pirmiausia - gerai pailsėti: Niekuomet dar nejutau 
tokio baisaus nuovargio... 


- Tai suprantama. Tuomet jokime lėtai, su sustojimais, 
juo labiau kad nėra kur skubėti! 

Fjora visiškai nuoširdžiai pasakė nežinanti, kaip gyvens 
toliau. Dabar skausmas sumišo su pykčiu ant to, kuris 
metė ją, palikdamas be jokios pagalbos ir dar su 
sąlyga padaryti iš jų sūnaus žmogų, vertą protėvių. Ši 
sąlyga neleido nė pagalvoti apie Frančeską Beltramį, 
niekuomet neturėjus; kilnių titulų. Kiek pamąsčiusi 
Fjora susigriebė nieko nežinanti apie Selonžė giminės 
praeitį, ir jei ji aistringai pamilo vieną jos atstovą, 
įsibrovusį į jos gyvenimą, tai dar nereiškė, kad jis yra 
tikras krikščioniško gailestingumo pavyzdys. Jis netgi 
nebuvo ypatingai žmogiškas, o riterio pareigą suprato 
pernelyg tiesmukai. Jos pačios protėviai Brevajai, kurių 
tipiškas atstovas buvo senasis Pjeras, irgi neturėjo nieko 
ypatingai sektino. 

Be to, Filipas nenori, kad jo sūnus tarnautų Prancūzijos 
karaliui. Ką gi tuomet daryti? Kaip viską išspręsti? Ką 
pasirinkti? 

Aušo šiltas pavasaris. Ilgos kelionės namo metu 
Fjora patyliukais svarstė būsimo gyvenimo planus. Jai 
buvo nesvarbu, ką Filipas galvoja apie jos giminaičius 
Florencijoje ir nė kiek nerūpėjo nedraugiškas jo požiūris 
į Žmones, prekybą laikiusiais menu. Joje vėl prabudo 
florentietė, jai šovė į galvą mintis, kad būtų neblogai, 
jei Lorensas Medičis laimėtų karą su popiežiumi. 
Tuomet ji galėtų grįžti į Florenciją su savo vaikais, 
Leonarda ir tais, kurie sutiktų važiuoti kartu. Galimybė 
pasiimti mažąją Lorensą teikė džiaugsmo. Slaptas balsas 
šnabždėjo, jog atimti iš Nardi mažylę dabar būtų 
pernelyg žiauru, tačiau Fjora privertė jį  nutilti, 
nusprendusi, jog Anjolas pats norės paskutinius savo 
gyvenimo metus praleisti gimtajame mieste, o Anjelai 

tai irgi turėtų patikti. Reikės visa tai gerai apgalvoti. 
Galimas dalykas, kad karas, apie kurį ji nieko nežinojo, 
baigsis dar ne taip greitai. 

Šitaip mąstė Fjora, žirgo kanopoms slysčiojant šlapiu 
keliu. Kuo arčiau buvo Luaros apylinkės, tuo stipriau 
ji troško išvysti mažąjį namelį, šalia kurio jau tikriausiai 
žydėjo sodas, pilnas įvairiausių kvapų. Fjora norėjo 
pasislėpti savo jaukiame rojuje ir svarbiausia - niekur 
iš ten nebeišvažiuoti ir gyventi ilgai ilgai... 

Ir štai prajojusi rytinius Tūro vartus ir kelią, vedusį 
į karališkuosius Plesi le Tūro rūmus, Fjora pasiekė 
savąjį kelią. Tarsi nusimetusi nuo pečių sunkią naštą, 
ji Iš visų jėgų džiaugsmingai suriko, išgąsdindama 
aplinkines varnas, ir paleido arklį šuoliais. Virš jaunos 
medžių žalumos jaunoji moteris išvydo savo namų stogą 
ir kriaušės, užstojusios laiptų bokštelį, viršūnę. 
Nemažindama greičio ji praskriejo vingiuota alėja, 
apsodinta žaliuojančiais ąžuolais, ir tik pamačiusi savo 
duris, sutramdė arklį. 

- Leonarda! Peronele! Chatun! Etjenai! Mes grįžome! 

Atsakymo nebuvo... 

Staiga iš virtuvės išbėgo Peronelė ir apsipylusi ašaromis 
puolė prie atvykėlių šaukdama: 

- Gelbėkitės! Vardan viso, kas šventa, gelbėkitės! 
Neleiskite savęs suimti! 


Nei Fjora, nei Floranas nespėjo užduoti Peronelei nė 
vieno klausimo, kai jai už nugaros pasirodė sargybiniai 
ir pabandė sutramdyti senutę. Jie garsiai šūktelėjo ir 
dar du sargybiniai išlindo iš už namo. Visi keturi puolė 
prie arklių, mėgindami sugriebti juos už pavadžių, nors 
raiteliai kaip įmanydami priešinosi. 

- Ką visa tai reiškia? - pasipiktinusi sušuko Fjora. - 
Ko jūs iš manęs norite? 

Kareiviams pavyko sugriebti Peronelę, kuri apsipylusi 
„ašaromis mėgino kažką pasakyti, ir nusitempė į vidų. 

- Tai reiškia, kad jūs suimta, - nuskambėjo balsas, 
kuriame Fjora pajuto pergalingą džiugesį. 

Jaunoji moteris netikėjo savo akimis - tai iš tiesų 
buvo Olivjė Ie Denas; lydimas seržanto, jis pasirodė ant 
namų slenksčio ir greitai pasuko prie Fjoros. Du 
sargybiniai, be jokių ceremonijų nutraukę ją nuo balno, 
atsistojo iš abiejų pusių. 

- Aš suimta? Kodėl? Už ką? - šūktelėjo jaunoji 
moteris. 

- Mūsų gerbiamas karalius jums tai paaiškins... galbūt. 
Galiu pasakyti, kad reikalas labai rimtas ir kalba eina 
mažiausiai apie išdavystę. 

- Kur mano sūnus? Kur ponia Leonarda ir Chatun? 

- Saugioje vietoje, nesijaudinkite. Su jais elgiamasi 
visiškai padoriai... 

- O aš, - riktelėjo Floranas, bergždžiai stengdamasis 
išlaisvinti Fjorą, - ką, aš irgi suimtas? 

- Tu? - niekinamai pratarė barzdaskutys. - Tu tik 
tarnas. Tave pakars kitoje vietoje! 

- Niekuomet! Aš niekuomet nepaliksiu donos Fjoros, 
tegu mane suima drauge su ja! 

- Seržante! - įsakė le Denas, nutaisęs didžiulio pono, 
kuriam pradeda kažkas įkyrėti, miną. - Išvaduokite mus 
nuo šio vaikiščio. Nuveskite jį į arklidę ir suriškite, o 
mes kol kas pagalvosime, ką su juo daryti. 

Beviltiškai besipriešinantį jaunuolį nuvilko į arklidę, oO 
Fjorai buvo surištos rankos ir ją iš visų pusių apstojo 
sargybiniai. Tai, kas įvyko, buvo taip netikėta ir Žiauru, 
kad ji nė nemėgino priešintis. Tačiau jaunoji moteris 
vis dėlto suteikė sau malonumą, niekinančiu žvilgsniu 
nužvelgdama  menkadvasį juodai vilkintį Žmogų, visų 
akivaizdoje begėdiškai atvirai triumfuojantį. 

- Jūs gavote, ko troškote, ar ne tiesa? Jei teisingai 
supratau, dabar esate mano namų šeimininkas? 

- Jūsų namų? Karalius visuomet turi teisę atimti savo 

dovaną iš to, kas apvylė jo pasitikėjimą! 

- Bet jūs pats jo, žinoma, neapgaudinėjate? 

- Suprantama, ne! Jei jus tai nudžiugins, pasakysiu, 
jog aš čia dar neįsikūriau ir labai gailiuosi, nes namai 
puikūs. Ir taip skoningai apstatyti! Atvykau tiktai jų 
apžiūrėti, bet neabejokite, greitai persikelsiu ilgam. 

- Nesidžiaukite anksčiau laiko! Blogas įprotis dalytis 
neužmušto lokio kailį Na, ir kur gi mane vešite? Į 
Lošą? 

- Deja, ne! Man tai patiktų, bet karalius įsakė 
pristatyti jus į karališkąjį kalėjimą Plesi. Jis nori, kad 
būtumėt šalia jo. 

Fjoros širdį staiga užplūdo sielvartas, sušvelnindamas 
išdidumą. 

- Kadangi manote laimėjęs, ar galite parodyti - ne, 
ne kilniadvasiškumą - truputį paprasto žmogiškumo. 
Pasakykite, kur mano sūnus. Turėtumėt suprasti, jog aš 
smarkiai jaudinuosi. 

- Iš tikrųjų? Neatrodo, kad būtumėt labai juo 
susirūpinusi. Kaip ir dukterimi, beje... 

Fjora mėgino apsimesti, jog smūgis nepasiekė tikslo, 
tačiau viskas buvo toli gražu ne taip. Iš kur šis nelabasis 
sužinojo apie Lorensą? Gal ją sekė nuo pat išvykimo 
iš Rabodjero, gal ją sekė visą laiką? Tai atrodė beveik 
neįmanoma, tačiau Fjora seniai žinojo, kad Liudvikas XI 
visam laikui išbraukė iš savo žodyno žodį “neįmanoma"". 
Daugiau ji nesiryžo niekšui Ie Denui užduoti nė vieno 
klausimo, nenorėdama suteikti galimybės piktdžiugai, todėl 
kreipėsi į seržantą: 

- Kadangi mane siunčia į kalėjimą, ar negalėtumėte 
manęs palydėti? Aš privalau pailsėti ten ar kurioje kitoje 
vietoje. 

Jie leidosi į kelią, lydimi įtūžusio Florano, surišto ir 
uždaryto arklidėje, riksmų. Po pusvalandžio Fjora ir jos 
eskortas atsidūrė vidiniame pilies kieme. Jaunoji moteris 
manė, kad ją uždarys izoliuotame bokšte, kurį vadino 
“karališkąja malone", pirmajame kieme, tačiau ją nuvedė 


324 


toliau. Jie praėjo pastatą, aplink kurį buvo išsidėsčiusios 
škotų gvardiečių kareivinės, tuo metu kaip tikriems savo 
kalnuotosios šalies sūnums su laukiniais  riksmais 
besipešantiems tarpusavy visuose kiemo kampuose. Fjora 
pamėgino tarp jų surasti savo aukštąjį draugą, tačiau jo 
nepamačiusi nebekreipė dėmesio į tai, kas vyko aplinkui. 

Kitas mažesnis kalėjimas buvo šio kiemo ir sodo 
kampe tiesiog sienoje, supusioje karaliaus buveinę. Ji 
buvo skirta kilmingiems belaisviams ir naujai atvykusioji, 
maniusi pateksianti į paprastą kalėjimą, maloniai nustebo. 
Kambaryje, į kurį ją nuvedė, nebuvo nieko nereikalingo: 
akmens plytelių grindys, masyvios medinės durys, apkaltos 
storomis metalinėmis juostomis, ir mažytis grotuotas 
langelis jose. Langas, kad nebūtų galima pabėgti, buvo 
gana aukštai ir apkaltas dviem metaliniais kūdikio rankos 
storumo strypais. Bet vis dėlto tai buvo tikras kambarys 
su tikra lova, paklodėmis ir antklodėmis, tualetiniu 
staliuku, didžiuliu stalu, skrynia rūbams ir dviem krėslais. 
Prižiūrėtojas, pasitikęs Fjorą, buvo panašus į Žmogų, o 
ne į sarginį šunį: kai jis atvėrė duris, pasiūlė jai ranką 
ir padėjo perlipti per aukštoką slenkstį. Ji su šypsena 
padėkojo jam, po to priėjo prie lovos ir nieko nelaukusi 
susiruošė miegoti. Lova jai atrodė lyg atsiųsta dangaus: 
šis netikėtas likimo smūgis, juo žiauresnis po šitiekos 
kančių, kurias teko patirti, Fjorą, galėjo pastūmėti į 
beprotybę. 

Kitą rytą ji pabudo nuo triukšmo. Tai kalėjimo 
prižiūrėtojas atstūmė skląstį ir įnešė į kambarį valgį. 

- Jūs turbūt praalkote, - pasakė jis su maloniu 
akcentu, būdingu Tureni gyventojams. - Aš ir vakar 
buvau atnešęs vakarienę, bet matau, jog jūs jos nė 
nepalietėt. Taip gerai miegojote... 

- Tiesa, - atsakė Fjora. - Aš labai praalkau, bet jei 
atnešite vandens, kad galėčiau nusiprausti, būsiu be galo 
dėkinga. 

Pasiraususi krepšelyje ji ištraukė sidabrinę monetą ir 
ištiesė ją prižiūrėtojui, bet šis atsisakė: 

- Ne, dėkoju, madam! Karalius įsakė, kad jums būtų 
suteikta viskas, ko reikia. Patarnaudamas jums aš tik 
vykdau pareigą! 

- Viskas, ko reikia? Bijau, kad negalėsite duoti man 
to, ko labiausiai reikia - mano sūnaus. 

Vyriškis nusiminęs skėstelėjo rankomis. 

- Deja, ne. Galiu duoti tik tai, kas leista. Patikėkite, 
man labai gaila... Tuojau atnešiu šilto vandens, muilo ir 
rankšluostį O kol kas truputį pavalgykite, nes viskas 
netrukus atauš. 

Ant stalo stovėjo karštas pienas, traškanti ir dar šilta 
duona, medus ir nedidelis gabalėlis sviesto, suvyniotas į 
gražų vynuogės lapą, į kurį Fjora žvelgė su neslepiama 
nuostaba. 

- Jūs visus taip maitinate? Ne kiekvienoje geroje 
užeigoje sulauksi tokio pagarbaus elgesio su klientais! 

- Reikalas tas, kad jūs čia esate viena ir mano 
žmonai buvo leista imti valgį iš karališkosios virtuvės. 
Be to, tai nepaprastas kalėjimas ir jame būna mažai 
žmonių. Jis kaip diena nuo nakties skiriasi nuo kalėjimo 
pirmajame kieme. O be to, man buvo taip įsakyta. 

- Ar galiu priimti lankytojus? Norėčiau pasimatyti su 
seržantu Mortimeru iš škotų gvardijos. 

- Su Viesulu? - juokais paklausė prižiūrėtojas. - Jį 
čia visi pažįsta. Deja, nieko negaliu padaryti. Visų pirma 
todėl, kad jūs, madam grafiene, esate slapta kalinė. Be 
to, jo nėra Plesi. Einu, atnešiu vandens. 

- Dar vieną žodį! Sakykite, kuo jūs vardu? 

- Greguaras,, madam. Greguaras Lebrė, bet užteks 
tiesiog - Greguaras, jūsų šviesybės paslaugoms! 

Lengvai nusilenkęs nuostabusis prižiūrėtojas paliko 
Fjorą mėgautis dar nuostabesniais pusryčiais. Valgydama 
ji pamėgino susikaupti. Buvo aišku, jog jai rodoma 
pagarba, bet tuo pat metu ji neturėjo teisės matytis su 

sūnumi ir Leonarda, be to, neteko namų... Po to ji 
prisiminė vakarykštį šiurkštų kareivių elgesį su Peronele, 
tai, kaip jie iš paskutiniųjų stengėsi neleisti joms 
pasikalbėti, grubų šlykščiojo Ie Deno toną ir suprato, 
jog karalius davė tikslius nurodymus, kaip su ja elgtis, 
ir barzdaskutys nedrįso jų laužyti. Iškilo klausimas: kodėl? 
Kokį nusikaltimą ji padarė?) Le Denas ištarė žodį 
"išdavystė" ir pridūrė, kad reikalas labai rimtas. Bet kaip 
ir kada ji galėjo išduoti karalių ir netgi pačią Prancūziją? 
Tas bjaurus tipas užsiminė apie Lorensą... Nuo šios 
minties Fjora sudrebėjo. Bet mergytės gimimas, kurį ji 
norėjo išlaikyti paslaptyje, negalėjo taip stipriai įžeisti 
karaliaus! Argi dėl to jis galėtų šitaip žiauriai pasielgti 
su Fjora? Buvo aišku, jog įvyko nesusipratimas, kuriuo 
gudriai pasinaudojo barzdaskutys arba kas nors kitas, 
troškęs Fjorai blogo. O galbūt ją apšmeižė?.. Jaunoji 
moteris žinojo karalių esant ypatingai įtarų. Jei jis 
spėdavo esąs apgaudinėjamas, galėdavo sutraukyti stip- 
riausius draugiškus ryšius ir pasielgti labai žiauriai. Reikia 
kuo greičiau su juo pasikalbėti! 

Kai Greguaras grįžo su reikiamais daiktais, Fjora 
paprašė jo pranešti karaliu, kad ji nori kuo greičiau 
su juo susitikti ir pasiaiškinti. Tačiau prižiūrėtojas nieko 
negalėjo padėti: karaliaus Plesi nebuvo, jis su jos didenybe 
karaliene gyveno Ambuaze ir abu buvo susirūpinę įpėdinio 
sveikata. 

- Kaip jūs manote, ar jis ilgai tenai užtruks? 

- Paprastai jis ten ilgai nebūna, bet kas gali žinoti, 
ar mažojo princo sveikata nepablogės. Pakentėkite, ponia 
grafiene! ' Labai nustebsiu, jei karalius atvykęs iš karto 
nepasikvies jūsų. 

Kentėti! Šios dorybės, kurią vertino Demetrijas, Fjora 
taip ir neišsiugdė. Jai labiau patikdavo daryti greitus 
sprendimus, skubinti įvykius. Tie devyni mėnesiai, kai ji 
laukėsi vaiko, pavirto ištisais devyneriais amžiais! Šitoks 
požiūris linksmino Leonardą. Todėl ir šį kartą kantrybė 


327 


jai reiškė naują išbandymą. Argi motina sutiks ilgai 
laukti, kol jai pasakys, kur yra jos vaikas? 

Tačiau laukti reikėjo. Jaunai ir nieko neveikiančiai 
moteriai kiekviena valanda slinko kankinamai ilgai, o 
Greguaras netgi negalėjo jai atnešti knygų, kurios būtų 
palengvinę šį nepakenčiamą laukimą. Tokioje situacijoje 
jį buvo atsidūrusi ne pirmą sykį, bet niekuomet dar 
taip nekentėjo, nes anksčiau nemalonumai buvo susiję 
tik su ja viena, o dabar tai lietė artimuosius. Kur galėjo 
būti Leonarda, Chatun ir mažasis Filipas? Karalius žinojo, 
kad atskyręs ją nuo šių Žmonių ir nepranešęs jai jų 
buvimo vietos, pasmerkia ją ypač žiauriai kančiai, 
neišperkamai išoriniais kambario patogumais, geru maistu 
ir rūbais - tais, kuriuos ji paliko Rabodjere ir rado čia 
skrynioje. Guodė tik viena: Liudvikas irgi labai mylėjo 
vaikus ir negalėjo padaryti blogo jos kūdikiui. Su Filipu, 
be abejo, buvo elgiamasi geriau, negu su jo motina. 
Bet kaip ilgai slinko tos kelios dienos, leidžiamos 
prižiūrėtojo draugijoje! 

Fjora stengėsi elgtis nepriekaištingai, kiekvieną dieną 
kruopščiai užsiiminėdavo tualetu, keitė  baltinius ir 
sukneles. Greguaro žmona skalbė ir lygino. Tai buvo, 
beje, vienas iš būdų įtvirtinti savo išdidumą; be to, ji 
nenorėjo būti užklupta netikėtai, troško atrodyti puikiai, 
kai ateis jos išvesti pas teisėją... arba teisėjus. 

Devintos dienos vakare į kambarį įbėgo uždusęs 
Greguaras: 

- Ponia grafiene, karalius! Karalius atvažiavo... 

Fjora tai jau žinojo. Ji girdėjo būgnų tratėjimą, 
sidabrinių trimitų gaudesį ir triukšmą, sukeltą daugybės 
raitelių su šunimis ir visų kitų, lydinčių kelionėje įžymų 
didiką. Fjoros širdis ėmė plakti greičiau ir stipriau. 
Pagaliau ji sužinos, kuo yra kaltinama! 

Tačiau praėjo dar dvi begalinės dienos, ji nuolat 
kankino save klausimu, ar tik jos nepamiršo ir ar neteks 
šiame kalėjime nugyventi visą likusį gyvenimą! 

Tą vakarą ji atsigulė iš karto po vakarinės ruošos ir 
maldos. Širdis buvo sunki ir ji nebežinojo, ką manyti. 
Mintys neleido užmigti. Fjora gulėjo lovoje ir nervingai 
glostė supintus į kasą plaukus, įsiklausydama į pirmajame 
kieme, buvusiame prie pat rūmų, skambėjusį bokšto 
varpą. Kaip ir kiti kaliniai, ji gyveno tuo, ką galėjo 
išgirsti... Staiga ji pašoko - kažkas rakino duris, 0 juk 
jau buvo vidurnaktis... 

Tarpdury pasirodė Greguaras su žibintu rankoje, o 
už jo Fjora pastebėjo du kareivius, apsiginklavusius 
alebardomis, atspindėjusiomis žibinto šviesą. 

- Greičiau, greičiau! - pašaukė  Greguaras. - 
Apsirenkite, karalius jūsų laukia! 

Pašokusi iš lovos Fjora išvydo priešais save išsigandusį 

- Tokiu metu? - paklausė ji. 

- Taip. Ačiū Dievu, kad nemiegojote! Maldauju, 
paskubėkite! 

Fjora greitai apsirengė, apsiavė ir nesusišukavusi plaukų 
užsimetė ant jų vualį. Viskas įvyko per dvi minutes ir 
štai ji jau skubėjo prie durų, kur jos laukė sargybiniai. 
Du ėjo priekyje, o du - už nugaros. Nulipę laiptais jie 
išėjo į kiemą, tokiu metu tuščią ir tylų. Girdėjosi tiktai 
sargybinių žingsniai ir triukšmas, sklidęs iš netoli esančio 
kaimo. Naktis nuvo puiki, tyra ir pilna žvaigždžių. Po 
šitiekos kalėjimo dienų Fjora godžiai traukė gryną orą. 
Kaip maloniai kvepėjo topoliai! 

Plesi skendėjo tamsoje, tiktai karaliaus kambaryje degė 
keletas žvakių ir vienas žibintas virš įėjimo į aštuoniakampį 
bokštą, iš kurio laiptai vedė į karaliaus apartamentus. 
Kitoje Luaros pusėje sulojo šuo, pilyje atsiliepė vienas, 
po to dar keletas balsų. | 

Prie durų į karaliaus kambarį stovėjo škotų gvardiečiai, 
tačiau jas atidarė karaliaus tarnas ir pakvietė Fjorą įeiti. 
Po to jis tuoj pat dingo, tyliai nuspaudęs drožinėtą 
ąžuolo rankeną. 

Nors kambaryje buvo labai šilta, karalius sėdėjo krėsle 
apsikamšęs kaip žiemą: kiaunės kailis, ant galvos iki 
ausų užsmaukta šilta kepurė. Krėslas su daugybe 
pagalvėlių stovėjo šalia židinio, kuriame degė linksma ir 
kaitri ugnis. Prie krėslo buvo padėtas kandeliabras su 
penkiomis žvakėmis, drauge su židiniu skleidusiomis 
kambaryje šviesą, taigi du trečdaliai patalpos skendėjo 
tamsoje, ir dėl to ji atrodė erdvesnė, nei buvo iš tikrųjų. 

Karalius nė nežvilgtelėjo į Fjorą. Jis žiūrėjo į ugnį 
ir nemalonus profilis su ilga ir aštria nosimi, masyviu 
ir užsispyrusiu smakru bei niekinamai sučiauptomis lūpomis 
aiškiai išsiskyrė degančios ugnies fone, matėsi netgi sunkių 
lyg vėžlio vokų raukšlės, vokų, iš po kurių sklido prigesęs 
žvilgsnis. Liudvikas šildėsi virš ugnies rankas, kurių 
stebuklingu būdu nepaveikė laikas, retkarčiais patrindamas 
jas vieną į kitą. 

Kadangi jis nepasuko galvos, Fjora žengė keletą 
žingsnių kilimu, ant kurio gulėjo šunys. Jie iš karto 
pakėlė galvas, uosdami svetimo žmogaus kvapą ir laukė 
ženklo. Deja, jo negavo nei jie, nei Fjora, kuri tikėjosi 
išgirsti bent pasveikinimo žodį. 

Ji žinojo, kad karaliaus pyktis gali būti baisus, todėl 
nedrumstė tylos, ėmusios vis labiau slėgti. Ji žemai 
nusilenkė ir laukė įsakymo keltis, bet karalius vis dar 
tylėjo. Tuomet, beveik netekusi savitvardos dėl užplūdusios 
baimės ir nepaisydama audros, kurią rizikavo užsitraukti 
ant savo galvos, ji sušnabždėjo: 

- Pone!.. Nežinau, kodėl karalius slepia nuo manęs 
savo žvilgsnį ir ką tokio padariau, kad užsitarnavau jo 
pyktį, bet atsiklaupusi ant kelių prašau pasakyti nors 
viena: kas atsitiko mano sūnui? 

Vietoj atsako vėl įsivyravo gąsdinanti tyla. Ji pajuto, 
kaip susigniaužė gerklė, o iš akių nevalingai ištryško 
ašaros. Staiga karalius atsigręžė, ir ji išvydo aštrų žvilgsnį, 
kuriame degė sunkiai valdomas įsiūtis. 

- Jūsų sūnus? - niekinamai pasakė jis, priversdamas 
Fjorą krūptelėti lyg nuo botago kirčio. - Nusprendėte 
juo pasirūpinti? Kiek laiko buvote kartu per tuos dvejetą 
metų nuo jo gimimo? 

- Labai mažai, bet karalius turėtų žinoti... 

- Aš nieko nežinau! Atsistokite! Jūs pernelyg panaši 
į nuteistą mirti, bet... sprendimo kol kas nėra. 

- Manęs laukia nuosprendis? Bet kuo aš įžeidžiau 
karalių? 

Jis vėl nusigręžė nuo šios trapios, pernelyg žavingos 
figūrėlės ir nuo tų didžiulių pilkų akių, kurios blizgėjo 
nuo ašarų. 

- Įžeidėt? Švelniai pasakyta, madam! Jūs mane 
pažeminote, išdavėte ir, galimas dalykas, kėsinotės į mano 
gyvybę. 

- Aš? 

Riksmas išsiveržė taip staiga, kad karalius krūptelėjo. 
Jo burną iškreipė nervinis tikas, o šnervės pradėjo virpėti. 

- Taip, jūs. Kai Florencija jus išvijo, aš priglaudžiau, 
įvedžiau į savo namus ir apgyvendinau šalia. Ir 
teatleidžia man Dievas, jaučiau jums draugiškumą! Tarsi 
blaivaus proto vyras galėtų moteriai jausti ką nors 
panašaus! 

Jis ištarė šiuos žodžius su tokia išraiška, kad Fjora 
pajuto, kaip augantis pyktis išdžiovino ašaras. 

- Pone! Argi ne moters įsčios išnešiojo karalių? 

Jo žvilgsnyje ji įskaitė nepasitenkinimą, o galbūt ir 
liūdesį. 

- Karalienė, mano motina, buvo šventa ir kilni moteris 
ir tos laimės, kurios jūs visi be galo trokštate, jai neteko 
patirti dėl labai paprastos priežasties - ji buvo negraži. 
Užtat mano senelė galų gale pardavė Prancūziją anglams. 
Aš niekuomet nepakenčiau moterų savo aplinkoje ir 
reičiausiai buvau netekęs proto, kai padariau jums išimtį! 

tai kodėl aš atėmiau iš jūsų Rabodjerą. 

- O mano sūnus, kas su juo atsitiko? 

- Jį išauklės taip, kaip pridera jo kilmei. Patikėsiu 
jį didžiajam bastardui Antuanui, kuris padarys iš jo 
žmogų. 

- Didžiai gerbiu monsinjorą Antuaną, bet kol gyva, 
nepripažinsiu jam teisės auklėti sūnų! 

- Kol gyva? O jūs tikra, kad tai truks ilgai? 

- O! Karalius nuteis mane... mirti? 

- Lygiai tą patį jūs ketinote padaryti su manimi! 

- Niekuomet! Prisiekiu sielos išganymu, niekuomet 
negeidžiau jūsų mirties! Priešingu atveju turėčiau netekti 
proto! 

- Arba pasidaryti labai gudri. Nesate apsigimusi 
florentietė, madam, bet pamažu ja tapote, ir atrodo, jog 
intrigų labirintuose jums nebėra jokių paslapčių! Juk 
neneigsite to, kad praeitą vasarą parašėte laišką, kurį 
padavėte popiežiaus legatui Avinjone? 

- Kardinolui dela Roverei? Žinoma, pone, nesiruošiu 
to neigti. 

- Kam parašėte tą laišką? 

- Mylimai draugei, padėjusiai pabėgti iš Romos, 
nusikasti iki Florencijos ir tam tikru būdu išgelbėti 
monsinjorui Lorensui gyvybę, - sinjorai Kotrynai Sforcai. 

- Ką skubaus norėjote pranešti? 

- Perduoti pavėluotos padėkos žodžius. Beje, šį laišką 
parašiau atkakliai prašoma kardinolo. 

- Kaip viskas natūralu! - pasakė karalius, gūžtelėjęs 
pečiais. - O kodėl dela Roverė prašė jus šito? 

- Tai gana paprasta. Jis labai myli savo pusseserę ir 
jam pasirodė, kad ji dėl man suteiktos pagalbos patyrė 
daugybę nemalonumų. Ir kardinolas legatas panoro, kad 
aš pareikščiau donai Kotrynai dėkingumą ir pažadėčiau 
pasikalbėti su karaliumi apie tai, kad jis įsikištų ir 
sustabdytų karą tarp Romos ir Florencijos. 

- Pasikalbėti labai paprasta: užmušti “seną velnią“, 
būtent taip parašyta jūsų laiške, šitaip atimant iš 

Florencijos galimybę gauti vertingą paramą auksu ir 
patrankomis... 

- Nieko panašaus aš nerašiau! - šūktelėjo Fjora. - 
Kam man reikalingas tas siaubas? 

- Jūs tikėjotės iš popiežiaus gauti tai, ką praradote 
mirus Beltramiui, ir net daugiau. Žiūrėkite! 

Iš plačios rankovės jis išsitraukė popieriaus lakštą, 
kuris, matyt, daug kartų keliavo iš rankų į rankas, nes 
buvo  nusitrynęs ir pajuodusiais kraštais, Oo žalias 
antspaudas kone visai nutrupėjo. Jis ištiesė popierių 
Fjorai. 

- Juk tai jūsų laiškas? Tai jūsų braižas? Ir antspaudas 
jūsų: žalias vaškas su trimis neužmirštuolėmis, kurias jūs 
pati pasirinkote savo emblema. 

Laiškas kaip du vandens lašai buvo panašus į tą, 
kurį ji atidavė Džulianui dela Roverei. Tai buvo jos 
braižas, mažytis žalias antspaudas, tačiau tekstas - visiškai 
kitas, ir Fjora pradėjusi jį skaityti siaubingai išbalo, 
supratusi, jog rankose laiko savo mirties nuosprendį. Ji 
keletą kartų perskaitė laišką, norėdama įsitikinti, jog akys 
jos neapgauna. 

“.. esu nuoširdžiai atsidavusi jūsų šventenybei ir 
prakilnybei, galite manimi visuomet pasikliauti. Po keleto 
mėnesių, susisiekusi su maištininkais Burgundijos terito- 
rijoje, padarysiu taip, kad senasis velnias, jau seniai 
nusipelnęs degti pragaro ugnyje, nebegalės kenkti 
didžiajam šventojo tėvo žygiu. Pagaliau Prancūzija, 
valdoma mažamečio, nustos įkyrėti princams, kurių 
apgailėtina kopija yra dabartinis karalius“. 

Toliau, kaip buvo galima tikėtis, buvo prašoma 
atlyginimo už paslaugą. Fjora pakėlė į karalių išgąstingą 
žvilgsnį, bet jos akys buvo skaidrios ir ranka nedrebėjo. 

- Karalius iš tikrųjų mano, jog aš sugebėčiau parašyti 
tokią šlykštynę? Aš, taip nekenčianti visos popiežiaus 
aplinkos, išskyrus vienintelę doną Kotryną? 

- Jūs moteris, ir graži moteris. Tokios kaip jūs padaro 
viską, kad tik turėtų daug pinigų, leidžiančių užsiimti 
savo grožiu, beje, greitai praeinančiu! 

- Aš turtinga ir man nereikia popiežiaus išmaldos. 
Monsinjoras Lorensas atidavė man beveik viską, ką 
kažkada turėjau. Kaip galėčiau po viso to susidėti su 
tais, kurie trokšta jo mirties? 

- Karas tarp Florencijos ir popiežiaus toli gražu 
nesibaigė. Vyksta daugybė mūšių ir Raudonosios lelijos 
miestas netenka jėgų, o Romos galybė nuolat auga. 
Jėgos buvo nelygios iš pat pradžių ir aš labai bijau... 

- Tuomet, - su įkarščiu tarė Fjora, - ko jūs laukiate, 
kodėl nepadedate jiems? Pasiųskite kareivių, aukso, bet 
neleiskite žūti Florencijai! 

Liudviko XI lūpas iškreipė kažkas panašaus į šypseną, 
o rankos pavaizdavo pritarimo aplodismentus: 

- Bravo! Jūs puiki artistė, dona Fjora, puiki artistė! 
Netgi mane šis triukas būtų suklaidinęs. Tai nuskambėjo 
be galo įtikinamai! 

Niekinanti jo žypsena paveikė Fjorą stipriau nei pykčio 
priepuolis. Ji susmuko ant kelių. 

- Tuomet nuteiskite mane, pone, bet neįžeidinėkite! 
Prisiekiu savo kūdikiu, jog nerašiau šio laiško! 

- Pamirštate, jog sykį man jau rašėte, palyginti braižą 
labai paprasta... 

- O argi jis negali būti suklastotas? Popiežius su 
savo klika pasiruošęs viskam ir jis turi daugybę žmonių, 
galinčių padaryti bet ką! Kaip... kokiais žodžiais ir kokią 
priesaiką turiu duoti, jog nerašiau šios šlykštybės? 

Staiga iš atminties gelmių išniro sprendimas. 

- Pone! Kai rašiau šį laišką, šalia buvo vienas žmogus. 

- Kas toks? 

- Ponia Leonarda, kuri, žinoma, mane išauklėjo, bet 
nemačiau jos jau daugelį savaičių ir nieko apie ją 
nežinau. Prisipažinsiu, išeikvojau daug jėgų rašydama šį 
laišką, ir visai ne dėl draugiškų jausmų ir dėkingumo, 

kuriuos turėjau išreikšti, o todėl, kad išdrįsau kištis į 
jūsų politiką ir pažadėjau paprašyti jūsų padaryti galą 
šiam karui, o taip daryti neturėjau jokios teisės. Ką jūs 
į tai pasakysite? 

- Labai blogai. Prašyčiau užsiimti tik tuo, kas jums 
pridera. Sakote, ponia Leonarda? 

- Taip, pone! 

Jis suplojo delnais priversdamas pašokti ant kojų šunis. 
Ant slenksčio pasirodė tarnas, atvedęs čia Fjorą. Pakvietęs 
valdingu mostu prieiti, karalius kažką tyliai sušnabždėjo 
jam į ausį. Tarnas linktelėjo galva ir nesukeldamas nė 
menkiausio triukšmo greitai dingo iš kambario. Karalius 
atrodė truputėlį aprimęs, bet vis dar kramsnojo apatinę 
lūpą, žvilgčiodamas į priešais stovinčią moterį, kuri su 
dviem šunimis - šviesiu spanieliu ir balta bolone - sudarė 
žavingą heraldinę grupę. , 

- Bet kuriuo atveju, - pasakė jis, - jūs jau vieną 
sykį laiške man pamelavote. Prisimenate, prieš išvažiuo- 
dama į Paryžių? Ir tegu mane pakaria, jeigu tai ne tas 
pats melo tinklas! 

Fjora nuleido galvą ir prisiminė Olivjė Ie Deno 
žodžius. Jei jis žinojo, kad ji pagimdė mergytę, karaliui 
tai irgi nebebuvo paslaptis. 

- Prisipažįstu, pone. Aš sumelavau! 

- A! - pergalingai šūktelėjo jis“ - Kartais jūs 
prisipažįstate! Sakykite, kur buvote visą šią ilgą žiemą? 

Fjora pakėlė galvą, ji negalėjo atsižadėti savo kūdikio, 
netgi jei tektų sumokėti gyvybe. 

- Iš pradžių Paryžiuje, ir šito jums nesumelavau. Po 
to Siurene, mažose giminaičio Anjolo Nardi valdose. Ten 
aš pagimdžiau mergytę, kurią dabar prižiūri Anjolas su 
savo Žmona. 

- Na štai mes ir priartėjome prie tikslo! - sušuko 
karalius, pašokęs iš krėslo, tarsi išmestas spyruoklės. - 
Duktė! O kieno tai kūdikis? Nereikia man to sakyti, 
nes aš tai žinau: jūsų vyro, Filipo de Selonžė, su kuriuo 

jūs, sulaužiusi visus pažadus, slapta susitikinėjote! Tas 
šėtoniškas laiškas nemeluoja! Jūs iš tiesų pasikalbėjote, 
kaip pati rašote, su kai kuriais “maištininkais", tai yra 
su savo brangiuoju vyru! Žinoma, jūs negalėjote man 
tiesiai pasakyti, jog esate nėščia, nes aš ir pats nežinojau, 
kur yra tas prakeiktas Selonžė. Todėl ir nusprendėte 
pasislėpti. Matote, aš viską žinau! 

Sukrėsta Fjora, pamiršusi bet kokį etiketą, taip ir 
atsisėdo ant grindų. 

- Kas per klejonės? - greičiau nuoširdžiai nei mandagiai 
pasakė ji. - Negi būčiau slėpusi nuo savo vyro dukters 
gimimą? Dukters, kurią pavadinau Lorensa Marija? 

- Lorensa? 

- Taip. Visi ten buvę gali tai paliudyti: gimė anaiptol 
ne maištininko, kuris nuo jūsų slapstosi, vaisius. Būtent 
nuo savo vyro aš ir slėpiau kūdikio gimimą! Vaikas - 
tai mūsų meilės su Lorensu Medičiu vaisius! Man atrodo, 
aš nenuslėpiau nuo jūsų, jog buvau jo meilužė. 

- Iš tikrųjų, bet... 

- Dabar mano vyras žino apie mano santykius su 
Lorensu ir kadangi Filipą de Selonžė praradau amžiams, 
neturiu jokio reikalo atsižadėti savo mažosios dukrelės 
ir ketinu ją pasiimti. 

- Jūs iš tikrųjų matėtės su grafu de Selonžė? Kur? 
Kada? 

- Prieš trejetą savaičių Nansi, Švenčiausiosios Dievo 
Motinos vienuolyne. 

- Dievo Velykos! Vadinasi, jis ten slapstosi? 

Vienu judesiu Fjora pakilo ant kojų ir ramiai tarė: 

- Pasakiau tai karaliui tik todėl, kad jis nesislapsto. 
Jis pasirinko tą vietą, kad kiekvieną dieną galėtų melstis 
ant monsinjoro Karolio kapo. Paskutinysis Burgundijos 
hercogas buvo vienintelis šeimininkas, kuriam jis tarnavo. 
Netrukus, galbūt rytoj, jis duos įžadus. 

Liudvikas XI lėtai grįžo į savo krėslą ir uždėjo rankas 
ant alkūnramsčių su liūtų atvaizdais. Jis giliai susimąstė. 
Ir staiga: 

- Jis ką, nori tapti vienuoliu? Argi jis nebemyli jūsų? 
- pridūrė jis su žiauria ironija, skaudžiai užgavusia jaunąją 
moterį. 

- Galėjau išsivežti jį su savimi, bet... tik davusi 
melagingą priesaiką, - atsiduso ji. 

- Kokią priesaiką? 

- Jis pareikalavo prisiekti prieš Dievą... kad niekuomet 
nepriklausiau Lorensui Medičiui. Aš negalėjau... 

Nugrimzdusi į prisiminimus, Fjora net nepasuko galvos 
į sugirgždėjusių durų pusę. 

- Mano avinėli! 

Ir Fjora akimirksniu atsidūrė Leonardos glėbyje, 
patirdama nuostabų palengvėjimą ir ramybę. 

- Leonarda! Mano Leonarda! Dieve! 

- Įsakau atsitraukti vienai nuo kitos, - pratarė Liudvikas 
XI. - Moterie, jus atvedė čia ne tam, kad aš sudalyvaučiau 
šioje širdingoje scenoje. Atėjote atsakyti į mano klausimus. 

- Pirma aš paklausiu jūsų, pone: ką jūs su ja padarėte, 
ji juk nepanaši į save! 

Pritrenktas Liudvikas XI negalėjo nė žodžio atsakyti 
šiai senai panelei, išdrįsusiai kreiptis į jį tokiu tonu, 
kokiu leitenantas kalbasi su gatvės elgeta. 

- Dievo Velykos! Motuše, jūs pamiršote, kas aš toks! 

- Ne... jūs - didysis karalius. O ji, ši vargšelė mažytė, 
nerandanti žemėje nė truputėlio laimės, brangesnė man 
už mano kūną ir kraują. Klausinėkite, bet daugiau 
neišskirkite mūsų! 

- Kaip čia sužinojus tiesą? - balsu savęs paklausė 
karalius. - Na gerai, pabandysime! Visų pirma, ką žinote 
apie mergytę, gimusią Siurene šį pavasarį? 

- O ką apie ją galėčiau žinoti, jos vardas Lorensa, 
ir tiek! 


22. — 3038 337 


- Gerai, gerai! Pasakykite kitką. Ar jūs ką nors 
žinote apie laišką, kurį madam de Selonžė prieš metus 
parašė donai Kotrynai Sforcai ir perdavė kardinolui 
legatui? 

- Monsinjorui dela Roverei? Žinoma! Tai dėl jo šis 
angelas taip kenčia? 

- Tuomet turėtumėt jį atpažinti. Štai jis! 

Leonarda nenoriai paleido Fjorą iš savo glėbio, paėmė 
laišką, perskaitė jį ir pasibjaurėjusi numetė karaliui po 
kojom. 

- Fe! Na ir šlykštynė! Tikiuosi, jo didenybė nemanote, 
jog tai parašė dona Fjora? 

- Tai jos braižas ir antspaudas... 

- Man rodos, tai kokio nors raštų klastotojo darbelis. 
Jei jums pavyks jį sučiupti, patariu nusiųsti į artimiausias 
kartuves! O žmogų, perdavusį šį laišką jums, - įkandin! 

- Tas žmogus - vienas iš labiausiai man atsidavusių 
patarėjų. 

Senoji dama, nė truputėlio nesivaržydama, atvirai 
nusikvatojo: 

- Lažinuosi, jog jo vardas Olivjė Ie Denas, arba pats 
šėtonas, kaip jį čia vadina gerieji Žmonės. 

- Sėtonas? - ištarė karalius, po to keletą kartų 
persižegnojo ir pabučiavo ant kaklo kabojus; medalioną. 

- Prisipažįstu, šis žodis jam labai tinka. Be to, jis 
gali ryžtis viskam, kad gautų tuos stebuklingus namus, 
apaugusius žiemėmis, kur mes buvome tokios laimingos. 
Jis netgi mėgino mus nužudyti! 

- Kol kas palikime tai. Vadinasi, jūs manote, jog 
laiškas suklastotas? 

- Duodu ranką nukirsti, pone. O dabar atleiskite 
man, aš trumpam išeisiu ir netrukus grįšiu. 

Ji suėmė rankomis savo ilgus sijonus ir išėjo taip 
greitai, kiek nešė kojos, netekusios ankstesnio lengvumo, 
o Fjora drauge su karaliumi, abu vienodai nustebę, liko 
kambaryje vieni. 

- Kur ji nuėjo? - pratarė jaunoji moteris greičiau 
pati sau nei karaliui. 

Tačiau Liudvikas XI visiškai ramiai atsakė: 

- Ten, kur aš apgyvendinau ją su jūsų sūnumi - į 
kambarius, kuriuos paprastai užima mano dukterys, 
atvykusios į Plesi, nors tai atsitinka labai retai. - O po 
to pasipiktinęs pridūrė: - Ar tik nemanote, jog esu toks 
žiaurus ir laikiau jūsų sūnų kalėjime? 

Fjorą apėmė didžiulis džiaugsmas, ji net pamiršo savo 
dviprasmišką ir netgi pavojingą padėtį, išeitis iš kurios 
priklausė nuo šio gana keisto charakterio valdovo. Jos 
Filipas buvo visiškai šalia ir galbūt jai pavyks gauti 
leidimą nors vieną sykį apkabinti jį. 

Tolimesniems klausimams nebeliko laiko. Leonarda 
grįžo su krūva perrištų juosta popierių. Nuėmusi raištį, 
senoji madam giliai, nors ir pavėluotai, nusilenkė ir 
ištiesė popierius karaliui. 

- Pone, aš nieko neišmetu, o ypač laiškų. 

- Kas tai? Juodraščiai? 

- Taip, pone, tai juodraščiai. Donos Fjoros juodraščiai. 
To paties prakeikto laiško! Dieve gailestingasis! Ji niekaip 
negalėjo jo užbaigti. Karalius gali pats įsitikinti, jog jame 
nebuvo nieko įžeidžiančio jo didenybę! Pažvelkite, pone! 
Ypač į tai! Čia trūksta tiktai atsisveikinimo, bet ant 
lapo užtiško rašalo ir teko viską pradėti iš naujo! 

Karalius įdėmiai apžiūrinėjo tai, ką jam atnešė, vėl 
peržvelgė pirmąjį laišką, 0 po to viską drauge susikišo 
į rankovę. 

- Pasiliksiu tai sau... Jūs, ponia Leonarda, sakėte, jog 
mesiras le Denas norėjo jus užmušti? 


- Jei nebūtų įsikišęs mesiras Mortimeras ir teisėjas 
Tristanas, mes jau gulėtume užkastos Lošo miške. 


- Kodėl Tristanas Atsiskyrėlis mums nieko nepasakojo? 
- griežtai paklausė karalius. 


Leonarda gūžtelėjo pečiais. 

- Dėl tos priežasties, dėl kurios mes pačios jums 
nieko nesakėme: niekas neturėjo įrodymų. Tebuvo vieno 
iš užpuolikų prisipažinimas, bet jis nežinojo vardo to, 
kuris davė įsakymą. 

- Aišku! Galite eiti, ponia Leonarda. Karalius jums 
dėkoja... 

- Ar galiu ją pasiimti su savimi? 

Ji apkabino Fjorą per pečius ir ši palinko prie jos, 
pajutusi siaubingą nuovargį. 

- Ne. Mes turime viską apgalvoti. Doną Fjorą netrukus 
nuves atgal. 

- Pone, leiskite man apkabinti savo sūnų! Arba leiskite 
Leonardai eiti su manimi. Chatun viena su viskuo 
susitvarkys! 

- Chatun dingo! - pratarė Leonarda papilkėjusiu veidu. 
- Aš nežinau, kur ji. 

- Taip? Tuomet eikite greičiau, Leonarda. Mažyliui 
reikia jūsų labiau nei man. Eikite, jums sakoma. Nereikia 
prieštarauti karaliui. Nepamirškite, jog mano likimas - 
jo rankose. 

- Mes tai irgi suprantame būtent šitaip. Sargyba! - 
garsiai pašaukė karalius ir durys tučtuojau atsidarė. 

Fjora žemai nusilenkė ir su skaudančia širdimi nusekė 
paskui sargybinius. Ji išsinešė su savimi šitokį vaizdą: 
susimąstęs Liudvikas XI parėmęs ranka galvą sėdėjo 
krėsle. Ji niekuomet nebuvo mačiusi tokios rūsčios veido 
išraiškos ir ledinių akių. Ar suprato jis, ką ji jam sakė? 

Kitą rytą ji suabejojo tuo dar labiau: jos atėjo pasiimti 
kareiviai su seržantu. Sį sykį ją nuvedė į rūmų salę. 
Įėjusi pro duris, Fjors stabtelėjo iš nuostabos - toks 
netikėtas buvo vaizdas, atsivėręs jos akims. 

Rūpestingai apsirengęs karalius su šv.Mykolo ordinu 
ant kaklo sėdėjo soste po baldakimu, išsiuvinėtu lelijos 
žiedais. Aplink jį stovėjo artimieji ir kiti dvariškiai, beje, 
vieni vyrai. (Šį vaizdą retsykiais pajvairindavo karalienė 
Šarlotė.) Fjora nudžiugo, išvydusi tarp jų Filipą de 

Kominą, stovėjusį ant vieno iš dviejų laiptelių, virš kurių 
stovėjo sostas. Prie durų ir langų budėjo škotų gvardiečiai, 
o šalia karaliaus, pasirėmęs ant milžiniško kardo, stovėjo 
kapitonas Kroufordas. 

Pasirodžius kalinei salėje įsivyravo mirtina tyla, buvo 
galima girdėti skrendant musę. Fjora lėtai nuėjo į priekį, 
sustojo, kaip pridera, per keletą žingsnių nuo karaliaus 
sosto ir žemai nusilenkė. Jos širdis pašėlusiai plakė ir 
ji buvo visiškai tikra, kad dabar, šioje prabangioje menėje, 
prasidės jos teismas. Priėmimo iškilmingume slypėjo kažkas 
grėsminga... 

Staiga visiškai nereikšmingas įvykis truputį nuskaidrino 
slogią atmosferą. Karaliaus Liudviko XI numylėtinis, 
didžiulis baltas kurtas Mielas Draugas, kaip įprasta, 
gulėjęs ant pagalvės prie karaliaus kojų, pakilo ir pribėgęs 
prie Fjoros ėmė laižyti jos ranką. 

Sujaudinta šio draugiškumo, Fjora paglostė šilkinę šuns 
galvą ir jos akyse pasirodė ašaros. Ar tik puikusis šuo 
nebuvo vienintelis jos draugas šioje salėje? Pats Kominas 
atkakliai žvelgė į savo batų galiukus... 

- Eikš čia, Mielas Drauge! - įsakė karalius, bet šuo, 
užuot paklausęs šeimininko, ramiai atsigulė prie jaunosios 
moters kojų, tarsi advokatas. Karalius nekartojo komandos, 
tik davė Fjorai ženklą atsistoti. Po to, lengvai kostelėjęs, 
pasakė: - Ponai, sukvietėme jus į šią kilnią asamblėją 
tam, kad dalyvautumėte sprendžiant labai svarbų klausimą. 
Grafienė de Selonžė, Fjora Beltrami, stovinti priešais 
jus, kaltinama karaliaus išdavimu ir kėsinimusi į jo gyvybę. 
Tai įrodo laiškas, kurio madam de Selonžė sakosi 
nerašiusi. Trečiasis asmuo mums pateikė dar kai kuriuos 
duomenis, liudijančius šios damos nekaltumą. - Jis nutilo, 
išsitraukė nosinę ir taip garsiai nusišnypštė, kad garsas 
atsimušė į salės, kurioje tvyrojo absoliuti tyla, sienas. 
Po to karalius tęsė: - Atsižvelgiant į tai, jog mes 
visuomet buvome labai draugiški madam de Selonžė, ir 
į tai, kad jos vyras grafas de Selonžė, Auksinės vilnos 

ordino kavalierius, nuolatos kurstė maištininkus, atsidū- 
rėme labai sunkioje padėtyje ir negalime teisingai išspręsti 
šios painios bylos. Todėl nusprendėme kreiptis į Dievo 
teismą. 

Tai buvo taip netikėta, kad tarp susirinkusiųjų kilo 
lengvas šurmulys, o Kominas pakėlęs galvą šūktelėjo: 

- Pone! Nejaugi karalius iš tikrųjų nusprendė grįžti 
prie praėjusio amžiaus papročių? 

- Mesire Kominai, jei tuo norite pasakyti, jog ponas 
Dievas išėjo iš mados, tai neilgai būsite tarp mano 
artimųjų! - ištarė karalius kraują stingdančiu tonu. - 
Tylos! Ir kad niekas daugiau nedrįstų mūsų nutraukinėti! 
Dievo teismas - tai anaiptol ne ordalija! Madam grafienės 
niekas nesiruošia mesti į vandenį arba priversti paimti 
į ranką įkaitintą strypą. Trumpai tariant, šis teismas nėra 
tas, apie kurį ir mes patys turime ne kokią nuomonę. 
Kaltinimus prieš ją mums pateikė du žmonės... Mesire 
Florencijos pasiuntiny, išeikite priešais mus! 

Minioje kilo sujudimas. Į priekį išėjo kaip visuomet 
prabangiai apsirengęs Lukas Tornabuonis ir šypsodamasis 
nusilenkė karaliui. Išvydusi jį Fjora nė nekrūptelėjo. Jos 
nestebino tai, kad buvęs jos gerbėjas tapo jos kaltintoju. 
Jis tikriausiai padėjo daug pastangų, kad Lorensas Medičis 
skirtų jį pasiuntiniu Prancūzijos karaliaus rūmuose. 
Paskutinio jų pasimatymo metu ji suprato, jog Šis vyras 
tapo jos priešu ir būtinai atkeršys už tai, kad buvo 
atstumtas. Ir kai jis pažvelgė į ją su dirbtine šypsena, 
ji nusigręžė su panieka. 

- Jūs pranešėte mums, jog iš patikimų šaltinių 
sužinojote, jog madam de Selonžė, kurią pažįstate labai 
seniai... 

- Nuo pat vaikystės, pone, ir... 

- Kad madam de Selonžė Paryžiuje slapta pagimdė 
dukrą, kuri yra teisėtas kūdikis, pradėtas slaptų 
pasimatymų su vyru, žinomu maištininkų, metu. Šių 
pasimatymų metu ji pasidarė jo sąjungininkė. 

- Taip, pone! Aš taip sakiau ir galiu pakartoti, nes 
mano šaltinis visiškai patikimas. 

- Kiek pamenu, tarnaitė? Buvusi vergė, kuri buvo 
jums... dosni? | 

- Jūs kalbate apie Chatun? - nesusilaikė Fjora. - 
Apie Chatun, kurios jūs vos nenužudėte Florencijoje ir 
kuri dabar tapo jūsų meiluže? 

Tornabuonio veide suspindo savim patenkinto žmogaus 
šypsena, sukeldama Fjorai įsiūtį. 

- Kodėl gi ne? Ji labai miela ir prityrusi meilės 
reikaluose. Sykį sutikau ją čia: ji labai sielojosi, kad 
palikote ją vieną, o pati leidotės į kelionę su vienu iš 
tarnų. Ir ji žinojo, ko jūs vykote į Paryžių... 

- Ji iš tikrųjų tai žinojo, kaip ir tai, jog aš nesimačiau 
su vyru dvejetą metų. Nesuprantu, kodėl ji sumelavo. 

- Sumelavo? Jums tik taip atrodo, puikioji dona Fjora! 
O man... 

- O jums, - nutraukė jį karalius, - teks su ginklu 
rankoje įrodyti savo tiesą! Jūs kausitės su žmogumi, 
stojusiu ginti madam de Selonžė! 

- Dvikova? Pone, bet juk aš pasiuntinys! 

- Pasiuntinys, įsipainiojęs į tai, kas jo nė trupučio 
neliečia, privalo paklusti mūsų įstatymams, kaip bet kuris 
kitas valdinys. Mes pranešime pusbroliui Lorensui Medičiui 
apie tai, jog netrukdėme jums įrodyti savo tiesą garbės 
lauke. 

- Pone! 


- Nusiraminkite! Būsite ten ne vienas! Aš kalbėjau 
apie du žmones ir manau, jog mesiras Olivjė le Denas 
taip pat trokšta pateikti Dievo teismui laišką, kurį 
perdavėte į mūsų rankas, tikindamas jo tikrumu... ir 
paprašęs už tai vieno namo... 

Į priekį išėjo išsigandęs barzdaskutys. 

- Bet pone, mano karaliau, aš juk ne riteris ir 
negaliu kautis! 

- Ne riteris? Jūs, buvęs mano pasiuntinys Gandoje? 
Mes jau senokai priekaištaujame sau už šią klaidą, bet 
manome, kad iki dvikovos pradžios ištaisysime ją. 

- Karalius iš tikrųjų nori, kad kaučiausi dvikovoje? 

- Drauge su mesiru Tornabuoniu! Būsite dviese prieš 
vieną! Priėmėme tokį nepaprastą sprendimą būtent todėl, 
kad jūs neypatingai gerai valdote špagą! 

„ Užtat jis nebijo suvaryti durklo į nugarą! - pareiškė 
Duglas Mortimeras, palikęs savo postą prie lango ir 
priėjęs prie Fjoros. - Jūsų didenybei maloniai leidus aš 
imuosi ginti donos Fjoros garbę! Ir užmušiu šiuos du 
niekšus! Tai lygiai taip pat tikra, kaip ir tai, jog mano 
vardas Duglas Mortimeras iš Glenliveto! Ir jei jūsų 
didenybė to panorės, gali pridėti prie jų dar penketą 
ar šešetą tokių niekšų! 

O, koks tai buvo džiaugsmas - pajusti šalia savęs šią 
ramią jėgą ir ištikimą draugą! Fjora pakėlė į Liudviką 
XI kupiną vilties žvilgsnį, bet šis suraukė antakius. 

- Ramiau, Mortimerai! Dievo Velykos! Juk jūs 
tarnaujate mums, 0 ne gražioms damoms! Savo kraują 
galite lieti tik už Prancūziją. Jūsų pasiūlymas atmestas. 
Mums reikia kito žmogaus. Nuo dvikovos baigties 
priklausys madam de Selonžė likimas! Jūs taip pat likite 
savo vietoje! - Liudvikas XI įsakmiu mostu sustabdė 
Kominą, ketinusį pasisiūlyti į Mortimero vietą. - Čia 
svarbus reikalas, - tęsė karalius, - todėl nereikia skubėti. 
Tas, kuris lygiai po mėnesio stos prieš mus, turi žinoti, 
kad jei bus nugalėtas, madam de Selonžė bus nubausta 
mirties bausme ir kad dvikova turi būti mirtina. Taigi, 
ponai, prieš darydami sprendimą, gerai pagalvokite... 

- Bet juk viskas ir taip nuspręsta, - sumurmėjo pro 
sukąstus dantis Mortimeras. - Nė vienas žmogus pasaulyje 
nesutrukdys man kautis už ją, netgi jei tektų išeiti į 
atsargą! 

Škotas stovėjo šalia karaliaus, bet šis apsimetė jo 
negirdįs ir tęsė: 

- Išveskite madam de Selonžė į kalėjimą, ir kad 
niekas nedrįstų prie jos artintis! 

Tyla salėje tapo dar labiau slegianti. Visi stebėjo, 
kaip lydima sargybos Fjora ėjo iš salės. Daugelį suglumino 
toks netikėtas bylos sprendimo būdas: argi dvikova, 
kurioje du kaunasi prieš vieną, yra teisinga? Netgi jei 
tiedu nelabai vikrūs, toks būdas išlyginti jėgas atrodo 
gana keistas, nekalbant apie tai, kad Dievui paliekamas 
visiškai menkutis vaidmuo. 

Fjorą guodė vienintelis dalykas: karalius įsakė le Denui 
ir Tornabuoniui iki dvikovos uždėti namų areštą. Bet 
tai buvo menka paguoda, nes tas pats karalius uždraudė 
Mortimerui ir Kominui kautis už ją, taigi gyventi jai 
liko lygiai mėnuo. 


Penkioliktas skyrius 


Paskutinė diena 


Atrodė, kad karalius šiek tiek rūpinasi savo kaline. 
Kitą dieną, kai Greguaras išnešė padėklą su valgiais, 
kurių Fjora nė nepalietė, jis iš karto grįžo plačiai 
šypsodamasis. 

- Noriu pranešti, jog mūsų atėjo aplankyti! Labai 
puikus vizitas! 

Plačiai atidaręs duris jis įleido į kambarį Leonardą 
su mažuoju Filipu ant rankų. Kalinės riksmas išspaudė 
oriam prižiūrėtojui graudulio ašaras ir jis kurį laiką 
stebėjo nuostabų vaizdą: Fjorą su mažyliu prie širdies. 

- Mano mažiukas! Mano meilė! Mano mažytis lobis! 

Ji aistringai bučiavo rankutes, veiduką ir trumpus 
tamsius plaukus ant apvalios kūdikio galvutės. Berniukui 
tai nepatiko. Neįpratęs prie tokių ugningų glamonių, jis 
pradėjo protestuoti. Fjora išsigando: 

- Gal aš jį įskaudinau? 

- Ne, - juokdamasi atsakė Leonarda, - bet jūs jo 
vos nepasmaugėte! Dabar paleiskite jį. O jūs, mesire 
Filipai, pasisveikinkite su savo motina taip, kaip jus 
mokiau! 

Vaikelis tvirtai atsistojo ant kojų ir padarė nevikrų 
reveransą, sužavėdamas Fjorą. | 

- Laba diena, mama! - rimtai tarė jis. - Kaip jūs 
jaučiatės? 

Bet kai Fjora pasilenkė, berniukas neištvėrė ir puolė 
jai ant kaklo. 

- Mama, mama! Aš taip jūsų pasiilgau! 

- O juk jis taip mažai mane pažįsta, - pratarė Fjora 
sūnui virš galvos. 

- Daugiau nei manote. Jam buvo nuolatos pasakojama 
apie jus ir savo maldose jis kasdien prašo Dievą kuo 
greičiau grąžinti jam motiną. 

- Ir tėtųį! - pridūrė berniukas. - Mama, kada jis pas 
mus sugrįš? 

- Nežinau, mielasis. Tavo tėvas iškeliavo į tolimą 
kelionę, bet tu teisingai elgiesi, prašydamas Dievo, kad 
jis greičiau grįžtų. 

- Tik nenusiminkime, - pasakė Leonarda, - kol kas 
palikite šį jaunuolį ramybėje ir apkabinkite mane - 
matau, jog tai visiškai pamiršote! 

Abi moterys šiltai apsikabino, o senoji dama pasakė 
dar vieną gerą naujieną: jai ir mažajam Filipui buvo 
leista lankyti Fjorą kiekvieną dieną ir netgi neštis su 
savimi valgio bet kuriuo metu. 

- Karalius nusprendė palengvinti paskutines mano 
dienas? - atsiduso Fjora. - Aš jam už tai labai dėkinga. 

- Manote, kad karalius ruošiasi nukirsti jums galvą, 
o tie, kurie jus myli, leis jam tai padaryti? 

- Tiems, kurie mane myli, neleis manęs apginti, o 
aš nežinau nė vieno, kuris rizikuotų kautis už visiškai 
nepažįstamą Žmogų. 

- O jūsų vyras, mesiras Filipas? Juk jūs radote jį? 

- Ir taip, ir ne. Aš mačiau jį, bet praradau visam 
laikui. 

Fjora labai smulkiai papasakojo apie tai, kas nutiko 
Briugėje, po to, kaip per stebuklą rado Filipą visiškai 
netikėtoje vietoje. Ji išdėstė, kas tarp jų įvyko ir kodėl 
jis nusprendė likti vienuolyne. 

- Vienuolyne? Jis? Visiška beprotybė! Tai jis jūsų 
nebemyli? 

- Myli... bent jau taip sako, bet aš nesu tikra, jog 
tai tiesa. Jis pats save apgaudinėja arba apsimeta, 
gailėdamasis manęs. Suprantate, Leonarda, aš buvau tiktai 
nteriškos grafo de Selonžė svajonės epizodas. Akimirka, 
dėl kurios jam gėda! Jis viską darė tik vardan hercogo. 
Dabar Karolis miręs, Burgundija prarasta, ir jo daugiau 
niekas nebedomina. Nebekalbėkime apie tai. Norėčiau 
žinoti, kas atsitiko Chatun? 

- Jei aš žinočiau! - atsiduso Leonarda. 

Jaunoji totorė dingo iš Rabodjero tą dieną, kai atvyko 
Lenonarda. Sužinojusi, jog Fjora nesiruošia grįžti, O 
priešingai, vyksta į Flandriją lydima Florano, Chatun 
užsidarė savo kambaryje ir neišėjo iš jo netgi valgyti. 
O ryte pasirodė, jog ji pabėgo klasikiniu būdu: susirišusi 
tris paklodes. 

- Ir ji nieko neparašė, net keleto žodžių? 

- Ničnieko! Peronelė man sakė, kad kol mūsų nebuvo, 
ji susitikinėjo - liežuviams neuždrausi plepėti visokių 
nesąmonių - su jaunu ir puikiai apsirengusiu ponu. 

- Tai Lukas Tornabuonis, senasis mano gerbėjas, kuris 
po Pacių suokalbio Florencijoje nespėjo atiduoti Chatun 
budeliams. Jei nebūčiau šito išgirdusi iš to niekšo lūpų, 
nė už ką pasaulyje nepatikėčiau! 

- O! Aš sužinojau keletą dalykų, paaiškinančių šį 
keistą įvykį. Vargšelė Chatun ir Floranas buvo... labai 
artimi draugai. Be to, ji manė, jog namuose užima per 
menką padėtį ir visiems po truputį pavyduliavo. 

- Argi aš nepatikėjau jai savo sūnaus? Tai didžiausias 
pagarbos ženklas, kokį galėjau sugalvoti! 

- Pagarbos, pagarbos! Ji troško meilės... bet ne 
atsakomybės! Tikite tuo ar ne, bet Chatun sutverta 
veltėdiškam haremo gyvenimui, saldumynų ir glamonių 
gyvenimui! 

- Abejoju, ar ji tai gaus būdama su Luku. Jis 
užkietėjęs egoistas. Jei mes žinotume, kur ji dabar yra! 

- Ne, Fjora! Nesitikėkite to iš manęs - neieškosiu 
jos net jei galėčiau. Ji pakankamai suaugusi, kad gyventų 
savarankiškai, ir ką tik padarė jums kiaulystę. 

- Tai niekis, palyginus su ilgais ištikimybės metais. 
O, Leonarda! Aš taip dėl jos nerimauju... 

Leonarda nepasakė, kad jai patinka, jog Fjora labiau 
kankinasi dėl Chatun, o ne dėl savęs pačios. Tas reikalas 
su Dievo teismu jai absoliučiai nepatiko. Bet ji dar 
nepuolė į paniką, nes į galvą šovė viena mintis: parašyti 
laišką princesei Žanai į Linjero pilį ir paprašyti įsikišti. 
Žinoma, princesė neturėjo didelės įtakos savo baisiajam 
tėvui, bet senoji dama žinojo, kad kartais užtekdavo 
vieno jos dangiško žvilgsnio ir tėvas apsigalvodavo. Šios 
angeliškos širdies galėjai prašyti visko pasaulyje. Kadangi 
šalia nebuvo Mortimero, kurį karalius išsiuntė su misija, 
ir Komino, kurio atsikratė tokiu pat būdu, Leonarda 
nusprendė patikėti laišką Arčiui Erliui, škotui, mokiusiam 
Floraną jodinėti Tai buvo drąsus vaikinas, dažnai 
užeidavęs išgerti vienos kitos stiklinės vyno. Jei jis pats 
negalės nuvykti į Linjerą, tai ras būdų nusiųsti ten 
Floraną. O susitikti Erlį buvo labai paprasta: Leonarda 
dažnai matydavo jį, kai lydima sargybos išeidavo su 
mažuoju Filipu pasivaikščioti į sodą. 

Dvikova turėjo įvykti antradienį, birželio 28, per šv. 
Petro ir Povilo šventę. Liudvikas XI puikiai žinojo 
bažnytinį kalendorių ir specialiai pasirinko šią dieną, 
nes popiežius, šv.Petro įdėdinis, per savo giminaitį 
buvo įtrauktas į šią neaiškią ir nemalonią istoriją. 

Karalius niekuomet nepraleisdavo progos pasitarti su 
dangumi arba pasikviesti dangiškąsias jėgas į pagalbą. 
Leonarda, tokia pat dievobaiminga kaip ir karalius, pridėjo 
šiuos du šventųjų vardus prie ilgo rojaus gyventojų sąrašo 
ir meldė suteikti jos “avinėliu" laimės ir taikos. 

Tačiau slenkant dienoms senoji moteris pamažu prarado 
miegą. Ji parašė laišką ir Arčis Erlis mielai sutiko jį 
nuvežti. Jai teko imtis tūkstančio atsargumo priemonių, 
perduodant jį sode, vienintelėje vietoje, kurioje ji 
naudojosi šiokia tokia laisve. Nuo to laiko senoji dama 
daugiau nebematė škoto ir nežinojo, ar laiškas pasiekė 
adresatą. 

Leonarda buvo griežtai sekama ir išeidavo iš kambario 
tik su mažuoju Filipu ir sargybiniu. Vienai vaikštinėti 
buvo uždrausta. Bendrauti ji galėjo tik su sargybiniu, 
lydėjusiu ją su Filipu pas Fjorą, ir dviem tarnaitėmis. 
Karaliaus ji nematė nė karto, tačiau kieme dažnai 
girdėdavo rengiamos medžioklės garsus. Pro kambario 
langus ji galėjo stebėti, kas ateina ir išeina, bet nieko 
nepažinojo, todėl šis judėjimas jai nieko nesakė. Jei 
nebūdavo pas Fjorą arba nevaikštinėdavo su Filipu po 
sodą, Leonarda tylėdama žvelgdavo į priešais stūksojusią 
sieną su mažyčiu grotuotu langeliu, pro kurį kalinę 
pasiekdavo dienos šviesa, ir meldė, kad drąsusis riteris 
ryžtųsi surizikuoti gyvybe, Oo jaunoji moteris neprarastų 
savosios. 

Tuo tarpu Fjora jaudinosi ne taip smarkiai, ji pasikliovė 
likimu, visiškai nebijodama galimos mirties - tos pačios, 
kuri ištiko jos tėvą ir motiną ir kurios jai greičiausiai 
taip pat nepavyks išvengti: Ji netgi nejautė jokios 
neapykantos Liudvikui XI, sugalvojusiam šį žiaurų Žaidimą. 
Ji žinojo, kad karalius kuo toliau, tuo labiau bijo mirties. 
Ir jei mūšio lauke narsa jo neapleisdavo, tai jis tiesiog 
liguistai baiminosi būti nužudytas iš pasalų. Taip atsitiko 
galbūt dėl to, kad per aštuoniolika valdymo metų - 
netgi kai jis dar buvo įpėdinis, baisiai neapkentęs savo 


349 


tėvo Karolio VII, - aštraus proto dėka jis išvengė 
tūkstančio įvairiausių pinklių ir išdavysčių. O nelemtajame 
laiške buvo rašoma apie nužudymą... Iš esmės jis parodė 
tikrą atlaidumą, 0 juk galėjo tiesiog slapčia nuteisti 
kaltinamąją arba su sulaužytais kaulais uždaryti į kokį 
nors slaptą kalėjimą. 

Fjora vijo šalin mintis apie ateitį ir domėjosi tiktai 
sūnumi. Iki tol jie mažai būdavo drauge ir dabar ji su 
pasitenkinimu atrado visas jo teigiamybes - išorinį grožį 
ir ankstyvą subrendimą. 

Berniukas buvo labai linksmas, nes nematė nieko 
daugiau, išskyrus glamones ir besišypsančius veidus. 
Nepaisant jau ryškėjančio tvirto charakterio, jis spinduliavo 
gyvenimo džiaugsmu ir švelnumu savo motinai, kurią 
kartais vadindavo “mano puikioji dama". 

Berniukui reikėjo paaiškinti, kodėl motina niekuomet 
neišeidavo su juo į sodą, todėl jam buvo pasakyta, kad 
ji serga ir dar ilgai turės gulėti lovoje. Jis pasitenkino 
šiuo paaiškinimu ir nebeklausinėjo, kodėl motina gyvena 
ne su juo pilyje, Oo “šiame bjauriame kambaryje“, 
kuriame,anot vaikiško mąstymo, niekaip nebuvo galima 
pasveikti. Filipas pasidarė dar švelnesnis su mama. 
Būdamas be galo judrus, jis galėjo valandų valandas 
išsėdėti ant motinos kelių įdėmiai klausydamasis įvairių 
istorijų, pagražintų bučiniais. 

- Dieve, - meldėsi Leonarda, - padaryk taip, kad po 
tos idiotiškos dvikovos Fjora vėl atgautų laisvę. Jei taip 
neįvyks, tai... aš net bijau pagalvoti, kas gali atsitikti... 

Praėjo švelnus ir žydintis birželis su Dievo kūno 
švente, po kurios soduose nebeliko nė vieno rožės žiedo, 
šv.Jono naktimi, kurios metu visose kaimo aikštėse ir 
centriniame karaliaus rūmų kieme per naktų degė laužai. 
Plesi Fjora matė tokio laužo, uždegto škotų gvardiečių 
prie savo kareivinių, atšvaitus, ir girdėjo dainas, lydimas 
besilinksminančių dvariškių džiaugsmo šūksnių. O jos 

kambaryje buvo tamsu, ir ji dar stipriau pajuto atsidūrusi 
ant kapo duobės krašto. 

Apie karalių ji mąstė greičiau liūdnai nei piktai, nes 
tam tikra prasme buvo prisirišusi prie šio senstančio 
žmogaus, turėjusio tokį skvarbų protą ir didžiulę gyvenimo 
patirtį. Atsitiko taip, jog šis didingas protas, bijodamas 
prievartinės mirties, išdavė draugystę ir prisirišimą. Ši 
draugystė, kažkada padėjusi jaunajai moteriai gyventi, 
sudužo į vieną vienintelį popieriaus lapelį su keletu 
eilučių, kurios karaliui pasirodė tikros. Dar daugiau, jis 
neleido dviems riteriams ginti jos garbės. Kad būtų 
tikras, jog jie negalės įsikišti į numatytą mirties šventę, 
išsiuntė juos toli su svarbiomis misijomis. Kai Fjorą 
apimdavo tokios mintys, ji puldavo ant kelių ir melsdavosi. 

Pagaliau išaušo paskutinioji diena... 

Rytą Leonarda atvedė mažąjį Filipą ir  Fjora 
bergždžiai mėgino jį įtikinti, kad jai į akis įkrito 
dulkelė - visiems buvo aišku, kad visą naktį ji verkė. 
Gerų naujienų nebuvo: nei Kominas, nei Mortimeras 
negrįžo, o Arčis Erlis senajai moteriai pranešė, kad 
nė vienas žmogus nepareiškė noro kautis už Fjorą. 
Jis pridūrė, kad tai padaryti trokšta kiekvienas gvardietis, 
bet visi bijo užsitraukti karaliaus nemalonę, kaip atsitiko 
Mortimerui. 

Abiems moterims diena buvo pilna sielvarto ir slinko 
be galo lėtai. Vaiko akivaizdoje jos stengėsi elgtis kaip 
įprasta, meiliai šypsojosi ir žaidė. Fjorai tai išėjo daug 
geriau nei Leonardai, nes ji iš tikrųjų nebijojo. Ją 
kankino tik tai, kad teks išsiskirti su mylimais žmonėmis, 
kad negalės paskutinį sykį apkabinti mažosios Lorensos. 

Atsisveikindama Fjora be zalo švelniai apglėbė 
Leonardą. 

- Jūs tokia dievobaiminga, - sušnabždėjo ji, pajutusi 
savo skruostu tekančias senosios damos ašaras, - 
turėtumėte labiau pasikliauti Dievu. Rytoj viską spręs 

Jis, ir jei Jam nereikia mano mirties, tai nei karalius, 
nei kas nors kitas čia nieko nepadarys. 

- Tiesa, mano avinėli, jūs visiškai teisi, Oo aš tik sena 
kvailė. Melsiuosi taip, kad Dievas mane išgirstų! Dabar 
tikiu, kad jei rytoj neapkabinsiu jūsų kaip šiandien, tai 
reikš, jog Dievo nėra. Šiuo atveju aš visiškai rami - 
juk Dievas yra! 

Po to Fjora pakėlė ant rankų savo sūnų ir lūpomis 
lengvai prisilietė prie šilkinių plaukučių, išbučiuodama 
švelnią vaikišką kaktytę. 

- Būk klusnus, mano vaike! Jei rytoj nepasimatysime, 
tai reikš, jog aš išvažiavau labai toli... gydytis. 

- Jūs pamatysite mano tėvą? 

- Taip, mano angele, pažadu tau: aš pamatysiu tavo 
tėvą, ir galbūt mes grįšime drauge. 

Akys prisipildė ašarų ir Fjora nenorėjo, kad vaikas 
jas pastebėtų.  Padavusi mažylį  Leonardai, atsargiai 
stumtelėjo juos link durų, kurias (Greguaras laikė 
atidarytas. Sargybinis jau laukė laiptų aikštelėje. 

Durims užsivėrus, Fjora apmirė vietoje, įsiklausydama 
į akmeniniais laiptais tolstančius Leonardos žingsnius, 
kurie atrodė siaubingai sunkūs. Su trenksmu užsidarius 
lauko durims, Fjora liko viena su savo praeities klaidomis 
ir meile, tikra ir išgalvota... Visa tai, kartojo sau Fjora, 
tiktai baisus nesusipratimas. Būtų buvę daug geriau, jei 
kitą dieną po tėvo mirties ji būtų sutikusi dalyvauti 
išbandyme vandeniu, ko primygtinai reikalavo Jeronima, 
įsitikinusi, jog atlaikys ordaliją. Ir jos kūnas, nuplaukęs 
gelsvais Arno vandenimis, seniai būtų išnykęs begalinėje 
mėlynoje jūroje. Nebūtų gimęs nei Filipas, nei Lorensa... 
Fjora labiau jaudinosi dėl sūnaus. Lorensą saugojo Anjolo 
ir Anjelos meilė. Galimas dalykas, kad jai padės visagalis 
Lorensas Medičis, jei baigsis primestas popiežiaus karas. 
O Filipas neturės nieko, išskyrus senstančią Leonardą ir 
"ištikimus tarnus iš Rabodjero, žinoma, jei tėvas nepaliks 
savo tariamo prieglobsčio vienuolyne ir nepasirūpins 

- Žinau. Bet ir aš pati nesu įsikūnijęs idealas. 

- Seniai tai pastebėjau. Pabandykime gyventi kartu, 
kol... mirtis neišskirs mūsų. 

Vietoj atsako ji švelniai prisiglaudė prie vyro krūtinės. 
Tuo tarpu iš visų pusių subėgę Rabodjero gyventojai 
ėmė sveikinti juos sugrįžusius. 

- Kol mirtis neišskirs mūsų... - susižavėjusi pakartojo 
ji. - Tu manai, kad tai įmanoma? 

- Aš ką tik pasakiau: reikia pabandyti. 

Stipriai apsikabinę jie įėjo į rožėmis kvepiančius namus, 
o Peronelė tuo tarpu jau traukė iš krosnies šventinį 
pyragą. 

viena populiariausių ir labiausiai skaitofitų meilės ir 
nuotykių romanų autorių. Jos kūriniai (" Marijana", 
"Florentietė", "Katrina" ir kiti) išversti į daugelį kalbų. 
Lietuvių kalba neseniai išleista Ž. Benconi romanų 
serija (" Marijana", " Marijana d'Aselna"), kurios- 
pagrindinis personažas — kunigaikštienė 
Marijana d'Aselna, didžioji Napoleono meilė. 
Žavi ir kilminga herojė, dvaro intrigos ir 
paslaptingi nuotykiai — šiems kūriniams netrūksta nieko, 
kuo skaitytojus paprastai žavi prancūzų nuotykių ir 
meilės romanai. " Florentietė“ siūlo ne mažiau įdomią 
pažintį su savo herojais. 


